
Luaţi seama la falșii profeti, 

fiindcă vin la voi sub chipul unei 
mioare, 

dar, pe neașteptate, se preschimbă 
în lupi. 


Matei 7:15 
Credinţa merge dincolo de moarte. 


William Wordsworth 

În timpul slujbei de înmormântare, preotul așeză anafura 
și vinul roșu ieftin pe acoperământul de pânză care drapa 
altarul. Atât farfurioara, cât și cupa erau din argint. 
Ambele fuseseră dăruite de bărbatul din coșciugul acoperit 
cu flori, depus la baza celor două trepte uzate care-l 
separau pe preotul paroh de adunare. 

Bărbatul decedase la o sută șaisprezece ani. Și în fiecare 
zi a vieţii sale trăise ca un bun catolic. Soţia sa murise cu 
aproximativ zece luni în urmă, iar el suferise enorm în 
urma pierderii sale. 

În clipa de faţă, copiii, nepoţii, strănepoțţii și stră- 
strănepoţii lui umpluseră până la refuz băncile vechii 
biserici din Harlemul Spaniol. Mulţi locuiau chiar în 
această parohie, dar și mai mulţi reveniseră aici doar 
pentru a-și exprima suferința într-un asemenea moment și 
pentru a prezenta condoleanţele cuvenite. Cei doi fraţi ai 
săi, care-i supravieţuiseră, participau de asemenea la 
ceremonie, laolaltă cu verișoarele, nepoatele, nepotii, 
prietenii şi vecinii săi, astfel că toţi aceștia se 
îngrămădiseră pe rândurile de bănci, pe culoarul dintre ele 
sau în vestibul pentru a-l comemora pe cel decedat prin 
acel ritual vechi. 

Hector Ortiz fusese un om cumsecade, care avusese 
parte de o viață bună. Murise liniștit în patul său, 
înconjurat de o mulţime de fotografii ce-i înfățișau pe 
membrii familiei sau imagini ale lui lisus, ale Fecioarei 
Maria și ale sfântului său preferat, Laurenţiu. Sf. Laurenţiu 


murise ars pe rug pentru credinţa sa și, ca o ironie, 
devenise patronul celor care deţineau restaurante. 

Lui Hector Ortiz i s-ar fi dus dorul; probabil că lumea l- 
ar fi jelit. Dar vârsta înaintată, viața bună pe care o dusese 
și moartea ușoară de care avusese parte lăsaseră o urmă 
de pace și de resemnare asupra slujbei de înmormântare, - 
și a celor care asistau, ștergându-și discret lacrimile 
vărsate mai mult pentru ei decât pentru cel decedat. 
Credinţa lor, își zise preotul, le întărea convingerea că 
Hector Ortiz va fi mântuit. Preotul continuă să oficieze 
slujba, urmând ritualul acela atât de familiar, în timp ce 
analiza chipurile celor prezenţi. Ei îl priveau pentru ca el 
să-i călăuzească cu ocazia acestui tribut de rămas-bun. 

Parfumul florilor, al tămâii, la care se adăuga mirosul de 
ceară topită al lumânărilor se amestecau și apoi se înălţau 
în aer. O aromă mistică. Mirosul puterii și al întrupării. 

Preotul se înclină în faţa acelor simboluri ale trupului și 
sângelui divin, după care își spălă mâinile. 

El îl cunoscuse pe Hector, de fapt, îi ascultase 
spovedania - ultima - chiar cu o săptămână în urmă. Așa că 
penitenţa, cugetă părintele Flores în timp ce enoriașii se 
ridicară, fusese ultima pe care Hector o primise. 

Flores vorbi celor adunaţi acolo, iar ei i se adresară lui, 
folosind bine cunoscutele cuvinte ale  Rugăciunii 
Euharistice, mijlocind astfel legătura cu Cel Divin. 

„Sfinte, Sfinte, Sfinte Doamne, tu, Atotputernicul a tot 
ceea ce poate exista”. 

Aceste cuvinte, precum și cele care urmară, fură, în 
realitate, cântate, pentru că lui Hector îi plăcuse mult 
muzica liturgică. Vocile tuturor se înălțară, rezonând în 
aerul acela ce avea o mireasmă magică. Adunarea 
îngenunche - scâncetul speriat al unui bebeluș, o tuse 
uscată, șoapte - pregătită pentru Consacrare. 

Preotul așteptă ca ei să tacă, să se aștearnă liniștea. Cel 
puţin o vreme. 


Flores imploră ca puterea Sfântului Duh să transforme 
darurile, anafura și vinul în trupul și sângele lui Hristos. 
Apoi se mișcă, așa cum o cerea ritualul, spre Cel care-l 
reprezenta pe Fiul lui Dumnezeu. 

Putere. Intrupare. 

Şi în vreme ce lisus cel răstignit pe cruce se uita în jos, 
la ei, din spatele altarului, Flores realiză că în secunda 
aceea el reprezenta puterea. Că el devenise întruparea. 

— Luaţi-le și mâncaţi-le, voi, cei prezenţi aici. Fiindcă 
acesta e trupul meu, zise preotul Flores, ţinând în mână o 
bucată de anafură, care vă va fi dăruit vouă. 

Clopotele bătură; capetele se lăsară în pământ. 

— Luaţi și beţi. În cupa asta e sângele meu. El ridică 
cupa. Sângele acesta e simbolul unei convieţuiri veșnice. O 
să-l împărţiţi între voi ca semn al iertării păcatelor. Faceţi 
asta în amintirea mea. 

— Hristos a murit, Hristos s-a înălţat, Hristos va reveni 
pe pământ. 

Ei se rugară, iar preotul le ură să viețuiască în pace. La 
rândul lor, își urară unii altora același lucru. După care, 
înălțându-și glasurile, cântară - Mielul Domnului, cel care 
ia asupra lui păcatele lumii, ai milă de noi - în timp ce 
părintele rupse o bucăţică de azimă, pe care o înmuie în 
cupă. Preoţii făcură un pas mai în faţă, oprindu-se brusc în 
faţa altarului în secunda în care preotul duse cupa la buze. 

Muri imediat ce sorbi din ea. 


Biserica St. Cristóbal din  Harlemul Spaniol 
îngenunchease tăcută între un magazin de vinuri și o casă 
de amanet. Mândria sa era o mică clopotniţă gri și era 
lipsită de graffiti ca mai toate clădirile din împrejurimi. 
Înăuntru mirosea a lumânări, a flori și a mobilier lăcuit. 
Așa cum ar fi mirosit orice casă decentă de provincie. 

Cel puţin asta fusese impresia locotenentului Eve Dallas 
în momentul în care străbătu culoarul format de rândurile 
de bănci, în faţa ei, un bărbat îmbrăcat cu cămașă neagră, 

pantaloni de aceeași culoare și având la gât gulerul alb 
specific preoţilor stătea cu capul plecat și cu mâinile 
împreunate. 

Ea nu știa sigur dacă se ruga sau aștepta, dar nu el 
reprezenta prioritatea ei. Eve ocoli sicriul strălucitor, 
acoperit complet de garoafe albe și roșii. Nici mortul 
dinăuntru nu o interesa. 

Porni recorderul de la rever, dar în secunda în care se 
pregăti să urce cele două trepte care duceau spre 
platforma pe care era amenajat altarul - și unde se afla 
ţinta sa - partenera ei o trase ușor de braţ. 

— Cred că ar trebui să... să îngenunchem. 

— Eu nu fac așa ceva în public niciodată. 

— Hei, vorbesc serios. Ochii negri ai lui Peabody 
cercetară altarul, statuile. Acolo e un spaţiu sfant sau ceva 
de genul ăsta. 

— Ce ciudat, mie mi se pare că acolo e un om mort. 

Eve urcă treptele. În spatele ei, Peabody se lăsă mai 
întâi într-un genunchi, după care o urmă. 

— Victima a fost identificată ca fiind Miguel Flores, 
vârsta treizeci și cinci de ani, preot catolic, începu Eve 
relatarea. Cadavrul a fost luat de la locul unde a fost găsit. 
Aruncă o privire spre unul dintre polițiștii care păzeau 
scena. 

— Da, şefa. Victima s-a prăbușit în timpul slujbei și 
cineva a încercat s-o resusciteze în vreme ce s-a apelat la 
911. Doi polițiști asistau la slujbă. La funeraliile domnului 
aceluia, arătă el mișcând bărbia în direcţia coșciugului. Au 
reușit să-i scoată din incintă pe cei aflaţi aici, au securizat 
zona. Ei așteaptă să stea de vorbă cu dumneavoastră. 

Din moment ce se pregătise pentru ceea ce avea să 
urmeze, Eve se lăsă pe vine. 

— Luaţi amprente, să vină cei de la laborator etc. etc... 
totul ca la carte, Peabody. Și să se consemneze că obrajii 
victimei au o nuanţă de un roz-aprins. Răni faciale, la 


tâmpla stângă și la obraz, probabil survenite în urma 
căzăturii. 

Se uită ceva mai sus, observând potirul așezat pe 
materialul acela de pânză albă, acum pătat. Se ridică, 
merse lângă altar, adulmecând conţinutul cupei. 

— A băut din acest vas? Ce făcea când s-a prăbușit? 

— Se împărtășea, răspunse bărbatul care ședea în 
primul rând de bănci înainte ca polițistul să apuce să 
răspundă. 

Eve păși dincolo de altar. 

— Dumneavoastră lucraţi aici? 

— Da. Aceasta e biserica mea. 

— A dumneavoastră? 

— Eu sunt preotul paroh. Se ridică - un bărbat bine legat 
și musculos, a cărui privire era tristă și întunecată. 
Părintele Lopez. Miguel era cel care oficia slujba, iar în 
clipa aceea se împărtășea. El tocmai bea din cupă când, 
deodată, fu cuprins de panică. A început să tremure din tot 
trupul și nu a mai avut aer. După care s-a prăbușit, declară 
López, vorbind cu un accent abia simţit, asemeni unei 
străluciri exotice care învăluie o pădure cioturoasă. Aici 
erau prezenţi doctori și alte cadre medicale, așa că au 
încercat să-l reanimeze, dar era prea târziu. După câte se 
pare, așa, la prima vedere, a fost vorba de otravă. Dar eu 
nu pot să cred așa ceva. 

— De ce? 

López aproape că ridică braţele în aer. 

— Cine ar otrăvi un preot în felul acesta și într-un 
asemenea moment? 

— De unde provenea vinul? Cel din cupă? 

— Îl păstrăm încuiat în chivot, în anticameră. 

— Cine are acces acolo? 

— Eu. Miguel, Martin - părintele Freeman -, preoţii 
euharistiei care participă la slujbă. 

Cam multe mâini, gândi Eve. De ce și-au mai bătut capul 
să-l încuie? 


— Şi ei unde sunt? 

— Părintele Freeman e plecat la familia lui la Chicago și 
sperăm că va reveni mâine. Azi avem - am avut - trei preoţi 
care au participat la slujbă, oficiind în faţa unei asistenţe 
numeroase. 

— Am nevoie de numele lor. 

— Doar nu credeţi că... 

— Şi cu asta ce e? 

El păli pur și simplu când ea ridică farfurioara de argint, 
pe care se aflau bucăţile de azimă. 

— Vă rog. Vă rog. A fost sfinţită. 

— Regret, dar acum a devenit probă. Lipsește o bucată. 
El a mâncat-o? 

— Se rupe o bucăţică, se înmoaie în vinul pregătit pentru 
ritual, după care se consumă. Probabil că a mâncat-o în 
timp ce a sorbit din vin. 

— Cine a turnat vinul în cupă și cine a așezat... Cum să-i 
zică, la naiba? Prăjiturică? Biscuitul? 

— Azimă, o ajută Lopez. El s-a ocupat de asta. Dar eu am 
turnat vinul în recipient și am pus azima pe farfurioară 
pentru Miguel înainte de împărtășanie. Am făcut-o cu 
mâna mea, în semn de respect pentru domnul Ortiz. 
Miguel a oficiat slujba la cererea familiei decedatului. 

Eve lăsă capul într-o parte. 

— Adică nu-l voiau pe șef? Nu ziceaţi că dumneavoastră 
sunteţi șeful? 

— Da, dar sunt nou. Sunt preot abia de opt luni, de când 
s-a pensionat monseniorul Cruz. Miguel lucra aici de mai 
bine de cinci ani și el este cel care le-a cununat pe două 
dintre strănepoatele domnului Ortiz, a oficiat slujba în 
memoria doamnei Ortiz acum un an. A botezat... 

— O clipă, vă rog. 

Eve reveni lângă Peabody. 

— Mă scuzati, părinte. Identitatea se potrivește, îi spuse 
Peabody lui Eve. Cercetarea de la laborator corespunde și 

ea. Bea, ameţește, se prăbușește, obrajii sunt roșii. 
Cianură? 

— Se vede că ești informată. Dar să-l lăsăm pe Morris să 
confirme. Sigilează cupa, prăjiturică. Du-te și ia-i o 
declaraţie unuia dintre polițiștii prezenţi la adunare. De 
celălalt mă ocup eu, după ce domnul López o să-mi arate 
unde păstra vinul și celelalte lucruri. 

— Oare ar trebui să permitem ca celălalt mort să fie luat 
de aici? 

Eve se încruntă spre coșciug. 

— A așteptat ceva timp. Așa că nu se întâmplă nimic 
dacă mai așteaptă puţin. Reveni apoi lângă López. Trebuie 
să văd unde păstraţi... Răcoritoarele? Vinul și azima. 

Aprobând cu o mișcare a capului, Lopez îi făcu semn cu 
mâna. El urcă treptele, se îndepărtă de altar și o conduse 
pe Eve dincolo de una dintre uși. Pătrunseră într-o incintă 
cu dulapuri înșirate de-a lungul unuia dintre pereţi, iar pe 
o masă se afla o cutie mare cu o cruce cioplită adânc. 
López scoase un mănunchi de chei din buzunarul 
pantalonilor, după care descuie ușița acelei cutii. 

— Acesta e chivotul, explică el. Aici se păstrează vinul și 
anafura nesfinţite. În prima încăpere de acolo avem și alte 
provizii care, de asemenea, se ţin sub cheie. 

Lemnul lăcuit strălucea, după cum observă Eve, astfel că 
amprentele ar fi putut fi identificate. Incuietoarea era de 
fapt o simplă cheie vârâtă în broasca cu pricina. 

— Din recipientul acesta gradat luaţi vinul cu care 
umpleţi cupa? 

— Da. De aici l-am turnat în cupă și pe urmă am luat și 
azima. I le-am dat lui Miguel la începutul liturghiei. 

Lichidul purpuriu umplea recipientul acela curat cam 
până la jumătate. 

— Substanțele astea sunt înmânate înainte altcuiva sau 
rămân neatinse? 

— Nu. Eu le prepar și nu mă despart de ele. Dacă s-ar 
proceda altfel, ar fi o lipsă de respect. 

— Va trebui să le folosesc ca probă, pentru verificare. 

— Înţeleg. Dar chivotul nu poate fi scos din biserică. Vă 
rog, dacă tot trebuie să-l examinati, aţi putea s-o faceţi 
chiar aici? Vă rog să mă iertaţi, adăugă el, dar nu v-am 
întrebat cum vă numiţi. 

— Locotenent Dallas. 

— Nu sunteţi catolică. 

— Cum de v-aţi dat seama, așa, la prima vedere? 

El zâmbi o clipă, dar tristeţea din ochii lui nu dispăru. 

— Mi-am dat seama că nu cunoașteţi tradiţiile și 
ritualurile bisericești și poate că unele dintre ele vi se par 
stranii. Credeţi că cineva a umblat la vin și la azimă și le-a 
otrăvit. 

Eve își menţinu deopotrivă chipul și vocea neutre. 

— Momentan nu cred absolut nimic. 

— Dacă e așa, atunci înseamnă că cineva s-a folosit de 
sângele și de trupul lui Hristos ca să ucidă. În afară de 
asta, eu i le-am dat lui Miguel. Eu le-am pus în mâinile lui. 
Dincolo de tristeţe, Eve zări furia care-i mocnea în privire. 
Dumnezeu o să-i judece, doamnă locotenent. Dar eu cred 
atât în legea divină, cât și în cea pământeană. Așa că voi 
face orice ca să vă fiu de folos în efortul dumneavoastră. 

— Ce fel de preot era Flores? 

— Unul foarte bun. Plin de compasiune, devotat, ah, 
chiar unul plin de energie aș putea spune. Îi plăcea să 
lucreze cu tinerii, și chiar avea un talent special în privinţa 
asta. 

— A avut probleme în ultima vreme? Depresie, stres? 

— Nu. Nu. Mi-aș fi dat seama, aș fi observat. Noi locuim 
împreună în casa parohială din spatele bisericii. El 
gesticulă vag, ca și cum mintea lui s-ar fi concentrat la o 
mulțime de alte lucruri. Mâncăm împreună, aproape în 
fiecare zi, discutăm, ne contrazicem, ne rugăm. Aș fi 
observat dacă ar fi avut probleme. Dacă dumneavoastră 
credeţi că s-a sinucis, să știți că n-ar fi făcut una ca asta. Și 
nu ar fi făcut-o în maniera asta. 

— Vreo problemă cu altcineva? Cineva care-l pizmuia 
sau care avea ceva de împărțit cu el - din punct de vedere 
profesional sau altfel? 

— Nu mi-a pomenit nimic despre așa ceva. Şi după cum 
v-am spus, discutam zilnic. 

— Cine știa că el va oficia astăzi slujba? 

— Toată lumea. Hector Ortiz era un om de bază al 
comunităţii, al acestei parohii. Era foarte iubit și respectat. 
Toată lumea aflase despre slujbă și despre faptul că Miguel 
va fi cel care va oficia. 

În timp ce vorbea, Eve se îndreptă spre o ușă și o 
deschise. Soarele de mai pătrundea prin ușa de la ieșire. 
Ușa avea o încuietoare, după cum observă ea, aproape la 
fel de simplă ca și cea a cutiei de lemn. 

Ușor de intrat, simplu de ieșit. 

— Au mai avut loc și alte slujbe astăzi? îl întrebă ea pe 
López. 

— Slujba de la ora șase, care se ține săptămânal. Eu am 
oficiat-o. 

— Şi vinul şi azima au fost luate din acelaşi loc, la fel ca 
pentru această slujbă? 

— Da. 

— Şi cine vi le-a dat? 

— Miguel. E o slujbă restrânsă, la care participă, de 
obicei, douăsprezece persoane, sau douăzeci şi patru, cu 
alte ocazii. Azi, la slujba de înmormântare, ne aşteptam la 
mult mai puțină lume, dar au participat destul de mulți. 

Intrat, cugetă Eve, asistat la slujbă. Intors, pus otravă în 
vin. Plecat. 

— Câţi au participat în dimineaţa asta? 

— La slujba de dimineaţă? Ah... Opt sau nouă. El se opri 
o secundă, iar Eve își închipui că se întoarce cu câteva 
ceasuri în urmă, numărând capetele celor prezenţi. Da, 
nouă. 

— O să am nevoie și de o listă a acestora. Aţi remarcat 
pe cineva care nu vă era cunoscut? 

— Nu. Îi cunosc pe toţi cei care au asistat. Un grup 
restrâns, v-am mai spus. 

— Şi eraţi doar dumneavoastră și Flores. Nimeni 
altcineva. 

— La ora șase dimineaţa, nu. De obicei, nu folosim un 
preot la slujba care are loc în fiecare zi, dimineaţa, cu 
excepţia Postului Mare. 

— Bine. Aș vrea să notaţi, încercând să vă amintiţi cât 
mai bine posibil, activităţile victimei unde a fost... tot cea 
făcut părintele Flores în această dimineaţă și la ce oră. 

— Imediat. 

— Va trebui să sigilez această încăpere, fiindcă și ea face 
parte din scena crimei. 

— Ah. Nemulțumirea își făcu apariţia pe chipul lui. Știţi 
cumva pentru câtă vreme? 

— Nu. Știa că era brutală, dar ceva anume din atmosfera 
aceea sfântă din jur o nemulțumea. Ar fi mai simplu dacă 
mi-aţi oferi cheile dumneavoastră. Câte seturi există? 

— Acesta, plus încă unul la casa parohială. O să am 
nevoie de cheia mea de la casa parohială. El își luă cheia 
de pe breloc, după care i-l înmână lui Eve. 

— Mulţumesc. Cine era Ortiz și cum a murit? 

— Domnul Ortiz? 

Zâmbetul, de data asta mult mai cald, i se reflectă brusc 
în priviri. 

— Un stâlp al acestei comunităţi și parohii, cum vă 
spuneam. A fost patronul unui restaurant familial, 
Abuelo's, situat la câteva clădiri distanţă. L-a condus, așa 
cum am menţionat deja, alături de soţia sa până acum zece 
ani, când a fost preluat de către unul dintre fiii săi și de 
către una dintre nepoatele sale. El avea o sută șaisprezece 
ani și a murit liniștit - sper că fără dureri - în somn. A fost 
un om cumsecade și foarte iubit. Cred că deja se află în 
grija bunului Dumnezeu. 

El atinse crucea pe care o purta, mângâind-o ușor cu 
vârful degetelor. 


14 


— Familia, bineînţeles, e tulburată din pricina celor 
întâmplate aici de dimineaţă. Aș vrea să iau legătura cu ei, 
să terminăm slujba de înmormântare și să respectăm 
angajamentul. Nu aici, zise López înainte ca Eve să adauge 
ceva. O să fac ce mi-aţi cerut, dar ei trebuie să-și îngroape 
tatăl, bunicul, prietenul. Trebuie să continue ritualul. Iar 
domnului Ortiz trebuie să i se arate respectul cuvenit. 

Ea înţelegea care era îndatorirea față de o persoană 
decedată. 

— Acum trebuie să stau de vorbă cu altcineva. O să 
încerc să grăbesc lucrurile. Aș vrea să mă așteptați la casa 
parohială. 

— Sunt suspect. Nu părea tulburat sau surprins. Eu i-am 
dat lui Miguel „arma” care, probabil, l-a ucis. 

— Așa este. Şi în acest moment, aproape fiecare 
persoană care a pășit în biserică și a intrat în încăperea 
aceasta este suspectă. Singurul care are alibi era Hector 
Ortiz, dar lucrul acesta trebuie să fie și el verificat. 

El surâse din nou, dar scurt. 

— Probabil că-i puteţi tăia de pe listă pe bebeluși și pe 
copiii care au învăţat deja să meargă, fiindcă au fost și ei 
prezenți. 

— Nu știu. Cei care merg sunt și ei suspecți. Va trebui să 
cercetăm și camera lui Flores de la casa parohială. O să 
încercăm să-l scoatem cât mai curând de aici pe domnul 
Ortiz. 

— Mulţumesc. Voi aștepta acasă. 

Eve îl conduse afară, încuie ușa, după care îi ceru celui 
mai apropiat poliţist să aducă acolo martorul poliţist. 

În timp ce aștepta, ea se mai învârti o dată în jurul 
cadavrului lui Flores. Un bărbat chipeș, cugetă ea. 
Aproape 1,90 metri înălțime - era greu de presupus ce fel 
de constituţie fizică avea din cauza acelor veșminte stranii, 
dar ea îi cercetă cartea de identitate. Aceasta preciza că 
avea în jur de optzeci de kilograme. 

Avea trăsături bine definite, un păr negru, bogat, 
brăzdat de câteva șuviţe argintii. Mai robust decât López, 
gândi ea. Mai slab, mai tânăr. 

Presupuse că preoţii aveau înălțimi și greutăţi diferite, 
ca toţi oamenii. 

Preoţii nu făceau sex. Va trebui să întrebe pe cineva 
care este originea acestei reguli, dacă va descoperi că 
aceasta se aplica cu adevărat. Existau și preoţi care o 
ignorau, distrându-se fiecare după putinţă, exact ca și 
ceilalți pământeni. Poate că lui Flores nu-i păsa de celibat. 

În fond, cui i-ar păsa? 

Poate că avusese de-a face cu cine nu trebuia. O iubită 
furioasă sau soţul furios al iubitei lui. Colabora deosebit de 
bine cu tinerii, cugetă ea. Poate că-i plăcuseră cumva și 
minorele. Poate că fusese gestul răzbunător al unui 
părinte. 

Sau... 

— Doamna locotenent Dallas? 

Eve se întoarse și dădu cu ochii de o fiinţă atrăgătoare 
care purta ceva negru-șters. Micuţă, ăsta ar fi fost 
cuvântul potrivit, își zise Eve, din moment ce femeia aceea, 
cu tocuri cu tot, avea 1,55 metri. Părul era și el negru ca 
pana corbului, strâns la spate într-un coc cuminte. Avea 
ochi mari și migdalaţi, în nuanţe de verde-aprins. 

— Graciela Ortiz. Ofiţer Ortiz, adăugă ea ca pe o 
apoziţie. 

— Ofiţer. Eve cobori din zona altarului. Sunteţi rudă cu 
domnul Ortiz. 

— Da, cu Poppy. Era străbunicul meu. 

— Condoleanţe pentru pierderea suferită. 

— Vă mulțumesc. A avut o viaţă grozavă și lungă. Acum 
e deja în compania îngerilor. Dar părintele Flores... 

— Credeţi că el nu e tot în compania lor? 

— Sper că este. Dar el nici nu a trăit mult și nicinu a 
murit liniștit în patul lui. Nu am mai văzut niciodată o 
asemenea moarte. Ea inspiră adânc, parcă înfiorându-se. 

Trebuia să acţionez mult mai rapid, să apăr zona. Vărul 
meu și cu mine - Matthew lucrează la Departamentul 
Ilegalități - trebuia să fi acţionat cu mai multă 
promptitudine. Dar eu am fost mai aproape. Matt era 
undeva în partea din spate. M-am gândit - cu toţii ne-am 
gândit că părintele a suferit un atac de cord. Doctorul 
Pasquale și cu unchiul meu, care e și el medic, au încercat 
să-i acorde primul ajutor. Dar totul s-a petrecut foarte 
repede. În câteva minute. Trei, patru, nu mai mult. Astfel 
încât cadavrul a fost mutat și scena morţii compromisă. 
Regret. 

— Povestiţi-mi ce s-a întâmplat. 

Graciela povesti cele petrecute, relatând totul asemeni 
lui López. 

— Îl cunoșteaţi pe părintele Flores? 

— Da, oarecum. El l-a cununat pe fratele meu. Adică a 
oficiat slujba de căsătorie. Părintele Flores își petrecea 
timpul și la centrul pentru tineri. Și eu fac la fel când pot, 
prin urmare, acolo ne-am cunoscut. 

— Impresii? 

— Deschis, implicat. Părea să aibă o legătură specială cu 
copiii străzii. M-am gândit că vreodată o fi fost și el în 
aceeași situaţie. 

— Arăta vreun interes aparte faţă de un copil anume sau 
față de un anumit grup? 

— Din câte am observat eu, nu. Dar nu am fost prea 
atentă la acest aspect. 

— S-a dat vreodată la dumneavoastră? 

— Să se dea... nu. Graciela fu mai întâi șocată, după care 
căzu pe gânduri. Nu, nu, nicio intenţie, nimic de genul 
acesta. Și nu am auzit să fi încălcat vreodată jurământul. 

— Dumneata l-ai fi încălcat? 

— Nu știu. Dar familia mea - și noi suntem mulţi, nu 
glumă - e extrem de implicată în viaţa bisericii, iar aceasta 
e parohia noastră. Dacă s-ar fi dat la cineva, ar fi fost 
straniu ca această persoană să nu aibă legătură sau să nu 

fie înrudită cu familia Ortiz. Iar bârfa în legătură cu familia 
circulă al naibii de repede. Mătușa mea Rosa e menajeră la 
casa parohială și nu am auzit nimic de la ea. 

— Rosa Ortiz. 

— O'Donnell. Graciela zâmbi. Mai variem. E vorba de o 
crimă, doamnă locotenent? 

— Momentan e tratată ca o moarte suspectă. S-ar putea 
să vorbim și cu membrii familiei, să vedem care sunt și 
părerile lor. 

— Zile în șir se va vorbi doar despre asta, comentă 
Graciela. Să văd ce pot afla de la cei care l-au cunoscut 
mai bine decât mine. 

— Perfect. O să mă ocup ca străbunicul dumneavoastră 
să poată fi luat de aici. Împreună cu vărul dumneavoastră 
va trebui să obţineţi acele informaţii, imediat ce noi vom 
elibera zona. 

— Vă mulțumim. 

— Unde e casa dumneavoastră? 

— Locuiesc aici, în Harlemul de Est, la nr. 223. 

— De cât timp lucraţi în poliţie? 

— De aproape doi ani. Iniţial am vrut să devin avocat, 
dar m-am răzgândit. 

Și probabil te vei răzgândi din nou, își zise Eve. Nu mai 
văzuse până acum un polițist cu niște ochi verzi atât de 
scăpărători. 

— Mă duc după colega mea și ne vom ocupa de 
eliberarea  coșciugului. Dacă vă mai amintiţi și alte 
amănunte legate de Flores, mă găsiţi la... 

— Sediul Central, încheie fraza Graciela. Ştiu. 

În timp ce Graciela se îndrepta spre ieșire pe tocurile 
înalte pe care le alesese pentru funeralii, Eve mai cercetă o 
dată scena crimei. Cam mulţi morţi pentru o biserică atât 
de mică, își zise ea. Unul în coșciug, celălalt în altar, iar cel 
de-al treilea privindu-i pe toţi de pe crucea Lui mare. 

Unul moare în somn după o viaţă lungă, unul moare 
fulgerător - iar celălalt are cuie bătute în mâini și în 
picioare, ca să poată fi pironit pe crucea de lemn. 

Fiul lui Dumnezeu, preotul și credinciosul, cugetă ea. 
După părerea ei, cel mai mult avusese de suferit Fiul lui 
Dumnezeu. 


— Nu mă pot hotărî, zise Peabody în timp ce se plimbau 
în jurul casei parohiale, dacă statuile și lumânările și 
vitraliile sunt cu adevărat frumoase sau cu adevărat 
înfricoșătoare. 

— Statuile seamănă mult prea mult cu niște păpuși, iar 
păpușile sunt înfricoșătoare. Te aștepți să clipească. Şi de 
cele care zâmbesc așa, ce zici? Eve zâmbi larg, dar cu 
buzele lipite. Ştii bine că în spatele lor se află dinţii. Mari, 
ascuţiţi, strălucitori. 

— Nu știam. Dar acum încep deja să-mi fac griji. 

Clădirea mică și neimpozantă care găzduia casa 
parohială avea pervazuri pline de flori - și, după cum 
observă Eve, un minimum de securitate. O încuietoare 
standard, ferestre decorate cu flori, care în momentul 
acela erau deschise, primind cu bucurie aerul primăverii, 
fără a dispune de dispozitiv de amprentare digitală sau de 
camere video. 

Ea ciocăni, proțăpindu-se pe picioarele lungi îmbrăcate 
într-o pereche de pantaloni simpli, și încălţate cu o 
pereche de ghete uzate. Blazerul gri-pal pe care-l alesese 
în dimineața aceea acoperea și teaca armei din dotare. 
Briza răcoroasă de mai îi răvășea părul scurt și șaten. Ca și 
membrele inferioare, ochii săi aveau formă alungită și 
nuanța whisky-ului. Nu erau la fel de arzători ca ai 
Gracielei - dar trădau întru totul că aparţineau unui 
poliţist. 

Femeia care răspunse avea o podoabă de păr negru și 
cârlionţat, prin care se zăreau și câteva șuviţe blond-aurii, 

care-i încadra faţa frumușică. Ochii ei înroșiţi pe margini o 
cercetară atent pe Eve, apoi pe Peabody. 

— Regret, dar părintele López nu poate primi oaspeţi 
astăzi. 

— Locotenent Dallas de la NYPSD. Eve arătă legitimatia. 
Colega mea, detectiv Peabody. 

— Da, desigur. Vă rog să mă iertaţi. Părintele spunea că 
vă așteaptă. Intraţi, vă rog. 

Femeia se dădu într-o parte. La reverul costumului 
negru, specific doliului, purta o garoafa roșie - atât 
garoafa, cât și costumul potrivindu-se perfect cu trupul 
frumos conturat. 

Pentru parohie, pentru familia mea, e o zi teribilă. Eu 
sunt Rosa O'Donnell. Bunicul meu... Slujba funerară era 
organizată pentru el. Părintele e la el în birou. M-a rugat 
să vă dau asta. Ea le întinse un plic. L-aţi rugat să scrie ce 
activităţi a avut părintele Flores astăzi. 

— Da, mulțumesc. 

— Mă duc să-l anunţ pe părintele López că aţi venit. 

— Nu acum. Puteţi să-i spuneţi că am autorizat ca trupul 
domnului Ortiz să fie ridicat de acolo. Am vrea să vedem 
mai întâi camera părintelui Flores. 

— Vă conduc la etaj. 

— Dumneavoastră gătiți pentru casa parohială, vorbi 
Eve în timp ce se îndreptau spre scară dinspre micul hol. 

— Da, în plus, mă ocup de curăţenie. Fac și eu una, alta. 
Trei bărbaţi, chiar preoţi fiind, tot au nevoie de menaj. 

La etaj, scara dădea într-un coridor îngust. Pereţii 
zugrăviți în alb erau ornati din loc în loc cu crucifixe sau cu 
fotografii ale oamenilor purtând robe, având fie o înfățișare 
binevoitoare, fie - potrivit percepţiei lui Eve una 
îndurerată. Ba chiar și tulburată în anumite cazuri. 

— L-aţi cunoscut pe părintele Flores, punctă Eve. 

— L-am cunoscut foarte bine. Dacă gătești și faci curat 
pentru cineva, cred că ajungi să-l cunoști cu adevărat. 

— Ce fel de om era? 

Rosa se opri în fața unei uși, oftând lung. g 

— Un om credincios şi cu simțul umorului. li plăcea 
sportul - să joace sau să fie spectator. Avea... multă 
energie, decise ea. Și mare parte din ea o consuma la 
centrul pentru tineri. 

— Cum se înţelegea cu colocatarii săi? Cu ceilalți preoti, 
explică Eve văzând că Rosa o privește nedumerită. 

— Foarte bine. El și părintele Lopez se respectau și aș 
spune că între ei exista o relaţie de prietenie. Înţelegători 
unul cu celălalt, dacă pricepeţi ce vreau să spun. 

— Mda. 

— O prietenie mai strânsă, mai trainică avea cu 
părintele Freeman - aveau mai multe în comun. Adică în 
afara bisericii. Sportul. El și părintele Freeman se mai 
certau pe teme legate de sport, așa cum fac bărbaţii. 
Mergeau împreună la meciuri. Alergau aproape în fiecare 
dimineaţă și de multe ori jucau baseball la centru] pentru 
tineri. 

Rosa oftă din nou. 

— În clipa asta părintele López stă de vorbă la telefon cu 
părintele Freeman, ca să-i dea trista veste. E un moment 
foarte greu. 

— Și familia părintelui Flores? 

— Nu avea familie. El obișnuia să spună că biserica era 
familia lui. Cred că părinţii lui au murit când era mic. Ea 
deschise ușa. Nu primea niciodată vizite, telefoane sau 
scrisori de la rude, așa cum primesc adesea părintele 
López și părintele Freeman. 

— Dar celelalte telefoane, scrisori? 

— Poftim? 

— Cu cine ţinea legătura? Cu prieteni, cu foștii săi 
profesori, vechii colegi de clasă. 

— Nu... nu știu. Ea se încruntă. Desigur, avea mulţi 
prieteni în parohie, dar dacă vă referiţi la cei din afară sau 
la cei dinainte, nu cunosc. 

— Aţi observat în ultimul timp ceva deosebit în 
activitatea sa zilnică? 

— Nu, nimic. Rosa clătină din cap. Am venit să le 
pregătesc micul dejun, lui și părintelui López, în această 
dimineaţă, înainte de înmormântare. Era un om 
cumsecade. 

— La ce oră aţi ajuns aici? 

— Ah... cred că în jur de șase și jumătate sau poate 
câteva minute mai târziu. 

— Mai era cineva înăuntru? 

— Nu. Eu mi-am descuiat singură, fiindcă am cheie. Dar, 
ca de obicei, părintele Lopez uitase să încuie. La scurt 
timp, cei doi preoţi s-au întors de la slujbă și le-am servit 
micul dejun. Am stat de vorbă despre slujbă, după care 
părintele Flores s-a retras la el în birou ca să-și 
pregătească predica. 

Ea își apăsă degetele pe buze. 

— Cum de s-a putut întâmpla una ca asta? 

— O să aflăm. Vă mulţumim, răspunse Eve, dând de 
înţeles că dialogul se încheiase, după care păși în încăpere. 

În cameră se aflau un pat îngust, o masă mică de toaletă 
și o oglindă, o noptieră, un birou. Nu exista un link de 
cameră, notă ea, și nici un computer. Patul părea aranjat 
cu grijă, iar deasupra lui era agăţată, pe perete, chiar 
lângă un crucifix, o pictură cu lisus. Lui Eve i se păru mai 
mult decât ucigător. 

Nu se vedea pe nicăieri vreo fotografie de familie, vreun 
cont de credit aruncat neglijent pe măsuţa de toaletă. Zări 
o Biblie, mătănii negre-argintii și o veioză, toate așezate pe 
noptieră, iar pe măsuţa de toaletă se aflau un pieptene și 
un link de buzunar. 

— Așa se explică de ce nu avea linkul la el, comentă 
Peabody. Îmi închipui că atunci când oficiază slujba nu le 
iau cu ei. Când se răsuci brusc, vârfurile șuviţelor ei rebele 
fluturară. Ei, cred că nu va dura mult, din moment ce nu 
avea foarte multe lucruri. 

— Aruncă o privire și în celelalte încăperi. Doar așa, din 
pragul ușii. Vezi dacă arată aproximativ la fel cu asta. 

În vreme ce Peabody ieși pe ușă, Eve deschise unul 
dintre sertarele dulapului cu haine, folosindu-se de mâna 
înmănușată. Boxeri albi, maiouri albe, șosete albe, șosete 
negre. Le răscoli, dar nu mai descoperi nimic altceva. În 
alt sertar erau așezate tricourile. Albe, negre, gri unele 
aveau imprimate pe partea din faţă sigla unor firme. 

— Sunt ceva mai dotate, anunţă Peabody. Fotografii, 
nimicuri bărbătești. 

— Definește aceste nimicuri bărbătești, zise Eve în timp 
ce deschidea sertarul de sus. 

— O minge de golf așezată pe un suport, câteva CD-uri, 
o pereche de mănuși de box, chestii de genul ăsta. 

— Verifică dulapul. Eve trase mult în afară sertarul de 
sus, verificând partea din faţă și partea din spate ale 
acestuia. 

— Costume preoțești, două seturi cu pantaloni și o 
sutană. O pereche de pantofi negri, cam uzaţi, două 
perechi cu tocuri mai înalte, dintre care o pereche pare 
veche. Un... Peabody făcu o pauză, gândindu-se. Ceva care 
se îmbracă atunci când e vreme rece. Două pulovere, două 
cămăși flanelate și o geacă cu glugă - marca Knicks. 

După ce verifică fiecare sertar în parte - și în faţă, și în 
spate, și în laterale -, Eve trase de lângă perete măsuţa de 
toaletă, apoi verifică spatele oglinzii. 

Împreună cu Peabody trecu la cercetarea biroului. 
Acesta conţinea o agendă, câteva memo-cuburi, niște 
broșuri care conţineau date referitoare la activitatea 
centrului pentru tineri, programul celor de la Yankees și al 
celor de la Knicks. 

Eve verifică ultimele date trecute în agendă. 

— Priveghiul lui Ortiz, la capelă, aseară. Miercuri, 
meciul celor de la Yankees. Să vedem dacă-l însoțește 
cineva. Are programare la PI - trebuie să aflu ce înseamnă 
asta - de duminica asta într-o săptămână, la ora 2:00. A 

participat la câteva ședințe și meciuri organizate la centrul 
pentru tineri. Consiliere Pre-C. Trebuie să văd ce înseamnă 
asta. Două dintre ele - lunea și martea trecută. Numele 
celor pe care i-a consiliat aici. Trebuie să le aflăm. 
Funeraliile aici. Un curs la St. Cristóbal, vineri, și un botez 
sâmbăta viitoare. Toate, chestiuni preoțești, în afara 
meciului celor de la Yankees. 

Ea împachetă agenda. 

Verifică linkul, o rugă ea pe Peabody după care se ocupă 
de lucrurile de pe noptieră. 

Răsfoi Biblia, descoperi câteva fotografii micuţe cu sfinţi, 
în capitolul Evrei, citi o frază subliniată: Și astfel, fiindcă a 


așteptat cu răbdare, a dobândit făgăduinţa. lar în 
Proverbe: Cu mine sunt prosperitatea, bogăţia și slava, 


avuţiile trainice si dreptatea. _ 
Interesant. Sigilă și Biblia, ca probă. În sertar se mai 


aflau câteva pliante care conţineau date legate de 
comunitate și un joc în miniatură. În spatele sertarului era 
lipită o medalie de argint. 

— Ia te uită, ia te uită! De ce ar lipi un preot o medalie 
cu caracter religios pe spatele unui sertar? 

Peabody se opri din propriile căutări. 

— Ce fel de medalie? 

— E o femeie care poartă robă, ţine braţele încrucișate 
la piept și pare că stă pe o pernă sau ceva de genul acesta, 
ţinând un bebeluș în braţe. 

— Probabil că sunt Fecioara Maria și Pruncul lisus. Da, 
așa e, ce loc straniu pentru o medalie. 

Eve desprinse cu grijă medalia, răsucind-o cu faţa în jos. 
„Lino, fie ca Fecioara din Guadalupe să te protejeze. 
Mama.” Data: 12 mai 2031. 

— Parcă Rosa credea că părinţii lui muriseră când el era 
mic - iar el avea aproape șase ani în anul respectiv, 
comentă Peabody. Poate că în limba spaniolă „Lino” e o 
poreclă ori un alint? 

— Poate. Dar de ce să o lipești în spatele unui sertar în 
loc să o porţi sau să o păstrezi în sertar? Oare preoţii au 
voie să poarte bijuterii? se întrebă Eve cu voce tare. 

— Probabil că nu au voie să poarte inele sau lanţuri 
zornăitoare, dar am văzut că poartă cruci, medalioane sau 
alte chestii de genul acesta. Ca să se uite mai atent, 
Peabody se aplecă. Da, asemănătoare cu aceasta. 

— Da. Da. Atunci de ce era ascunsă? O ascunzi, de 
obicei, când nu vrei să o vadă nimeni, ori când vrei să te 
uiţi la ea din când în când fără să te observe cineva. Era 
ceva important pentru el, fie că era a lui, a unui prieten 
sau a unei rude, fie că o luase de la un magazin second 
hand, dar ţinea la ea. Pare din argint, murmură ea, însă nu 
e marcată. Ca să-i păstrezi strălucirea, argintul trebuie 
lustruit. 

După ce o mai studie puţin, o sigilă. 

— Poate găsim niște amprente. Tu ce-ai făcut în privinţa 
link-ului? 

— Transmisii înregistrate către și de la Roberto Ortiz - 
care ar putea fi fiul cel mare al domnului Ortiz. Două către 
și de la centrul pentru tineret, cea mai veche fiind 
săptămâna trecută către părintele Freeman. 

— OK, va trebui să le verificăm și să le ascultăm. Haide 
să-i sunăm pe cei de la echipa de amprentare ca să vină 
până aici, după care vreau ca această încăpere să fie 
sigilată. 

Ea se gândi la cele două pasaje subliniate, întrebându-se 
ce bogății și onoruri aștepta părintele Flores. 

Era o distanță considerabilă între Harlemul Spaniol și 
Lower West Side și, respectiv, Sediul Central al Poliţiei. 
Una suficient de mare încât Peabody să înceapă cercetările 
în cazul Miguel Flores și să evidenţieze aspectele cele mai 
importante, în timp ce Eve se strecura în trafic, străbătând 
o mare parte din Manhattanul lung și lat. 

— Miguel Ernesto Flores, citi Peabody de pe PC-ul ei 
portabil, născut pe 6 februarie 2025 în Taos, New Mexico. 
Părinţii: Anna Santiago Flores și Constantine Flores, ambii 
uciși în momentul în care restaurantul pe care îl dețineau a 
fost jefuit, în vara lui 2027. Mama lui era însărcinată în 
șapte luni. 

— Au fost arestaţi infractorii? 

— Da. Doi tipi, de abia optsprezece ani, care au fost 
condamnaţi pe viață. Fără posibilitatea eliberării 
condiționate. Flores a fost introdus în sistem. 

— Inscripţia era datată 2031 iar mama lui era moartă 
deja de patru ani. Deci cine e Mama? 

— Poate e vorba de o mamă adoptivă. 

— E posibil. 

— A început studiile la o vârstă fragedă, la stat, dar a 
urmat cursurile unui liceu catolic privat și colegiul. 

— Privat? o întrerupse Eve, strâmbându-se cu furie în 
momentul în care un taxi rapid îi tăie calea. Ai nevoie de 
parale. 

— Mda. Poate că a fost vorba de o bursă? O să verific. S- 
a înscris la seminar imediat ce a terminat colegiul, astfel 
încât câţiva ani a locuit și a lucrat în Mexic. A avut dublă 
cetățenie. În noiembrie 2054 s-a transferat la St. Cristóbal. 
Hm, aici e o lacună. Ultimul lucru menţionat era 
participarea la o misiune în Jarez, până în iunie 2053. 

— Deci unde a fost Flores vreme de un an și ceva și cu 
ce s-a ocupat în tot acest timp? Precis a avut un superior - 
așa cum e López. Un pastor sau ceva asemănător. Trebuie 
să aflăm. A avut cumva cazier când era tânăr? 

— Aici nu este menţionat nimic de genul acesta, și niciun 
însemn care să indice vreun cazier confirmat. 

— O școală catolică privată trebuie să coste mult. Dacă 
nu a beneficiat de o bursă care să acopere aproape toate 
cheltuielile, cum și-a permis aceste studii? De unde a avut 
bani? Va trebui să facem cercetări din aproape în aproape. 

Eve se încruntă, depășind un maxitaxi. 

— Victima avea la încheietura mâinii un PC - unul ieftin, 
iar în portofel avea mai puţin de patruzeci de dolari. Cine îi 
plătește pe preoţi? Primesc și ei salariu? Avea o carte de 
identitate standard, nu deţinea un card de credit sau de 
debit, nici permis auto. Purta o cruce de argint. 

— Poate că sunt plătiţi de Papă. Faţa colțuroasă a lui 
Peabody deveni gânditoare. Nu în mod direct, dar ele 
șeful cel mare, probabil că de la el provin banii. Adică, 
bănuiesc că se aleg și ei cu ceva. Trebuie să trăiască - să-și 
cumpere de mâncare, haine, să-și plătească transportul. 

— La el avea mai puţin de patruzeci de dolari, iar în 
cameră nu am găsit nici măcar un cent. Trebuie să vedem 
dacă avea conturi bancare. Eve bătu cu degetele în volan. 
Acum facem un drum la morgă, să vedem dacă Morris a 
stabilit cauza decesului. 

— Dacă a fost vorba de otravă, atunci nu prea cred că e 
vorba de o sinucidere. În plus, adăugă Peabody, catolicii 
sunt împotriva unui asemenea gest după câte știu eu, așa 
că e cam aiurea ca un preot să aleagă o astfel de moarte. 

— Şi e cam greu să comiți un asemenea gest în fața 
atâtor oameni adunaţi în biserică, pentru o slujbă de 
înmormântare, comentă Eve. Sau... e vorba de o ironie. 
Dar nu, nu se potrivește. Martorii spun că el tocmai se 
pregătea să înceapă slujba, la fel de calm ca de obicei. 
Dacă te gândești să dai pe gât o dușcă de vin otrăvit, chiar 
dacă ești întru totul hotărât, tot ai o mică nervozitate, o 
mică ezitare. Ai o clipă în care rostești în mintea ta: Bun, 
mă îndrept spre neant. Orice. 

— Poate că nu el era ţinta. Poate că cineva, cel care a 
otrăvit vinul, a vrut să ucidă un preot. Genul de răzbunare 
religioasă. 

— Vinul de la slujba de dimineaţă a fost curat; otrava era 
- dacă de otravă e vorba - în vinul folosit la slujba de 
înmormântare. Poate că cineva s-a furișat înăuntru, a 
descuiat cutia de lemn și a otrăvit vinul, fără a avea habar 
cine va fi prima persoană care va bea din el. Dar eu înclin 
să cred că părintele Flores a fost ţinta. 

Nu avea de gând să scrie raportul până nu stătea de 
vorbă cu Morris. 

In aerul acela rece și artificial, moartea se infiltra și se 
furișa ca un zeu al tuturor hotilor. Oricât ai fi încercat să-l 
filtrezi, să-l purifici și să-l cureţi, nu puteai să înlături acel 
miros insidios și dulceag de came umană. Obișnuită cu el, 
Eve se strecură pe coridoarele vopsite în alb, puternic 
luminate, ale morgii - gândindu-se o clipă că ar fi vrut să 
dea peste un automat de la care să-și poată cumpăra o 
doză de pepsi, care să-i ridice nivelul cofeinei -, după care 
deschise ușa unei încăperi unde se efectuau autopsii. 

Fu surprinsă în momentul în care se simţi asaltată de 
parfumul romantic al trandafirilor. Roșii ca sângele 
proaspăt, se aflau pe una dintre mesele cu rotile pe care, 
de obicei, se păstrau acele ustensile urâcioase cu care se 
opera în încăperea cu pricina. Eve se uită la frunzele lor, 
întrebându-se dacă acele trupuri despuiate din spatele lor 
le mai puteau aprecia eleganta. 

Elegant era și bărbatul care își făcea de lucru, ascultând 
muzică corală ale cărei acorduri se strecurau printre 
petalele trandafirilor, străpungând aerul acela ce duhnea a 
moarte. Medicul-șef examinator Morris era astăzi îmbrăcat 
în negru, dar costumul lui aranjat la dungă nu avea nimic 
fantomatic sau funerar. Cămașa bleu-închis - probabil din 
mătase - neutraliza puţin tonurile negre, după cum 
presupunea Eve. Doctorul purta unul dintre trandafirii 

aceia roșii la rever, iar părul lui negru era prins la spate cu 
ajutorul unor elastice roșii și albastre. 

Halatul curat de protecţie nu-i diminua cu nimic 
eleganța, iar în secunda în care întoarse privirea exotică 
spre ea și îi zâmbi, Eve fu nevoită să admită că efectul fu 
unul și mai bun. 

— Frumoase flori, comentă ea. 

— Nu-i așa? Din partea unei prietene. A decis să mi le 
aducă aici. Dau clasă încăperii acesteia, nu credeţi? 

— Sunt magice. Peabody se apropie și le mirosi. 
Doamne, cred că sunt două duzini. Ce mai cadou! 

Era clar un apropo prin care încerca să-l tragă de limbă, 
dar Morris continuă să zâmbească. 

— Suntem foarte buni prieteni. S-a întâmplat să am aici 
flori și altădată. În fond, e o tradiţie să aduci flori celui 
mort. 

— De ce? întrebă Eve. 

— Cred că sunt simbolul reînvierii, al renașterii, într-un 
fel. Ceea ce, continuă Morris, interesul tău cel nou ar 
trebui să aprecieze. Sper că apreciezi și muzica. Recviemul 
de Mozart. 

— Bun. Eve privi spre părintele Flores, îndoindu-se că 
acesta ar mai fi apreciat ceva vreodată, mort cum era, 
întins pe o masă, în clipa aceasta fiind tăiat de unul dintre 
bisturiele delicate și foarte ascuţite ale doctorului Morris. 
Cum a ajuns în starea asta? 

— Drumul e lung și sinuos. Dar s-a finalizat cu vinul și 
azima otrăvite. 

— Cianură. 

Morris lăsă capul într-o parte. 

— Cianură de potasiu, ca să fim mai exacţi. Se dizolvă 
foarte ușor în lichid, iar doza a fost una letală. De fapt, era 
suficientă să răpună și un rinocer. Nu am terminat analiza, 
dar în afara faptului că e mort, pare sănătos tun. Măcar 
bine înfipt pe cele două picioare, dacă nu pregătit pentru 
dragoste. 

— Poftim? 

— Un vers dintr-un cântec vechi. Rănile au survenit 
imediat după cădere. Cu vreo trei ceasuri înainte de a 
muri, consumase cereale, banane rehidratate, iaurt și 
cafea din soia. În adolescenţă, a suferit o fractură la braţul 
stâng - dar s-a vindecat excelent. Bănuiesc că se antrena - 
hai să spunem, cu credinţă, fiindcă putem să spunem astfel 
- și practica diverse sporturi. 

— Da, se potrivește. 

— Și asta explică uzarea articulaţiilor, dar tot nu mă 
convinge în privinţa cicatricelor. 

— Care cicatrice? 

Morris le făcu semn cu degetul, după care-i oferi lui Eve 
o pereche de ochelari cu microscop. 

— Hai să ne uităm mai întâi aici. El își ajusta aparatul 
astfel încât Peabody să poată urmări imaginile pe 
monitorul computerului, după care se aplecă alături de Eve 
deasupra cadavrului lui Flores. Uite aici, între coastele 
patru și cinci. Se vede foarte șters, așa încât cred că cineva 
a încercat să reducă vizibilitatea cicatricei folosind Nu 
Skin sau ceva similar. Dar Nu Skin nu acţionează și asupra 
coastei, care păstrează propria ei cicatrice. Ia uite. 

Peabody scoase un sunet înfundat în spatele lor în 
moment în care Morris dădu la iveală cutia toracică. 

Eve studie coasta cu ajutorul ochelarilor speciali. 

— O rană de cuţit. 

— Da, așa e. Și încă una aici. Arătă o cicatrice abia 
vizibilă în zona pectorală dreaptă, în partea superioară. O 
să-i fac niște teste, dar în opinia mea de expert, prima nu 
are mai mult de cinci ani, maximum zece, iar a doua 
datează de acum zece-cincisprezece ani. Ia privește și pe 
antebraţul drept. Cu ochiul liber abia dacă o vezi. O treabă 
de nota zece. 

— Dar asta nu e rană, murmură Eve, examinând pata 
aceea ce abia se zărea pe piele. E un tatuaj care a fost 
înlăturat. 

— Ești cea mai bună studentă pe care am avut-o. Morris 
o lovi repede cu palma pe spate. O să trimit imaginile astea 
la laborator. Or să poată recrea imaginea pe care preotul o 
avea tatuată pe braţ. Acum, încă o veste interesantă. Faţa 
lui a fost reconstruită plastic. 

Eve înălță capul, iar ochii ei cu pupilele mărite îi 
întâlniră pe ai lui Morris. 

— Ce fel de operaţie? 

— Remodelare totală, bănuiesc. Dar nici în cazul acesta 
nu mi-am încheiat cercetările. Însă pot să-ţi spun că a fost 
opera unui maestru, și chestiile astea sunt al dracului de 
scumpe. Nu te-ai gândi că un servitor al Domnului ar 
recurge la așa ceva. 

— Da, ai dreptate. Ea își scoase încet ochelarii. Cam cu 
câţi ani în urmă a suferit această schimbare? 

— Ca să aflu, trebuie să-mi pun la lucru „magia”, dar 
cred că tot atunci când și-a șters tatuajul. 

— Un preot tatuat care primește lovituri de cuţit într-o 
încăierare. Eve așeză ochelarii lângă buchetul acela mare 
de trandafiri. Care vine în orașul acesta cu șase ani în 
urmă. Daaa, e foarte interesant. 

— Dar cine mai are o meserie ca a noastră, Dallas? 
Morris rânji. Nu suntem niște norocoși? 

— Ei, da, de o mie de ori mai norocoși decât părinţelul 
acesta mort. 

— Te întrebi cine a făcut-o, zise Peabody în clipa în care 
ieșiră din nou pe coridor. 

Sigur că mă întreb cine a făcut-o. De aceea primesc 
salariu. 

Ei, nu... adică da. Eu mă refeream la trandafiri. Cine i-a 
trimis lui Morris atâţia trandafiri și de ce? 

— O, Doamne, Peabody, e evident de ce. Nu-mi vine să 
cred că te-am făcut detectiv. Motivul este: Mulţumesc că 
fac parte și altfel din viaţa ta. 

— Dar nu e obligatoriu ca motivul să fie acesta, socoti 
Peabody, părând puţin supărată. Poate că i-a mulţumit 
pentru că a ajutat-o să se mute într-un apartament nou. 

— Dacă e vorba să ţi se mulțumească pentru faptul că ai 
cărat mobilă, atunci primești niște doze de bere. Un buchet 
uriaș de trandafiri roșii are de-a face cu o partidă de sex. O 
partidă lungă și grozavă de amor. 

— Eu îi ofer lui McNab niște partide de sex grozave și 
multe, și nu primesc un buchet uriaș de trandafiri roșii. 

— Voi locuiţi împreună. Sexul e pe lista voastră în mod 
regulat 

— Pariez că Roarke îţi cumpără flori, mormăi Peabody. 

Oare? Florile inundau fiecare colţișor al casei. Dar erau 
oare pentru ea? Trebuia să ia seama la ele? Să facă și ea 
asemenea gesturi? lisuse, cum de se gândea la așa ceva? 

— Şi probabil că „cine” se referă la sudista aceea 
drăgălașă cu care a umblat în ultima vreme. Acum că am 
rezolvat acest mister, poate că vom reuși să ne concentrăm 
câteva minute și asupra mortului pe care l-am părăsit în 
urmă cu câteva clipe. 

— Detectiv Coltraine? Dar ea nici n-a mai fost în New 
York de un an de zile. Cum de a pus laba pe Morris? 

— Peabody. 

— Voiam să spun că, în caz că s-ar da careva la Morris, 
aceea ar trebui să fie una dintre noi. Adică nu noi, noi 
două, că suntem luate. Ochii lui Peabody sclipiră din 
pricina insultei. Dar una dintre noi a stat mai mult de cinci 
minute prin preajmă. 

— Dacă nu poţi să faci sex cu el, ce-ţi pasă cu cine o 
face? 

— Şi ţie îţi pasă, mormăi Peabody, sărind pe scaunul 
pasagerului. Ştii bine că-ţi pasă. 

Da, poate puţin de tot, dar nu era obligată să o 
recunoască. 

— Ce zici, aș putea să te fac să discuţi cu mine despre 
preotul care tocmai a murit? 

— Bine, bine. Peobody scoase un oftat lung și trist. Bine. 
Tatuajul ăla poate că nici nu e atât de important. Oamenii 
se tatueză și apoi se răzgândesc, și asta de foarte multă 
vreme. De aceea, cele care durează doar o anumită 
perioadă sunt o alegere cu mult mai inteligentă. Poate că a 
ales să-și facă un tatuaj când era mai tânăr, după aceea a 
decis, ce știu eu, că nu se potrivește cu profesia sa. 

— Rănile de cuţit. 

— Uneori preoţii și oamenii care au legătură cu religia 
ajung în zone riscante și în situaţii dificile. Poate a fost 
înjunghiat când a sărit să ia apărarea cuiva. Cealaltă 
cicatrice poate că o are din adolescenţă, înainte să se 
dedice profesiei, înainte să depună jurământul. 

— De asta te vei ocupa personal, zise Eve, parcând în 
faţa Sediului Central al Poliţiei. Operaţiile estetice. 

— Asta-i mai greu. Dar e posibil să fi fost rănit. Să zicem 
că a avut un accident de mașină și faţa lui a fost făcută 
praf. Poate că biserica sau un membru al ei a plătit 
costurile acestor intervenții. 

— Verificăm registrele medicale și vom vedea. 

— Dar nu înclini să crezi în varianta asta. 

— Peabody, eu nu cred nimic fără dovezi. 


Ajunsă în biroul ei de la Sediul Central, Eve redactă 
raportul preliminar al cazului, care avea să deschidă 
ancheta. Amenajă apoi panoul, fixând în centrul acestuia o 
fotografie a lui Flores, copiată de pe cartea de identitate. 
Următoarele minute și le petrecu cercetând-o cu mare 
atenţie. 

Nu avea familie. Nu avea cazier. Nu deţinea lucruri de 
valoare. 

Fusese otrăvit în public, cugetă ea. Adică un soi de 
execuție. Simbolismul religios nu putea fi trecut cu 
vederea. Fusese un gest atât de evident deliberat. Fusese 
oare o execuţie cu conotaţii religioase? 

Se așeză din nou la birou, încercând să alcătuiască 
cronologia evenimentelor pe baza declarațiilor martorilor 
și a listei întocmite de părintele López. 


Ora 5:00 - trezirea. Rugăciunea de dimineaţă și 
meditaţia (în cameră). 

Ora 5:15- dușul și echiparea. 

Ora 5:40 (cu aproximaţie) - părăsește casa parohială 
alături de părintele López pentru a merge la biserică. 

Între 6:00 şi 6:35 - participă la slujba de dimineaţă 
alături de părintele Lopez. Are acces la vinul pentru 
împărtășanie și la azimă. 

Ora 6:30 (cu aproximaţie) - sosește Rosa O'Donnell și 
descuie casa parohială. 

Ora 6:45 (cu aproximaţie) - părăsește biserica pentru a 
meige la casa parohială cu López. 

Între 7:00 şi 8:00 - ia micul dejun cu părintele López, 
acesta fiind pregătit de Rosa O' Donnell. 

Între 8:00 și 8:30 - se retrage în biroul comun pentru a-și 
verifica predica și tot ceea ce pregătise pentru slujba de 
înmormântare. 

Ora 8:30 - Roberto și Madda Ortiz sosesc la biserică 
împreună cu alaiul îndoliat, aducând și trupul neînsufleţit 
al lui Ortiz. 

Ora 8:40 - revine în biserică alături de părintele López 
pentru a-i întâmpina pe membrii familiei și pentru a da o 
mână de ajutor la aranjarea jerbelor. 

Ora 9:00 - se retrage în anticameră, unde se află chivotul 
care trebuie pregătit pentru slujbă. 

Ora 9:30 - începe slujba. 

Ora 10:15 - bea vinul otrăvit. 


Astfel că ucigașul avusese timp, între 5:40 și 6:30, să se 


strecoare în casa parohială, să ia cheia de la cutie, iar de la 
ora 7:00 până la ora 9:00 să umble la vin și să toarne 

otrava. De la ora 7:00 și până la ora 9:00, a avut timp să se 
întoarcă la casa parohială și să pună la loc cheile. 

A avut destul timp, cugetă Eve, mai ales dacă ucigașul 
era un membru al bisericii și ceilalți erau obișnuiți să-l 
vadă venind și plecând nestingherit. 

Chiar dacă nu ar fi avut cheie, pentru criminal fusese o 
treabă ridicol de simplă să ajungă la ele, mai ales dacă el 
cunoștea unde erau păstrate, precum și rutina treburilor 
bisericești și a casei parohiale. 

Problema nu era cum, cu toate că acest cum ar fi dus cu 
siguranţă la prinderea ucigașului. Problema era de ce. Iar 
motivul are legătură cu părintele Miguel Flores. 

Ea alese fotografii care înfățișau faţa și reversul 
medalionului. 

Era un obiect important pentru el. Suficient de 
important ca să-l ascundă, dar, în același timp, să-l 
păstreze aproape, ca să-l scoată din ascunzătoare, să-l 
atingă și să-l privească. Bandă adezivă proaspătă, cugetă 
Eve, dar pe spatele sertarului se zăreau urmele benzilor 
adezive mai vechi. Medalionul fusese dezlipit de la locul 
său de curând. 

Citi din nou inscripţia. 

Cine era Lino? 

Era un nume spaniol, după cum descoperi ea căutând 
rapid pe Internet, care provenea de la Linus. Numele se 
mai traducea prin „pânză” sau „fuior”, dar se îndoia că 
asta ar fi fost semnificaţia lui. 

Conform datelor biografice, mama lui Flores decedase în 
2027, deci mama menţionată pe medalion nu putea fi Anna 
Flores. Un nume spaniol, o frază spaniolă ca imagine, dar 
restul era în engleză. Un amestec de culturi, în opinia lui 
Eve. Rădăcini latine, pământ american? I se potrivea de 
minune părintelui Flores. 

Lino fusese un amic, un alt preot, un iubit? Flores avea 
șase ani în momentul în care medalionul acela fusese 
inscripționat. Un orfan care încerca să-și facă loc în sistem. 

Eve cunoștea foarte bine acest aspect. 

Poate că nu știuse cum era să te apropii și să încerci să 
ai legături strânse în timp ce te învârțţi în acel sistem, dar 
alţii știau. Poate că așa i se întâmplase și lui Flores, iar el 
păstrase medalionul fiindcă acesta îl lega de un prieten 
drag. 

Atunci ce rost avea să-l ascundă? 

Nu fusese adoptat, dar primise educaţie din partea 
bisericii. Lino fusese cel care se interesase de soarta lui, 
ajutând la instruirea lui? 

Reveni lângă computer, începând să caute datele 
referitoare la părintele Miguel Flores. 

Peabody intră în încăpere, vrând să spună ceva. 

— O, ai veni la ţanc, remarcă Eve fără a ridica privirea. 
Văd că nu mai am cafea în cană. 

Dându-și ochii peste cap, Peabody luă cana, se duse la 
AutoChef și programă o altă cafea. 

— E o adevărată provocare să faci rost de dosarele 
medicale din Mexic. Nu există nicio dovadă că a fost tratat 
în urma unei răni provocate de cuţit sau că și-ar fi făcut 
vreun tratament cosmetic. După multe și eroice insistente - 
tocmai de aceea o să-mi comand și eu o cafea -, am reușit 
să accesez datele din fișa lui medicală din perioada cât a 
locuit în Mexic. Nici acolo nu există dovezi că ar fi urmat 
vreun tratament. 

Eve se rezemă de spătarul scaunului, luându-și cana cu 
cafea. 

— Ce date ai găsit în Mexic? 

— Tratamente standard, în mare parte. Controale 
anuale, corecţii de vedere, controlul stomatologic efectuat 
de două ori pe an, un tratament pentru un virus intestinal 
și pentru o tăietură la braţ. Nimic grav. 

— Ah-ah-ah. Și pentru cei cinci ani petrecuţi în New 
York? 

— Diferenţa e una nesemnificativă. Controale anuale, 
bla, bla, bla, tratamente pentru entorse, unul pentru 

dislocarea degetului arătător și unul pentru o rană la 
genunchi. 

— Par niște răni pe care le-a căpătat în timpul orelor de 
sport. Bătând cu degetele în birou, Eve analiză 
informaţiile. Ciudat, cât a stat în Mexic nu a avut parte de 
asemenea accidente. Trimite-mi datele care fac referire la 
tratamentul stomatologic efectuat în Mexic. 

— lisuse! Ştii câte benzi roșii trebuie să rup pentru a 
ajunge la ele? în afară de asta, el s-a tot mutat în diverse 
locuri, așa că precis nu a apelat la un singur dentist, și e 
vorba de centre care aparțin Bisericii Catolice, și chestiile 
astea au greutate, crede-mă. Dar de ce... 

Îi lua ceva, își zise Eve, dar Peabody reușea de cele mai 
multe ori. 

— Tu crezi că cel care a murit nu era Miguel Flores. 

— Cred că cel care a decedat se numea Lino. 

— Păi... asta înseamnă că e posibil ca el să nu fi fost nici 
măcar preot, dar i se dădea voie să oficieze slujbe, să 
cunune pe unii și pe alţii, să-i îngroape... 

— Poate că Dumnezeu e cel care l-a ucis drept pedeapsă. 
Caz rezolvat. Până diseară îl arestăm pe Dumnezeu. Vreau 
fișele acelea stomatologice, inclusiv pe cele din New York. 

— Eu sunt convinsă că arestarea lui Dumnezeu ar fi o 
blasfemie. Căzând pe gânduri, Peabody mai sorbi o gură de 
cafea. De ce s-ar preface cineva că e preot? Ti se interzic 
multe chestii, printre care și să faci sex. Și trebuie să 
cunoști absolut toate regulile. Cred că sunt foarte multe. 

— Poate că a fost genul de om care învăţa rapid. Poate 
că i s-a părut că merită. Poate că el este Miguel Flores. 
Haide să găsim fișele stomatologice, și atunci vom afla. 

În momentul în care Peabody se grăbi să iasă pe ușă, 
Eve se răsuci cu scaunul, pentru a studia din nou fotografia 
afișată pe panou. 

— Dar nu ești tu, nu-i așa, Lino? 

Pomi linkul, începând să caute singură câteva contacte 
aflate în Mexic. 

Îi luă douăzeci de minute și se alese cu o durere de cap 
incipientă și enervantă - dar până la urmă găsi pe cineva 
care nu numai că vorbea o engleză excelentă, ba chiar îl și 
cunoscuse personal pe Miguel Flores. 

Domnul respectiv avea o vârstă înaintată. Două șuviţe 
albe și subţiri de păr îi încadrau capul atins de calviţie și 
plin de pistrui în centru, din cauza soarelui. Ochii lui 
căprui și tulburi o priveau cu mare atenţie. Gulerul alb 
atârna într-o parte pe gâtul lui subţire și ridat. 

— Părinte Rodriguez, începu Eve. 

— Poftim? Poftim? 

— Părinte Rodriguez, repetă, mărind puţin volumul 
sonorului. 

— Da, da, vă aud. Nu-i nevoie să ţipaţi! 

— Scuze. Sunt locotenent Dallas. De la NYPSD. 

— Cu ce vă pot ajuta, doamnă locotenent Ballast? 

— Dallas. Ea repetă cu claritate fiecare silabă. 
Cunoașteţi un preot pe nume Miguel Flores? 

— Cine? Vorbește mai tare! 

Iisuse, Iisuse, Bunule. 

— Miguel Flores? L-aţi cunoscut? 

— Da, îl cunosc pe Miguel. A lucrat aici, la Misiunea San 
Sabastian pe vremea când eu eram pastor. Asta înainte să 
mă scoată la pensie. Dă-mi voie să-ți pun o întrebare, soră 
Ballast, cum să pensionezi un preot? Se spune că noi Îl 
servim pe Dumnezeu. Eu nu mai sunt capabil să-l slujesc 
pe Dumnezeu? 

Eve simți cum i se zbate un muşchi de sub ochi. 

— Locotenent. Sunt ofiţer de poliție în orașul New York. 
Puteţi să-mi spuneţi când l-aţi văzut ultima dată pe Miguel 
Flores? 

— Când i-a intrat în cap că are nevoie de un an sau de 
mai mulţi ca să călătorească, să-și analizeze credinţa, să 
vadă dacă vocaţia lui era una reală. Ce tâmpenie! 
Rodriguez își lovi mâna ciolănoasă de ceea ce părea a fi 
brațul unui scaun pe rotile. Băiatul acesta s-a născut 

pentru a deveni pastor. Dar episcopul i-a dat voie să plece, 
și el nu a mai stat pe gânduri. 

— Asta s-a petrecut acum vreo șapte ani? 

Rodriguez privi undeva în depărtare. 

— Anii vin și se duc. 

Îmi pierd vremea, își zise Eve, dar nu se dădu bătută. 

— O să vă trimit o fotografie. 

— De ce să vreau o fotografie a ta? 

— Nu, nu-i fotografia mea. Ea se întrebă la care sfânt ar 
fi putut apela pentru ca acesta să-i ofere destulă răbdare, 
astfel încât să termine interogatoriul fără să tipe. Vă trimit 
o fotografie. O să apară pe ecran. Puteţi să-mi spuneţi dacă 
persoana din fotografie e Miguel Flores? 

Ea comandă expedierea fotografiei, urmărind cum 
Rodriguez se uita cruciș prin lentilele înguste, aplecându- 
se până ce aproape își lipi nasul de ecranul linkului său. 

— S-ar putea. Fotografia nu e clară. 

E limpede ca sticla, gândi Eve. 

— Mai există cineva în preajma dumneavoastră care îl 
cunoaște pe părintele Flores și are câteva minute libere? 

— Dar nu v-am spus deja că eu îl cunosc? 

— Ba da, mi-aţi spus. Eve opri afișarea fotografiei, 
trăgând cu nesaţ aer în piept. Aţi mai luat legătura cu el, 
cu părintele Flores, după ce a plecat în acele călătorii? 

— Cu prilejul anului sabatic. Rodriguez fornăi aceste 
cuvinte, în locul lui mi l-au trimis pe părintele Albano. 
Omul ăsta întârzia mereu. Punctualitatea e un semn de 
respect, nu? 

— Flores. Aţi mai auzit ceva despre părintele Flores de 
când a plecat? 

— Nu s-a mai întors, așa e? Rodriguez rosti întrebarea 
cu o amărăciune evidentă. Mi-a scris o dată sau de două 
ori. Ba poate de mai multe ori. Din New Mexico - că el era 
originar de acolo. Din Texas sau Nevada, așa cred. Și din 
alte orașe. Ba am primit și o scrisoare din partea 

episcopului. Miguel a cerut un transfer și acesta i-a fost 
acordat la o parohie din New York. 

— Puteţi să-mi spuneţi numele episcopului care i-a 
acordat transferul? 

— Al cui? 

Eve repetă, mărind puţin volumul sonorului. 

— Episcopul Sanchez. Sau poate că a fost vorba de 
episcopul Valdez. 

— Mai aveţi scrisorile? Cele pe care vi le-a scris Flores? 

— Nu. Rodriguez se încruntă, ori așa i se păru lui Eve. 
Era greu de spus. Era o carte poștală. Oare am păstrat-o? 
Era de la Alamo. Ori... poate că era de la părintele Silvia. 

Într-o zi, își reaminti Eve, într-o bună zi, avea să fie la fel 
de enervantă ca Rodriguez. În momentul acela avea de 
gând să-și mănânce arma și să termine cu lumea asta. 

— Dacă veţi găsi cărţile poștale expediate de părintele 
Flores, aș aprecia dacă mi le trimiteţi și mie. O să vă scriu 
datele mele de contact. 

— Dar de ce să vă trimit o carte poștală? 

— Eu anchetez moartea unui preot pe care l-am 
identificat ca fiind Miguel Flores. 

Ceaţa din ochii lui negri păru să dispară, măcar parţial. 

— Miguel? Miguel e mort? 

— Un bărbat pe care l-am identificat drept Miguel Flores 
a murit în dimineaţa aceasta. 

Bătrânul își lăsă bărbia în piept, murmurând ceea ce Eve 
luă drept o rugăciune rostită în limba spaniolă. 

— Condoleanţele mele. 

— Era tânăr, îndrăzneţ. Un om inteligent care-și punea 
adesea tot felul de întrebări. Poate că mult prea des. Dar 
cum a murit? 

— A fost ucis. 

Rodriguez se îndoi de spate, după care strânse în palmă 
crucea care-i atârna la gât. 

— Deci acum e în împărăţia lui Dumnezeu. 

— Părinte Rodriguez, părintele Flores avea un medalion 
de argint, care o înfățișa pe Fecioara din Guadalupe? 

— Nu-mi amintesc. Dar știu că păstra întotdeauna la el 
un medalion mic cu Sf. Anna, în onoarea mamei lui care a 
fost ucisă când el era copil. 

— Ştiţi cumva dacă Flores a avut de-a face sau a făcut 
afaceri cu un anume Lino? 

— Lino? Aici e un nume destul de comun. Poate că da. 

— Vă mulțumesc, părinte. Hai, ia-ți tălpășița, se 
admonestă Eve. Vă mulțumesc pentru timpul acordat. 

— Tânărul Miguel a plecat la Domnul, murmură el. O să 
trebuiască să-i scriu monseniorului Quilby. 

— Cine e domnul acesta? 

— Sponsorul lui Miguel. Mentorul lui, dacă vreți. El ar 
vrea să fie informat că... Oh, dar a murit. Da, a murit acum 
mulți ani. Deci nu mai am pe cine să anunţ. 

— Unde l-a cunoscut Miguel pe monseniorul Quilby? 

— În New Mexico, în copilărie. Monseniorul a avut grijă 
ca Miguel să aibă parte de o educaţie aleasă și i-a fost 
mentor în privinţa carierei preoțești. A fost părintele 
spiritual al lui Miguel. 

Miguel vorbea adesea despre el, sperând să-l poată 
vizita în timpul călătoriilor sale. 

— Mai era în viaţă în perioada sabatică a părintelui 
Flores? E 

— Da, dar era pe moarte. In parte, acesta era motivul 
pentru care Miguel a vrut să plece, punându-și la îndoială 
credinţa. Trebuie să mă rog pentru sufletele lor. 

Rodriguez întrerupse pe neașteptate transmisia. Eve nu 
avu vreme decât să clipească. 

Scrisori din New Mexico, un părinte spiritual muribund 
în New Mexico. Putea să parieze că părintele Flores îl 
vizitase pe Quilby în timpul anului sabatic. 

Prin urmare, se întrebă Eve, unde se retrag preoţii când 
le sosește ceasul pentru a muri? 

Eve a mai avut o discuţie sinceră cu sora Patricia, 
asistenta medicală a lui Alexander Quilby pe vremea când 
acesta fusese internat la azilul Good Shepherd. 

În timp ce ea reflecta la cele aflate, adăugându-le în 
notițele sale, Peabody intră repede în biroul ei, ridicând 
braţele spre tavan. 

— M-a făcut praf banda roșie. Mă simt slăbită de cât 
sânge am pierdut. 

— Revino-ţi, soldat. Unde e fișa de la stomatologie? 

— Înfășurată cu bandă roșie. Am dat de doctor, dar e 
diacon și un mare afurisit. Nu poate elibera fișa până nu 
primește aprobarea episcopului. 

— Fă rost de un ordin judecătoresc. 

— Mă ocup deja. Ea întinse din nou braţele. Nu vezi 
cicatricele? Cabinetul e afiliat Bisericii, iar judecătorii 
devin ezitanţi când au de-a face cu chestiuni religioase. 
Omul nostru a murit, a fost identificat în mod oficial. Dar 
nimeni nu vrea să ofere fișa stomatologică până nu-și dă 
episcopul binecuvântarea sau cum s-o numi. Cam la fel se 
petrece și cu fișele medicale din New York. 

— Bun, atunci stai de vorbă cu episcopul și convinge-l să 
aprobe. 

— Dar picioarele care-mi sângerează nu le vezi? întrebă 
Peabody, arătând spre espadrilele ei în nuanţe de roşu- 
aprins. Am reușit, până la urmă, să stau de vorbă cu 
asistentul episcopului, ceea ce s-a dovedit o bătălie grea, 
cu multe puncte divergente. Şi pe deasupra a trebuit să fac 
o cerere în scris în trei exemplare și am expediat-o. 
Episcopul va analiza cererea și în zece zile ne va comunica 
decizia sa. 

— O tâmpenie. 

— Eu vreau să beau ceva și să trag un pui de somn. 

— Apelează-l pe link. Din biroul meu. 

— Numai dacă pot asista și eu la discuţie. 

Peabody îi stabili legătura, după care se trânti în 
singurul scaun pentru oaspeţi din biroul lui Eve, unul cam 
șubred. 

Asistentul, părintele Stiles, apăru de îndată pe ecranul 
linkului. Eve încercă să adopte o atitudine smerită, dar și 
abilă în același timp. 

— Locotenentul Dallas, de la NYPSD. 

— Da, doamnă locotenent, am stat de vorbă cu asistenta 
dumneavoastră. 

— Cu partenera mea, îl corectă Eve, în vreme ce 
Peabody ridică preocupată două degete. 

— Partenera dumneavoastră, îmi cer scuze. Şi i-am 
explicat deja protocolul unei asemenea solicitări. 

— lar eu o să vă explic dumneavoastră ceva. Avem aici, 
la morgă, un bărbat care poate fi sau nu părintele Miguel 
Flores. Cu cât mă întârziaţi dumneavoastră mai mult, cu 
atât va sta el mai mult acolo. Și cu cât zace el mai mult în 
cutia aia, la morgă, cu atât mai ușor se vor scurge 
informaţiile - din cauză că un tip cu pălărie cu moţ din New 
Mexico obstrucţionează anchetarea unei crime. 

Șocul, unul sincer, mări pupilele lui Stiles. 

— Tânără doamnă, lipsa dumneavoastră de respect nu 
va reuși să... 

— Doamnă locotenent. Locotenent Eve Dallas, 
Departamentul Omucideri al NYPSD. Eu nu vă respect Nu 
vă cunosc. Nu-l cunosc nici pe episcop, așa că nici pe el nu- 
l respect. Nu-mi pasă deloc dacă voi mă respectaţi, dar o 
să vă fac să respectaţi legea. 

Eve îl lăsă câteva minute să spumege, după care-și 
continuă asaltul: 

— Ar fi indicat să respectaţi puterea presei, dacă nu 
vreţi ca chestiunea asta să apară în mass-media. Dacă vă 
bateti joc de mine, ar fi bine să credeţi că și eu pot proceda 
la fel. Așa că ar fi cazul ca episcopul dumneavoastră din 

New York să stea de vorbă cu cel din Mexic, iar ei doi să le 
comunice dentiștilor că vreau acele fișe, la mine pe birou, 
mâine, la ora prânzului, ora New Yorkului, altfel va fi vai și 
amar. 

— Nu cred că amenințările... 

— Nu aţi înţeles. Nu sunt ameninţări. E vorba de fapte. 
La dracu’. Pentru care se va plăti. 

— Biserica are și ea căile sale, iar asta e o cerere dublă, 
cu caracter internaţional. Aceste formalităţi durează... 

— Un preot a fost otrăvit cu vinul sfinţit pentru slujbă în 
timpul unei ceremonii funerare. Ierarhia catolică blochează 
desfășurarea anchetei poliţiei. Iată un titlu de articol. Şi 
mai pot fi și altele. O, ce spuneţi de acesta? continuă ea pe 
un ton vesel de data asta. Preotul putrezește la morgă, iar 
episcopii blochează identificarea sa oficială. E vorba de o 
fișă de la dentist. E vorba despre dinţi. Dacă nu le am până 
la prânz, vin personal la dumneavoastră, și o să am și un 
mandat pe numele dumneavoastră fiindcă obstrucționaţi 
desfășurarea anchetei. 

— Sigur că voi vorbi cu episcopul. 

— Bun, și faceţi-o cât mai repede. 

Ea închise linkul și se rezemă de spătarul scaunului. 

— Sunt sclava ta, declară Peabody. Trebuie să-mi șterg 
lacrimile de pe obraz. 

— Bun, ne-am distrat. Am mai avut parte de ceva 
asemănător, chiar dacă conversațiile au fost mai puţin 
interesante, discutând cu o călugăriță - un medic - o 
călugăriță-medic, presupuse Eve, la azilul pentru preoți... 

— Au așa ceva? Aziluri? 

— Se pare că da. Preotul care l-a sponsorizat și care a 
fost mentorul lui Flores, având grijă de educaţia lui și de 
multe alte aspecte ale vieţii sale, a fost pacientul ei. Flores 
și-a luat un an sabatic acum șapte ani, renunțând la slujba 
din Mexic. Se presupune că a fost vorba de un an și ceva. 
Quilby, preotul în vârstă, era bolnav. Era pe moarte. Flores 

l-a vizitat. Sora-medic și-a amintit de el, pentru că Quilby îi 
vorbea adesea despre el și, în plus, au corespondat. 

— L-a recunoscut după fotografie? 

— Nu era sigură. Se împlinesc aproape șapte ani de 
când a fost el acolo. A spus că seamănă cu el, dar își 
amintea că Flores era mai împlinit la faţă, că avea mult mai 
puţin păr. Sigur că ambele aspecte puteau suferi 
schimbări, așa că nu îi erau de prea mare ajutor, la urma 
urmei. Flores i-a lăsat numărul de link și adresa lui de 
mail, rugând-o să ia legătura cu el în momentul în care 
Quilby avea să moară. Ea l-a contactat după numai cinci 
luni, când a decedat Quilby. El nici nu a răspuns, nicinu a 
participat la înmormântare. Iar dorinţa lui Quilby fusese - 
iar Flores acceptase atunci - ca slujba să fie oficiată chiar 
de părintele Flores. Dar el nu a mai sunat la azil din 
momentul în care și-a luat rămas-bun de la părintele 
Quilby, în iulie 2053. 

— Adică omul care te-a educat, pe care ai dat fuga să-l 
vizitezi după ce ţi-ai părăsit slujba, dă ortul popii și tu nu 
faci act de prezenţă, nu faci nimic? Nu e un gest prea 
preoţesc. Şi nici prea uman. Peabody studie fotografia de 
pe panoul lui Eve. Va trebui să-i găsim pe cei care l-au 
cunoscut pe Flores înainte ca el să se mute în New York. 

— Trebuie să ne apucăm de treabă. Trebuie să privim 
problema din diverse unghiuri. Avem deja ADN-ul lui 
Flores, dar l-am rugat pe Morris să trimită o probă la 
laborator. Poate avem noroc. Între timp, fie că e Flores, fie 
că e Jack cel Idiot, el tot mort e. Haide să mergem să stăm 
de vorbă cu Roberto Ortiz. 


Presupusese că înmormântarea și ceea ce urmase 
acesteia se încheiaseră. Eve descoperi însă că lucrurile 
stăteau cu totul altfel atunci când îl găsi pe Roberto Ortiz, 
alături de aproape două sute de prieteni și de familie, la 
restaurantul lor, Abuelo's. 


45 


Era un bărbat înalt și impunător, care-și purta cu 
demnitate cei peste optzeci de ani de viaţă, posedând o 
constituţie solidă. În momentul în care Eve îi spuse că 
dorea să stea de vorbă cu el și cu soţia sa, el le conduse la 
etajul trei, acolo unde nivelul zgomotului scăzu simţitor, 
invitându-le într-un salonaș dichisit, plin cu canapele 
colorate și cu postere îndrăzneţe. 

În unul dintre postere apărea o veche prietenă a lui Eve, 
Mavis, care purta ceea ce părea un curcubeu alcătuit din 
coloritul extensiilor de păr îngemănate în mod artificial cu 
sfârcurile și pântecele, și un zâmbet larg. 

Contrastând izbitor cu acestea, ecranul care asigura 
ambianța era amenajat într-un ungher liniștit, sub un cer 
limpede, în nuanţe de albastru-deschis. 

— Apartamentul acesta îl păstrăm pentru familia 
noastră. Acum locuiește aici nepoata verișorului meu. E 
studentă și în timpul liber dă o mână de ajutor în 
restaurant. Luaţi loc, vă rog. După ce toţi ceilalţi se 
așezară, se lăsă și el într-un scaun cu un oftat lung, ușor. 

— Aţi avut o zi grea, deschise Eve discuţia. 

— Tatăl meu s-a bucurat de viaţă. De fiecare clipă, zi de 
zi. Din plin. A deschis acest restaurant când avea douăzeci 
și cinci de ani și l-a numit așa în onoarea bunicului său. 
Apoi a devenit tată, iar copiii lui au avut, la rândul lor, 
copii, după care s-a născut o nouă generaţie. Familia, 
comunitatea, biserica. Cele trei mari iubiri ale vieţii sale, 
lucrurile în care a crezut cel mai mult. Ordinea varia, 
punctă Roberto cu un zâmbet. O să-i duc dorul în fiecare 
secundă, cât voi mai avea de trăit. 

El oftă din nou. 

— Dar nu ați venit aici ca să vorbim despre tatăl meu. Ci 
despre părintele Flores. Dumnezeu să-l ţină la dreapta Sa. 

— L-aţi cunoscut personal? 

— O, da. El era un om activ în cadrul parohiei noastre, al 
comunităţii. Işi petrecea mult timp la centrul pentru 
tineret, depunând foarte mult efort. Și familia mea are un 

rol activ în cadrul centrului - din punct de vedere financiar, 
dar cine poate și are vreme participă activ. De aceea, ceea 
ce s-a petrecut în biserică te lasă, pur și simplu, fără 
cuvinte. 

— Dumneavoastră și soţia aţi fost primii care aţi sosit la 
biserică, aducând o parte din cele trebuincioase unui 
asemenea eveniment. 

— Da. El privi spre cele două doamne și un tânăr intră în 
încăpere, aducând tăvi cu mâncare și băutură. Trebuie să 
mâncaţi, rosti Roberto în vreme ce farfuriile, paharele și 
mâncarea erau așezate pe masă. 

— V-am adus ceai cu gheaţă. Femeia mai în vârstă, 
blondă și cu ochii ca aluna, turnă ceaiul în două pahare. Eu 
sunt Madda Ortiz. Îmi cer scuze pentru întrerupere. Le 
făcu semn celorlalţi doi să plece, zâmbind absent, după 
care se așeză pe braţul fotoliului pe care stătea soţul ei. 
Continuati, vă rog. 

— În primul rând, recunosc că tot ce aţi adus aici arată 
minunat. 

Madda îi zâmbi lui Peabody. 

— Poftă bună. 

— Ne cerem iertare pentru că am dat buzna astfel, 
doamnă Ortiz. Dumneavoastră și soțul aţi fost primii care 
aţi sosit la biserică azi-dimineaţă. 

— Mai întâi am fost la capelă, după care am plecat 
împreună cu Hector la biserică. Părintele Flores... ea își 
făcu semnul crucii... și părintele López ne-au ieșit în 
întâmpinare. 

— Asta s-a întâmplat în jurul orei 8:40. 

— Aproximativ, aprobă Roberto. Cum am sosit, ne-am 
apucat să ducem florile în biserică. 

— Aţi mai observat pe cineva prezent acolo în acele 
momente? 

— La scurt timp au început să sosească și ceilalți - ca să 
ne dea o mână de ajutor. Au venit unchii mei, alături de 
verișorii mei... 

— Aţi observat pe cineva intrând în anticameră? 

— Părintele Flores și părintele López, ca să se schimbe 
pentru slujbă, bineînţeles. Ah, și nepoata mea, nepotul și 
verișorul Maddei. Au participat și ei la oficierea slujbei, ca 
preoţi euharistiei. 

— Cred că Vonnie s-a dus acolo, în spate, declară 
Madda. Ca să discute cu părintele Flores despre ceea ce 
urma să citească. 

— A mai intrat cineva înaintea celor doi preoţi? 

— Din câte știu eu, nu, le declară Roberto. O vreme am 
stat în vestibul, și mulţi dintre noi au intrat apoi în 
biserică. Am auzit că poliţia e de părere că părintele Flores 
ar fi fost otrăvit, prin urmare aţi vrea să aflaţi dacă am 
văzut pe cineva care ar putea fi autorul acestei mârșăvii. 
Nu am văzut pe nimeni. Roberto își desfăcu braţele. Imi 
pare rău. 

— A fost o slujbă mare. Cu siguranţă nu-i cunoșteaţi pe 
toţi cei care au asistat la slujbă. 

— Nu. Roberto se încruntă câteva clipe. Dar cred că eu 
și Madda îi cunoaștem aproape pe toţi. Mă refer la familie, 
desigur. Și pe alţii îi cunoaștem cât se poate de bine, fie 
după nume, fie după înfățișare. Dar așa e, nu pe toți. 

— Nu cred că a fost vorba despre cineva din familie, 
insistă Madda. Chiar dacă cineva a comis un asemenea 
gest teribil, familia nu l-ar fi necinstit într-un asemenea fel 
pe Hector. 

Cu toate astea, Eve discută și cu cele trei persoane care 
participaseră la slujba de înmormântare. Nu obţinu nicio 
informaţie nouă, în schimb Peabody se ghiftui cu mâncare 
cu specific mexican, luând pentru acasă o pungă plină cu 
bunătățţi. 

— Doamne, nu am mai mâncat în viața mea o enchilada 
atât de bună. Dar de rellenos picanţi ce părere ai? Ea 
ridică ochii spre cer, ca și cum ar fi înălțat rugi de 
mulțumire. De ce toate astea se găsesc în cealaltă parte a 
lumii și nu în apartamentul meu? Pe de altă parte, cred că 

m-am îngrășat cu două kilograme numai inspirând aroma 
aceea. 

— Ei, acum ai ocazia să te îndepărtezi de locul cu 
pricina, la metroul și du-te acasă. Eu mă duc să mai 
analizez puţin celelalte unghiuri ale poveștii și nu am de 
gând să șofez înapoi până la celălalt capăt al lumii. Voi 
lucra acasă. 

— Fantastic. Eu cred că ajung acasă abia peste o oră, 
când mi se termină programul. Acum e mult prea devreme. 
Dallas, ai de gând să faci ce-ai spus, dacă nu primești până 
la prânz acele fișe de la stomatolog? 

— Niciodată să nu ameninţi dacă nu ai de gând să te ţii 
de cuvânt. Să verifici numele tuturor cunoscuţilor care au 
participat dimineaţă la slujbă. Deocamdată, verifică-i pe 
primii douăzeci și cinci. Asta te va ţine ocupată până ajungi 
acasă. 

Cât despre ea, Eve reveni la biserică. Oameni intrau și 
ieșeau din cârciumă - ca și cum ar fi intrat și ieșit pe furiș 
în și din casa de amanet. Grupuri de tineri stăteau în 
pragul ușilor sau pe trotuar. 

Ea merse la ușa bisericii, rupse sigiliul, folosindu-se de 
șperaclul ei. 

Se îndreptă apoi spre rândul de bănci din mijloc, și 
trebui să admită că se simţea oarecum straniu auzind 
ecoul propriilor pași în vreme ce se îndrepta repede spre 
altar, acolo unde, deasupra, veghea lisus răstignit. 
Ajungând în dreptul anticamerei, rupse cel de-al doilea 
sigiliu și descuie ușa. 

Probabil că exact așa intrase, își închipui ea. Poate că 
intrase prin spate, dar tot la fel de ușor. Având sticluţa cu 
cianură în buzunar sau în geantă. 

Precis a avut cheie, asta e părerea mea. A avut cheia de 
la cutia de lemn. Nu a trebuit decât să intre neobservat în 
parohie, să o ia, să vină până aici și să intre. Să descuie 
cutia, să scoată recipientul. Protejându-și cumva mâinile 
sau purtând mănuși. După care a turnat cianura, a pus 

recipientul la loc, a încuiat cutia din lemn și a plecat. După 
aceea a dus din nou cheia la casa parohială. 

Cel mult cinci minute. Zece minute, dacă ai fi fost un 
împiedicat. 

Ai participat la slujba de dimineaţă? Poate, poate, dar de 
ce să fi participat? De ce să stai într-un grup mic când în 
curând aveai să fii acoperit de o mulțime? 

Tu știi bine la ce oră începe slujba în fiecare zi, și la ce 
oră se încheie de obicei. Nu a trebuit decât să aștepți să 
iasă preoții din casa parohială, după care ai intrat și ai luat 
cheile. Ai putut să intri în vestibul, să asculti ce se petrece 
dincolo de ușă, dacă așa ai avut chef. După care ai așteptat 
ca ei să plece, ai făcut ce aveai de gând, ai așteptat-ai 
rămas prin preajmă. Cei doi preoți s-au întors, Rosa a venit 
și ea la biserică pentru ca să-și ajute familia. Duci cheile la 
casa parohială, faci cale întoarsă și te strecori din nou în 
mulțimea celor care asistă la slujbă. 

Trebuie să vezi ce se petrece. Să vezi cu ochii tăi cum se 
prăbușește. 

Fiindcă a fost vorba de răzbunare. A murit otrăvit în fața 
atâtor oameni. A fost o execuţie. Curată răzbunare. 
Pedeapsă. 

Dar pentru ce? 

Eve ieși din încăpere, puse la loc sigiliul și încuie ușa. 

După aceea ridică ochii spre crucifix. 

— Nu și-a făcut griji în privinţa ta sau nici nu i-a păsat. 
La dracu', poate că și-a imaginat că ești de partea lui. Ochi 
pentru ochi? Nu Tu ai spus asta? 

— E o replică din Vechiul Testament. Părintele López 
stătea chiar în dreptul celor două uși de la intrarea 
bisericii. Hristos crede în iertare și în iubire. 

Eve mai cercetă crucifixul câteva clipe. 

— Se pare că cineva anume nu l-a dat ascultare. 

— Aceasta a fost menirea Lui. A venit pe pământul 
nostru, a murit pentru noi. 

— Toţi ne naștem ca să murim. Ea alungă imediat 
gândul. Obișnuiţi să încuiaţi casa parohială când veniţi să 
oficiaţi slujba? 

— Da. Nu. López clătină din cap. Rareori. 

— Şi în dimineaţa asta? 

— Nu. Nu, nu cred că am încuiat-o. 

El închise ochii, frecându-și rădăcina nasului. 

— Înţeleg, doamnă locotenent, că din pricina încrederii 
pe care am avut-o în cei din cartier e posibil să fi murit 
părintele Miguel. Biserica nu se încuie niciodată. 
Anticamera, da, fiindcă acolo se păstrează chivotul, dar 
biserica rămâne mereu deschisă pentru cei care simt 
nevoia să intre, pentru cei care au un necaz. Ştiu că cineva 
a profitat de asta ca să-mi ucidă fratele. 

— De acum încolo o s-o încuiaţi? 

— Nu. Aceasta e Casa Domnului și nu le pot interzice 
copiilor Lui să intre în ea. Cel puţin nu în momentul în care 
dumneavoastră veţi aproba redeschiderea ei. 

— Cred că vom încheia cercetările în cursul zilei de 
mâine. Ori cel mai târziu poimâine. 

— Şi cu Miguel cum rămâne? O să-l putem veghea și 
îngropa? 

— Asta s-ar putea să mai dureze. 

Îi făcu semn lui López să iasă primul, după care resigilă 
ușile și le încuie. Deasupra capetelor lor se simţea o briză 
hispanică ce părea să se rotească în jurul a două cuvinte: 
Magazinul Cerului! 

Când vinzi, se gândi Eve, semnificaţia e aceeași, 
indiferent de limba aleasă. 

— De fapt, ia cineva seama la lucrurile astea? întrebă ea. 

— La ce lucruri vă referiţi? 

— Exact. Ea se răsuci pe călcâie, privind în ochii aceia 
trişti și profunzi. Daţi-mi voie să vă întreb ceva mult mai la 
obiect. În religia dumneavoastră, e permis să ucizi? 

— În război, în legitimă apărare sau ca să aperi viaţa 
altcuiva. Și dumneavoastră aţi ucide. 

— Am ucis. 

— Dar nu în propriul dumneavoastră avantaj. 

Eve se gândi la palmele sale pline de sânge după ce își 
înjunghiase tatăl cu un cuţit cu lamă îngustă. De mai multe 
ori la rând. 

— Cred că sunt mai multe feluri de a ucide. 

— Dumneavoastră protejaţi vieţile altora, iar pe 
răufăcători îi aduceţi în fața justiţiei. Dumnezeu își 
cunoaște copiii, doamnă locotenent, le cunoaște atât 
sufletul, cât și mintea. 

Ea își vâri șperaclul înapoi în buzunar, după care lăsă 
mâna în același loc. 

— Probabil că nu-i place ce se află în mintea mea în cea 
mai mare parte a timpului. 

Pe trotuar, oamenii treceau grăbiţi unii pe lângă alţii. Pe 
stradă, traficul era sufocant. Aerul zumzăia de atâta 
gălăgie, semn că în jur se făceau afaceri, că lumea era 
ocupată, fremătând de viaţă, în timp ce părintele López 
studia cu calm chipul lui Eve. 

— Care e motivul pentru care faceţi această profesie? Zi 
de zi. Cred că aveţi de-a face cu locuri în care abia dacă ai 
îndrăzni să arunci o privire. Dumneavoastră cum puteţi 
privi acele locuri? De ce sunteţi poliţist? 

— Fiindcă asta sunt. Ce ciudat, realiză ea, că putea să 
stea aici, lângă un om pe care îl cunoscuse de curând, 
alături de un bărbat pe care, deocamdată, nu-l putea 
elimina de pe lista suspecţilor, spunându-i totuși toate 
aceste lucruri. Nu e vorba că acolo trebuie să se uite 
cineva, cu toate că în realitate așa este. Problema e că eu 
trebuie să fac asta. 

— E vorba de o chemare. López surâse. Nu foarte 
diferită de a mea. 

Ea râse scurt. 

— Mă rog. 

— Suntem doi slujitori, doamnă locotenent. Și ca să fim 
de folos unul altuia, trebuie să credem în ceea ce unii ar 

numi abstract. Dumneavoastră în justiţie și în ordine. În 
lege. Eu, într-o putere mai mare și în legile bisericești. 

— Însă bănuiesc că nu trebuie să daţi chiar atât de multe 
șuturi unor neisprăviţi. 

Acum veni rândul lui să râdă, scoțând niște sunete 
vesele și atrăgătoare. 

— Ei, am dat și eu câteva. 

— Boxaţi? 

— Hei, cum de... ah, mi-aţi văzut mănușile. 

Tristeţea dispăru pe neașteptate. Eve reuși să zărească 
bărbatul din spatele preotului. Bărbatul care stătea acolo, 
pe trotuar, în aerul plăcut al unei seri primăvăratice. 

— Tata m-a învăţat. E un mod de a-ţi consuma 
agresivitatea tinerească și de a te apăra de loviturile 
altora. 

— Şi vă folosește la ceva? 

— În realitate, avem o sală de box la centrul pentru 
tineret. Îi antrenez pe unii copii. Chipul lui radia de 
bucurie. Și când mai prind câte un adult pe acolo, facem și 
un meci mic. 

— Părintele Flores participa și el? 

— Rareori. Nu prea dădea bine cu stânga. Şi asta de 
fiecare dată. Avea un stil indisciplinat, aproape asemănător 
cu al celor care se bat pe maidan, aș îndrăzni să spun. Dar 
pe terenul de baschet? Acolo era un geniu. Calm, rapid, 
ah... elastic. I-a bătut și pe interni și pe seniori. O să-i ducă 
dorul. 

— Aveam de gând să trec pe la centrul pentru tineret 
înainte de a pleca acasă. 

— În seara asta e închis, în semn de respect. Tocmai am 
avut o discuţie cu câţiva dintre copiii înscriși în centru. 
Moartea lui Miguel a fost o lovitură grea, iar gândul că a 
fost asasinat e și mai greu de suportat. El oftă lung. Vrem 
ca acești copii să stea acasă în seara asta, fie împreună, fie 
cu familiile lor. Mâine-dimineaţă voi oficia o slubă și în 

cadrul centrului și voi acorda consultaţii celor care au 
nevoie. 

— Atunci voi veni mâine. Înainte să plec, îmi puteţi 
spune de la ce vine următoarea abreviere: Pl? Așa am găsit 
notat în agenda părintelui Flores. 

— E vorba de Prima împărtășanie. Peste două 
săptămâni, vom oficia Prima împărtășanie pentru copiii din 
comunitatea noastră care au împlinit șapte ani, atunci 
când vor depune pentru prima dată jurământul euharistie. 
E un eveniment important. 

— Bun. Și consilierea Pre-C? 

— Pre-Cana. Consilierea cuplurilor înainte de cununia 
religioasă. Nunta de la Cana a fost primul miracol înfăptuit 
de Iisus Hristos. Atunci a transformat apa în vin. 

Ea fu pe punctul să rostească: „Frumoasă șmecherie”, 
dar se abţinu la timp. 

— Perfect, vă mulțumesc. Vreţi să vă conduc undeva? 

— Nu, mulțumesc. El întoarse capul într-o parte, 
cercetând cu privirea strada, trotuarul, oamenii. Nu-mi 
vine să mă duc acasă, cu toate că am mult de lucru. E atâta 
pustietate acolo. Martin - părintele Freeman - se întoarce 
abia spre miezul nopţii. Și-a schimbat zborul după ce i-am 
povestit ce s-a întâmplat cu Miguel. 

— Am auzit că erau apropiaţi. 

— Da, erau foarte buni prieteni. Le plăcea să-și petreacă 
timpul împreună, așa că pentru Martin e un moment greu, 
extrem de greu. O să stăm de vorbă când ajunge acasă și 
poate că așa va fi mult mai ușor pentru amândoi. Până 
atunci... cred că o să fac o mică plimbare. E o seară 
frumoasă. Noapte bună, doamnă locotenent. 

— Noapte bună. 

Il urmări îndepărtându-se, îl văzu că se oprește și 
vorbește cu cei care stăteau în prag sau care se aflau 
înăuntru. După care își văzu de drum, cu un pas demn și 
straniu, care trăda totuși multă însingurare. 

Ca să ajungă acasă din Harlemul Spaniol nu era ca și 
cum s-ar fi dus până la capătul lumii, cum afirmase 
Peabody. Dar cu siguranţă aici era o altă lume. Lumea lui 
Roarke, cu elegantele sale porţi de fier, cu peluzele verzi, 
cu copacii umbroși, cu casa aceea imensă din piatră care 
era situată la mare distanţă de cârciumile și vânzătorii 
stradali. 

Tot ceea ce se afla în spatele acelor porţi de fier 
reprezenta o lume total diferită de cea în care trăise ea 
până să-l cunoască. Până în clipa în care el se schimbase 
atât de mult, încât acceptase toate celelalte lucruri. 

Își parcă mașina pe aleea din faţa intrării, după care se 
îndreptă cu pas grăbit spre ușă, intrând în casa care, între 
timp, devenise și a ei. 

Se aștepta ca Summerset - omul bun la toate al lui 
Roarke și cel care pe ea o scotea din sărite - să se afle, ca o 
boală molipsitoare, în holul spaţios. Se aștepta ca pisicul 
lor dolofan. Galahad, să se afle și el acolo, pregătit s-o 
întâmpine. Dar nu se așteptase ca Roarke să fie alături de 
ei, îmbrăcat în costumul gri croit impecabil, care-i punea în 
valoare trupul înalt, bine făcut și chipul relaxat și frumos, 
un miracol al zeilor, ţinând încă servieta în mână. 

— Ei, salutare, doamnă locotenent. Ochii aceia albaștri 
strălucitori se însufleţiră - în semn de bun venit. Nu-i așa 
că am sosit în același timp? 

Roarke se îndreptă spre ea și uaaaau!, se întâmplă cât ai 
clipi. Așa se întâmpla de fiecare dată, cu o șovăielnică 
tresărire a inimii. El îi cuprinse bărbia între degete, 
plimbându-și degetul peste  gropiţa ușor  adâncită, 
mângâindu-i apoi buzele acelea minunate. 

Un gest atât de simplu, simbolizând atât de bine ideea 
de cuplu, de mariaj. Atât de miraculos. 

— Bună. Ce spui de o plimbare? Privindu-l mai departe 
în ochi, îi luă servieta din mână, întinzându-i-o lui 
Summerset. E o seară frumoasă. 

— Bine, aprobă el luând-o de mână. 

Când ajunse în dreptul ușii de la intrare, Eve se uită în 
jos, la pisicul care-i urma, frecându-se de picioarele ei. 

— Vrei să vii și tu cu noi? îl întrebă ea, deschizând ușa. 
El o zbughi înapoi la Summerset, ca și cum Eve l-ar fi 
invitat să se arunce în flăcările infernului. 

— Afară înseamnă și o posibilă vizită la veterinar, zise 
Roarke pe un ton care amintea de dealurile verzi ale 
Irlandei. lar vizita la medicul veterinar înseamnă că ar 
putea face o injecție subcutanată. 

Ajunși afară, ea alese direcţia, fără o ţintă anume. 

— Credeam că ești în altă parte. Cum ar fi în Mongolia. 

— Minnesota. 

— Care e diferenţa? 

— Un continent și ceva. El se jucă absent cu verigheta 
ei, trecând cu degetul mare pe suprafaţa acesteia. Am fost, 
dar am avut șansa să termin mai devreme ce aveam de 
făcut. Şi uite că acum am ocazia să mă plimb cu soţia mea, 
într-o frumoasă seară de mai. 

Ea înclină capul ca să-l poată privi în timp ce înaintau. 

— Şi, până la urmă, ai cumpărat Mongolia? 

— Minnesota. 

— Mă rog. 

— Nu. O voiai? 

Ea pufni în râs. 

— Nu prea cred că aș avea de ce să mi-o doresc. 
Mulțumită, ea își lăsă o clipă capul pe umărul lui, 
adulmecându-i parfumul, în timp ce se afundau în mijlocul 
unui pâlc de copaci. Azi am început o nouă anchetă. 
Victima tocmai oficia o slujbă de înmormântare în rit 
catolic și a băut din vinul pregătit pentru sfânta 
împărtășanie, care, din păcate, era otrăvit. 

— Cazul acela e al tău? 

Ea urmări cum briza îi flutura părul negru ca de mătase. 

— Ai auzit de el? 

— Chiar și în sălbatica Mongolie sunt atent la 
infracțiunile din New York. 

— Minnesota. ă 

— Ei, ai fost atentă. S-a întâmplat în Harlemul de Est. În 
Harlemul Spaniol. Credeam că au desemnat un poliţist din 
districtul respectiv, care să cunoască bine comunitatea 
aceea. 

— Poate că au vrut să se asigure că va exista ceva mai 
multă obiectivitate. Oricum, cazul e al meu. Ei ieșiră dintre 
copaci, plimbându-se la întâmplare pe o pajiște verde. Și, 
în plus, cazul e încâlcit. Foarte tentant pentru presă. Ori, 
în orice caz, va fi, dacă ceea ce cred se va dovedi adevărat. 

Roarke ridică din sprânceană. 

— Ştii cine l-a ucis? 

— Nu. Dar sunt convinsă că bărbatul acela care zace la 
morgă, în camera de autopsie a doctorului Morris, nu e 
preot. Nu e Miguel Flores. Și știu câțiva oameni care vor fi 
scoși din sărite când vor afla lucrul acesta. 

— Adică victima juca rolul preotului. De ce? 

— Habar nu am. Deocamdată. 

Roarke se opri, întorcându-se cu faţa spre ea. 

— Dacă nu știi de ce, cum de știi că e vorba de o farsă? 

— Bărbatul și-a îndepărtat un tatuaj și are și câteva răni 
de cuţit mai vechi. 

El o privi pe de-o parte amuzat, pe de alta neîncrezător. 

— Draga mea Eve, să știi că preoţii cu care am avut eu 
de-a face de-a lungul vieţii puteau să bea pe ascuns cât noi 
doi la un loc, și în același timp să se afle într-o încăpere 
plină cu bătăuși. 

— Nu e numai asta, zise ea, reluându-și plimbarea și 
povestindu-i mai departe. 

Când ajunse la conversaţia avută cu asistentul 
episcopului, Roarke se opri brusc. 

— Ai înjurat un om al Bisericii? 

— Cred că da. Păi, e foarte greu să fii iritat și să 
proferezi ameninţări fără să înjuri. Iar el s-a dovedit a fi un 
nemernic. 

— Te-ai pus rău cu Sfânta Mamă, Biserica? 

Eve miji ochii. 

— Dar de ce o consideri mamă? Când el înclină capul, 
zâmbind amuzat, ea se strâmbă la el. Ei, nu mă refer la o 
mamă în sensul clasic. Dar dacă Biserica e de genul 
feminin, de ce preoţii sunt bărbaţi? 

— Excelentă întrebarea. El o înghionti în joacă. Nu te 
uita la mine. 

— Intr-un fel, nu ești și tu catolic? 

În ochii lui se ivi o ușoară tulburare. 

— Nu știu ce sunt. 

— Dar familia ta este. Mama ta era catolică. Probabil 
respecta ritualul acela legat de apă. Botezul. 

— Habar nu am... Ideea părea să-l tulbure într-un mod 
cât se poate de neplăcut. Își trecu mâna prin păr. Ah, de 
acum încolo ar trebui să-mi fac griji? în orice caz, dacă 
după ziua de azi vei ajunge în infern, asigură-te că voi avea 
și eu un loc. 

— Sigur că da. Oricum, dacă reușesc să-l conving să-mi 
predea acele fișe, o să știu sigur dacă victima a fost Flores 
sau vreun impostor. Și în cazul în care a fost un impostor... 

— Ar fi ceva să afli că Flores a decedat acum vreo șase 
ani. Roarke o mângâie încet pe obraz. Şi după aceea, o să 
tratezi cazul ca pe o cauză personală, ca și cum victima ți- 
ar fi fost apropiată. 

— Ar avea o oarece legătură, așa că... ai dreptate, 
recunoscu Eve, l-aș trata ca pe ceva personal. Identitatea 
părintelui Flores pare una solidă. Prin urmare, dă-mi voie 
să te întreb. Dacă ai vrea să ascunzi - pe tine sau orice 
altceva -, de ce n-ai face pe preotul? 

— Ar fi al dracului de greu, la fel ca și acele îndatoriri 
bisericești pe care le-ai avea ca să-ţi joci bine farsa. 
Ritualurile, regulile și Dumnezeu mai știe câte altele.! 

— Da, dar există și destule avantaje suficient de 
convenabile. Vorbim aici de un preot care nu are familie, al 
cărui părinte spiritual a murit sau e pe moarte. Unul care 
și-a luat liber un an de zile sau chiar mai mult ca să 

cutreiere lumea și care nu are relaţii solide. Ori îl ucizi... 
ori moare el într-o manieră convenabilă. ţi însușești 
identitatea lui, lucrurile pe care le posedă. Îţi modelezi 
puţin chipul ca să semeni cu el, să fii asemenea lui ca să ai 
trecere. Nu e mare scofală să faci rost de o fotografie nouă 
pentru o nouă carte de identitate. 

— I-ai verificat pe preoţii mai în vârstă? 

— Da. E vorba de preotul care a murit, cu cel puţin zece 
ani în urmă. Apoi, mai există o posibilitate. Îl privi pe 
Roarke, gânditoare. Ai nevoie de un talent special ori de o 
sumă considerabilă ca să angajezi pe cineva cu abilităţi 
serioase, care să știe să falsifice o carte de identitate, 
astfel încât aceste schimbări să nu fie detectate de 
scanere. 

— Așa e. 

— După aceea, mai ai nevoie de cineva cu un talent 
deosebit care poate pătrunde în sistem să vadă dacă poate 
afla cine a falsificat aceste cărţi de identitate și dacă 
eventual a lăsat „urme” în timpul operaţiunii cu pricina. 

— Tu ești cea care are nevoie. El îi atinse bărbia cu 
degetul. Și nu-i așa că ești o norocoasă deoarece îl cunoști 
pe acel cineva care posedă aceste talente speciale? 

Ea se întinse spre el, sărutându-l. 

— Mai întâi luăm cina. Ce zici de mâncare mexicană? 

— Olé, aprobă el. 


Luară cina pe terasă, o bere rece mexicană pentru ca 
savurând mole pablano să alunece mai ușor pe gât. Totul 
avea, parcă, își zise ea, un aer primitor - meniul ușor, seara 
aceea plăcută, licărul lumânărilor de pe masă. Un aer 
marital, exact așa cum i se păruse și mai devreme. 

Era frumos. 

— N-am mai fost de mult pe la casa din Mexic, comentă 
Roarke. Ar trebui să ne facem timp să trecem pe acolo. 

Eve lăsă capul într-o parte. 

— Am vizitat fiecare loc în care ai achiziționat o casă? 


59 


Amuzat, el își bău paharul cu bere. 

— Încă nu. 

Exact așa își imaginase și ea. 

— Ar fi cazul să facem un tur complet, ca să nu mergem 
mult prea des într-un anumit loc. Ea luă încă o bucată de 
nachos, trecând-o prin sosul salsa, care era foarte iute. De 
ce nu ai una și în Irlanda? 

— Am acolo câteva proprietăţi. 

Sosul îi transformă gura într-o zonă de război. Ea sondă 
puţin mai adânc. 

— Deţii hoteluri, afaceri, acțiuni. Dar nu o casă. 

El reflectă o vreme, după care fu oarecum surprins de 
propriul răspuns: 

— Când am plecat de acolo, am jurat că voi reveni doar 
în clipa când voi avea tot. Putere, bani și, cu toate că nu-mi 
place să recunosc, o anume respectabilitate. 

— Le-ai obţinut deja. 

— Şi m-am întors - mă voi întoarce iar acolo. Dar o casă, 
ei bine, reprezintă o declaraţie, nu? Un legământ. Chiar 
dacă ai o casă în altă parte, deținerea unei case creează o 
legătură solidă și palpabilă. Încă nu sunt pregătit pentru 
asta. 

Ea mișcă din cap în semn de înţelegere. 

— Ai vrea să avem o casă acolo? o întrebă el. 

Ea nu avu nevoie de reflecţie asupra subiectului și nici 
nu fu surprinsă de propria replică. Nu în secunda în care îl 
privi în ochi. 

— Am deja ceea ce-mi doresc. 

După cină, Eve îi oferi lui Roarke datele lui Flores, astfel 
ca fiecare să poată lucra în biroul său, cu toate că cele 
două birouri comunicau între ele. În bucătăria ei mică, ea 
programă cafeaua, după care o puse pe biroul său. Işi 
scoase haina și își suflecă mânecile. 

Ghemuit în fotoliul de dormit, Galahad se uită la ea cu 
privirea sa bicoloră, enervată. 

— Nu-i vina mea că ţi-e teamă să mergi afară. Ea sorbi 
din cafea, privindu-l la fel de atent. Imediat ce pisicul 
începu să clipească, ea ridică un deget. Aha. Am câștigat. 

Galahad nu făcu altceva decât să-și rotească trupul 
rotofei, să-și ridice un picior și să se apuce de spălat. 

— OK, ajunge atâta relaxare în atmosfera primitoare de 
acasă. Computer, dădu ea primul ordin, cerându-i să 
deschidă dosarul lui Flores, după care îi solicită să verifice 
din nou lista celor care avuseseră acces confirmat la 
chivot. 

Chale Lopez, preotul pasionat de box, născut în Rio 
Poco, Mexic, era cel care o interesa. Nu simţea acele 
vibrații care să-i comunice că el ar merita să se afle pe lista 
suspecţilor, dar ceva legat de el îi dădea o anume neliniște. 
López avea cel mai simplu acces la recipientul cu vin și, 
preot fiind, nu el ar fi trebuit să-și dea seama că are de-a 
face mai degrabă cu un șarlatan decât cu un profan care 
nu era cine pretindea a fi? 

Dar ea nu simţea acele vibrații. 

Şi nici nu reușea să găsească motivul. 

Să fi fost vorba de un gest cu conotaţii sexuale? Cei trei 
bărbaţi împărțeau aceeași casă, aceeași slujbă, luau masa 
împreună, își petreceau timpul liber împreună. Poate că se 
simțeau bine împreună. Varianta asta trebuia luată și ea în 
considerare. 

Preoţii nu trebuiau să lege astfel de relaţii - nici între ei, 
nici cu altcineva, dar au făcut-o - aceasta fiind o regulă de 
veacuri întregi. 

Flores nu fusese preot. Cinci, aproape șase ani jurământ 
de castitate? Oare un bărbat chipeș și sănătos nu era 
interesat de plăcerea sexuală sau de autoerotism pentru a 
ascunde adevărul atâta timp? 

Greu de crezut. 

Prin urmare... Lopez îl prinde făcând amor cu un enoriaș 
din parohia lor sau angajând o prostituată. După care se 
născuseră furia și dorinţa de a pune lucrurile la punct. 

Nu, nu i se părea că lucrurile se derulaseră în maniera 
asta. 

López avea patruzeci și opt de ani, iar la seminar intrase 
la vârsta de treizeci de ani. Oare nu era prea târziu ca să 
alegi cariera de preot? 

Flores - sau cum îl chema - intrase la seminar la vârsta 
de douăzeci și doi de ani, iar părintele Freeman - al treilea 
dintre ei - la vârsta de douăzeci și patru de ani. 

Însă López - Chale López, bărbatul cu privire sinceră și 
tristă - activase câţiva ani ca boxer profesionist, categoria 
șaizeci și unu-șaizeci și șapte de kilograme, având la activ 
douăzeci și două de victorii, dintre care șase prin KO. Nu 
fusese căsătorit (Oare li se permitea să se căsătorească 
înainte de hirotonisire?) și nici nu existau dovezi că ar fi 
avut vreo relaţie oficială. 

Exista și o scurtă perioadă de pauză în dosarul său de 
angajat. Trei ani de zile, din momentul în care renunţase la 
box și până se înscrisese la Seminar. Trebuie să se fi 
ocupat cu ceva în tot acest timp. 

Începu să verifice datele Rosei O'Donnell, după care se 
pomi să cerceteze care dintre membrii familiei Ortiz 
participaseră la slujba de înmormântare. Da, îi atrăseseră 
atenţia câteva chestiuni, dar nu descoperise nimic 
neașteptat, având în vedere că avea de-a face cu o familie 
foarte numeroasă. 

Oare cum se descurcau oamenii cu atâţia verișori, cu 
atâtea mătuși, cu așa de mulţi unchi și nepoți? Cum 
reușeau să-i ţină pe drumul cel drept? 

Cum reușeau să mai respire în momentul când familia 
aceea mare avea ceva de făcut? 

Câteva agresiuni asupra familiei Ortiz - care nu se 
soldaseră cu executarea pedepsei - notă ea. Un furt auto 
de mare valoare, care avusese loc cu puţin timp în urmă. 
Câteva pedepse pentru comiterea unor ilegalităţi și a altor 
fapte minore. Câţiva delincvenţi minori care făcuseră 
pușcărie. Ea  păstră aceste dosare pentru orice 
eventualitate. 

Existaseră, de-a lungul timpului, și câteva victime. Jaf, 
agresiune, două violuri și câteva certuri domestice cu 
vătămare corporală. Câteva divorţuri, câţiva morţi, o 
mulțime de nașteri. 

Ea se relaxă câteva clipe, rezemată de spătarul 
scaunului și cu picioarele cocoţate pe birou. 

Niciunul dintre aceste evenimente nu avea legătură cu 
Flores, cu excepţia faptului că el era preotul parohiei. Dar, 
în fond, cugetă ea, asta nu avea legătură cu Flores. Ci cu 
Lino sau cum s-o fi numit cel care-i furase identitatea lui 
Flores. 

Asta se va confirma în clipa când va primi amprenta lui 
dentară, își spuse ea, cu toate că nu avea nici cea mai mică 
îndoială. Potrivit datelor oficiale, Flores ceruse transferul 
în parohie, în acea parohie, în noiembrie 2053. 

Te-ai întors acasă sau ai fugit de acolo, Lino? Întrebarea 
asta necesita neapărat un răspuns. Te-a recunoscut 
cineva? Cineva care locuia în această parohie sau care a 
venit doar în vizită? Cineva care s-a simţit îndeajuns de 
puternic și de pătimaș, încât să te execute chiar în 
biserică? 

De ce anume te făceai vinovat? Pe cine ai călcat pe 
nervi, ai trădat sau ai rănit? 

Și astfel, fiindcă a așteptat cu răbdare, a dobândit 
făgăduiala. 

Tu ce așteptai? Care era acea făgăduială care s-ar fi 
împlinit la capătul așteptării? 

— E un fals, anunţă Roarke, stând în tocul ușii de alături. 

— Poftim? 

— Identitatea lui e un fals. Lucru pe care îl știai deja, așa 
că nu știu de ce m-ai făcut să-mi pierd vremea cu asta. 

— E plăcut să ai și confirmarea. 

El îi aruncă o privire calmă, după care se așeză pe 
marginea biroului ei. 

— În cazul acesta, ai obținut-o. A fost o muncă bună, 
costisitoare. Nu cea mai bună, dar nici de mântuială. Nu 
au trecut decât șase ani și ceva. Flores a declarat că și-a 
pierdut cartea de identitate, după care și-a făcut una nouă. 

— Când, mai exact? 

— In octombrie 2053. 

— Cu o lună înainte de a solicita transferul la St. 
Cristóbal. Ea îl lovi pe Roarke peste picior. Da, știam eu. 

— Exact cum spuneam. Omul și-a făcut rost de o 
fotografie nouă, ca și de copii ale datelor care îi erau 
necesare. E o metodă destul de des folosită când se fac 
asemenea schimbări de identitate. 

— Amprente? 

— Ei bine, aici vine partea costisitoare. Trebuie să-ţi 
ungi cu atenţie palma dreaptă sau să te pricepi bine la 
hacking și la manevrarea datelor neoficiale. Ca să poţi 
înlătura amprentele digitale și să le înlocuiești cu ale tale. 
Și asta înseamnă să le înlocuiești începând cu cele din 
copilărie, astfel ca totul să pară autentic - iar el a procedat 
întocmai. Este prima schimbare când poţi greși foarte 
ușor. După aceea, devii tu, nu? Tu, în noua ta piele. 

Ea ridică privirea spre el, încruntându-se. 

— Câte identități falsificate ai procurat sau ai folosit în 
timpul carierei tale ilegale? 

El zâmbi. 

— E un stil de viaţă foarte potrivit pentru un tânăr care 
dispune de ceva abilităţi și de o discreţie considerabilă, dar 
nu asta a fost ocupaţia mea principală. 


64 


— Hmmm. Da, am verificat amprentele. Se pare că îi 
aparțin lui Flores, deci a săpat și mai adânc și a spart baza 
de date, sau a plătit pe cineva să facă asta pentru a le 
modifica. Restul este oarecum standard - identificarea 
furtului. 

— E o tâmpenie să procedezi altfel ca să economisești 
câţiva bănuti. 

— Ca să-ţi faci intervenţii faciale asta presupune bani, 
timp și bătaie de cap. E un drum lung. Ea se ridică de la 
birou, simțind nevoia să reflecteze în picioare, în timp ce 
se plimba prin încăpere. Da, e o treabă serioasă. 

— Ca să ajungi atât de departe, să te lupti atâta amar de 
vreme, înseamnă să renunti la tine însuţi, nu? La numele 
tău, la chipul tău, la toate relaţiile pe care le ai. Adică 
renunţi la pielea ta, preluând-o pe a altuia. Da, e un soi de 
angajament. Poate că victima ta voia să o ia de la capăt. 
Voia o viață nouă. 

— Își dorea mai mult de atât. Cred că el a revenit aici, în 
New York, mai exact în cartierul cu pricina. A ales de 
bunăvoie această zonă, fiindcă o cunoștea deja. Se 
ascundea și, ca atare, avea nevoie să-și schimbe fizionomia 
- dar a avut răbdare. Gândindu-se la ceea ce citise, ea 
șopti: „Şi astfel, fiindcă a așteptat cu răbdare, a dobândit 
făgăduiala”. 

— Chiar așa? 

— Cred că cel care are răbdare aleargă cam tot timpul 
pe acest Pământ al Făgăduinţei, dar Biblia susține 
contrariul. In Biblia sa, pasajul acesta era subliniat. Și mai 
e unul... Ea fu nevoită să revină la birou pentru a da de el. 
„Cu mine sunt prosperitatea, bogăţia și slava, avuţiile 
trainice și dreptatea.” 

— Ţi se promite că vei avea bani, respect și calităţi, 
speculă Roarke. Da, toate astea sunt bune, și pentru o 
parte dintre ele chiar merită să ucizi și să aștepți. În plus, 
e plăcut să trăieşti într-un loc familiar în timp ce aștepți - și 

poate că între timp te însărcinează cineva să ai grijă de cei 
pe care-i cunoști, fiind conștient că ei nu te vor recunoaște. 

Ea miji ochii. 

— Oamenii le împărtășesc preoţilor tot felul de lucruri, 
nu-i așa? Lucruri personale, intimităţi. Cu asta dai lovitura, 
nu ţi se pare? 

— Am avut o cunoștință care cândva s-a dat drept preot. 

— Pentru? 

— Pentru bani. Cum spuneai și tu, păcatele sunt 
mărturisite, ceea ce îţi dă ocazia să șantajezi și să primești 
cu regularitate gravuri de colecţie. Nu-mi place jocul ăsta. 

— De ce? 

— E crud, nu? 

Eve clătină din cap. Ea știa ce făcuse el, dar înţelegea, 
totuși, că era genul de om care considera escrocheriile ca 
ceva foarte neplăcut. 

— Poate că asta e și ideea. Poate că el l-a șantajat pe 
unul dintre păcătoşi, așa că ea sau el l-a trimis la dracu”. 
Devenise un ritual plăcut. Un fals preot care se folosește 
de meseria cu pricina pentru a escroca, iar escrocii se 
folosesc apoi de ritualurile bisericești pentru a elimina un 
fals preot. 

Ea plecă de la birou, plimbându-se prin încăpere. 

— Dar nu am cum să pricep cum stă treaba, să reușesc 
să obţin adevărul până nu pun laba pe el. Cine era în 
realitate? Vreau să aflu care era tatuajul pe care-l purta. 
Vreau ca cei de la laborator să se grăbească puţin și să 
reconstituie imaginea acelui tatuaj. Asta constituie o 
dovadă. Dacă ne gândim că el și-a înlăturat acel tatuaj și că 
și-a remodelat chipul acum aproape șase ani, după care a 
venit aici, unde Flores a fost văzut viu și nevătămat, atunci 
înseamnă că mă pot concentra pe o anumită zonă. 

Îl privi pe Roarke, care stătea la locul lui și o urmărea 
atent. 

— Mereu există ecouri, mereu există umbre? Așa spun 
experții tăi în ale computerelor, referindu-se la spargerea 

bazelor de date, la sondarea pe net, la ștergerea unor date. 
Și întotdeauna există o cale prin care să dai de urma 
acestor ecouri și umbre. 

— Aproape întotdeauna, replică Roarke. 

De ale tale nu am reușit să dau, gândi Eve. Dar cât de 
mulți aveau resursele sau abilitățile lui Roarke? 

— Dacă el a fost la fel de bun ca tine sau a plătit pe 
cineva la fel de bun ca tine, nu s-ar mai fi jucat de-a falsul 
preot în Harlemul Spaniol. S-ar fi ascuns sau ar fi așteptat, 
indiferent ce, pe o plajă cu nisip fin. 

— Pare logic ce spui, recunosc. 

— Toate sunt speculaţii. Toate sunt niște proiecţii. Nu-mi 
place să lucrez în maniera asta. O să-i rog pe Feeney și pe 
cei de la Informatică să facă mâine niște cercetări mai 
amănunțite. 

— Dar tu? Ce ai de gând să faci mâine? 

— Mă duc din nou la biserică. 

El se ridică și se apropie de ea. 

— Ei, în cazul acesta, ce-ar fi să păcătuim mai întâi. 

— Chiar dacă eu știu că atunci când ești căsătorit nu e 
un păcat. 

El se aplecă, mușcând-o de buza superioară. 

— Ceea ce am eu de gând s-ar putea să fie un păcat. 

— Încă am de lucru. 

El îi deschise nasturele de sus al cămășii, împingând-o 
cu spatele spre lift. 

— Şi eu. După aceea, singurul lucru de care își dădu 
seama fu acela că era deja în cabina liftului. Și tare îmi 
place ce fac, zise el, sărutând-o cu pasiune. 

În afară de asta, era tare talentat, își zise ea, în timp ce 
mâinile lui erau ocupate cu trupul ei, iar pulsul său o lua 
razna. Se lăsă captivată de acel sărut, fiind deja subjugată 
în secunda în care ușile liftului se redeschiseră, iar cămașa 
ei alunecă pe podea. 

Aerul răcoros îi învălui pielea; ochii ei se deschiseră 
larg. El o conduse cu spatele către terasa de pe acoperiș, 

acolo unde fereastra deschisă lăsa să pătrundă răcoarea 
noptii. 

— Ce... În aceeaşi clipă el o sărută din nou, iar ea nu 
simți decât că i se dizolvă creierul. 

— Ne-am plimbat, am luat cina în aer liber. El o rezemă 
cu spatele de balustrada din piatră. Cred că putem 
considera momentul acesta ca pe un truc deosebit de 
ademenitor. 

Ea îşi strecură palmele ceva mai jos, descoperind 
membrul lui tare și erect. 

— Ei, da, văd că ai adus crosa de hochei. 

Pufnind în râs, el îi desfăcu sutienul - sutienul acela 
simplu și alb din bumbac care era preferatul ei și care pe 
el îl fascinase de fiecare dată -, jucându-se mai întâi cu 
diamantul mărișor pe care ea îl purta la gât. 

— În clipa asta simt că ar trebui să spun și eu ceva 
inspirat despre pneul tău, dar totul sună grosolan. 

Roarke trecu cu palma peste sânii ei, masându-i. Erau 
mici și fermi, iar între ei atârna diamantul pe care îl 
primise în dar de la el. Îi simţi ritmul inimii sub pielea 
netedă și fierbinte dezmierdată de palmele lui. Oricât de 
limpede ar fi fost privirea ei, oricât de mult amuzament se 
citea în adâncul ei, el știa bine că amândoi erau la fel de 
excitati. 

O răsuci, așezând-o încet pe marginea unui fotoliu mare, 
capitonat. 

— Cizmele, spuse el, ridicându-i un picior. Ea se rezemă 
pe coate, privind cum el stătea în faţa ei, scoțând mai întâi 
o cizmă, apoi pe cealaltă. 

Goală până la brâu, cu pielea strălucind în palida lumină 
a lunii ce se înălţase deja deasupra orașului, având 
întipărit pe chip un ușor aer ironic era de-a dreptul 
irezistibilă. Se așeză lângă ea ca să-și scoată pantofii, după 
care se răsuci ca să-i poate devora din nou buzele, în clipa 
în care ea începu să-i desfacă nasturii cămășii. Se întoarse 
apoi într-o parte, îl cuprinse cu braţele și se lipi de el. 

Fu mai mult o plonjare decât o cufundare. În focul 
pasiunii, al dorinţei, al nerăbdării cu care se căutau 
trupurile lor. În clipa aceea, ca de fiecare dată, era un șoc 
pentru sistem, o orizontalitate perfectă și uluitoare pe care 
ea nu sperase niciodată să o cunoască. Era acolo. Era al ei. 
A lui. Gura aceea neasemuită era seducătoare și posesivă 
totodată, iar palmele lui - atât de pricepute - o aveau în 
posesie. Simplul fapt că-l simţea lipit de ea - cu pielea lipită 
de a ei într-un mod atât de familiar - reușea și acum să-i 
bulverseze toate simţurile. 

El o iubea, o dorea, avea nevoie de ea într-o manieră la 
fel de imposibilă cum îl iubea, îl dorea și ea, având atât de 
mult nevoie de el. De-a dreptul miraculos. 

El începu să șoptească mai întâi prenumele. Rosti pur și 
simplu Eve. După care folosi o expresie irlandeză. A grhă!. 
Dragostea mea. Dragostea lui. Şi restul fu un simplu 
abandon, lăsându-se ghidată de palmele lui, ca într-un 
dans, în timp ce ea își arcui spatele pentru el. 

Buzele fierbinţi se plimbară pe trupul ei, trasând o linie 
fierbinte și tandră, după care gura lui îi cuprinse sânul 
printr-o mișcare rapidă și lacomă care o luă prin 
surprindere, făcând-o să se încordeze. Oftatul ei se 
transformă într-un gâfâit și apoi într-un vaiet tremurat. 

Totul, absolut totul. Asta însemna Eve pentru el. Era mai 
mult decât visase vreodată, chiar și în secret, pe aleile 
murdare ale Dublinului, nimic din toate acele lucruri 
neputându-se compara nici pe departe cu ce reprezenta ea. 
Nimic din ce avea nu era la fel de important și de nepreţuit 
ca ea. Faptul că o săruta lacom în aerul rece al nopţii, sub 
lumina palidă a lunii, deștepta în el o poftă și un dor pe 
care simţea că nu și le va ostoi niciodată pe deplin. 

El se ridică, ţinând-o în braţe, simțind cum dorinţa îi 
aprinde sângele și-i sfâșie măruntaiele în clipa în care gura 
ei se aruncă cu lăcomie asupra gurii lui. El îi lipi din nou 
spatele de balustrada de piatră, lăsând-o să stea cu 

picioarele lipite de podea, în timp ce el îi desfăcea 
pantalonii și îi trăgea în jos. lar ea procedă la fel cu 
pantalonii lui. 

— Ești a mea, rosti el, cuprinzându-i șoldurile în palme și 
plonjând în miezul fiinţei ei. 

Da, o. Dumnezeule, da. Primul orgasm explodă înăuntrul 
ei, o explozie ce semăna cu o undă de curent electric care 
o ameti și o cuprinse, făcând-o să ceară cu disperare mult, 
mult mai mult. Își încolăci un picior în jurul taliei lui, 
deschizându-se pentru ca el să poată plonja în întregime, 
șoldurile ei zvâcnind, potrivindu-și astfel mișcările cu 
tempoul lui frenetic. 

Cu spatele lipit de piatra rece, cu trupul lui fierbinte lipit 
de al ei, simţindu-l acolo, arzând în adâncul ei, ea se simţi 
din nou pe coama valului, în vreme ce el o poseda sălbatic 
iar și iar. 

Când dorinţa deveni din nou aprigă și mistuitoare, când 
simţi că mai avea puţin și se pierdea în ochii lui albaștri, se 
agăţă cu putere de el. 

— Vino cu mine, cu mine, cu mine. 

Plăcerea se aprinse precum scânteia, la fel de 
strălucitoare ca diamantul, în timp ce ei se prăbușiră 
împreună de pe culmea înaltă a extazului. 


Eve habar nu avea dacă păcătuise, dar a doua zi de 
dimineaţă se trezi extrem de relaxată. 

Probabil că mintea ei calmă și netulburată dăduse 
naștere acelui gând ce apăruse brusc, în timp ce ea făcea 
duș. Rumegă ideea în vreme ce păși în cada pentru uscare, 
întorcându-se pe toate feţele, în vreme ce aerul cald își 
făcea datoria. Cu gândul în altă parte, ea ignoră halatul de 
baie agăţat pe partea interioară a ușii, întorcându-se în 
dormitor goală pușcă. 

— O, draga mea, rosti Roarke, sorbind din cafea, cu 
pisicul tolănit lângă el. Porţi costumul meu preferat. 

— Ha-ha. Am o întrebare. 

Ea se duse la dulap pentru a-și căuta o piesă de lenjerie 
intimă. Mâna sa se opri brusc în aer, după care ridică un 
sutien în nuanţe de roșu-aprins, ale cărui cupe erau nespus 
de mici. 

— De unde a mai apărut și asta? 

— Hmm. Lenjeria aceea demnă de o zeiță? sugeră el. 

— Nu pot să port un sutien atât de provocator la slujbă. 
Iisuse, dacă aș fi nevoită să mă dezbrac? 

— Da, ai dreptate, piesa asta ti-ar știrbi demnitatea dacă 
te-ai dezbrăca la serviciu de la brâu în sus. 

— Ei bine, chiar așa ar fi. Din moment ce jumătate din 
timp nu purta sutien, ea scoase din dulap una din 
bustierele sale favorite. 

El urmări cum se îmbracă cu bustiera aceea albă, lipsită 
de orice fel de ornamentații. 

— Intrebarea? 

— Poftim? A, da. Întrebarea. 

Ea îmbrăcă repede o pereche de chiloţi la fel de albi, de 
practici și de lipsiţi de zorzoane. 

lar el se întrebă cum de, văzând-o îmbrăcată atât de 
simplu și fără fasoane, se simţea la fel de excitat ca atunci 
când ea purta ceva din dantelă roșie sau din satin negru. 

— Presupunând că o vreme ar trebui să te dai la fiind, să 
spunem, câţiva ani de zile, i-ai împărtăși lucrul acesta unui 
prieten de încredere? 

Cam câtă încredere ar trebui să am în prietenul 
respectiv? 

— Da, și asta contează, dar să spunem că te-ai încrede 
suficient. 

— Din punctul meu de vedere, totul ar depinde de 
riscurile și de consecinţele care ar putea decurge de aici, 
în caz că cineva ar da totul în vileag înainte ca eu să fiu 
pregătit pentru pasul respectiv. 

Ea analiză răspunsul în timp ce se îndrepta grăbită spre 
șifonier. 

— Cinci ani reprezintă destul de mult - o perioadă destul 
de lungă în care să te prefaci că ești altcineva - și dacă mă 
orientez după acele fraze din Biblie pe care el le 
subliniase, atunci mă gândesc că intenţiona să renunţe la 
asta când se ivea ocazia potrivită. In cinci ani de zile, 
trebuie să dispui de o voinţă de fier ca să nu iei legătura cu 
un amic, cu o rudă, cu cineva faţă de care să-ţi descarci o 
parte din frustrări sau cu care să mai faci o glumă. Chiar 
dacă New Yorkul era orașul în care falsul părinte Flores s- 
a stabilit, nu prea cred că el avea aici vreun amic sau vreo 
relaţie la care să poată apela. 

Absent, Roarke scărpină pisicul între urechi, iar acesta 
se apucă să toarcă precum un motor puternic. 

— Pe de altă parte, poate că a ales New Yorkul pentru că 
era destul de departe de toţi cei care-l cunoșteau și/sau 
aproape de ceea ce sperase el să obţină. Daa, daa. Ea se 
încruntă, trăgând în sus de turul pantalonilor. Așa e... 
După care clătină din cap. Ba nu. Ar fi putut solicita un 
post în est, în New York sau New Jersey, de exemplu. Dar 
el a ales în mod special această biserică. Dacă vrei într- 
adevăr să mărești distanţa dintre tine și ceilalţi, atunci nu 
limitezi opţiunile. Dar, gândindu-ne iar la partea pozitivă, 
poate că acesta era locul care-l putea ajuta să obţină ceea 
ce aștepta. 

Ea se gândi imediat la centrul acela pentru tineri. 

— Tot ce se poate, tot ce se poate. Va trebui să verific. 

În timp ce ea termina cu îmbrăcatul, Roarke se duse 
lângă AutoChef. Galahad se întinse cât era de lung, fiind 
întotdeauna dornic să primească o nouă porţie de 
mâncare, pe care o anticipa cu poftă. Eve își fixă teaca 
armei la locul potrivit, privindu-l pe Roarke care ducea 
farfuriile în zona de mic dejun. 

— Clătite? 

— Vreau să iau micul dejun în compania soţiei mele și 
știu bine că ele reprezintă una dintre slăbiciunile sale 
culinare. Roarke așeză farfuriile pe masă, arătând cu 

degetul spre Galahad care tocmai se pregătea pentru 
săritura de graţie. Galahad își lăsă din nou lăbuţele pe 
podea, mârâind și întorcându-și capul în direcţia opusă. 

— Cred că te-a blestemat, comentă Eve. 

— Tot ce-i posibil, dar tot nu va avea parte de clătitele 
mele. 


Ca să economisească timp, Eve îi dădu întâlnire lui 
Peabody la centrul pentru tineri. Clădirea solidă, cu cinci 
etaje împrejmuite cu gard, dispunea de un teren, un teren 
asfaltat, la capătul căruia se afla un teren de baschet, care 
ocupa jumătate din terenul de sport. Vreo cinci tineri jucau 
deja o partidă, dansând și vorbind și bineînţeles prostindu- 
se, așa cum se întâmpla de obicei. În timp ce traversa 
curtea asfaltată, câteva perechi de ochi o urmăriră, iar ea 
observă în adâncul lor atât neliniște, cât și ironie și 
nemulțumire. O reacţie tipică atunci când aveai în faţa ta 
un poliţist. 

li făcu semn celui mai înalt din gașcă, un slăbănog ce 
părea a fi un amestec între două rase, având aproape 
treisprezece ani și purtând o geacă neagră, niște pantofi 
vechi și o șapcă roșie. 

— Nu sunteţi la ore? 

El luă mingea și începu să o bată pe loc. 

— Mai sunt douăzeci de minute până sună de intrare. 
Ce-i? Eşti cumva vreun inspector care-i urmărește pe 
chiulangii? 

— Arăt a fi așa ceva? 

— Nuu. El se întoarse, execută o aruncare impecabilă, 
decentă, mingea atingând ușor marginea coșului. Dar arăţi 
ca un om cu insignă. Una mare, mare de tot. Opinia 
exprimată de acesta fu întâmpinată cu mârâituri și 
bombăneli. g 

— S-ar putea să ai dreptate. Il cunoşteai pe părintele 
Flores? 

— Toată lumea îl cunoaște pe părintele Miguel. E de 
treabă. Adică era. 

— Fl ţi-a arătat aruncarea asta? 

— Mi-a arătat câteva mișcări. l-am arătat și eu câteva. 
Ce-i cu asta? 

— Ai un nume? 

— Toată lumea are. El îi dădu de înţeles că acea 
conversaţie se încheiase, făcând semn să i se arunce 
mingea. Eve sări și interceptă mingea. După câteva 
driblări de probă, ea plonjă din nou. Iar aruncarea fu de-a 
dreptul perfectă. 

Sprâncenele puștiului se înălțară sub șapca roșie. O privi 
calm și cu atenţie. 

— Kiz. 

— În regulă, Kiz. Părintele Flores avea pe cineva care-i 
purta sâmbetele? 

Kiz înălță din umeri. 

— Probabil că da, altfel n-ar fi murit. 

— Mi-ai zis-o. Ştii pe cineva care nu-l avea la inimă? 

Un membru al echipei îi aruncă mingea lui Kiz. El sări 
câţiva pași mai în spate, reușind apoi o aruncare de trei 
puncte. Făcu semn din deget, primind din nou mingea, 
moment în care i-o aruncă lui Eve. 

— Ce-ar fi să arunci tu? 

De ce nu? Ea se poziţionă și aruncă. Punctă. Kiz mișcă 
din cap în semn de aprobare, după care o măsură. 

— Ai și tu câteva mișcări, Doamnă cu Insignă Mare? 

Ea rânji ironic. 

— Dar tu ai un răspuns la întrebarea mea? 

— Oamenii îl iubeau pe părintele Miguel. Cum ţi-am zis, 
le avea și el pe ale lui. Nu predica toată ziua, cinci zile pe 
săptămână, pricepi? Mai avea și el plăcerile lui. 

— Cum ar fi? 

Kiz luă din nou mingea, învârtind-o cu mult talent pe 
degetul arătător. 

— O mulţime de porcării. 

— Mda, o mulţime de porcării. Cu cine umbla, cu cine le 
făcea? 

— Îmi arăţi niște mișcări? repetă Kiz, aruncându-i 
mingea cu o mișcare puternică. 

— Ţi-aș arăta eu multe, dar nu îmbrăcată așa. Cizmele 
astea le port numai când vreau să dau de urma unor 
criminali. Eve îi aruncă mingea. Cu cine umbla? 

— Cu alţi preoţi, bănuiesc. Cei care lucrează pe aici, 
Marc și Magda. El făcu semn cu capul spre clădire. De 
obicei, ei conduc aici, în majoritatea timpului. Alţii, ceva 
mai bătrâni, care vin și ei pe aici, se prefac că ei ar fi șefii. 

— S-a certat cu cineva de curând? 

— Habar nu am. Nu am văzut. Trebuie să mă duc la ore. 

— Bine. 

Kiz îi aruncă mingea pentru ultima dată. 

— a-ţi niște încălțări, Doamnă cu Insignă. Și o să te iau 
în echipă. 

— Mai vedem. 

După ce Eve vâri mingea la subrat, Peabody clătină din 
cap. 

— Habar nu aveam că te pricepi să faci asta. Să arunci 
la coș și altele. 

— Am o mulţime de talente ascunse. Haide să-i căutăm 
pe Marc și pe Magda. 


Locul avea exact acel miros specific unei școli sau 
oricărui loc unde se adună, de obicei, un grup mai mare de 
copii. Sudoare tinerească, dulciuri și o mireasmă pe care 
ea reușea s-o definească doar atunci când era copil ce se 
traducea într-o mireasmă întunecată, ca de pădure și 
oarecum îţi dădea fiori. 

O mulțime de bebeluşi sau de copii care tocmai 
învăţaseră să meargă erau duși înăuntru, predaţi din 
brațele domnilor sau doamnelor ce păreau fie ușuraţi, fie 
grăbiţi, fie nefericiţi. Tablouri înfățișând niveluri diferite de 
talent și câteva postere acopereau pereţii vopsiți într-un 

bej industrial, alcătuind un soi de colaj care te scotea din 
minţi. În centru, în spatele biroului de la recepţie, se afla o 
femeie blondă care îi întâmpina pe copii și pe cei despre 
care Eve presupusese că sunt părinţii acestora, în timp ce 
se făcea transferul copiilor. 

Vaietele, tipetele, plânsetele și vocile acelea ascuţite și 
puternice se înălțau în aer ca niște lasere încrucișate. 

Blonda avea ochii de un căprui intens, lăsând impresia 
că zâmbește cu sinceritate, amuzată de asaltul zgomotos 
ce se iscase în jurul ei. Privirea ei părea limpede, iar glasul 
avea un ton vesel. Dar Eve nu excluse posibilitatea ca 
substanţele chimice să fi fost și ele de vină. 

Blonda se adresă unora în limba spaniolă, iar în engleză 
celorlalţi, după care își întoarse atenţia către Eve și 
Peabody, întâmpinându-le cu căldură și amabilitate. 

— Bună dimineaţa. Cu ce vă pot fi de folos? 

— Locotenent Dallas și detectiv Peabody. Eve îi arătă 
legitimaţia. Am vrea să stăm de vorbă cu Marc și cu 
Magda. 

Căldura privirii se transformă pe dată în tristeţe. 

— E vorba de părintele Miguel. Eu sunt Magda. Mă 
puteţi aștepta câteva minute? E o zi în care avem grijă de 
copilași și deschidem grădiniţa. Aţi nimerit într-un moment 
de maximă aglomeraţie. Puteţi aștepta în birou. La capătul 
holului, prima ușă la stânga. Imediat ce va fi posibil, voi 
ruga pe cineva să-mi ţină locul. 

Eve evită următorul val de copii căraţi în braţe, târâţi, 
urmăriţi sau conduși, evadând rapid într-o încăpere în care 
cele două birouri fuseseră lipite unul de altul, astfel ca 
ocupanţii lor să stea faţă în faţă. Cercetă rapid avizierul, 
unde se aflau alte foi, afișe, memoratoare. Un mini- 
AutoChef și un minifrigider erau îngrămădite pe un raft, în 
timp ce pe celelalte se aflau, așezate alandala, 
echipamente sportive, zeci de CD-uri, volume editate 
recent, documente și multe altele. 

Eve traversă încăperea până la fereastră observând că 
aceasta dădea spre terenurile de sport, acolo unde unii 
dintre acei copii erau lăsaţi să alerge și să tipe asemenea 
unor hiene. 

— De ce ţipă în halul ăsta? se miră Eve. De ce scot 
sunetele astea ce par să te străpungă? 

— Cred că așa își eliberează energia. Pentru că tot se 
aflau acolo, pentru că ea se afla acolo, Peabody trase cu 
ochiul la hârtiile de pe birouri. Unii copii aleargă în loc să 
meargă, se cocoaţă în loc să stea ca toată lumea. Au, așa, 
un vârtej înăuntru pe care trebuie să-l elibereze. 

Eve se întoarse, cu un deget îndreptat spre Peabody. 

— Uite, m-am prins, chiar m-ara prins. Nu au cum să 
facă sex sau să consume alcool, așa că ţipă, aleargă, se 
împung unul pe altul, ca un soi de eliberare orgasmică ori 
ca un tranchilizant. 

„Hmm”, apucă Peabody să rostească în mintea «i, 
privind înspre ușă cu oarece ușurare în clipa în care 
Magda se grăbi în încăpere. 

— Îmi cer scuze. Mare parte dintre părinţi sosesc în 
ultimul moment, de aceea e un asemenea haos. Luaţi loc, 
vă rog. Să vă aduc o cafea, un ceai, o răcoritoare? 

— Mulţumim, dar pentru început ar fi bine să ne spuneţi 
numele dumneavoastră. 

— Ah, bineînţeles. Magda Laws. Eu sunt directorul 
adjunct. Ea arătă spre crucea de argint pe care o purta la 
gât. Discuţia are legătură cu părintele Miguel. 

— Da. De câţi ani îl cunoșteaţi? 

— De când a sosit la noi în parohie. Cinci ani? Poate 
chiar mai mult. 

— Şi cum vă înţelegeaţi? 

— Eram prieteni. Aveam o relaţie amicală. El era foarte 
implicat în munca desfășurată la centru, și o făcea cu 
multă energie. Sincer, nu știu ce vom face fără el. Da, sună 
egoist ce-am spus. Ea trase scaunul unuia dintre birouri, 
împingându-l înspre cele destinate vizitatorilor. Nu mă pot 

obișnui cu gândul dispariţiei lui. Parcă tot aștept să bage 
capul pe ușă și să dea bună ziua. 

— De când lucraţi aici? 

— În curând se împlinesc opt ani. Marc... regret, dar în 
dimineaţa asta nu e aici. El face un curs de psihologie și nu 
vine până după-amiază. Cel puţin încă o lună de zile. E 
vorba de Marc Tuluz. 

— Şi el era prieten cu părintele Flores? 

— Da, erau foarte buni prieteni. Aș îndrăzni să spun că 
în ultimii trei ani eram o adevărată echipă. În centru, avem 
oameni deosebit de pricepuţi - consilieri, instructori, 
asistenţi. Dar, în fine, noi trei eram - suntem - habar nu 
am... Ea ridică palmele ca și cum nu prea mai știa ce să 
facă cu ele... Inima. Miguel era o fire extrem de protectivă. 
Nu doar în ceea ce privește copiii, ci și faţă de cei care 
strângeau fonduri, trezind interesul pentru comunitate, 
recrutând sponsori și instructori. 

Ochii i se umplură de lacrimi în timp ce vorbea, iar 
glasul ei deveni gâtuit. 

— E greu. E un moment cumplit de greu. Dimineaţă am 
oficiat o mică slujbă de comemorare, la care au participat 
copiii care sunt deja de vârstă școlară, și diseară o să 
oficiem încă o slujbă. Ne ajută, cred, dar... O să ne 
lipsească mult, mult de tot, din multe puncte de vedere. Eu 
și Marc am discutat chiar aseară și ne gândeam ca sala de 
sport să poarte numele lui. 

Aseară? 

— Eu și cu Marc locuim împreună. Ne vom căsători în 
septembrie. Urma să ne cunune chiar Miguel. Ea își feri 
privirea o secundă, încercând să-și învingă lacrimile. Pot să 
vă întreb ceva? Aveţi ideea ce s-a întâmplat, cum sau de 
ce? 

— Cercetăm deja câteva piste. Din moment ce eraţi 
prieteni și colaboraţi atât de bine, ne puteţi spune dacă 
părintele Flores a povestit vreodată despre perioada de 
dinaintea sosirii sale aici? 

— Înainte? Ea își dădu pe spate șuviţele blonde, ca și 
cum și-ar fi ordonat gândurile. A lucrat în Mexic și în Vest. 
Acolo s-a născut, în Vest. La asta vă refereaţi? 

— A povestit despre ce făcea acolo, în Vest... în mod 
special. 

— Doamne! Probabil că da, din când în când, dar eram 
atât de preocupaţi de prezent și viitor. Știu că și acolo tot 
cu copiii a lucrat. S-a ocupat de activități sportive, 
încercând să-i atragă în acest domeniu. Să-i determine să 
lucreze în echipă. Îi plăcea să-i înveţe că fiecare dintre ei e 
o parte valoroasă a echipei. Ah, el a rămas orfan de mic, 
dar nu-i plăcea să vorbească despre asta. Dar spunea că 
experienţa sa de viaţă era motivul principal pentru care şi- 
a dorit să-și dedice mare parte din timp copiilor. Relaţia 
dintre el și ei era una minunată. 

— În special cu unul din ei sau cu un anume grup? 
întrebă Peabody. 

— O, de-a lungul anilor, au fost mai mulţi. Depinde, știți 
dumneavoastră, de ceea ce avea nevoie copilul de la noi... 
de ceea ce avea nevoie de la el. 

— Loculiţi în zonă? se interesă Eve. 

— Aici am urmat colegiul și, după absolvire, am rămas 
aici. Am știut cu precizie că e locul în care vreau să rămân. 

— Şi Marc? 

— El s-a mutat aici cu familia, în adolescenţă. De fapt, 
sora lui e măritată cu unul dintre verii familiei Ortiz. 
Participa la înmormântare ieri, când... Ea a venit să ne 
anunţe. 

— Cunoașteţi pe cineva care avea probleme cu părintele 
Flores? Care nu-l simpatiza? Care s-a certat cu el? 

— Există mai multe tipuri de certuri sau dezaprobări. 
Sigur că au existat momente în care Miguel era obligat să 
pună un copil la punct. Sau un părinte, de exemplu. Când e 
vorba de activităţi sportive, mai apar și certuri. Dar dacă 
vă referiţi la ceva serios, ceva care ar fi putut duce la acest 

deznodământ tragic, răspunsul meu trebuie să fie negativ. 
Numai că... 

— Numai că... 

— A fost vorba de Barbara Solas - are cincisprezece ani. 
A venit la noi acum câteva luni, cu faţa plină de vânătăi. Ca 
să vă spun mai pe scurt, tatăl ei o lovea adesea pe mama ei 
după care am aflat că o abuzase sexual pe Barbara. 

Magda își strânse pumnii cu putere în poală. 

— Ea i-a opus rezistenţă și el a bătut-o. În ziua în care a 
apelat la noi, fata se dusese la tatăl ei. Iar el a bătut-o șia 
dat-o afară. Așa că a venit la noi, ne-a cerut ajutor, 
povestindu-ne ce s-a întâmplat acasă. Am ajutat-o. Am 
anunţat autorităţile, poliţia, protecţia copilului. 

— Şi individul acesta, Solas, a dat vina pe Flores? 

— Sunt convinsă că l-a învinovăţit și pe el, și pe noi. 
Barbara ne-a spus, iar acest lucru s-a confirmat mai târziu, 
că tatăl ei a început cu sora ei mai mică. O abuza pe sora 
ei mai mică, în vârstă de doisprezece ani - chiar în ziua 
când Barbara s-a dus la el. Am convins-o pe mama 
Barbarei să apeleze la un centru de ajutorare a femeilor 
abuzate, luându-i cu ea pe ceilalți copii și pe Barbara. Dar 
înainte ca eu să merg în vizită la ea, înainte ca poliţia să 
meargă acasă la Solas și să-l aresteze, Marc și Miguel i-au 
făcut o vizită acestuia. 

— I-au cerut socoteală? 

— Da. Nu intră în atribuţiile noastre, nu astfel trebuie să 
procedăm când avem o problemă, însă Miguel... Nu l-am 
putut împiedica să facă asta, așa că Marc l-a însoţit. Știu 
că lucrurile au scăpat de sub control, cu toate că Miguel și 
Marc nu au vrut să-mi dea detalii. Știu că s-a întâmplat 
astfel, fiindcă Miguel avea încheieturile mâinilor rănite și 
pline de sânge. 

— Când s-a întâmplat asta? 

— În februarie. 

— Ei obișnuiau să vină la biserică? 

— Doamna Solas și o parte dintre copii. Domnul Solas nu 
venea la biserică. 

— Şi în prezent? Mai locuiesc aici? 

— Da. Au locuit la adăpost aproape o lună de zile, după 
care noi - Marc, Miguel și cu mine - i-am ajutat să-și 
găsească o nouă locuinţă și o nouă slujbă. Doamnă 
locotenent, ea nu ar fi fost în stare să-i facă rău lui Miguel. 
[i e recunoscătoare. 

— Chiar așa fiind, am nevoie de adresa ei. 

În timp ce Peabody nota adresa dictată de Magda, Eve 
încercă o nouă tactică: 

— Aţi spus că ați simţit că aici e locul dumneavoastră. 
Credeţi că părintele Flores s-a adaptat aici tot atât de 
repede? 

— Cred că trebuie să spun da. Bineînţeles, nu l-am 
cunoscut până atunci, dar m-a impresionat felul în care s-a 
atașat de locul acesta. Ea surâse, evident alinată de gândul 
respectiv. Da, chiar foarte mult. lubea acest cartier. 
Adesea se plimba sau făcea jogging. El și părintele Martin - 
părintele Freeman - făceau jogging aproape în fiecare 
dimineaţă. Miguel avea obiceiul să intre prin magazine, 
prin restaurante, doar ca să converseze cu cei aflaţi 
înăuntru. 

— S-a dat vreodată la dumneavoastră? 

— Poftim? 

Magda cuprinse din nou cruciuliţa între degete. 

— Sunteţi o femeie extrem de atrăgătoare și petreceaţi 
multe ore la serviciu, împreună. 

— El era preot. 

— Dar în primul rând era bărbat. 

— Nu, nu a făcut un asemenea gest. 

Eve lăsă capul într-o parte. 

— Dar? 

— Nu am rostit niciun „dar”. 

— Însă l-aţi gândit. Magda, el e mort. Orice informaţie 
din partea dumneavoastră ne poate ajuta să aflăm cine l-a 
ucis și de ce. Nu vă cer să-mi daţi detalii. 

Magda oftă lung. 

— Da, poate că am simţit că se petrece ceva, că e posibil 
ca el să se fi gândit la asta sau că și-a zis „oare cum ar fi 
dacă... ”. Dar nu mă simt în largul meu vorbind despre 
asta. 

— Aţi simţit că plutește ceva în aer, sugeră Eve. 

— Da, recunosc, am simţit. Mă privea din când în când, 
mai mult cum o face un bărbat care e interesat de o 
femeie, decât ca un preot. Dar asta a fost tot. Nici nu mi-a 
bătut apropouri și nici nu m-a atins vreodată într-un chip 
necuviincios. Niciodată. 

— E posibil să fi avut, totuși, o relaţie? 

— Nu mi-a lăsat niciodată această impresie. 

— Bun, în afară de dumneavoastră și de Marc, cu cine își 
mai petrecea timpul? 

— Cu părintele Freeman și cu părintele López, desigur. 
Mai ales cu părintele Freeman. Amândoi erau pasionaţi de 
sport - atât să joace, cât și să fie spectatori, iar părintele 
Freeman venea uneori și ne dădea o mână de ajutor aici, la 
centru. lar el, Miguel, își făcea timp să stea cu copiii, își 
făcea timp pentru enoriași sau pentru cei care locuiau în 
cartier. Era o fire deschisă. 


5 


Eve și Peabody se întoarseră la biserică. 
— Crezi că doamna Solas s-a răzgândit și nu a mai vrut 
să-și arate recunoștința? întrebă Peabody. 

— N-ar fi primul caz. Otrava pervertește femeile. Ea 
venea la biserica din cartier, așa că e posibil să fi știut cum 
trebuie procedat, ori, e posibil să fi aflat. Nu era pe lista 
participanţilor la funeralii, dar nu cred că i-ar fi fost greu 
să intre sau să iasă din biserică. Nu e teoria mea favorită, 
dar o să verificăm. 

— Chiar și Solas ar fi putut face asta. Poate că ar trebui 
să verificăm cu cine a luat legătura din închisoare. 

— Așa vom face. 

— Dar nici teoria asta nu-ţi place. 

— Da, se află în fruntea clasamentului meu. Bărbatul 
primește un șut în fund și vrea să se răzbune folosindu-se 
de violenţa fizică. Un șut în fund mai mare. Eve traversă 
vestibulul, pășind după aceea în biserica propriu-zisă. Se 
uită la bărbatul înalt și cu pielea măslinie care era 
îngenuncheat. Acesta se răsuci spre ele. 

— Bună dimineaţa, zise el pe un ton de bariton care suna 
dramatic. 

Purta un pantalon negru și o cămașă cu mâneci scurte. 
Eve se întrebă dacă nu cumva îi studiase deja fotografia de 
pe cartea de identitate, dacă îl catalogase deja ca fiind 
preot, așa cum copiii de pe terenul de sport o luaseră pe ea 
drept poliţist. 

Dar nu era sută la sută sigură. 

— Părinte Freeman, sunt locotenent Dallas. Partenera 
mea, detectiv Peabody. 

După părerea lui Eve, în fotografie părea un bărbat 
atrăgător, însă în realitate era și mai mult de atât. Inalt, 
musculos, de o frumuseţe răvășitoare, cu niște ochi mari, 
umezi și căprui, el avea un fel atletic de a se mișca. Le ieși 
în întâmpinare pe culoarul dintre bănci, întinzând spre ea 
o mână mare. 

— Facem cunoștință într-un moment destul de greu 
pentru toată lumea, doamnă locotenent. Doamnă detectiv. 
Chale, părintele López - mi-a spus că s-ar putea să veniţi ca 
să stăm de vorbă. Vreţi să mergem la casa parohială? 

— E foarte bine și aici, dacă nu cumva aveaţi treabă. 

El surâse, devenind din chipeș de-a dreptul sexy. 

— De obicei, dimineaţa e multă liniște pe aici. M-am 
gândit să mă duc să alerg puţin după slujba de dimineaţă, 
dar... dar nu am fost în stare. Până la urmă, m-am trezit 
aici. Ca să fiu puţin singur, să mă rog pentru sufletul lui 
Miguel. 

— Obișnuiaţi să faceţi jogging împreună dimineaţa. 

— Da. Alergam împreună aproape în fiecare zi, pe aici, 
prin cartier. Cred că de aceea am venit aici, în loc să fac o 
tură, cum procedam noi. Problema e că... 

— Mda. Eraţi apropiaţi. 

— Da, eram. Ne mai contram, ne plăcea să conversăm, 
să polemizăm, să avem conversații lungi - despre tot ce se 
petrece sub soare. Despre legile Bisericii, despre politică, 
despre motivul pentru care cei de la Yankee au negociat cu 
cei de la Alf Nader. 

— Mda. Eve arătă cu degetul spre Freeman. Ce fumau? 

— O porcărie de iarbă, dacă vă interesează părerea mea, 
dar lui Miguel i s-a părut că au procedat corect. Ne-am 
certat pe tema asta ore în șir, în noaptea dinaintea plecării 
mele la Chicago. 

Fu lovit de un gând. I se citea pe chip că-și amintise că 
atunci fusese ultima dată când îl văzuse sau vorbise cu 
părintele Flores. 

— Urmăream meciul celor de la Yankee pe ecranul din 
salon, toţi trei. Chale s-a dus sus în timpul celei de-a 
șaptesprezecea aruncări. Dar eu și Miguel am rămas în 
continuare să urmărim partida, ne-am certat pe marginea 
acelei înțelegeri, a apelurilor și așa mai departe, și am băut 
șase beri. 

— Puteţi bea? Adică să beţi bere. 

Gura lui Freeman se strâmbă ușor a zâmbet. 

— Da. E o amintire frumoasă. E o plăcere să-ți amintești. 
Cum ne uitam la meci și ne-am certat în legătură cu cei de 
la Alf Nader. 

Freeman întoarse capul și privi spre altar. 

— E mai bine decât să încerci să-ţi imaginezi, să-ţi 
închipui prin ce a trecut el în clipa în care a murit acolo, 
sus. În lume se petrec tot soiul de grozăvii, dar de ce să se 
întâmple una ca asta? Să ucizi un om și să folosești 
credinţa, vocaţia lui drept armă. Freeman clătină din cap. 

— E greu atunci când pierzi un prieten, comentă Eve 
după câteva clipe. 

— Da, așa e. E greu, deși nu punem la îndoială voinţa 
Domnului. 

Eve considera că Dumnezeu era destul de vinovat, 
pentru că nu putea înțelege cum oamenii erau în stare să 
curme viaţa altora. 

— Aţi rostit cuvântul „tură”. Aveaţi o rută anume atunci 
când făceaţi jogging? 

— Dimineaţa? Da. De ce? 

— Nu se știe niciodată. Prin ce zonă obișnuiaţi să 
alergaţi? 

— O porneam spre est, pe First, după aceea o luam spre 
nord, până la East 122. După care o coteam spre vest, pe 
Third Avenue, și, apoi, în final, o luam spre sud, și astfel 
încheiam tura. Adesea, el - și uneori făceam asta amândoi - 
se oprea pe la centrul pentru tineri înainte să ajungă 
acasă. Ca să arunce de câteva ori la coș împreună cu 
copiii. 

— Când aţi alergat ultima dată împreună? 

— Acum o săptămână. Cu o zi înainte să plec la Chicago. 
Zborul era devreme, așa că în ziua plecării n-am alergat. 

— S-a întâlnit cu cineva pe drum, a stat de vorbă cu 
cineva? A pomenit de cineva cu care avea necazuri, de 
exemplu? 

— Nu, nimic de genul acesta. Ei, e posibil să ne fi întâlnit 
cu cei pe care-i cunoșteam și care plecau la serviciu sau cu 
cei care ieșeau din tura de noapte. Cu cei care ori ne-au 
salutat, ori ne-au adresat câteva cuvinte. Cei care locuiesc 
sau lucrează exact pe traseul pe care alergam noi. Domnul 

Ortiz, de exemplu. Treceam în fiecare zi prin dreptul 
locuinţei lui și, pe vreme bună, obișnuia să facă o mică 
plimbare dimineaţa. Așa că oricând puteai să-l întâlnești. 

— Domnul Ortiz. Cel care a murit. 

— Da. Ne va lipsi mult. N-o să-l mai văd în timp ce voi 
face jogging, așa cum și lui Miguel îi voi simţi lipsa în acele 
clipe. 

— V-a vorbit părintele Flores despre ceva care-l tulbura 
sau despre cineva care îi făcea probleme? 

— Mereu ne frământăm în legătură cu credinţa noastră, 
cu misiunea pe care o avem. Facem asta când simțim 
nevoia, discutând la modul general despre cei care vin să 
ne împărtășească necazurile lor. Discutăm cum să facem 
să-i ajutăm mai bine. 

În clipa în care linkul lui Eve sună, ea îi făcu semn lui 
Peabody să continue discuţia, după care se îndepărtă. 

— Părinte, ce-mi puteţi spune despre domnul Solas? Am 
înţeles că între ei a avut loc o altercaţie. 

Freeman oftă. 

— Da, Miguel era înfierbântat, furios în clipa în care am 
aflat că el abuzase de Barbara. Noi am fost învăţaţi să 
urâm păcatul și nu pe păcătos, dar există momente când ți- 
e foarte greu să te stăpânești. Da, a avut o altercaţie cu 
Solas, o altercaţie de ordin fizic. Adevărul e că Miguel l-a 
bătut pe Solas și l-ar fi bătut și mai bine dacă nu 
intervenea Marc Tuluz. Însă Solas e acum în închisoare. 

— Şi doamna Solas? 

— Ea beneficiază de consiliere și sprijin, la fel ca și 
copiii. A făcut destule progrese. 

Eve reveni alături de ei. 

— Poate că până la urmă vom continua discuţia la casa 
parohială. Părintele López s-a întors? 

Evident bulversat, părintele Freeman privi la ecranul de 
la încheietura mâinii. 

— Da, probabil că da. Peste puţin timp are câteva 
convorbiri telefonice în cartier. 

— Atunci ne vedem acolo. 

Peabody avu răbdare până ce ieșiră din biserică. 

— Ce s-a întâmplat? 

— A sosit raportul stomatologic. Așa că e vremea să nu 
ne mai învârtim pe aici. 


Rosa le conduse în biroul lui López. Acesta şedea la 
birou, în vreme ce Freeman stătea în faţa unei ferestre 
micuţe. 

— Aţi aflat ceva, zise López imediat ce le văzu. 

— Ni s-a confirmat o bănuială. Bărbatul care a decedat 
ieri nu era părintele Miguel Flores. 

— Nu înţeleg ce vreţi să spuneţi. Așezându-și palmele pe 
marginea biroului, López se ridică de pe scaun. Eram 
acolo. L-am văzut cu ochii mei. 

— Bărbatul care se dădea drept Flores și-a însușit 
identitatea acestuia. Bănuim că această asumare a 
identităţii a avut loc între iunie și octombrie 2053 și și-a 
făcut o operaţie estetică pentru a-și schimba înfățișarea. Și 
deoarece adevăratul Miguel Flores nu a mai fost văzut și 
nici nu s-a mai auzit nimic despre el de atunci încoace, 
presupunem că este mort. 

— Dar... l-au trimis aici. 

— La cererea lui, folosindu-se de o identitate falsă. 

— Doamnă locotenent, el oficia slujbele, ritualurile 
sacre. Cred că e vorba de o greșeală. 

— Aţi spus că bănuiala dumneavoastră s-a confirmat, îl 
întrerupse Freeman. Cum anume? 

— E vorba de raportul stomatologic. Cadavrul, care 
acum se află în grija poliţiei, a suferit o operaţie de 
modificare a trăsăturilor faciale. O operaţie de cosmetizare 
a feţei. I s-a înlăturat și un tatuaj. Are și câteva cicatrice 
produse în urma unor răni de cuţit. 

— Da, le-am văzut, sublinie Freeman. Cicatricele. Mi-a 
explicat de unde le avea. Freeman se așeză pe scaun. A 
minţit. De ce? 

— Bună întrebare. A avut ceva probleme până a reușit să 
fie numit aici, un loc pe care l-a ales în mod expres. Asta e 
altă întrebare. A vorbit vreodată cu dumneavoastră despre 
un anume Lino? 

— Nu. Da. Ei, ia staţi puţin. Freeman își masă tâmpla, iar 
degetele sale tremurau deja. Vorbeam despre absolvirea 
de păcate, despre întoarcerea la o viaţă decentă, despre 
penitenţă, despre iertare. Despre faptul că păcatele pot fi 
iertate dacă faci fapte bune. Filosofiile noastre de viaţă 
erau diferite. El îl dădea pe Lino drept exemplu. Ca atare, 
haideţi să spunem că există un bărbat... să-l numim Lino. 

— OK. Şi pe urmă? 

Freeman se ridică repede de pe scaun. Ochii lui negri îl 
fixau pe colegul său. 

— Parcă ar fi murit din nou. Ba chiar mai rău, după 
părerea mea. Noi ne aveam ca fraţii, eram slujitorii 
Domnului, eram niște îndrumători. Dar el nu era nimic din 
toate astea. A murit în păcat. Cel pentru care m-am rugat 
eu mai devreme a murit păcătuind, făcând ceea ce nu-i era 
permis a face. Eu m-am spovedit lui, iar el mie. 

— Acum dă socoteală în faţa lui Dumnezeu, Martin. Nu e 
posibil să fie o greșeală? o întrebă Lopez pe Eve. 

Nu, nu e posibil. Ce a spus despre Lino? 

— Cum spuneam, el reprezenta un exemplu. Freeman se 
așeză iar, ca și cum brusc picioarele îi deveniseră 
neputincioase. A spus că în cazul în care tânărul acela, 
Lino, a păcătuit, comițând chiar niște păcate foarte grave, 
dar imediat după aceea și-a dedicat o parte din viaţă 
înfăptuirii unor lucruri bune, ajutându-i pe semenii lui, 
sfătuindu-i și îndepărtându-i din calea păcatului, atunci ar 
fi vorba de o reabilitare, astfel încât el putea să-și vadă mai 
departe de viaţa sa. Ca și cum orice urmă a păcatului s-ar 
fi șters. 

— Nu sunteţi de acord cu asta. 

— Aici nu e vorba doar de niște fapte bune. E vorba de 
intenţie. Faptele bune sunt făcute pentru a echilibra 

balanţa sau le faci de dragul lor? Omul acela s-a căit oare 
cu adevărat? Miguel susţinea că faptele bune sunt 
suficiente. 

— Dumneavoastră credeţi că el era Lino? interveni 
Lopez. Din cauza acelui medalion pe care l-aţi găsit în 
dormitorul său. Și că el avea o dispută cu sine, încercând 
să folosească perioada petrecută aici... pentru a 
contrabalansa o faptă comisă în trecut? 

— E o teorie. Cum vă convingea să participaţi la o 
asemenea discuţie? îl întrebă Eve pe Freeman. 

— Era frustrat. Uneori ne cream unul altuia asemenea 
stări de frustrare, și acesta era unul dintre motivele pentru 
care ne plăcea să ne angajăm în dezbateri de acest fel. 
Doamne, ce de oameni a dezamăgit și înșelat. A oficiat 
căsătorii, a avut grijă de sufletele celor muribunzi, a 
botezat, a ascultat spovedanii. Oare ce e de făcut? 

— O să-l contactez pe arhiepiscop. O să ne apărăm 
breasla, Martin. Aici e vorba de Miguel... de bărbatul care 
nu a acţionat cu bună-credinţă, nu de cei în slujba cărora 
lucra. 

— Botez, zise Eve, reflectând. Asta se referă la nou- 
născuţi, nu? 

— De regulă, însă... 

— Pentru moment, să-i luăm în considerare doar pe nou- 
născuţi. Vreau să văd toate registrele în care au fost 
consemnate botezurile oficiate în această biserică, să 
spunem din 2020 până în 2030. 

López își privi mâinile împreunate, dând din cap în semn 
de aprobare. 

— Voi solicita aceste registre. 


* 
Peabody rămase pe gânduri în vreme ce mașina lor se 


îndepărta de parohie. 
— Cred că le e foarte greu. Celor doi preoti. 

— Niciodată nu e ușor când te ia cineva de prost. 

— Nu-i vorba doar despre asta. Dar dacă ne referim la 
prietenie, la ideea de frăţie, e greu să descoperi că totul n- 
a fost decât o vorbă în vânt. E ca și cum te-ai prăbuși, să 
spunem. 

— Tu faci asta. 

— Nu, scenariul îmi aparţine. Tu ești cea care cade... 
eroic. 

— Bine ţintit. i 

— Iar eu sunt răvășită de durere. Imi lovesc pieptul de- 
atâta suferință. 

Eve se gândi o clipă la moartea eroică imaginată de 
Peabody. 

— O să mai treacă ceva vreme până atunci. 

Nici nu mă gândesc la asta. Hei, după ceva vreme pot să 
mă dau la Roarke pe motiv că sunt distrusă. 

— Ei, colega, cred că mai bine ar fi să rămâi așa, 
distrusă, altfel mă întorc de oriunde voi fi și-ţi dau un șut în 
fund. 

— Un adevărat dar. Oricum, a doua zi se află că tu nu 
erai Eve Dallas. Că ai omorât-o pe adevărata Eve Dallas cu 
câţiva ani în urmă, că ai tăiat-o bucățele și le-ai aruncat 
apoi într-un recipient de mărunţire și reciclare a 
deșeurilor. 

— Mai bine îţi lovești ţâţele, cum ziceai. 

— Pieptul, altfel e cu totul altceva. Oricum, în momentul 
acesta sunt din nou distrusă, fiindcă persoana pe care o 
credeam prietena mea, partenera mea, bla, bla, bla, era în 
realitate o scorpie mincinoasă. 

Peabody se răsuci, privind-o din profil pe Eve cu ochii 
mijiţi. 

— 'Ţine-o tu tot așa, și chiar o să ajungi într-un utilaj de 
reciclare a resturilor umane, dezmembrată. 

— Ei, ziceam și eu. Oricum, să revenim la Flores, cel pe 
care acum îl putem numi Lino. 

O să facem rost de informaţiile oficiale, o să-i căutăm pe 
toţi cei care poartă numele de Lino și o să-i trecem pe listă. 

— Asta în cazul în care nu a fost botezat aici, fiindcă 
familia lui s-a mutat acolo când avea zece ani, cred. Sau nu 
a fost botezat niciodată, ori a înfipt un ac într-o hartă ca să 
aleagă această parohie drept ascunzătoarea lui. 

— De aceea, cei de la Informatică se ocupă acum de 
cartea de identitate falsă, iar cei de la IRCCA?, de la Global 
și ceilalți se ocupă de amprente și de ADN-ul lui. Trebuie 
să descoperim ceva. 

— Cred că e o mare josnicie, adăugă Peabody, să te 
prefaci că ești preot. Dacă tot vrei să te prefaci, atunci 
asumă-ţi altfel de identitate falsă. Ceva din trecutul tău, o 
identitate pe care o avuseseși și înainte. Hei! Ia stai! Poate 
chiar a fost preot. Nu mă refer la Flores, ci la un alt preot. 
Ori a încercat să fie preot și a dat-o în bară. 

— Nu e rea ideea. Chestia cu datu-n bară. O să facem 
rost de aceste date și îi verifici pe cei care și-au ratat 
cariera de preot. După aceea verificăm și Seminarul în 
care a studiat Flores. Poate că victima îl cunoștea, poate că 
a studiat în același loc ca și el. 

— Am înţeles. Dar o să mă întorc puţin mai mult în timp, 
căutând bărbaţii de aceeași vârstă care au învăţat în 
aceleași instituţii private ca și Flores și care e posibil să fi 
avut de-a face cu el acolo. 

Da, era un punct de vedere, își zise Eve și trebuia 
verificat. 

— Tipul și-a dat seama că asta era ultima lui acoperire. 
Nimeni nu caută să scape de un preot, cel puţin nu așa 
cum o facem noi. Nu și atunci când el se ferește de 
necazuri. Şi după cum am aflat, singura dată când era s-o 
dea în bară a fost în acel conflict cu Solas. O să verificăm și 
acest lucru. 


2 International Resources Center on Criminal Activity - Centrul 
Internaţional de Informaţii privind Activitatea Penală (n. trad.).. 

În timp ce vorbea, Eve luă curba aflată în faţa micului 
hotel 'Trinidat de pe East 98. Ea pomi avertizarea „în 
misiune”. 

Nu dispunea de portar - ceea ce era un mare păcat, 
pentru că i-ar fi plăcut să se repeadă putin la el -, dar holul 
era bine luminat și curat. La recepţie lucra o brunetă sexy. 
Eve se îndreptă spre bărbatul cu aer distins și cu păr 
cărunt care stătea pe post de portar. 

— Trebuie să stăm puţin de vorbă cu Elena Solas. 

— Înţeleg. El se uită atent și pieziș la legitimaţiile lor. 

— E vreo problemă? 

— Da. Mă scuzaţi. El se duse la capătul îndepărtat al 
postului său, după care vorbi cu cineva în casca sa 
telefonică. Când se întoarse, avea întipărit pe chip un 
surâs neutru. La etajul cinci, avem un mic hol pentru 
angajaţi. Vă conduc și o să vă vedeţi acolo cu ea. 

— Perfect. 

Le conduse spre ascensorul folosit de personal. 

— Doamna Solas lucrează de puţină vreme aici, dar s-a 
dovedit a fi o angajată model. 

— Mă bucur să aflu acest lucru. 

Eve nu mai adăugă nimic, mărginindu-se să-l urmeze în 
momentul în care el cobori din lift, o coti pe un palier, 
după care deschise, cu ajutorul unui card, o ușă dublă. 

Părea mai mult un vestiar decât un hol, dar, la fel ca și 
holul de la recepţie, era curat și puternic luminat. Femeia 
care şedea pe una dintre băncuţele de lemn avea mâinile 
împreunate în poală, cu degetele în poziţia aceea specifică 
rostirii unei rugăciuni. Purta o rochie gri pe dedesubtul 
unui șorţ alb, iar în picioare avea pantofi strâmţi tot de 
culoare albă. Părul ei strălucitor și închis la culoare era 
bine strâns la ceafa într-un coc gros. Când înălţă capul, 
privirea îi era împăienjenită de groază. 

— O să iasă, o să iasă, o să iasă. 

Chiar înainte ca Eve să facă o mișcare, Peabody se grăbi 
în direcţia femeii. 

— Nu, doamnă Solas, soţul dumneavoastră se află în 
închisoare. Se așeză pe bancă, punându-și palma peste 
mâinile împreunate ale Elenei. Nu are cum să le facă rău 
copiilor. 

— Mulţumesc ţie, Doamne. O lacrimă alunecă ușor pe 
obrazul ei, iar ea își făcu semnul crucii, legănându-se ușor. 
O, slavă Cerului. M-am gândit că... Copiii mei. Se ridică de 
pe bancă. Unul dintre copiii mei a păţit ceva. 

— Nu. De data asta cea care vorbi fii Eve, folosind un 
ton ridicat, pentru a opri isteria crescândă. E vorba de cel 
pe care dumneavoastră îl cunoșteaţi sub numele de 
părintele Flores. 

— Părintele... Trupul ei se cutremură vizibil, iar ea se 
lăsă pe bancă. Părintele Flores. Dumnezeu să mă ierte. Ce 
egoistă, ce proastă sunt, ce... 

— Opriţi-vă. Eve vorbi rapid, iar Elena roși. Investigăm 
comiterea unei crime și trebuie să vă adresăm câteva 
întrebări, iar dumneavoastră trebuie să încercaţi să vă 
adunaţi puţin. Ea se întoarse spre portar. Dumneavoastră 
trebuie să plecaţi. 

— E evident că doamna Solas e tulburată. Nu văd de 
ce... 

— O să fie și mai supărată dacă va trebui să o iau cu 
mine la Sediul Central în caz că nu vreţi să părăsiţi 
încăperea. Dacă nu sunteţi nici avocatul și nici 
reprezentantul ei legal, atunci aveţi grijă cum ieșiți pe ușă. 

— E în regulă, domnule Alonzo. Mulţumesc. Sunt bine. 

— Dacă e ceva, e de ajuns să mă chemi. li aruncă o 
privire de gheaţă lui Eve, după care se răsuci pe călcâie și 
plecă. 

— Nu m-am gândit la părintele Flores, murmură Elena. 
Când m-au anunţat că poliţia este aici, m-am gândit la Tito, 
la amenințările lui la adresa mea și a fetițelor. Am trei fete. 

— Iar el obișnuia să vă bată. 

— Da. Obișnuia să mă bată. Bea și mă bătea sau nu bea 
și mă bătea. 

— Iar pe fiica dumneavoastră a molestat-o. 

Chipul ei se încordă, exprimând multă durere. 

— Da. Da, pe Barbara, fetiţa mea. Eu nu am știut. Cum 
să fi știut? Ea nu mi-a spus, până când... Nu mi-a spus 
niciodată, fiindcă eu nu reacţionam atunci când el mă 
lovea. De ce aș fi protejat-o pe ea, când nu mă protejam pe 
mine? 

— Bună întrebare. Eve se stăpâni, impunându-și să nu se 
îndepărteze de subiect. Dar nu acesta e motivul pentru 
care ne aflăm aici. Știţi că părintele Flores l-a înfruntat pe 
soțul dumneavoastră fiindcă a molestat-o pe fiica cea mică, 
Barbara. 

— Da. El, Marc și Magda au anunţat poliţia. Dar el și cu 
Marc au venit mai întâi la mine. Așa am descoperit ce i-a 
făcut fetiţei. Şi ce voia să-i facă și micuţei Donita. 

— Ce părere aveţi despre fapta lui? 

— Despre ce a făcut Tito? 

— Despre gestul părintelui Flores. 

Elena își îndreptă umerii. 

— Mereu îi mulțumesc lui Dumnezeu pentru ce a făcut. 
Și în fiecare seară spun o rugăciune pentru el. Ne-a salvat, 
ne-a salvat în momentul în care eu eram prea proastă și 
prea speriată ca să fac asta. Știu că acum el e la dreapta 
Domnului, dar, cu toate astea, tot mă rog la Dumnezeu 
pentru sufletul lui, zi de zi, iar seara rostesc o rugăciune. 

— Soțul dumneavoastră v-a contactat de la Rikers? 

— El nu știe unde suntem. Magda ne-a dus la un 
adăpost. In centru. La Duchas. 

Eve o privi ameninţător pe Peabody în secunda în care 
aceasta vru să spună ceva. 

— Am locuit acolo trei săptămâni. Tito a făcut apel. A 
primit zece ani. Nu-s suficienţi, dar sunt zece ani de liniște. 
Ne-am mutat. Eu am obţinut o slujbă nouă. Când o să 
strâng o sumă corespunzătoare, o să ne mutăm iar. În 
afara orașului. Departe de aici. Nu ne va găsi niciodată. 
Părintele Flores așa ne promisese. 

— Da? Şi nu v-a spus cum de era așa de sigur? 

Ea oftă. 

— A spus că există anumite metode, la nevoie, și că ne 
vor ajuta anumiți oameni, în caz că va trebui să ne 
ascundem. Că nu e cazul, totuși, să-mi fac griji. El avea 
încredere că Tito nu avea să ne mai facă niciodată 
necazuri. Credinţa mea nu e chiar atât de puternică. 


După ce se urcară din nou în mașină, îndreptându-se iar 
către centrul orașului, Peabody își drese glasul. 

— Nu voiam să pomenesc că tu ai avut de-a face cu 
Duchas. 

— Nu eu. Roarke. 

Deci o legătură, cugetă Peabody. 

— În fine, e ceva bun. Chiar îi ajută pe cei care au 
necazuri, pe femei și pe copii. Ai fost cam dură cu ea. Cu 
Elena Solas. 

— Pe bune? 

Răceala acelei întrebări îngheţă până și aerul din jur, 
așa că Peabody își scoase PC-ul portabil. 

— Oricum, o să fac o verificare la Rikers, să văd dacă 
Solas a contactat pe cineva interesant în ultimele două 
luni. 

— Bravo. 

Tăcerea căzu ca o perdea de gheaţă, preţ de zece clădiri. 

— Femeia își merită soarta, izbucni Eve. Merită ce a 
păţit și chiar mai mult de atât, fiindcă a lăsat găsirea unei 
căi de salvare în seama copilei. Pentru că a încasat pumni, 
palme și s-a dus să plângă într-un ungher, în vreme ce fiica 
ei era violată. O merită fiindcă nu a reacţionat în niciun fel. 

— Poate că ai dreptate. Teren minat, își zise Peabody. 
Dar ea nu știa... Se opri, fiindcă partenera ei o sfredeli cu o 
privire fioroasă aruncată cu coada ochiului. Ar fi trebuit să- 
și dea seama. Cred că acum va trebui să trăiască cu povara 
asta. 

— Povara copiilor e și mai grea. Și acesta era un mare 
adevăr. Nu cred că femeia asta bumbăcită precum un sac 
de box are cumva de-a face cu otrăvirea lui Lino. In 
privinţa asta am ajuns la capăt de drum. Contactează-l pe 
Marc Tuluz și vezi dacă poate veni la noi. 

Eve trebuia să se întoarcă la birou. Avea nevoie de cinci 
minute de singurătate pentru a alunga furia care-i sfâșia 
măruntaiele, o furie pe care nu ar fi trebuit să o resimtă. 
Avea nevoie de o porţie bună de cafea ca să-și limpezească 
mintea și pentru a analiza încă o dată firul evenimentelor. 
Să facă legătura între ele. 

Avea nevoie să se consulte cu cei de la Informatică 
pentru a vedea ce progrese au mai făcut și poate chiar să 
stabilească o întrevedere cu Mira. Nu, decise ea de îndată. 
Doamna psiholog te „citea” prea repede și prea ușor. Până 
nu reușea să alunge furia dinăuntrul ei, trebuia să stea cât 
mai departe de Mira. Nu avea nevoie de nimeni care să-i 
spună că se oglindea pe sine într-un copil pe care nu-l 
cunoscuse niciodată. Ea știa deja lucrul acesta. 

Avea nevoie de cazul pe care îl ancheta, de panoul ei cu 
informaţii legate de acesta. De raportul celor de la 
laborator, de la Informatică. Avea nevoie de munca ei. 

Se aflau la vreo zece pași distanță de birourile 
Departamentului Omucideri în clipa în care nasul lui 
Peabody se înălţă în aer precum un câine la vânătoare. 

— Simt miros de gogoși. Când Peabody mări pasul, Eve 
își dădu ochii peste cap, cu toate că simţise și ea aroma de 
gogoși. 

Ceea ce însemna că subalternii ei aveau niveluri diferite 
ale glicemiei. Dar în cazul ei, situaţia era alta. 

Primul cu care dădu ochii fii Baxter - înalt, slăbuţ și 
purtând unul dintre costumele sale elegante. Avea gura 
plină cu îngheţată de ciocolată și cremă. Jenkinson împinse 
înapoi scaunul de la birou, scărpinându-se pe burtă și 
înfulecând o gogoașă cu mult zahăr. Carnegie, părând că-și 

face de lucru cu linkul său, tăia o gogoașă glazurată în 
culorile curcubeului. 

Peabody se repezi la cutia aceea de un alb strălucitor de 
la patiserie. Dar când ridică privirea, pe chipul ei se putea 
citi atât o cruntă suferinţă, cât și un dezgust infinit. 

— Nu mai sunt. Până la ultima firimitură. Sunteţi niște 
vulturi. 

— Nişte gogoși foarte bune. Baxter zâmbi, mestecând 
ultima bucăţică. Ce păcat că n-aţi mai apucat și voi. 

Eve îi aruncă o privire tristă. 

— Pariez că N adânc e autorul acestei mite. 

— Te așteaptă în birou. 

— Oare mai are și altele? Peabody se răsuci pe călcâie, 
vrând să o ia la goană într-acolo, dar se opri brusc în clipa 
în care Eve o lovi peste umăr cu palma. 

— Birou. Muncă. Rămâi aici. 

— Ah. Dar. Gogoși. 

— Ah. Dar. Caz de crimă. Zicând asta, Eve se întoarse în 
direcția opusă, luând-o spre biroul ei pentru a vedea ce 
anume considera prietena sa, un reporter radio de top al 
orașului lor și o personalitate în lumea știrilor, ca fiind un 
subiect demn de mită. 

Nadine Furst, cu cocul ei elegant, cu șuvițe aurii ca 
soarele, perfect aranjat, ședea pe singurul scaun destinat 
musafirilor, unul cam șubred, ce-i drept, în biroul strâmt și 
demodat al lui Eve. Picioarele ei grozave erau încrucișate, 
iar fusta costumului ei - în nuanţa ghețarilor arctici - le 
scotea în evidenţă. Ochii ei - captivanţi ca ai unei feline - 
zâmbiră neutru, în timp ce continua să discute cu 
însufleţire la minilinkul ei. Făcu semn spre biroul lui Eve, 
acolo unde se afla o cutie de patiserie plină cu bunătăţi. 

După care continuă să-și admire pantofii incredibil de 
sexy, la fel de roșii ca dantela fină și îngustă care-i 
mângâia decolteul. 

— Da, voi veni acolo. Și dincolo. Nu-ţi face griji. Numai 
să nu uiţi ca la ora două să am analiza aceea la mine la 

birou. Trebuie să închid, următoarea mea întâlnire este 
aici. Ea închise linkul, vârându-l într-unul dintre 
buzunarele exterioare ale genţii ei de mână care părea 
gata-gata să înghită întregul Cleveland. 

— Aveam întâlnire? 

Avem gogoși, răspunse Nadine. Făcu semn spre panoul 
de prezentare a cazului. S-a făcut deja multă vâlvă. Preot 
otrăvit cu vin sfinţit. O copie destul de reușită. Ai noutăţi 
pe care vrei să mi le împărtășești? 

— Poate. Eve deschise repede cutia de la patiserie și fu 
asaltată imediat de mirosul de grăsime prăjită și de zahăr. 
Poate. 

Eve se îndreptă direct spre AutoChef pentru a comanda 
cafeaua. După o ezitare de câteva clipe, comandă o cană și 
pentru Nadine. 

— Mulţumesc. Să discutăm puţin despre o chestiune 
personală, după care revenim la oile noastre. Charles și 
Louise. Se căsătoresc. 

— O, la dracu”. 

— Ah, potolește-te. Râzând, Nadine luă cana cu cafea și 
sorbi. Domnișoara doctor și un fost partener cu licenţă 
pensionat. E de-a dreptul adorabil și de un romantism 
nebun, iar tu o știi. 

Eve se mărgini s-o privească pieziș. 

— Urăsc tot ce e adorabil și romantic. 

— Prostii. Te-ai măritat cu Roarke. În orice caz, consider 
că e minunat că tu găzduiești ceremonia, că îi ești alături. 
Voiam să spun că voi fi fericită să te ajut în privinţa 
dușului. 

— Louise poate să se descurce singurică la duș. E fată 
mare. 

— E vorba de dușul miresei’. 

— Ah, la naiba. 

Nadine flutură din gene. 


3 Petrecerea dată înaintea nunţii în cinstea viitoarei mirese, în cadrul 
căreia acesteia i se oferă daruri (n. trad.). 

— Tu ești mult prea sentimentală. Te-ai gândit să 
organizezi petrecerea asta la tine acasă? Ai putea închiria 
o sală de recepții sau, la naiba, chiar o planetă -, dar 
Peabody și cu mine ne-am gândit că la tine acasă putem 
organiza ceva mai vesel și mai puţin formal. 

— Peabody. Eve rosti numele cu năduf, ca și cum ar fi 
fost trădată. 

— Am discutat despre asta de vreo două ori. 

— Dar de ce nu discutaţi voi mai mult pe tema asta, iar 
eu să apar în ziua și locul stabilite. 

Nadine făcu semn cu capul, fluturând braţul prin aer și 
pocnind din degete ca și cum ar fi făcut o vrajă. 

— Perfect, și gata cât ai zice pește. Chiar asta speram. 
Acum să trecem la afacerile noastre. Nadine se apucă să 
scotocească în geanta ei gata să înghită un oraș, scoțând 
de acolo un CD. Poftim. Cartea. 

— Ah-ah. 

— Cartea mea, Dallas. Perfecţiunea mortală: Agenda 
Icove. Sau va deveni carte când voi transforma eu textul în 
așa ceva. Inainte de asta, vreau s-o citeşti. 

— De ce? Am fost acolo. Cunosc finalul. 

— Tocmai de aceea. Ai fost acolo și ai pus capăt situaţiei. 
Ţi-ai riscat viaţa ca să o faci. Vreau să-mi spui unde am 
exagerat și de ce. E important, Dallas, și nu doar pentru 
mine. Oh, Doamne, chiar este. E vorba despre niște 
informaţii importante. O poveste importantă, dar nu ar mai 
fi o poveste, n-ar mai fi povestea mea, dacă nu ai fi și tu în 
ea. 

— Da, da, dar... 

— Te rog, citește-o. Te rog. 

Eve nu fii în stare nici măcar să se strâmbe la ea. 

— Ah, la naiba. 

— Să fii sinceră, brutală. Și eu sunt fată mare, să știi. 
Vreau să fie o carte bună. Vreau să fie ca lumea. Vreau să 
conteze. 

— Bine, bine. 


99 


Eve luă CD-ul și îl așeză pe birou. Drept compensatie, 
luă o gogoașă. 

— Am mult de lucru, Nadine. La revedere. 

— Ai spus „poate”. 

Nadine gesticulă în spatele ei, spre panou. 

Spusese, și nu doar din cauza gogoșii. Nadine era în 
stare să-și înfigă dinţii într-o poveste, asemenea unui 
terrier, dar nu uita niciodată că în povestea asta erau 
implicaţi oameni. Și întotdeauna se ţinea de cuvânt. 

— Poliţia a confirmat, prin intermediul datelor de ordin 
medical, că bărbatul otrăvit în biserica St. Cristóbal nu era 
Miguel Flores, ci un individ încă neidentificat care-și 
asumase acest nume. 

— Sfinte Sisoe, ce porcărie. 

— Da, așa e. 

— Unde e Miguel Flores? Despre ce date medicale e 
vorba? Nadine își scoase recorderul din geantă. Aveţi 
informaţii despre identitatea reală a victimei și ce motiv a 
avut? 

— Calmează-te, fetițo. Poliția urmărește toate pistele. 

— Nu-mi vorbi în termeni polițienești, Dallas. 

— Sunt cei care au efect. Urmărim toate pistele. Nu știm 
unde s-ar putea afla Miguel Flores, dar ne străduim de zor 
să-i dăm de urmă. Amprentele dentare - cele ale lui Miguel 
Flores și ale celui care în ultimii cinci, șase ani se dădea 
drept el. În momentul acesta, încercăm să analizăm de 
asemenea teoria potrivit căreia victima a renunţat la 
propria sa identitate dintr-un motiv anume. 

— Deci a fost recunoscut de cineva. 

— E doar o teorie, nu avem o dovadă certă. Victima și-a 
remodelat fața, ceea ce ne face să credem că a făcut asta 
pentru a semăna cât mai mult cu Flores. 

— A făcut pe preotul vreme de cinci sau șase ani, corect? 

— Poate chiar mai mult. Trebuie să mai confirmăm 
anumite detalii. 

— Şi nimeni nu a intrat la bănuieli? Ceilalţi preoţi lângă 
care a lucrat, enoriașii? 

— După toate aparențele, s-a prefăcut de minune. 

— Tu de ce crezi că... 

— Nu am de gând să-ţi spun ce cred eu și de ce cred 
astfel. Ai obţinut cât ai obţinut și oricum vei fi mai 
informată decât restul presei. 

— Ei, atunci ar fi cazul să transmit live ce am aflat. 
Nadine se ridică. Mulţumesc. Se opri în dreptul ușii, în 
vreme ce Eve lingea zahărul de pe degetul mare. Neoficial, 
de ce crezi că a făcut pe preotul atâta vreme? 

— Neoficial, cred că a avut nevoie de o mască, iar Flores 
a fost cel mai la îndemână. Individul aștepta ceva sau pe 
cineva și a vmt să aștepte la el acasă. 

— Acasă. 

— Mada, ca o informaţie neoficială, cred că el se întorsese 
acasă. 

— Dacă reușești să confirmi informaţia și mi-o pasezi și 
mie, atunci vei avea și mai multe gogoși doar pentru tine. 

Eve fu nevoită să izbucnească în râs. 

— Poţi paria că da. 

În timp ce Nadine parie, traversând coridorul pe tocurile 
ei înalte ce ţăcăneau de zor, Eve se răsuci cu faţa spre 
panoul de studiere a cazului. 

— Ceva sau pe cineva, șopti ea. Cred că era ceva sau 
cineva al dracului de important pentru tine, Lino. 


6 


Eve îl apelă pe Feeney la birou. Fostul său partener, 
acum șeful Departamentului de Informatică, stătea și 


101 


ronţăia bomboane cu alune, mestecându-le alene, părând 
obosit, însă într-un mod confortabil. 

— Aţi mai progresat în privinţa stabilirii identităţii? 

— Doi dintre băieţii mei se ocupă de asta. McNab și 
Callendar. Faptul că detectivul Callendar avea sâni și 
niciun Y în formula cromozomială nu o făcea mai puţin 
băiat în accepțiunea lui Feeney. 

— Şi? 

— Lucrează. Eu am obţinut o parolă rapidă. E a dracului 
de bună și cercetează problema cât se poate de adânc. Nu 
durează nici cinci minute. Ochii săi pleoștiţi se îngustară 
pe chipul lui ofilit. Ce ai acolo? Ce-ai adus? 

— Poftim? Unde? 

— Gogoși? 

— Ce e asta? O nouă jucărie a celor de la Informatică? 
Un fel de link de depistare a mirosului? 

— Văd colţul cutiei. Recunosc cât ai clipi o cutie de la 
patiserie. Feeney se mișcă la dreapta și apoi la stânga ca și 
cum s-ar fi străduit s-o vadă din cel mai bun unghi. „Danish 
Cookies”? 

— Prima dată ai nimerit-o. 

— Deci ai preferat să mă apelezi în loc să vii aici și să le 
mâncăm împreună? 

— Am de lucru aici. Aștept ca cei de la laborator să 
reconstituie tatuajul pe care și-l făcuse victima. Trebuie să 
primesc și datele referitoare la numărul de botezuri 
oficiate, să verific ADN-ul și amprentele victimei și... nu 
trebuie să-mi împart gogoșile cu alţii. Ele sunt mita mea. 

— Atunci nu trebuie să mi le fluturi pe sub nas. 

— Eu... La naiba, gândi ea, după care împinse cutia 
astfel ca aceasta să nu mai apară pe ecranul linkului. Auzi, 
ești catolic cumva? 

— În cea mai mare parte a timpului. 

— În regulă, dacă ești catolic, e un păcat mult mai mare 
să ucizi un preot decât un individ oarecare? 

— Iisuse, nu. În fine, poate. Ia stai. Feeney se scărpină în 
cap, printre firele cărunte, care aveau pe alocuri nuanţa 
gingerului. Nu. Oricum el nu era preot, nu-i așa? 

— Da, nu era. Încerc să stabilesc informaţiile de bază. 
Există două posibilităţi. Ori au omorât un preot, ori au 
omorât un individ oarecare. Ori avem și a treia variantă: au 
omorât un individ care din întâmplare era preot. Eu cred 
că e valabilă varianta doi. 

— Am uitat care e varianta doi. 

— Cea cu individul oarecare. Cred că îl cunoșteau pe 
tipul respectiv, dar dacă tot lucra acolo de ani de zile, de 
ce au mai așteptat atât? 

Feeney eliberă aerul pe nări, după care vâri în gură 
câteva alune. 

— Poate că ei au venit de curând în zonă. r 

— E posibil. E posibil. Sau el a făcut un pas greşit. In 
cinci ani de zile poți deveni neglijent, poți zice ceva, poți 
face un anumit lucru. La naiba. Habar nu am. Trebuie să 
mă gândesc. Să mă anunti și pe mine când afli ceva. 

— Ai pe acolo vreuna cu jeleu? 

— Probabil. Ea zâmbi, după care încheie transmisia. 

Își puse în ordine notițele, afișă pe panou fotografiile 
familiei Solas cu toate că nu le considera de maximă 
importanţă. Tocmai se întreba dacă era cazul să sune iar la 
laborator și să-i roage să descopere mai repede imaginea 
acelui tatuaj în clipa în care Peabody băgă capul pe ușă. 

— Am... Uaau, gogoși. 

— Le vei avea pe ale tale. Ce avem? 

— A venit Marc Tuluz. Vrei să-l invit aici sau în sala de 
așteptare? 

— Ei, aici e problema, începu Eve. Dacă îl interoghez în 
camera de așteptare, câte gogoși crezi tu că mai găsesc în 
cutie la întoarcere? 

— O să-l conduc aici. 

Bărbatul era înalt și zvelt, cu o statură pe care Eve o 
atribuia unui atlet și cu pielea de nuanţa cafelei cu multă 

frişcă. Ochii lui, oarecum tulburi, păreau epuizați, dar el îi 
susținu privirea. 

— Doamnă locotenent. 

— Domnule Tuluz, vă mulţumesc că aţi venit. Luaţi loc, 
vă rog. 

— Magda mi-a spus că dimineaţă m-aţi căutat, dar nu m- 
aţi găsit. Încă nu lucrăm la întreaga capacitate. Miguel... în 
fine, cred că Magda v-a spus că noi ne consideram o 
echipă. Și prieteni. 

— Uneori prietenii de același sex sunt mai deschiși unii 
cu alţii decât cei de sex opus. 

— Da, bănuiesc că e adevărat. 

— Atunci povestiți-ne despre prietenul dumneavoastră, 
care vă era și coleg. 

— Bun. Marc inspiră adânc de câteva ori. Mi-e greu să 
mă gândesc la el la timpul trecut. Miguel era o persoană 
interesantă și inteligentă. Competitivă. li plăcea să joace și 
să câștige. S-a implicat foarte mult în activitatea centrului, 
în a-i face pe copii să se arate interesaţi și încântați de 
activităţile propuse, fiind părtași la ceva anume. Pentru că 
erau o echipă. Pentru că își aduceau contribuţia la echipa 
respectivă. El nu le ţinea predici, așa că ei erau atenţi la 
ceea ce spunea, în loc să le treacă pe lângă ureche 
jumătate din ceea ce le povestea. Erau atașați unii de 
ceilalți. Ei, la naiba, în mare parte a timpului nici nu se 
gândeau la el ca la un preot. Îl considerau unul de-al 
nostru. 

— Interesant, zise Eve, privind atent la chipul lui Marc, 
fiindcă nici nu era. Nu era preot, adică. Nu era Miguel 
Flores. 

Chipul pe care Eve îl studia deveni alb ca hârtia. 

— Poftim, ce spuneţi? 

Eve o privi pe Peabody, impulsionând-o să preia firul 
discuţiei. 

— Prin intermediul] amprentelor dentare am descoperit 
că cel cunoscut drept Miguel Flores și-a asumat respectiva 

identitate acum aproape șase ani. Încă nu știm care e 
adevărata identitate a persoanei care și-a însușit acest 
nume. Peabody făcu o pauză, observând cum Marc se 
străduia din greu să asimileze informaţia, în prezent, 
încercăm să-l identificăm și să descoperim adevăratul 
motiv pentru care el și-a asumat respectiva identitate. S-ar 
putea să ne apropiem din ce în ce mai mult de momentul în 
care vom descoperi cine l-a ucis. Indiferent cine a fost el, 
domnule Tuluz, aţi fost prieteni mai mulţi ani la rând. 
Prieteni buni. Orice informaţie pe care ne-aţi oferi-o ne 
poate fi de folos pentru a-l prinde pe ucigaș. 

— Îmi puteţi acorda câteva clipe, vă rog? E... e ca și 
cum... Pare atât de aiurea. Tocmai mi-aţi spus că Miguel 
nu era preot? 

— Nu numai că nu era preot, sublinie Eve, dar nici nu 
era Miguel Flores. 

— Atunci cine... Ah, mi-aţi spus adineauri că nu știți. 
Marc își strânse tâmplele în palme. Nu-mi intră în cap. Nu 
era preot. Nu era Miguel. Nu... Sunteţi absolut sigure? 
Asta e o întrebare stupidă, pentru că, dacă nu erati, nu-mi 
spuneaţi asta, nu? Atâţia ani. Pare fantastic. E... 
mulțumesc, zise el în clipa în care Peabody îi oferi o sticlă 
cu apă. 

El bău apa cu înghiţituri lungi și fără grabă. 

— Mi s-a golit mintea. Nu mai funcţionează. Nu mai știu 
care e numele dumneavoastră. 

— Locotenent Dallas. 

— Da, așa e. Așa e. Locotenente Dallas, el îi sfătuia pe 
copiii aceștia în calitate de preot, asculta spovedaniile lor. 
Pe unii dintre ei i-a împărtășit. Ei l-au ascultat, au crezut în 
el. E o trădare teribilă. Şi chiar și așa fiind, sunt mult mai 
supărat, fiindcă pe mine m-a minţit zi de zi. Eu l-am iubit, 
declară Marc liniștit și cu o durere evidentă. Ca pe un 
frate. Şi credeam că... Dacă ar fi avut probleme, dacă se 
ascundea de cineva sau de ceva, ar fi putut să-mi spună. 
Nu aș fi spus nimănui. Aș fi găsit o cale să-l ajut. 

Eve replică însușindu-și cele spuse de el: 

— Ce s-a întâmplat în ziua în care l-aţi înfruntat pe 
Solas? 

— La naiba. Marc expiră cu putere aerul. N-ar fi trebuit 
să-l înfruntăm. Amândoi eram foarte supăraţi. Miguel... eu 
nu știu să-i spun altfel. Era un om care se aprindea repede. 
Încerca să-și domine ieșirile, se străduia, dar din când în 
când izbucneau scântei. Iar în povestea aia cu Solas a fost 
vorba de o furie pe cinste. Barbara era de-a dreptul 
disperată în ziua în care a apelat la noi. Era plină de 
vânătăi și abia dacă putea vorbi din pricina hohotelor de 
plâns. Bănuiesc că nu pentru ea însăși era în starea aceea. 
Am aflat că nemernicul ăla o abuzase ani de zile. Şi ea a 
acceptat, fiindcă îi era prea teamă ca să ia atitudine. Dar el 
a vrut să abuzeze și de sora ei mai mică și atunci ea nu a 
mai răbdat. Miguel și-a păstrat sângele rece când a stat de 
vorbă cu ea. Chiar s-a descurcat de minune în privinţa ei, a 
fost calm și blând. A rugat-o pe Magda s-o conducă la 
clinică și să sune la poliție. După ce au plecat, mi-a spus că 
o să-i facem o vizită lui Solas. 

Marc își masă ceafa. 

— Eu nu am protestat. Nu aveam cum să-l împiedic și, 
sincer, nici nu-mi doream asta. Cum am ajuns la destinaţie, 
Miguel a dat buzna înăuntru. 

— L-a atacat pe Solas, continuă Eve, văzând că Marc 
tace brusc. 

— A sărit la el și l-a luat la pumni. Nu ca în ring, fiindcă 
noi ne luptaserăm de multe ori acolo. A folosit mișcări 
specifice luptei de stradă. In câteva secunde, l-a pus în 
genunchi pe Solas, l-a pus la podea, umilit, cât ai clipi. 
Tipau unul la altul în limba spaniolă Și eu vorbesc destul 
de fluent spaniola literară și cea de argon, dar nu am reușit 
să ţin pasul cu ei. 

Marc mai bău puţină apă, clătinând din cap. 

— Dar să fiți sigure că lui Miguel nu-i păsa că ia în van 
numele Domnului. Doamna Solas mai avea două fete, iar 

cele două se ascunseseră într-un colț și plângeau. Miguel l- 
a pocnit în faţă pe Solas și l-a trântit la pământ, după care 
nu s-a oprit - nu avea de gând să se oprească. A trebuit să 
trag de el. O clipă chiar am crezut că nu voi reuși și, 
sincer, mi-am zis că era în stare să-l ucidă pe individul 
acela. Era din cale afară de nervos. Nu-l mai văzusem 
niciodată în starea asta. Când conduci un centru ca al 
nostru, ai șansa să vezi și lucruri rele. Tinere gravide sau 
care se află la al treilea avort. Ilubiţi care le bat, părinţi 
care sunt instabili psihic și care se ceartă. Ilegalităţi, bătăi 
între bande rivale, părinţi care își neglijează copiii. Știţi 
bine despre ce vorbesc. 

— Da, știu. 

— El reușea să facă față. Poate că se enerva, devenea 
nerăbdător, dar niciodată nu se pierduse cu firea. Până la 
episodul cu Solas. Cu toate astea, după ce și-a revenit, a 
fost amabil cu doamna, cu copiii. Blând, înţelegător. Era... 
parcă nu mai era omul acela care-l bătuse măr pe Solas. 

— Poate că așa și era, replică Eve. V-a vorbit vreodată 
despre vechii lui prieteni sau dușmani? 

— Mi-a spus că în copilărie, vreo doi ani de zile, a fost 
cam rebel, dar fiecare dintre noi trece prin asemenea 
etape. Însă niciodată nu mi-a pomenit un nume sau ceva 
care să mi se pară important. 

— În afară de dumneavoastră, de Magda și de preoţi, cu 
cine mai obișnuia să-și petreacă timpul liber? 

— Trebuie să recunosc că era o fire prietenoasă, 
comunicativă, îi cunoștea pe copii, pe majoritatea 
părinţilor, pe fraţi, surori, veri și așa mai departe. Dacă ei 
erau prin preajmă, el le ţinea companie sau juca ceva cu ei. 

— Gândiţi-vă la următorul lucru. Aţi observat cumva că 
evita anumite persoane? 

— Nu, zise Marc încet. Nu pot să spun asta. Regret. 

— Vă mulțumim pentru timpul acordat. Dacă vă mai 
amintiţi și altceva sau vă vine vreo idee, vă rog să mă 
contactaţi. 


107 


— Desigur. El se ridică în picioare. Mă simt... parcă aș fi 
pe vremea colegiului și aș fi bântuit prea mult prin oraș. 
Mă simt ametit și mi-e cam greață. 

După ce Peabody îl conduse până la ieșire, Eve se așeză 
pe scaun și începu să se rotească cu el. Imediat ce se 
întoarse, Peabody privi plină de speranţă spre cutia cu 
bunătăţi, iar Eve îi făcu semn că se poate servi. Peabody se 
repezi ca un vultur într-acolo. 

— Uaaaau, sunt umplute cu cremă. Toată lumea la o 
parte că vin! 

— Probabil că Lino a avut o soră - sau o prietenă 
apropiată, o rudă - care a fost abuzată sexual în copilărie. 

— Mmmm? reuși Peabody să îngaime. 

— El a văzut o mulțime de mizerii, a ascultat tot felul de 
porcării la spovedanie, dar se pare că odată, lucru pe care- 
l putem confirma, a lăsat la o parte profesia de pastor - 
fiind posibil ca în acea unică ocazie să-și fi arătat 
adevărata faţă, în clipa în care un copil fusese abuzat 
sexual. 

Peabody înghiţi eroic. 

— Violatorii și cei care abuzează minori sunt mâncaţi de 
vii la pușcărie. Chiar și cei mai temuţi criminali vor să-i 
elimine. 

— S-a stăpânit foarte bine. Cinci ani? Fie putea să se 
controleze, fie avea un mod de a-și elibera frustrările pe 
care nu-l știa nimeni. Dar când a venit vorba de Barbara 
Solas, a pierdut orice urmă de control. Trebuie să fi fost 
vorba de ceva cu mult mai intim, mai personal. 

— Vom verifica dosarele referitoare la molestarea unui 
minor în acea zonă, în ultimii douăzeci de ani, nu? 

— Da, așa e. Nu putem avea garanţia că abuzul acela a 
fost adus la cunoștința autorităţilor, dar trebuie verificat. 
Caută-le și fa-mi o copie. 

Eve se roti din nou cu scaunul. Trebuia să o consulte pe 
Mira, concluzionă ea, dar lucrul acesta putea să mai 
aștepte o zi până mai aduna și alte informaţii. Deocamdată, 

hotărî că avea să-i expedieze Mirei dosarele, datele, 
cerându-i fie un profil, fie o consultatie, fie și una și alta. 
Imediat ce termină cu asta, formă numărul de la laborator 
și găsi pe cineva pe care să-l poată lua la rost cu limba sa 
ascuţită. 

Computerul îi semnală că primise ceva. 

— Era și timpul, fir-ar să fie, mormăi ea, observând cine 
era expeditorul. Citi textul cu mare interes, după care 
studie reconstituirea tatuajului respectiv. 

Tatuajul reprezenta o cruce mare care la mijloc avea 
desenată o inimă. Inima sângera - trei picături de sânge 
porneau chiar de la vârful lamei de cuţit care era înfipt în 
ea. 

— Nu, nu cred că un preot ar purta un asemenea tatuaj. 
Computer, caută semnificaţia curentă a respectivei 
imagini. Unde se folosește, care e semnificaţia ei, cât de 
des este folosită. Are semnificaţie regională sau culturală. 
Semnificația sa are legătură cu vreo bandă, e cumva un 
simbol religios, un simbol care să aibă o semnificaţie 
religioasă importantă? încă o însărcinare: caută și afișează 
numele și adresele saloanelor unde se execută tatuaje sau 
pe cele ale artiștilor din Harlemul Spaniol care s-au 
înfiinţat între 2020 și 2052. 


Sarcină preluată. Procesez... 


În vreme ce căutarea informaţiilor progresa, Eve simţi 
că organismul ei avea nevoie de o altă cană de cafea. 

Deci bărbatul își pierduse cumpătul fiindcă o copilă 
fusese violată. Oare ea nu ar fi făcut la fel? Nu fusese puţin 
cam dură cu Elena Solas? Și oare nu simţea și acum, chiar 
dacă se calmase, că femeia aceea își meritase soarta și 
chiar mai mult de atât? 

El îl bătuse pe Tito Solas, îl înjurase în spaniola de 
maidan. Şi a continuat să-l bată și după ce omul căzuse 

epuizat pe podea. Era ceva personal, fir-ar să fie. Era ceva 
ce-l măcina. 

Ştia foarte bine despre ce e vorba. Fiindcă și ea avea 
lucruri care o măcinau. 

Dar el se purtase blând cu femeile, își aminti Eve. 
Amabil, înțelegător, protector. Nu era vina lor, asta era 
ideea. Mamă, soră, o iubită mai tânără ca el. Putea să 
parieze pe restul gogoșilor dacă s-ar dovedi a fi una. 

Una dintre ele, cugetă ea, te-ar ajuta să le descoperi pe 
celelalte. Și ele toate te-ar ajuta să afli un nume. 


Sarcina inițială îndeplinită. Datele afișate. Continui să 
procesez cea de-a doua sarcină. 

— Bravo. Eve se apropie de computer, se așeză și începu 
să deruleze și să citească ceea ce era afișat pe monitor. 

Mulțumită, salvă datele, atașându-le la materialul 
expediat Mirei, după care le adăugă în raportul întocmit de 
ea, apoi printă imaginea în dublu exemplar, procedând la 
fel cu datele care explicau unde și când fusese utilizată. 
Luă apoi una dintre copii și se duse cu ea la biroul lui 
Peabody. 

— Tatuajul unei grupări. 

— Soldados. 

— Soldaţii. O bandă de răufăcători care a luat ființă cu 
puţin timp înainte de Războaiele Urbane și care a fost 
activă vreo doisprezece ani - cu toate că, înainte de asta, ei 
își cam pierduseră din putere și din furie. Acesta era 
tatuajul grupării lor, cel pe care Lino și l-a îndepărtat 
înainte de a reveni aici. Soldados au avut reprezentanţi și 
în New Jersey și în Boston, dar la origine a fost o grupare 
din New York, care a activat în Harlemul Spaniol. Pe plan 
intern, marii lor rivali au fost cei din gruparea Lobos, cu 
toate că în timpul Războaielor Urbane se presupune că au 
încheiat un armistițiu și ulterior i-au asimilat pe cei din 
Lobos. Pe plan extern, se războiau mereu cu cei din 
gruparea numită Skulls, pentru deținerea de teritorii, 

pentru produse și pentru a se călca, la modul general, pe 
nervi. Dacă îţi făceai tatuajul cu pricina, dar nu erai 
membru al grupării, atunci erai târât în fața consiliului, 
erai bătut măr, iar ei îţi îndepărtau tatuajul. Cu ajutorul 
acidului. 

— Ah, ah și iar ah. N-ar fi deloc straniu ca victima 
noastră să fi fost un Soldado. 

— Poţi paria fără teamă. Și a murit pe peluza casei lui. 
Iniţierea pentru a face parte din grup începea devreme, la 
vârsta de opt ani. 

— La opt ani? Peabody expiră cu zgomot, lovindu-se 
peste obraji. Iisuse! 

— Ca să devii membru cu drepturi depline - ceea ce 
include și prezenţa tatuajului -, vârsta potrivită era zece 
ani. În plus, ca să devii membru cu drepturi depline, 
trebuia să lupti. Pentru ca acele trei picături de sânge și 
cuțitul să facă parte din tatuaj, trebuia ca sângele să fie 
vărsat în timpul luptei. Vezi X-ul desenat la baza crucii? 

— Mda. 

— E simbolul unei crime. Doar cei care aveau X-ul 
puteau să facă parte din consiliu. Acea persoană nu era un 
simplu membru, ci un membru de bază. Un ucigaș. 

— Atunci de ce nu-l găsim înregistrat în sistemul de 
date? 

— O întrebare excelentă. Va trebui să aflăm răspunsul. 


Eve se duse la șeful ei. Whitney își conducea oamenii 
asemenea unui general. Cu forță, cu prestigiu și cu 
experiență de luptător. Cunoștea foarte bine străzile, 
fiindcă el avea grija lor. Ştia care sunt regulile, fiindcă 
acestea erau necesare - fie că erau rele sau nu. Avea o faţă 
mare, întunecată și plină de riduri, iar părul lui era scurt, 
des și cărunt. 

Nu-i făcu semn lui Eve să ia loc. Ştia că preferă să stea 
în picioare. 

— Locotenente. 

— E vorba de cazul de la biserica St. Cristóbal, domnule. 

— Mi-am imaginat. Am stat de vorbă cu arhiepiscopul. 
Biserica nu e mulţumită de publicitatea de care a avut 
parte și e dezamăgită de felul necuviincios în care a 
acționat  anchetatorul principal pentru a obține 
informaţiile. 

— Un individ s-a prefăcut a fi preot vreme de mai mulţi 
ani și a fost ucis în timp ce oficia slujba, iar acesta este un 
subiect care sigur pune presa pe jar. Cât despre maniera 
lipsită de respect în care am acţionat, eu am solicitat fișele 
de la dentist. Când a apărut „banda roșie”, am sfâșiat-o. 
Datele dentare au confirmat că bărbatul acela de la morgă 
nu este Miguel Flores. 

— Am înţeles. Biserica Catolică e o forță importantă. 
Tactul poate funcţiona adesea la fel de bine ca și 
amenințările. 

— Tot ce se poate, domnule comandant, dar tactul nu m- 
ar fi ajutat la fel de bine să obţin atât de repede acele fișe 
de la medicii dentiști. Arhiepiscopul ar trebui să fie roșu de 
mânie fiindcă un impostor s-a dat drept preot chiar sub 
nasul lui. Decepţia asta, dacă ar fi dată în vileag, n-ar mări 
cu nimic rușinea. 

Whitney se rezemă de spătarul scaunului. 

— Asta depinde desigur de punctul tău de vedere. 

Eve simţi că e gata să se revolte, dar se abţinu. 

— Dacă dumneavoastră credeţi că metodele și măsurile 
luate de mine au fost unele necuvenite... 

— Am spus eu asta? Gata cu aroganta, Dallas, dă-mi 
raportul, te rog. 

— Victima neidentificată încă a fost, cum am menţionat 
mai devreme, otrăvită cu cianură de potasiu, care a fost 
adăugată în vinul sfinţit folosit la slujba de înmormântare a 
lui Hector Ortiz. Vinul era păstrat într-o cutie încuiată, dar 
un anumit număr de persoane putea umbla la el cu mare 
ușurință. Ca să putem afla cine erau aceste persoane, este 
foarte important să descoperim identitatea victimei. In 

acest scop, eu și partenera mea i-am interogat pe colegii și 
pe prietenii apropiaţi ai victimei. În timpul autopsiei, 
doctorul Morris a descoperit urme care demonstrau că 
victimei i se îndepărtase un tatuaj, acest lucru fiind făcut 
de către un profesionist, și, de asemenea, cicatricele unor 
lupte vechi și urme care demonstrau că aceasta suferise, 
cu ani în urmă, operaţii estetice faciale. Cei de la laborator 
tocmai au terminat de reconstituit tatuajul. 

Așeză una dintre copii pe biroul lui Whitney. 

— E tatuajul unei bande, vru ea să explice pentru 
început. 

— Soldados. Îmi amintesc de tatuaj. Îmi amintesc de ei. 
Pe unii, cei care rămăseseră pe vremea mea, i-am 
scărmănat chiar eu, pe alţii, puţini la număr, i-am vârât în 
închisoare. De vreo zece ani gruparea asta nu mai 
activează prin zonă. Sau chiar de mai mult timp. Dinainte 
să apari dumneata, locotenente. 

— Atunci Înseamnă că dumneavoastră  cunoașteţi 
semnificaţia acestui tatuaj. 

— Un membru cu drepturi depline trebuia să fi ucis cel 
puţin o dată. Înseamnă că victima chiar era la ea acasă în 
Harlemul Spaniol. 

— Da, domnule Medalionul pe care l-am găsit are o 
inscripţie dedicată unui anume Lino. Acum încercăm să 
obţinem lista botezurilor care au fost oficiate în biserica 
respectivă. De asemenea, eu sunt de părere că bărbatul a 
avut o prietenă foarte apropiată ori o rudă care în copilărie 
a fost abuzată sexual. 

— De ce crezi asta? 

Ea îi povesti scurt și concis ce aflase. 

— Toţi acești factori indică faptul că e posibil ca, la un 
moment dat, individul să fi fost în sistem. Ca membru al 
unei bande, e greu de crezut ca el să nu fi avut de-a face 
cu poliția, ca amprentele sau ADN-ul său să nu fi fost 
înregistrate în sistem. Dar am făcut recoltările și nu am 
descoperit nimic care să se potrivească cu datele noastre. 

Whitney expiră cu zgomot. 

— În cazul oricărui membru minor al unei bande, care 
nu a fost învinuit pentru săvârșirea unei infracţiuni soldate 
cu o condamnare, datele cu pricina au fost eliminate din 
sistem. Ordinul de Clemenţă din 2045. Care a fost abrogat 
în 2046. 

— Cu toate acestea, domnule, listele ar trebui să conţină 
datele cu privire la ADN și la amprente, chiar dacă acele 
dosare au fost „curăţate”. 

— Nu au fost „curăţate”, locotenente. Au fost șterse. Nu 
există nicio înregistrare pentru acei minori care nu au 
activat vreme îndelungată. lar pentru cei care au activat 
mai mult timp, datele lor au fost sigilate și urmează să fie 
distruse. Aș îndrăzni să afirm că victima dumitale a fost un 
minor care a beneficiat de Ordinul de Clemenţă. Dacă ela 
reușit să dribleze sistemul după aceea, atunci nu-i vei găsi 
nici amprentele, nici datele referitoare la ADN prin 
intermediul informaţiilor stocate de noi sau prin 
intermediul IRCCA. 


Ei, asta era ceva care te călca pe nervi, își zise Eve, 
grăbindu-se din nou să ajungă la Departamentul 
Omucideri. Unele suflete miloase se ocupau de nemernicii 
străzii, singura lor soluţie fiind aceea de a-i mângâia pe 
cap pe micii infractori, pe violatorii ce făceau parte din 
diverse bande, pe cei care comiteau ilegalităţi, zicându-le: 
„Nu-i așa că nu veţi mai păcătui?” 

În momentul de faţă, sarcina ei era aceea de a răscoli 
rămășițele unor date posibil importante pentru a descoperi 
niște informaţii pe care ar fi trebuit să le aibă la degetul 
mic. 

Lino avea un nume, iar ea era sigură că ucigașul lui 
cunoștea acest nume. Până avea să-l afle, el urma să zacă 
acolo, la morgă, sub numele de John Doe. 

În afară de asta, mai exista și adevăratul Miguel Flores. 
Trebuia să identifice victima ca să poată spera mai apoi să- 

l] găsească pe Flores, viu sau mort. Era mort, asta mai mult 
ca sigur, fiindcă instinctul îi spusese asta deja. Ceea ce nu 
însemna însă că el nu era important. 

Cu cât descoperea mai multe despre victimă, cu atât 
devenea Miguel Flores mai important. 

Se opri în faţa automatului și îl privi pieziș. 

— Hai, fa-mă să sufăr dacă îţi dă mâna. Ea se apucă să 
formeze codul. O doză de pepsi și tot ce mai ai tu de dat, 
fir-ai să fii, plus valoarea nutritivă a produsului. 

Aparatul scuipă mai întâi doza, după care se auzi un 
refren muzical. Ea își continuă drumul, în vreme ce 
mașinăria intona mai departe ultimul jingle pepsi. 

— Doar să-l auzi și ţi se face sete, mormăi ea, după care, 
răsucindu-se în direcţia opusă, fii gata să dea peste 
părintele Lopez, îmi cer scuze. 

— E vina mea. Habar nu aveam unde merg, așa că nu m- 
am uitat pe unde calc. Nu am mai fost niciodată în zona 
aceasta. E... mare. 

— În plus, e zgomotoasă și plină ochi cu răufăcători. Cu 
ce te pot ajuta? 

— V-am adus datele pe care mi le-aţi cerut. 

— Oooo. Mulţumesc. Puteam să trec eu să le iau. Sau aţi 
fi putut să mi le trimiteţi pe mail, continuă ea în gând. 

— Eu... în realitate, voiam să ies puţin. Îmi puteţi acorda 
câteva clipe? 

— Sigur. Biroul meu se află chiar după colţ. Ah, doriţi 
ceva? Ea ridică doza, aproape rugându-se în gând ca 
răspunsul să fie nu. Nu voia să se lupte din nou cu 
mașinăria aceea afurisită. 

— O cană de cafea sigur n-aș refuza. O să... 

— Mai am puţină cafea la mine în birou, spuse ea, chiar 
în secunda în care el se pregătea să se ducă spre automat. 

Îl conduse pe coridor, prin labirintul de birouri, unde 
Jenkinson urla în linkul său. 

— Ascultă-mă cu atenţie, fund jegos ce ești, dacă pun 
mâna pe tine, o să plătești. Tie ţi se pare că eu stau aici 

așa, de pomană? Nu cred că vrei să vin eu la tine, 
șmechere. 

— Ah, zise Eve. Așa-i la birou. Scuze. 

Chipul lui López rămase la fel de calm. 

— Pe lângă zgomotoasă și plină de oameni răi, aţi uitat 
să adaugati și „plină de culoare”. 

— Da, cred că aveţi dreptate. Cum preferaţi cafeaua? 

— Simplă. Doamnă locotenent... V-am adus lista cu 
botezurile. 

— Da, mi-aţi spus asta. 

— Vreau să v-o dau înainte să plec. 

Eve dădu din cap. 

Logic. 

— O fac fără să fiu autorizat. Superiorii mei, continuă el 
după ce ea reveni cu cafeaua, chiar dacă vor să coopereze, 
desigur, sunt precauţi în privința urmărilor. A publicităţii. 
Au spus că iau cererea dumneavoastră ca pe un 
avertisment. Care de obicei se traduce prin... 

— Faptul că nu se va soluţiona niciodată? 

— Sunteţi pe aproape. Eu însumi am accesat aceste 
informaţii. 

Ea îi oferi cana cu cafea. 

— Prin urmare, v-aţi transformat într-un trădător. 
Credeţi că e suficient dacă vă răsplătesc cu o cafea? 

El reuși să râdă blând și timid. 

— Da, mulţumesc L-am simpatizat... pe Lino. Chiar 
foarte mult. l-am respectat mereu munca și energia 
debordantă. El era responsabilitatea mea. Simt că nu pot 
înţelege ce s-a întâmplat sau că nu știu ce am de făcut 
până nu aflu cine este și până nu aflu de cea făcut cea 
făcut. Va trebui să-i consiliez, să-i consolez pe enoriașii 
mei. Să le răspund atunci când vor veni la mine îngrijoraţi 
și supăraţi? Suntem cu adevărat căsătoriţi? Fiul meu a fost 
într-adevăr botezat? Păcatele mele au fost cu adevărat 
iertate? Şi toate astea fiindcă acest om s-a prefăcut că e 
preot. 

El se așeză în fotoliu, sorbind din cafea. După care lăsă 
cana ceva mai jos, privind fix înainte. Apoi sorbi din nou 
din cafea, fără grabă. Obrajii lui se îmbujorară brusc. 

— N-am mai băut niciodată o cafea ca asta. 

— Pentru că probabil nu aţi avut cu adevărat cafea. Nu-i 
nici din soia, nici vegetală și nici făcută de un bărbat. Aici 
e toată șmecheria. Am eu sursa mea. 

— Fiţi binecuvântată, rosti el, după care mai luă o gură 
de cafea. 

— Aţi mai văzut vreodată imaginea aceasta? Ea luă 
hârtia cu tatuajul și i-o arătă. 

— O, da. E tatuajul unei bande; o bandă care a fost 
desființată de mult. Unii dintre cei care locuiesc în parohia 
mea au fost membri ai acestei bande, și unii chiar mai 
poartă tatuajul acesta. Unii îl poartă cu mândrie, alţii se 
rușinează. 

— Lino a purtat același tatuaj. L-a scos înainte de a 
reveni aici. 

Înțelegerea situaţiei întunecă privirea lui López. 

— Așa, deci. Acesta era locul lui. Asta era casa lui. 

— Mi-ar fi de folos dacă aș avea numele celor care 
poartă acest tatuaj, al celor pe care-i cunoașteţi 
dumneavoastră. În clipa 

În care el închise ochii, Eve adăugă pe un ton vesel: Asta 
ar însemna că veţi primi și mai multă cafea. 

— Nu e nevoie, însă vă mulțumesc. Doamnă locotenent, 
cei care au trăit în acele timpuri și care nu sunt în 
închisoare în momentul de faţă, acum sunt oameni în 
vârstă, au slujbe, familii, și-au făcut și ei viaţa lor. 

— Eu nu vreau să schimb nimic din toate astea. Numai 
dacă nu cumva unul dintre ei l-a ucis pe Lino. 

— O să vă fac rost de numele acelea, de cele pe care le 
voi putea afla și eu. Mi-ar plăcea să le pot obţine mâine. E 
destul de greu să înfrunţi autorităţile în care ai încredere. 

— Mâine e perfect. 

— Credeţi că era un om rău. Lino. Credeţi că l-a ucis pe 
Flores ca să-i preia slujba - să-i preia numele și destinul... 
Și cu toate astea vă străduiţi din răsputeri să aflaţi cine e 
ucigașul lui Lino. Înţeleg perfect. Și chiar cred. Așa că voi 
face tot ce-mi va sta în putinţă. 

În timp ce se ridică să plece, Eve îl întrebă: 

— Cu ce v-aţi ocupat înainte de a deveni preot? 

— Am lucrat în cârciuma tatălui meu și am boxat. Am 
boxat o vreme ca profesionist. 

— Mda, asta am aflat deja. Și aţi avut și succes. 

— Mi-au plăcut sportul, antrenamentul, disciplina. 
Sentimentul acela care mă cuprindea de câte ori pășeam în 
ring. Am visat să călătoresc în marile orașe, să am parte de 
faimă și să fac bani, mulţi bani. 

— Şi cum de v-aţi răzgândit? 

— A fost vorba de o femeie. De o fată. Eu o iubeam, ea 
mă iubea, de asemenea. Era frumoasă foc și deloc 
răsfăţată. Ne pregăteam să ne căsătorim. Eu economiseam 
banii pe care-i primeam la fiecare meci câștigat, aproape 
bănuţ cu bănuţ. Ca să ne putem căsători, să avem și noi 
căsuţa noastră. Într-o zi, în timp ce eu eram la 
antrenament, ea a plecat de la casa părinţilor ei spre oraș, 
ca să-mi aducă prânzul. Niște bărbaţi - trei la număr - au 
pus ochii pe ea și au luat-o cu ei. Am căutat-o două zile 
până am găsit-o. O abandonaseră lângă un râu. O 
strangulaseră. Mai întâi o violaseră, o bătuseră, după care 
o abandonaseră goală lângă râul acela. 

— Imi pare foarte rău. 

— N-am mai simţit niciodată o ură ca aceea. Mai mare 
decât suferinţa au fost ura, furia, setea de a o răzbuna. Sau 
de a mă răzbuna pe mine însumi. De unde să știu cu 
certitudine pe care dintre noi? Doi ani de zile a mocnit în 
mine ura aceea grozavă - și am băut și m-am drogat și am 
încercat orice metodă care putea să îndulcească durerea și 
s-o ţină stinsă, astfel ca flacăra urii mele să rămână la fel 
de puternică. M-am lăsat copleșit de ură. După aceea i-am 

găsit, după ce procedaseră la fel cu o altă tânără. Eu 
plănuisem să-i ucid. Plănuisem, visasem, pusesem la cale 
cum să acţionez. Aveam la mine și cuțitul - cu toate că nu 
cred că m-aș fi putut apropia de ei suficient de mult ca să-l 
pot folosi, dar credeam că sunt în stare s-o fac. După care 
ea a venit la mine. Annamaria mea. Credeţi în așa ceva, 
locotenente? în pedepse divine, miracole, în existenţa 
credinţei? 

— Nu știu. Dar cred în puterea care te face să crezi în 
ele. 

— Mi-a spus că trebuie s-o las să plece, că e un păcat să 
mă pierd pe mine însumi pentru ceva care aparţine deja 
trecutului. Mi-a cerut să plec de unul singur, în pelerinaj, 
la mormântul Fecioarei din San Juan de los Lagos. Și să 
pictez - aveam ceva talent - un portret al Fecioarei 
Binecuvântate, pe care să-l las acolo ca ofrandă. În plus, 
mi-a spus că acolo voi afla ce-mi oferea destinul pe mai 
departe. 

— Şi chiar așa s-a întâmplat? 

— Da. Eu o iubeam, așa că am procedat întocmai. Am 
parcurs pe jos un drum lung, lung de tot. Care a durat luni 
de zile. Pe drum, m-am oprit ca să-mi găsesc de lucru, să 
mă hrănesc, să dorm și cred că, în același timp, mi-am 
găsit vindecarea și mi-am recăpătat încrederea și credinţa. 
Am pictat și portretul cu pricina, deși era aidoma chipului 
Annamariei. Și în momentul în care am îngenuncheat în 
faţa mormântului sfânt, plângând, am înţeles că viaţa mea 
avea să fie, din clipa aceea, închinată lui Dumnezeu. Am 
călătorit spre casă - luni de zile, după care am muncit și 
am strâns bani ca să mă pot înscrie la Seminar. Şi uite așa 
mi-am găsit calea. Cu toate astea, mai sunt și nopţi în care 
visez că ea e alături de mine și că pruncii noștri dorm fără 
griji în pătuţurile lor. Uneori mă întreb dacă Dumnezeu m- 
a binecuvântat fiindcă am acceptat voinţa Sa ori m-a 
pedepsit ca să mă pună la încercare. 

— Ce s-a întâmplat cu cei trei bărbaţi? 

— Au fost judecaţi, condamnaţi și executaţi. La vremea 
aceea, în Mexic, execuțiile erau încă în vigoare. Moartea 
lor nu a reînviat-o pe Annamaria și nici nu le-a readus la 
viață pe fata pe care o batjocoriseră după aceea și pe cea 
de care abuzaseră înaintea Annamariei. 

— Nu. Dar din clipa aceea, nu au mai putut să violeze, să 
bată și să stranguleze și alte fete cu mâinile lor. Poate că și 
asta a fost tot voinţa lui Dumnezeu. 

— Nu știu, dar moartea lor nu mi-a adus nicio satisfacţie. 
El se ridică, așezând cu grijă cana goală lângă AutoChef. Şi 
dumneavoastră aţi ucis. 

— Da. 

— Şi lucrul acesta nu v-a provocat nicio plăcere. 

— Nu. 

El mișcă din cap în semn de aprobare. 

— O să vă fac rost de numele acelea. Poate că împreună 
vom reuși să facem dreptate, împlinind, totodată, voinţa 
Domnului. 

Poate că da, cugetă ea după ce rămase singură. Dar 
atâta vreme cât purta o insignă, pe primul loc trebuia să fie 
dreptatea. 

Era nervoasă. Eve nu-și dădea seama de ce, dar starea 
aceea apăruse în timp ce se îndrepta spre casă cu mașina. 
Turiștii care umpleau străzile New Yorkului, săltând ca 
niște pui care nu vor să fie sacrificați, nu reușiră să îi 
schimbe dispoziția nici măcar în iritată moderat sau în 
cinic amuzată. La fel și panourile publicitare animate care 
anunțau orice de la moda de vară - pantofi care, în vara 

aceea, lăsau la vedere degetele cu pedichiură impecabilă - 
până la chestii care măresc fundul nu îi îmbunătăţiră 
starea. Încercă să-și imagineze un oraș plin de pantofi 
invizibili, de degete de la picioare cu unghii colorate, de 
funduri bombate, dar lucrul acesta nu o înveseli deloc. 
Vehiculele care brăzdau cerul, strecurându-se prin 
traficul aerian, nu reușeau să înlăture starea de iritare în 


timp ce își cântau veșnica litanie „De vânzare!”, „De 
vânzare!”; „De vânzare!”(de data asta în limba engleză) la 
Skymall. 


Eve nu izbutea să-și regăsească aprecierea pentru 
haosul, cacofonia și nebunia inerentă a orașului pe care-l 
iubea, așa că atunci când trecu dincolo de porți, nu simți 
plăcerea de a se ști departe de oraș. Plăcerea de a fi acasă. 

Ce dracu' căuta ea aici? Ar fi trebuit să rămână la birou, 
acolo unde ar fi putut transforma iritarea în propriul 
avantaj. Ar fi trebuit să se încuie în birou, să-și comande un 
ibric mare de cafea fără zahăr și după aceea să analizeze 
miezul problemei. Dovezile, faptele, partea tangibilă a 
cazului. 

De ce dracu’ se apucase să-l întrebe pe López ce a făcut 
înainte de a deveni preot? 

Nu era un aspect relevant. Nu era important. Cu ce se 
schimba cazul anchetat de ea dacă niște nemernici o 
violaseră, o bătuseră și o strangulaseră pe fata care fusese 
dragostea vieții lui? Nu avea nicio legătură cu ancheta. 

Identificarea victimei avea însă legătură cu cazul. Conta 
descoperirea ucigașului. Dar asta nu însemna că trebuia să 
și-o imagineze pe tânăra aceea din Mexic care fusese ucisă 
și abandonată în pielea goală în apropierea unui râu. În 
mintea ei exista destul sânge și destulă moarte, ca să nu fie 
obligată să adauge mai mult de atât - mai mult decât îi 
solicitase viaţa sau slujba. 

Cobori rapid din mașină și pomi apoi spre casă. Şi în 
clipa aceea, cu amestecul acela de nervozitate și tristețe la 

care nu luase seama până atunci, abia dacă aruncă o 
privire încruntată spre Summerset, mârâind printre dinţi: 

— N-ai decât să mă pupi în fundul nemărit, rosti ea 
înainte ca el să scoată o vorbă. Dacă nu, o să-ţi dau eu un 
șut în al tău cu picioml meu cel vizibil. După care pomi ca 
o furtună spre lift, intră și îi comandă să coboare în sala de 
gimnastică. Avea nevoie, își spuse ea, de câteva ore de 
efort susţinut. 

În hol, Summerset se mărgini să ridice dintr-o 
sprânceană către Galahad care stătea gânditor, după care 
se duse spre linkul ce deservea transmisiile interne pentru 
a-l contacta pe Roarke. 

— Pe doamna locotenent o preocupă ceva... mai mult ca 
de obicei. S-a dus în sala de gimnastică. 

— Mă ocup eu. Mersi. 


* 


Roarke îi lăsă la dispoziţie o oră, cu toate că o verifică o 
dată sau de două ori pe ecranul locuinţei. Ea alesese mai 
întâi delectarea virtuală, iar Roarke trase concluzia că 
preferase mai degrabă imaginea înfățișând străzile 
aglomerate ale New Yorkului în locul celei care părea a fi 
favorita ei și care înfățișa o plajă. După care alesese să 
lucreze la aparatul cu greutăţi, până când transpirase 
considerabil. Roarke fu dezamăgit în secunda în care 
observă că ea nu activase aparatul de dozare a efortului, 
preferând să lucreze fără încetare. 

Când ea se mută în încăperea cu piscină, Roarke termină 
ceea ce avea de lucrat. În clipa în care el ajunse la Subsol, 
Eve ieșise deja din apă și se tampona cu prosopul. Asta nu 
era deloc un semn bun, decise el. De obicei, înotul reușea 
să o relaxeze, iar ea tindea mereu să execute câteva ture în 
plus. 

Cu toate astea, el îi zâmbi. 

— Şi ce mai faci? 

— Bine. Nu știam că ești acasă. Îmbrăcă imediat un 
halat de baie. Am vrut să lucrez puţin înainte să urc. 

— Atunci cred că a venit vremea să vii sus. O luă de 
mână, sărutând-o cu blândeţe. Barometrul lui Summerset 
era, ca de obicei, foarte exact, gândi Roarke. Pe doamna 
locotenent o tulbura ceva. 

— Am avut nevoie de vreo două ceasuri de singurătate. 

El dădu din cap în semn de aprobare, conducând-o la lift. 

— Cazul e extrem de greu. 

— Rareori se întâmplă să fie altfel. El o privi în timp ce 
înaintau spre dormitor. 

— Nici măcar nu cunosc numele victimei. 

— Nu-i primul tău John Doe. 

— Nu e. Dar nu știu absolut nimic despre el. 

Roarke nu scoase o vorbă, ci se duse, pur și simplu, spre 
dulapul din perete, îl deschise, după care alese o sticlă de 
vin, în vreme ce ea scoase din sertarul ei o pereche de 
pantaloni și o cămașă. 

— Eu prefer cafeaua. 

Roarke lăsă pe etajeră paharul ei cu vin, sorbind după 
aceea dintr-al lui. 

— Şi de mâncat, o să comand un sandvici sau ceva de 
felul acesta. Trebuie să cercetez puţin listele pe care 
tocmai le-am primit, să compar informaţiile. 

— Perfect. O să bei cafea, o să mănânci un sandvici, o să 
te ocupi de liste. Dar asta abia după ce-mi povestești ce se 
petrece. 

— Tocmai ţi-am spus: cazul e afurisit rău de tot. 

— Ai avut tu cazuri și mai rele. Mult mai rele. Crezi că 
nu observ că te roade ceva? Ce s-a întâmplat azi? 

— Nimic. Nimic. Ea își trecu degetele prin părul bogat și 
răvășit pe care nici măcar nu se sinchisise să și-l usuce. 
Am primit confirmarea că victima nu era Flores, am 
urmărit niște piste care n-au dus nicăieri, dar mai avem și 
altele care ar fi posibil să dea rezultate. Ea luă paharul cu 
vin pe care spusese că nu-l vrea, bându-l în timp ce se 

plimba prin dormitor. Am stat ceasuri întregi de vorbă cu 
cei care au lucrat cu victima sau care o cunoșteau și am 
privit diversele reacţii la aflarea veștii că el nu era Flores 
și că nu era preot. 

— Nu asta te tulbură. Altceva. 

— Dar nu mă tulbură nimic. 

— Ba da, te macină ceva. Cu o mișcare plină de 
naturalete, el se rezemă de dulap, sorbind din vin. Dar am 
suficient timp să aştept să renunti la atitudinea asta de 
martir și să spui odată despre ce e vorba. 

— Tu chiar nu poţi să-ţi vezi de treburile tale? Trebuie să 
te amesteci mereu în ce am eu de făcut? 

Da, o enerva, el știa foarte bine lucrul acesta, dar așa 
putea ajunge mai repede la punctul nevralgic. Se strâmbă 
în mod intenţionat 

— Când e vorba de soţia mea, e cazul să mă amestec. 

— Poţi să-ți bagi undeva chestia asta cu „soţia mea”. Eu 
sunt poliţist; anchetez un caz. În care tu nu ești amestecat 
în niciun fel. Așa că vezi-ţi de drum. 

— Ce zici de răspunsul acesta? Nu. 

Ea trânti cu zgomot paharul de vin, după care pomi în 
grabă spre ușă. Când el se interpuse în drumul ei, ea 
strânse pumnii cu putere. 

— Hai, o invită el, ca și cum s-ar fi amuzat. Dă. 

— Ar trebui. Obstrucţionezi justiţia, amice. 

Vrând s-o provoace, el se aplecă și mai mult spre ea. 

— Arestează-mă. 

— Povestea asta n-are legătură cu tine, fir-ar al naibii să 
fie, așa că dă-te din calea mea și lasă-mă să lucrez. 

— Ei, răspunsul e din nou negativ. Îi prinse bărbia în 
palme, sărutând-o cu putere. După care se retrase. Te 
iubesc. 

Se smulse de lângă el, dar nu înainte ca el să observe 
întipărite pe chipul ei atât furia, cât și frustrarea. 

— Asta-i o lovitură sub centură. O nenorocită de lovitură 
sub centură. 

— Da, asta a fost. Hai, ocărăște-mă fiindcă sunt un 
nemernic. 

Ea își frecă obrajii cu palmele, după care le trecu iar 
prin părul umed. Dădu cu pumnul în șifonier. Mai are puţin 
și spune, cugetă el. Luă paharul ei cu vin, traversă camera 
și i-l oferi. 

— Chestia asta n-are legătură cu cazul, pricepi? Sunt 
nervoasă pentru că mă macină ceva pe dinăuntru. 

— Atunci fă să iasă la suprafaţă. În caz contrar, nu tu 
ești aceea care obstrucţionează justiţia? 

Ea sorbi încet din vin, privindu-l peste buza paharului. 

— Oi fi tu un nemernic, dar te prinzi repede. Bine, bine. 
Am cercetat câteva informaţii, începu ea, după care-i 
povesti despre Solas. Așa încât, la un moment dat, mi-am 
zis că Lino ăsta, sau cum mama naibii l-o chema, e posibil 
să-l fi omorât pe Flores. Din câte îmi dau eu seama, l-a 
omorât cu sânge rece. Era un ucigaș. 

— Ai stabilit acest lucru? 

— A fost membru al grupării Soldados. Răii cartierului. 
Purta tatuajul specific acestei bande, dar înainte să-și 
asume o nouă identitate, și l-a scos. E vorba de o bandă 
care a activat în New York cu mulţi ani în urmă, iar 
tatuajul pe care-l avea indică faptul că făcuse parte din 
conducerea acestei grupări. Purta însemnul de ucigaș a 
grupării Soldados, deci el a ucis cel puţin o dată. 

— E mai greu, în cazul în care victima face, la rândul 
său, victime, nu-i așa? 

— Posibil. Posibil să fie mai greu. Dar măcar în cazul 
acela a luat atitudine, a făcut ceva pentru fetița aceea. L-a 
bătut măr pe Solas, a protejat copila în clipele acelea când 
nimeni altcineva n-o făcea și nici n-ar fi făcut-o. A luat-o de 
acolo, a îndepărtat-o de pericol. 

Pe tine nu a avut cine să te îndepărteze de pericol, 
cugetă Roarke în sinea lui. Nu te-a luat nimeni să te ducă 
departe. Până ce n-ai reușit singură să pleci de acolo. 

— Ne-am dus să o vedem pe mama fetei, ne-am dus să 
vedem dacă ea sau nenorocitul ală de obsedat sexual îi 
făcuseră felul lui Lino. Eve vâri mâinile în buzunare, 
începând să se plimbe prin dormitor. Nu, nu e posibil ca ea 
să fi făcut ceva împotriva lui, nici măcar cât negru sub 
unghie. Cum am dat cu ochii de ea, mi-am dat seama de 
chestia asta; am văzut cât de speriată era și cât de tare 
tremura la gândul că bărbatul ei ar fi putut să fie eliberat 
de la Rikers. Mi-a venit s-o pălmuiesc. Eve se opri, 
închizând ochii. O palmă te umilește mai tare ca un pumn. 
Aveam chef să o iau la palme... și cred că am și făcut-o, 
verbal. 

El nu replică, așteptând ca ea să verse tot ce avea pe 
suflet. 

— Ea era acolo, la dracu’. Vocea sa deveni un tunet 
furios, o explozie de mânie, de durere și de amărăciune. A 
fost acolo când nenorocitul ăla împuţit îi viola fetiţa, nu o 
dată, ci de mai multe ori. Da, îi dădea voie s-o bată, și asta 
era într-adevăr alegerea ei, treaba ei, dar nu a făcut nimic 
ca să-și ajute propriul copil. N-a făcut nimic, nu a mișcat 
un deget. N-am știut, n-am văzut nimic, oh, biata mea 
fetiță. Iar eu nu pot pricepe una ca asta. Cum să nu vezi, 
cum să nu-ţi dai seama? 

— Habar nu am. Poate că unii/unele chiar nu văd sau 
refuză să accepte, să descopere acele lucruri cărora nu le 
pot face faţă, pe care nu le pot înfrunta. 

— Asta nu e o scuză. 

— Da, ai dreptate, nu e. 

— Iar eu sunt conștientă că povestea asta nu seamănă 
cu a mea, nici măcar în parte. Mama mă ura, ura faptul că 
exist. Măcar atât îmi amintesc, fiind unul dintre puţinele 
lucruri pe care mi le amintesc în privinţa ei. Şi cred că 
dacă ea ar fi fost acolo când tata m-a violat, puţin i-ar fi 
păsat că el o făcea sau nu. Nu e același lucru, dar... Se 
opri, presându-și pleoapele cu degetele. 

— Totul revine în prezent, termină Roarke fraza. În loc 
să fie trecut, devine prezent. 

— Cred că da. 

— Şi te gândești că situaţia ei a fost mai gravă ca a ta, 
nu? Că a fost mult mai rău pentru adolescenta aceea, 
pentru că lângă ea era cineva care ar fi trebuit să observe, 
care ar fi trebuit să realizeze ce se petrece și să pună 
capăt situaţiei, am dreptate? 

— Da, da. Ea luă palmele de la ochi, lăsând braţele să-i 
cadă pe lângă corp. Și uite așa m-am trezit că o detest pe 
femeia aceea demnă de milă, tristă și moartă de frică, 
dându-i circumstanţe atenuante celui ucis, celui pe care îl 
suspectez din toată inima - la naiba, chiar o simt - că a fost 
un criminal. 

— Faptul că îi acorzi circumstanţe atenuante, că ești de 
acord că în cazul acelei fetițe a făcut exact ce trebuia, nu 
înseamnă că este scuzat pentru restul faptelor, Eve: 

Ceva mai calmă, ea luă din nou paharul cu vin. 

— Chestia asta a înfipt un cuţit în mine, repetă ea. Ceva 
mai încolo, a trecut preotul pe la mine. Cel adevărat. 
Lopez. Şi în cazul lui miros ceva. 

— Suspect? 

— Nu, nu. Interesant. Ceva care, într-un fel... te atrage. 
El... Gândul acela o lovi brusc, făcând-o să se elibereze de 
tot ce mocnea dureros înăuntrul ei. El îmi amintește de 
tine. 

Dacă și-ar fi luat avânt și l-ar fi lovit direct în figură, 
șocul nu ar fi fost mai mare ca în secunda aceea. 

— De mine? 

— El știe al naibii de bine cine și ce este, acceptând 
lucrul acesta. E un om puternic și acţionează la fel de rapid 
ca tine. Lino a reușit să-l ducă de nas, iar el se simte prost 
din pricina asta. Consideră că era responsabilitatea lui și e 
hotărât să treacă și peste interdicții ca să facă ceea ce 
consideră că e bine. 

— Chiar așa? întrebă Roarke. 

— Mda. El mi-a oferit informaţiile de care aveam nevoie, 
cu toate că superiorii lui voiau să dezbată problema și să 
blocheze demersul. El a reușit să-i ocolească și să ia decizii 
pe cont propriu. După aceea l-am întrebat - nu trebuia s-o 
fac - cu ce s-a ocupat, ce a făcut înainte de a deveni preot. 

În clipa aceea se așeză, fiindcă simţea nevoia să stea jos, 
și-i povesti apoi despre López și Annamaria. 

— Te-ai gândit din nou la tine, la faptul că erai prinsă în 
capcană, că nu ai avut cum să te aperi pe vremea când 
tatăl tău te bătea și te viola. Mai râu chiar, te-ai gândit la 
Marlena, spuse  Roarke, referindu-se la fiica lui 
Summerset. 

— Oh, Doamne. Ea revăzu acele imagini de coșmar, 
năpădită brusc de amintiri. În timp ce el depăna povestea, 
eu îmi imaginam ce se întâmplase. Mă revedeam pe mine. 
Am revăzut clipele acelea când eram amândoi în dormitor, 
iar el mi-a rupt braţul și m-a violat, momentul în care mi- 
am pierdut minţile și l-am ucis. Am revăzut-o pe Marlena, 
m-am gândit cum trebuie să se fi simţit când oamenii aceia 
au răpit-o ca să se poată răzbuna pe tine, când au torturat- 
o, au violat-o și au ucis-o. 

Ea își șterse lacrimile, dar șuvoiul lor nu putea fi oprit. 

— Lopez mi-a vorbit despre pedepse divine și despre 
miracole, iar eu mă gândeam: Dar înainte? Cum rămâne cu 
groaza, cu durerea, cu sentimentul de neputinţă? Cu toate 
astea cum rămâne? Pentru că eu nu am murit, eu simt în 
continuare toate astea. Oare trebuie să fii mort ca să nu le 
mai simţi? 

Vocea i se frânse. lar Roarke își simţi inima sfâșiată de 
durere. 

— M-a întrebat dacă am ucis, dar știa deja că răspunsul 
e afirmativ, fiindcă mă mai întrebase asta. Dar imediat 
după aceea, m-a întrebat dacă am simţit satisfacţie și 
plăcere în clipele acelea. Am negat în mod automat. 
Niciodată nu am ucis de dragul de a ucide, ca poliţist, 
niciodată nu mi-am folosit arma din dotare din plăcere. 

Însă preţ de o clipă a trebuit să mă întreb: oare în noaptea 
aceea am simţit plăcere ucigând? în noaptea când eu 
aveam opt ani și am înfipt cuțitul în el, o dată, de două ori, 
de mai multe ori, oare atunci am simţit plăcere? 

— Nu. El se așeză lângă ea, luându-i faţa în palme. Ştii 
bine că nu. Ai ucis ca să-ţi salvezi viața. Atâta tot. El o 
sărută cu tandreţe pe frunte. Ştii bine că nu ai simţit așa 
ceva. Probabil că te întrebi, că ai vrea să afli dacă mi-a 
făcut plăcere să-l ucid pe cel care i-a curmat viaţa 
Marlenei. 

— Ei nu i s-a făcut dreptate. Au ucis-o... au bătut-o, au 
violat-o și au ucis-o ca să te poată lovi pe tine, fiind niște 
oameni puternici în vremuri corupte. Nimeni nu i-a făcut 
dreptate. Nimeni în afară de tine. 

— Nu asta contează. 

Ea își așeză palmele peste ale lui și le strânse. 

— Un polițist nu poate fi de acord cu răzbunarea, nu 
poate fi de acord cu eludarea legii ca să-i execute pe 
ucigași. Dar victima dinlăuntrul polițistului, persoana 
dinlăuntrul poliţistului înţelege și, chiar mai mult, crede că 
aceasta era singura dreptate care i se putea face acelei 
copile nevinovate. 

— Şi cu toate astea, nu mă întrebi ceea ce ai vrea să afli. 
Ţi-e teamă că nu vei putea suporta răspunsul și ai prefera 
să nu-l știi. Ai prefera să nu-l afli? 

Ea oftă lung și sacadat. 

— Nimic din ceea ce ai avea de spus nu mi-ar putea 
schimba părerea despre tine. Nimic. Așa că, uite, o să te 
întreb. Ţi-a făcut plăcere să-i ucizi? 

Ochii lui rămaseră într-ai ei - și erau nespus de albaștri, 
disperat de albaștri. 

— Am vrut s-o simt, mai mult decât orice pe lumea asta. 
Să savurez din plin senzaţia aceea. Am vrut să sărbătoresc 
în stil mare moartea lor, fir-ar să fie... să mă bucur pentru 
moartea și durerea de care au avut parte. În memoria 
fiecărei clipe de groază și de durere de care avusese ea 

parte. Pentru faptul că ei îi răpiseră șansa de a trăi, voiam 
să simt acea plăcere. Dar nu am simtit-o. 

Când a venit clipa, am considerat-o ca pe o datorie. Nu 
ca pe o răzbunare, ci ca pe o datorie, dacă poţi înţelege 
lucrul acesta. 

— Cred că da. 

— Am simţit mânie, furie și poate că, la sfârșit, ele au 
mai scăzut puţin în intensitate. Eu pot să ucid fără ca 
durerea dinlăuntrul meu să fie la fel de mare ca a ta - 
pentru că pe tine te doare, chiar și atunci când e vorba de 
cei mai nemernici dintre oameni. Când e vorba de morală, 
noi nu suntem neapărat pe aceeași poziţie, indiferent 
despre ce e vorba. Și pentru că eu nu cred că ar trebui să 
fim ceea ce suntem unul pentru altul, nu aș minţi ca să-ţi 
spulber sentimentele. Așa că, dacă aș fi simţit plăcere când 
i-am ucis, ţi-aș spune. N-am simţit atunci și nici în secunda 
de faţă nu simt că aș regreta câtuși de puţin gestul meu. 

Ea închise ochii, rezemându-și fruntea de a lui, în vreme 
ce pe obraz alunecă din nou o lacrimă. 

— E OK. E în regulă. 

El o mângâie pe păr în timp ce rămaseră amândoi acolo, 
iar ea se calmă. 

— Nu am nici cea mai vagă idee de ce mă chinui singură 
în felul acesta. 

— Pentru că asta te face să fii ceea ce ești. Un poliţist de 
nota zece, o femeie complicată și o mare belea. 

Ea reuși chiar să râdă. 

— Bănuiesc că aici ai dreptate. O, și referitor la ce 
spuneai mai devreme... Și eu te iubesc. 

— Atunci o să iei o pastilă pentru durerea de cap și o să 
mănânci cum scrie la carte. 

— În cazul acesta, ce-ar fi să încep cu cina și să vedem 
dacă nu cumva va rezolva ea durerea de cap care, oricum, 
nu mai e chiar atât de rea. 

— Mi se pare corect. 

Luară cina în locul rezervat de obicei micului dejun, la 
masa din dormitor. Și pentru că ea plânsese pe umărul lui, 
i se păru normal să-l pună la curent în privinţa cazului și a 
felului în care evoluase ancheta. Pentru un civil, el dovedi 
un interes cât se poate de mare - și un simţ polițienesc 
desăvârșit. 

In afară de asta, Eve știa că el programase 
cheeseburgeri exact din același motiv pentru care unii le 
oferă copiilor triști o prăjiturică. Pentru ca să-i ridice 
moralul. 

— Bandele din Irlanda nu purtau tatuaje? întrebă ea. 

— Sigur că da. Mai ales pe vremea când bântuiam eu pe 
străzi. 

Ea înclină capul într-o parte. 

— Cunosc fiecare centimetru al pielii tale. Nu ai tatuaje. 

— Da, n-am. In afară de asta, eu nu-i consideram pe 
prietenii și pe asociaţii mei de pe stradă ca făcând parte 
dintr-o bandă, într-o bandă sunt prea multe reguli, ranguri, 
care nu se potriveau cu felul meu de a gândi, la fel ca și 
acel strigăt constant pe care-l scot ca să-și apere teritoriul, 
ca și cum ar fi vorba de unul sacru. În plus, tatuajele - așa 
cum ai dovedit și tu - sunt un soi de semn de identificare, 
chiar și după ce au fost îndepărtate. Și ultimul lucru pe 
care și l-ar dori un afacerist tânăr care are cap ar fi acela 
de a avea un semn de identificare. 

— Bingo, acesta e motivul pentru care Lino și-a 
îndepărtat tatuajul. Urmele rămase sunt unele atât de fine, 
încât cu ochiul liber abia dacă le poţi observa - și nici 
măcar atât la o privire neatentă. Și chiar dacă îl observi, ai 
putea să spui că a fost vorba de o nebunie a tinereţii - și 
chiar asta a fost. 

— Dar îţi dă un nou indiciu în privinţa identităţii sale. El 
mușcă din burger, căzut pe gânduri. Ce fel de om își 
tatuează un X ca să marcheze că e un ucigaș? Și ce fel de 
ucigaș pune mândria pe primul loc, mai presus de propria 
libertate? 

Eve gesticulă cu un cartof. 

— Asta-i mentalitatea specifică unei bande. Cu toate 
astea, X-ul acela nu poate fi invocat în instanţă. Trebuie să 
știu ce motiv a avut el pentru a-și părăsi căminul drag - și 
pentru cât timp - și de ce, pentru a reveni aici, a avut 
nevoie de o identitate nouă. Instinctul îmi zice că a făcut 
ceva - ceva foarte important - după revocarea Ordinului de 
Clemenţă sau după împlinirea vârstei de douăzeci și unu 
de ani. 

— Crezi că el e ucigașul lui Flores. 

— Cred că e o perioadă anterioară acelui moment. Din 
câte am reușit să aflu, Flores era plecat în Vest. De ce 
plecase Lino în Vest? Și pentru că nu cred că Lino alesese 
să devină un fals preot pentru tot restul vieţii, după 
părerea mea a avut un motiv aparte de a reveni aici sub 
acea acoperire, pretându-se la un joc atât de periculos și 
mortal. Răbdarea. 

— Eu aș zice că erau implicate escrocherii. 

Ea aprobă, dând din cap. 

— Bani, bijuterii, afaceri ilegale - una peste alta, voia 
bani. Suficienţi încât acest membru al bandei din Harlemul 
Spaniol să-și fi putut permite intervenţii faciale scumpe, o 
identitate nouă. Suficienţi pentru ca o bucată bună de timp 
să se dea la fund, fie pentru că este prea riscant, fie pentru 
că are de gând să profite de tot acest timp ca să pună 
mâna pe toată plăcinta. Ea miji ochii. Trebuie să verific 
toate jafurile armate, furturile, șantajele și ilegalităţile 
comise în ultimii șase-opt ani. Poate că e vorba de șase sau 
nouă ani, dar acesta e un aspect foarte important. După 
aceea, trebuie să verific botezurile oficiate acolo. În afară 
de asta, trebuie să descopăr un poliţist care era în 
exerciţiul funcţiunii pe vremea când Lino era membru în 
banda Soldados. Cineva care l-a cunoscut, care ar putea 
să-mi dea mai multe detalii. 

— De ce nu m-aș ocupa eu de primul punct al 
verificărilor pe care le ai de făcut? Ador jafurile armate, 

furturile și șantajele. Şi din moment ce m-am ocupat de 
pregătirea cinei, merit recompensă. 

— Cred că meriţi, și o vei obţine. Ea se dădu bătută. Cât 
de scorpie am fost când am ajuns acasă? 

— O, iubito, altădată ai fost chiar mai mult de atât. 

Ea pufni în râs, întinzând mâna spre el. 

— Mulţumesc. 


Într-o încăpere din spatele scenei, la recent renovata 
Madison Square Garden, Jimmy Jay Jenkins, fondator al 
bisericii Lumina Veșnică, se pregătea să-și primească 
enoriașii. Se pregătea cu ajutorul unui deget de vodcă, 
după care urmau două exerciţii de respiraţie, în vreme ce 
vocile corului Lumina Veșnică, bine armonizate și pline de 
credinţă, răsunau plăcut în boxele montate în încăperea 
folosită pe post de vestiar. 

Era un bărbat masiv, căruia îi plăcea mâncarea bună, 
precum și să poarte costume albe - numărul total al celor 
pe care le poseda fiind de douăzeci și șase, asortându-le pe 
fiecare cu cravate de diferite culori și cu bretelele potrivite 
- croite pe talie; îi mai plăceau soţia sa iubitoare, în vârstă 
de treizeci și opt de ani, pe nume Jolene, cei trei copii și 
cinci nepoți, păhărelele de vodcă pe care le consuma 
ocazional, amanta sa, din perioada respectivă, pe nume 
Ulla, și, bineînţeles, să răspândească cuvântul sfânt al 
Domnului. 

Dar nu neapărat în ordinea aceasta. 

Își întemeiase propria biserică cu aproape treizeci și 
cinci de ani în urmă, punând la baza cărămizilor ei 
sudoarea, charisma și talentul unui om care știa să atragă 
publicul, având credinţa aprigă și de neclintit că ceea ce 
făcea era corect. Șoproanele și câmpurile întinse din 
provincie, care reprezentaseră începutul activităţii lui, se 
transformaseră, cu timpul, într-o afacere care însuma mai 
multe miliarde de dolari pe an. 

Trăia ca un rege și predica precum cea mai aprigă voce 
a lui Dumnezeu. 

Auzind câteva ciocănituri în ușă, Jimmy Jay își potrivi 
cravata, privindu-se în oglindă, netezindu-și puţin șuviţele 
albe, după care strigă vesel, pe un ton de bas: 

— Venim! 

— Mai sunt cinci minute, Jimmy Jay. 

Jimmy Jay își etală rânjetul imens. 

— Făceam o ultimă verificare. Cum e la poartă, Billy? 

Managerul lui, un bărbat slăbuţ care avea părul negru 
pe cât de alb îl avea Jimmy Jay, păși în încăpere. 

— S-au vândut toate biletele. O să avem un profit de 
peste cinci milioane, și asta înainte de a aduna și donațiile 
și plăţile care se fac în biserică. 

— Uaaau, ce sumă frumușică. Rânjind, Jimmy Jay arătă 
cu degetul spre manager. Hai să facem totul ca banii 
aceștia să merite plătiţi, Billy. Să mergem și să mai salvăm 
câteva suflete. 

Vorbea serios. Credea cu adevărat că le poate salva - și 
chiar o făcuse; salvase o mulţime, de când pornise pe acest 
drum, acolo, în Little Yazoo, Mississippi, ca predicator. În 
afară de asta, credea cu tărie că stilul său de viaţă, ca și 
cele două inele cu diamante pe care le purta la fiecare 
mână, reprezentau o răsplată a muncii lui susţinute și 
meritorii. 

Accepta faptul că era un păcătos - din cauza vodcii și a 
păcatelor sale sexuale -, dar credea, în același timp, că 
numai Dumnezeu putea pretinde că e perfect. 

Zâmbi ascultând cum corul Lumina Veșnică își termină 
cântarea în mijlocul unor aplauze furtunoase, făcându-i cu 
ochiul soţiei lui, care aștepta în culise, în partea stângă a 
scenei. Ea avea să intre odată cu el și aveau să se 
întâlnească în centrul scenei, în vreme ce cortina din spate 
se ridica, iar pe ecran apăreau imaginile lor, care se 
zăreau începând de la rândurile din spate până la 
balcoanele de deasupra. 

Jolene avea să fie câteva clipe în lumina reflectoarelor, 
strălucind și având în jurul capului o aură, exact ca un 
înger gingaș. Apoi aveau să salute împreună mulţimea și, 
după ce ea va interpreta solo „Mergând spre Lumina Sa”, 
el îi va săruta mâna - mulțimea adora de flecare dată acele 
momente. După care ea va reveni în culise, în timp ce el 
urma să-și continue treaba, salvând sufletele prezente 
acolo. 

În momentul acela se va apuca serios de treabă în 
numele lui Dumnezeu. 

În ochii plini de iubire ai lui Jimmy Jay, Jolene a lui arăta 
asemenea unei fotografii desăvârșite. În timp ce-și 
îndeplineau sarcina pe care o executau de decenii întregi, 
rochia ei roz strălucea sub lumina reflectoarelor montate 
pe scenă, iar ochii ei scăpărători se oglindeau într-ai lui. 
Părul ei semăna cu o movilă de aur, la fel de strălucitor și 
de sclipitor ca și colierul triplu pe care-l purta la gât. Când 
Jolene începu să cânte, el socoti că vocea ei era la fel de 
pătrunzătoare și de pură ca acele pietre preţioase care 
ornau colierul. 

Ca de fiecare dată, melodia îi emoţionă pe amândoi până 
la lacrimi. Parfumul ei îl secă de orice putere, 
impregnându-i simţurile, iar el îi sărută mâna cu o tandreţe 
nesfârșită, privind-o apoi, prin perdeaua de lacrimi, cum se 
îndepărtează. După care se răsuci pe călcâie, așteptând ca 
și ultimele aplauze să fie înlocuite de o liniște mormântală. 

În spatele lui, ecranul se lumină puternic. Șoapta lui 
Dumnezeu se strecură printre norii tiviți cu auriu. lar sala 
oftă lung, ca o singură fiinţă. 

— Suntem cu toţii niște păcătoși. 

Începu pe un ton blând, ca și cum ar fi șoptit într-o 
catedrală în care domnea liniștea. Urmă o rugăciune. 
Vocea lui deveni tot mai puternică, tonul mai ridicat, 
emanând din ce în ce mai multă energie, iar el se oprea ca 
un adevărat actor, doar atunci când izbucneau aplauzele, 
chiotele de veselie, când se rostea „Aleluia!” sau, Amin!”. 

Broboanele de sudoare apărură și ele, dând o strălucire 
aparte chipului său, înainte de a aluneca încet pe sub 
guler. Le șterse cu batista ce se asorta perfect cu cravata. 
lar când își scoase haina albă, dând la iveală cămașa cu 
mânecă lungă și bretelele de la pantaloni, adunarea începu 
să se agite și să murmure. 

Sufletele, cugetă el. Simţea deja cum lumina pătrundea 
în adâncul lor. Sufletele se înălțau, se măreau, se luminau 
pe neașteptate. În vreme ce aerul vibra asemeni unui tunet 
datorită forței lor, el apucă cea de-a trei sticlă din cele 
șapte pline cu apă (fiecare conţinând și câte un strop, două 
de vodcă) pe care avea să o consume în seara respectivă. 

Ștergându-și mai departe broboanele de sudoare, el bău 
cu poftă, înghițind aproape jumătate din conţinutul sticlei 
dintr-o suflare. 

— Culegeţi roadele, așa îndeamnă Sfânta Scriptură. O să 
culegeţi ce aţi semănat! Haide, spuneti-mi, mărturisiţi 
Tatălui  Atotputernic: veţi semăna păcatul sau veţi 
semăna... 

Se aplecă, flutură braţul prin aer, după care trase de 
cravată, începu să tușească, să respire cu greutate, simțind 
că nu mai are aer, în vreme ce trupul lui masiv începu să 
se clatine convulsiv, iar el înaintă împleticindu-se. Scoțând 
un țipăt ascuţit, Jolene se repezi pe scenă, alergând pe 
tocurile ei rozalii și strălucitoare. 

Strigă: „Jimmy Jay! Oooo, Jimmy Jay”, în vreme ce 
zumzetele agitate ale mulțimii se transformară într-un 
tumult nesfârșit de vaiete, ţipete și lamentări. 

Văzând privirea fixă a soţului ei, îngenunche. Se prăbuși 
peste cadavrul lui, iar trupurile lor unite alcătuiră pe scenă 
o cruce în tonuri de alb și roz. 


Aflată în biroul ei, Eve restrânsese lista primită la doar 
doisprezece bebeluşi de sex masculin care fuseseră 
botezați la biserica St. Cristóbal, copii care se potriveau ca 
vârstă cu victima și al căror nume de botez era Lino. 

— Computer, verifică în manieră standard numele 
afișate în listă. Caută și... Oprește-te, adăugă ea înjurând 
încet printre dinţi în secunda în care linkul ei începu să 
sune. 

— Dallas. 


Dispeceratul, Dallas, locotenent Eve. Prezentaţi-vă 
imediat la Madison Square Garden, Teatrul Clinton. 
Suspiciune de o crimă prin otrăvire. 


— Am înţeles. Victima a fost identificată? 

Răspuns afirmativ. Victimă identificată ca fiind Jenkins, 
James Jay. Trebuie să vă prezentaţi imediat acolo, fiind 
prim-anchetator al cazului. Va fi anunţată și Peabody, 
detectiv Delia. 


— Vin imediat. De unde știu eu numele acesta? 

— Este șeful bisericii Lumina Perpetuă. O, nu, pardon, e 
vorba de biserica Lumina Veșnică. Da, exact, rosti Roarke 
din pragul ușii. 

Privirea lui Eve se înăspri și ochii i se îngustară. 

— Încă un preot. 

— Ei, nu chiar, dar e din aceeași branșă. 

— La naiba. La naiba. Ea se uită la ceea ce lucrase, la 
liste, la dosare. Oare o luase pe un drum total aiurea, 
pierzând direcţia cea bună? Trebuie să plec. 

— Păi, de ce n-aș merge și eu? 

Ea vru să-l roage să rămână acasă, să continue 
cercetările începute. Nu avea rost, cugetă ea, fiindcă era 
ca și cum ar fi încercat să-l prindă pe ucigașul lui 
Dumnezeu. 

— Da, de ce nu? Computer, continuă verificarea și 
stochează datele. 

Sarcină preluată. Procesez... anunţă mașinăria în vreme ce 
ea se îndrepta spre ușă. 

— Te gândești că au murit un preot și un predicator, în 
timp ce tu o iei pe o pistă falsă de investigaţie. 

— Mă gândesc că dacă se va dovedi că omul acesta a 
fost omorât cu cianură de potasiu, atunci n-are cum să fie 
vorba de o afurisită de coincidenţă. N-are sens, n-are pic 
de sens. 

Dar clătină din cap, alungând acel gând. Trebuia să se 
ducă la locul crimei pregătită să analizeze faptele cu 
obiectivitate. Coti rapid spre dormitor, schimbându-se în 
haine de stradă și potrivindu-și suportul armei pe umăr. 

— O să fie frig acolo. Roarke îi întinse o jachetă din 
piele. Trebuie să-ţi mărturisesc că, până în momentul de 
față, n-am găsit nicio informaţie referitoare la jafuri 
armate, nimic care să se potrivească cu cazul tău. Nimic 
care să fi rămas nerezolvat sau în care făptașii să fie din 
zone diferite. Eu unul nu cunosc un asemenea jaf. 

Ea doar îl privi fix. 

— Ei bine, tu m-ai rugat să mă întorc cu câţiva ani în 
urmă. Și, cu câţiva ani în urmă, poate că am avut și eu 
ceva interes în anumite cazuri. El zâmbi. Ca să spunem 
așa. 

— Hai să nu vorbim de aceste cazuri care te interesau, 
decise ea. Fir-ar să fie. Fir-ar să fie. Te rog mult, poţi să 
conduci tu? Eu vreau să caut câteva date referitoare la 
victimă înainte să ajungem la destinaţie. 

In timp ce ieșeau pe ușa casei, Eve scoase PC-ul ei 
portabil, căutând informaţii referitoare la cea mai recentă 
dintre victime: Jimmy Jay. 

Un pluton de polițiști ţinea departe o armată de curioși 
care se înghesuiau în spatele baricadelor ridicate la 
Madison Square Garden. Cu doi ani în urmă, iama, grupul 
terorist Cassandra aruncase în aer o parte a clădirii, 
producând un dezastru sângeros. 

După toate aparențele, moartea unui evanghelist 
provoca aceeași isterie și același haos. 

Eve ţinu legitimaţia și insigna la vedere, făcându-și 
voinicește drum printre oameni. 

— E cu mine, le spuse ea polițiștilor, făcându-i loc și lui 
Roarke. - O să vă conduc înăuntru, doamnă locotenent, îi 
spuse o femeie-poliţist de sub a cărei șapcă se revărsau pe 
umeri șuvițe ondulate și roșcate. 

— Ce informaţii ai? 

— Cel care a sosit primul la fața locului e înăuntru, dar 
se vorbește că victima predica cu elan, ca o furtună, într-o 
sală plină ochi. A băut niște apă - pe care o avea acolo, cu 
el, pe scenă - și s-a prăbușit mort. 

Femeia în uniformă pomi către foaier, întorcând capul 
către unul dintre posterele care înfățișau un bărbat arătos, 
cu un păr la fel de alb ca și costumul pe care-l purta. 

— Jimmy Jay, un evanghelist faimos. S-a securizat locul 
cât s-a putut de repede, locotenente. Unul dintre 
bodyguarzii victimei era, întâmplător, la datorie. Se spune 
că el s-a ocupat de acest lucru, adăugă ea, conducând-o pe 
lângă alți doi polițiști care flancau ușile. Mă întorc la 
postul meu, dacă nu mai aveţi nevoie de mine. 

— Eu mă apuc de treabă. 

Inăuntru, luminile erau aprinse. Reflectoarele care 
deserveau scena erau și ele pornite. Cu toate astea, 
temperatura era asemeni aerului polar, iar ea fu încântată 
că-și luase jacheta. 

— De ce dracu” e atât de frig aici? 

Polițistul ridică din umeri. 

— A fost multă lume. Cred că au scăzut temperatura ca 
să echilibreze. Vreţi să încerc să rezolv problema? 

— Mda. 

Eve simţea în aer urmele acelei săli arhipline - 
amestecul de sudoare și parfum, aroma limonadelor și a 
sandviciurilor pe care el le oferise celor din public. In jurul 
rândurilor de bănci se roteau și mai mulţi polițiști alături 
de cei de la echipa de amprentare, care își făceau treaba 
inclusiv împrejurul scenei și pe culoarele dintre rânduri. 

Dar cadavrul zăcea în mijlocul scenei, în spatele său 
aflându-se un ecran imens pe care era proiectată o furtună, 
pedeapsa lui Dumnezeu, aceasta fiind îngheţată sub lumina 
puternică a reflectoarelor. 

Ea își vâri legitimaţia la brâu, luând apoi trusa de teren 
pe care o cărase Roarke. 

— O sală plină ochi. La fel ca la înmormântarea lui Ortiz. 
Bine, la o scară mai mică, dar ideea e aceeași. Preot, 
predicator - omorâţi în faţa credincioșilor. 

— Ori a fost vorba de același ucigaș, ori de cineva care l- 
a copiat. 

Eve aprobă în timp ce scana zona. 

— Aici se ridică un semn de întrebare. Dar nu o să-mi 
pun întrebarea până nu obţinem cauza morţii. Poate că a 
făcut un atac cerebral sau a avut probleme cu inima. Era 
supraponderal, continuă ea în timp ce se îndreptau spre 
scenă. Probabil că s-a suprasolicitat, vorbind în faţa atâtor 
oameni. Oamenii mai mor, totuși, și din cauze naturale. 

Dar nu și Jimmy Jay Jenkins, cugetă ea, imediat ce păși 
mai aproape de cadavru. Apoi urcă pe scenă. 

— Cine a sosit primul la faţa locului? 

— Să trăiţi. Doi polițiști făcură un pas în faţă. 

Ea ridică un deget, studiindu-l atent pe bărbatul în 
costum închis la culoare și cu pâr grizonant. E un fost 
poliţist, își zise ea. 

— Dumneavoastră sunteţi bodyguardul? 

— Exact. Clyde Attkins. 

— Aţi fost poliţist, nu? 

— Treizeci de ani, Atlanta. 

— Funcţia? 

— Când am intrat în branșă, am lucrat ca detectiv. 

Deci era un bun observator. 

— Aţi putea să-mi reconstituiţi firul evenimentelor? 

— Desigur. Jimmy Jay mai avea puţin și ajungea la 
jumătate. 

— La jumătate? 

— În fine, în mare, dar predica lui Jimmy Jay dura 
aproximativ o oră, după partea muzicală, apoi corul 
revenea pe scenă, iar Jimmy Jay se ducea să-și schimbe 
cămașa pentru că cea cu care începuse predica era deja 
transpirată. După pauză, se întorcea pe scenă și continua. 
Când s-a prăbușit, vorbea de aproape zece minute. 

Maxilarul lui Attkins se încordă vizibil. 

— A băut puţină apă și apoi s-a prăbușit. 

— A băut dintr-una din sticlele așezate pe masa aceea? 

— A băut din sticla care are și acum dopul desfăcut. A 
băut, a pus sticla la loc și după aceea a mai apucat să 
rostească doar câteva cuvinte. S-a gârbovit de spate, a 
început să tușească, s-a apucat cu mâna de guler, de 
cravată - și după aceea a căzut. Soţia sa, Jolene, a fugit 
spre el chiar înaintea mea... și când l-a văzut, a leșinat. Am 
securizat locul cât mai repede și mai bine posibil, dar, 
pentru câteva minute, a fost o nebunie generală. 

Se uită o clipă spre cadavru, după care schimbă din nou 
direcţia privirii. 

— Unii voiau să urce pe scenă, așa că ne-a luat ceva 
timp și efort ca să-i ţinem la distanţă. Unii alergau 
înnebuniţi spre ieșiri, alţii leșinau. 

— O adevărată pandemie, repetă Eve. 

— Da, cu siguranţă. Adevărul e că nimeni nu înţelegea 
cu adevărat ce se întâmplase. Iar fiicele - ale lui Jimmy Jay 
și Jolene - au venit într-un suflet lângă părinţii lor, 
îmbrăţișându-și mama și tatăl. Cadavrul a fost puţin 
mișcat, iar una dintre fiice - cred că Josie - a încercat să-l 

resusciteze, făcându-i respiraţie gură la gură, până am 
reușit eu s-o opresc. 

— Bun. Sticlele au fost mutate din loc sau s-a umblat la 
ele? 

— Nu, doamnă. Am avut grijă să nu se întâmple. Cei de 
la pază au pierdut o groază de vreme ocupându-se de 
mulțimea prezentă și de cei din echipa lui, dar m-am 
străduit să sigilez cât mai repede lucrurile. 

— Apreciez strădania dumneavoastră, domnule Attkins. 
Puteţi să mai rămâneţi o vreme? 

— Desigur. El se uită din nou la cadavru. Ce noapte 
teribilă! Pot să rămân cât doriţi dumneavoastră. 

Scoţând la iveală echipamentul de protecţie, Eve își 
protejă palmele și încălţările. După aceea se îndreptă spre 
masa de un alb strălucitor, ridicând sticla desfăcută. O 
mirosi. 

Se încruntă și o mirosi iar. 

— În sticla asta s-a mai turnat ceva în afară de apă. Nu 
pot spune cu certitudine ce anume, dar cu siguranţă s-a 
turnat ceva. 

— Îmi dai voie? 

Roarke se apropie. Întorcându-se cu faţa spre el, Eve 
ridică sticla astfel încât el să se poată apleca în direcţia ei. 

— Cred că e vodcă. 

— Vodcă? 

Eve se uită la Clyde și, judecând după expresia întipărită 
pe chipul acestuia, își dădu seama că Roarke avea 
dreptate. 

— Confirmaţi cele spuse? 

— Da, confirm. Lui Jimmy Jay îi plăcea să toarne câte un 
deget de vodcă în sticlele cu apă pe care le consuma. 
Spunea că asta îl făcea să-și păstreze calmul în timpul 
predicilor. Era un om bun, doamnă locotenent, și un bun 
slujitor al lui Dumnezeu. Sunt convins că nu i-ar plăcea 
deloc ca acest amănunt să fie dezvăluit, iar reputaţia sa să 
aibă de suferit. 

— Dacă amănuntul nu e unul relevant, atunci nu va fi 
dezvăluit. Și cine „condimenta” apa din sticle? 

— De obicei, una dintre fetele lui. Una dintre fiice. Sau 
dacă era prea multă treabă de făcut, atunci mă ocupam 
personal de asta. Sau Billy, managerul lui. 

— Așa se explică faptul că niciuna dintre sticle nu e 
sigilată. Dar sticla de vodcă unde e? 

— Cred că în cabina sa. Unul dintre oamenii 
dumneavoastră a încuiat-o. 

Ea reveni lângă cadavru și se lăsă pe vine. Obrajii 
acestuia erau de un roz-aprins, ochii erau ieșiţi din orbite 
și aveau mici vinișoare de sânge. În zona gâtului se vedeau 
niște zgârieturi, semn că se sufoca și trăsese de guler ca să 
respire. Apropiindu-se și mai mult de faţa lui, simţi mirosul 
de vodcă și de transpiraţie. Și o aromă abia perceptibilă de 
alune. 

În momentul în care se pregăti să deschidă trusa, 
întoarse capul și o zări pe Peabody, partenera sa slabă, 
inimoasă și blondă, îndreptându-se în mare grabă spre 
scenă. 

— Nu i-am sunat pe cei de la Informatică. 

— Eram în oraș cu Callendar și cu ultima ei achiziție 
sexy în materie de bărbaţi, răspunse Peabody. El e marele 
Jimmy Jay, nu? 

— Așa s-ar părea. Pentru confirmare, ia-i amprentele și 
cheamă-i pe cei de la laborator, ca totul să fie oficial. Eve îl 
zări pe McNab. La gât avea o cravată violet cu dungi roșii 
și oranj. Purta niște încălțări de un verde-pal pentru a se 
asorta perfect cu cureaua ce-i susţinea pantalonii-pană 
portocalii, astfel încât aceștia să nu alunece de pe 
șoldurile-i osoase. 

În ciuda paradei de modă și a celor șase cerceluși de 
toate culorile pe care îi avea înfipţi în lobul uneia dintre 
urechi, el era un poliţist talentat. Şi dacă tot era aici, era 
cazul să-l pună la treabă. 

— Detective, ai la tine un reportofon? 

— Nu plec niciodată de acasă fără să-l iau cu mine. 

— Domnule Attkins, aș vrea să vă așezați undeva... Ea 
arătă vag spre sală. Şi să-i acordaţi o declaraţie 
detectivului McNab. Vă mulţumim pentru ajutorul oferit. 

Se întoarse apoi spre polițistul care ajunsese primul la 
faţa locului. 

— Domnule ofiţer, unde se află soţia victimei? 

— În cabină. Vă conduc. 

— O secundă. Peabody, când termini ce ai de făcut aici, 
te ocupi de sigilarea cadavrului, de etichetarea lui, după 
care ai grijă să ajungă urgent pe mâna lui Morris. Vreau să 
se descopere cât mai repede cauza decesului. Sticla 
deschisă și dopul acesteia vor fi sigilate separat de 
celelalte sticle. Vor fi transportate, toate, la laborator, iar 
cei de acolo le vor considera prioritatea lor nr. 1. Victima 
are trei fete, toate trei fiind prezente aici. Tu te vei ocupa 
de ele. Eu mă ocup de soţie și de managerul lui. McNab se 
va ocupa de pază. 

— Am înţeles. 

Eve se întoarse către Roarke. 

— Vrei să te duci acasă? 

— De ce? 

— Atunci găsește-ţi un loc liniștit și confortabil. Vezi ce 
poţi afla în legătură cu victima. Îi oferi PC-ul ei. 
Descoperisem deja câteva informaţii. 

— O să-l folosesc pe al meu. 

— Deja am început căutările pe PC-ul meu. 

El oftă, luă PC-ul ei, apăsând pe două dintre butoane. 

— Gata, le-am preluat pe al meu. Vrei să caut ceva în 
mod special? 

— Aș fi mai mult decât fericită dacă ai găsi vreo legătură 
între Jimmy Jay și un tip pe nume Lino care locuia în 
Harlemul Spaniol. Dacă nu... Ea se uită o clipă de-a lungul 
și de-a latul sălii. Dumnezeu e o afacere foarte bună, nu? 

— De-a dreptul biblică. 

— Ha-ha. la află tu cât bănet intra în buzunarele lui 
Jimmy Jay și cine ce primește. Domnule ofițer? 

Cei doi părăsiră scena, mergând spre culise. 

— Unde se află cabina victimei? se interesă ea. 

— Vizavi. Polițistul îndoi degetul mare. 

— Chiar așa? 

El înălţă din umeri. 

— Pe soţia mortului au apucat-o istericalele. A trebuit s- 
o scoatem de acolo pe braţe, să chemăm ambulanţa. Acum 
e înăuntru, însoţită de o doamnă ofițer. Medicii i-au 
administrat un calmant ușor, dar... 

El se opri din vorbit, în timp ce vaietele și hohotele de 
plâns răzbăteau prin pereţi. 

— N-a ajutat-o cine știe ce, adăugă el. 

— Grozav. Eve se opri în dreptul ușii, ascultând jelaniile 
ce răzbăteau din spatele ușii de metal. Își roti umerii de 
câteva ori, după care deschise ușa. 

Era gata-gata să înțepenească, nu doar din cauza 
sunetelor, ci a culorii roz care invada, practic, spaţiul 
respectiv. Era ca și cum ar fi explodat un balon plin cu 
bomboane și i-ar fi provocat imediat o durere de dinţi 
imaginară. 

Doamna însăși purta o rochie roz, a cărei fustă enormă 
se ridica de fiecare dată în aer când ea se răsucea în 
fotoliu, semănând leit cu o movilă din bomboane. Părul ei, 
de un blond-auriu strălucitor ce-ţi provoca ameţeală, cădea 
în dezordine de-o parte și de alta a feţei, iar câteva 
kilograme de agrafe se încâlciseră în șuviţele ce zăceau pe 
jos într-un amestec de negru, roșu, roz și albastru. 

Pentru o clipă, Eve își închipuise că Jolene, într-un 
moment de durere nebună, își smulsese părul din cap, dar 
realiză imediat că șuvițele care zăceau pe podea, în jurul 
fotoliului, erau de fapt niște extensii împreună cu agrafele 
de susţinere. 

Polițista care stătea în picioare la ușă reuși să arunce 
spre Eve o privire care era în același timp preocupată, 
cinică, plină de ușurare și amuzată totodată. 

— Sunt ofițer McKlinton. Eu am rămas aici cu doamna 
Jenkins. 

Mesajul subliminal era: Ajutor. Vă rog, lăsați-mă să plec 
de aici. 

— Luaţi o pauză, doamnă ofițer. Acum stau eu de vorbă 
cu doamna Jenkins. 

— Da, am înţeles. McKlinton pomi spre ușă, mormăind 
abia auzit: Succes! 

— Doamnă Jenkins, începu Eve, imediat ce Jolene ţipă 
scurt, acoperindu-și ochii cu braţul. 

Și nu era prima dată când făcea acest gest, decise Eve, 
judecând după petele de pe braţ provenite de la cremele 
cu care-și pomădase faţa și care formau parcă imaginea 
unei răni foarte ciudate. 

— Sunt locotenent Dallas, rosti Eve pe deasupra 
hohotelor de plâns și a văicărelilor. Știu că e un moment 
foarte dificil și regret pierderea suferită, însă... 

— Unde-i Jimmy Jay al meu! Unde e soțul meu? Unde 
sunt copilașii mei? Unde sunt fetiţele noastre? 

— Am nevoie să vă liniștiți. Eve se duse lângă ea, se lăsă 
pe vine, apucând-o pe Jolene de umerii ce se zguduiau din 
pricina plânsului. Am nevoie să încetați cu plânsul, în caz 
contrar, o să plec. Dacă vreţi să vă ajut, dacă vreţi să vă 
ajut familia, atunci e cazul să încetaţi. În secunda asta. 

— Cum să mă ajutaţi? Soţul meu e mort. Acum doar 
Dumnezeu ne mai poate ajuta. Vocea ei, sugrumată din 
pricina lacrimilor și cu accent sudist, avea un ton ascuţit și 
isteric ce se ridică deasupra capului lui Eve. Oooo, ahh, de 
ce mi l-a luat Dumnezeu? Nu am suficientă credinţă ca să 
înţeleg așa ceva. Nu mai am puterea de a-mi continua 
viaţa! 

— Perfect. Atunci n-aveţi decât să staţi aici și să jeliţi. 


146 


Se răsuci pe călcâie, dar, când ajunse aproape la 
jumătatea distanţei spre ușă, o auzi pe Jolene strigând în 
urma ei. 

— Hei, staţi, staţi. Nu mă lăsaţi singură. Mi-a fost luat de 
lângă mine soţul, partenerul de viaţă, cel alături de care 
trebuia să descopăr lumina veșnică. Aveţi milă de mine. 

— Eu sunt în stare de multă compasiune, dar mai întâi 
de toate trebuie să-mi fac meseria. Vreţi să descopăr cum a 
murit, de ce a murit și cine l-a ucis, luându-l de lângă 
dumneavoastră? 

Jolene își acoperi fața cu palmele, în timp ce cremele i se 
întinseseră pe faţă, la fel ca și machiajul, asemeni unor 
dungi de acuarelă trasate cu degetele. 

— Vreau să faceţi ca totul să nu se fi întâmplat. 

— Nu pot. Vreţi să mă ajutaţi să descopăr cine a făcut 
asta? 

— Numai Dumnezeu poate lua sau da viaţă. 

— Spuneţi-le asta acelor oameni, mulţi, a căror viaţă e 
curmată săptămânal. Puteţi să credeţi ce doriţi, doamnă 
Jenkins, dar să știți că nu Dumnezeu a fost cel care a 
turnat otrava în sticla cu apă. 

— Otravă. Otravă. Jolene se pocni cu o palmă peste 
inimă, în timp ce pe cealaltă o ţinu în sus. 

— Avem nevoie de confirmarea medicului legist, dar eu 
cred într-adevăr că soţul dumneavoastră a fost otrăvit. 
Vreţi să aflu cine e făptașul sau vreţi doar să vă rugaţi, 
lamentându-vă? 

— Nu comiteţi un sacrilegiu, nu într-un asemenea 
moment. Tremurând toată, Jolene strânse cu tărie 
pleoapele. Da, vreau să aflaţi. Dacă cineva i-a făcut rău lui 
Jimmy, vreau să aflu cine. Domnișoară, sunteţi creștină? 

— Locotenent. Sunt poliţist. Şi asta e tot ce contează în 
cazul de faţă. Acum spuneţi-mi ce s-a întâmplat, ce aţi 
văzut. 

Între sughiţuri și văicăreli, Jolene îi relată în esenţă ceea 
ce-i povestise și Attkins. 

— Am alergat pe scenă. Mi-am zis: „O, Doamne, ajută-l 
pe Jimmy al meu, și am văzut apoi, când am privit în jos, 
am văzut... Ochii lui - el nu mă vedea erau ficși, mari, dar 
nu mă vedeau, iar pe gât avea urme de sânge. Ei spun că 
am leșinat, dar eu nu-mi amintesc. Da, îmi amintesc că mi- 
era rău de la stomac și că ameţeam și că cineva încerca să 
mă ridice de jos și cred că am luat-o razna. M-au adus - 
cred că unul dintre polițiști și Billy - aici, după care a venit 
cineva și mi-a dat un calmant. Dar nu m-a ajutat. M-ar mai 
putea ajuta ceva? 

— Soţul dumneavoastră avea dușmani? 

— Orice om puternic are. La fel și Jimmy Jay, un om care 
propovăduia cuvântul Domnului - nu toţi vor să-l asculte. 
Avea chiar și un bodyguard pe care-l cheamă Clyde. 

— Avea un dușman anume? 

— Nu știu. Habar nu am. 

— Un om cu poziţia sa deţine o avere considerabilă. 

— El a fondat această biserică, el i-a format pe preoţii 
care slujesc aici. A oferit mult, mult mai mult decât a reușit 
să adune în beneficiul lui. Da, zise ea, pe un ton chiar 
arogant, ducem o viaţă bună. 

— Şi acum ce se va întâmpla cu biserica și cu bunurile 
sale? 

— Eu... Eu... 

Işi duse mâna la gură. 

— El și-a luat niște măsuri de prevedere astfel încât 
biserica să-și continue activitatea și după moartea sa. In 
cazul în care urma să fie primul care pleca în împărăţia 
Domnului, atunci preluam eu conducerea, după care copiii 
noștri, nepoţii. Nu cunosc toate detaliile. Încerc să nu mă 
gândesc la asta. 

— Cine a pregătit sticlele cu apă necesare în seara 
aceasta? 

— Bănuiesc că una dintre fete. Ea închise ochii. Eve 
socoti că tranchilizantul făcu să înceteze isteria. Sau poate 
a fost Billy. Poate Clyde. 

— Ştiaţi că soţul dumneavoastră obișnuia să adauge 
vodcă în acele sticle cu apă? 

Ea deschise ochii cât ai clipi. 

— Ah, Jimmy Jay! Ştia bine că n-aş fi fost de acord. Un 
pahar de vin din când în când, da, în regulă. Dar oare 
Domnul nostru, Salvatorul nostru a băut și el vodcă la Cina 
cea de Taină? A transformat El apa în vodcă la Cana? 

— Cred că nu. 

Jolene zâmbi câteva secunde. 

— Îi cam plăcea lui Jimmy al meu. Dar nu a exagerat 
niciodată Eu nu aș fi suportat una ca asta. Însă nu știam că 
le mai convingea și acum pe fete să-i toarne puţină vodcă 
în sticlele cu apă. E un mic răsfăţ, nu? Ceva neînsemnat. 
Lacrimile izbucniră iar în vreme ce ea își aranja poala 
voluminoasă a rochiei vaporoase. Acum mi-aș dori să nu-l fi 
certat în privinţa asta. 

— Care erau celelalte răsfățuri ale sale? 

— Fiicele sale, nepoţii. Îi răsfăţa în fel și chip. Şi pe mine 
la fel. Ea oftă. Vocea îi devenise nesigură din cauza 
medicamentului administrat. M-a răsfăţat și pe mine, iar 
eu i-am dat voie să o facă. Copiii. Avea o slăbiciune pentru 
copii. De aceea a construit acasă școala aceea. El credea 
că unui copil trebuie să-i hrănești mintea, trupul și sufletul 
totodată, dar și imaginaţia. Doamnă... îmi pare rău, am 
uitat. 

— Locotenent Dallas. 

— Locotenent Dallas. Soţul meu a fost un om bun. Nu 
era perfect, dar era bun. Ba poate că era un om grozav. 
Era un tată și un soț iubitor și își păstorea turma cu mult 
devotament. L-a servit zi de zi pe Dumnezeu. Vă rog, vreau 
să-mi văd copiii. Vreau să fiu cu fetele mele. Se poate? 

— O să văd ce pot face. 

Din moment ce fata cea mare dăduse deja declaraţie, 
Eve aranjă ca cele două femei să stea împreună. După care 
se ocupă de manager. 

Billy Crocker stătea într-o cabină strâmtă pe care Eve o 
consideră a fi partea laterală a scenei pe care predica 
Jimmy Jay. Ochii lui erau tulburi și roșii, iar faţa avea 
tonuri livide de gri. 

— Chiar a murit. 

— Da, a murit. Eve alese să înceapă conversaţia dintr-un 
alt unghi. Când ai vorbit ultima dată cu domnul Jenkins? 

— Cu câteva minute înainte ca el să urce pe scenă, l-am 
dat semnalul. M-am dus la el la cabină și i-am spus că mai 
are cinci minute la dispoziţie. 

— Despre ce aţi vorbit? 

— l-am vorbit despre cei care au intrat, i-am spus că s-au 
vândut toate biletele. I-a plăcut ce a auzit, asta i-a 
îmbunătăţit mult starea de spirit, știind că urma să salveze 
atâtea suflete. Chiar așa a declarat. 

— Era singur? 

— Da. Întotdeauna prefera ca ultimele treizeci de minute 
- poate doar douăzeci, dacă se grăbea să le petreacă 
singur. 

— De câţi ani lucrai pentru el? 

Billy trase aer în piept, înecându-se. 

— De douăzeci și trei de ani. 

— Ce fel de relaţie aveati? 

— Sunt managerul lui - eram atât managerul, cât și 
prietenul lui. El era consilierul meu spiritual. Eram ca o 
familie. În timp ce buzele începură să-i tremure, Billy se 
șterse la ochi. Jimmy Jay te făcea să te simţi ca într-o mare 
familie. 

— De ce soţia sa stătea pe partea opusă a scenei? 

— Doar din raţiuni practice. Se apropie din direcţii 
diferite și se întâlnesc în centru. E o tradiţie. Jolene, oa, 
Iisuse, săraca Jolene. 

— Ce fel de relație aveau? 

— Devotaţi unul altuia. Devotaţi trup și suflet. Se adorau 
unul pe altul. 

— Nu se abăteau pe alte pășuni - nici ea, nici el. 

El cobori privirea și își studie mâinile. 

— Asta e o răutate. 

— Ia zi, Billy, dacă fac eu câteva cercetări mai 
amănunțite și descopăr cumva că tu și Jolene aţi încălcat 
anumite jurăminte? 

El ridica rapid capul. 

— N-o să găsiți nimic. Jolene nu ar fi fost în stare să-l 
trădeze pe Jimmy Jay în felul acesta. De fapt, în niciun fel. 
E o doamnă și o creștină în adevăratul sens al cuvântului. 

— Cine turna vodcă în sticlele de apă? 

Billy oftă. 

— În seara asta, Josie s-a ocupat de treaba asta. Nu este 
nevoie să evidenţiaţi acest aspect și s-o faceţi de rușine pe 
Jolene. Era ceva lipsit de însemnătate. 

— Biserica asta reprezenta o afacere prosperă. Cam cât 
câștigă fiecare? 

— E un subiect foarte complicat, doamnă locotenent. 

— Simplifică-l. 

— Bunurile bisericii rămân ale bisericii. O parte sunt 
folosite de membrii familiei Jenkins. Avionul, care e folosit 
în scopuri profesionale, pentru transport, de exemplu. 
Casele fetelor, care sunt folosite tot în beneficiul bisericii. 
Câteva mașini și alte câteva bunuri. Jimmy și Jolene au 
acumulat o avere considerabilă - în peste treizeci și șase de 
ani de muncă și strădanie. Știu, din moment ce eram 
consultantul lor, că Jimmy Jay aranjase ca în cazul în care 
ar pleca la dreapta Domnului, lui Jolene și familiei nu avea 
să le lipsească absolut nimic. Și tocmai de aceea biserica 
ar trebui să funcţioneze în continuare. E vorba de munca 
lui de-o viaţă. 

— Dar ţie ţi-a lăsat ceva, Billy? 

— Da. Eu voi moșteni o parte din profiturile sale 
personale, un milion de dolari și responsabilitatea de a 
administra în continuare biserica, așa cum își dorea el. 

— Cu cine o înșela pe Jolene? 

— Nici măcar nu mă voi strădui să răspund la o 
asemenea întrebare. 

Prin urmare, la capitolul acesta avea ceva de ascuns, 
decise 

Eve. 

— Dacă te gândești cumva să devii apărătorul său, 
atunci să știi că devii și protectorul ucigașului său. 

— Nu eu îl apăr pe Jimmy Jay, el e acum în mâinile 
Domnului. 

— Şi în cele din urmă ucigașul va ajunge pe mâna mea. 
Ea se ridică. Unde locuiești în New York? 

— La hotelul Mark. O parte dintre noi locuiesc în casa 
din Park Avenue, care aparţine familiei. Ceilalţi locuim la 
Mark. 

— Poţi merge acasă, dar nu cumva să părăsești orașul. 

— Nu va pleca nimeni până nu vom reuși să ducem 
acasă rămășițele pământești ale lui Jimmy Jay. 

Eve o găsi pe Peabody și o luă cu ea într-o altă cabină. 

— Locul acesta e un labirint. E clar. 

— Am stat de vorbă deja cu două dintre fiicele lui și 
acum mă pregătesc să discut cu cea de-a treia. După 
părerea mea, sunt în stare de șoc și-și doresc să fie alături 
de mama lor, ceea ce s-a și întâmplat în cazul primelor 
două fete. Își fac griji pentru copiii lor, care acum sunt în 
grija bonei care, de obicei, îi însoțește în călătorii. Cea mai 
tânără e însărcinată în cinci luni. 

— Rahat. 

— Rezistă, se ține bine. 

— Care dintre ele e Josie? 

— Cea dinăuntru. Jackie, Jaime şi Josie. Peabody se 
încruntă. De ce toate numele încep cu litera J? 

— Naiba ştie. Trebuie să le adresez celor 3 J câteva 
întrebări. 

— Bun. Să știi că l-am rugat pe McNab să-i interogheze 
pe soţi, după ce termină de vorbit cu cei de la pază. 

— Perfect. Poate până mâine-dimineaţă reușim și noi să 
plecăm de aici. Eve păși apoi înăuntru. 

Femeia care se afla acolo era îmbrăcată în alb. Părul ei 
era mai puţin blond decât al mamei sale, atârnând 
neîngrijit peste umeri. Chiar dacă folosea produse 
cosmetice, la fel ca și mama ei, avusese grijă să le 
îndepărteze de pe obraji. Chipul era acum palid și 
nemachiat, ochii aveau dungi roșii de jur împrejur, iar 
lacrimile făceau să strălucească irisul albastru. 

După explozia de roz-bombon din cabina lui Jolene, 
combinaţia de roșu și auriu care domina aici părea o 
adevărată ușurare. Dedesubtul unei oglinzi cu spoturi 
luminoase erau aranjate niște creme folosite special pentru 
spectacol, produse de exfoliere și câteva fotografii 
înrămate. 

În una dintre ele, decedatul ţinea în braţe un bebeluș 
rotofei. 

— Josie. 

— Da. 

— Sunt locotenent Dallas. Condoleanțele mele pentru 
pierderea suferită. 

— Incerc să mă conving că Dumnezeu l-a luat la El. Dar 
eu îl vreau aici, alături de mine. În timp ce vorbea, își roti 
de câteva ori podul palmei pe pântec. Tocmai mă gândeam 
că astăzi am fost extrem de ocupate, fiindcă am vrut să fie 
totul pregătit pentru astă-seară, și am stat prea puţin în 
compania lui. Mi-am adus aminte cum, în timp ce făceam 
una, alta, mă tot gândeam: O, trebuie să vorbesc cu tata, 
să-i povestesc că Jilly - fiica mea cea mică - a reușit să-și 
scrie numele azi și nu a greșit nicio literă. Dar nu am 
apucat să vorbesc cu el. Acum chiar că nu mai am cum. 

— Josie, tu ai dus sticlele pe scenă? 

— Da. Șapte. Trei pentru fiecare jumătate de ceas. Și 
una în plus. El obișnuia să bea doar șase, dar întotdeauna 
avea la dispoziție o a șaptea, așa, pentru orice 
eventualitate. Le-am pus pe masă, în spatele perdelei. 

— Perdelei? 

— A cortinei. Vedeţi dumneavoastră, corul deschide de 
fiecare dată predica, după care intră mama și tata, ei fiind 
aceia care ridică cortina. lar masa e chiar acolo, în spatele 
cortinei. 

— Şi la ce oră le-ai așezat acolo? 

— Cu vreo cincisprezece minute înainte să intre pe 
scenă, așa cred. Nu cu mult înainte de momentul acela. 

— Când ai turnat vodca în apă? 

Ea roși, devenind la fel de roz în obraji precum rochia 
mamei. 

— Cu o oră în urmă sau cam așa ceva. Vă rog frumos să 
nu-i spuneţi mamei. 

— Ştie. A înţeles cum stăteau lucrurile. 

— Aţi luat sticla de la el din cabină? 

— Exact. 

Ea își șterse cu vârful degetelor alt șir de lacrimi. 

— El nu era acolo - rareori se întâmpla să fie, și, de 
obicei, stăteam puţin de vorbă în timp ce eu aranjam 
sticlele. Eu mă ocupam de asta. Intre timp, ne distram, 
glumeam. li plăcea să audă o glumă bună. După aceea, 
duceam sticlele în cabina mea. Și eu și sora mea avem 
talent muzical. Cântam împreună cu mama în cea de-a 
doua parte a predicii, după care apăream iar pe scenă, 
alături de mama și tata, și de corul Lumina Veșnică. 

— Ai văzut pe cineva care dădea târcoale cabinei în care 
stătea tatăl tău? 

— Ah, n-am văzut pe nimeni. Eram atât de mulţi... mă 
refer la cei din echipă. Am văzut cum o parte dintre ei se 
fâţâiau de colo, colo, iar garderobiera-șefa - Kammi - i-a 
adus tatei costumul, chiar când eu ieșeam pe ușă; 
tehnicienii erau și ei pe aici, fiecare la treaba lui. Nu am 
dat atenţie, domnișoară Dallas. Îmi doream foarte mult să 
ajung în cabine, alături de surorile mele și să mă întind 
puţin. Ea trecu din nou cu palma de-a lungul pântecului. În 
perioada asta obosesc foarte repede. 

— Bun, haide s-o luăm altfel. Ai observat ceva ciudat, o 
persoană care să-ţi trezească suspiciuni? 

— Nu, îmi pare rău. 

Eve se ridică în picioare. 

— Detectiv Peabody va finaliza acest interogatoriu, după 
care o să te conducă în cabina mamei tale. Eve pomi către 
ușă, se opri, după care făcu cale întoarsă. Ai declarat că 
astăzi aţi fost cu toţii foarte ocupati. Tatăl tău și-a petrecut 
ziua aici, făcând repetiţii? 

— Ooo, nu. Dimineaţă am luat micul dejun la noi acasă, 
unde locuim, de fapt. Și pe urmă a urmat rugăciunea de 
dimineaţă. Mai târziu, copiii au plecat la școală. Sora mea, 
Jackie, și Meraa - bona care are grijă de copii - au avut o zi 
grea astăzi. Mama a coborât prima, ca să se întâlnească cu 
Kammi și cu Foster, cel care se ocupă de coafurile noastre. 
Mama e foarte atentă când vine vorba de garderobă, de 
aranjatul părului, de machiaj. Iar tata a ieșit să facă o mică 
plimbare și să mediteze. 

— Cam pe la ce oră? 

— O, pe la 12:00 cred. Nu, aproape de ora 11:00. 

— Insoţit de bodyguardul său? 

Josie își mușcă buza. 

— Of, am uitat. Chestia asta e ca și tabietul acela cu 
vodca. Unori tati îi dădea lui Clyde liber un ceas sau două 
și-l lăsa să creadă că rămânea acasă și lucra. Însă el nu-și 
dorea decât să fie o vreme singur și să se plimbe, 
reflectând în același timp. 

— În concluzie, tatăl tău pleca singur, ca să se plimbe și 
să mediteze, de la ora 11:00 și până în jurul orei... 

— Nu știu sigur până când, fiindcă majoritatea dintre noi 
plecam de acasă înainte de ora 13:00, ca să repetăm și ca 
să o ajutăm pe mama să verifice garderoba și celelalte 
detalii. 

— Toată lumea sosea aici la ora 13:00? 

— Ei bine, nu știu. Oricum, echipa care stătea în zona 
fetelor sosea în jur de 13:30. Știu că sună aiurea, dar corul 

e format exclusiv din fete și noi ocupăm întotdeauna partea 
din stânga scenei, așa că o numim zona fetelor. 

— A lipsit cineva, a întârziat careva? 

— Habar nu am. Eu și surorile mele am intrat direct la 
repetiţii, și nu mi-aduc aminte să fi lipsit cineva când am 
făcut schimbul cu echipa următoare, ca să poată repeta 
corul Lumina Veșnică. 

— Și tatăl tău? 

— L-am auzit când făcea verificările de sonorizare. Avea 
o voce nespus de puternică. După care am repetat cu toţii 
cântecul de final și bisul. Eu m-am dus să petrec câteva 
clipe cu Walt și cu Jilly - soţul și fiica mea. 

— În regulă. Poţi să-mi comunici adresa unde locuiţi? 

Eve notă respectiva adresă, mișcând din cap în semn de 
aprobare. 

— Îţi mulțumesc, Josie. 

— Eu știu că Domnul a avut un plan. Și știu că făptașul, 
indiferent cine e, va da socoteală în fața lui Dumnezeu. Dar 
sper, în același timp, ca acela să plătească aici, pe pământ, 
înainte de a da socoteală acolo, în ceruri. 

— Ei bine, aceasta este și voinţa mea. 


Eve ieși de acolo, ducându-se să-l caute pe Roarke, care 
stătea pe primul rând din centrul sălii și se juca cu PC-ul 
lui de buzunar. 

— Cum stăm? 

— Afacerea asta cu Dumnezeu e foarte extinsă și extrem 
de profitabilă. Vrei un raport? 

— Nu acum. Ar trebui să pleci acasă. 

— De ce vrei tu să-mi strici distracţia? 

Ea se aplecă până ajunseră ochi în ochi. 

— Soţia lui îl iubea. Și nu glumesc. Iar eu te iubesc pe 
tine. 

— Da, categoric. 

— Dacă descopăr că mă înșeli, am voie să-ţi fac felul? 

El lăsă capul într-o parte. 

— Cred că deja am fost avertizat că ești pregătită să joci 
rumba - sigur, după ce iei lecţii de dans - pe cadavrul meu. 

— Mda. Vorbele lui o binedispuseră. Numai că nu sunt 
convinsă că Jolene ar avea tupeul să facă așa ceva. 

— Jimmy Jay încălcase porunca cu numărul... ce număr 
are porunca divină care-ţi interzice infidelitatea? 

— De unde dracu' să știu ce număr are, din moment ce 
eu n-aș aștepta ca tu să primești eterna pedeapsă divină, 
așa că ar trebui să comiţi păcatul infidelităţii înainte ca eu 
și funduleţul meu să învăţăm să dansăm rumba. 

— Ei, uite, asta e dragostea adevărată. 

— Fundul tău grozav poate să pună pariu că așa e. Ceva 
îmi zice că el îi punea corniţe soţiei, dar poate că e vorba 
doar de cinism și alte chestii asemănătoare. 

Mulţumit de vorbele ei, Roarke trecu ușor cu degetul 
peste gropiţa ei din bărbie. 

— Eşti cinică, dar ești cinica mea. 

— Uaaaau. Alt motiv important: banii. Despre ce fel de 
profituri vorbim - așa, per total? 

— Dacă punem la un loc bunurile și câștigurile bisericii, 
cele personale, cele care au fost trecute pe numele copiilor 
și nepoților, după care adăugăm în aceeași pălărie și ceea 
ce deţine soţia sa, obținem o sumă care se ridică la șase 
miliarde de dolari. 

— Ei, da, o sumă dată dracului. Ne vedem mai târziu. 

Eve plecă să-l caute pe Clyde și-l găsi într-un bufet situat 
undeva în spatele scenei; în fața lui se afla ceva care 
mirosea a cafea proastă. El zâmbi fără chef. 

— Cafeaua care se prepară aici e la fel de rea ca și 
cafeaua polițiștilor, care nu a fost niciodată altfel. 

— O să vă cred pe cuvânt. Ea se așeză, după care-l privi 
în ochi. Spuneti-mi un lucru: Jimmy Jay avea aventuri 
extraconjugale? 

El expiră cu zgomot. 

— În opt ani de când lucrez pentru el, nu l-am văzut nici 
măcar o dată comportându-se indecent față de o femeie. 

— Acesta nu-i un răspuns. 

El se foi pe scaun, iar ea își dădu seama că instinctul nu 
o înșelase. 

— Eu am divorţat de două ori. Am băut prea mult, am 
văzut prea multe, am adus cu mine acasă prea multe 
nemulțumiri, și uite așa am pierdut două soţii. Mi-am 
pierdut credinţa, ra-am pierdut pe mine însumi. Dar când 
am ascultat predica lui Jimmy Jay, m-am regăsit și mi-am 
recăpătat și credința. M-am dus la el, iar el mi-a oferit o 
slujbă. Mi-a mai dat o șansă ca să devin un om de treabă. 

— Tot nu mi-aţi răspuns. El e mort. Cineva a pus ceva în 
sticla cu apă, în afară de vodcă. Așa că o să vă mai întreb 
încă o dată: Avea o aventură? 

— Tot ce-i posibil. Eu nu l-am văzut niciodată într-o 
asemenea ipostază, cum v-am mai spus. Dar am avut și eu 
o aventură, două la vremea mea, și știu să recunosc 
semnele care le dovedesc prezenţa. 

— Soţia era la curent? 

— Dacă m-aţi pune să jur, poate că aș ezita, dar 
răspunsul ar fi tot nu. 

— De ce? 

— Fiindcă aș fi băgat de seamă, aș fi simtit-o. Și puteţi 
paria că aș fi auzit vorbindu-se despre asta. Cred că ar fi 
rămas alături de el în caz că ar fi aflat, dar sunt de 
părere... la dracu’, sunt chiar convins că ea ar fi pus capăt 
acelei povești. E un om cu inimă mare, doamnă locotenent, 
și l-a iubit la nebunie. Dar în privinţa infidelităţii, e un om 
intransigent. În realitate, și el a iubit-o la fel de mult. Da, 
știu, zise el, când ea îl privi pătrunzător. Intotdeauna 
declarăm că ne iubim nevasta atunci când o înșelăm. Dar 
el chiar a iubit-o, omul acesta era mort după Jolene. Se 
lumina pur și simplu când ea se afla în preajmă. Dacă ea ar 
fi aflat și i-ar fi reproșat, el ar fi băgat de seamă că o 
rănește, așa că ar fi pus capăt aventurii. 

— Da, dar la vodcă nu a renunţat. 

Clyde pufai. 

— Nu, nu, cred că la ea nu a renunţat. 

Eve urmări o vreme, în reluare, înregistrarea video a 
evenimentului din seara aceea. Ca să poată cerceta 
ultimele minute din viaţa lui Jimmy Jay și felul în care 
acesta decedase. Declaraţiile martorilor se înșiraseră 
ordonat și în concordanţă unele cu altele. Dar în clipa de 
față, ea era interesată mai mult de reacții decât de fapte. 

Jolene alerga spre soţul prăbușit pe scenă. Urmaseră 
șocul, groaza și leșinul. Și dacă leșinul acela nu era unul 
sincer, atunci Eve avea să o nominalizeze la acordarea 
unui premiu evanghelic, echivalentul Oscarului. 

Clyde se repezi și el într-acolo, venind dinspre colţul 
opus al scenei, ordonând autoritar celor de la pază să ţină 
publicul departe de scenă. Fiicele celui decedat, soţii lor, 
întreaga echipă alergau și ei de colo-colo, agitându-se, 
împiedicându-se, ţipând și împingându-se unii pe alţii. 

Iadul pe pământ. 

Clyde îi ţine la distanţă, folosind vorbe dure - vorbe de 
poliţist. Și peste toate, hmmm, cugetă ea, un grup de femei 
îmbrăcate în rochii strălucitoare și vaporoase de culoare 
albastră. Toate blonde, stând lipite, agăţate unele de 
altele, asemeni unei singure entităţi. 

Corul Lumina Veșnică, presupuse ea. Una dintre ele făcu 
un pas în față, rosti, înecându-se, numele victimei - Eve 
observă cum buzele acelea rozalii rostiră literele numelui 
lui - după care se lăsă în genunchi, plângând cu faţa în 
palme. 

Interesant. Oprind înregistrarea, ieși din încăpere. Pe 
drumul spre zona unde se aflau cabinele, McNab îi ieși în 
cale. 

— Am terminat cu ginerii și cu cei din echipa de pază. 
Peabody a terminat de interogat fiicele victimei și aproape 
pe toţi cei din echipa tehnică. Dar avem o mică belea. Unul 
dintre ginerii lui e avocat. 

— La dracu. 

— Nu așa se întâmplă de fiecare dată? McNab scoase o 
lamă de gumă de mestecat din buzunarul pantalonilor lui 
fluorescenti, oferindu-i-o apoi lui Eve. Dar văzând că Eve 
clatină din cap în semn de refuz, o vâri imediat în gură. 
Așadar. A făcut gălăgie ca un avocat. Că e trecut de ora 
două dimineaţa, că oamenii au fost reţinuţi aici de mai bine 
de patru ore, bla, bla, bla. 

— Şi aţi aflat ceva de pe urma atâtor interogatorii? 

— Nimic care să atragă atenţia sau care să iasă în 
evidenţă. Avocatul a mormăit niţel a nemulțumire, dar se 
pare că tot ce-și dorește e să-și ia familia de aici. 

Eve analiză câteva clipe situaţia. Putea slăbi de îndată 
frâiele în privinţa familiei, cel puţin pentru moment. Sau... 

— Hai să-i lăsăm să plece. N-o s-o ia niciunul dintre ei la 
fugă, dispărând. Poate că așa îi dăm ucigașului câteva 
ceasuri de reflecţie, imaginându-și, fie că e vorba de un el 
sau de o ea, că va scăpa. Să le dăm și celorlalţi timp să 
rumege bine cele petrecute, poate ne vor oferi mai multe 
informaţii la următorul interogatoriu. Oricum, am un fir și 
vreau să-l mai verific o dată. 

— Mă duc să deschid porțile. 

— Vreau ca până la opt fix să-mi oferi un raport 
amănunţit, la fel și Peabody, iar pe ea o rog ca la aceeași 
oră să fie prezentă la biroul meu de acasă. 

— Ahhh. El înălţă din umeri într-un gest cât se poate de 
natural. 

Eve se întoarse la Roarke. 

— Îi las să plece. Pe cei pe care nu i-am interogat în 
runda asta, îi interogăm mâine de dimineaţă. 

— Nu ai fost cumva nefiresc de politicoasă? 

— Unul dintre ginerii lui e avocat. 

— Intotdeauna apare câte unul. 

— În plus, nu numai că nu merită să mă iau la ceartă cu 
avocatul acesta, dar s-ar putea ca totul să fie în avantajul 
meu. Cei de la amprentare trebuie să sosească și ei, 
adăugă ea, privind din nou pe scenă. Și oricum, vreau să 
verific încă ceva în drum spre casă. 

— Bun. El se ridică și își vâri PC-ul în buzunar. 

— Ai găsit ceva în conturile acelea unde te-ai jucat de-a 
hakerul? 

El zâmbi auzind termenul. 

— Orice cont - care valorează cât de cât - are și o parte 
ilicită. Dar nu am găsit nimic suspect, acesta e adevărul. In 
anumite zone, lucrurile sunt la limită. Dar victima ta a 
beneficiat de sfaturi foarte isteţe, extrem de creative și 
deosebit de întreprinzătoare. A fost generos cu activităţile 
umanitare, dar partea cinică a fiinţei mele îndrăznește să 
afirme că el își și putea permite foarte bine acest lucru. Și 
generozitatea asta avea avantaje considerabile în privința 
taxelor și a publicităţii bine gândite. Nu-i era rușine să 
trâmbiţeze din propriul corn. 

— Păi, dacă ai avea unul, de ce n-ai trâmbiţa, așa că mi 
se pare logic. 

— Trâmbiţatul ăsta îi aducea și mai multe donaţii, ceea 
ce se traducea printr-un stil de viaţă extrem de avantajos 
pentru Jenkins și familia sa. Mai multe case, continuă el, 
automobile de lux, o mulțime de posesiuni, opere de artă, 
bijuterii. Peste toate astea, familia lor - inclusiv copiii 
minori - se află pe statul de plată al bisericii. Și asta e 
perfect legal, din moment ce ei muncesc sau au diverse 
îndatoriri și funcţii care pot fi considerate slujbe. Iar 
biserica achită niște salarii foarte bune. 

— Deci nu există pierderi de dată recentă? 

— Dimpotrivă, turneul acesta a avut parte de vânzări 
excelente, care au garantat și o creștere majora a 
donațiilor. 

— Deci motivul nu a fost unul financiar. Nu se 
potrivește. Sigur, s-ar putea câștiga foarte mult de pe urma 
publicităţii iscate în jurul morţii lui, a naturii acesteia. 
Realitatea e - bunule și neînţelesule Iisuse că moartea lui a 
fost urmărită live pe milioane și milioane de ecrane. Dar 
imaginea era el. 

Ea făcu semn către panoul publicitar în mărime 
naturală, în timp ce se îndreptau spre mașină. 

— El e imaginea din prim-plan. De ce să omori un om 
care îți pune la picioare un asemenea stil de viață? Poate 
că motivul e unul de natură sexuală, poate că la mijloc e 
vorba de gelozie, profesională sau personală. Sau poate că 
am de-a face cu un ucigaș care are un cui împotriva religiei 
și vrea, prin urmare, să ucidă preoți. 

— Eu aș înclina către sex, îmi place mai mult. Dintr-o 
sumedenie de motive. 

— Pariez că Jimmy Jay împărtășea punctul tău de 
vedere. Ea îi dădu adresa familiei Jenkins. Condu într- 
acolo, OK? Și apoi o să mergem la Mark. 

— Şi unde presupui că ar fi avut aventuri intime? 

— Dacă tipul avea obiceiul să calce strâmb, dar să riște 
cât mai puţin posibil, atunci probabil că și-a angajat o 
profesionistă, însă în cazul în care el predica împotriva 
prostituţiei legalizate, atunci înseamnă că n-a ales să riște 
și să fie prins că a plătit vreo târfuliță, profesionistă sau 
nu. Așa că pentru asemenea extra servicii, îţi găsești o 
persoană pe care o poţi păstra aproape de tine, cineva în 
care să poţi avea încredere - și în cazul căreia să nu 
bănuiască nimeni nimic dacă ești surprins în compania ei. 

— Tot riscant e. Dar poate că și riscul făcea parte din 
șarm. 

Eve clătină din cap. 

— Nu-mi pare să fi fost un tip care-și asuma riscuri. Ba 
mai mult, cred că se considera protejat. La fel ca și în cazul 
situaţiei financiare. Făcea totul pas cu pas, luându-și 
măsuri de precauţie. De obicei, fiica lui era aceea care 
turna vodca în sticlele cu apă. Păstra totul în familie - sau 
cât de cât în mijlocul celor apropiaţi, lucrând cu managerul 
său, cu care colabora de mai multe decenii, cu 
bodyguardul lui de încredere. Era un adevărat obicei - 
povestea asta cu vodca, dar soţia lui habar nu avea. Nu se 
prefăcea că nu știe, chiar nu avea habar. Uite că în cazul 
acesta a păcălit-o, și atunci de ce n-am crede că a folosit 
puţină magie și în cazul unor aventuri? 

— Sunt convins că Mira ar vorbi despre asta în termeni 
mult mai duri, zise Roarke după câteva clipe. Dar patologia 
pe care ai descris-o e destul de clară și are logică. Uite, am 
ajuns. 

Ea studie casa situată în zona Park. 

— Frumoasă. Spaţioasă. Aranjată. Intimitatea familiei e 
asigurată, sistemul de securizare fiind unul de ultimă 
generaţie. El a făcut azi o plimbare prin zonă. Un lucru 
care devenise deja rutină, potrivit declaraţiei fiicei lui mai 
mici. A scăpat de bodyguardul său și a ieșit de unul singur 
la plimbare. Ca să mediteze, să-și încarce bateriile. Pot 
paria că a ajuns până aici, la colţ, că a luat un taxi. 

— Şi s-a dus până la Mark. Roarke luă curba, 
îndreptându-se apoi către Madison. La ora asta târzie, nu 
prea e trafic. Cred că ziua a fost mult mai aglomerat. 

— Poate că i-a luat de două ori mai mult timp decât nouă 
acum. Dacă a mers într-acolo pe la prânz, poate că drumul 
a durat exact tot atât. Dar la o distanţă de șase-șapte 
cvartale? Se expunea mult prea mult. L-ar fi recunoscut 
prea multă lume. Newyorkezii sunt obișnuiți să dea ochii 
cu celebrităţile, așa că majoritatea ar fi reacţionat cu 
întârziere. Dar vezi tu, acum trecem pe lângă o mulțime de 
restaurante și de magazine. 

— Iar turiștii roiesc în asemenea locaţii. 

— Şi ei nu obișnuiesc să fie atât de blazaţi. Deci, iei 
taxiul și ajungi aici în... Eve se uită la încheietura mâinii, 
chiar în clipa în care Roarke luă încet curba, oprindu-se în 
faţă la Mark. Dacă dublezi timpul, ajungi în zece minute. 
Dar cred că mai degrabă ar fi cam opt minute. Ea arătă 
legitimaţia în clipa în care portarul veni rapid spre ei. 
Trebuie să las mașina aici. 

Portarul vorbi printre dinţi: 

— Ei, vă supăraţi dacă mutaţi mașina ceva mai încolo? 
Peste vreo două ore sosesc furgonetele cu marfa. 

— Sigur. După ce Roarke parcă un metru sau doi mai în 
faţă, ea cobori pe trotuar și studie hotelul, așteptându-și 
soțul. Tu nu ești proprietarul clădirii acesteia, nu? 

— Nu, dar se poate aranja. Mai ales dacă asta îţi va fi de 
ajutor. 

— Cred că mă descurc și fără să apelez la asta. Dar de 
ce nu ea ta? 

— In ciuda pretențiilor tale zilnice, eu nu deţin aproape 
tot ce există. Şi vrei să deţin asta? 

Își vârî mâinile în buzunare, studiind clădirea la fel ca și 
ea. 

— Locaţia e bună, dar arhitectura nu mă atrage. 
Arhitectura de după Războaiele Urbane e combinată cu 
atâta distincţie, că te și plictisești. Nu e destul de veche ca 
să poată căpăta înfățișarea aceea pe care mi-aş dori-o eu. 
Apoi, mai e și interiorul, pe care ar trebui să-l redecorez și 
să-l  remobilez potrivit viziunii mele. De obicei, 
funcţionează doar la jumătate din capacitate. Are preţuri 
prea mari, dacă judeci după ambianţă și după serviciile 
oferite, iar restaurantul nu are niciun Dumnezeu. 

Ea se răsuci înapoi pe tocuri. 

— Mie clădirea asta mi s-a părut cam urâţică. 

— Ei, da, acesta e răspunsul, pe scurt. 

— Aveai de gând s-o cumperi. 

— Nu. Am studiat problema. Așa procedez eu, iubito, și 
acesta e unul dintre lucrurile pe care le avem în comun. 

Bănuiesc că și tu te afli aici ca să cercetezi un anumit 
aspect și că nu ne aflăm aici, la ora 2:30 dimineaţa, ca să 
admirăm o clădire cu o arhitectură neatrăgătoare. 

— Trebuie să ajungă aici cât de curând. O să vină direct 
aici, după o seară ca asta, o să urce în camerele lor. Sau 
poate că merg în camera unora dintre ei, pentru a se liniști 
și a comenta cele întâmplate. Dar ea nu va proceda astfel. 
Ea va prefera să fie singură. 

— Amanta. 

— Mda. Pariez că-i fata aceea blondă din cor. 

— Toate erau blonde. 

— Da, da, erau. Fata aceea blondă cu sânii cei mai mari. 

— Ca și cum nu toţi bărbaţii ar fi morţi după sâni mari - 
un lucru pe care îl pot certifica -, dar bănuiesc că pariul se 
bazează pe reluarea înregistrării TV și că ai votat cu 
blonda aceea cu sânii mari care stătea în genunchi și 
plângea. 

Ea îl lovi în umăr cu degetul. 

— Ai urmărit înregistrarea. 

— Voiam să văd și eu cum au stat lucrurile. 

— Şi ce părere ai? 

El își duse degetul la buze. 

— N-aș îndrăzni să pariez împotriva ta. 

Eve se întoarse cu fața în direcţia respectivă chiar în 
secunda în care o limuzină ocolea mașina poliției. Urmări 
cum oamenii coborau din mașină. Un bărbat, o femeie, un 
cuplu, încă un domn, după care coborâră și membrele 
corului. Ele rămaseră lipite unele de altele precum o minge 
pufoasă și albastră, rostogolindu-se rapid în hotel. 

— Să le acordăm câteva minute, ca să ajungă în 
camerele lor. Aș fi putut să aștept până la ivirea zorilor, 
zise ea, pe jumătate pentru sine, dar acum i-ar fi mult mai 
ușor să vorbească deschis, aici, în camera ei. Departe de 
locul de întâlnire, de toţi ceilalţi. 

— Și dacă o să admită că a fost amanta lui, la ce-ţi va 
folosi informaţia respectivă? 

— Nu știu. Depinde. Un unghi duce către un altul. Poate 
că acesta putea fi motivul. Ea își dorea mult mai mult; el 
nu era dispus să-i ofere mai mult. Sau poate că a fost vorba 
și de un iubit gelos, de un fost iubit al ei. Sau... Maiam și 
alte variante pregătite. Bun. Hai să mergem și să-l 
intimidăm pe recepţionerul de noapte. Fără mită. Că 
pierdem toată distracţia momentului. 

Eve intră în hotel, străbătu holul a cărui podea avea o 
nuanţă gri de-a dreptul mohorâtă și plictisitoare, având, 
din nefericire, și niște imprimeuri florale. Mergea ţanţoș, 
remarcă Roarke. Iar lucrul acesta îl amuza de fiecare dată. 

Ea trânti legitimaţia pe tejghea. Un droid în costum 
negru stătea, cu o atitudine politicoasă, la front desk. 

— Bună seara, zise el, iar Roarke se întrebă a cui fusese 
ideea de a programa un droid cu un accent britanic atât de 
pisicos. Bine aţi venit la hotelul Mark. 

— Ulla Pintz. Vreau să știu în ce cameră este cazată. 

— Regret. Nu vă pot dezvălui numărul camerelor în care 
sunt găzduiţi oaspeţii noștri. În mod normal, aș suna cu 
plăcere în cameră în numele dumneavoastră, ca să obţin 
permisiunea domnișoarei, dar domnișoara Pintz a sosit 
acum câteva secunde și a cerut să nu fie deranjată. A avut 
loc o tragedie. 

— Da. A murit un om. Eu sunt poliţist. Ridică legitimaţia 
și o roti în faţa ochilor lui. Ia ghici de ce mă aflu eu aici. 

El o privi nedumerit, ceea ce pe Eve o făcu să 
recunoască faptul că aceasta era marea problemă cu 
funcţionarii-mașinării. Nu erau programaţi să priceapă 
sarcasmele și subtilităţile. 

— Hai să discutăm în propoziţii simple, decise Eve. 
Domnișoara Pintz a fost martoră la tragedia de care 
pomeneai. Eu sunt anchetatorul principal al acestei 
tragedii. Ori îmi comunici numărul camerei ei, ori îţi târăsc 
circuitele la Sediul Central, după care o să obţin un 

mandat prin care voi solicita să nu mai funcționezi în vecii 
vecilor, fiindcă ai obstrucţionat demersurile justiţiei. 

— Aici, la noi, la hotelul Mark, dorinţele oaspeţilor sunt 
sacre. 

— la gândește-te puţin la varianta asta: cum o să mai 
respecţi tu dorinţele celor cazaţi aici atunci când o să fii la 
secție, iar glumeţii de la Informatică se vor juca puţin cu 
tine? 

Păru să gândească la acest aspect, având în vedere că 
droizii se gândeau la absolut orice. 

Va trebui să vă verific datele de identificare. 

— Dă-i drumul. 

Din ochii lui ţâșni un fascicul roșu, părând să scaneze 
legitimatia lăsată pe tejghea. 

— Se pare că totul e în ordine, locotenent Dallas. 
Domnișoara Pintz e cazată în camera 1203. 

— Are colegă de cameră? 

— Nu. Celelalte colege din corul Lumina Veșnică au fost 
cazate într-un apartament, dar domnișoara Pintz a preferat 
să aibă propria ei cameră. 

— Pariez că da. 

Mulțumită, ea pomi spre ascensor alături de Roarke. 

— Nu e chiar așa distractiv să intimidezi un droid. 

— Trebuie să înghiţim aceste mici dezamăgiri. Gândeşte- 
te ce o să te mai amuzi interogând-o pe Ulla. 

— Mda. Păși în lift. Poate ca acesta e motivul pentru 
care devine un moment important. Poate că îmi tai singură 
craca de sub picioare pentru că cercetez un aspect care nu 
se leagă în mod esenţial de primul meu caz, în loc să caut 
ceea ce pare evident sau ieșit din comun. 

— Fiindcă te bazezi pe instinctul tău în loc să te bazezi 
pe faptele de netăgăduit? 

— Dacă în momentul acesta aș cere o probabilitate, ar 
reieși în proporţie de optzeci și ceva la sută că ambele 
crime au fost comise de unul și același ucigaș. 

— Dar tu nu ești de acord. 

— Da, cred că nu sunt. Cred însă că știu deja cine l-a 
ucis pe Jenkins. Dar încă nu știu sigur care a fost motivul. 

Eve cobori din lift și pomi pe coridor spre camera 1203. 
Deasupra ușii era semnalul luminos cu indicaţia: Nu 
deranjaţi!. Dar ea ignoră mesajul și ciocăni în ușă. 

— Poliţia, Ulla Pintz. Deschide. 

După câteva clipe de linişte, bătu iar, rostind aceeaşi 
cerere. 

— Alo? O voce tremurătoare se auzi în difuzorul 
speakerului. Sunt, ahhh, indispusă. Mi-au spus că până 
mâine nu trebuie să stau de vorbă cu nimeni. 

— S-au înșelat. Trebuie să deschizi ușa, Ulla, altfel o să 
obțin autorizația de a-mi folosi șperaclul. 

— Nu pricep. Ea își suflă nasul în timp ce rosti aceste 
vorbe și descuie ușa. Samuel ne-a spus că ne putem 
întoarce și că nu trebuie să vorbim cu nimeni. El e avocat 
și se ocupă de toate chestiile astea... 

— Eu sunt poliţist și mă ocup de toate chestiile astea. 
Locotenent Dallas, adăugă Eve, pășind înăuntru și alegând 
intenţionat să nu spună nimic la adresa lui Roarke. Urâtă 
noapte, Ulla, nu? 

— Totul e atât de groaznic. Ulla se șterse la ochi. Își 
scosese rochia vaporoasă și acum purta halatul alb, pus la 
dispoziție de hotel. Avusese timp să-și șteargă cele câteva 
straturi ale machiajului de scenă, astfel încât chipul ei era 
acum livid, lipsit de strălucire și ud de lacrimi. Un chip 
extrem de tânăr. A murit. Chiar în faţa noastră. Nu înţeleg 
cum de s-a întâmplat așa ceva. 

Recunoscând că nu se prefăcea distrusă, ci chiar era, 
Roarke o prinse de braţ. 

— Ar fi mai bine să stai jos. 

Incăperea era mică, dar reuși să se strecoare în colţul 
unde erau aranjate masa și scaunele, chiar în apropierea 
patului. Roarke o ajută să ia loc pe scaun. 

— Vă mulţumesc. Toţi suntem atât de supăraţi. Jimmy 
Jay era un om atât de puternic și de sănătos, mai generos 

ca viaţa însăși și plin de energia pe care ţi-o dăruiește 
Domnul. Ea scoase ceea ce lui Eve i se păru a fi un sunet 
înfundat, după care chipul ei păru chinuit de un singur 
gând. Nu înţeleg cum a putut muri! 

— Mă străduiesc să aflu cum. Ce-ar fi să-mi povestești și 
mie ce fel de relaţie aveai cu Jimmy Jay? 

Ridicând din nou capul, Ulla deschise larg ochii și începu 
să se agite. 

— Dar de ce spuneţi asta? Eu cânt. Toate cântăm. Eu, 
Patsy, Carmella și Wanda, noi formăm corul Lumina 
Veșnică. Noi suntem cele care aducem bucuria. 

Era târziu, cugetă Eve, așa că nu avea niciun rost să se 
învârtă în jurul cozii. Se așeză pe marginea patului, astfel 
încât să poată privi fix în ochii umezi ai Ullei. 

— Știm adevărul, Ulla. 

Privirea Ullei zvâcni brusc în tavan. La fel ca un copilaș 
care neagă că a furat prăjiturele, deși a fost prins cu mâna 
vârâtă în borcan. 

— Nu știu la ce vă referiţi. 

— Ulla. 

În clipa în care Roarke vorbi înainte ca Eve să adauge 
ceva, ea îl privi sfidător, dar el își concentra acum atenţia 
asupra Ullei. 

— Jimmy Jay ar fi vrut ca tu să ne spui adevărul. Are 
nevoie de ajutorul tău. Cineva l-a ucis. 

— Oh, Doamne. Oh, Iisuse. 

— Trebuie să ne spui adevărul, ca noi să putem afla cine 
a comis crima, ca să găsim răspunsul în numele celor care 
l-au iubit și care l-au urmat. Care au crezut în el. 

Ulla își uni palmele, apăsându-le cu putere în valea 
adâncă dintre sânii de o mărime impresionantă. 

— Toţi am crezut în el. Cred că o să ne simţim pierduţi 
fără el, iar eu una chiar o să fiu pierdută fără el. Nu știu 
cum vom găsi din nou calea spre Lumină. 

— Adevărul e primul pas pe calea asta. 

Ea clipi, ochii ei căprui plini de lacrimi fixându-se asupra 
lui Roarke. 

— Într-adevăr? 

— În momentul acesta tu porți o povară, povara unui 
secret. Cred că el și-ar dori să te liniștești și să faci acest 
prim pas spre Lumină. Sunt convins. 

— Ooo. Ea rămase cu ochii la Roarke. Măcar de-aș putea 
să fac asta! Dar nu vreau să fac nimic care i-ar putea face 
rău lui, lui Jolene ori fiicelor lui. Nu mi-aş ierta-o niciodată. 

— Mărturisind adevărul, o să le ajuţi, nu o să le faci rău. 
Dacă nu va fi neapărat nevoie ca ele să cunoască răspunsul 
tău, atunci el va rămâne secret, nu va fi auzit decât între 
acești patru pereţi. 

Ea închise ochii preţ de o secundă, în timp ce buzele ei 
rostiră o rugăciune mută. 

— Sunt atât de confuză. Sufletul meu e atât de bolnav. 
Vreau să vă ajut. Vreau să nu mă abat de la calea cea 
dreaptă. Ulla i se adresa lui Roarke, observă Eve, ca și cum 
ea însăși s-ar fi evaporat pur și simplu, asemeni unui fuior 
de fum. Aţi putea considera, de exemplu, că eu și Jimmy 
Jay am avut o relaţie specială. O relaţie care depășea 
barierele pământești. 

— Adică v-aţi iubit unul pe altul, punctă Roarke. 

— Da, ne-am iubit. Da. Vocea ei era plină de 
recunoștință faţă de el, fiindcă pricepuse acest fapt. Altfel 
de cum le iubea el pe Jolene și pe fetele lui, altfel de cum îl 
iubesc eu pe cel care mi-e ca și logodnic, adică pe Earl, la 
noi, în Tupelo. 

Ulla se uită în grabă la fotografia aflată pe noptieră, 
lângă pat, în care se vedea un bărbat slăbuţ, cu un zâmbet 
larg și lipicios. 

— Ne luminam calea și inima reciproc. Iar eu îl ajutam, 
oferindu-i trupul meu, ca să poată recâștiga puterea de a 
propovădui mai departe cuvântul Domnului. Nu era vorba 
doar de o relaţie fizică, înțelegeţi? Nu era ca și cum, mă 
rog, am fi făcut sex. 

Eve rezistă, făcând eforturi să nu întrebe: dacă nu era ca 
și cum ar face sex, atunci despre ce dracu' era vorba? 

— Cu toate că ne ofeream și alte plăceri, n-am să neg 
lucrul acesta. Cu ochii umezi, implorând înțelegere, Ulla își 
mușcă cu putere buza inferioară. Dar dincolo de această 
plăcere, reușeam să ne înţelegem la un nivel mult mai 
profund, așa că a trebuit să păstrăm secretă relaţia 
noastră. 

— Aș putea să te întreb cât a durat această legătură 
specială? punctă Eve. 

— Patru luni, două săptămâni și cinci zile. Ulla zâmbi cu 
tandreţe. Mai întâi ne rugam, iar puterea aceea-puterea 
spirituală era atât de intensă - știam că era un lucru bun. 

— Şi cât de des... vă dăruiaţi această lumină? 

— Ooo, de două, trei ori pe săptămână. 

— Incluzând și după-amiaza asta. 

— Da. Seara asta era una extrem de importantă, pentru 
toată lumea. Era foarte important ca Jimmy Jay să aibă 
parte de toată lumina și de energia de care avea nevoie. 

Ea luă un alt șerveţel, suflându-și nasul cu delicateţe. 

— El a venit la mine în după-amiaza aceasta. Eu am 
rămas aici atunci când fetele au plecat să pună la punct 
ultimele detalii înainte de repetiţie. A durat aproape o oră. 
Era vorba de o seară specială, foarte specială. Trebuia să 
ne dăruim multă, multă lumină. 

— Îţi dăruia vreodată ceva? întrebă Eve. Bani, cadouri? 

— O, Doamne, nu. Ar fi fost o mare greșeală. 

— Mmm. Aţi ieșit vreodată în oraș? Aţi călătorit undeva, 
aţi petrecut împreună vreo vacanţă, aţi cinat împreună? 

— Nu, 0000, nu. Ne întâlneam doar aici, la mine, când 
aveam ocazia. Ca să creăm lumina aceea. O, poate că ne- 
am mai întâlnit o dată sau de două ori acolo, în spatele 
scenei, în cazul în care mai avea nevoie de încă puţină 
lumină și energie înaintea unei predici. 

— Şi nu-ţi era teamă că puteaţi fi surprinși de cineva 
care nu ar fi înțeles ce trebuia înțeles? 

— Ei, da, mi-a fost teamă, puţin. Dar Jimmy Jay simţea că 
noi eram protejaţi de scopul nostru cu mult mai înalt și de 
intenţiile noastre pure. 

— Nu ţi-a reproșat nimeni această relaţie? 

Ea se bosumflă, întristându-se. 

— Nu, nimeni, până în clipa asta. 

— N-ai povestit nimic amicelor tale, n-ai dat cuiva de 
înţeles că se petrecea ceva între voi? Colegelor din cor 
ori... bărbatului care îţi era aproape logodnic? 

— Nu, n-am spus nimănui. Imi dădusem deja cuvântul. 
Jimmy Jay și cu mine am jurat cu mâna pe Biblie că nu vom 
spune nimănui niciodată. Sper că n-am făcut nimic rău, 
spunându-vă dumneavoastră. Mi-aţi spus că... 

— Acum e cu totul altceva, o asigură Roarke. 

— Fiindcă el a plecat la îngeri. Sunt atât de obosită. 
Acum vreau să-mi spun rugăciunile și să mă duc la culcare. 
Vă supăraţi? 

Când reveniră din nou pe trotuar, Eve se rezemă de 
aripa autovehiculului ei. 

— E imposibil să fi jucat teatru. Chiar e de-o naivitate 
uimitoare. 

— Cu toate astea e tare dulce. 

Eve se uită spre el, apoi își dădu ochii peste cap. 

— Cred că pentru a avea o asemenea opinie, ai nevoie de 
un penis. 

— Am, și chiar aceasta e opinia mea. 

— În ciuda acestui fapt - sau tocmai de aceea - ai apăsat 
pe butoanele potrivite. Te-ai descurcat de minune și ai 
făcut-o să mărturisească iară să trebuiască s-o târăsc cu 
țţâţele alea idioate cu tot până în centrul orașului. Ea nu se 
putu abţine să nu rânjească. Se eliberează de povara 
secretului și pășește pe calea cea dreaptă. 

— Ei, era un subiect de discuţie. In orice caz, e genul de 
femeie care, ca să zicem așa, așteaptă ca un penis să-i 
spună ce să facă, ce să gândească. Iar Jenkins s-a folosit de 

chestia asta. Dacă nu cumva, el chiar credea în chestiile 
alea pe care i le spunea ei. 

— Oricum, e doar un punct de vedere. Eve deschise 
portiera După ce intrară în mașină, ea întoarse capul către 
Roarke. Oare amândoi erau la fel de fraieri, încât să creadă 
că nu-i suspecta nimeni, că nu se prindea nimeni că făceau 
sex? Chiar să nu bănuiască nimeni nimic? De trei ori pe 
săptămână timp de câteva luni de zile, plus acele momente 
ocazionale în culise. În culise, pe unde se perinda destul de 
multă lume, după cum am constatat și noi. 

— Vrei să spui că cineva i-a descoperit, zise Roarke în 
timp ce conducea mașina spre casă, și că acesta e motivul 
pentru care persoana respectivă l-a ucis pe Jenkins? 

— Da, e și asta o posibilitate. Ce s-ar fi întâmplat cu 
biserica - cu reputaţia ei, cu misiunea sa, cu donațiile - 
dacă înțelegerea asta dintre ei doi ar fi ieșit la iveală? 
Sexul a răsturnat ţări și a îngropat mulţi lideri politici. 
Presupun că prejudiciul ar fi fost unul considerabil. 

— Mda, dar eu mă gândesc la ceva mai mult, mult mai 
mult decât moartea fondatorului și liderului bisericii. Poate 
că ţinta criminalului nu este un lider oarecare, ci toţi 
slujitorii Domnului. Dacă lovești cum trebuie, poţi chiar să 
scapi basma curată. Poţi da câteva lovituri, dar, în același 
timp, poţi obţine și alte beneficii. Poţi să te arăţi 
scandalizat, plin de compasiune. Şi o ţii așa până apare 
următoarea ţintă. 

O, da, cugetă ea. Se potrivea perfect. Era un plan care 
funcționa perfect. 

— Între timp ai la dispoziţie văduva, familia îndurerată. 
Presa îţi servește pe post de acoperire, așa că te gândești 
să dai lovitura în timpul slujbei de înmormântare. Și, la 
naiba, dacă știi ce ai de făcut, îţi iese o treabă de nota 
zece. 

— Cine cunoaște toate mișcările familiei? 

— Ah. Managerul victimei. Billy Crocker. 

Roarke râse scurt. 

— Şi - bănuiesc - ţi-ai dat seama de asta dintr-un singur 
interogatoriu și după câteva ore de anchetare a acestui 
caz. 

Ea își roti umerii de câteva ori, frecându-se la ochi. 

— Trebuia să-ți spun că tocmai din acest motiv îl admir 
pe managerul lui. Am obosit, mă las prea ușor 
impresionată. Dacă e vorba de o crimă care n-are de-a face 
cu primul caz, atunci chiar îl simpatizez pe individ. Dar 
dacă greșesc și cazul acesta are de-a face cu Flores/Lino, 
atunci să fiu a naibii dacă mai știu ce se petrece. 

Incepu să caște. 

— N-am băut destulă cafea, mormăi ea. Cred că am 
nevoie de două ore de odihnă, să las mintea să lucreze în 
timp ce dorm puţin. Ei, da, maximum două ore, pentru că 
trebuie să termin de scris raportul înainte de sosirea lui 
Peabody. Trebuie să am câteva minute la dispoziţie ca să 
verific o dată, de două ori informaţiile și să cercetez și 
datele financiare descoperite de tine. Chiar dacă adaug și 
declaraţia Ullei, tot nu ajung prea departe. Am nevoie de 
mult mai multe date. 

Roarke trecu cu mașina dincolo de porti. 

— Adică nu o să te posed și n-o să creăm lumină în 
dimineaţa asta? 

Ea schiță un zâmbet somnoros. 

— Amice, eu caut întunericul. 

— Mi se pare corect. Dormi două ore, iar dimineaţă bei 
un energizant. 

Revoltător. 

— Avem o aromă nouă. Aromă puternică de piersică. 

— Revoltător și prostesc. Mmm. 

Dar cum până atunci mai avea două ore, n-avea rost să- 
și facă griji de acum. Se concentră să urce la etaj, să se 
dezbrace, după care se prăbuși pe pat, unde Galahad, deja 
cuibărit la locul lui, o privi nemulţumit fiindcă îl deranjase. 

În clipa în care pisicul își reluă locul la picioarele ei, iar 
ea se cuibări lângă Roarke, era deja adormită. 

Și așa, în vis, se trezi pe scena marii arene de la 
Madison Square Garden. lar altarul era scăldat de o 
lumină puternică și albicioasă. Lino, îmbrăcat în veșmântul 
preoţesc, și Jenkins, purtând costumul lui alb, se aflau 
chiar în spatele altarului. 

Alb și negru sub lumina aceea puternică. 

— Toţi cei prezenţi aici suntem niște păcătoşi, zise 
Jenkins, salutând-o. Plătești un bilet și gata. 

— Păcatele se află sub jurisdicţia mea, îi zise Eve. La fel 
și crimele. Religia mea e crima. 

— Ai început de tânără. Lino ridică o cupă de argint, 
toastă în direcţia ei, după care bău. Oare de ce au 
transformat sângele lui Hristos într-un vin ieftin? Vrei și tu 
o gură? îl întrebă el pe Jenkins. 

— Îl am pe al meu, padre. 

Jenkins ridică sticla cu apă. 

— Fiecare om cu otrava lui. Fraţi și surori! 

El înălţă glasul, desfăcând larg braţele. 

— Haideţi să ne rugăm pentru sora noastră care a 
păcătuit, ca să găsească drumul și lumina. Ca să se 
căiască! 

— Nu mă aflu aici pentru propriile mele păcate. 

— Păcatele sunt cele care ne apasă, cele care ne 
împiedică să-L. luăm de mână pe Dumnezeu! 

— Ce zici dacă o absolvim de păcate? sugeră Lino. Eu 
acord zilnic iertarea, iar sâmbăta chiar de două ori. Nu 
poţi să-ți cumperi un bilet spre Rai, fără să plătești pentru 
salvarea sufletului tău. 

— Niciunul dintre voi nu e ceea ce pretinde a fi. 

— Dar cine e ceea ce pretinde a fi? întrebă Jenkins. Ia să 
ne uităm la înregistrare. 

Ecranul din spatele lor pomi pe neașteptate. Lumina 
roșie și difuză clipi de câteva ori la rând. Pe fereastra 
aceea mică, SEX, SEX ÎN DIRECT! Lumina aceea roșie se 
transformă în dormitorul lui Eve, acolo unde ea, copil fiind, 

tremura de frig, tăindu-și o bucăţică de brânză cam 
terciuită. 

În vis, inima începu să-i bată cu putere. Simţi o arsură 
puternică în gât. 

El se apropia. 

— Am mai văzut asta. Eve se strădui să nu-și ia ochii de 
pe ecran, spunându-și că trebuie să găsească voinţa de a 
nu se răsuci pe călcâie și a o luă la fugă, de frica a ceea ce 
avea să urmeze. 

El era din ce în ce mai aproape. 

— Ştiu ce a făcut. Stiu ce a făcut. N-ar trebui să 
procedaţi astfel. 

— Judecătorul nu știe, o avertiză Lino, suflecându-și 
mânecile robei. Tatuajul de pe braţul lui începuse să 
sângereze. La sfârșit vei fi judecată. 

Pe ecran, tatăl ei, beat - dar nu suficient - o pocni. După 
care se aruncă asupra ei. li fractură braţul în timp ce o 
viola. Pe ecran, ea începu să strige, iar pe scenă, retrăi 
totul. Durerea, șocul, teama. La sfârșit, simţi mânerul 
cuţitului pe care-l strângea în mână. 

Îl ucisese, înfigând lama cuţitului în trupul lui, iar și iar, 
simțind cum sângele se scurgea pe mâna ei și-i împroșca 
chipul, în timp ce braţul îi era străpuns de o durere 
cumplită, agonică. Stătea pe scenă și se uita pe ecran. 
Stomacul îi era deja întors pe dos, dar rămase locului și 
privi până ce copilul acela, care era tot ea, se ghemui într- 
un colț al încăperii, la fel ca un animal sălbatic ce se 
ascunde. 

— Mărturisește, îi ordonă Lino. 

— Căiește-te pentru păcatele tale, strigă Jenkins. 

— Dacă ce aţi văzut acolo e un păcat, atunci o să dau 
socoteală în faţa lui Dumnezeu - când va sosi momentul și 
dacă va fi cazul. 

— Să fie pedepsită, solicită Lino. 

— Să se mai nască o dată, predică Jenkins. 

Împinseră amândoi în masa care forma altarul, așa că 
aceasta se prăbuși pe scenă, spărgându-se în mai multe 
bucăţi - bucăţi de piatră. Din coșciugul aflat dedesubt se 
înălță fantoma însângerată a tatălui ei. Acesta zâmbi. 

— Iadul te așteaptă, fetițo. A venit vremea să mă urmezi. 

Fără nici cea mai mică ezitare, Eve scoase arma din 
teacă, 

Incărcând-o la maximum. După care își ucise din nou 
tatăl. 


— Trezește-te, trezește-te, Eve, gata. E suficient. Trebuie 
să te întorci. 

Ea simţi brațele acelea calde și puternice care o 
cuprinseră. Inima lui bătea într-un ritm alert lângă a ei. 

— Bine. Bine. Aici reușea să respire. Putea să se 
odihnească. S-a terminat. 

— Eşti rece. Eşti groaznic de rece. Roarke își lipi buzele 
de fruntea ei, de obrajii ei, masându-i pielea îngheţată a 
braţelor și spatele. 

— Ea nu era acolo. 

— Cine? 

— Mama. M-am gândit că dacă voi visa vreodată despre 
momentul acela, dacă mă voi întoarce în timp sau 
amintirea aceea mă va izbi, va fi și ea acolo. Din cauza lui 
Solas, din pricina acelui eveniment. Dar nu a fost așa. Ea 
nu a apărut deloc. Mă simt bine. 

— Să-ţi duc un pahar cu apă. 

— Nu. Ea îl strânse tare de tot în braţe. Stai aici cu 
mine. 

— Atunci povestește-mi cum a fost. 

El o ţinu în braţe în vreme ce ea îi povesti, iar frigul se 
risipi încet-încet din pielea, din oasele și din inima ei. 

— L-am ucis încă o dată. Nu am mai simţit frica, furia 
sau disperarea de altădată. Dar nici plăcere n-am simţit. 
Nu era vorba doar de un gest necesar, ci și de faptul că am 
reușit să stau acolo, să urmăresc tot ce se petrecea pe 

ecran, retrăind practic toate acele clipe. Ca și cum aș fi 
fost în două locuri deodată. Dar... 

— Dar? 

— Dar povestea nu m-a rănit chiar atât de mult, nu m-a 
speriat extrem de tare. Am putut să mă uit pe ecran și să- 
mi spun: S-a sfârșit. Totul o să fie bine. Oricât va dura, 
totul va fi bine, fiindcă eu voi proceda exact așa cum se 
cuvine. Indiferent de câte ori voi fi obligată să repet gestul, 
el tot mort va rămâne. Iar eu sunt în regulă. 

— Lumina aprinsă, ordonă el. Cincisprezece la sută. 
Trebuia s-o privească, s-o vadă destul de bine ca să fie 
sigur. Și după ce se asigură, îi cuprinse obrajii în palme și 
o sărută pe frunte. 

— Mai poţi dormi? 

— Nu știu. Cât e ceasul? 

— Aproape 6:00. 

Ea clătină din cap. 

— Ei, oricum ar fi trebuit să mă trezesc. Mă scol și mă 
apuc de treabă. 

— Bun, atunci o să-ţi ofer băutura aceea energizantă. 

Ea îi făcu cu ochiul. 

— Mi-am închipuit că ai să pomenești despre asta. 

— Și fiindcă tu ești unica și marea iubire a vieţii mele, o 
să mă înfrupt și eu din băutura asta. 

Eve ar fi preferat o cană cu cafea, însă bău amestecul 
acela care, până la urmă, nu se dovedi chiar atât de rău la 
gust. - Zici că mănânci un bol cu fructe. 

— Cam asta e ideea. El studie lichidul rămas în propriul 
pahar, oftă puţin, după care îl bău. Ei, încă o misiune 
îndeplinită. 

— Dar de ce nu fac și cafea cu aromă de fructe? 

— Există diverse băuturi pe bază de cafea cu tot felul de 
arome, nu? Dar un amestec proteic te îndeamnă, în primul 
rând, să consumi o băutură sănătoasă. Ceva benefic și care 
se pregătește rapid. 

— Poate că ar fi consumată de mult mai multă lume dacă 
ar imita gustul unui produs nu chiar atât de sănătos, dar 
care e pe placul lor. Mai târziu, cei care consumă 
amestecul acesta doar la nevoie, ar începe să spună: mmm, 
mmm, îmi plac tare mult shake-urile acestea gen cocktail, 
care conţin o groază de proteine sub formă lichidă. 

El vru să adauge ceva, după care înclină capul într-o 
parte. - Hmmm. 

— Era doar o părere. Mă rog. Trebuie să apuc să fac un 
duș înainte să încep treaba. 

— Şi eu la fel. 

Ea miji ochii. 

— De fapt, tu vrei să apuci să faci duș sau vrei să pui 
mâna pe mine? 

— Hai să aflăm. 

Eve își scoase cămașa de noapte în timp ce ieșea din 
dormitor și se îndrepta spre baie. Intră mai întâi la duș. 

— Robinetele deschise la maximum, la 101 grade. 

— Doamne, zici că te fierbe cineva pentru micul dejun. 

Jeturile de apă încrucișate porniră să funcţioneze - un 
șoc pentru pielea ce transmise fierbinţela aceea până la os. 
În timp ce apa o cuprinse din toate părțile, ea se răsuci pe 
călcâie și îl trase spre ea. N 

— Simt că am foarte multă energie. li captură buzele, 
sărutându-l lacom, cu pasiune, prefăcându-se că-l mușcă 
ușor, după care pufni în râs în secunda în care trupul ei se 
izbi de peretele din sticlă șiroind de apă. Iar trupul lui îl 

țintui locului pe al ei. Uaaau, văd că și tu ai multă energie. 
Ce coincidenţă! 

El fu primul care începu s-o mângâie, pielea sa udă 
atingându-se de trupul ei la fel de ud, astfel că fiecare 
centimetru al ființei ei se înfioră plin de dorinţă și 
nerăbdare. A 

— Repede, zise ea, lipindu-se de el. Îl mușcă din nou, iar 
ochii ei în nuanţa coniacului licăriră provocator. Rapid, cu 
putere și plin de pasiune. În secunda asta. 

El îi cuprinse șoldurile, ridicând-o pe vârfuri ca să-i 
poată oferi exact ceea ce își dorea. 

Plăcerea era una demenţială și mușca din ea. Ochii lui, 
mari și de un albastru sălbatic, o captivară definitiv în timp 
ce trupul lui se sălta și împingea, astfel că ea atinse deja 
prima culme a extazului. 

Țipă datorită plăcerii și a încântării, a certitudinii că 
acolo... acolo ea pricepea puterea acelei regăsiri, acelei 
acceptări și acelei contopiri cu partenerul și sufletul ei 
pereche. Doar aici descoperea aceea pasiune, acea flacără 
care-i mistuia și doar alături de el - doar împreună cu el - 
încrederea aceea absolută dintre ei reușea să tempereze 
puterea și s-o transforme în dragoste. 

Indiferent ce se petrecuse înainte, indiferent care 
fuseseră visele ce o bântuiseră, ea știa cine e și se 
dezvăluia în acel univers special creat de propria sa 
dragoste. 

Se lipi și mai tare de el, îl cuprinse și mai tare în braţe, 
până ce simţi că se cutremură. Gura ei alunecă în goană, 
mai lacomă ca niciodată pe pielea lui umedă și fierbinte, în 
vreme ce inima ei tresări puternic. 

— Mai mult, mai mult. 

Stropii și aburii erau la fel de fierbinţi, iar apa lovea cu 
forță în geamul de sticlă. Unghiile ei se înfipseră adânc în 
umerii lui, iar trupul ei îl împresură pe al lui precum lava 
unui vulcan. Dar nu se predă. Nu avea de gând s-o facă, el 
o știa cât se poate de bine. Avea de gând să reziste în 


180 


continuare, fiindcă mai trăiseră asemenea clipe. Orice ar fi 
venit, aveau de gând să reziste. 

Momentele ce urmară, momente ce-i consumară pe 
amândoi, dezlănţuiră în ei o poftă nebună, de nestăpânit, la 
care se adăuga o dragoste devoratoare, plină de forţă, 
scandaloasă, care îi uni în cel mai autentic mod, purtându-i 
acolo unde nu exista nici sfârșit și nici început. 

El o duse din nou pe culmile extazului, spre care se 
îndrepta și el. Când simţi că ea plutea, când șocul acela 
ametitor se oglindi în privirea ei strălucitoare, o acompanie 
cuprins de fericire. N 

Cu toate astea, ea încă rezista. În momentul în care sosi 
și marea eliberare, extazul final, braţele ei rămaseră tot 
acolo, în jurul lui, strângându-l cu putere. Ameţit, el o 
sărută - mai întâi la curbura obrazului, apoi pe linia 
gâtului, gâdilând-o ușor. După care gurile lor se întâlniră 
într-un sărut lung și drăgăstos. 

— Doamne, reuși ea să șoptească. lisuse. Uaaau. 

— E vorba de o trinitate sfântă și personală? El atinse un 
cub din sticlă, făcând palmele căuș pentru a prinde acolo 
săpunul lichid care se scurse încet dinăuntrul acestuia. 

— Simt o nevoie nemaipomenită să beau un shake 
energizant al cărui efect să dureze cât oi trăi. 

Ea surâse în vreme ce el îi întinse lichidul parfumat de-a 
lungul umerilor, al spatelui și deasupra sânilor, masându-i 
cu mișcări energice. 

— Nu cred că avem nevoie de energizante. 


Indiferent care fusese rezervorul acelui flux energetic, 
fie că fusese vorba de partida aceea de amor plină de 
pasiune și reconfortantă, fie de acele coșmaruri, Eve se 
așeză la birou să scrie raportul referitor la ancheta 
Jenkins, cu mintea extrem de limpede. 

Revizui declaraţiile martorilor, căutând să pună la punct 
parcursul orar al evenimentelor. Și pentru că era deja o 


181 


activitate de rutină, comandă o probabilitate legată de cele 
două cazuri anchetate. 

Așa cum bănuia, computerul determină într-un procent 
de 86,3% că cele două cazuri ar putea avea unul și același 
ucigaș. 

Cu toate că nu credea că această probabilitate era 
valabilă, rearanjă panoul de expunere a informaţiilor, 
împărţindu-l în două: o parte dedicată lui Flores/Lino, o 
parte dedicată cazului Jenkins. 

Sorbind din cafea, studie apoi rezultatul. 

— Da, în aparenţă. În aparenţă, mormăi ea. Dar nu am 
aprofundat suficient problema; am ignorat subtilităţile. 

Preotul, un simplu preot - care nici nu era preot - într-o 
parohie predominant hispanică, și evanghelistul faimos, 
bogat și aflat în lumina reflectoarelor. Credinţe diferite, 
culturi diferite, doctrine diferite. 

Reflectând, începu să se plimbe în jurul panoului. Dacă 
varianta determinată de computer era cea corectă, iar ea 
se înșela, atunci poate că presa însăși fusese în parte 
motivația acestei crime. Prima dintre crime suscitase un 
interes suficient de mare din partea presei, dar după cel 
de-al doilea asasinat, avea să se producă o adevărată 
explozie mediatică. Ambele crime avuseseră loc în faţa 
unei audienţe numeroase, ambele avuseseră loc în timpul 
unei acţiuni care putea fi considerată drept o performanţă 
deosebită, un spectacol de excepţie și ambele arme folosite 
fuseseră pregătite în culise. Acolo unde, cu toată paza 
asigurată de oamenii lui Jenkins, diferite persoane reușeau 
să se miște în voie de colo-colo. 

Ambele victime aveau secrete, și niciuna dintre ele nu 
era la fel de pură și de bună precum pretindea. Sau după 
cum propăvăduia imaginea fiecăruia dintre ei. 

Se întoarse cu fața spre Roarke în clipa în care acesta 
intră pe ușă. 

— Probabilitatea e de peste 86 % ca ambele victime să fi 
fost ucise de același criminal. 

— Exact cum ai pronosticat tu. 

— lată o întrebare: în cazul în care ucigașul e unul 
singur, atunci e posibil ca el să fi descoperit duplicitatea 
victimelor? Prefăcătoria lui Flores și faptul că Jenkins își 
înșela nevasta și consuma alcool? 

Adică să-i fi omorât din pricina ipocriziei. Roarke studie 
panoul rearanjat. Atunci, mii și mii de lideri religioși ar 
trebui să fie atenţi la ce beau. 

— Mda, și nu numai atât. De ce i-a ales tocmai pe ei, în 
orașul nostru? Fiindcă și ucigașul locuiește tot aici. Familia 
Jenkins locuiește în altă parte. Deţine mai multe case, da, 
dar niciuna nu se află în New York. În plus, el călătorea 
destul de mult, așa că ar fi putut să fie ucis în orice colț al 
lumii. Oricând. 

— Dar l-a omorât aici și acum. La câteva zile după 
moartea lui Flores. 

— Da. După. Un fanatic psihopat? Atunci de ce a ucis 
prima dată un preot obscur și nu pe cel faimos? Şi de ce nu 
și-a revendicat ucigașul cele două crime? 

Eve clătină din cap, plimbându-se în jurul panoului. 

— Da, mare parte dintre făptași, dintre criminalii în serie 
reușesc să-și ţină gura închisă, măcar pentru o vreme. Dar, 
după părerea mea, dacă ţinta ta sunt liderii religioși, 
atunci ești un fanatic. Unul care crede. Și fiind credincios 
fanatic, tu îți dorești ca, împlinind voia lui Dumnezeu, să 
împărtășești lumii întregi faptele tale. 

— Altfel de ce ai mai fi fanatic? întrebă Roarke perfect 
de acord. 

— Oh, daaa. Dar uite că acum nu a scos niciun cuvânt. 
Mai departe, îl ucizi pe falsul preot, sperând ca poliția să 
descopere acest lucru, având încredere că așa se va 
întâmpla? Tu, fanaticul, nu faci tot posibilul ca acesta să fie 
dat de gol? Eu nu prea cred. Ori lași un semn, ori angajezi 
pe cineva care să-l denunțe. 

Roarke ridică un deget, după care se duse până în 
bucătăria biroului ei ca să-și ia o cană cu cafea. 

— Am subliniat deja amândoi că tu nu ești de acord cu 
procentajul stabilit de computer. 

— Cred că în computer sunt stocate multe informaţii 
aiurea. Prima crimă respectă un anumit ritual. Pare să fie o 
răzbunare personală, dar care are în același timp legătură 
cu ceremonia. Cea de-a doua? Pare... 

— O soluţie practică, sugeră Roarke. 

— Exact. Pare o oportunitate care nu trebuia ratată, l-am 
trimis Mirei un raport, să vedem dacă îmi poate face o 
programare. 

— Vrei să afli și părerea mea? 

— Sigur. 

— Probabilitatea aceea nu mi se pare valabilă, mai ales 
dacă mergi un pic mai departe, dincolo de aparente. 
Ambele victime erau, în mod ostentativ, slujitori ai 
Domnului. Însă în cazul primei victime, nu există niciun 
beneficiu - niciunul evident, în orice caz. 

Roarke bătu cu vârful degetului în fotografia lui Lino. 

— Sub numele de Flores, de vreme ce el era simpatizat 
de cei cu care colabora și când era bine cunoscut în rândul 
membrilor bisericii, un preot paroh putea fi înlocuit, și 
chiar așa s-a și întâmplat. În cazul celei de-a doua victime, 
câștigul e unul substanţial - din punct de vedere financiar 
-, deși există și posibilitatea unor pierderi. Cel puţin pe 
termen scurt. Așa că o eventuală înlocuire ar putea fi 
făcută cu răbdare. Dar Jenkins, indiferent cum era el, s-a 
dovedit și un om de afaceri. Așa că se vor întreprinde 
anumite acţiuni care să-i protejeze afacerea. M-ar 
surprinde să aflu că aceste măsuri de precauţie nu au fost 
luate mai demult. Dar în ambele cazuri, aș îndrăzni să spun 
că aceste crime au avut un caracter intim, așa cum ţintele 
au fost alese dintr-un motiv anume. Ucigașul, sau ucigașii, 
a urmărit cu precizie planul pus la cale. 

— Acela de a-i elimina pe cei vizaţi. Dar fără a-i demasca 
neapărat. Ea bău iar din cafea, privind cu atenţie panoul 
pe care erau expuse datele. De fapt, dacă Jenkins ar fi fost 

demascat, atunci afacerea lui ar fi fost supusă unui mare 
risc. Și niciunul dintre cei implicaţi în ea nu și-ar fi dorit 
așa ceva. 

— Ai dreptate. 

— Să sperăm că aceasta e pista corectă, pentru că altfel 
o să ne uităm mult și bine la rabinul sau la călugărul ăla de 
la morgă, până să aflăm adevărul. I-auzi, vine și Peabody, 
și-l aduce și pe McNab. 

— Ai un auz de felină. 

Eve privi câteva secunde spre canapeaua pe care 
obișnuia să se odihnească, acolo unde Galahad se tolănise 
comod și își făcea somnul dintre micul dejun și masa de 
prânz. 

— Depinde la ce fel de felină ne referim. Dă-mi raportul, 
rosti Eve în secunda în care Peabody și McNab pășiră în 
birou. 

— Poftim. Cu ochii negri încă somnoroși, Peabody îi oferi 
CD-urile. Te rog, aș putea să am și eu parte de o cană cu 
cafea, ceva de mâncare și o porţie consistentă de vitamine? 

Eve făcu semn către bucătărie în vreme ce se îndreptă 
spre computer și băgă CD-urile în dispozitiv. Cu toate că 
nu citise raportul, expedie o copie doctoriţei Mira și una lui 
Whitney. Urma să-l citească mai târziu. 

Până se alimentează partenerii tăi de lucru, mă duc să- 
mi rezolv și eu niște treburi. El îi ridică capul, sprijinindu-și 
degetul sub bărbia ei, după care o sărută cu tandrete. 
Succes la vânătoare, locotenente! 

— Mulţam. Hei, ai multe afaceri de protejat. 

El se întoarse spre ea, rămânând în prag. 

— Una sau două. 

— Un noian, replică ea. Partea cea mai importantă e că 
tu ai asigurări și contingente în întreaga lume. Ai la 
dispoziție mai multe persoane care au de făcut diferite 
operaţiuni în cazul decesului tău, care va avea loc cine știe 
când, într-un viitor îndepărtat și neclar, la vârsta de două 

sute șase ani, după ce noi doi o să facem amor pasional și 
fierbinte în cabina de duș. 

— Speram să trăiesc până la două sute doisprezece ani, 
dar, în rest, ai dreptate. 

— În plus, bănuiesc că l-ai însărcinat deja pe Summerset 
să se ocupe de tot - să fie coordonatorul. El fiind persoana 
în care ai cea mai mare încredere ca să învârtă bilele și să 
le păstreze în stare de funcţionare. 

— Îţi dai seama că ar însemna ca el să apuce să trăiască 
până în jurul vârstei de două sute patruzeci de ani, dar 
recunosc că ai dreptate. Cu toate că aș avea încredere în 
tine, nu mă aștept ca tu să lași deoparte... bilele... tale, ca 
să le învârţi pe ale mele. Mai ales că ai intra în comă 
numai gândindu-te la suferința provocată de anii grei și 
lungi în care ai fi obligată să trăiești fără mine. 

— Exact. 

— Şi încă îţi mai place de director. 

— Mai vedem noi. 

Ea reveni la birou, solicitând o verificare completă în 
privinţa lui Billy Crocker. Peabody și McNab se întoarseră 
aducând cu ei câte o farfurie cu vafe. 

— Carbohidraţi. Energie. 

— Mda, o zi plină de energie. Billy Crocker e văduv. 
Soţia lui - singura, de altfel - a murit acum șase ani într-un 
accident de mașină. Are doi copii care acum sunt mari 
deja. Fata lucrează ca asistent maternal, locuiește în 
Alabama, împreună cu soţul și cu cele două fete minore. 
Băiatul este contabil la Lumina Veșnică și e însurat cu o 
doamnă care lucrează tot la Lumina Veșnică, pe post de 
publicist. Are o situaţie financiară mai mult decât 
rezonabilă, cu toate că reinvestește un procent de 20% din 
venitul său anual în conturile Luminii Veșnice. În orașul de 
baștină, casa lui se învecinează teoretic cu cea a familiei 
Jenkins, deși mai păstrează o locuinţă și în apropierea fiicei 
căsătorite. 

Eve reflectă câteva clipe. 

— E însărcinat cu păstrarea aparenţelor, cu curăţarea 
veniturilor, cu programarea întâlnirilor familiei Jenkins, cu 
asigurarea transportului liderului. Ca să ajungi la Jimmy 
Jay, trebuia să treci mai întâi pe la Billy. 

— Un soi de lider secund, sugeră Peabody. 

— Absolut. El îi stabilea întâlnirile, repetă Eve. Garantez 
că atât Caro, cât și Summerset știau foarte bine unde își 
petrecea Roarke mare parte din zi și din noapte, își spunea 
ea. Dacă nu, știau cu precizie unde să-l localizeze, 
indiferent la ce oră, indiferent de locaţie. Dacă ar fi fost 
atât de idiot încât să mă păcălească... 

— Te-am auzit, strigă Roarke. 

— Ei ar fi știut. Ori unul dintre ei, ori amândoi. 

— Deci Billy știa că Jenkins... predica și corului? sugeră 
McNab. 

— Potrivit declaraţiei date de Ulla, amanta, ea și Jenkins 
au tot cântat „Aleluia!” vreo patru luni de zile. În mod 
regulat. Pun pariu că Billy era la curent, așa cum pot paria 
că Ulla nu a fost singura pe care a convertit-o Jenkins. 

— Atunci o să-l punem pe Billy puţin la zid ca să vedem 
cât de mult era la curent cu toată povestea asta și-o să 
vedem ce mai descoperim cu ocazia asta, Peabody. După 
care vedem dacă putem afla pe cine a mai convertit 
înaintea ei. 

— Până atunci, trebuie să continuăm și ancheta în cazul 
Flores, dar e posibil ca aceste două cazuri să se 
intersecteze. Am rezultatele unei verificări pe care am 
început-o aseară, înainte să aibă loc cel de-al doilea 
asasinat. Am întocmit o listă cu vreo șase indivizi cu 
numele Lino care au fost botezați la biserica St. Cristóbal 
aproximativ în perioada aceea, dar care nu au locuit în 
parohia respectivă în ultimii șase ani. Prima dată, i-am 
eliminat pe cei care sunt căsătoriţi, care locuiesc cu cineva 
ori au fost arestaţi. Dacă nu obţinem nimic, atunci 
încercam altă variantă, revenind la cei eliminaţi. Poate că 

identitatea pe care și-a creat-o era, de fapt, la fel de falsă 
ca și el. 

— Asta înseamnă să muncim iar pe brânci. McNab 
termină de mâncat vafele. Va fi o muncă mult mai 
complicată. Ca să nu mai adăugăm că escrocheriile cu 
depuneri de taxe care nu vor transforma efortul nostru în 
ceva cu adevărat practic. 

— Să sperăm, deci, că prima încercare va da rezultate. 
Crezi că Feeney îţi va da liber dacă eu voi dori să 
colaborăm la verificarea asta? 

— Nu știu cum va reuși să conducă departamentul fără 
mine, dar dacă i-o ceri tu, o să fie de acord și atunci îţi stau 
la dispoziţie. Și cu verificarea identității cum rămâne? 

— Callendar se va descurca de una singură, ce crezi? 

— E aproape la fel de pricepută ca mine. El rânji. Și 
oricum, eu am format-o. i 

— Voi lua legătura cu Feeney. Intre timp, te duci la 
Sediul Central și te apuci să-i contactezi și să-i interoghezi 
pe cei care poartă numele Lino. Ea îi aruncă un CD. Dacă 
Feeney nu se poate lipsi de tine deocamdată, folosește-te 
de asta. Mai am o copie. Peabody, tu vii cu mine. Și dacă 
voi doi trebuie să vă sărutaţi înainte să vă luaţi la revedere, 
atunci faceţi-o repejor. 

Eve părăsi încăperea ca să nu fie de faţă în momentul cu 
pricina. 

Dar roșul-aprins din obrajii lui Peabody, în clipa în care 
aceasta o ajunse din urmă, îi demonstră lui Eve că nu 
fusese vorba doar de un sărut oferit pe fugă. 

— Şi, unde mergem mai întâi? 

— La morgă. 

— Vafe, cadavre și trupuri ciopârțite. Trioul infect al 
unui poliţist. Ai reușit să dormi măcar puţin? 

— Vreo două ore. 

— Aș fi vrut să sforăi și eu vreo două ore, ca tine. 

— Eu nu sforăi. McNab sforăie. 

— Mda. Peabody își ascunse un căscat în clipa când 
ieșiră pe ușa casei. Cred că te las la cârmă, iar eu o să mă 
fac ghem lângă tine. Se trânti pe locul pasagerului din 
dreapta, în mașina care era parcată în fața scării. Prin 
urmare, amanta nu e pe lista ta de suspecți? 

— E proastă de dă în gropi. Roarke spune că e simpatică 
și cred că și mie mi s-a părut astfel. Loială, aș spune eu. 
Poate că a făcut parte din motivaţie, dar nu a avut de-a 
face cu execuţia. 

— Ziceai că acest caz poate avea ceva legături cu cazul 
Flores. Dar nu prea văd cum. 

— De ce? 

— Ei, știu că ele par că se intersectează sau că decurg 
unul din altul. Aceeași metodă, victima pare, în principiu, 
de aceeași factură. Și dacă ucigașul are o misiune, de ce o 
păstrează pentru el? Poate că victimele au legătură una cu 
alta dintr-un alt punct de vedere, dar nu înţeleg care ar fi 
acela. Câteva ore am căutat informaţii referitoare la 
trecutul lui Jenkins. Nu-mi dau seama ce legătură ar fi avut 
el cu cel care l-a otrăvit pe Flores, care și unde e punctul 
lor comun. 

— Poate că nu ai sforăit și nici n-ai stat la cârmă, dar te- 
ai descurcat binișor în astea două ceasuri. Depăși aproape 
cinci clădiri, înainte de a da piept cu traficul infernal. La 
naiba. La naiba. De ce i se spune oră de vârf, când, în 
realitate, nimeni nu se poate grăbi în nicio direcţie? 

Pomi linkul, intenţionând să stea de vorbă cu Feeney. 

Abia ce reușise să se asigure că McNab va putea lucra în 
echipa ei, că linkul începu să sune. 

— Dallas. 

— Doamnă locotenent. Pe ecran apăru secretara 
doctoriței Mira. Doamna doctor Mira are azi un program 
extrem de încărcat. 

— Eu nu voiam decât să... 


5 Rush hour (expresie în limba engleză, în original); to rush (engl.) = a 
se grăbi (n. trad.). 

Oricum, doamna doctor ar dori să discute cu 
dumneavoastră în timpul pauzei de prânz despre cazurile 
ce v-au fost încredințate. La ora 12:00 fix. La restaurantul 
Ernest. 

— Voi fi acolo. 

— Să nu întârziaţi. Doamna doctor n-are timp să vă 
aștepte. 

Înainte ca Eve să se încrunte, ecranul se înnegri brusc. 

— Ei, ca și cum eu aș sta degeaba toată ziua sau aș juca 
mahjong. 

— Dar ce-i aia mahjong, mai exact? 

— Eu de unde dracu' să știu? Ce, eu joc așa ceva? la mai 
scutește-mă. Oricum, dragonul doctoriței Mira o enervase 
suficient, astfel încât Eve pomi sirena și începu slalomul, 
înaintând vertical. 

Peabody strânse tare din dinți și se ținu cu putere de 
mâner. Eve părea că plutește peste acoperișuri, claxonând 
mai multe taxiuri rapide și alte mașini înghesuite unele în 
altele, ocolind cabina largă a unui maxibus, dând apoi cu 
spatele și apoi ocolind o mașină de marfa care bloca 
drumul. 

— Să știi că el o să fie tot mort în clipa în care ajungem 
noi acolo, punctă Peabody, abia îndrăznind să spună ceva. 
După care respiră ușurată în clipa în care Eve ateriză cu 
vehiculul pe o bucată de șosea liberă. 

— Ia privește, arătă Eve spre un panou pe care erau 
prezentate titlurile știrilor de ultimă oră. 

Acolo, deasupra intersecţiei din Times Square, plana 
fantomatic Jimmy Jay Jenkins, în ultimele clipe de viaţă, 
când abia mai respira, căzând apoi la pământ asemeni unui 
pin uriaș și alb secerat de fierăstrău. 

— Zile în șir vor difuza imaginile acestea, prevăzu 
Peabody. Și ori de câte ori vor prezenta o istorioară legată 
de persoana lui, lucru care se va prelungi la nesfârșit, 


6 Joc originar din China, din timpul dinastiei Qing. E similar cu jocul de 
cărți rummy. 

povestea va fi însoţită de clipul respectiv. Și orice individ 
care are în clipa asta drepturile de difuzare e cu adevărat 
un afurisit plin de bani. 

— Idioata! Eve lovi cu pumnul în volan, revenind iar în 
poziţie verticală pentru a trece pe deasupra unei falei ceva 
mai mici. Ce cretină! Ce proastă! 

— Cine? Poftim? 

— Eu. Cine deţine mâncarea? Cine primește miezul? 
Caută. Acum. 

— O clipă. O clipă. Concentrându-se la informaţiile 
conţinute de PC-ul său portabil, Peabody renunţă să se mai 
imagineze sub forma unui trup mutilat blocat în mașina de 
poliţie în urma unei coliziuni violente produse în aer. 

— Şi dacă nu e vorba de biserică, atunci înseamnă că eu 
sunt de două ori mai proastă. De ce ar pasa toate 
beneficiile altcuiva? Chiar dacă e vorba de un alt braţ, 
corpul rămâne același. 

— Eu am găsit o firmă care poartă numele de Good 
Shepherd Productions. 

— Are legătură cu biserica. Good Shepherd - Bunul 
Păstor. Nu se referă la oi. Caută-l pe Roarke. El poate 
obține informaţiile mult mai rapid. Eve privea furioasă și 
atentă la drum în timp ce conducea. Caută-l pe Roarke și 
roagă-l să verifice dacă Good Shepherd Productions e o 
filială a bisericii Lumina Veșnică. 

— O secundă. Bună, scuză-mă, zise Peabody când chipul 
lui Roarke apăru pe ecran, zicându-și în gând: „Doamne, că 
frumos mai e!”. Immm, Dallas vrea să știe dacă ai putea să 
verifici dacă Good Shepherd Productions e cumva parte a 
bisericii conduse de Jenkins. Ea încearcă să nu ne ucidă pe 
amândouă în traficul dimineţii, așa că are puţină treabă. 

— Dacă doamna locotenent ar fi reușit să citească datele 
pe care le-am atașat la dosarul cazului pe care-l 
anchetează, ar fi găsit o listă întreagă cu filiale ale bisericii 
Lumina  Veșnică, printre care și Good Shepherd 
Productions. 

— Bănuiam eu. Mulţumesc. Vorbim mai târziu. 

_ — Bine. Mulţumesc și eu. Peabody îi oferi și un zâmbet. 
Iti doresc o zi bună. 

— Biserica va câștiga o groază de bani numai din fondul 
acesta. Dacă avem nevoie de o estimare, Nadine ne poate 
oferi un calcul. Eve se strecură în trafic, cotind spre sud. 
Deci, îți pierzi liderul și sursa principală de venit. Dar 
pierderea se produce într-un mod care provoacă o creștere 
bruscă a veniturilor respective - nu există scăderi bruște 
sau potenţiale pierderi. Dar există unul potenţial, dacă ești 
suficient de isteţ să-l capitalizezi ani la rând. Adică, în 
realitate, pentru totdeauna. 

— Hei, eu am spus asta! Peabody se aranjă câteva clipe - 
după care schimbă câteva priviri șocate cu un vânzător 
ambulant pe lângă care se strecurară, acesta părând că 
vrea să-și salveze cu orice preţ pielea ca de câine unsuros. 

— Dar ţi-a rămas familia și cu siguranţă că te-ai gândit 
deja cu cine să-l înlocuiești. În plus, liderul era un ușuratic 
și un amator de alcool. Dacă totul iese la lumină, trenul cu 
bani va sta pe loc multă vreme. Dar așa? Câștigul e cu mult 
mai mare. 

Ea întoarse ideea pe toate feţele, analizând-o în gând din 
perspective diferite, până ce ajunseră la morgă. 
Traversând coridorul acela alb, ea scoase linkul ca să 
verifice una dintre aceste perspective. Apoi se opri, 
observând că Morris se afla în faţa unui automat, împreună 
cu detectivul Magnolia Blossom. 

Aceasta le zări pe Eve și pe Peabody, își aranjă o șuviţă 
rebelă de culoarea untului și le salută. 

— Doamnă detectiv, o salută Eve la rândul ei, cu o 
mișcare a capului. Tocmai intraţi? 

— Nu, în realitate mă pregăteam de plecare. Mulţumesc 
pentru cafea, i se adresă ea lui Morris, având în priviri o 
strălucire aparte, care-ţi dădea de înţeles că nu-i mulțumea 
doar pentru o biată cafea cu soia. 

— Te conduc. Mă scuzaţi un minut, îi spuse el lui Eve, 
după care traversă tunelul acela ce producea un ecou 
puternic, alături de detectivul Coltraine. Mâna lui se mișcă 
puţin mai aproape, mângâindu-i ușor spatele. 

— Uau, parcă se... ating. O, ia privește. Ea înclină capul 
într-o parte. Asta e în mod clar o invitaţie. Pun pariu că 
acolo, la ușă, vor avea parte de un moment foarte special, 
preconiză Peabody. 

— lisuse, chiar crezi așa ceva? Ideea acelui moment 
special o îndemna pe Eve să facă o verificare rapidă a 
activităţii detectivului Amaryllis Coltraine. Dar pentru că 
imboldul acela o scotea din sărite, Eve lăsă deoparte 
gândul cu pricina. E băiat mare. 

— Așa am auzit și eu. Peabody rânji, observând privirea 
rece și fixă a lui Eve. Nu mă pot abtine să nu trag cu 
urechea. Mda, au avut parte de un moment special, 
mormăi ea printre dinţi în vreme ce Morris se grăbea să 
ajungă din nou alături de ele. Chiar pare fericit. 

Da, părea fericit, constată Eve. Şi asta era probabil tot 
ce conta. 

— Regret că v-am stricat momentul. 

— Acum sau când mi-ai dat alarma? 

— Ori în fiecare caz în parte, ori în ambele. 

— Nu-ţi face griji. Haideţi să-i urăm bună-dimineaţa 
reverendului Jenkins. 

— Pot să te ocupi acum de el? 

— Da, pot. Unele teste trebuie să mai aștepte însă, spuse 
Morris în vreme ce străbăteau coridorul, intrând apoi într- 
una dintre încăperile pentru autopsie. Cauza decesului a 
fost una pe care cred că ai bănuit-o și tu. Otrăvire cu 
cianură. În ultimele ore de viaţă el a mai consumat vodcă 
și apă minerală. lar în jur de ora șase p.m... a mai 
consumat pui la grătar, cartofi copţi, ceapă gratinată, 
salată de legume, biscuiţi și plăcintă de piersici cu 
îngheţată de vanilie. Și, ca și cum ce v-am spus până acum 

nu ar fi fost de ajuns, înjurai orei opt, a mâncat niște 
costițe de porc cu sos. 

— Mă mir că cianura aceea a mai încăput și ea pe 
undeva. 

— Bănuiesc că acesta era stilul lui gastronomic, 
deoarece avea deja treizeci de kilograme peste limita 
normală. lar majoritatea kilogramelor erau depuse pe 
abdomen, după cum observați și voi. 

Era și greu să nu observi, având în vedere că Jimmy Jay 
zăcea gol pușcă pe o masă de fier. 

— Spre deosebire de cealaltă victimă, aș zice că acestui 
om nu-i prea plăceau exerciţiile fizice și prefera 
mâncărurile prăjite, cu mulţi carbohidrați sau care conţin 
foarte mult zahăr rafinat. Dacă lăsăm la o parte cianura, nu 
cred totuși că tipul acesta ar fi dat ortul popii în următorii 
douăzeci de ani. 

— De ce cantitate de cianură a fost vorba? 

— Încă o jumătate din cantitatea care a fost folosită 
pentru a-l omori pe preot. 

— Ca să-l doboare repede și dintr-odată. Şi dacă o ingera 
încet, să spunem, pe parcursul unei ore? Dacă avea câte 
puţină cianură în fiecare sticlă de apă pe care urma să o 
consume? 

— Atunci i s-ar fi făcu rău - s-ar fi simţit slăbit, confuz, n- 
ar mai fi putut să respire. 

— Deci nu s-a folosit metoda asta. Trebuie să înghită 
totul o dată. Primele două sticle care fuseseră aduse pe 
scenă păreau să nu conţină nimic dăunător. Totul e 
calculat la secundă. Primele trei sticle sunt consumate 
până aproape de pauză. El e reconfortat, într-o formă de 
zile mari. Începe să transpire, predica își urmează cursul, 
el își scoate haina. Asta e rutina - iar publicul o adoră. Nu 
putea risca ca evenimentul să aibă loc după pauză, zise 
Eve, pe jumătate pentru sine. Nu putea risca câtuși de 
puţin nici ca altcineva să bea din sticla cu pricina, nici ca 
cineva să înlocuiască sticla cu o alta. Deci totul trebuia să 

aibă loc până la pauză, când el era pe scenă, în elementul 
lui. Dar ca să aibă un impact cât mai mare, crima trebuia 
să se producă la finalul primei părți. 

— Fiica lui aducea sticlele pe scenă, punctă Peabody. 

— Da. Da. Cam cât îţi lua? Eve se îndepărtă de cadavru. 
Nu trebuie decât să traversezi scena. Toată lumea e 
obișnuită cu prezenţa ta, știe că te ocupi de anumite 
detalii, că ești mai mereu prin preajmă. Cine să zică: „Hei, 
ce faci tu aici?” Nimeni. Tu nu faci altceva decât să verifici 
sticlele cu apă, nimic mai mult. Te asiguri că toate 
capacele sunt desfăcute pentru bunul Jimmy Jay. Și în clipa 
aceea torni cianura. 

Ea făcu cale întoarsă. 

— Apa e pe masă, în spatele cortinei, rememoră ea. Cel 
mai înțelept ar fi s-o faci în clipa în care corul e deja acolo - 
cum îi spune pe scenă. In faţa cortinei. Victima e deja în 
cabina sa, și cam fiecare e în cabina lui, cu excepţia celor 
aflați pe scenă. Nu-ţi ia decât un minut sau poate nici atât. 
ți acoperi palmele, poate porţi chiar mănuși subțiri, 
medicale. Pun pariu că în stafful lor au și un medic. 
Inteligentă mișcarea, foarte inteligentă. Dar poate că ai 
fost, totuși, suficient de cretin încât să arunci cumva 
mănușile sau sticluţa care conţinea cianură într-un 
container al dispozitivului de reciclare aflat în incinta 
arenei. Și de ce n-ai fi procedat astfel? Asta ar fi dovedit un 
fapt pe care tu, oricum, îţi doreai ca noi să-l fi descoperit. 
Că cineva l-a otrăvit. 

Morris îi zâmbi. 

— Acum că mi-ai făcut atât de frumos cunoștință cu 
reverendul Jenkins și pentru că, după câte-mi dau eu 
seama, știi cine e autorul, te rog să ne spui și nouă. 

— Ucigașul e Billy Crocker. Ca atare, a venit vremea să 
mai stăm puţin de vorbă. 

Descoperiră că Billy se afla în casa din zona Park. 
Bruneta atrăgătoare care le deschise ușa arăta palidă și 
obosită - și surprinsă. 

— Doamnă detectiv Peabody. Aveţi... aveţi noutăţi? 

— Nu, doamnă. Locotenent Dallas, doamna e Merna 
Baker, bona. 

— O, bună ziua. Când v-am văzut pe ecranul sistemului 
de securitate, am crezut că... Vă rog, intraţi. 

Vestibulul era scurt, dar larg, îngustându-se în dreptul 
unui hol care împărțea casa în două. Merna rămăsese 
locului, cu privirea aceea blândă. Purta o fustă lungă până 
la glezne, neagră, și o bluză albastră. Părul scurt și ondulat 
îi încadra obrajii, pe care nu se zărea nici urmă de fard sau 
cremă. 

Nu ar fi fost pe placul lui Jenkins, își zise Eve. 

— Ni s-a spus că domnul Crocker e aici, începu Eve. Am 
vrea să stăm de vorbă cu el. 

— A, da. Este aici. S-a întors împreună cu Jolene și cu o 
parte dintre membrii familiei. Am... am avut o zi foarte 
grea. 

— O să ne străduim să nu o facem și mai grea. 

— Da, sigur. Așteptaţi o clipă, vă rog. N 

Traversă holul și ciocăni la una dintre uși. In secunda în 
care se deschise ușa, ea vorbi atât de încet că abia dacă se 
auzi. Dar Eve ascultă cum Jolene ridică tonul în camera în 
care se afla. 

— Poliţia? Au aflat ce-a păţit Jimmy al meu? Au... 

Ea ieși afară într-un suflet, făcându-și loc. Purta un halat 
lung roz, iar părul bogat îi flutura pe umeri. Tălpile îi erau 
goale, iar Eve avu o secundă la dispoziţie ca să remarce ce 
chip frumos avea fără acele straturi suprapuse de machiaj. 


196 


— Jimmy Jay. Ea o apucă pe Eve de mâini, înfigându-i 
adânc în came unghiile roz, în timp ce câteva persoane 
ieșiră pe rând din încăpere. Aţi venit să-mi vorbiți de 
Jimmy Jay. Aţi descoperit ce s-a întâmplat. 

— Da, doamnă, am aflat. 

— Avea probleme cu inima, nu? Cuvintele fură rostite 
printre sughițuri de plâns. Așa le-am spus și eu celorlalţi. 
Inima lui, inima lui era mare, mare și plină. Așa că a cedat 
pur și simplu. A cedat și Dumnezeu l-a chemat la El. 

În ochi i se citea implorarea, faptul că avea o nevoie 
teribilă de această confirmare. 

Oare putea fi ceva mai groaznic decât să spui cuiva că i- 
a murit o persoană dragă? se întrebă Eve. Să spui familiei 
că persoana dragă lor fusese ucisă. 

— Nu, îmi pare rău. Domnul Jenkins a murit otrăvit cu 
cianură de potasiu. 

Femeia își dădu ochii peste cap. Chiar dacă mica armată 
se repezi în direcţia ei, Eve o prinse la timp, ajutând-o să 
nu cadă. Jolene clipi. Privirea îi deveni clară. Rece. 
Îndepărtă rapid braţele care se întinseseră spre ea, 
privind-o în continuare pe Eve cu căutătura aceea rece și 
netulburată. 

Uaau, de la zero la șaizeci, își zise Eve. De la matroana 
fragilă, la femeia gata să se răzbune. 

— Sunteţi în stare să staţi acolo și să-mi spuneţi în faţă 
că sunteţi sigură - absolut sigură, fără nici cea mai mică 
urmă de îndoială - că cineva l-a otrăvit pe soţul meu? Mă 
puteţi privi în ochi și îmi puteţi jura, în numele Domnului, 
că acesta e adevărul? Sunteţi în stare să faceţi asta? 

— Da. Cineva l-a otrăvit pe soţul dumneavoastră. 

Înjurai lor, membrii familiei începură să plângă, să se 
vaite, strigând fie mami, fie mami Jo. În clipa în care ei se 
înghesuiră să ajungă la ea, Jolene se răsuci pe călcâie: 

— Gura, toată lumea! Tăceţi odată, cu toţii. 

Zgomotul încetă ca și cum ea ar fi apăsat pe un buton. 
Se răsuci din nou cu faţa spre Eve. Buzele îi tremurau, dar 

se strădui să se stăpânească. Ochii i se umplură de lacrimi, 
dar reuși să le ţină în frâu. 

— Cum de aţi aflat lucrai acesta și nu aveţi nici cea mai 
mică urmă de îndoială? 

— Natura meseriei mele e să descopăr astfel de lucruri. 
Am vorbit mai devreme cu medicul care a examinat 
cadavrul - cel mai bun medic examinator al orașului 
nostru, iar cauza morţii a fost confirmată. Laboratorul 
urmează să confirme că cianura a fost turnată într-una 
dintre sticlele cu apă aflate pe scenă. Dacă dumneavoastră 
nu puteţi sta în fața mea, privindu-mă în ochi și 
mărturisind că soţul dumneavoastră s-a sinucis cu cianură 
de potasiu, atunci eu vă spun că a fost omorât. 

— El nu și-ar fi pus niciodată capăt zilelor. Viaţa e un dar 
de la Dumnezeu. Nu ar fi decis niciodată din proprie 
inițiativă să mă părăsească, să-și părăsească familia și 
biserica. 

Ea făcu câţiva pași mai în spate, îndreptându-și poziţia. 
Impresia aceea de pufulete roz dispăru. 

— Trebuie să descoperiţi cine e făptașul. Să descoperiţi 
cine i-a răpit soțului meu darul de la Dumnezeu, cine i-a 
făcut așa ceva tatălui copiilor mei. Trebuie să vă faceţi 
meseria. 

— Bineînţeles. 

— Luke. 

— Mama Jo. Unul dintre bărbaţi făcu câţiva pași mai în 
față, punând delicat braţul înjurai ei. 

— Acum tu ești capul familiei. Sper să procedezi așa cum 
se cuvine. 

— Ştii bine că așa voi face. Dă-i voie lui Jackie să te 
conducă la etaj, mama Jo. Du-te și te odihnește puţin. O să 
avem grijă ca totul să se petreacă așa cum și-ar fi dorit 
Jimmy Jay. Așa cum vrei tu. Îţi promit. 

Ea dădu din cap și-l mângâie pe umeri. 

— Doamnă locotenent, vă mulţumesc că m-aţi anunţat. 
Acum aș vrea să mă duc sus și să mă odihnesc. 

— Te conduc, mami. Fiica ei, Jackie, își puse braţul după 
umerii ei și o conduse la scară. Jolene se opri și privi peste 
umăr. 

— Billy, de acum încolo, tu va trebui să-i ajuţi să meargă 
mai departe, la fel cum ai făcut cu tatăl lor. 

— Așa voi face. Nu-ţi face griji, Jolene. Nu vreau să-ți 
faci griji. Chipul lui era imaginea suferinței în timp ce o 
privea atent cum urcă la etaj. 

— Doamnă locotenent, numele meu e Luke Goodwin, 
soțul lui Jackie. Cu toate că mâna pe care o întinsese spre 
ea era fermă, ochii lui dovedeau că era cuprins de o 
oboseală cronică. Aș vrea să vă întreb dacă știți cumva, ah, 
când putem lua acasă trupul socrului meu. Deja am 
început aranjamentele pentru depunerea la capelă, pentru 
slujba de înmormântare, pentru înhumare. Vrem ca familia 
să revină acasă cât mai curând posibil. 

— Sperăm că nu va mai dura mult. O să rog pe cineva să 
ia legătura direct cu dumneavoastră după ce vom lămuri 
ceea ce e de lămurit. 

— Îmi cer scuze. Un alt domn își făcu loc mai în faţă. Nu 
la fel de înalt ca primul, cu pomeţi ascuţiţi și cu gura bine 
definită, în cazul în care soacra mea nu e pe lista 
suspecţilor, atunci insist să i se permită să se întoarcă 
acasă. A dat deja o declaraţie și nu aveţi niciun motiv legal 
s-o reţineţi. 

— Iar dumneavoastră sunteţi? 

— Samuel Wright, ginerele lui Jimmy Jay. Sunt avocat. 

— Da? N-aș fi ghicit. Eu nu o rețin pe doamna Jenkins, 
dar îi solicit, atât ei, cât și tuturor celor prezenţi la 
spectacolul de aseară, să rămână în New York, la dispoziția 
noastră până la finalul anchetei. Și, din câte știu eu, 
doamna Jenkins nu mi-a solicitat permisiunea de a reveni 
acasă. 

— Noi deja ne pregătim de plecare. Ea are nevoie... 

— Atunci să-mi solicite chiar Domnia Sa acest lucru. 
Între timp, mai am câteva întrebări fără răspuns. Aș vrea 
să stăm de vorbă, domnule Crocker. 

— Da, desigur. Am putea stabili o întâlnire? El își căută 
agenda. Avem atâta treabă - întâlniri, contramandări. 

— Nu va dura mult. În plus, trebuie să stăm de vorbă 
chiar în clipa asta. 

— Dar... 

— Dacă Billy nu e unul dintre suspecți... începu avocatul. 

— Hai să spunem lucrurilor pe nume. Cu toţii sunteţi 
consideraţi suspecți. După informaţiile pe care le avem la 
dispoziţie, fiecare dintre dumneavoastră, alături de cei 
care erau în clipa aceea pe scenă sau în culise, putea 
profita de ocazie și să toarne cianură în sticla cu apă. Ce 
înseamnă asta? Cianura nu e o substanţă pe care o poţi 
cumpăra de la una dintre farmaciile de cartier, o obţii 
destul de ușor de pe piaţa neagră și gri. Motivul - bani, 
foarte mulţi bani. 

— Presupunerile sunt ofensatoare și neavenite. 

— Ei, n-aveţi decât să mă daţi în judecată. Între timp, fie 
stăm de vorbă cu domnul Crocker chiar aici, fie ne 
însoțește la secţie. 

— Nu e necesar, bineînţeles că nu e necesar. Billy puse 
palma pe braţul lui Sam, vrând să-l calmeze. Noi toţi vrem 
să ajutăm poliţia cu tot ce ne stă în putere. 

— Nu o să vorbești cu ea fără să fiu și eu de faţă în 
calitate de reprezentant. 

— Mie îmi convine, replică Eve, veselă. Vreţi să discutăm 
chiar aici, pe hol? 

— O clipă, vă rog. Luke ridică braţele. Deși vocea lui era 
blândă, Eve  recunoscu ordinul ascuns dincolo de 
modulaţiile acesteia. Toţi avem nervii întinși la maximum. 
Doamnă locotenent, vreţi ca, împreună cu partenera 
dumneavoastră, să folosiţi salonașul? Doriţi să beţi ceva? 
Ceai? Apă? El se opri, închizând ochii câteva secunde. 

Oare voi mai turna vreodată un pahar cu apă iară să mă 
gândesc la ce s-a întâmplat aseară? 

— În salonaș e perfect, îi răspunse Peabody. Nu avem 
nevoie de nimic, mulţumim. 

— La etajul doi există un birou. Eu voi lucra acolo, în caz 
că aveţi nevoie de mine. Billy, Sam, mă ocup eu de toate, 
până terminaţi ce aveţi de făcut. Doamnă locotenent. Luke 
îi întinse mâna din nou. Mama Jo și-a pus toată nădejdea în 
dumneavoastră. Așa că voi face și eu întocmai. 

El nu era doar viitorul cap al familiei, își zise Eve, 
plecând de lângă cei adunaţi în hol. Nu ar fi fost de mirare 
să fi dat mâna și cu viitorul lider al bisericii Lumina 
Veșnică. 

Mobilierul, statuetele, amintirile și fotografiile, toate 
luptau să-și facă loc în salonașul decorat în nuanţe 
pătrunzătoare.  Paravanele de protecție acopereau 
ferestrele, permițând însă razelor de soare ale dimineţii să 
pătrundă înăuntru. 

Pe mese erau înșirate mai multe cești, memo-cuburi și 
câteva perechi de ochelari. 

— Vă rog să scuzaţi dezordinea, spuse Billy pentru 
început. Când aţi sosit, tocmai făceam planuri și 
aranjamente pentru viitor, discutam despre înmormântare. 
Işi drese glasul. Presa nu a aflat încă adresa asta sau 
numărul de telefon. Și sperăm că nu-l va afla nici de acum 
încolo. 

— De la mine nici atât și nici de la cei din echipa mea. 

— Reporterii au reușit să afle numărul linkului meu. Dar 
nu le-am oferit niciun comentariu. Așa am crezut eu că e 
mai bine, pentru moment. Însă va trebui să dau o 
declaraţie. Luke va trebui să facă asta, mai bine zis. 
Curând. Cât mai curând posibil. 

— Dacă domnul Goodwin dorește sau solicită orice 
informaţie completă de la departamentul meu pentru o 
declaraţie oficială, atunci voi fi bucuroasă să stăm de vorbă 
despre acest subiect. Dar până atunci... Eve scoase 

reportofonul. Din moment ce domnul care vă reprezintă 
vrea ca această discuţie să fie una formală, atunci vă aduc 
la cunoștință că voi înregistra acest interogatoriu. Aveţi 
dreptul să nu declaraţi absolut nimic. 

În timp ce ea cita din Codul Miranda Revizuit, Billy se 
mai albi puţin la faţă. 

— Chiar e necesar? 

— E spre binele tău, așa cum îţi va explica și 
reprezentantul tău. 

Așa e cel mai bine, Billy. E bine să respectăm litera legii. 

— Ai înţeles care îţi sunt drepturile și obligaţiile în cazul 
de față? 

Mâna lui își făcu de lucru cu nodul de la cravată. 

— Bineînţeles. 

— În afară de asta, l-ai ales pe Samuel Wright ca 
reprezentant legal, dumnealui fiind de asemenea prezent 
în cadrul acestui interogatoriu? 

— Da. 

— Foarte bine. Dallas, locotenent Eve și Peabody, 
detectiv Delia îl interoghează pe domnul Crocker, Billy în 
legătură cu anchetarea circumstanțelor în care a fost ucis 
Jimmy Jay Jenkins. Domnule Crocker, noi avem deja la 
dosar declaraţia pe care a dat-o aseară. Vrei să schimbi 
ceva în legătură cu cele spuse? 

— Nu. În clipa asta nu-mi vine în minte nimic nou. 

— Ai declarat că ultima dată când l-ai văzut pe domnul 
Jenkins, victima, a fost cu cinci minute înainte ca el să 
intre pe scenă. 

— Da. Eu l-am anunţat că mai avea cinci minute la 
dispoziţie, după care am stat de vorbă câteva clipe. 

— Şi în ce dispoziţie era în clipa aceea? 

— Avea o energie debordantă. 

Eve zâmbi, auzind expresia cu pricina. 

— Când ai ieșit împreună cu el în culise, masa cu sticle 
era deja pregătită pe scenă? 

— Da. Ca întotdeauna. În spatele cortinei. La momentul 
potrivit, cortina se ridica, corul ieșea pe scenă pe partea 
dreaptă a scenei, în timp ce Jimmy Jay intra din stânga și 
Jolene din dreapta. 

— Josie Jenkins Carter a confirmat că ea așeza sticlele 
cu apă pe scenă. Că ea le scotea dopul, turnând apoi în 
fiecare câte un strop de vodcă. 

— Acest fapt n-are legătură cu prezentul interogatoriu. 
Faptul că ea desfăcea dopurile și turna câţiva stropi de 
vodcă în fiecare, interveni Sam, ușor enervat. Şi dacă vă 
imaginaţi că aveţi dreptul să insinuaţi că Josie ar fi avut 
vreun amestec în cele întâmplate... 

— Sunteţi și avocatul cumnatei dumneavoastră? 

Falca lui se crispă brusc. 

— La nevoie, da. 

— Perfect. O să vă anunţăm în cazul în care va fi nevoie 
să mai stăm de vorbă cu domnișoara Carter. Domnule 
Crocker, erai sau nu erai la curent că în apa consumată de 
victimă se adăuga cu regularitate alcool? 

— Da, oftă Billy. Doamnă locotenent, dacă nu asta i-a 
provocat moartea, aș vrea ca acest aspect să nu fie făcut 
public. 

— Ai mai declarat că erai ocupat în momentul în care 
corul a deschis spectacolul, tu fiind acela care verifica 
fiecare detaliu. Ai circulat dintr-o parte în alta a scenei, în 
spatele cortinei, nu? 

— Da, în anumite momente. 

— Şi ai văzut pe cineva apropiindu-se de sticlele cu apă, 
ai observat pe cineva care să-ţi trezească suspiciuni, pe 
cineva nervos, care se comporta straniu? 

— Regret, nu. Orchestra și corul se aflau pe scenă. 
Ceilalţi erau la cabine, câteva persoane se aflau în micul 
bufet. Cred că la un moment dat am observat-o acolo pe 
Merna, însoţită de copii, dar a plecat după câteva minute. 
Tehnicienii probabil se fâțâiau și ei de colo-colo, dar cred 
că cei mai mulţi, cel puţin în acele ultime momente, erau la 

locurile lor. Nu ar fi trebuit să se mai afle nimeni în spatele 
cortinei. Eu nu am văzut pe nimeni în zona aceea. 

— Bun. Ca manager, erai cel care se ocupa de programul 
domnului Jenkins? îi programai întâlnirile, spectacolele. 

— Da, aceasta era datoria mea. 

— Cunoșteai numerele linkului său, ca să-l poţi localiza 
în orice clipă. 

— Absolut. 

— Şi, ca manager, știai mereu unde anume pleca? Mai 
ales când era vorba de un turneu ca acesta. 

— Era ceva esenţial, admise Billy. Dacă intervenea ceva, 
Jimmy Jay voia să fie anunţat de îndată. El nu era doar 
liderul, doamnă locotenent. El era capul bisericii. Muncea 
extraordinar de mult, implicându-se în fiecare aspect în 
parte, indiferent despre ce era vorba. 

— lar sarcina ta era aceea de a-l aduce acolo unde 
trebuia să fie la momentul potrivit. 

— Exact. 

— În afară de asta, tu și victima vă cunoșteaţi de multă 
vreme și erați prieteni buni. 

— Da. Da, așa este. 

— Vă petreceaţi timpul împreună - mă refer la timpul 
liber, în vacanţă, de exemplu. 

— O, da. Destul de des. Umerii i se relaxaseră, dar mâna 
aceea care nu mai stătea agăţată de nodul cravatei lovea 
acum iar și iar peste coapsă și peste genunchi. Familiile 
noastre își petreceau uneori vacanţa împreună și, în plus, 
ne plăcea să organizăm câte un grătar. Când trăia soţia 
mea... îți amintești, Sam. 

— Da. Ea pregătea cea mai bună salată de cartofi din 
Mississippi. Dumnezeu s-o odihnească! 

— Dar tu și victima - doar voi doi - aţi petrecut vreodată 
timpul liber împreună? 

— Obișnuiam să mergem la pescuit. De multe ori ne 
însoțeau și băieţii sau alţi amici ai noștri. Dar e adevărat că 
adesea plecam doar noi doi. 

— Petreceaţi mult timp împreună - având în vedere 
activităţile desfășurate în slujba bisericii, dar și momentele 
de relaxare. 

— Erau rare zilele în care nu eram unul în compania 
celuilalt. 

— Prin urmare, știai că întreținea relaţii extraconjugale. 

Billy expiră prelung, eliminând tot aerul din plămâni, de 
ai fi jurat că Eve tocmai apăsase pe o manetă. Dar Sam 
sări de îndată de pe scaunul său, spumegând de furie. 

— Cum îndrăzniți! Cum îndrăzniţi să aruncaţi cu noroi 
într-un om ca Jimmy Jay! Dacă minciuna asta părăsește 
pereţii acestei încăperi și dumneavoastră povestiţi cuiva 
despre ea, atunci să fiți sigură că vă voi da în judecată, la 
fel cum voi proceda și cu NYPSD. 

— Relaţia respectivă a fost confirmată. Ne-am 
documentat, iar informaţia e deja la dosar. 

— În cazul acesta, insist să văd și eu confirmarea, 
documentul de care vorbiţi. Să nu cumva să consideraţi că 
v-aș crede pe cuvânt sau că v-aș permite să oferiţi presei... 

— Terminaţi cu amenințările, domnule Wright. Mai întâi 
de toate, în acest moment, nu aveţi acces la asemenea 
informaţii. 

— Mai vedem noi. 

— Mda, n-aveţi decât. Până atunci însă, eu nu sunt 
interesată de bârfe și zvonuri, ci de acest asasinat. Vreau 
să aflu cauza lui. De patru luni și jumătate, victima 
întreținea relaţii intime cu altcineva. De fapt, chiar în 
după-amiaza producerii crimei a avut parte de puţină 
distracție extraconjugală. 

Eve își mută privirea tăioasă de la Sam la Billy. 

— Dar tu știai asta deja, nu-i așa, dragă Billy? 

El tresări violent, ca și cum ea l-ar fi înghiontit cu arma 
din dotare. 

— Nu știu ce vreţi să spuneţi. 

— Plecaţi împreună la pescuit, făceaţi petreceri la iarbă 
verde, plecaţi împreună în concedii. Tu te ocupai de munca 

lui, de orarul lui și de cea mai mare parte a vieţii sale. Ştiai 
cu precizie unde era și unde ar fi trebuit să fie aproape în 
fiecare minut, zi de zi. Şi vrei să mă faci să cred că habar 
nu aveai că el petrecea un ceas sau două în compania altei 
femei, într-o cameră de hotel, uneori chiar și de trei ori pe 
săptămână? Că adesea avea parte de o partidă fierbinte cu 
femeia aceea, undeva în culise, chiar cu puţin înainte de a 
ieși pe scenă și a-și susține predica? 

— Ajunge! izbucni Samuel. Vreţi să vă faliți terfelind 
reputaţia unui om bun, a unui bun creștin. Atât eu, cât și 
clientul meu nu mai avem nimic să vă spunem. 

— Billy, tu nu mai ai nimic de spus? Eve ridică din umeri. 
Ei, atunci poate că trebuie să stăm de vorbă cu alte 
persoane și e posibil ca ele să știe adevărul. Iar eu nu am 
ce face dacă ele vor decide să le spună și altora. Chiar și 
celor din presă. 

— Stilul în care ameninţaţi... începu Samuel. 

— Eu îmi fac meseria, strigă Eve. Nu-i vorba de nicio 
ameninţare. 3 

— Vă rog, nu, rosti Billy încet. Sam, ia loc, te rog. Imi 
pare rău. Îmi pare rău, foarte rău. El își drese glasul - un 
tic, decise Eve, pe care-l folosea ca să-și pună gândurile în 
ordine. Numai Dumnezeu e perfect, Sam. 

— Nu. Furia se transformă în neîncredere și uimire. Nu, 
Billy. 

— Jimmy Jay a fost un lider grozav. Un vizionar, un umil 
copil al Domnului. Dar, în același timp, a fost și bărbat, un 
bărbat care a avut și el slăbiciunile sale. Da, a căzut 
victima unei pofte carnale. L-am sfătuit atât ca prieten, cât 
și ca diacon al bisericii. A luptat contra acestei slăbiciuni, 
dar, până la urmă, a fost înfrânt, însă nu trebuie să vă 
faceţi o părere prea proastă despre el. Nici să luaţi piatra 
și să o aruncaţi. 

— De câte ori a fost înfrânt? întrebă Samuel. 

— O dată e deja prea mult, așa că nu mai are 
importanţă. 

— S-ar putea să conteze pentru derularea anchetei, îi 
atrase atenţia Eve. 

— Cred că, de-a lungul anilor, au fost șase femei. S-a 
zbătut, Sam. Acesta era demonul lui. Trebuie să credem 
că, dacă ar mai fi trăit, ar fi reușit să-l învingă. Datoria 
noastră este să o apărăm pe Jolene și biserica de mizeria 
asta. Să păstrăm imaginea lui Jimmy Jay, astfel încât Luke 
să poată să-i ia locul și să-i continue munca. 

Uciderea sa, înainte ca el să devină suficient de neglijent 
încât întreaga poveste să iasă la lumină, reprezintă o 
modalitate excelentă de a-i păstra imaginea nepătată, 
sugeră Eve. 

— Interogatoriul a luat sfârșit. Samuel pomi grăbit spre 
ușă. Ochii lui luceau plini de furie, scăldaţi în lacrimi. Să 
nu vă mai întoarceţi aici fără mandat, altfel vă acuz de 
hărțuire și de prejudicii aduse bisericii, ca lăcaș sfânt. 

Eve se aplecă, își luă reportofonul și, după ce îl opri, i se 
adresă în șoaptă lui Billy: 

— Ştiu ce ai făcut. Știu de ce ai făcut ce ai făcut. Dar o 
să te înhaţ eu. O să fiu întotdeauna pregătită să te prind, 
oricât ar dura. 

Își îndreptă poziţia. 

— Am auzit că dacă mărturisești, îți salvezi sufletul. 
Peabody. 

leșiră din încăpere, lăsându-l pe Billy pleoștit pe 
canapea, în vreme ce Samuel stătea în dreptul ușii, gata- 
gata să izbucnească în plâns. 

In mașină, Peabody nu scoase niciun cuvânt, în vreme ce 
Eve încerca să se strecoare și să înainteze în trafic. După 
care clătină din cap. 

— Cum ţi-ai dat seama că el e criminalul? 

— Nu i-am pus cătușele și nici nu l-am luat la secţie, nu? 

— Poate că deocamdată nu-l putem aresta. Dar tu știi că 
el a fost. Ai știut dinainte. Cum ţi-ai dat seama? 

— În afara faptului că părea torturat de vinovăţie? 

— Chiar așa? 

— Bine, torturat e un cuvânt mult prea aspru. Lăsa o 
impresie aparte. A fost ultima persoană care a stat de 
vorbă cu victima. El e cel care programa și verifica fiecare 
detaliu. Cred că el era cel care știa mare pare dintre 
intenţiile victimei. Ca să nu mai vorbim de atitudinea lui 
arogantă. Ca să nu mai spun că, de câte ori discută despre 
Jolene, are o altfel de privire, iar tonul vocii e schimbat. 

— Da, am observat, dar de-abia astăzi. 

— Eu l-am interogat, nu tu. Are un sentiment aparte 
pentru ea. Ea nu-și dă seama de asta, dar el simte ceva 
pentru ea. Ia să te mai uiţi o dată la înregistrarea din 
momentul morții lui. Billy se afla în culise în clipa în care 
Jenkins a început să tușească, să se sufoce și să se clatine. 
Dar nu a făcut un pas. A început să alerge spre mijlocul 
scenei abia după ce Jolene a căzut jos, leșinată. Iar el a dat 
fuga la ea, nu la cel care murise. Pe Jenkins abia dacă l-a 
privit. 

— Da, cred că am observat și eu toate amănuntele astea, 
zise Peabody, revăzând scena în minte. Dar era atâta 
vânzoleală, că nu m-am gândit la acest aspect. Crezi că a 
făcut asta fiindcă o vrea pe Jolene? 

— El n-ar gândi așa, nu și-ar permite să gândească 
astfel. Dar se subiînţelege. Cred că l-a ucis, sau așa și-a 
închipuit el, fiindcă Jenkins a avut un comportament 
necorespunzător. lar în cazul în care el refuza să pună 
capăt atitudinii sale, biserica se putea duce de râpă, 
familia destrămându-se la rândul ei. Și cred că a făcut 
acest gest fiindcă era de părere că Jenkins nu-și merita nici 
poziţia, nici familia. 

— A făcut o mulţime de greșeli. Chiar dacă nu era 
torturat de ideea vinovăţiei, trecutul oricum s-ar fi 
răzbunat. 

— E vorba de un imbold. Eve apăsă pe acceleraţie 
fiindcă la stop apăruse deja culoarea galbenă. A aflat de 
moartea preotului și s-a gândit să imite gestul. Nu a 

reflectat asupra ideii, așa cum a procedat ucigașul lui Lino. 
A trecut la fapte dintr-un impuls. 

— Dar de ce nu ai forţat nota? îl făceam noi cumva să 
mărturisească în timpul interogatoriului fie că avocatul era 
sau nu de faţă. 

— O s-o facă vinovăția în locul nostru. Eve se uită la 
mână pentru a verifica ora. Nu va mai rezista multă vreme. 
O să mărturisească. Dacă nu, în caz că mă înșel, atunci 
avem noi grijă să-l înhățăm cât de curând. Între timp, să 
vedem dacă putem afla de unde a făcut rost de cianură. A 
fost vorba din nou de un gest impulsiv. Cred că totul a fost 
pregătit în ultimele zile. Şi să vedem ce a rezolvat McNab 
cu lista celor pe care-i cheamă Lino. 

— Mi-a venit o ideea în privinţa acestui Lino, spuse 
Peabody. Medalionul e un dar din partea mamei lui. Un dar 
primit doar de la mama lui. Poate că ea și-a dorit să-i facă 
un cadou special, care să fie exclusiv din partea ei. Sau 
poate că la momentul respectiv era o mamă singură. Am 
putea alcătui și o listă a părinţilor care și-au crescut 
singuri copiii sau a cuplurilor divorţate, pe care s-o 
adăugăm la lista ta - cu toate că eu încă cred că la catolici 
divorțul e o problemă destul de delicată și importantă -, 
precum și o listă cu femeile ai căror soți au decedat sau și- 
au luat tălpășiţa. 

— Foarte bună ideea, Peabody. Excelentă. Hai să trecem 
la treabă. Sau mai bine spus, să treci la treabă. Eu trebuie 
să mă întâlnesc cu Mira. 

— Gata, mă apuc de treabă. De fapt, la unu ar trebui să 
mă întâlnesc cu Nadine și cu Louise, dacă nu avem ceva 
mai urgent de făcut. Trebuie să finalizăm planurile pentru 
petrecerea în care mireasa își va primi cadourile, 
combinată, desigur, cu cea a fetelor. 

— Ce cuvânt stupid și fără sens! 

— Da, dar totuși e drăgălaș. Simpla ideea a petrecerii o 
făcu pe Peabody să se agite pe scaunul ei. Oricum, având 
în vedere că până la nuntă mai e destul de puţin timp, am 

decis să combinăm cele două petreceri. Mi-am zis că o să 
agreezi ideea, din moment ce înseamnă să organizăm un 
singur eveniment. 

— Da, da. 

— La care tu nu trebuie decât să faci act de prezenţă. 

— Fără jocuri. Asta nu admit. Jocurile și stripperii. 

— S-a făcut. Vezi? E cât se poate de simplu. 

Poate chiar prea simplu, cugetă Eve, dar alungă ideea 
imediat ce parcă în garajul Sediului Central al poliţiei. 

— Ia legătura cu McNab, îi spuse lui Peabody, și apucă- 
te să alcătuiești listele acelea colaterale. Eu trebuie să 
merg în partea cealaltă, să mă întâlnesc cu Mira. Cred că 
în mai puţin de o oră sunt înapoi. 

— Dacă ni se face dor una de alta, las totul baltă. O, să 
nu uit, dacă vine Billy să mărturisească, fiindcă-l roade 
sentimentul de vinovăţie, atunci te sun negreșit. 

— Așa să faci. Dar Eve era de părere că va mai dura 
ceva timp până ce el va simţi că nu mai suportă povara 
propriilor fapte. 

li plăcea să meargă pe jos, să străbată străzile New 
Yorkului, aglomerate, zgomotoase, pline de atitudine. 
Trecu prin fumul înecăcios al cărucioarelor vânzătorilor 
ambulanți, adulmecând aroma hotdogilor cu soia pregătiţi 
pe grătar, a cărnii tocate cu legume, auzindu-l pe vânzător 
cum se răţoia la un cumpărător mai șugubăţ. 

— Ce naiba vrei tu să iei cu cinci dolari? File mignon? 

Trecu pe lângă doi polițiști îmbrăcaţi în uniformă gri 
care târau după ei un tip, însoţindu-l pe trotuar și apoi la 
secţia de poliţie, cu toate că el proclama în toate felurile 
posibile că e nevinovat. 

— N-am făcut nimic. Nu știu cum mama dracului a ajuns 
chestia aia nenorocită la mine în buzunar. Eu doar stăteam 
de vorbă cu omul acela. Vă jur pe Dumnezeu. 

Privi atent un curier care mergea pe bicicleta lui rapidă 
și strălucitoare - un angajat rapid al firmei Day-Glo, 
angajându-se fericit într-o depășire alături de un taxi rapid, 

depășindu-l în cele din urmă cu o viteză de-a dreptul 
nebunească, lăsând în urmă, în praful iscat, sunetele 
claxoanelor și înjurăturile. Un afro-american enorm, care 
plimba un căţeluș alb, se opri pentru a colecta 
excrementele în miniatură ale micuţului său animal de 
companie. 

Eve traversă pe la trecerea de pietoni, împreună cu o 
gloată de oameni. Trecu apoi pe lângă taraba unui 
vânzător de flori ce răspândeau în aer un parfum îmbătător 
care îţi lua minţile, un deliciu ce alungă mirosul de oţet și 
de ceapă care se simţi atunci când cineva trecu prin 
dreptul lor. Tot pe acolo trecură două femei care păreau să 
vorbească în dialectul din Canton. 

Ea traversă din nou, luând-o spre nord. 

În clipa aceea, două femei ieșiră pe brânci pe ușa unui 
magazin, ţipând și împingându-se una pe alta, ca apoi să se 
prăbușească aproape de picioarele ei, trăgându-se una pe 
alta de păr, zgâriindu-se, încercând să se muște una pe 
alta. 

„De ce?” se întrebă Eve. „Aveam și eu parte de câteva 
clipe plăcute.” 

Trecătorii se risipiră care încotro. Alţii însă veniră ceva 
mai aproape, strigând tot felul de încurajări în vreme ce-și 
scoaseră din buzunare linkurile sau camerele video pentru 
a înregistra bătaia. Eve rezistă cu greu impulsului de a 
trece mai departe, văzându-și de drum, în loc să se 
amestece în cearta celor două. Apucă un smoc de păr, 
trăgând cu putere. În clipa în care posesoarea șuviţei 
începu să se vaite, ridicându-și capul de pe pavaj, Eve i-l 
imobiliză. 

— Dă-mi drumul! 

„Doamna Smoc de Păr” se repezi și-și înfipse dinţii în 
umărul lui Eve. Dar primi drept răsplată un cot în bărbie. 

— Sunt polițist, declară Eve. La naiba. Cea care are de 
gând să mai muște, să mai zgârie, să mai dea cu pumnul 

sau cu palma, ori să se mai vaite, o să fie târâtă la secție și 
o să fie aruncată în celulă. 

— Ea a început. 

— Scorpie mincinoasă. Vreau să depun plângere. 

— Ba eu vreau să depun plângere. 

— Eu l-am văzut prima. 

— Ba eu... 

— Tăceți dracului odată! Eve se gândi că ar merita să le 
izbească cap în cap și apoi să cheme o dubă. Nu-mi pasă 
câtuși de puţin cine a început și care a fost motivul. S-a 
terminat. Terminaţi cu păruiala, ridicaţi-vă, retrageţi-vă 
fiecare la treaba ei. Dacă nu, vă acuz pe fiecare de 
tulburarea liniștii publice, de provocarea de agitaţie în 
public și de ce naiba mai îmi vine acum în minte. 

Cele două femei se holbară una la alta, fără a scoate un 
cuvânt, în timp ce se ridicau de pe caldarâm. Eve era 
postată între ele. O a treia femeie întredeschise cu teamă 
ușa magazinului. 

— Am anunţat poliția. 

— Eu lucrez la poliţie, îi declară Eve. 

— Ooo, slavă Cerului. Demonstrând o încredere 
covârșitoare, vânzătoarea deschise ceva mai mult ușa 
magazinului. Nu ştiam ce să mai fac. Doamnele se aflau în 
magazin. Astăzi am avut nişte vânzări foarte bune. Ambele 
doamne îşi doreau să cumpere geanta cu trei 
compartimente în formă de bujor, creată de Betsy Laroche. 
Dar nu avem decât una. Spiritele s-au încins foarte repede 
și până să-mi dau seama ce se petrece, deja se luaseră la 
bătaie. 

Eve ridică braţul. 

— Permiteţi-mi să clarific lucrurile. Doamnelor, v-aţi 
rupt buza, v-aţi sfâșiat fusta, v-aţi distrus pantalonii și v-aţi 
învineţit un ochi. Pentru o geantă? 

— Pentru o Laroche, zise femeia cu buza umilată și 
sângerândă. Are o reducere de preţ de 10%. În plus, eu am 
văzut-o prima. Am avut-o în mână... 

— Mincinoaso. 

— Scorpie. 

Dădură să se apuce de gât, alergând în jurul lui Eve. 

— O, Doamne. 

Până la urmă, le agăţă de păr și le lipi cu faţa de zid. 

— Acum avem la dispoziție două variante. Ori doamna 
aici de faţă depune plângere, ori fiecare își vede de drumul 
ei. 

— Ooo, nu. Vânzătoarea privi afară, ușa fiind de această 
dată abia întredeschisă. Nu. E în regulă. 

— Una dintre opţiuni e să vă vedeţi fiecare de drum, 
continuă Eve, observând mașina de poliție care parca în 
secunda aceea la colțul străzii. In afară de asta, să nu mai 
treceţi pe la acest magazin o lună de zile, dacă vreţi să nu 
aveţi de-a face cu mine. Opţiunea a doua e aceea că o să... 
mă ocup eu de ele, le spuse ea celor doi polițiști care 
tocmai traversau în grabă trotuarul. În momentul acesta 
nu pot să vă arăt legitimaţia. La opţiunea a doua, pot să-i 
rog pe acești doi ofițeri să vă pună cătușele, să vă 
înghesuie pe bancheta din spate și să vă ducă la sectie, 
care-i la doar câţiva metri mai încolo, ca să vă facă dosar 
pe baza acuzațiilor despre care tocmai v-am pomenit. Altfel 
spus, niciuna dintre voi nu se va pricopsi cu geanta aceea. 
Alegeţi, vă rog. 

— Plec, dacă pleacă și ea. 

— Bine, de acord. 

— Tu. Eve trase de prima șuviță. la-o spre sud. Hai. 
După care se adresă celeilalte: Tu, în direcţia nord. Nu 
vorbiţi una cu alta, nu vă uitaţi una la alta. Gata, luaţi-o la 
picior. 

Le dădu drumul, după care rămase pe loc până ce 
fiecare dintre ele se îndepărtă șchiopătând. Işi căută 
legitimaţia, clipind ușor în momentul în care umărul 
mușcat se opuse mișcării respective. 

Vă mulțumesc că aţi venit. Cred că s-au lămurit deja 
lucrurile. 

— Vă mulţumesc, doamnă poliţist, vă mulțumesc din 
inimă. Vânzătoarea își duse mâna la piept. Ar trebui să am 
numele și numărul dumneavoastră de link, în cazul în care 
cele două doamne se vor întoarce? 

— Nu se vor întoarce. Acestea fiind zise, Eve își continuă 
drumul și la scurt timp ajunse la ușa restaurantului Ernest. 

Era genul de cină elegantă, cu servire fie la tejgheaua 
din oţel, fie la mesele din separeuri. Servirea era rapidă, 
iar meniul, simplu. 

Mira stătea într-unul din separeuri, sorbind o licoare 
rece dintr-un pahar transparent. Părul ei castaniu și 
ondulat cădea bogat pe ceafa, după care se răspândea într- 
o manieră sexy, una cu totul nouă, pe lângă pomeți, 
încadrându-i chipul atrăgător. lInfăţișarea ei - costum 
galben, pantofi din material textil cu toc înalt, în nuanţe de 
albastru-deschis - s-ar fi potrivit mult mai bine într-o 
cafenea la modă, nu într-un restaurant frecventat de 
angajaţii poliţiei, își zise Eve. 

Dar presupuse de îndată că un psiholog și un criminalist 
de nivelul ei nu avea timp să frecventeze localurile șic, 
exact ca și în cazul ei. 

Mira o zări și zâmbi. 

— Îmi pare rău, ştiu că am întârziat. O bătaie pentru o 
geantă cu trei compartimente mari. În formă de bujor. 

— Adică te-ai bătut ca să-ţi cumperi o geantă? 

Eve fu obligată să surâdă observând cât de șocată era 
Mira. 

— Nu, a trebuit să mă vâr într-o încăierare. Și pentru o 
geantă? Credeam că era vorba de o servietă, ceva, de erau 
așa înnebunite. Sau poate că reducerea de 10% era de 
vină. Nu mai contează... 

— Hei, ia stai puţin. Se vinde undeva o Laroche cu trei 
compartimente? Unde? 

— Mai încolo puţin, chiar pe strada asta. O jumătate de 
metru mai la sud. A, da, Encounters, parcă așa-i spune 
magazinului. 

— Da, cunosc magazinul. Mira scoase linkul din geantă. 
Tu decide ce meniu alegi, iar eu între timp o să... Da, 
Mizzie. Charlotte Mira la aparat. Da, și eu mă bucur să te 
aud. Ai o Laroche triplă la vânzare? Mi-o poţi păstra? Acum 
iau masa la Ernest, dar, în drum spre serviciu, trec s-o iau. 
Da, mulţumesc. Oooo, mi-ar plăcea să o văd și pe aceea - 
numai să am timp. Ne vedem curând. 

Având pe chip un zâmbet larg și ștrengăresc, Mira 
închise linkul. 

— Ei, ce zici, nu-i așa că am noroc azi? Mi-am tot dorit 
geanta aceea... și în același timp îmi spuneam să nu mă 
mai gândesc la ea. Dar, ce să zic, un semn e un semn. 

— Cred și eu. 

— O să comand o salată grecească, spuse Mira în clipa 
în care chelnerul se opri la masa lor, și încă un ceai cu 
gheaţă. 

— Două salate, declară Eve. Pepsi. 

Mira oftă mulţumită. 

— Ce zi splendidă, nu? E minunat să pot pune mâna pe o 
Laroche și în același timp să mă văd și cu tine. lar tu arăţi 
foarte bine, având în vedere că tocmai ai rezolvat o 
încăierare. 

— Una dintre femei m-a mușcat. 

— Ah. Zâmbetul dispăru și apăru îngrijorarea. E ceva 
grav? Vrei să mă uit? 

— Nu. Eve mișcă umărul. Nu pricep. Zgârieturi, 
mușcături, ţipete, palme. Care femeie mai sare așa la 
bătaie? S-au luat la pumni. O adevărată rușine pentru 
stirpea feminină. 

— Da, cred că ar fi fost mai puţin rușinos dacă în bătaia 
cu pricina ar fi fost implicate toate persoanele prezente 
acolo. 

Eve n-avu încotro și izbucni în râs. 

— Bine, cred că n-ar fi fost. Oricum, știu că ai foarte 
puţin timp la dispoziţie. Am descoperit ceva în legătură cu 
cazul Jenkins. Nu are legătură cu uciderea lui Flores. 

— Cu toate că probabilitatea demonstrează altceva? 

— E vorba de copierea unui gest. De o faptă generată de 
un impuls. Probabil că a fost vorba de un plan, de o stare 
care a mocnit îndelung, după care a erupt imediat ce crima 
Flores a ajuns la urechea presei. Așa că nu prea au 
legătură între ele. Ucigașul e altul, circumstanţele sunt 
diferite. 

— Dacă era vorba de același făptaș, de un criminal în 
serie, atunci chiar că era îngrijorător. 

— Asta e părerea ta? 

— E vorba de o variantă care nu poate fi ignorată. Faptul 
că se urmărește eliminarea unor capi religioși, că e vorba 
de niște ceremonii organizate sub forma unor spectacole... 
Dar un factor esenţial e și acela că victimele diferă foarte 
mult, atât ca exprimare a credinţei, cât și ca imagine 
publică. In cazul lui Jenkins ai obţinut deja declaraţia de 
culpabilitate? 

— Deocamdată nu. Vreau să mai fiarbă puţin în suc 
propriu. Dacă în următoarele ore nu apare nimic nou, mă 
duc și-l mai aţâţ puţin. Cazul Flores trebuie însă 
aprofundat. 

Mira luă un biscuit, care arăta la fel de neapetisant ca o 
bucăţică de azimă, după părerea lui Eve. Rupse o fărâmă 
microscopică și o vâri în gură. 

— Falsul preot, replică Mira, cel care a fost ucis într-un 
moment ritualic, atunci când stătea în faţa lumii, într-o 
postură plină de emfază, ca slujitor al Domnului și ca 
reprezentant al său pe pământ... Acesta e sângele meu - 
așa a declarat. În cazul în care ucigașul a crezut că el era 
Flores, adică un preot adevărat, asta înseamnă că a fost 
vorba de un atac direct la adresa Bisericii și a ritualului ei, 
la adresa preoţilor. Ancheta nu a scos la lumină că cineva 
ar fi avut vreo problemă cu victima - cu Flores adică. Se 
poate ca el să fi auzit ceva în cadrul unei spovedanii, după 
care enoriașul care venise să ceară ajutor a regretat că a 
făcut acea mărturisire. 

— Ceea ce înseamnă că ucigașul fie aparţine de biserica 
respectivă, fie e catolic. 

— După părerea mea, chiar dacă a fost vorba de un 
preot - sau de un individ care juca rolul preotului - ucigașul 
are niște legături strânse cu Biserica Catolică și cu parohia 
respectivă. Metoda folosită e ea însăși un ritual și nu cred 
că ideea de a-l ucide în timpul unei slujbe de înmormântare 
a fost una întâmplătoare. 

— Da, sunt sută la sută de acord cu tine, mărturisi Eve. 

— Otrava e o armă la distanţă. Ucigașul stă departe de 
victima sa, dar lucrul acesta îi permite, totodată, să aibă 
un avantaj: acela de a sta ascuns și de a-și privi victima 
murind. Și cum în biserică asistenţa e una numeroasă, 
dispune de o acoperire excelentă. Dispune de o distanţă 
considerabilă și de intimitate. Aș îndrăzni să afirm că și le 
dorește pe amândouă. 

— De ce să faci din asta un eveniment public, dacă tu 
însuţi nu poti fi prezent? 

— Așa e. Dar ce fel de crimă avem? Crima a avut efect 
direct asupra ucigașului. lar expunerea nu era suficientă. 
Pentru o persoană credincioasă - iar mie ritualul, metoda, 
ora și locul alese îmi indică faptul că ucigașul e o 
asemenea persoană -, păcatul și crima ar fi trebuit să aibă 
implicaţii cu caracter profund personal, într-o manieră 
disperată chiar. 

— Au legătură cu cartierul, cu locul de baștină, cu 
apartenenţa la o bandă anume. Legătura e undeva la 
mijloc. 

— Da, metoda și locul ales sunt importante. Ucigașul e 
suficient de matur încât să poată plănui și alege. Cunoaște 
destul de bine credința respectivă, astfel încât știe cum să 
se folosească de ea. E o persoană organizată, cugetată și 
probabil evlavioasă. Și, de obicei, distanţa și intimitatea 
sunt niște arme feminine. 

— Da, nu seamănă cu pumnii, comentă Eve. Otrava nu 
lasă urme de sânge. Nu e nevoie de forţă, de contact fizic. 

O femeie de cincizeci de kilograme poate să doboare un 
individ de o sută de kilograme fără să-și rupă nici măcar o 
unghie. 

Mira se lăsă pe spate în timp ce le erau servite salatele. 

— Și tu crezi că ucigașul lui Jenkins o să mărturisească? 

— Vina o să-l macine. 

— Prin urmare, o femeie sau un bărbat care crede în 
Dumnezeu? 

— Da, bănuiesc că da. Mda. Ucigașul e credincios. 

— Poate că aceste două crime nu au același făptaș, dar 
cred că sunt de aceeași factură. Și mai cred că ea sau el 
sunt firi credincioase. Și dacă presupunerea mea e 
adevărată, atunci el sau ea va simţi nevoia să 
mărturisească. Nu ţie. Biserica Lumina Veșnică nu are un 
reprezentat al lui Hristos căruia să i te spovedești, care să- 
ți dea o pedeapsă sau să te absolve de păcat. 

— Dar catolicii au. 

— Exact. Așa că ucigașul sau ucigașa se va spovedi 
duhovnicului său. 

Eve se întoarse la Sediul Central, având de gând s-o ia 
cu ea pe Peabody și să revină la preoţii de la biserica St. 
Cristóbal. Spovedania, cugetă ea. Credea într-adevăr că 
Billy Crocker simțea nevoia să-și ia povara de pe suflet. 
Fapta sa - impulsul, chiar și fărâma de pasiune înăbușită - 
îl dusese în cele din urmă la crimă. Dar tot ce se petrecuse 
după aceea, toată durerea din jurul său aveau să-l sâcâie și 
să-l sape pe dinăuntru. La toate astea se adăuga ultima ei 
„lovitură”, faptul că-i dăduse de înţeles că știa ce făcuse și, 

ca urmare, el avea să clacheze sub povara evenimentelor. 
Văzuse deja asta în ochii lui. 

Dar mai rămânea și ucigașul lui Flores. Aceasta era o 
problemă mult mai profundă, așa simţea ea. Era ceva cu 
mult mai personal și care avea o mult mai mare legătură 
cu ritualul credinţei. Mira pusese punctul pe i în opinia lui 
Eve. Ucigașul era în căutarea unui nou ritual al credinţei. 

Poate că deja îl găsise. 

Să ajungă la preoţi și la câteva ateliere de tatuaj de pe 
lista ei. Însă teritoriul era unul destul de vast. Era foarte 
greu să-l descopere pe artistul care îi executase tatuajul lui 
Lino, victima sa, după vreo douăzeci de ani de la acel 
moment. Însă dacă nu putea rezolva situaţia în alt mod, 
merita să încerce așa. 

Era în drum către secţie când își aminti că pe Peabody 
nu avea cum s-o găsească acolo. Plănuia o petrecere, 
Iisuse Hristoase. Oare de ce trebuia să organizeze lumea 
petreceri atât de des? Mâncare, băutură, cadouri, 
decorarea casei, stabilirea programului, toate astea 
înșirate pe o listă și discutate la nesfârșit până la cel mai 
mic detaliu, oricât de stupid ar fi fost el. 

Alt ritual, își zise ea, încetinind ritmul pașilor. 
Capcanele, plănuirea datelor și a orelor, versurile 
melodiilor, schema de desfășurare. 

Precis că ucigașul era parte a ritualului respectiv. 
Fusese probabil prezent în biserică în momentul în care 
Lino băuse din vinul sacru. În mod sigur urmărise 
momentul morţii - ritualul morţii. Era posibil ca el să fi 
avut o anumită legătură cu familia Ortiz. Dar gestul în sine 
părea unul aiurea, lipsit de respect faţă de decedat, asta 
numai dacă... numai dacă acest păcat, crima comisă de 
Lino nu avusese cumva legătură cu Ortiz. 

Faptul că se ducea în fiecare zi la casa familiei Ortiz, își 
aminti ea. Oare o făcuse cu un anumit scop? 

În caz contrar, fusese probabil vorba de o relaţie care nu 
avea neapărat un caracter intim. Prieten de familie, vecin, 
un fost client, angajat. 

Intorcând ideea pe toate feţele, ea păși în departamentul 
aglomerat unde lucra, observând cum Baxter flirta cu 
Graciela Ortiz. Nu avea nici cea mai mică urmă de 
îndoială, limbajul trupului și strălucirea din priviri 
demonstrau un interes de natură sexuală. Cu toate astea, 
după părerea ei, Baxter ar fi fost în stare să flirteze și cu o 
femeie-hologramă. 

— Doamnă ofițer Ortiz. 

— Doamnă locotenent. Am trecut pe la dumneavoastră, 
dar domnul aici de faţă mi-a spus că sunteţi plecată 
împreună cu partenera dumneavoastră. 

— Acum sunt aici. Biroul meu e chiar acolo. Haideţi să 
mergem. 

— Domnule detectiv, spuse Graciela, dându-i lui Baxter 
lovitura de graţie cu ochii săi verzi și lascivi. 

— Doamnă ofițer. Zâmbetul lui se lărgi, dovedind 
aroganță în clipa în care reveni cu fața spre Eve. După 
aceea se pocni cu palma peste piept, la fel de tare ca și 
bătaia unei inimi fericite. Trebuie să iubești o femeie 
poliţist, îi spuse el lui Dallas. 

— Nu, chiar nu e nevoie. Și dacă e vorba că ai vreme să- 
ţi faci de cap, atunci ar fi cazul să verific cât de mult 
muncești. 

— Dallas, uneori bărbatul trebuie să-și facă timp pentru 
anumite lucruri. 

— Nu și pe tura mea. Dar având în vedere că deja ai stat 
o vreme de pomană, de acum încolo poţi să cauţi toţi 
necunoscuţii decedați în Nevada, New Mexico, Arizona, în 
ultimii șapte ani. 

— Pe toți? Doamne, că dură mai ești. 

— Da, sunt. Şi să zici mersi că îi vreau pe cei cu vârsta 
între douăzeci și cinci și patruzeci de ani. 

Ea se întoarse cu spatele chiar în clipa în care el mormăi 
„Ei, atunci”, apoi intra în birou. 

— Doamnă ofiţer. 

— Voiam să discut cu dumneavoastră personal despre 
interogarea membrilor familiei și a prietenilor. Am 
observat niște reacţii la care mă aşteptam - șoc, suferinţă, 
chiar indignare. Așa cum v-am spus, părintele Flores era 
un om extrem de popular. Ei, pe vremea când noi îl 
credeam părintele Flores. 

— Și acum? 

— Acum suntem și mai șocați, mai îndureraţi, mai 
scandalizaţi. De fapt, în ultimii cinci ani de zile, el a 
căsătorit, a înmormântat și a botezat pe mulţi dintre 
membrii familiei noastre, așa că puteţi considera că 
suntem și foarte îngrijoraţi. Mulţi din familia mea ţin mult 
la tradiţii, sunt extrem de credincioși. Mulţi se întreabă 
dacă Dumnezeu și Biserica nu văd cu ochi răi mariajele lor. 
Iar părintele López ne-a avertizat că ar fi posibil. Cu toate 
că el și părintele Freeman s-au oferit să reînnoiască 
ritualurile și ceremoniile pentru cei care își doresc acest 
lucru. Sincer, doamnă locotenent, totul e o mare 
harababură. 

Ea clătină din cap. 

— Încerc să cred că sunt o fire progresistă. O fire 
practică. Dar m-am spovedit acelui om, iar el m-a 
împărtășit. Şi mă simt... violată, mă simt plină de furie. Așa 
că înţeleg ce simte o parte din familia mea. 

— Dar moartea lui a oprit aceste violări. 

— Ei, aici aveţi dreptate. Dar în același timp le-a și scos 
la lumină. Dacă nu am fi aflat niciodată... Ea ridică din 
umeri. Dar acum știm cu toţii, așa că va trebui să decidem 
ce avem de făcut. Mama crede că trebuie să vedem partea 
pozitivă a lucrurilor. Să reînnoim jurămintele de cununie, 
ceremoniile de botez. Și să organizăm o mare petrecere. 
Poate că are dreptate. 

— La slujbă au participat multe persoane care nu făceau 
parte din familie. 

— Da, am discutat cu o parte dintre ele, cu cei care ne 
sunt apropiaţi sau erau apropiații lui Poppy. Toți au 
declarat același lucru. Nu știu cât de mult va ajuta acest 
fapt anchetei pe care o desfășurați. 

— Ei, m-aţi ajutat întru câtva. Rămase o clipă pe 
gânduri. Aveţi mai mulţi membri de familie care sunt de 
aceeași vârstă cu victima Care au înjur de treizeci și cinci 
de ani. 

— Desigur. Noi suntem foarte numeroși, asemenea unei 
legiuni. 

— Mulţi dintre ei au locuit aici, pe vremea când erau 
copii, în adolescenţă. Și mulţi sunt enoriași ai acestei 
biserici. 

— Așa este. 

— Vreunul dintre ei a făcut parte din gruparea numită 
Soldados? 

Graciela deschise gura, ca apoi s-o închidă la loc. După 
care expiră aerul cu putere. 

— Câţiva dintre ei, bănuiesc. 

— Am nevoie de numele lor. Nu doresc să le fac 
probleme și nici nu vreau să cercetez faptele comise în 
trecut. Dar s-ar putea ca asta să aibă legătură cu cazul 
nostru. 

— O să stau de vorbă cu tatăl meu. El n-a făcut parte din 
organizaţia respectivă... dar precis știe despre ce e vorba. 

— Nu vreţi să discut eu cu el? 

— Nu, cu mine i-ar fi mult mai ușor să stea de vorbă. 
Știu că verișorul lui a fost membru al grupării acesteia și a 
sfârșit în mod tragic pe vremea când ei doi erau foarte 
tineri. Nu poate suferi genul acesta de grupări. 

— Cum îl chema pe vărul lui? 

— Julio. Avea doar cincisprezece ani când a fost ucis. 
Tata avea opt ani și îl admira foarte mult. Nu a uitat 
niciodată cele întâmplate și l-a dat mereu de exemplu 

fraţilor și verilor mei, folosind întâmplarea respectivă pe 
post de avertisment. Așa se întâmplă când nu-ţi mai asculţi 
familia, când ești în afara legii, a rânduielilor bisericești - 
când, în loc să muncești din greu și să înveţi, folosești 
violenţa pentru a obţine ceea ce-ţi dorești. 

— Se pare că tatăl dumneavoastră e un om inteligent. 
lar după un calcul rapid efectuat în gând, ea realiză că 
Julio murise cu prea mulţi ani în urmă ca să fie victima lui 
Lino. 

— Da, este, și în plus e un om puternic. Diseară o să stau 
de vorbă cu el. N 

— Vă sunt recunoscătoare pentru asta. Incă ceva. Mi s-a 
comunicat că victima obişnuia să alerge în fiecare 
dimineaţă, și că ruta aleasă era pe lângă casa străbunicului 
dumneavoastră. 

— Da, e adevărat. Poppy a pomenit de câteva ori despre 
asta, despre faptul că glumea, rugându-i pe preoţi să 
binecuvânteze casa atunci când trec prin dreptul ei. 
Probabil că-i și vedea trecând pe acolo când ieșea să se 
plimbe, dimineaţa. 

— Deci, niciun fel de neînţelegeri? 

— Între Poppy și preoţi sau între el și falsul preot? Nu. 
Niciuna. Ba, din contră. Victima mânca destul de des în 
restaurantul bunicului meu, ori chiar - mai ales pe vremea 
când trăia bunica mea acasă la el. Participa la petrecerile 
familiei. Dacă mă gândesc bine, era unul de-al nostru. 

— În regulă. 

Imediat ce rămase singură, Eve se duse lângă panoul de 
afișare a datelor. Rearanjă fotografiile și dovezile găsite. 
Se învârti în jurul panoului, după care le aranjă din nou. 
Legături. A cui viață avea legătură cu a altuia, când și cum 
avuseseră loc aceste legături. 

Reveni la birou și luă legătura cu McNab. 

— Comunică-mi măcar o parte din ce ai aflat. 

— l-am verificat pe doi dintre cei care poartă numele 
Lino. Unul dintre ei locuiește în Mexic, într-un soi de 

comunitate. Și-a schimbat numele, tocmai de aceea pare 
suspect. Acum poartă numele Lupa Vincenta cu acte în 
regulă și cu tot tacâmul. E un fel de Free-Ager mai ţăcănit. 
Tipul s-a ras în cap și poartă veșmântul acela de culoare 
maro. Așa cum fac unii rasiști. Crește capre. Şi e bine 
mersi, dacă pui la socoteală că poartă veșmântul acela 
urât, care, dacă mă întrebi pe mine... 

— Nu te întreb. 

— Bun. Celălalt a făcut pe mortul în păpușoi, vrând să 
scape de cele două foste neveste, cu care a fost căsătorit în 
același timp. Locuiește în Chili - sau cel puţin acolo locuia 
când am reușit să-l localizez ultima locaţie datând de 
aproape trei luni. Ar încasa probabil de lădoi la 
cincisprezece ani de închisoare. Dar bănuiesc că până în 
prezent a reușit să scape, având în vedere că ambele femei 
l-au dat în judecată. Se pare că, legal, are șase copii, dar 
nu le plătește alocaţiile cuvenite. 

— Vai, ce „prinț?! Să  pasezi aceste informaţii 
autorităţilor competente. 

— Am făcut-o deja. Dacă ai copii, trebuie să le porţi de 
grijă. Acum mă ocup de un nou personaj. 

Da, era conștientă de acest lucru, având în vedere ce 
mult se fâțâia McNab pe ecran. Nu cunoscuse niciodată un 
expert 1T care să stea nemișcat în timp ce lucra. 

Cu excepţia lui Roarke, se corectă ea. 

— Îmi scapă mereu, continuă McNab. şi-a schimbat 
mereu domiciliul, a avut fel de fel de nume, după care s-a 
răzgândit și a revenit la cel vechi. Am înţeles că sub un 
anumit nume a avut oarece probleme, așa că a renunţat la 
el, și l-a reluat pe cel adevărat, a fost cuminte o vreme, 
după care s-a mutat și a adoptat un nume nou. 

— Care e numele real? 

— Lino Salvadore Martinez. 

Eve prelua informaţiile pe computerul ei. 

— Vârsta se potrivește, locaţia se potrivește, data 
nașterii la fel. Caută în continuare. Eve închise linkul, după 

care  recapitulă datele referitoare la Martinez. Se 
cunoșteau numele ambilor părinţi, observă ea, dar nu se 
știa nimic despre locul în care locuia tatăl său - și asta se 
întâmplase până în momentul în care Martinez împlinise 
cinci ani. Mama, Teresa, solicitase un loc de muncă ca 
mamă și-l obținuse, fiind plătită corespunzător. Slujbe 
precedente... Eve extinse aria căutărilor, după care rămase 
uimită. Hector Ortiz - restaurantul Abuelo's. Interesant. 
Da, destul de interesant. Când fiul ei împlinise 
cincisprezece ani, ea revenise la o slujbă în afara casei - 
fusese din nou chelneriţă la restaurantul lui Ortiz. Acolo 
lucrase șase ani de zile, înainte de a se recăsători și a se 
stabili din nou în Brooklyn. Perfect, Teresa. 

Notă ultima ei adresă. 

— Cred că noi două trebuie să stăm puţin de vorbă. 

Scoase staţia de comunicare ca să ia legătura cu 
Peabody. 

— Pe unde ești? întrebă ea în clipa în care Peabody 
apăru pe ecran. 

— Tocmai mă îndreptam spre secţie. Am avut cea mai 
grozavă... 

— Ne vedem la garaj. Plecăm la Brooklyn. 

— O, bine, dar de ce... 

Dar Eve închise pur și simplu linkul, puse staţia 
deoparte și pomi spre ieșire. Fu gata-gata să dea nas în 
nas cu Baxter. 

— E imposibil să fi terminat deja însărcinările pe care ţi 
le-am dat. 

— Nici nu-i posibil să le termin în douăzeci de ceasuri 
masculine. Am avut și câţiva oaspeţi. Luke Goodwin, 
Samuel Wright și un anume Billy Crocker. 

— Mai repede decât mi-am imaginat. Ea reveni în biroul 
său, făcându-i semn lui Baxter s-o urmeze. Trebuie să 
găsesc o cameră pentru interogatorii. Așteaptă. 

Ea ordonă computerului să caute încăperile disponibile 
și să-i rezerve camera C. 

— Bun, comunică-le că voi fi acolo în doar câteva minute, 
iar tu condu-i în încăperea pentru interogatorii. Fii drăguţ, 
oferă-le niște băuturi răcoritoare. 

— Asta îmi va răpi din timpul destinat însărcinărilor 
mele. 

— Jumătate le-ai pasat partenerului tău. Trueheart poate 
continua până ce tu îi instalezi pe oamenii aceștia. În caz 
că-l fac pe Crocker să mărturisească, să-i faci formele și 
să-l bagi la închisoare în maximum nouăzeci de minute. Își 
verifică unitatea de la mână. Incepând din secunda asta, 
pasez altcuiva jumătate din ceea ce mai aveai de rezolvat 
de acum încolo. 

— S-a făcut. 

După plecarea lui, Eve o contactă din nou pe Peabody. 

— Schimbare de planuri, așa că vino aici și ne întâlnim 
în fața camerei C. Crocker și compania sunt aici. 

— Mamă, Doamne! Dacă aș fi o nemernică, m-aș enerva 
peste măsură de câte ori ai dreptate... asta întâmplându-se 
foarte des. 

— Din moment ce eu sunt o nemernică, tu ai să te 
dovedești astăzi un polițist de nota zece. 

Eve încheie conversaţia cu Peabody, luând apoi legătura 
cu Whitney și Mira, la birourile acestora, pentru a le 
comunica faptul că suspectul numărul unu în cazul Jenkins 
sosise deja la secţie. 

— Bun, Billy, șopti ea. Să vedem ce ai de spus în 
apărarea ta. 

Ea așteptă o vreme, astfel ca Baxter să aibă timp să-i 
instaleze pe nou-sosiţi, iar Peabody să se întoarcă de la 
garaj la secţie. Alcătuise deja în gând strategia de 
abordare în timpul interogatoriului, pe care o ajustase 
după întâlnirea cu Mira. Având în vedere cursul 
evenimentelor, nu ar fi fost o surpriză ca Billy să-l fi adus și 
pe Luke cu el. 

Confesorul, cugetă ea. 

Se strecură mai întâi în camera de supraveghere a celor 
interogaţi, studiind modul de pregătire a interogatoriului. 
Billy stătea la masă, flancat de cei doi gineri ai victimei. 
Avocatul avea un aer sobru, cu toate că privirea lui tăioasă 
nu era aţintită asupra lui Billy. Luke părea... nefericit, 
gândi Eve. După părerea ei, era o versiune ceva mai 
sofisticată a lui López. 

Dar Billy? Părea agitat, speriat și gata să izbucnească în 
plâns. 

Ea ieși din încăpere exact în secunda în care Peabody 
venea în pas alert pe coridor, făcându-și loc printre ceilalţi. 

— A venit însoţit de preot și de avocat, declară Eve. 

— De preot? 

— Ei, e un fel de a spune. De Luke Goodwin. Probabil că 
le-a spus și lor tot ceea ce intenţionează să ne comunice 
nouă și poate chiar mai mult. Mda, poate că mult mai mult, 
fiindcă, oricât de nervos și de șocat ar fi avocatul, e totuși 
avocat și l-a sfătuit cum să reacționeze. Tu ești o fire 
compătimitoare, înţelegi de ce a comis fapta. Vrei să-i fii de 
ajutor. 

Pe chipul lui Peabody apăru o expresie gânditoare. 

— Oare o să am vreodată șansa de a deveni și eu un 
polițist rău? 

— Sigur, imediat ce dai la o parte din drum căţelușul 
neajutorat ca să poţi înhăţa suspectul. 

— Oooo, chiar e necesar să fie vorba de un puiuţ 
neajutorat? 

— Te rog să păstrezi pe chip expresia asta de om care ar 
da orice să salveze puiuţul. E perfectă. Eve deschise ușa, 
făcându-i semn lui Baxter. Vă mulțumesc, domnule 
detectiv. Bună ziua, domnilor. 

— Clientul meu dorește să dea o declaraţie, luă cuvântul 
Samuel. 

— Bun. Să nu renunţe la idee. Pornesc înregistrarea. 
Dallas, locotenent Eve, făcu ea prezentarea de început, în 

timp ce se așeza pe scaun. Domnule Crocker, vi s-au citit 
drepturile, nu-i așa? 

— Exact. 

— Aţi declarat oficial că aţi înţeles care sunt drepturile și 
obligaţiile dumneavoastră, în legătură cu ancheta privind 
uciderea numitului James Jay Jenkins. 

— Da, eu... 

— Și v-aţi prezentat la interogatoriul acesta de bunăvoie, 
avându-l ca avocat pe domnul Samuel Wright? 

Billy își drese glasul. 

— Da. 

— Vreţi ca domnul Goodwin să figureze în acest moment 
ca martor al declaraţiei dumneavoastră? 

— Da. 

— Mă aflu aici atât în calitate de martor, declară Luke, 
dar și ca sfătuitor spiritual al lui Billy. Doamnă locotenent 
Dallas, e o situaţie foarte dificilă pentru noi toţi. Sper că 
veţi ţine cont de faptul că Billy s-a prezentat aici de 
bunăvoie, că declaraţia pe care intenţionează să o facă e 
una sinceră, din inimă. 

— Eu cred că, în toată această situaţie, cel mai dificil 
moment a fost cel legat de domnul Jenkins, care a murit. 
Cât despre declaraţii sincere și făcute din inimă? Ea ridică 
din umăr. Nu prea îmi pasă. Pe mine mă interesează 
faptele. I-ai servit o porţie de cianură amicului tău, Jimmy 
Jay, nu-i adevărat? 

— Nu răspunde la întrebare. Locotenent Dallas, zise 
Samuel cu o voce gâtuită, clientul meu e dispus să dea o 
declaraţie, dacă va fi tratat cu respect. 

— Eu nu simt că sunt tratată cu prea mult respect. 

În ochii lui Samuel apăru un licăr care-i arată lui Eve că 
și el se simţea exact la fel. Dar își făcea meseria. 

— Presa vorbește de cele două asasinate, insistând mai 
ales asupra morții socrului meu. Cu cât ancheta va dura 
mai mult, cu atât se va acorda mai multă atenţie cazului, 

iar asta va afecta atât departamentul, cât și pe 
dumneavoastră. 

— Aţi vrea ca eu să fac cu clientul dumneavoastră o 
înţelegere, înainte ca el să-și declare în fața mea mârșăvia 
- iar eu ar trebui să fac acest lucru ca să scutesc atât 
departamentul, cât și propria mea persoană de reacţia 
oarecum învolburată a presei? Ea se aplecă. Ştii ceva, 
Sam? Mie îmi place atmosfera fierbinte și deocamdată nu 
am transpirat. Pot să-l încătușez pe clientul tău pentru 
următoarele douăzeci și patru de ore fără să-i iau nicio 
declaraţie. Așa că, dacă asta e tot ce aveţi de spus... 

Ea dădu să se ridice, iar Peabody făcu și ea câţiva pași. 

— Doamnă locotenent, poate că ar trebui să le acordaţi 
un minut. 

— Poate că tu ai mai mult timp de pierdut decât mine. 

— Haideţi, doamnă locotenent. Adică, domnul Crocker a 
venit până aici și, dacă cei doi gineri ai victimei vor să-l 
susțină, atunci părerea mea e că ar trebui să ascultăm ce 
are de spus. E vorba de circumstanţe. Ii aruncă lui Billy o 
privire plină de compasiune. Povestea asta nu are cum să 
fie un lucru ușor pentru cei implicaţi. Eu știu că 
dumneavoastră și domnul Jenkins eraţi prieteni, buni 
prieteni, și asta de mulţi, mulţi ani de zile. Orice s-ar fi 
întâmplat, cred că nu v-a fost ușor deloc. Cred că v-a fost 
tare, tare greu. 

— Eram prieteni, reuși Billy să îngaime. Eram ca fraţii. 

— Am priceput. Înţelegerile nu au ce căuta în povestea 
noastră. Noi nici măcar nu știm ce aveţi de gând să ne 
declaraţi. Dar asta nu înseamnă că nu suntem dispuși să vă 
ascultăm, fără prejudecăţi. 

— Puteţi deja să eliminaţi varianta crimă de gradul I, se 
rățoi Samuel. Îl puteţi contacta de pe acum pe procurorul 
acuzării și să aranjaţi chestia asta înainte să mergem mai 
departe. 

— Nu, răspunse Eve fără menajamente. 

— Procurorul acuzării nu va accepta așa ceva, continuă 
Peabody pe același ton rezonabil, ca și cum ar fi vrut să-i 
sară în ajutor. Chiar dacă noi... 

— Eu sunt aceea care nu acceptă. O scuti pe Peabody de 
aruncarea unei priviri în direcţia ei. Eu nu am nevoie de 
declaraţii ca să închid acest caz. Da, poate mă va ajuta să 
termin mai repede, iar la final va exista și o plecăciune, dar 
pe mine nu mă încântă prea tare farafastâcurile. Dai 
declaraţia sau nu dai declaraţia. E alegerea ta. Iar tu? Ea 
înălţă bărbia în direcţia lui Billy. N-ai decât să faci singur o 
înţelegere cu procurorul acuzării, când ai timp. Acum însă 
e vorba de timpul meu, iar tu mă faci să-l pierd. 

— Billy, rosti Luke în șoaptă. Trebuie să o faci. Sam... 
Ridică pur și simplu o mână, determinându-l pe Sam să nu 
mai protesteze. Aici nu e vorba doar de legea pământeană. 
Tu trebuie să faci asta ca să te împaci cu Dumnezeu. 
Trebuie să o faci și de dragul propriului tău suflet. Dacă 
nu-ți recunoști păcatul, nu ai cum să-ţi salvezi sufletul. 

Se așternu tăcerea. Tic-tac, tic-tac. Eve aștepta. 

— Am crezut că așa era cel mai bine, declară Billy dintr- 
o suflare. Am crezut că asta era singura soluţie. Poate că în 
perioada aceea eram posedat de Diavol, dar am crezut că 
acţionez așa cum își dorea și bunul Dumnezeu. 

Billy ridică braţele a implorare. 

— Jimmy Jay se rătăcise, se depărtase de la calea cea 
dreaptă din ce în ce mai mult. Băutura, el nu vedea în ea 
un păcat, nu vedea cum slăbiciunea pentru ea îi încătușase 
sufletul. Şi-a înșelat soţia, enoriașii, fără a considera 
faptele sale drept o înșelătorie, ci un soi de glumă. Un 
amuzament. A devenit mai neatent, a început să bea mai 
mult și uneori chiar își scria predicile sub influența 
alcoolului. 

— L-ai omorât deoarece consuma prea multă vodcă? 
întrebă Eve pe un ton aspru. Ei, atunci de ce nu dai tu 
iama prin baruri, vineri seara, producând un măcel în 
masă? 

— Locotenente, șopti Peabody, după care înclină capul 
în direcţia lui Billy. Nu l-aţi putut convinge să renunţe? 

— Lui îi plăcea să bea și, în plus, era convins că fiecare 
bărbat avea dreptul, ba chiar trebuia să aibă, la urma 
urmelor, scăpări și slăbiciuni. Credea că, încercând să fii 
perfect, încerci să-i iei locul lui Dumnezeu. Dar... el i-a 
corupt până și pe copiii săi, făcând-o pe Josie - mai ales pe 
Josie - să-i facă rost de băutură. Nu așa se comportă un 
tată iubitor, nu? El nu mai era pe calea cea bună. Pentru 
că băutura îl nenorocise, îl transformase într-un om slab, 
așa că a căzut pradă pasiunii carnale. 

— Prin urmare, i-a pus coame nevestei. 

— E un termen cât se poate de neplăcut. Luke clătină 
din cap. 

— Dar și atitudinea lui era una la fel de neplăcută, 
concluzionă Eve. Ştiai că întreţine relaţii extraconjugale. 

— Da. De cinci ori și-a încălcat jurământul înainte să 
comită adulterul. Dar s-a căit. A venit la mine, așa că ne- 
am rugat împreună, iar el a implorat iertarea păcatelor, 
solicitând acea putere prin care să facă faţă tentațţiilor. 

— Nu l-ai denunţat. 

— Nu, nu am făcut-o. L-am protejat pentru prea multă 
vreme, așa e. Ştia foarte bine ce riscă prin comiterea 
acelui păcat. Își risca sufletul, familia, biserica, până la 
urmă. Dar a luptat cu viciile. 

Lacrimile licăriră în ochii lui Billy, iar el și le șterse cu 
dosul palmei. 

— A fost un om bun, un om grozav, dar ale cărui 
slăbiciuni erau adânc înfipte în sufletul lui, acolo unde 
sălășluia atât partea bună, cât și cea rea. Dar de data asta, 
ultima dată, el nu a mai rezistat, nu s-a mai căit. Nu a mai 
vrut să privească gestul ca pe un păcat. Vedeţi 
dumneavoastră, a răstălmăcit poruncile lui Dumnezeu, 
astfel încât acestea să servească nevoilor sale. A pretins că 
alături de femeia asta, continuând să bea, el are parte de 

mai multă iluminare, de mai multă forţă interioară și de 
mai mult adevăr. 

— Şi cu toate astea, ai funcţionat în continuare pe post 
de paravan. 

— Pentru conștiința mea, problema asta devenea din ce 
în ce mai dificilă. Povara... și faptul că știam că sunt părtaș 
la un asemenea lucru, că el mă făcuse părtaş la așa ceva. Il 
trădase pe Dumnezeu, o trădase pe buna lui soţie. Iar în 
privinţa băuturii, nu mai era chiar atât de prevăzător. Mai 
era puţin și i s-ar fi descoperit toate păcatele. Păcate care 
ar fi distrus iremediabil tot ceea ce înfăptuise până atunci. 
Tot ce făcuse, tot ce construise risca să fie prins în acest 
cerc vicios al păcatului. 

— Așa că ai pus capăt cercului vicios. 

— Nu aveam de ales. Se uită în ochii lui Eve, implorând- 
o să-i înţeleagă punctul de vedere, singurul valabil în 
opinia lui. Vedeţi, biserica e mai importantă, mult mai 
importantă decât oricare dintre noi. Și trebuie protejată. 
M-am rugat pentru el, l-am sfătuit, m-am certat cu el. Nu 
voia să asculte. Era orb. Suntem niște bărbaţi și atâta tot, 
doamnă locotenent. Chiar și Jimmy Jay. El era capul 
bisericii, emisarul lui Dumnezeu pe pământ, dar, în fond, 
era doar un simplu bărbat. lar bărbatul acela trebuia oprit 
ca să-și salveze sufletul, să salveze toată strădania depusă 
la biserica Lumina Veșnică. 

— L-ai ucis ca să-l salvezi. 

— Exact. 

— Şi ca să salvezi biserica. 

— Ca să salvez tot ce s-a clădit, ca toate să rămână la fel 
și după moartea sa, ca totul să continue, iar ceilalți să 
poată fi salvați. 

— De ce tocmai aici, de ce tocmai acum? 

— Eu... Preotul fals. Într-un fel, a fost un semn. Mi-am 
dat seama că dacă Jimmy Jay trebuia salvat, dacă biserica 
Lumina Veșnică trebuia să meargă mai departe fără el, 
atunci moartea lui trebuia să fie una rapidă și să aibă loc în 

public. Asta urma să-i determine pe ceilalţi să caute lumina 
înăuntrul lor, să înțeleagă că moartea vine la noi toţi, iar 
salvarea trebuie câștigată pe merit. 

— De unde ai procurat cianura? 

— Eu... El își umezi buzele. M-am împrietenit cu cineva 
care vindea la negru, la metrou, în Times Square. 

Eve înălță din sprâncene. 

— Ai umblat prin tunelurile din zona aceea. Ori ai fost 
curajos, ori ai fost idiot, una din două. 

— N-am avut altă soluție. Își împreună palmele pe masă. 
Trebuia să acţionez rapid. L-am plătit ca să putem încheia 
afacerea, după care l-am mai plătit o dată, când a făcut 
rost de ea. 

— Numele persoanei? 

— Niciunul dintre noi nu și-a spus numele. 

Ea dădu din cap, deloc surprinsă. Avea timp să insiste, 
mai târziu. 

— Ai procurat otrava. Și după aceea? 

Samuel ridică mâna. 

— Chiar e necesar să... 

— Da. După aceea? repetă Eve. 

— Am păstrat-o asupra mea. O cantitate mică, pe cuvânt. 
A trebuit să mă rog să fie suficientă. Nu voiam să sufere. Il 
iubeam. Vă rog să mă credeţi. Billy privi pe rând la Samuel 
și la Luke. Credeţi-mă, vă rog. 

— Spune mai departe, Billy. Luke puse o clipă palma pe 
umărul lui Billy. 

— Intenţionam să discut iar cu el, să-l fac să-și 
recunoască păcatele comise, să se căiască. Dar în ziua cu 
pricina, s-a dus în camera amantei lui. După care, când am 
stat de vorbă cu el, a început să râdă. A râs. Mi-a spus că 
nu se simţise niciodată mai puternic ca atunci. Sau mai 
aproape de Dumnezeu. Ca să predici împotriva păcatului, 
trebuie să știi ce e păcatul. El studia Scriptura, așa mi-a 
răspuns. Billy închise ochii. Studiase scripturile cu alţi 
ochi, și astfel ajunsese să creadă că Dumnezeu era de 

părere că bărbatul trebuia să aibă mai multe neveste. Ca 
fiecare dintre ele să-i satisfacă nevoile, să-i limpezească 
mintea și inima, astfel ca Dumnezeu să fie mulțumit de 
munca slujitorului său. Atunci mi-am dat seama că era 
prea târziu pentru el să fie readus pe calea cea bună. Că 
singura cale de a-l salva, de a salva tot, era aceea dea 
pune capăt existenţei lui pământene. Trebuia să-l trimit în 
împărăţia Celui de Sus. 

Văzând că Eve nu spune nimic, el inspiră adânc. 

— Am așteptat ca sticlele cu apă să fie duse la locul lor 
pe scenă. M-am rugat, m-am rugat continuu, chiar și în 
clipa în care am turnat cianura în cea de-a treia sticlă. Încă 
mai speram ca el să pășească din nou în lumină înainte de 
a bea din cea de-a treia sticlă. Asta ar fi fost un alt semn. 
Dar semnul acela nu a apărut. 

— Mai cunoștea cineva intenţiile tale, fapta pe care ai 
comis-o? Ai mai împărtășit cuiva planurile tale? 

— Numai lui Dumnezeu. Am crezut că sunt slujitorul 
Domnului, că îndeplinesc voința Lui. Dar noaptea trecută 
am avut niște vise îngrozitoare. Am visat focul Iadului și 
niște chinuri groaznice. Acum cred că sunt posedat de 
Diavol. Că am luat-o pe calea cea rea. 

— Dacă spui că erai posedat de Satana, o faci ca să te 
aperi, concluzionă Eve. Dar să știi că nu e o scuză 
originală, în caz că așa ţi-ai imaginat. Şi ceea ce simţi tu 
pentru Jolene nu a jucat niciun rol atunci când ai turnat 
cianura în sticla cu apă a soţului ei? 

Obrajii palizi ai lui Billy se colorară brusc. 

— Am vrut să o scutesc pe Jolene de suferința și umilința 
provocate de trădarea lui. 

— Gândindu-te că poate îi iei locul, ajungând, cine știe, 
chiar în faţa altarului? 

— Doamnă locotenent, o întrerupse Luke. El acum își 
mărturisește păcatele, nelegiuirile comise. Chiar e nevoie 
de mai mult? E gata să-și accepte pedeapsa pe care o va 
primi ca muritor, și chiar și pe cea de pe lumea cealaltă. 

— Şi pe dumneavoastră vă mulțumește acest lucru? 

— Aici nu e vorba despre mine. Luke se aplecă, punând 
mâna peste a lui Billy. O să mă rog pentru tine. 

Iar Billy își rezemă capul de masă și izbucni în plâns. 

În vreme ce el plângea, Eve se ridică. 

— Billy Crocker, ești arestat pentru uciderea cu 
premeditare a lui James Jay Jenkins, o ființă umană. E 
vorba de omor de gradul I. Ea ocoli masa pentru a-i pune 
cătușele și pentru a-l ridica în picioare. Peabody. 

— Îl preiau. Veniţi cu mine, domnule Crocker. Puteţi să 
vă vedeţi cu clientul dumneavoastră după ce vom îndeplini 
toate formalităţile necesare, i se adresă ea lui Samuel. 

— Opresc înregistrarea, ordonă Eve, după ce Peabody și 
bărbatul ieșiră. Apreciez faptul că l-aţi convins să vină la 
secție, îi declară ea lui Luke. Asta în mod neoficial, adăugă 
în secunda în care el clătină din cap. Vă admir credinţa și 
stăpânirea de sine, spuse ea întorcându-se spre Samuel. Și 
loialitatea de care daţi dovadă. 

— Un om bun a murit, șopti Luke. Altul e distrus. Vieţile 
lor au fost distruse. 

— Astea sunt consecinţele morţii. El râvnea la nevasta 
altuia, nu așa se întâmplă mereu? O știți și dumneavoastră, 
o știu și eu. Oricât ar încerca el să se justifice, știm cu toţii 
că asta face parte din plan. 

— Nu e suficient că va răspunde în faţa lui Dumnezeu 
pentru asta? 

Eve îl studie o secundă pe Luke. 

— În clipa asta, aici unde se află, va răspunde pentru 
multe, așa că restul îl voi lăsa în grija dumneavoastră. O 
să-l reprezentaţi și de acum înainte? îl întrebă ea pe 
Samuel. 

— Până vom face rost de un avocat criminalist mult mai 
experimentat decât mine. Vrem să ajungem acasă. Vrem să 
ne ducem familia acasă cât mai curând. 

— Cred că până mâine totul se va lămuri. Dacă avocatul 
acela mai experimentat optează pentru proces, atunci 

circumstanţele sau mobilul crimei vor ieși la suprafaţă. E 
un aspect la care merită reflectat. Eve deschise ușa. O să 
vă arăt unde puteţi aștepta. 

Reveni la birou, scrise raportul asupra cazului respectiv, 
solicitând ca detaliile să nu ajungă la presă. Nu avea rost, 
gândi ea, ca Jolene și fiicele ei să afle de păcatele victimei. 
Cel puţin pentru moment. 

Ridică ochii în clipa în care Peabody intră pe ușă. 

— Gata, am rezolvat cu el. L-am dus în încăperea de 
supraveghere a celor care au intenţii suicidare. Am avut un 
presentiment. 

— Nu cred că e genul de om care alege calea cea mai 
simplă, dar dacă ai avut acel presentiment, n-ai decât să-i 
dai ascultare. 

— Dacă ne orientăm după tresărirea ta, precis ai avut și 
tu unul. Crezi că lucrurile se vor aranja într-un fel, până la 
urmă? A 

— Da, cred că vor decide că a fost omor de gradul al Il- 
lea și o să declare că are probleme mentale. Credinţa 
privită ca o psihoză. O să-și petreacă următorii douăzeci și 
cinci de ani căindu-se. 

— Mi se pare cât de cât corect. 

— Da, la modul general. Ea verifică ora, dându-și seama 
că trebuia să-i dea liber lui Baxter. Am ajuns la sfârșitul 
programului. Vreau să iei legătura cu McNab, iar el să 
lucreze în continuare la lista aceea cu cei care poartă 
numele Lino. Și fiindcă voi doi păreţi niște iubăreţi și vă 
place să păpaţi tot soiul de porcărioare în timp ce faceţi 
amor, sper că nu veţi depăși termenul-limită. 

— Credeam că mergem în Brooklyn. 

— Da, mă ocup și de asta, dar mai întâi să văd dacă dau 
de Roarke. Am nevoie de o mână de ajutor. 

— O să adoptați și voi atitudinea aceea iubăreaţă și o să 
mâncaţi tot felul de porcărioare? 

Eve îi aruncă o privire consternată. 

— În caz că nu contramandez eu întâlnirea, ne vedem 
mâine de dimineaţă, la biserica St. Cristóbal. La șase fix. 

— Vaaai. Dar de ce așa devreme? 

— O să asistăm la slujbă. 

Eve luă linkul și formă numărul lui Roarke. 

Fiindcă în felul acesta avea timp să-și continue munca 
începută la birou, Eve îl rugă pe Roarke să conducă el 
până în Brooklyn. Cum niciunul nu-și terminase munca la 
birou până la ora șase, traficul era acum de-a dreptul 
infernal, așa cum era de așteptat. Din când în când, își mai 
ridica ochii de pe ecranul PC-ului portabil, în vreme ce 
Roarke strecura mașina de colo-colo, printre urlete de 
claxoane și automobilele bară la bară. Și se întrebă, ca și 
altă dată, de ce cei care munceau în Brooklyn nu locuiau în 
Brooklyn, iar cei care lucrau în Manhattan nu locuiau, la 
naiba, tot acolo. 

— Oare chiar le place chestia asta? se întrebă ea cu voce 
tare. Eliberarea de furie li se pare, oare, o provocare 
zilnică? Un soi de penitenţă aiurea? 

— Te-ai ocupat de prea multe cazuri care aveau o 
anumită legătură cu credinţa. 

— Ei, trebuie să existe un motiv pentru care să te supui 
și pe tine și pe alții la o asemenea nebunie în fiecare zi. 

— Banii, lipsa unei case. El se uită o secundă în oglindă 
după care se strecură între un Mini și o mașină de teren. 
Unii își doresc să locuiască undeva în afara orașului, într- 
un spaţiu care seamănă ceva mai mult cu un cartier, de 
vreme ce câștigă salarii de orășeni - iar ceilalți își doresc 

energia și beneficiile orașului pentru a putea trăi, 
căutându-și de lucru într-o cu totul altă zonă. 

Mișcându-se abil, schimbă din nou banda, câștigând 
aproximativ patru metri. 

— Sau poate că trec dincolo de podul acesta afurisit și 
aglomerat pentru că fac vreo afacere. Situaţie în care, 
trebuie să subliniez asta, ne aflăm și noi. Într-o 
aglomeraţie care te dă peste cap. 

— Mergem să vedem ce face o anumită doamnă care se 
pare că trăiește dincolo de afurisitul ăsta de pod, lucrând 
Chiar în zona în care locuiește. Cred că - pe jos - nu face 
decât zece minute până la slujbă. Asta dacă nu folosește 
metroul. Dacă se va dovedi că ea e mama lui Lino, mă 
întreb dacă el se străduia să treacă dincolo de aglomeraţia 
de pe pod, ajungând în Brooklyn ca să o viziteze. 

Admiţând că el era acum bine mersi, dar și extrem de 
ocupat. La naiba cu toate. Roarke se relaxă și așteptă să-i 
vină rândul. 

— Tu ai face-o? 

— Nu mă pot pune în locul lui din moment ce, din 
putinul pe care mi-l amintesc, relația mea cu mama nu a 
fost lapte și miere. Dar... te întorci acasă, după ce te-ai 
ascuns cinci sau șase ani, iar mama ta singura ta rudă în 
viață, după cât am reușit eu să înţeleg, în afară de fratele 
vitreg care s-a născut după plecarea ta - locuiește dincolo 
de pod, fie că acesta este sau nu aglomerat. După toate 
aparențele, ar fi posibil să te simţi fericit văzând-o. Să vezi 
cum stau lucrurile. 

— Poate că nici el nu s-a înţeles cu mama lui. 

— A păstrat medalionul dăruit de ea, înseamnă că între 
ei a fost ceva, o anume afecţiune. Dacă există ceva, o 
afecțiune, atunci vrei să vii s-o vezi, vrei să vii ca să vezi ce 
mai face, cine e bărbatul cu care s-a măritat, să-ţi vezi 
fratele vitreg. Chestii de genul acesta. 

— Asta în cazul în care el e Lino pe care-l cauţi tu. 

— Da, dacă e. Ea se încruntă gândindu-se la acest 
aspect, întrebându-se dacă meritase să se ghideze după o 
presimţire și să călătorească până în Brooklyn la o oră 
deosebit de aglomerată, începem cu ceea ce e mai 
important. Dacă trecem de punctul acesta, și el a luat într- 
adevăr legătura cu ea, dacă a vizitat-o, atunci, ţinând cont 
și de relatările din presă, ea a aflat precis că fiul ei a murit. 
Oare cum va primi vestea asta? Nimeni nu a întrebat la 
morgă de Lino, cu excepţia părintelui López. Nimeni nu a 
pus întrebări, nimeni nu a solicitat să-l vadă. 

Roarke tăcu câteva clipe. 

— M-am tot gândit, chiar am stat o vreme și am reflectat 
că eu nu am mai luat legătura cu familia mea din Irlanda. 
Doar... i-am verificat, am încercat să văd ce a făcut în 
trecut sora mamei, ce au mai făcut și ceilalţi. Dar efectiv 
nu am ţinut legătura cu ei. 

Eve era nelămurită în privinţa asta. Ştia doar că el se 
îmbătase cu o seară înainte de a-și vizita mătușa. Dar el nu 
era omul care să umble beat. 

— De ce? 

— Dintr-o mulţime de motive. Există mai multe motive 
contra decât cele pro, care să mă facă să bat la ușa căsuţei 
aceleia. Simţeam nevoia să-i văd, să stau de vorbă cu ei, să 
le aud vocile. Vocea ei mai ales. A lui Sinead. Sora 
geamănă a mamei mele. Dar m-aș fi lăsat mai degrabă 
torturat decât să ciocănesc la ușa aceea. 

Cu toate astea își amintea și acum momentul acela, 
panica aceea care-l făcuse să asude. 

— A fost îngrozitor de greu să fac gestul acela. Ce vor 
crede despre mine? Se vor uita la mine și-l vor vedea pe el? 
Dar, dacă se va întâmpla asta, același lucru îl voi vedea și 
eu? Dacă se vor uita la mine, îmi vor vedea doar păcatele - 
care și așa sunt multe - fără să le vadă pe ale mamei - 
femeia de a cărei existenţă nici nu știusem. E al naibii de 
greu să joci rolul fiului foarte bogat. 

— Dar tot ai bătut la ușă. Așa ești tu. Ea tăcu, gândindu- 
se la acest aspect. Poate că nu conta cine era. Adică cineva 
care a fost în stare de una ca asta, să fure identitatea 
altcuiva, să fie altceva pentru câţiva ani. E cam greu să 
explici așa ceva mamei tale, asta dacă nu cumva e vorba de 
o mămică ce nu dă doi bani pe ce face fiul ei. Așa că vaca 
cea grasă moare oricum. 

— Atunci vițelul trebuie îngrăşat și tăiat. 

— Şi care e diferența? 

— Diferenţa e una destul de mare, aș spune eu. Dar să 
revenim la subiect și să aflăm de ce mergem noi în 
Brooklyn când traficul e atât de aglomerat, fir-ar el să fie. 

— O să afli doar pe jumătate. Să știi că puteam să o iau 
pe Peabody cu mine. Dar mi-am zis că dacă tot mergem să 
o vedem pe Teresa la serviciu, la pizzeria cumnatului său 
de origine italiană, atunci am putea mânca ceva bun, între 
timp. 

El îi aruncă o privire fugară. 

— Adică ai bifat paragraful în care se specifică 
următoarele: Ies să iau cina cu Roarke și uite așa scap iar 
de îndatoririle mele de soţie. 

Eve se întoarse spre el, dând să nege. Dar nu avea rost. 

— Poate, dar suntem împreună în tot timpul acesta și 
avem parte și de o pizza magică â la Brooklyn. 

— Având în vedere cât de infernal e traficul, ar fi cazul 
să fie cea mai grozavă pizza din cinci regiuni luate la un 
loc. 

— Cel puţin nu-ţi cer să mergi cu mine la slujbă, la șase 
dimineaţa. 

— Scumpa mea Eve, ca să mă determini să fee așa ceva, 
trebuie să-mi acorzi atât de multe favoruri sexuale, atât de 
diverse, că până și mintea mea le încurcă. 

— Nu cred că ai da tu favorurile sexuale în schimbul 
slujbei. Dar dacă mă decid să verific chestia asta, și fii 
sigur că pot, atunci o să mă consult și cu preotul. 

Ea reveni după aceea la PC-ul ei portabil, în timp ce 
Roarke se lupta cu traficul. 


După calculele lui Eve, drumul din centrul 
Manhattanului până în Cobble Hill în Brooklyn era la fel de 
lung ca cel de la New York până la Roma. Pizzeria se afla 
într-o zonă plină cu magazine, la marginea unui cartier de 
case vechi cu verande împodobite în care locatarii stăteau 
și contemplau lumea. 

— Ea e de serviciu în seara asta, îi spuse Eve lui Roarke 
în vreme ce el parca mașina. Dar dacă nu e la lucru, o 
găsim acasă, locuiește puţin mai departe, la vreo două 
clădiri mai încolo. 

— Adică dacă ea nu e la serviciu, s-a zis cu cina mea? 

— Habar nu am dacă s-a zis cu ea, dar va fi în cel mai 
rău caz amânată până reușesc s-o localizez și să stăm de 
vorbă. 

Păși înăuntru și fu imediat asaltată de o mulţime de 
arome care-i certificară că pizza care se prepara aici era 
cea mai bună din cele cinci regiuni luate la un loc. 

Scene variate, cu aspecte din istoria Italiei, decorau 
pereţii restaurantului, aceștia având nuanţa pâinii prăjite. 
Mesele, așezate pe două niveluri, sau pe patru, erau 
aranjate unele lângă altele, formând o aglomerare veselă, 
sub un tavan cu ventilatoare de fier care împrăștiau 
aromele în întregul spaţiu. 

În bucătăria deschisă, în spatele tejghelei, un tânăr, care 
purta un șorţ în dungi, arunca blatul de pizza cât mai sus 
posibil, după care îl prindea și-l arunca din nou, spre 
deliciul copiilor ce chicoteau încântați la una dintre mese, 
alături de părinţii lor, după cum presupuse ea. Chelnerii în 
cămăși roșu-aprins, ducând tăvile încărcate, se strecurau 
abil printre mese, servindu-i pe clienţi. Muzica se auzea și 
ea, iar cineva cânta despre „Amore” pe un ton cu inflexiuni 
bogate, specific unui bariton. 

Aruncând o privire rapidă de jur împrejur, Eve observă o 
mulțime de bebeluşi, de copii, de adolescenţi, însoţiţi de 
adulţii care discutau, savurau un pahar de vin sau studiau 
meniul care avea aspectul unui ziar tipărit în secole de 
mult apuse. 

— Uite-o. 

Eve făcu semn în direcţia unei femei care așeza pe una 
dintre mese boluri pline ochi cu paste. Râdea în timp ce 
servea. Era o femeie atrăgătoare care abia împlinise 
cincizeci și ceva de ani, îngrijită, graţioasă în maniera de a 
servi. Părul închis la culoare era prins la ceafa, 
încadrându-i obrajii și punându-i în evidenţă ochii mari și 
căprui. 

— Nu pare deloc o femeie care a aflat recent că fiul ei a 
fost otrăvit, remarcă Eve. 

O altă doamnă, ceva mai în vârstă decât Teresa și ceva 
mai rotunjoară, se grăbi în direcţia lor, zâmbind politicos. 

— Bună seara. Doriţi o masă pentru două persoane? 

— Da, dorim, răspunse Roarke acelui zâmbet. În partea 
aceea, acolo... Făcu semn spre zona care calculase el că ar 
trebui să corespundă porțiunii deservite de Teresa. Ar fi 
perfect. 

— S-ar putea să aveţi de așteptat câteva minute. Aţi avea 
ceva împotrivă să luaţi loc la bar până atunci? 

— Nu, mulţumim. 

— Imediat ce voi avea o masă liberă, vă voi anunţa. 

Barul era amenajat sub o arcadă, iar atmosfera era la fel 
de animată ca și în restaurant. Eve se așeză pe unul dintre 
scaunele fără spătar, stând ușor aplecată pentru a reuși să 
observe ce se petrece în restaurant, în vreme ce Roarke 
comandă o sticlă de Chianti. 

— Localul are vânzare, comentă ea. E deschis în 
cartierul acesta de aproape patruzeci de ani. E condus de 
cea de-a doua generaţie de cumnaţi. Femeia s-a căsătorit 
cu fratele patronului acum aproape doisprezece ani. Soţul 
ei a plecat - sau a dispărut - când Lino nu avea nici cinci 

ani. Lino Martinez ar fi împlinit acum 34 de ani. Din 
moment ce toate datele au fost șterse, nu am putut afla 
nimic despre el. 

— Sau măcar dacă a fost membru al grupării Soldados. 

— Nu. Pot confirma că în ultima jumătate a vieţii lui a 
avut o mulțime de necazuri, de aceea a și stat ascuns. A 
schimbat mai multe locaţii, identități. Chiar dacă nu e Lino 
pe care îl caut eu, tot un personaj negativ rămâne. 

— Ai verificat situaţia ei bancară? întrebă Roarke, 
gustând din vinul pe care barmanul îl turnase în pahar. E 
foarte bun, comentă el. 

— Atât cât îmi permitea legea. Cel puţin la suprafaţă, nu 
am descoperit niciun furt, nicio lovitură. Trăiește destul de 
bine, iar ea lucrează ca chelneriță de mulţi ani. 

— Pentru familia Ortiz, când locuia pe partea noastră de 
pod. 

— Da, acesta e genul de legătură pe care vrei s-o 
cercetezi. S-a recăsătorit, s-a mutat aici. Are un copil de 
nouă ani, iar în primii doi ani a lucrat ca mamă cu salariu, 
după care s-a reîntors aici la lucru. Copilul a urmat 
cursurile unei școli de stat din punctul acesta de vedere nu 
a avut nicio problemă și are și ceva bani puși deoparte. 
Nimic ostentativ. Soţul ei - un om ca toţi oamenii, fără 
cazier. Au avut și o ipotecă, un automobil de achitat, 
lucruri obișnuite. Totul a decurs normal. 

Chelneriţă veni lângă ei. 

— Masa dumneavoastră e pregătită. Dacă îmi permiteţi 
să vă conduc, vinul îl voi aduce eu după aceea. O alegere 
foarte potrivită, adăugă ea. Sper că e pe gustul 
dumneavoastră. 

Imediat ce se așezară la masă, un picolo le aduse de 
îndată vinul și tava pe care erau așezate paharele. 

— In seara aceasta veţi fi serviţi de Teresa. In numai 
câteva clipe va fi la dispoziţia dumneavoastră. 

— Pizza cum e? întrebă Eve. 

— N-o să gustaţi niciodată o pizza mai bună ca aceasta, 
spuse el cu un zâmbet larg. În seara asta e preparată chiar 
de fratele meu. 

— Ce ciudat, cugetă Eve imediat ce rămaseră singuri. 
Restaurante de tip familial. O altă legătură între cele două 
cazuri. Teresa a lucrat întâi pentru familia Ortiz, în 
restaurantul lor, după care a venit aici și a lucrat tot 
pentru o afacere de familie. 

— La asta se pricepe și probabil că acesta e lucrul de 
care are nevoie. Primul soț a lăsat-o baltă și mi-ai spus că 
înainte de momentul respectiv au avut loc multe altercaţii 
domestice raportate la poliţie. A avut primul copil când era 
foarte tânără, dar și el, la rândul lui, a părăsit-o. Sau a 
părăsit casa, în cel mai rău caz. Ea face parte din nou 
dintr-o familie, fiind una dintre verigile lanţului respectiv. 
Pare fericită, adăugă el, chiar în secunda în care Teresa se 
îndrepta spre masa lor. 

— Bună seara. Doriţi un aperitiv? Antricoatele prăjite 
sunt un deliciu în seara aceasta. 

— O să trecem direct la pizza. Pepperoni. Roarke dădu 
comanda cât de repede putu, fiind conștient că, la cea mai 
mică ezitare, Eve ar fi fost în stare să treacă direct la 
interogatoriu. 

— În câteva clipe vă aduc comanda. 

Femeia pomi spre bucătărie, oprindu-se în clipa în care 
un client o bătu ușor pe braţ. Între ei avu loc un schimb de 
priviri mai mult decât elocvent, ceea ce-i dădu de înţeles 
lui Eve că la masa aceea se aflau clienţi obișnuiți ai 
restaurantului. 

Toată lumea o cunoaște, își zise ea. Toată lumea o 
simpatizează. Eficientă. 

— Ţine-o tot așa, o avertiză Roarke, și jumătate dintre 
cei aflaţi în restaurant își va da seama, în mai puţin de 
două minute, că ești poliţist. 

— Sunt poliţist. Dar în clipa următoare își mută privirea 
spre el. Dacă e într-adevăr așa cum pare, atunci pun pariu 

că ţine și acum legătura cu familia Ortiz. Mă întreb dacă a 
participat la înmormântare. Numele ei nu se afla pe lista 
oferită de Graciela Ortiz. 

— Ai verificat cine a trimis flori? Cine a expediat scrisori 
de condoleanţe? 

— Hmmm, da, mai înainte. Dar nu am verificat o anume 
Teresa Franco din Brooklyn. Mira crede că ucigașul o să-și 
dorească să se spovedească... duhovnicului personal. 

— Tare. 

— Da, ar putea fi. Billy a fost ușor de prins. Un amestec 
de impulsivitate și poftă carnală, la care s-au adăugat 
credința și corectitudinea. El știa foarte bine că m-am 
prins, de-aia mi-a sărit direct în poală. Dacă ucigașul sau 
ucigașa i se va spovedi lui López sau lui Freeman, atunci o 
să înceapă declinul. Ei se folosesc de spovedanie fiindcă au 
încredere în acest ritual sacru. 

— Spre deosebire de tine. 

— Sigur că nu, la naiba. Cineva se prinde că a avut loco 
crimă, iar persoana respectivă are responsabilitatea de a 
anunța autorităţile. 

— Alb sau negru. 

Ea se uită cruciș în paharul cu vin. 

— Dar ce-ar trebui să văd? Mov? Există un motiv pentru 
care separăm Biserica de stat. Niciodată nu mi-am dat 
seama cum au reușit unii să se strecoare prin crăpăturile 
acestei delimitări. Luă una dintre grisinele care se iveau 
dintr-un pahar înalt. 

— Nu îmi place să cred că depind de un preot pentru a 
convinge un criminal să se predea. Billy? Ipocritul acela 
laș, slab și cu aere de sfânt nu a putut să-și suporte propria 
faptă. Simplu ca bună ziua. 

Mușcă, după care roti grisina în direcţia lui Roarke. 

— Dar cum stă treaba în cazul ucigașului lui Lino? 
Acesta a stat mult pe gânduri, a întors ideea pe toate 
părțile, fiindcă la mijloc există, probabil, un motiv foarte 
serios. E posibil să fi fost vorba de răzbunare, de vreun 

beneficiu, de autoprotecţie sau de protejarea altcuiva, dar 
în niciun caz nu a fost vorba de motivul acela de doi bani 
invocat de Billy, cel cu „salvarea sufletelor”. 

— Chiar dacă sunt de acord cu tine, mă fascinează, în 
același timp, cât de dură e reacţia ta vizavi de religie. 

— Se folosesc prea mult de ea, pe post de scuză, pe post 
de băiat bun la toate, pe post de armă, pe post de 
ascunzătoare. Foarte mulţi, poate chiar majoritatea 
oamenilor, nu fac apel la ea decât atunci când servește 
scopului lor. Nu același lucru fac Luke Goodwin sau 
părintele López. Ei o respectă. Trăiesc pentru a o sluji. 
Observi lucrul acesta doar privindu-i. Poate că tocmai de 
aceea nici nu ţi-e ușor să accepti toate găinăriile. Habar nu 
am. 

— Dar ucigașul? El crede în religie? 

— Aș zice că da. De aceea ne va fi mult mai greu să-l 
prindem, spre deosebire de Billy. Da, crede în religie, dar 
nu e un fanatic, un nebun. Altfel ar fi existat și o urmare, 
un soi de mesaj care să-i susţină fapta. 

Ea ridică din umeri, dându-și seama că nu trebuiau să 
discute exclusiv despre crime, având în vedere că tocmai 
luau cina împreună. 

— Ei, apropo, nu ţi-am povestit în ce scandal am 
intervenit astăzi. 

— Presupun că ai avut succes, din moment ce nu observ 
nicio rană vizibilă. 

— Scorpia m-a mușcat. Eve își pipăi umărul. M-am ales 
cu o marcă dentară pe cinste. Se certau pentru o geantă de 
mână. Nu era vorba de o biată sacoşă. Ci de niște genţi 
scoase la vânzare. Ahhh, Laroche? 

— Aaaa, daaa. Genţi de mână extrem de căutate, la fel 
ca și valizele și pantofii ce poartă aceeași marcă. 

— Da, îmi dau seama, din moment ce căţele acelea se 
băteau pe o chestie numită „geantă cu trei 
compartimente”. Care avea de-a face cu bujorul. Ce dracu' 
mai e și bujorul ăsta? 

— O floare. 

— La naiba, știu că e o floare. Sau poate că știuse. Se 
referea la formă, la miros sau la culoare? 

— O să presupun că la culoare. Adică la culoarea roz. 

I-am povestit lui Mira, și imediat i-a apărut în priviri 
strălucirea aceea. Aceea care îţi spune că te duci la 
magazin, vezi un produs și-l cumperi pe loc. 

Roarke se rezemă de spătarul scaunului și izbucni în râs, 
tocmai când Teresa le aduse pizza. 

— Nu mai e nevoie să vă urez să vă simţiţi bine unul în 
compania celuilalt, așa că vă urez să savurațţi din plin 
această pizza. Dacă mai doriţi și altceva, e suficient să mă 
chemați. 

Eve urmări fiecare mișcare a Teresei - servirea clienţilor, 
conversaţia binevoitoare cu aceștia, felul cum le lua 
comanda. i 

— Are stofa, cunoaște rutina jobului. Işi cunoaște 
oamenii - atât colegii, cât și clienţii. Nu pare genul de 
femeie care să aibă pe suflet un secret întunecat și 
important în același timp. Preconizând că pizza se răcise 
suficient încât să nu-și ardă cerul gurii, ea mușcă o 
bucăţică. Da, chiar are un blat excelent. 

— Ai dreptate. În plus, nu-mi pare o femeie care să se 
lupte pe viaţă și pe moarte pentru o geantă de mână de 
culoare roz, creată de un designer renumit. 

— Hhhmm? 

— Pantofi de lucru de calitate, bijuterii drăguţe, dar 
nicidecum sclipitoare și ieșite din comun. Poartă verighetă, 
adăugă el. Ceea ce demonstrează că e o fire tradiționalistă. 
Are unghiile scurte, îngrijite, fără a fi date cu ojă. Are un 
ten frumos, iar machiajul ei - cel puţin în orele de lucru - e 
lipsit de ostentaţie. Pun pariu că e genul de femeie care se 
îngrijește și căreia îi plac lucrurile de calitate - cele care 
durează -, având mare grijă de ele. 

Eve îi zâmbi pe deasupra porţiei de pizza din care 
mușcă. 

— Ai ochi de copoi. 

— Ce urât din partea ta să mă insulţi tocmai când te 
invit la cină. Pun pariu că geanta ei e de aceeași calitate ca 
și pantofii și că ar fi la fel de uimită ca și tine auzind cum 
altele sunt în stare să muște un poliţist doar de dragul unei 
genţi de culoare roz. 

— Nu te contrazic. Eve luă o bucată mare de brânză, 
așezând-o din nou, împăturită, deasupra blatului de pizza. 
Dar asta nu înseamnă că nu știa că fiul ei se ascunde 
undeva dincolo de pod, dându-se drept altcineva pentru 
mult timp. 

— Dar nu crezi asta. 

Reflectând câteva secunde, Eve se juca cu paharul cu 
vin. 

— Da, nu cred, dar voi afla, într-un fel sau altul. 

Între timp, nu avea niciun motiv să nu se bucure deo 
porţie de pizza atât de apetisantă, în vreme ce urmărea 
traseul  Teresei prin restaurant sau prin bucătăria 
amenajată ca un spaţiu deschis. 

Așteptă până ce Teresa reveni la masa lor. 

— Cum vi s-a părut totul? 

— Grozav. 

— Credeţi că aș putea să vă sugerez să serviţi și 
desertul? vorbi ea în vreme ce lua farfuriile. În seara 
aceasta avem în meniu tiramisu preparat în casă. E un 
deliciu. 

— Cred că vom fi obligaţi să sărim peste el. Există un loc 
în care am putea vorbi între patru ochi? 

Adoptând o mimică îngrijorată, Teresa se uită puţin la 
computerul pentru preluarea comenzilor. 

— S-a întâmplat ceva? 

— Trebuie să discutăm câteva minute. Eve deschise 
legitimaţia pe blatul mesei, urmărind cum Teresa își 
întoarce privirea spre aceasta, fixând-o atent. E mult mai 
bine să alegem un loc ferit. 

— Unnn... în spatele barului avem un mic birou, dar... 

— E perfect. Eve se strecură în afara mesei, se ridică, 
fiind conștientă că în clipa aceea o cam sufoca pe Teresa. 

— Trebuie să rog pe cineva să-mi ţină locul. Ah... 

— Bun. Eve se uită la Roarke, iar Teresa ieși repede în 
întâmpinarea unei colege. De ce nu vii și tu? O să vedem 
cât de corectă a fost evaluarea ta. 

Ocoliră mesele, făcându-și loc spre bar. Biroul era într- 
adevăr micuţ, așa cum îi avertizase femeia, dar avea o 
atmosferă intimă și primitoare. Ajunsă acolo, Teresa își 
împreună palmele, mișcându-și nervos degetele. 

— S-a întâmplat ceva? Am greșit cu ceva? Regret pentru 
povestea cu florile, iar Spike s-a dovedit într-adevăr foarte 
Tău. 

— Spike? 

— Căţelușul. Nu mi-am dat seama că o să se apuce să 
scurme la rădăcina florilor, dar deja i-am promis doamnei 
Perini că voi planta altele. Iar ea a fost de acord. 

— Nu e vorba de căţel, doamnă Franco. E vorba despre 
fiul dumneavoastră. 

— David? David e bine. Ce a... 

— Nu despre David vorbim, replică Eve, stopând panica 
aceea maternă declanșată brusc. Despre Lino e vorba. 

— Lino. Teresa își așeză palma deasupra inimii și apăsă 
cu putere. Da, dacă intervine poliţia, atunci sigur e vorba 
despre Lino. Ingrijorarea o cuprinse asemenea unui giulgiu 
negru. Ce a făcut? 

— Când aţi luat legătura cu el ultima dată? 

— Acum aproape șapte ani. De aproape șapte ani nu mi- 
a trimis nici măcar o vorbă. Mi-a spus că are foarte mult de 
lucru. Că are niște planuri importante. Lino pomenea 
întotdeauna de planurile lui de viitor măreţe. Unde e? 

— Când aţi vorbit cu el ultima dată unde se afla? 

— În Vest, în Nevada, așa mi-a spus. O vreme a locuit în 
Mexic. Sună, trimite e-mailuri. Uneori trimite bani. O dată 
la câteva luni. Dar de multe ori trece și un an întreg. Imi 
spune că vine acasă, dar nu o face. Ea se așeză. Sunt 

ușurată că nu vine, fiindcă de obicei face numai probleme. 
La fel ca tatăl lui. Iar eu mai am un fiu. Pe David, un băiat 
tare, tare bun. 

— Doamnă Franco, știaţi că fiul dumneavoastră a făcut 
parte din gruparea Soldados? 

— Daaa, da. Ea oftă. Frații lui, așa-i numea. Avea și un 
tatuaj ca al lor. Ea își frecă antebraţul. Am încercat să-l 
opresc, dar nu am reușit. Nimic din ce i-am spus nu l-a 
potolit. Promitea mereu, dar nu se ţinea de promisiune. Şi- 
a urmat calea pe care a ales-o. Poliţia era mereu pe urmele 
lui. 

— Când l-aţi văzut ultima dată? 

— A plecat de acasă la vârsta de șaptesprezece ani. Şi 
nu s-a mai întors. 

— Dumneavoastră aţi lucrat pentru Hector Ortiz. 

— Cu mulţi ani în urmă. A fost foarte bun cu mine. Cu 
noi. l-a oferit lui Lino o mică slujbă, când a împlinit 
cincisprezece ani. Se ocupa de aranjarea meselor, le 
curăța. Dar Lino l-a furat. 

Chiar dacă trecuseră atâţia ani, se pare că amintirea 
aceea încă o mai făcea să roșească de rușine. 

— A furat de la un om cumsecade, de la o familie bună. 
Și ne-a făcut de râs. 

— Aţi participat la slujba de înmormântare dedicată 
domnului Ortiz? 

— Nu, îmi doream să particip, dar profesoara lui David a 
organizat o întâlnire cu părinţii chiar în aceeași zi. Tommy 
și cu mine facem tot posibilul să fim prezenţi de fiecare 
dată. E important. Dar am trimis flori. În privirea ei apăru 
brusc ceva. Preotul a fost ucis chiar în timpul slujbei. Am 
auzit. Şi am auzit și ce se comentează - ce declară poliţia 
că nici nu era preot. Oooo, Doamne. Doamne, Dumnezeule. 

— Doamnă Franco. Eve se lăsă pe vine, până ce ele două 
reușiră să stabilească un contact vizual, după care scoase 
o punguţă cu probe din trusa de teren. Îi aparține lui Lino? 

Respirația 'Teresei deveni sacadată, iar ea luă punga, 
mângâind cu degetul mare faţa medalionului prin 
materialul protector. Îl întoarse invers, și ochii i se 
înceţoșară de lacrimi, în clipa în care citi inscripţia de pe 
reversul acestuia. 

— Eu i l-am dăruit cu ocazia primei împărtășanii. Avea 
șapte ani. Pe vremea aceea încă era copilașul meu. Înainte 
să devină atât de furios. Înainte să-și dorească mult mai 
mult decât puteam eu să-i ofer. E mort? Lino e mort? El l-a 
ucis pe preot? Oooo, Doamne, el a fost capabil să omoare 
un preot? 

— Bănuim că a fost capabil de așa ceva, doamnă Franco, 
dar într-un mod mai complicat decât s-ar crede. Persoana 
care se dădea drept părintele Flores își înlăturase acum 
câţiva ani un tatuaj. De pe antebraţ. Simbolul celor din 
gruparea Soldados. Bărbatul a apelat și la reconstrucție 
facială. Iar în camera sa am găsit ascuns acest medalion. 

Culoarea se risipi brusc de pe chipul femeii. 

— Credeţi că bărbatul acela, preotul, era Lino. 

— În momentul dispariției sale, părintele Flores tocmai 
făcea o călătorie în Vest, cu aproape șapte ani în urmă. Am 
făcut câteva cercetări, din care a rezultat că Lino Martinez 
a ajuns în zona aceea cam în aceeași perioadă de timp. A 
plecat de acasă și s-a stabilit acolo înainte de asta. Și-a 
asumat o nouă identitate, după cum am reușit noi să 
confirmăm. Unul dintre talentele sale era acela de a-și 
schimba identitatea, de a fura identitatea altora. 

— Întotdeauna a fost așa. Era foarte deștept. Un băiat 
deștept, se pricepea bine la partea electronică. Ar fi putut 
folosi talentul acesta ca să-și desăvârșească educaţia, să-și 
construiască o viață mult mai bună, o carieră. În loc de 
asta, el a ales să facă parte dintr-o bandă. Să-și utilizeze 
cunoștințele în slujba lor. Sfântă Fecioară Maria. Ea își 
apăsă degetele pe pleoape. Chiar așa departe s-a ajuns? E 
mort? Vă rog, am nevoie ca soțul meu să fie alături de 

mine. Am nevoie de familia mea. Simt nevoia să-mi văd fiul. 
Să-l văd pe Lino. 

— Nu l-aţi mai văzut de douăzeci de ani, și, oricum, 
înfățișarea lui e alta. O să-l puteţi recunoaște? 

Teresa dădu palmele la o parte, iar acestea erau deja 
ude de lacrimi. 

— Ele tot fiul meu. 

Eve luă punga aflată în poala Teresei. 

— O să fac toate aranjamentele necesare ca să puteţi 
vedea cadavrul. 

Teresa se cutremură din creștet până în tălpi. 

— Vă rog, aș putea să-l văd mâine? După ce pleacă fiul 
meu la școală. Nu vreau ca el să afle... Poate că e vorba de 
o greșeală, și nu e nevoie ca el să afle. lar dacă nu e 
greșeală, vreau să găsesc calea cea mai bună prin care să-i 
povestesc despre ce a păţit fratele lui. 

— Mâine-dimineaţă. Pot să trimit o mașină să vă ia. 

— Nu, vă rog. Vecinii... Izbucni în plâns, înecându-se și 
ducându-și palma la gură. Da, știu cum sună. Rușinos, 
egoist. Dar am și eu o viaţă aici. Nu vrem să avem necazuri 
cu poliția. Puteţi să cercetaţi, să întrebaţi. E băiat bun. 
Soţul meu e un om de treabă. Puteţi să... 

— Doamnă Franco, nu vrem să vă provocăm niciun fel de 
necazuri. Vă pot da adresa, și ne vom întâlni acolo. La ce 
oră pleacă cel mic la școală? 

— La ora opt. Putem să venim noi în oraș, eu și soţul 
meu. Plecăm într-acolo imediat ce-l lăsăm pe băiat la 
școală. Soţul meu poate să... 

— Perfect. E în regulă. La ora nouă. Eve scoase o carte 
de vizită, notând informaţiile necesare. Mergeţi aici și 
întrebaţi de mine. O să pun la punct toate detaliile 
necesare. 

— O să venim. Şi eu și Tommy, dar... acum aș vrea să 
plec acasă. Vă rog, trebuie să o anunţ pe Sophia că nu mă 
simt bine și că trebuie să plec acasă. 

— În regulă, doamnă Franco, zise Eve, iar Teresa se 
ridică în picioare. De ce a plecat Lino de acasă la vârsta de 
șaptesprezece ani? 

Ochii aceia frumoși și plini de afecţiune se tulburară 
brusc. 

— Ca să devină un om bogat, important. Când o să mă 
întorc acasă, spunea, o să fiu un om bogat și vom locui într- 
o casă mare. Ca a domnului Ortiz. O să fiu cineva. 

— Încă ceva. Îmi puteţi da numele prietenilor săi 
apropiaţi? Ale celor care făceau parte din bandă? 

— Steve Chavez era cel mai bun prieten al lui, dar și cel 
mai rău. Au plecat împreună. Teresa duse palmele la ochi, 
frecându-și pleoapele cu putere. Joe Inez, Penny Soto. 
Penny era iubita lui. Da, alţii... mai erau și alţii. Unii au 
murit, alții au plecat. O să mă gândesc și apoi vă alcătuiesc 
o listă. Dar acum, vă rog, simt nevoia să plec acasă. 

— Ne vedem mâine. 

Eve ieși din birou, rămânând în spatele Teresei, 
urmărind cum aceasta se duce în fugă la colega care le 
oferise masa. 

— Cred că ar trebui să-i lăsăm un bacșiș consistent. Dar, 
oricum, sunt sigură că i-am cam distrus seara. 

Eve verifică cele trei nume pe care i le indicase Teresa, 
în vreme ce Roarke conducea mașina spre casă. 

— Chavez, Stephen a fost și el un mare nemernic care a 
colindat mai multe state. Agresiune, soldată cu pierdere de 
vieți omenești, câteva afaceri ilegale, agresiune cu 
conotaţii sexuale - pentru care a fost achitat -, un furt auto 

de proporții, fraudă și jaf. A trecut granițele multor state și 
a beneficiat de numeroase facilități acordate de statele 
respective în timpul ispășirii pedepsei. 

— Un nemernic pasionat de voiaje, comentă Roarke. 

— Numeroase arestări/interogări și eliberări asemenea. 
Acum șapte ani și ceva s-a descoperit că poseda bunuri 
furate; a solicitat eliberarea pe cauţiune și a reușit să 
scape. Asta se întâmpla în Arizona. Ea aruncă o privire în 
direcţia lui Roarke. 

— Iar ultima dată când Teresa a luat legătura cu Lino, s- 
a întâmplat cu șapte ani în urmă, el locuind în Nevada. O 
regiune vecină cu Arizona. 

— Pe cât pariezi că cei doi s-au întâlnit și au stat de 
vorbă la o bere despre vremurile bune de altădată? 

— Doar un idiot ar afirma că nu s-a întâmplat întocmai. 
Și acum unde s-a stabilit? 

— A plecat de acolo în aceeași perioadă în care Lino s-a 
făcu nevăzut. Inez și Soto locuiesc tot în New York. Inez 
lucrează ca mecanic într-un complex de apartamente situat 
în cartierul vechi. La sfârșitul adolescenţei s-a ocupat o 
vreme cu jafurile. După eliberare, a primit o mustrare 
pentru că se afla în stare de ebrietate și pentru că a 
provocat dezordine publică. De atunci e „curat”, de vreo 
zece ani de zile nu a mai comis nicio infracţiune. Soto a dat 
lovitura cu câteva afaceri ilegale - vânzări și posesii 
ilegale, prostituție fără licenţă, agresiune. Recent a ieșit 
din pușcărie pentru bună purtare... și, ce zici de așa 
potriveală, acum lucrează la bodega de lângă biserica St. 
Cristóbal. Ce-mi plac coincidenţele astea. 

— Şi cine te-ar putea învinovăţi? Și pe care dintre ei o 
să-i vizităm? 

Da, chiar era o polițistă norocoasă, își zise Eve, fiindcă 
avea alături de ea un om care nu zicea nu când era vorba 
de muncă și de ore târzii. 

— Aș putea să-i vizitez mâine-dimineaţă, dar... din 
moment ce Inez locuiește chiar în clădirea în care 

lucrează, pare un pariu deja câștigat. Îi spuse adresa. 
Mulţam. 

— Îmi rămâi datoare, fiindcă munca asta de poliţist e 
cam obositoare, plicticoasă. Se vorbește mult, dar nu 
încearcă nimeni să ne omoare. 

Ei, nu poate fi distractiv mereu. Dar poate că Joe o să 
scoată un cuţit și o să încerce să ne ia viaţa. 

— Eve, nu fi împăciuitoare, te rog. 

Ea pufni în râs, întinzându-și picioarele. 

— Vrei să auzi ceva mortal? Astăzi, Peabody se 
întâlnește cu Nadine și cu Louise ca să organizeze 
petrecerea fetelor. Se pare că eu joc rolul gazdei, dar ele 
m-au scutit de orice îndatorire. 

— Nu mi se pare deloc ceva mortal. Pare ceva logic și 
sănătos, la urma urmei. 

— Cred că da. Le-am spus că sunt excluse jocurile și 
stripperii. Restul cred că îl pot tolera. Adică să se consume 
băuturi pentru doamne și să se mănânce dulciuri. Da, cel 
puţin partea cu dulciuri era ceva bun, se gândi ea. 
Bănuiesc că trebuie să-i iau un cadou lui Louise. 

Ea îl privi cu coada ochiului. 

— Nu, replică hotărât. Nu voi prelua sarcina, fiindcă nici 
eu nu am habar ce cadouri faci miresei la o asemenea 
petrecere. 

Umerii ei se gârboviră, imediat ce speranţa i se duse pe 
apa sâmbetei. 

— Pentru fiecare ocazie în parte există mii de cadouri 
posibile, adică prea multe. Și, după asta, trebuie să le luăm 
și un dar de nuntă, nu? Ce dracu' poţi să cumperi pentru 
doi adulţi care au tot ce-și doresc - sau care pot să-și ia 
singuri ce-și doresc - până la urmă? 

— Să nu uiţi că au de aranjat o casă nouă, îi reaminti el. 
Am discutat cu mama lui Peabody să le facem un set 
pentru ceai. Ceainic, cești, farfurioare... Ea este un olar 
deosebit de creativ. 

— Huuuh. Ce idee bună. Cum de nu m-am gândit și eu la 
asta pentru cadoul oferit lui Louise? Reflectă câteva clipe. 
Dintre toţi cei menţionaţi de Teresa, doar Inez a fost 
căsătorit. 

— Dacă tot pomeneam despre asta... comentă Roarke. 

— Așa mi-a venit ideea - știi tu, petreceri, nunţi. Ele 
singurul care s-a căsătorit, care a avut copii. 

— Şi singurul care, după toate aparențele, și-a refăcut 
viaţa. 

— Nu știu ce legătură există între toate astea, dar e 
interesant. Și mai e și Teresa. După cum reiese din 
povestea ei, s-a cam „ars”, căsătorindu-se cu cine nu 
trebuia. A făcut pe dracu' în patru, s-a sucit, s-a învârtit, a 
făcut și ea ce a putut sau ce a crezut că e bine. Bărbatul o 
părăsește, iar ea își crește copilul de una singură. Are grijă 
și de ea și de copil, dar se pare că nu poate să-l ţină pe 
puști departe de belele. După aceea, băiatul pleacă de 
acasă. Ea se recăsătorește, de data asta cu un om 
cumsecade, cu care mai are un copil. Duce o viaţă decentă, 
iar copilul lor e ferit de necazuri. 

E ceva natural sau ceva dobândit? 

— E și una și alta. Mereu e la fel. Și, în plus, e după cum 
alegi. Cu toate astea, Lino își petrece copilăria urmărind 
cum mama lui se chinuie, văzând cum tatăl lui o abuza. Așa 
că atunci când află că Solas își bătea nevasta și își abuza 
sexual fiica, el lasă la o parte firea blândă de preot, pe care 
o adoptase de prea multă vreme, și se duce să-i tragă o 
sfântă de bătaie. E punctul lui slab. Păstrează de asemenea 
și medalionul - nu s-a întâlnit cu mama lui, nu s-a dus 
acasă la ea, dar păstrează medalionul dăruit de ea. 

— Şi din când în când îi trimite bani. 

— Mda. Vrea să revină acasă un om bogat un om 
important. Nu nemernicul acela de copil care și-a 
dezamăgit mama. Ar fi un factor fundamental în patologia 
lui. Dacă ar interesa pe cineva. 

— Pe tine de ce te interesează? 

Ea tăcu câteva momente. 

— Teresa știa că el era pierdut. Ştia că el avea ceva ce 
ea nu ar fi reușit în veci să vindece sau să elimine. Ceva 
care l-a făcut să aleagă un drum greșit. Ea duce în prezent 
o viaţă bună, dar tot o să sufere de dragul lui. La naiba, 
suferă deja. 

— Da. Suferă. 

— Şi, după ce o să rezolv cazul și o să-i înapoiez 
medalionul acela, ea îl va păstra o viaţă întreagă. O să-i 
aducă aminte de băieţelul ei. Am stat de vorbă cu cei care 
l-au cunoscut în ultimii ani ai vieţii, care au lucrat cu el. L- 
au simpatizat, l-au respectat. Eu îl consider un ucigaș cu 
sânge rece, sau cel puţin un om care era în stare să 
omoare dacă era nevoie. Dar dincolo de acea figură dură 
mai era ceva. Uneori te întrebi „de ce”, asta-i problema. De 
ce se ascunde. 

— Voia mult mai mult, răspunse Roarke. Voia ceea ce nu 
avusese sau ceea ce nu se străduise să obţină pe merit. 
Dorinţa asta poate uneori să devină mai puternică decât 
orice altceva. 

Ea făcu o scurtă pauză. 

— Și tu te-ai străduit să devii un om bogat. Un om 
important. Acesta era scopul tău. 

— Da, just. 

— Dar tu nu te-ai ascuns în spatele scopului respectiv. 

— Tu faci o paralelă și îţi pui tot felul de întrebări. 
Pentru mine, afacerile legale au fost... o variantă. Ba mai 
mult, o provocare. Şi l-am avut și pe Summerset care a fost 
un fel de busolă care m-a ghidat atunci când aș fi putut 
rătăci pe cărări mult mai întunecate. 

— Nu, nu ai fi ales cărările acelea. Eşti mult prea 
mândru. 

El înălță din sprâncene. 

— Chiar așa? 

— Tu ai știut mereu că nu a fost vorba doar de bani. 
Banii înseamnă siguranţă, ei reprezintă un simbol. Dar nu 

sunt lucrul cel mai important. Ideea e să știi să-i folosești. 
Multă lume are bani. Ori îi face, ori îi ia de undeva. Dar nu 
toată lumea realizează ceva cu ajutorul lor. Nici Lino nu ar 
fi fost în stare. Chiar dacă ar fi ajuns un om bogat, n-ar fi 
reușit niciodată să devină cineva important. Şi pentru o 
vreme, chiar a fost important prin identitatea aceea falsă. 

— A furat sutana. 

— În lumea în care a revenit, aceasta l-a făcut un om 
important. Pun pariu că a savurat gustul acestei perioade, 
puterea pe care i-o conferea. De aceea a și rezistat atâţia 
ani. 

— Cam mult, evident. 

— Mda. Oare de câţi ani mai avea nevoie? se întrebă ea. 
Cât oare ar mai fi durat până ar fi obţinut bogăţia și 
onoarea pe care și le dorea? S-ar putea ca Teresa să nu-i 
poată confirma identitatea - de fapt, nu-mi dau seama cum 
ar putea reuși. Dar în sertarul acela frigorific de la morgă 
se află într-adevăr Lino Martinez. Mai am să descopăr cine 
i-a vrut moartea și de ce. 


Poate că Joe Inez avea o parte din răspunsurile pe care 
le căuta. Eve studie clădirea de douăsprezece etaje, un 
bloc curat și liniștit din beton și oţel, intrarea beneficiind 
de sistem propriu de securitate și de bare de protecţie 
montate la ferestrele de la primele două etaje. 

Folosindu-și șperaclul, ea anulă sistemul de securitate și 
pătrunse în imobil, cercetând rapid cu privirea holul mic. 
Mirosea a dezinfectant cu aromă de lămâie. Eva văzu un 
ficus artificial plantat într-un ghiveci colorat și două 
scaune aranjate pe podeaua albă precum omătul. 

— El locuiește la 2A. Eve ocoli cele două ascensoare 
neîncăpătoare, urcând scara alături de Roarke. Niște 
zgomote înfundate răzbăteau din apartamentele situate pe 
coridor - emisiuni de divertisment urmărite la TV, copii 
mici care plângeau, muzică salsa. Dar pereţii și ușile erau 

curate, la fel ca și holul mic de la intrare. lar becurile 
montate ui tavan dădeau o lumină puternică, strălucitoare. 

Se vedea dintr-o privire că Inez își făcea bine treaba. 

Ea ciocăni în ușa apartamentului 2A. Ușa se deschise 
aproape instantaneu. Un băiat care avea în jur de zece ani, 
cu o șuviţă de păr alunecând pe frunte în stilul specific al 
celor care iubeau cu frenezie airboard-ul, stătea în faţa lor 
sorbind dintr-o băutură energizantă pentru sportivi. 

— Salut, zise el. 

— Salut, răspunse Eve. Aș vrea să stau de vorbă cu Joe 
Inez. Ea arătă legitimatia. 

Legitimaţia îl determină să lase în jos băutura, iar ochii 
lui se măriră, atât datorită surprizei, cât și încântării. 

— Mda? De ce? 

— De aceea. 

— Aveţi mandat sau ceva de genul ăsta? Copilul se 
rezemă de ușă, sorbind iar din băutura oranj. Ca și cum ei 
ar fi avut chef de joacă, gândi Eve. În filme și alte chestii 
asemănătoare se pune întotdeauna întrebarea asta. 

— Tatăl tău comite vreo ilegalitate? Eve replică, iar 
băiatul scoase un pffff exasperat. 

— Ca și cum s-ar fi ocupat vreodată cu așa ceva. Tată! 
Hei! Tată, e poliţia la ușă. 

— Mitch, nu te mai prosti și termină-ţi temele. Mama o 
să... Bărbatul care ieși dintr-o altă încăpere, ștergându-și 
palmele pe pantaloni, se opri brusc. Eve zări în ochii lui 
acea panică ce apare la vederea poliţiei. Scuze. Mitch, du- 
te și culcă-i tu pe gemeni. 

— O, fii serios. 

— În secunda asta, rosti Inez, făcându-i semn într-acolo 
cu degetul mare. 

Puștiul protestă printre dinţi, își gârbovi umerii, dar, 
până la urmă, se îndreptă în direcţia indicată de tatăl lui. 

— Vă pot fi de folos cu ceva? se interesă Inez. 

— Joe Inez? 

— Exact. 

Eve se uită intenţionat la tatuajul de pe antebraţul lui 
stâng. 

— Soldados. 

— A fost odată ca niciodată. Despre ce este vorba? 

— Despre Lino Martinez. 

— Lino? Surpriza apăru în ochii lui la fel de repede ca și 
în cazul fiului său, dar acolo nu se ghici nici urmă de 
încântare. Ceea ce observă Eve în adâncul lor fu o groază 
infinită. S-a întors? 

Am dori să intrăm în apartament. 

Inez își trecu palmele prin păr, după care se dădu lao 
parte. 

— Trebuie să am grijă de copii. E seara în care soţia mea 
se întâlnește cu prietenele ei. Şi nu știu cât timp va reuși 
Mitch să-i ţină în frâu pe gemeni. 

— Atunci e cazul să trecem direct la subiect. Când aţi 
luat ultima dată legătura cu Lino Martinez? 

— Iisuse. Cred că sunt vreo cincisprezece ani de atunci. 
Ori poate că ar trebui să mai adăugăm încă doi. A plecat de 
acasă pe vremea când eram abia niște puști. Pe la 
șaisprezece-șaptesprezece ani. 

— Şi de atunci nu aţi mai luat legătura cu el? 

— Înainte să plece, ne-am adresat niște vorbe grele. 

— În legătură cu ce? 

Privirea lui se întunecă ușor. 

— Cine naiba mai știe? 

— Eraţi membri ai unei grupări renumite pentru violență 
și vărsări de sânge. 

— Mda. Am căutat să nu uit nicicând amănuntul acesta, 
asigurându-mă astfel că niciunul dintre copiii mei să nu 
comită aceleași greșeli. Da, o vreme am fost membru, și 
asta o știți deja. Am băut, am comis tot felul de infracţiuni. 
Dar în curând se împlinesc treisprezece ani de când nu am 
mai făcut nimic de felul acesta. Când va fi oare de ajuns? 

— De ce a plecat Lino de acasă? 

— Bănuiesc că asta și-a dorit, să plece. El și cu Steve - 
Steve Chavez - au declarat că au de gând să plece în 
Mexic. Poate că au și fost acolo. Tot ce știu e că au plecat 
împreună, dar de atunci nici nu i-am văzut, nici nu am mai 
auzit de ei. 

— Mergeţi la biserică? 

— De ce vă interesează? Văzând privirea hotărâtă a lui 
Eve, el oftă. Mă străduiesc să ajung acolo în fiecare 
duminică. 

— La biserica St. Cristobal? 

— Sigur, e... E vorba despre preot... Ușurarea apăru 
brusc pe chipul lui. Cel care a murit în timpul slujbei de 
înmormântare. A bătrânului Ortiz. Nu am putut participa, 
am avut de reparat o instalaţie la etajul cinci. Staţi de 
vorbă cu toţi enoriașii sau doar cu foștii membri ai 
grupării? 

— Îl cunoșteaţi pe părintele Flores? _ 

— Nu, nu prea. Adică l-am văzut de câteva ori. În mare 
parte duminica, când mergeam la slujba de la ora 9. Soţiei 
mele îi plăcea să asculte predicile părintelui Lopez, iar mie 
îmi convenea, fiindcă de obicei predicile lui sunt scurte. 

— Copii dumneavoastră nu merg la centrul pentru 
tineret. 

— Mitch e înnebunit după airboarding. Nu-i plac deloc 
sporturile de echipă, cel puţin la vârsta asta. Gemenii nu 
au decât cinci ani și... Din partea din spate a apartamentul 
se auziră niște ţipete și niște văicăreli. Inez rânji lugubru. 
Acum încearcă să-i ţină în frâu. 

— Despre Penny Soto ce-mi puteţi spune? 

Privirea lui își schimbă direcţia, devenind ca de gheaţă. 

— E și ea pe aici, desigur. Fiecare are viaţa lui acum. Am 
o familie, o slujbă serioasă. De mult nu mai caut necazurile 
cu lumânarea. 

— Ce necazuri avea Lino Martinez când a plecat de 
acasă? 

În ochii lui se ivi iar conştientizarea, teama, regretul față 
de ceva anume. 

— În privinţa asta, nu vă pot ajuta. Lino a avut mereu 
probleme. Nu pot să-mi las cei trei copii de capul lor, în 
dormitor. Nu știu nimic despre Flores, iar despre Lino, ce 
să vă spun? Acesta e singurul lucru pe care-l avem în 
comun de foarte mulţi ani. El atinse cu degetul tatuajul. 
Acum va trebui să vă rog să plecaţi ca să pot să-i împiedic 
pe băieţii mei să se ia la bătaie. 


— E ceva la mijloc, spuse Eve, imediat ce părăsiră 
clădirea. Ceva care nu a mers bine, ceva care l-a 
determinat pe Lino să se ascundă atâţia și atâţia ani. 

— Dar nu crezi că el aflase de întoarcerea lui Lino. 

— Nu, nu mi s-a părut. Inez vrea să termine cu trecutul 
și se enervează ori de câte ori nu reușește. Nu pot să-l 
învinuiesc pentru chestia asta, pe bune. A avut aceeași 
traiectorie ca și Teresa. Și-a construit o nouă viaţă, pe care 
vrea s-o păstreze. Dar aici e vorba și despre Lino. 

Se sui în mașină, căzând pe gânduri. 

— Da, mai e și Lino la mijloc, repetă ea după ce Roarke 
se urcă la volan. Un obstacol, ceva ce amintește de trecut, 
o povară, cum vrei să-i spui. Lino era un element al 
trecutului, simbolul greșelilor, al necazurilor, al acelei 
perioade dificile care umbrește noua viață. Moartea lui nu 
schimbă absolut nimic pentru cei doi. 

Roarke ieși din parcare, luând-o pe drumul spre casă. 

— Dacă ceea ce l-a determinat pe Lino să plece de acasă 
a fost ceva cu adevărat important, atunci vom afla. Dacă 
cercetăm puţin presa acelor ani, descoperim despre ce a 
fost vorba. 

— Posibil. Dar știi ceva, mama nu avea aceeași privire. 
Privirea aceea de „O, la dracu', iarăși?” pe care o ghiceai 
la Inez. De ce nu știa? Credea că a plecat ca să se 
îmbogăţească, să devină cineva, nu pentru că trebuia să 
fugă. Poate că văd mai mult decât e necesar. Ea își frecă 

obrajii. Simt tot felul de vibrații contradictorii în legătură 
cu cazul acesta. Toţi cei cu care vorbesc îmi dezvăluie 
altceva. Trebuie să pun în ordine aceste informaţii. 

— Acum afli și tu cine era. 

— Ca să aflu, îmi trebuie identitatea lui recunoscută 
oficial - oficial, înţelegi? Dar, ai dreptate, deja mi-am făcut 
o părere. Mâine va trebui să lipsesc de la slujbă, decise ea 
și-i trimise lui Peabody un e-mail, ca s-o anunţe. 

— Nu cred că e ceva dăunător, din moment ce lipsești de 
la biserică pentru ca s-o interoghezi pe Soto, ca apoi să 
participi la identificarea victimei. 

— Hmm. Dar tot vreau să mai stau de vorbă cu Lopez. 
Să-l prind la parohie după ce termin cu Soto. Iubita, cugetă 
ea. Relaţii din copilărie. Eu nu prea am așa ceva. Tu ai. 
Oare până unde merge loialitatea? 

— E o întrebare prea vagă și cu prea multe răspunsuri 
posibile ca să poţi găsi unul definitiv. 

— Un prieten de demult face ceva, sau nu face un 
anumit lucru, și asta provoacă între voi o ruptură - ceva 
care provoacă o dispută între voi, ceva cu care nu sunteţi 
amândoi de acord. El pleacă. Tu, în cazul acesta, continui 
să-l aperi? Continui să taci atâta vreme fiindcă aţi făcut 
odată parte din aceeași echipă? 

— Acum ești prea tranșantă, locotenente. Depinde foarte 
mult de ceea ce a făcut sau nu sau cât de mult și cum mă 
afectează asta - dacă mă afectează -, pe mine și pe ai mei. 
Oare dacă dezvălui totul, asta schimbă cu ceva cele 
întâmplate sau echilibrează situaţia, dacă eu aș simţi 
nevoia să o echilibrez? 

— Da, tu ai tăcea. E vorba tot despre mândrie, dar și 
despre loialitate. Il fac eu pe Inez să vorbească, la nevoie. 

— Nici nu mă îndoiesc. Tatuajul lui nu avea acea marcă 
specifică ucigașilor, adaugă Roarke. 

— Nu. Spre deosebire de Lino și de Chavez. El avea alte 
semne distincte. Dar cum aflu eu pe cine a omorât Lino 
când o mână de cretini strigau „O, ce copii neînţeleși, 

mutilaţi și dezorientaţi - care au nevoie de o curăţire”, 
ștergându-le dosarele? Dacă au existat vreodată, adăugă 
ea. 

— Dă-mi puţin timp și pot să-ţi fac rost, neoficial, de 
informaţii - în caz că Lino a fost acuzat sau arestat. Sau 
dacă a fost interogat. 

Ea se uită rapid la el. Deja se gândise la varianta aceea. 

— Cât timp ar însemna asta? 

— Până nu mă apuc de treabă, nu am de unde ști. 

Ea expiră cu putere. 

— Nu va funcţiona. Din câte știu eu, nu este în joc viaţa 
nimănui, nu există nicio amenințare eminentă. Asta este 
doar o cale foarte simplă pentru a rezolva o problemă. 

— Ce aud? El își lovi urechea cu degetul. A, da, acum 
vorbește mândria din tine. 

— la mai taci. Nu e vorba de mândrie, ci de procedură. 
Nu o să fac nimic ilegal ca să sar peste pașii procedurii și 
să-mi satisfac curiozitatea. Şi ce dacă e vorba de mândrie, 
care-i problema? 

În timp ce treceau cu mașina dincolo de porţi, el îi luă 
mâna, o întoarse cu fața în sus, sărutându-i apoi 
încheietura. 

— Cei doi oameni mândri au ajuns acasă. Acesta e unul 
dintre cele șapte păcate de moarte. Vrei să le explorăm și 
pe celelalte? Pofta trupească ar fi prima mea opţiune. 

— Ea e adesea prima ta opţiune. A doua, și așa mai 
departe până la cea din urmă. 

— Uneori îmi place s-o combin cu lăcomia. Chiar înainte 
de a opri mașina, el apăsă butonul care desfăcea automat 
centura ei, după care o apucă de cămașă, trăgând-o mai 
aproape de el. 

— Hei. 

— Poate că de vină e toată această discuţie despre 
tinereţe și despre vremurile bune. Repede și abil, el își 
împinse scaunul mult în spate, așezând-o pe Eve peste el. 
Mi-am adus aminte cu drag de faptul că dezbrăcăm tot 

felul de tinere prin fiece vehicul... care-mi cădea în mână 
la momentul respectiv. 

— Păi după ce furai mașini mai aveai timp de sex? 

— Iubito, pentru sex îţi faci timp oricând. 

— Asta doar în cazul tău. Doamne, dar câte mâini ai? Ea 
le dădu la o parte, dar el reușise deja să-i descheie nasturii 
cămășii și s-o excite. Hei, dacă ai chef de o partidă, avem 
la dispoziţie un pat care-i tocmai bun pentru așa ceva, deși, 
per total, în casa asta găsești o duzină de asemenea paturi. 

— Nu-i vorba de asta. El o mângâie cu degetul pe gât. E 
vorba de clipă, de retrăirea acelor momente, de micile 
nebunii din tinereţe. 

— Vorbește în numele tău, te rog, Eu nu am avut timp de 
nebunii. Ea vru să apuce mânerul portierei, ca s-o deschidă 
și să coboare repede, dar el îi prinse braţele, râzând. 

— N-ai făcut niciodată sex într-o mașină. 

— Ba da. Cel puţin în jumătate dintre situaţiile în care 
ne-am aflat pe bancheta din spate a uneia dintre limuzinele 
tale, ai avut chef să facem sex. 

— Dar nu-i deloc același lucru. Limuzina e un vehicul 
foarte încăpător. Partida de sex e una mai sofisticată într- 
un spaţiu ca acela. Dar aici suntem înghesuiți pe bancheta 
din față a unei mașini de poliţie, iar doamna locotenent e, 
în același timp, excitată, dar și oarecum rușinată. 

— Ba nu sunt. Nici una, nici alta. Dar pulsul ei crescuse 
deja, iar respiraţia i se transformă într-un șuier în 
momentul în care degetul lui trecu ușor pe deasupra 
materialului subţire, din bumbac, care-i acoperea sânii. E 
ridicol. Suntem adulţi, căsătoriţi. Iar volanul îmi provoacă 
deja dureri, înfipt în zona lombară. 

— Primele două explicaţii sunt irelevante. Cea de-a treia 
e cea care te supără. Muzică, ordonă el computerului, 
Canalul nr. 5. Deschide capota. 

Ea miji ochii, privindu-l atent. 

— Nu o să meargă. E de-a dreptul inconfortabil și stupid. 
În plus, eu trebuie să muncesc în mașina asta. 

— Te rezolv în zece secunde. 

Ea se strâmbă ironic. 

— Zece, nouă, opt, șapte, șase, cinci, 00... la dracu’. 
Subestimase reacţia rapidă a palmelor lui, a degetelor lui 
pricepute. El îi descheiase deja pantalonii, în timp ce ea 
era umedă și plină de dorinţă. Și chiar mai mult de atât. 

— Încă o dată, șopti el, trăgându-i în jos bustiera și 
sărutându-i un sân. 

O conduse pe culmile pasiunii, folosindu-și gura și 
palmele, în vreme ce aerul rece îi mângâia obrajii, iar 
strigătul eliberării răsună în noapte. 

Eve ridică braţele, încercând să se agaţe, auzind cum 
materialul de bumbac era sfâșiat printr-o mișcare rapidă. 
Aerul rece al nopţii îi învălui pielea dezgolită, un 
contrapunct incitant al pasiunii ce-o mistuia pe dinăuntru. 

Ea lăsase totul în urmă, observă el, simțind asta. Lăsase 
în urmă ziua aceea, munca, grija, ba, mai delicios decât 
atât, acea stranie și sexy barieră ce se născuse înăuntrul ei 
între „ar trebui să” și,mu ar trebui să”. 

În trecut, ea nu avusese vreme pentru asemenea 
nebunii. Oare era de mirare că el era fericit să-i dăruiască 
un astfel de moment? 

Cu toată dragostea aferentă, care-l transforma în ceva 
cât se poate de real? 

Soţia lui, iubita lui, femeia dragă inimii lui făcea 
dragoste cu el pe bancheta din faţă a unui automobil, în 
timp ce muzica își depăna acordurile, iar noaptea strălucea 
de atâtea stele. 

Palmele lui loviră teaca armei, iar el râse. Oare nu era 
vorba și despre asta? Soţia lui cea periculoasă și devotată 
stătea acum lipită de el, pierdută în mrejele propriilor ei 
dorinţe. Cerându-i să ofere și să ia. 

Gura ei era ca un uragan deasupra buzelor lui, 
ucigându-i orice urmă de control, până când el deveni la fel 
de disperat ca și ea. Până ce totul deveni o singură dorință 
și un singur gând. 


266 


— Nu pot... cum o să... Respirația ei era întretăiată, 
trupul era tot numai durere, iar ea se străduia să se miște, 
să prindă unghiul potrivit, să biruie graniţele, astfel ca el 
să o poată poseda. 

— Mișcă-te puţin... lasă-mă pe mine... o, la dracu”. El își 
sprijini încheieturile în volan, astfel ca ea să-și poată mișca 
șoldurile, lovindu-și genunchii în tabloul de bord, fiind 
foarte sigur că ea slobozise, în secunda următoare, o 
înjurătură, atunci când se izbise cu capul de marginea 
capotei deschise. 

Ei, aveau să depășească și acest moment. 

Eve râse cu poftă în momentul în care punctul B reuși să 
nimerească în cochilia A. 

— Ooo, Slavă ţie, Iisuse, șopti el, ţinând-o cu putere, în 
vreme ce trupul ei se scutura din cauza hohotelor. Hei, 
când termini cu criza asta de râs, treci la treabă. Eu sunt 
înţepenit aici, așa că, fără ajutor, nu am cum să trec la 
acţiune. 

— Daaa? Ea abia dacă mai reușea să respire din pricina 
râsului și a... de ce avea situaţia asta ridicolă un aer atât 
de sexy, fir-ar să fie? Te-ai înţepenit? 

— Designul mașinii tale de poliţie este necorespunzător. 

— Necorespunzător pentru a face sex. Privindu-l, ea se 
mișcă - puţin de tot. Își înălță șoldurile - câţiva milimetri. 
După care le cobori iar. Cum e? 

— Mă omori. 

— Tu ai început. Ea se balansă din nou, de data asta 
ceva mai mult, torturându-l și torturându-se. După aceea 
mai mult și mai mult, lăsând pasiunea să dicteze ritmul, 
încântată că deţinea controlul, până ce controlul însuși 
deveni, la rându-i, o iluzie. 

Simţi cum trupul lui se încordează, cum se răsucește, 
cum tremură tot în momentul eliberării finale, cum ochii 
aceia uimitori se întunecă, orbind de-a dreptul în 
momentul în care ea îl luă în stăpânire. Iar ea continuă să-l 

călărească, încercând să atingă punctul maxim al plăcerii, 
până reuși să treacă chiar dincolo de el. 

Se prăvăli deasupra lui, atât cât îi permitea spaţiul. 
Respira greu, aerul ieșea anevoie din plămânii supuși la 
efort; trupul ei se cutremură cu putere, după care rămase 
nemișcat. 

— Ce bine ar fi ca mâine să nu am niciun motiv să mă 
dezbrac, îi spuse ea. Fiindcă pe fundul meu au să se vadă 
urme și vânătăi cauzate de volan. 

— În ultima vreme pari obsedată de ideea că s-ar putea 
să te dezbraci în timpul programului de lucru. Crezi că e 
cazul să-mi spui ceva? 

— Că nu ești foarte atent. 

— Apropo de asta, ce-ţi face capul? 

— A început să se învineţească. Ea se frecă absentă în 
locul cu pricina. Cum ne decuplăm? Sau rămânem aici, în 
poziția asta, până ne găsește careva, mâine, în zori? 

— Hei, ai puţină răbdare. El îi masă spatele. A fost de o 
mie de ori mai bine și mai provocator decât orice altă 
partidă de amor petrecută în mașină. 

la uită-te la el, cugetă ea, cu părul răvășit din pricina 
palmelor ei, cu nasturii lipsă sau descheiaţi la cămașă, cu 
ochii pe jumătate închiși și cu un aer ironic. 

— Chiar ai furat mașini ca să poţi face sex înăuntrul lor? 

— Poţi avea sute de motive ca să furi un automobil. Ca 
să te distrezi, ca să faci afaceri, și ca să ai un loc doar pe 
jumătate intim în care să te joci cu o tânără doamnă. El se 
întinse, oferindu-i un sărut amical. Dacă vrei, fur o chestie 
de asta ca să poţi experimenta și acele senzaţii. 

— Nu, să trecem peste. Ea se cercetă. Mi-ai sfâșiat 
lenjeria intimă. 

— Da, așa e. El zâmbi larg, șmecherește. A fost ceva 
rapid. Hei, hai să vedem cum ieşim din chestia asta. El o 
ridică până ce ea reuși să se târască ușor spre scaunul ei, 
trecându-și picioarele dincolo de el. Imediat ce reușiră să- 
și încheie nasturii, să se aranjeze și să se așeze la locurile 

lor, el parcurse cei câţiva metri care-i despărţeau de 
intrarea casei, parcând automobilul. 

— Ştii, Summerset a observat când am trecut cu mașina 
dincolo de porţi. Și chiar dacă nu-i chiar atât de deschis la 
minte, tot și-a dat seama ce făceam noi aici. 

— Da, cred că Summerset s-a prins sută la sută că am 
făcut sex. 

Ea își dădu ochii peste cap, coborând din mașină. 

— Cred că știe cât a durat și ce fel de sex a fost acesta. 

Clătinând din cap, Roarke o conduse spre ușa de la 
intrare. 

— Eşti cea mai fascinantă mironosiță. 

Ea mormăi ceva pentru sine în timp ce intrară în casă. Și 
dacă ușurarea pe care o simţea că Summerset nu se 
perinda prin hol o transforma într-o mironosiţă, atunci așa 
să fie. 

Cu toate astea, ea dădu o fugă până sus, intrând în 
dormitor. 

— Mă duc să-mi continui cercetările. O să caut toate 
infracțiunile relatate în presă în momentul în care Lino a 
părăsit New Yorkul. 

— Ai nevoie de ajutor? 

— Sunt în stare să caut. 

— Bravo. Vreau să fac un duș și să mă ocup o oră, două 
de câteva afaceri personale. 

Ea miji ochii spre el. Şi ea voia să facă un duș - dar omul 
din faţa ei i se băga foarte repede pe sub piele. Să-ţi ţii 
mâinile acasă la duș! îi ordonă ea. 

El ridică mâinile, după care începu să se dezbrace. 
Tocmai ajunse la pantaloni în clipa în care se încruntă și se 
îndreptă spre ea. 

— Hei, și aici trebuie să-ţi ţii mâinile acasă... începu ea. 

— Liniște. Mu ai glumit când ai pomenit de mușcătura 
de pe umăr. 

Ea aplecă bărbia, întorcând capul în direcţia umărului. 
Se strâmbă văzând urmele și vânătăile de acolo. 

— Nemernica, avea falei ca de rottweiler. 

— Trebuie să cureţi și să dezinfectezi rana, după care 
cred că ar ajuta și o compresă cu apă rece. 

— Ei bine, doamnă asistentă Nancy, răspunse, trăsărind 
în clipa în care el atinse rana cu degetul. 

— Da, o să fie astfel, dacă nu insiști să te porţi ca un 
copil. Duş, dezinfectant, medicaţie, compresă cu apă rece. 

Ea ar fi dat iar ochii peste cap, dar nu avea încredere că 
el nu-și va impune punctul de vedere pentru a doua oară. 
Și, în plus, în clipa aceea, umărul o durea îngrozitor. 

Il lăsă să se ocupe de tot, ba chiar să adauge și un mic 
sărut. Și fu obligată să recunoască, cel puţin pentru sine, 
că datorită îngrijirilor acordate se simţea mult mai bine. 

Imbrăcată într-o pereche de pantaloni din bumbac și un 
tricou, ea se așeză la birou, cu cafeaua lângă cot, ordonând 
imediat demararea verificării. În vreme ce computerul își 
făcea datoria, se lăsă comod în scaun, cântărind în minte 
variantele posibile, referitoare la noile personaje. 

Steve Chavez. Părăsise New Yorkul alături de Lino - 
potrivit declaraţiei Teresei, la care se adăugau și cele 
spuse de Inez. Chavez călătorise de ici-colo; Lino se 
mutase dintr-un loc în altul, luat de val. Nu avusese 
condamnări la dosar. Dar, luând în calcul și informaţiile pe 
care le obținuse McNab în legătură cu Chavez, rezulta că, 
la un moment dat, ambii bărbaţi locuiseră în aceeași zonă. 

Ca niște vechi prieteni, petreceau timp împreună? 

lar necazurile veniseră și ele tot în același timp: 
septembrie 2053. Iar ea nu credea în coincidente. 

Oare Chavez și Lino reveniseră împreună la New York? 
își asumase și el o identitate nouă? Oare era și el altcineva, 
care aștepta exact ce așteptase și Lino? EI îl lichidase pe 
Lino - și dacă da, din ce motiv? Sau era și el așa cum 
credea că era și Flores mort și îngropat cine știe pe unde? 

Penny Soto. Între ea și Inez, fost membru al grupării, nu 
existase prea multă dragoste. Observase asta pe chipul lui. 
Solicitase deja mandat pentru interogatorii. Eva avusese 


270 


mai multe probleme cu legea decât Inez, dar nu și o familie 
care avea nevoie de protecţie. Și dacă investiga ceva mai 
profund, precis că ar fi descoperit un motiv pentru care ar 
fi reușit să scoată tot adevărul de la persoana respectivă. 

Avea de gând să se vadă cu doamna Soto înainte de a se 
întâlni cu Teresa, în centru, ca să meargă împreună la 
morgă. 

Era posibil ca nici în cazul Teresei să nu fi aflat toate 
informaţiile necesare. După părerea ei, femeia îi declarase 
ceea ce fusese în stare să declare la momentul respectiv. 
Dar poate că o nouă rundă de discuţii ar fi scos la iveală 
ceva rău. 

După ce computerul o avertiză că terminase sarcina 
dată, Eve cercetă relatările din presă care fuseseră 
publicate în săptămânile precedente plecării lui Lino. 

— Crime, violuri, jafuri armate, furturi, atacuri, o răpire, 
câteva tâlhării, afaceri ilegale, decese suspecte și două 
explozii. 

Dar niciunul dintre numele prezente acolo nu se afla și 
pe listele sale. Cu toate acestea, ea le parcurse ca pe un 
gest firesc și obligatoriu. Exploziile fură cele care-i 
atraseră atenţia. Se petrecuseră la exact o săptămână 
distanţă una faţă de alta, flecare pe teritoriul bandei rivale, 
soldându-se și de-o parte și de cealaltă cu pierderi de vieţi 
omenești. Prima, petrecută pe teritoriul grupării Soldados, 
avusese loc în timpul unui spectacol de dans organizat în 
cadrul școlii și se soldase cu un mort, douăzeci și trei de 
minori răniţi, plus două persoane adulte - exista și o listă 
cu numele tuturor victimelor -, pagubele fiind de ordinul 
miilor de dolari. 

Cea de-a doua, petrecută pe teritoriul celor de la Skull, 
avusese loc în timpul unui party unde se serveau 
sandviciuri. Fusese folosită o bombă artizanală - care 
explodase în același timp cu prima, explozia fiind una mult 
mai puternică. Patru minori și un adult fuseseră uciși și 
alte șase persoane fuseseră rănite. 

Poliţia credea că explozia avusese cauze de ordin 
comercial, bla, bla, bla, citi Eve. Mai mulți membri ai 
grupării Soldados fuseseră aduși la secţie pentru a fi 
interogaţi. 

Eve își folosi autorizaţia pentru a cere eliberarea 
dosarelor care făceau referire la cazurile respective. Dar 
se lovi de o blocare. Dosarele fuseseră închise. 

— La naiba, mormăi ea și, fără să mai stea pe gânduri, îl 
contactă pe comandant. Faptul că imaginea video fu 
imediat blocată, gestul fiind însoţit de un ton aspru, o 
determină să se uite o secundă spre ceas. 

— Scuze, șefii’. Nu m-am uitat la ceas. 

— Eu însă da. Ce s-a întâmplat, locotenente? 

— Urmez o posibilă pistă și lucrul acesta implică și 
producerea a două explozii în Harlemul de Est, acum 
șaptesprezece ani. Bănuiesc că victima neidentificată încă 
a fost cumva amestecată în această operaţiune. Dar 
dosarele respective au fost închise. Ar fi de mare ajutor 
dacă am verifica posibila implicare a suspecţilor din lista 
mea în cele două acțiuni. 

El oftă lung. 

— E o chestiune extrem de urgentă? 

— Nu, domnule. Dar... 

— Trimite cererea oficială pe ambele computere, și 
acasă, și la biroul meu. Mâine-dimineaţă se rezolvă. E 
aproape miezul nopţii, locotenente. Du-te la culcare. 

El întrerupse imediat legătura. 

Eve se înfurie preţ de câteva clipe. Se uită atent la ușa 
care despărţea biroul ei de cel în care se afla Roarke. Da, 
nu se îndoia că, în numai câteva minute, Roarke ar fi reușit 
să deschidă acele dosare. Dar dacă s-ar fi gândit la asta 
înainte să-l sune pe Whitney, ar fi avut o justificare pentru 
a-i cere lui Roarke să procedeze astfel. 

Incepu să deruleze banda, așteptând apoi ca aceasta să 
se deruleze în totalitate. 

Expedie cererea oficială împreună cu interviurile din 
seara respectivă, după care adăugă notițele proprii în 
dosarul cazului alcătuit pentru uzul său personal. Adăugă 
nume și fotografii noi pe panou. Teresa, Chavez, Joe Inez, 
Penny Soto. 

După care se îndreptă spre ușă. 

— Am terminat. Mă duc la culcare. 

Roarke ridică privirea. 

— Termin și eu cât de curând. 

— Bun. Apropo, poţi să confecţionezi o bombă cu ceas? 
Adică nu acum, în primii ani ai tinereţii tale, erai în stare? 

— Da. Şi chiar m-am ocupat cu așa ceva. De ce? 

— Şi asta pentru că te pricepeai să mânuiești aparatele 
electronice sau materialele explozive? 

— Şi una și alta. 

Ea dădu din cap, spunându-și că avea la ce se gândi 
până în zori. 

— În regulă. Noapte bună. 

— Dar pe cine sau ce a aruncat Lino în aer? 

— Nu sunt sigură. Incă. Dar o să-ţi spun., 

Furtuna matinală șuiera prin fața ferestrelor. Tunetul, 
îndepărtat și înfundat, răsună ca și cum cerul tocmai și-ar 
fi dres glasul. 

Din raţiuni de confort și pentru a avea lumină, Roarke 
ordonă aprinderea focului în dormitor, la intensitate mică, 
în timp ce urmărea pe ecran valoarea acţiunilor listate la 
Bursă. 

Dar nu reușea să se concentreze. După ce schimbă pe 
canalul de știri, descoperi că nici acestea nu-i trezeau 
interesul. Neliniștit, agitat urmări cum Eve tocmai își lua o 
cămașă din dulap. Băgă de seamă că își îndepărtase 
compresa. 

— Ce-ţi face umărul? 

Ea execută câteva mișcări. 

— E bine. Aseară i-am trimis mesaj lui Peabody că ne 
vedem aici dimineaţă. Cobor și o trimit la treabă înainte să 
urce și să încerce să ia micul dejun. Ce e? întrebă ea, 
văzând că el se ridică și se apropie de dulap. 

El luă jacheta aleasă de ea, cercetând rapid celelalte 
opţiuni, și alegând o alta. 

— Asta. 

— Pariez că toate persoanele cărora le voi arăta 
legitimaţia de poliţist se vor uita atent la haina pe care o 
port. 

— Da, s-ar uita în caz că ai purta-o pe cealaltă în 
combinaţie cu pantalonii aceștia. El o sărută pe creștet. Și, 
făcând un pas greșit, ar fi posibil să-ți diminuezi 
autoritatea. 

Mormăi nemulțumită, dar acceptă haina aleasă de el. 
Văzând că nu se dă la o parte, rămânând în drumul ei, se 
încruntă repetând încă o dată: 

— Ce e? 

De data asta, el îi cuprinse faţa în palme, sărutând-o pe 
gură, cu multă blândeţe. 

— Te iubesc. 

Inima ei se umplu de veselie, instantaneu. 

— Da, am înţeles asta. 

El se răsuci pe călcâie, îndreptându-se spre AutoChef și 
comandând încă o porţie de cafea pentru fiecare. 

— Ce s-a întâmplat? îl întrebă ea. 

— Nimic. Nimic important. E o dimineaţă tare urâtă, 
dacă judecăm după vremea de-afară. Dar nu era ăsta 

motivul, își zise el, privind dincolo de perdeaua ploii. Nu 
era deloc. Am avut un vis. 

Ea se răzgândi și, în loc s-o pornească spre scară, se 
duse lângă canapea și se așeză. 

— Urât? 

— Nu. De fapt, a fost tulburător și ciudat, bănuiesc. 
Foarte lucid, cum, de obicei, ai tu, nu eu. 

El se întoarse cu faţa spre ea, observând că se așezase, 
așteptând. Şi asta îl alină mai mult decât focul aprins în 
cămin. Se apropie, oferindu-i cana cu cafea. După care, 
așezându-se alături de ea, își frecă palma de piciorul ei, 
într-un gest de recunoștință și afecţiune. 

— E posibil ca toate discuţiile astea legate de trecut, de 
prietenii din copilărie și așa mai departe să-mi fi stimulat 
subconștientul. 

— Visul te-a tulburat. De ce nu m-ai trezit? 

— Păi, după ce m-am trezit, m-am simţit mai bine, așa că 
nu mai aveam motiv să te trezesc. Dar după aceea, acum 
câteva clipe... În fine, eram iar în Dublin, pe vremea 
copilăriei mele, hoinărind pe străzi și furând de prin 
buzunarele altora. Partea asta, cel puţin, nu m-a deranjat. 
Ba chiar m-a amuzat. 

— Vremurile bune de altădată. 

El râse scurt. 

— Da, au fost și de astea. Simțeam, parcă, aglomeraţia 
aceea de pe strada Grafton. Da, în zona aia, te alegeai cu 
niște furturi frumușele dacă erai rapid de mână. In plus, 
muzicanți ambulanți cântau cântece vechi pentru a-i 
atrage pe turiști. Printre ei erau și unii care, pentru câteva 
parale, ţineau mulţimea pe loc ca tu să-ţi vezi de treabă. 
Furam, dădeam mai departe. Eu luam o geantă ori un 
portofel, pasam totul lui Jenny, ea dădea mai departe lui 
Mick, iar Brian ducea prada în ascunzătoarea noastră de 
pe alee. În zona respectivă nu puteai să dai decât câteva 
lovituri pe lună, altfel se prindeau autorităţile. Dar când o 
făceam, scoteam câteva sute pe zi. Dacă aveam mare grijă 


275 


de partea mea - chiar și cu ce-mi mai lua bătrânul -, aveam 
ce mânca o lună de zile și chiar economiseam o mică parte 
pentru fondul meu de investiţii. 

— Fond de investiţii? Chiar și pe vremea aceea? 

— Oooo, Doamne, doar nu voiam să trăiesc toată viaţa 
pe străzi, ca șobolanii. Ochii lui căpătară un licăr blând, 
dar, în ciuda focului molcom din cămin, în adâncul lor se 
zări o umbră, ca un soi de pericol. El a bănuit mereu ceva, 
dar nu mi-a descoperit ascunzătoarea. Preferam să mă 
bată până îmi dădeam duhul decât să-i spun unde e. 

— L-ai visat? Pe tatăl tău? 

— Nu. El nu a apărut defel în vis. Era o zi de vară atât de 
senină, încât reușeam să percep până și glasurile, muzica, 
mirosul chipsurilor pe care-i consumam de obicei cu mare 
plăcere. O zi în pe strada Grafton era ceva deosebit, 
înţelegi. Însemna că ai buzunarele și burta pline. Dar în 
vis, totul a mers anapoda. 

— Cum așa? 

— Jenny era îmbrăcată cu cea mai bună rochie a ei pe 
care o purta pe strada Grafton, iar părul ei strălucea, prins 
într-o panglică. Dacă te uitai la o fată atât de frumoasă nu 
puteai vedea în ea un hoţ. l-am pasat prada, cu grijă și fără 
să avem probleme, după care mi-am văzut de drum. Așa 
trebuia să procedezi. Am trecut la pasul următor, iar cel 
care se ocupa de mulţime tocmai interpreta „Finnegan's 
Wake”. Am auzit clar fiecare notă, clar, ca și cum ar fi fost 
în realitate, într-un ritm rapid. Eu luasem deja portofelul, 
iar persoana vizată nici măcar nu clipise. Dar Jenny... nu 
era acolo ca să i-l pasez. Nu putuse prelua portofelul 
fiindcă era spânzurată cu propria panglică. Era spânzurată 
și fără viaţă, așa cum am văzut-o ultima dată. Când nu am 
reușit s-o salvez, fiindcă a fost prea târziu. 

— Eu am sosit prea târziu. 

Roarke clătină din cap. 

— A murit fiindcă era a mea, parte din trecutul meu. Iar 
eu am alergat la ea, traversând strada Grafton, în timp ce 

ceilalţi continuau să cânte, la fel de alert și entuziast, în 
vreme ce ea atârna acolo. Dar lângă ea se afla Mick. Cu 
cămașa plină de sânge. Sânge de ucigaș. Tot al meu. El 
ridicase cuțitul în numele meu. Între timp, muzica continua 
să răsune. Undeva, în depărtare, îl vedeam pe Brian. Era 
prea departe ca să-l mai ajung din urmă, așa că am rămas 
acolo, lângă prietenii mei morţi. În vis ei erau tot copii, 
înţelegi? Erau încă atât de mici. Chiar și acolo, în vis, m-am 
întrebat dacă nu cumva muriseră de mult. lar eu și Bri 
eram singurii supraviețuitori. După aceea am plecat. Am 
lăsat în urmă strada Grafton, părăsindu-mi prietenii care 
fuseseră ca o familie pentru mine. După care m-am trezit 
că stau pe podul care traversa râul Liffey, de data asta ca 
adult. Am văzut chipul mamei sub apă. Și asta a fost tot. 

— Crede-mă, ceea ce li s-a întâmplat nu a fost din vina 
ta. O parte a fiinţei tale este conștientă de lucrul acesta. 
Insă, cealaltă parte te va face mereu să te simţi 
responsabil. Pentru că i-ai iubit. 

— Da. Ooo, da, i-am iubit. El luă cana cu cafea pe care 
până atunci o neglijase, sorbind din ea. Ei erau parte din 
viața mea, din ființa mea. Părţi care mă alcătuiau, mă 
întregeau. Dar acum, stând aici, alături de tine, mi-am dat 
seama că sunt în stare să fac față acestor pierderi. Fiindcă 
te am pe tine. 

Eve îi luă mâna și i-o lipi de obrazul ei. 

— Şi eu ce pot să fac? 

— Ai făcut deja. El se aplecă, sărutând-o din nou. 

— Pot să-mi rearanjez puţin programul dacă vrei să... 

El o privi, o privi pur și simplu, simțind cum o parte din 
suferința aceea dispare. 

— Îţi mulţumesc, însă faptul că am stat de vorbă despre 
asta deja mă face să mă simt mai bine. Îi mângâie gropiţa 
din bărbie. Hai, fugi la treabă, locotenente. 

Dar înainte de asta, ea îl îmbrăţișă, strâns-strâns de tot. 
Iar el, ţinând-o la piept, îi adulmecă parfumul - parfumul 
părului și al pielii -, știind că-l va însoţi în restul zilei. 

Ea se retrase, ridicându-se în picioare. 

— Ne vedem diseară. 

— Eve? M-ai întrebat dacă, după părerea mea, victima, 
Lino, ar fi fost în stare să dezvăluie cuiva adevărata lui 
identitate. Cred că dacă i-a considerat pe ceilalți ca pe 
familia lui, ca făcând parte din el - părţi ale fiinţei lui 
întregite - atunci probabil că le-a spus. La mama lui nu s-a 
dus, dar cred că a avut pe cineva aproape, cu siguranţă. 
Un om nu rezistă de unul singur pe un pod, fără să se ducă 
acasă, cel puţin nu vreme de cinci ani de zile. Chiar și cei 
mai dificili oameni au nevoie de cineva care să-i cunoască 
cu adevărat. 


Eve reuși să-i taie elanul lui Peabody, dar destul de greu. 
Tocmai alerga pe scară în clipa în care Summerset îi 
deschidea ușa partenerei ei. Eve nu se opri din drum. 

— Peabody, urmează-mă. 

— Dar eu abia am... 

— Gata, mergem. Făcu semn spre mașină. Urcă. 
Așteaptă. Eve reveni lângă Summerset, în vreme ce 
Peabody se urca posomorâtă pe scaunul pasagerului din 
dreapta. Lui Roarke i-ar prinde bine un telefon de la 
mătușa lui. 

— Vrea să o sun eu pe mătușa lui, în Irlanda? 

— Am spus că i-ar prinde bine. Da, e OK, răspunse ea, 
anticipând întrebarea sa. Dar i-ar face bine. 

— O să mă ocup de asta. 

Știind că așa va face, Eve se urcă la volan, 
concentrându-se din nou la treburile sale. 

— Ești cumva nervoasă, te grăbești sau ce? întrebă 
Peabody. Nu poate omul să zăbovească o secundă ca să 
bea o ceașcă de cafea și poate să mănânce ceva, mai ales 
că a așteptat o grămadă în staţia de la metrou ca să ajungă 
la serviciu, gândindu-se că totuși va mânca ceva. 

— Dacă termini cu lamentările, o să-ţi povestesc 

— O colegă adevărată mi-ar fi adus o cafea, ca s-o beau 
în timp ce ea mă pune la curent. 

— Ia zi, pe lângă câte cafenele ai trecut în drumul lung 
și dificil de la metrou și până aici? 

— Nu-i același lucru, mormăi Peabody. Și nu-i vina mea 
că am ajuns o răsfăţată a cafelei. Tu m-ai învăţat să beau 
cafea preparată din boabe adevărate. M-ai transformat 
într-o dependentă. Ea arătă cu degetul spre Eve, într-un 
gest acuzator. Și acum mă privezi de ceea ce e bun. 

— Da, mereu mi-am dorit să fac asta. Și dacă mai vrei să 
guști vreodată ceva autentic, taci și ascultă-mă. 

Peabody se holbă la ea. 

— Semeni cu Marele Manipulator. Un monstru care îţi 
fură cafeaua. 

— Da, da, asta sunt. Detective, te interesează cumva 
unde mergem, cu cine ne întâlnim și de ce? 

— M-ar interesa mai mult dacă aș avea o cafea. 
Remarcând tăcerea încăpăţânată, Peabody oftă lung. Bine. 
Unde mergem, locotenente, cu cine ne întâlnim și de ce? 

— Ne ducem la bodega situată lângă biserica St. 
Cristóbal, și deja te aud cum îţi zici: „Voi mânca burrito la 
micul dejun”. 

— Marele Manipulator psihic, asta ești! Și în afară de 
burrito, ce-i așa interesant în bodega aceea? 

Eve îi povesti totul, spunându-i lui Peabody despre 
interogatorii, despre rezultatele verificărilor ei, despre ce 
aveau de făcut în ziua aceea. 

— L-ai trezit pe Whitney? 

Nu avea de gând să insiste asupra acestui punct, își zise 
Eve. 

— Așa se pare. Aveam nevoie de acces la fișierele 
respective. Două explozii, ultima fiind un fel de răzbunare 
pentru cea dintâi, ambele cu consecinţe fatale. Răfuială 
între două grupări rivale. Și astea toate s-au întâmplat 
chiar în perioada când Lino Martinez și amicul lui au 
părăsit orașul. Lino avea o funcţie importantă în cadrul 

grupării Soldados și se pricepea să mânuiască aparatele 
electronice. Nu cred că nu a avut un amestec în povestea 
asta. 

— E posibil ca femeia asta, Penny Soto, să știe ceva. 

— Inez știe sigur ceva. Și de aceea s-au și certat. Pentru 
asta a îndepărtat-o pe Penny. 

— Crezi că a luat legătura cu fosta iubită, cu fosta colegă 
din bandă, dar a evitat să ia legătura cu mama lui? 

— Da, nu cred că a contactat-o pe mama sa. Cred căeaa 
fost sinceră cu mine. Și nici cu Inez nu cred că a mai 
vorbit, fiindcă se vedea de la o poștă că individul nu 
mintea. Da, poate că a ţinut totul sub tăcere cinci ani de 
zile, dar e posibil să fi trecut în fiecare zi pe la bodegă, 
dând cu ochii de femeia asta - iubita lui - aproape zi de zi. 

Ea se duse cu gândul la Roarke și la Jenny, prietena pe 
care o pierduse. 

— Îţi trebuie o voinţă de fier să nu iei legătura cu 
nimeni, să nu ai alături de tine pe cineva cu care să discuti 
despre trecut. 

Peabody aprobă. 

— În afară de asta, ce rost are să revii aici, în mod 
expres, dacă nu vrei să mai stai de vorbă cu nimeni? 

— Bine punctat. Și dacă tot vrei să vorbeşti cu cineva, 
atunci nu alegi pe cineva de care îţi place, în care ai 
încredere? Da, mama lui îl iubea, desigur, dar nu-i plăcea 
locul unde se ascundea, încercând să-l readucă aici - și, în 
afară de asta, ea avea acum o viaţă nouă. Un alt soț, un alt 
copil. Cum să se simtă el în apele lui, mărturisindu-i mamei 
că se dădea drept preot? 

Eve încercă să găsească un loc de parcare. 

— Dacă lua legătura cu cineva, dacă ar fi avut încredere, 
continuă ea, parcând mașina undeva pe colţ, atunci poate 
că și-ar fi împărtășit secretele. 

Chiar și de pe trotuar, unde se afla, Eve percepu sunetul 
clopoţelului care răsuna ori de câte ori grupuri de oameni 
ieșeau din bodegă. Îl zări pe Marc Tuluz, cel care lucra la 

centrul pentru tineri, ieșind din local și ţinând în mână un 
pahar în care se afla un lichid fierbinte. 

— Domnule Tuluz. 

— Ooo. Doamnă locotenent... 

Ea observă cum încerca să-și amintească numele ei de 
familie. 

— Dallas. 

— Exact. Băutura de dimineaţă, replică el, ridicând 
paharul. Nu pot să activez la turație maximă fără acest 
sucre negro, energizant. Sunteţi aici pentru Miguel? El se 
opri, adoptând o atitudine frustrată. Nu știu cum să-i spun. 
Aveţi noutăţi? 

— S-ar putea să avem, mai pe seară. Deci, veniţi zilnic 
pe aici? 

— Uneori și de două ori pe zi. E posibil ca băutura 
aceasta să-mi erodeze fiecare „ţeavă”, dar ce mai 
contează. El ridică paharul, vrând parcă să toasteze. Vrea 
careva să trăiască veșnic? 

— L-aţi întâlnit vreodată aici și pe Flores? 

— Desigur, din când în când. Ori dacă se nimerea să fim 
amândoi la centru și aveam amândoi de lucru, unul dintre 
noi dădea o fugă până aici și cumpăra câte ceva. Au și 
niște burritos, de-a dreptul mortali, cei mai buni din tot 
cartierul. Unul dintre noi cina de obicei aici, măcar o dată 
pe săptămână, atunci când aveam reuniune la centrul 
pentru tineri. Încă nu-mi vine să cred că... Aveţi câteva 
informaţii și pentru mine, doamnă locotenent? Ceva ce pot 
să-i comunic și Magdei? A trecut printr-o perioadă foarte 
grea din cauza celor întâmplate. 

— Ancheta e încă în desfășurare. 

— Mda. În fine. Ar fi cazul să vă las să vă vedeţi de 
treabă și să mă întorc la centru. 

— Venea aici aproape zilnic, comentă Eve după plecarea 
lui Marc. Oare cât de mult reușea să reziste tentaţiei un 
preot fals? 

Ea păși înăuntru, însoţită de clinchetul vesel al 
clopoţelului, dând de un spaţiu plin de culoare, judecând 
atât după înfățișare, cât și după aromele ce se răspândeau 
în aer, în vreme ce la tejgheaua la care se vindeau 
preparatele pentru micul dejun vânzările erau cât se poate 
de mari. Alţii se îngrămădeau în faţa chioșcului unde se 
vindea cafea ori își făceau cumpărăturile, umplând coșurile 
de mână de culoare roșie cu tot felul de articole aflate pe 
rafturi. 

La tejgheaua unde se servea micul dejun lucrau două 
doamne, una dintre ele fiind chiar Penny. Avea niște sâni 
mari, contrastând cu silueta osoasă - silicoane, după cum 
concluzionă Eve. O constituţie pe cinste. Părul în nuanţa 
cernelii negre și cu șuvițe magenta, era strâns în coc sub o 
bonetă special confecţionată, astfel încât clienţii să nu 
găsească vreun fir rebel în ouă, torrijas și frittatas. Gura, 
conturată cu o nuanţă de roșu-aprins, devenise o linie 
subţire cu aer plictisit, în vreme ce ea lua produsele cu 
lingura, împacheta și servea. 

Eve se așeză în capătul rândului. Acele câteva minute 
care o despărţeau de momentul în care urma să ajungă în 
faţa tejghelei aveau să-i ofere răgazul de a observa tot 
ceea ce se petrecea în jurul său. Cercuri mari din aur, 
suficient de largi încât să vâri în ele și o porţie de burrito, 
atârnau la urechile lui Penny, iar pe mână avea mai multe 
brățări care se bălăngăneau la fiece mișcare. Lacul de 
unghii era Ia fel de închis la culoare ca și rujul de buze, 
partea albă a unghiei ivindu-se în afară, asemenea unei 
semiluni. 

Pe antebraţ se zărea tatuajul grupării Soldados, având în 
centru marca specifică membrilor ucigași. 

— Du-te mai în față și comandă, îi spuse Eve lui 
Peabody. 

— Dumnezeu totuși există. Când ajunse în dreptul 
tejghelei, Peabody comandă un buritto cu șuncă și ouă și 
cafea cu lapte. 

— Ei, cum merge treaba, Penny? vorbi Eve, chiar în clipa 
în care femeia se ocupa de comanda lui Peabody. 

Penny ridică privirea, fixând-o apoi asupra lui Eve. Gura 
ei negricioasă și cu aer plictisit deveni de-a dreptul 
sumbră. 

— Cred că am în preajma mea un poliţist. Dar nu am 
nimic de declarat. 

— Perfect, atunci mergem la secţie, să vedem dacă acolo 
te vei răzgândi. 

Penny fornăi, rânjind răutăcios. 

— Nu trebuie să merg nicăieri, că nu aveţi nici mandat, 
nici motiv. 

— Hei, știi ceva, tu chiar semeni cu persoana aceea care 
aseară a îmbrâncit un individ câţiva metri mai încolo. 
Detective, ocupă-te de toate cele necesare, astfel ca 
doamna Soto să fie dusă la secţie pentru a da o declaraţie. 

— Aiurea. 

— Tu ai adulmecat poliţia, eu presimt că o să stai vreo 
două ceasuri în arest și o să te alegi și cu cazier. Ar fi mai 
bine să suni un avocat. 

— N-am nevoie de o lipitoare de avocat. De ce să mă 
arestați? Eu aici lucrez. Imi văd de treabă. 

— Bun, și eu la fel, să știi. Vrei să stăm de vorbă aici sau 
la secţie? N 

— La dracu’. Penny se îndepărtă în fugă de tejghea. În 
spate, zise ea repede, apoi dispăru. 

Eve îi făcu semn lui Peabody s-o ia prin faţă, după care o 
urmă pe Penny prin încăperea aceea micuță situată în 
spate, ieșind apoi pe aleea din faţa ușii. 

— Să văd și o legitimatie, ceru Penny. 

Eve i-o arătă. 

— Ai avut ceva necazuri până acum, Penny. 

— Am obţinut o slujbă cu normă întreagă. Am chiria 
plătită la zi. Așa că ar fi cazul să mă scutești. 

— De fapt, eu cred că singura care ar trebui să ne 
scutească, fiindcă a dat-o în bară, ești tu. E vorba despre 
Miguel Flores. 

Penny își mișcă umărul uscăţiv, scoțând apoi în evidenţă 
un șold osos. 

— E vorba de preotul care a murit. Asta o știe toată 
lumea. Şi ce-i cu asta? Eu nu am mai intrat de ani de zile 
într-o biserică. E tot un soi de aiureală. Mi-am dat seama 
încă de când aveam zece ani. 

— Il cunoșteai. 

În ochii femeii apăru o scânteie care-i dădu un aer și mai 
batjocoritor. 

— Îl știau toţi. Preoţii sunt cunoscuţi de toată lumea. E 
cartierul plin de ei, ca o epidemie. 

Dintr-o privire, Eve o zări pe Peabody, care tocmai cotea 
pe alee. 

A 

— Îl cunoşteai, repetă Eve. 

— Ai probleme cu auzul sau ce? Ti-am spus deja că îl 
cunoșteam. 

— Pe Lino Martinez. 

Furia se făcu nevăzută înainte ca Penny să privească la 
câţiva centimetri distanţă de umărul lui Eve, nereușind să 
se concentreze. 

— Nu cunosc pe nimeni cu acest nume. 

— Doar nu vrei să minţi în privinţa unei asemenea 
idioțenii. Asta mă face să cred că o să minţi și în alte 
privinţe. Lino Martinez, repetă Eve, prinzând-o pe Penny 
de antebraţ. Dacă tot nu vrei să recunoști vechile alianţe, 
atunci ar fi fost cazul să acoperi chestia asta. 

— Hei, care-i treaba? Nu l-am mai văzut pe Lino de când 
aveam șaisprezece ani. El a plecat din oraș. IÎntreabă-i 
despre asta și pe cei care locuiau aici pe vremea aceea, și- 
ţi vor spune exact același lucru. Hei, la dracu”, întreab-o și 
pe mama lui cea sfântă și plângăcioasă. Prepară paste pe 

undeva prin Brooklyn. Are o casă frumușică, un mocofan 
de bărbat și un mucos de copil. 

— De unde știi? 

Un licăr de nemulţumire apăru brusc în privirea lui 
Penny, semn că se enervase. 

— Mai aud și eu una, alta. 

— Ti-a spus Lino? 

— V-am spus că nu l-am mai văzut de când... 

— Ştii, ai putea să-ţi scoţi chestia asta, o întrerupse Eve, 
zgâlţâind ușor antebraţul lui Penny. Ca să poţi spune că nu 
ai avut nimic acolo. Numai că atunci când te afli pe o masă 
specială, sub lentile cu microscop, înconjurată de tot 
instrumentarul acela care se folosește în cazul efectuării 
unei autopsii, el iese brusc în evidenţă. 

— Şi... 

— ... ce-i cu asta, completă Eve. Ideea e că noi am aflat 
că Lino Martinez se juca de-a preotul chiar aici, în 
vecinătate. Ştim deja că venea să te vadă aproape în 
flecare zi. Vreme de cinci ani. Știm ce ai făcut tu pe 
vremuri, alături de el, de Chavez, de cei din gruparea 
Soldados. Și, ca să vezi belea, Penny, tu ești singura care a 
rămas aici. Uaaau, te-am prins. 

— Aiurea. 

— Şi eu aud una, alta, răspunse Eve, veselă. De exemplu, 
cum „dansaţi” tu și cu Lino. Cum venea el zilnic în bodega 
în care lucrezi tu. 

— Chestiile asta nu valorează nici doi bani. Eu nu am 
făcut absolut nimic. Nu ai cum dovedi că știam de 
întoarcerea lui Lino. Nu ai nicio dovadă. 

— Dă-mi un mic răgaz. Te iau în grija mea. 

— Pe motiv că ce? 

— Ca martor. 

— Ei, ia scutește-mă cu balivernele tale! 

Eve făcu un gest deliberat, dând s-o apuce pe Penny de 
braţ, și surâse în secunda în care aceasta îi împinse mâna 
cu putere. 

— Ah, detectiv Peabody, ai observat? 

— Da, doamnă locotenent. Cred că doamna tocmai a 
agresat un ofiţer de poliţie. 

— la mai taci. Cu faţa roșie ca focul din pricina furiei, 
Penny o împinse pe Eve și se întoarse spre ușă. 

Vai, o nouă agresiune. Și acum se și opune arestării. Eve 
o prinse pe Penny, răsucindu-i încheietura mâinii chiar în 
secunda când aceasta o vâra în buzunar. Doamne, ce avem 
noi aici? zise ea, împingând-o pe Penny cu faţa la perete. 

— Hei, locotenente, mie mi se pare că e vorba chiar de 
un cuţit. 

— Da, așa este. Eve îl răsuci, arătându-i-l mai întâi lui 
Peabody. Chestia asta se complică din ce în ce mai mult, 
nu-i așa? 

— Pută! Penny întoarse capul într-o parte, scuipând-o pe 
Eve în faţă. 

— OK, acum nu mai am chef dejoacă. Eve îi răsuci lui 
Penny braţele la spate. Cheamă o dubă, Peabody, ca s-o 
ducă pe prizoniera noastră la secţie. Faceţi-i dosar pentru 
agresarea unui ofițer de poliţie, pentru posesie de armă și 
pentru opunere în momentul arestării. 

— Nişte acuzaţii de rahat. O să ies de acolo în mai puţin 
de douăzeci de minute. 

Eve luă șerveţelul oferit de Peabody, ștergându-și 
urmele de scuipat de pe față. După care se apropie ceva 
mai mult de urechea lui Penny, șoptind: 

— Vrei să punem pariu? 


— N-avem cum s-o reținem mai multă vreme, comentă 
Peabody imediat ce Penny fu predată altor doi polițiști. 

— Ba da. Eve își scoase linkul și apelă Departamentul 
Omucideri. Jenkinson, zise ea imediat ce pe ecran apăru 
chipul unuia dintre anchetatorii săi. Vezi că am trimis la 
secţie cu duba o femeie ce tocmai a fost arestată. Penelope 
Soto. Acuzată de agresarea unui ofițer de poliție și de 

opunere în momentul arestării. Eu am treabă vreo două 
ceasuri. Ocupă-te tu de ea. 

— Am înţeles. 

Eve închise, după care se uită la aparatul de la 
încheietura mâinii. 

— Nu mai am timp să stau de vorbă cu López și cu 
Freeman. Să mergem în oraș și să ne ocupăm de 
identificarea oficială a lui Lino. 

— Chiar ai reușit s-o scoţi din sărite. 

— Daaa. Surâzând o clipă, Eve se urcă la volan. Asta-i 
partea benefică. 

— Poate ai enervat-o prea tare, și nu o să-și mai 
dorească să stea de vorbă cu tine, mai ales dacă solicită și 
prezenţa unui avocat. 

— Ooo, da, exact așa va proceda. Mă bazez pe asta. Și 
tocmai de aceea va vorbi cu mine despre Lino. Așa o va 
sfătui avocatul. 

Nedumerită, Peabody se scărpină în cap și în cele din 
urmă, după atâta amar de vreme, mușcă din burrito, acum 
tare și îngheţat. 

— Păăicummașa? 

— Cum așa? Pentru că în cazul în care recunoaște că știa 
că Lino făcea pe preotul, că a luat legătura cu el și că 
aveau o relaţie amicală, eu va trebui să o tai de pe lista 
suspecților. 

Peabody înghiţi. 

— Şi ai de gând s-o iei în calcul în asasinatul în cauză? 

— Nu neapărat. Deocamdată, nu. Dar după cum am 
văzut, e o fire încăpăţânată. E cam greu să ţi-o imaginezi 
intrând pe furiș într-o biserică - unde ea nu prea intra, în 
fine, să vezi intrând o târfă într-un lăcaș sfânt, ca să toarne 
otravă în vin. Acesta e un gest ritualic, simbolic. Mai 
repede i-ar tăia gâtul și l-ar abandona pe alee. Eve reflectă 
o secundă. Uite, măcar pentru atâta lucru, aproape că o 
apreciez. 

În clipa în care sosi Eve, Teresa Franco și soţul ei erau 
deja la morgă. Tony Franco își așezase braţul în jurul 
umerilor soției lui, masându-i cu palma, cu mare, mare 
blândeţe, în timp ce stăteau acolo, în picioare. 

— Regret că v-am făcut să așteptați. Am făcut deja toate 
demersurile, și, când sunteţi pregătiţi, putem intra. 

Privirea Teresei se tulbură pe neașteptate. 

— Să-mi spuneţi ce am de făcut, vă rog. 

— O să privim pe un monitor, pe un ecran de mici 
dimensiuni. Dacă reușiţi să identificaţi cadavrul, e suficient 
să-mi comunicaţi. 

— El nu trimitea niciodată fotografii. Și dacă mă suna, 
bloca de fiecare dată comunicarea video. În sufletul meu - 
în inima mea -, el a rămas tot copilul de altădată. Ridică 
privirea către soţul ei. Dar o mamă trebuie să-și cunoască 
fiul, nu-i așa? Trebuie să-l recunoască, orice ar fi. 

— Nu e vina ta, Terry. Tu ai făcut tot ce ai putut. Și la fel 
faci și acum. 

— Dacă vreţi să veniţi cu noi... Peabody îi atinse ușor 
braţul, conducând-o. 

În încăperea aceea micuță, dotată cu un singur scaun, cu 
o masă la fel de mică și cu un perete pătrat care slujea pe 
post de ecran, Eve se mută lângă unitatea de comandă. 

— Aici Dallas, vorbi ea în aparat. Ne aflăm în camera de 
vizionare numărul unu. Făcu o pauză. Sunteţi pregătită, 
doamnă Franco? 

— Da. Strânse tare mâna soțului. Da, sunt pregătită. 

— Începem, rosti Eve, întorcându-se cu faţa spre ecran. 

Cearșaful alb acoperea cadavrul de la încheieturile 
braţelor și până la călcâie. Cineva, Morris, după cum își 
închipuia ea, dăduse la o parte banda care-i acoperea 
ochii. Moartea nu semăna defel cu somnul - nu și pentru 
Eve -, dar își imagină că unora li se părea, poate, ceva 
asemănător. Celor care nu văzuseră niciodată moartea. 

Teresa inspiră adânc, sprijinindu-se de soţul ei. 

— El... el nu seamănă cu Lino. Are faţa mult mai 
ascuţită, are un nas mult mai lung. Am o fotografie. Vedeţi, 
am o fotografie cu mine. O scoase din geantă și o împinse 
în direcţia lui Eve. 

Băiatul din fotografie abia intrase în adolescenţă, era 
chipeș, avea un aer ironic, părul era închis la culoare, ochii 
aveau un aer somnoros. 

— Deja am stabilit că și-a făcut o reconstrucţie facială, 
vorbi Eve. Dar forma ochilor, observă ea, era identică. 
Culoarea aproape la fel. Părul închis la culoare, linia 
gâtului, poziția capului pe umeri. Aceeași. Da, există o 
asemănare. 

— Da. Știu, dar... Teresa strânse cu putere buzele. Nu 
vreau ca omul acesta să fie Lino. Pot... aș putea să-l văd? 
Să mă duc înăuntru, acolo unde se află, și să mă uit? 

Eve sperase că vizionarea pe monitor avea să fie de 
ajuns. Ea realiză că aranjase lucrurile în maniera asta din 
același motiv pentru care Morris dăduse la o parte banda 
protectoare. Ca s-o scutească pe mamă de un asemenea 
moment. 

— Chiar doriţi să intraţi? 

— Nu, nu-mi doresc. Dar am nevoie să intru. 

Eve reveni lângă aparat. 

— O aduc înăuntru pe doamna Franco. 

Eve o conduse afară din încăpere, apoi de-a lungul 
coridorului, însoţind-o dincolo de ușile duble. Morris apăru 
și el de undeva din spate. Era îmbrăcat într-un costum de 
nuanța bronzului lăcuit, fără a purta, însă, și halat de 
protecţie. 

— Doamnă Franco, eu sunt doctor Morris. Pot să vă ajut 
cu ceva? 

— Nu știu. Prinzându-se de mâna soțului său, Teresa se 
apropie și mai mult de cadavru. E atât de înalt, murmură 
ea. Tatăl lui era înalt. Lino, când era mic, avea talpa 
piciorului mare. Eu îi spuneam adesea că îi cresc tălpile ca 
la căţeluși. Şi să știți că așa a fost. Când a plecat, avea 

aproape 1, 90 metri înălțime. Şi era foarte slab. Oricât ar fi 
mâncat, era îngrozitor de slab. Era ca un bici, iar când 
bătea mingea, era cel mai rapid. 

Eve se uită rapid la Peabody. 

— Baschet. 

— Da. Sportul lui favorit. Ea întinse palma, apoi o 
retrase. Pot sau puteţi dumneavoastră să... cearșaful. Dacă 
aș reuși să-l văd. 

— Daţi-mi voie. Morris se apropie. O să vedeţi o incizie, 
începu el. 

Încet, Morris dădu cearșaful la o parte, până în dreptul 
taliei victimei. 

Teresa făcu încă un pas. De data asta, în clipa în care 
întinse mâna, atinse cu vârful degetelor partea stângă a 
cadavrului, sus, în dreptul cutiei toracice. Sunetul pe care 
îl slobozi era un amestec de plânset și vaiet prelung. 

— Pe vremea când era micuţ și încă îmi dădea voie să 
fac asta, eu îl gâdilam aici. Așa. Ea mișcă rapid degetul în 
forma literei „Z”. Uitaţi-vă aici, la pistruii aceștia. Sunt 
patru la număr și cu ajutorul lor poţi forma litera „z”. 

Eve studie porţiunea aceea de piele - era atât de ștearsă, 
de albicioasă. Un lucru pe care, după cum bănuia ea, doar 
o mamă îl putea observa. 

— Vedeţi ce gene lungi are? Sunt dese și lungi ca ale 
unei fete. Lucrul acesta îl deranja când era copil. După 
aceea a fost mândru de ele, văzând cum fetele le admiră și 
le observă. 

— Știţi care era grupa sangvină a fiului dumneavoastră, 
doamnă Franco? întrebă Morris. 

— A negativ. Când avea zece ani, și-a fracturat braţul. 
Braţul drept. A alunecat când a vrut să se furișeze pe 
fereastră. Avea numai zece ani, și deja se furișa pe 
fereastră. Puteţi confirma că și-a fracturat braţul când era 
copil? 

— Da. Morris îi atinse ușor una dintre palme. Da. 

— Omul acesta e fiul meu. E Lino. Aplecându-se, îl 
sărută ușor pe obraz. Siento tanto, mi bebe”. 

— Permiteţi-mi să vă conduc afară, doamnă Franco. 
Peabody o prinse pe Teresa de talie. Haideţi să ieșim de 
aici. 

Eve o urmări plecând, flancată de Peabody și de soţul ei. 

— E foarte greu, șopti dr. Morris. Pentru o mamă, e al 
naibii de greu. 

— Mada. E foarte greu pentru ea. Reveni lângă cadavru. 
În toată perioada asta, a avut pe cineva care l-a iubit, zi de 
zi. Dar se pare că fiecare pas, fiecare alegere pe care le-a 
făcut l-au condus la finalul acesta. 

— Oamenii sunt firi complicate. 

— Mda. Vorbele lui îi schimbară puţin starea de spirit, 
suficient încât să zâmbească, privind la chipul plin de 
înţelegere al lui Morris. Da, sunt într-adevăr niște firi 
complicate. 


10 


Pentru a-i oferi Teresei timp suficient să-și revină, iar lui 
Penny șansa de a fierbe în suc propriu, Eve îl rugă pe Tony 
Franco să-și aducă soţia la sediul poliţiei. Rezervă apoi cea 
mai mică sală de întruniri. 

— De mamă mă voi ocupa eu, îi comunică Eve lui 
Peabody. Deja am început verificarea unei liste parţiale ce 
cuprinde bărbați cu identitate necunoscută, care 
corespunde zonei și perioadei în care a dispărut Flores. 
Continuă tu căutările, te rog. Dacă nu termin ce am de 
făcut în treizeci de minute, mergi personal și verifică ce 


7 Îmi pare rău, copilașul meu. 

face Penny cea Scuipăcioasă. Cred că deja o vei găsi 
urlând după un avocat. Dă-i voie să ia legătura cu unul. 

— O să verific. Şi cum rămâne cu accesul la dosar? 

— Intre problema mamei și cea cu scorpia, va trebui să 
mă ocup și de asta. Ia legătura cu Baxter și vezi ce a 
rezolvat cu partea aceea de listă a bărbaţilor fără 
identitate de care îl rugasem să se ocupe. În plus, ai grijă 
să verifici și e-mailurile mele. Aștept o listă cu nume din 
partea doamnei ofițer Ortiz și din partea lui Lopez, care 
trebuie să-mi expedieze o listă a foștilor membri ai grupării 
Soldados care locuiesc și acum în cartierul respectiv. Soto 
e punctul-cheie, adăugă Eve, dar noi trebuie să avem 
acoperire și în punctele de bază. 

— Am înţeles, mă apuc de treabă. Simt cum cazul prinde 
contur. 

— O parte. Eve închise, după care puse la punct sala de 
întruniri. Imediat ce intră acolo, unul dintre oamenii ei îi 
conduse înăuntru pe cei doi membri ai familiei Franco. 
Teresa avea ochii umflaţi și plânși, dar, după toate 
aparențele, părea capabilă să se controleze. 

— Vreau să vă mulţumesc pentru ajutorul acordat. Știu 
că nu v-a fost ușor. 

— Cu Lino nu a fost niciodată ușor. Am făcut multe 
greșeli. Nu le mai pot corecta. lar acum urmează să-mi 
îngrop fiul. O să-mi daţi voie să fac asta. 

— Da, de îndată ce voi putea. Acum trebuie să vă mai 
adresez câteva întrebări. 

— În regulă. Mă simt ca între două lumi. Una care a fost, 
alta în care trăim în prezent. Ea își luă soțul de mână. Ca și 
cum n-aș mai putea niciodată să trăiesc cu adevărat în 
vreuna dintre ele. 

— Dar de ce venise el aici? o întrebă Tony pe Eve. Știţi? 
Cred că asta ar ajuta la aflarea adevărului. 

— Da. Teresa încercă să se liniștească. Da, ne-ar ajuta să 
aflăm. De ce a ales să facă pe falsul preot? Eu l-am crescut, 
l-am educat să aibă respect față de Biserică. Știu că 

devenise un copil rebel. Știu că devenise un copil rău. Dar 
l-am învăţat să respecte tot ce e legat de Biserică. 

— Părerea mea e că el se ascundea și că aștepta ceva. 
Nu știu încă motivul. Dar cred că o parte din răspunsuri le 
putem găsi pe vremea când el a activat în banda aceea de 
cartier. Știţi care era semnificația Ordinului de Clemenţă? 

— Da, mi-au vorbit despre el. Nu știam unde se află Lino, 
dar a luat el legătura cu mine după ce învinuirea a fost 
anulată. L-am implorat să vină acasă. Ar fi putut să ia viața 
de la capăt. Dar el mi-a replicat că nu se va întoarce decât 
când va avea o mașină elegantă și scumpă și o casă 
asemenea. 

— Având în vedere dispoziţiile din Ordinul de Clemenţă, 
cu toate că acesta a fost reactivat mult mai târziu, toate 
informaţiile aferente celor întâmplate în copilărie au fost 
șterse. Ce puteţi să-mi povestiţi despre necazurile pe care 
le-a avut în perioada aceea? 

— Fura. La început, fura din magazine. Lucruri fără 
însemnătate, prostioare... pentru început. Când aflam, îl 
obligam să revenim împreună la magazin, să înapoieze ce 
furase. Dacă nu, achitam contravaloarea. El obișnuia să 
intre în magazin după ora închiderii, să spargă mașinile 
parcate pe marginea străzii. 

Oftă, după care luă sticla cu apă pe care Eve o lăsase pe 
masă. 

— Spărgea ferestre, dădea spargeri în diverse clădiri, 
provoca diverse scandaluri. Poliţia venea la fața locului, îl 
lua, îl interoga. A făcut și pușcărie, dar tot nu i-a folosit la 
nimic. După aceea a fost și mai rău. S-a bătut și mai mult, 
cu mai multă înverșunare. Venea acasă plin de sânge și ne 
certam. A zis că a înjunghiat un tânăr și că acesta a ajuns 
la spital, dar tânărul respectiv a negat. A minţit, știu, dar 
băiatul a spus că nu a văzut cine a fost cel care l-a tăiat. A 
ucis, Lino, Lino al meu. A curmat o viaţă. 

— A cui? 

— Nu știu. Nu au venit niciodată după el, nu l-au arestat 
pentru crima asta, nu. Intotdeauna era vorba de 
mărunțișuri, de lucruri mai puţin importante. Dar eu știam 
că el ucisese. Mi-am dat seama când a venit acasă având 
marca aceea vizibilă sub tatuajul de pe antebraţ. Ne-am 
certat - rău, rău de tot. l-am strigat în faţă că e un ucigaș. 
I-am spus fiului meu că era un criminal. 

În clipa aceea își pierdu controlul, iar lacrimile năvăliră 
pe obraji. Scoţând o batistă, își șterse faţa răvășită de 
lacrimi. 

— Mi-a reproșat că nu am cum să înţeleg, că el făcuse 
pur și simplu ceea ce trebuia și că era mândru. Că era 
mândru, și că și ceilalți știau că devenise bărbat. Că în 
momentul acela le câștigase respectul. Avea cincisprezece 
ani. Avea cincisprezece ani când a venit acasă cu semnul 
ucigașului pe braţ. 

Ea se opri, simțind că se sufocă. 

— Am vrut să-l iau din oraș. Voiam să-l iau de lângă 
găștile acelea, să-l adun de pe străzi. Dar când i-am spus 
ce intenționam, că voiam să cumpăr bilete de autobuz spre 
El Paso... Acolo locuia nașa mea, iar ea ne-a spus că e de 
acord să venim la ea, o să mă ajute să-mi găsesc de lucru. 

— Naşa? 

— O prietenă din copilărie a mamei mele. Mama mea 
murise. Tata a omorât-o în bătaie când eu aveam 
şaisprezece ani. Eu am fugit de acasă, iar el a bătut-o până 
și-a dat sufletul. Așa că m-am măritat și eu tot cu genul 
acela de bărbat. Știu că e ceva tipic, ca un cerc vicios. O 
boală. Dar nașa mea avea o casă și un loc de muncă, așa că 
mi-a spus să vin la ea. l-am spus și lui Lino, darela 
refuzat. L-am ameninţat, ne-am certat, iar el a plecat, 
nervos și fără să privească înapoi. A stat departe de casă o 
săptămână. 

Se opri, bând puţină apă. 

— Gata, Tern, e suficient. Tony o strânse de braţ. E de- 
ajuns. 

— Nu, o să spun până la capăt. O să termin ce am de 
spus. Eu m-am dus la poliţie, de teamă că era mort. Dar un 
băiat ca Lino știa să se ascundă, da. Se întorcea atunci 
când avea chef. Mi-a spus că nu am decât să plec, dar că el 
nu o va face. Pleacă, mi-a spus. Nu avea nevoie de mine. 
Dar dacă îmi închipuiam că-l voi convinge să mă urmeze, 
atunci avea de gând să fugă de acasă. Nu-și părăsea 
familia. Nu avea de gând să-i părăsească pe camarazii lui 
din gruparea Soldados. Așa că nu am plecat nici eu. Ela 
ales să mă sfideze. A trăit după bunul lui plac, iar eu i-am 
permis acest lucru. 

Eve o lăsă să-și verse amarul. 

— A păstrat medalionul, doamnă Franco. 

Teresa o privi cu ochii scăldaţi în lacrimi, plini de 
recunoștință. 

— Doamnă Franco, aţi spus că a mai plecat și altă dată, 
zile, ba chiar o săptămână. Dar ultima dată v-a anunţat că 
va pleca că va părăsi New Yorkul, cu toate că înainte 
refuzase să plece din New York, în momentul în care chiar 
aveaţi unde să plecaţi. 

— Daaa, da, e adevărat. Eu nu l-am crezut, nici după ce 
și-a făcut bagajele. Nu voiam să cred cu adevărat că va 
pleca, dar o parte din mine spera că o va face. Da, e 
groaznic să simţi astfel, însă mie așa mi s-a întâmplat. Am 
crezut că era pur și simplu furios, că avea o toană. Știam 
că avea ceva de împărţit cu Joe - Joe Inez, și că Lino era 
tare furios pe el. Mă întrebam, de când plănuiseră Lino și 
băiatul acela, Chavez, să plece, dacă Lino și Penny se 
certaseră. 

— Pentru ce se certaseră? Lino și Joe Inez? 

— Nu știu. El nu mă ţinea niciodată la curent cu ceea ce 
făcea, cu treburile bandei. Lino nu vorbea despre astfel de 
lucruri. Dar știu că toţi erau supăraţi, nervoși din cauza 
exploziei care avusese loc la școală. Cei din cartier erau 
foarte agitaţi. O adolescentă își pierduse viaţa. O tânără. 
Alţi copii fuseseră răniţi. Lino avea câteva tăieturi și arsuri. 

Unul dintre prietenii lui - care era de asemenea membru 
Soldados - suferise răni grave și era internat în spital. 
Credeau cu toţii că urma să moară. Au organizat o slujbă 
în onoarea lui la biserica St. Cristóbal. S-a făcut bine, cât 
de cât, dar a durat multă vreme până ce s-a vindecat. A 
durat luni de zile, și a fost operat de mai multe ori, așa 
cred. 

— A mai avut loc o explozie, cu consecinţe la fel de 
fatale, la distanţă de câteva zile. 

— Daa, a fost oribil. S-a bănuit că a fost vorba de o 
răzbunare - așa au declarat membrii bandei rivale - și 
oamenii s-au speriat, crezând că numărul violenţelor avea 
să crească. Poliţia a venit să stea de vorbă cu Lino, să-l 
interogheze, dar el dispăruse. 

— A părăsit New Yorkul după cea de-a două explozie. 

— Nu, înaintea ei. Cu două zile înainte. Mi-aduc aminte 
că i-am mulţumit lui Dumnezeu că nu mai era în oraș, că 
nu a avut niciun amestec, că nu a curmat, într-un fel sau 
altul, acele vieţi. 

— Cum a părăsit New Yorkul? 

— A luat autobuzul. Totul s-a petrecut foarte repede, pe 
neașteptate. Eu am sosit acasă și el tocmai își făcea 
bagajul. Mi-a spus că se va întoarce într-o bună zi, un om 
bogat și important. Cel mai important om din El Barrio - 
din cartier. Mai important decât domnul Ortiz, decât 
domnul Ortega și decât alţii care erau bogaţi și aveau o 
poziție socială de vază. Că va avea o casă mare, o mașină 
la fel. Visuri măreţe. Ea închise ochii. Peste câteva 
săptămâni, când m-am dus să achit chiria, am descoperit 
că extrăsese o sumă de bani din contul meu. Intrase în 
contul meu cu ajutorul computerului, fiindcă la capitolul 
acesta era extrem de priceput. Furase de la mine înainte 
să plece, iar eu a trebuit să-i cer domnului Ortiz un 
împrumut, un avans ca să-mi pot plăti chiria. 

Lino, da, îmi trimitea bani din când în când, ca și cum 
așa putea să-și răscumpere vina de a fura din contul meu, 

a mă aduce în situaţia să cer altora bani ca să-mi achit 
chiria. Da, era copilul meu, încheie ea, dar semăna leit cu 
tatăl lui. 

— Vă mulțumesc foarte mult pentru tot ce ați făcut, 
doamnă Franco, și îmi pare nespus de rău că aţi avut parte 
de asemenea pierderi. Imediat ce va fi posibil, o să iau 
legătura cu dumneavoastră, ca să vă puteţi îngropa fiul. 

După ce-i conduse afară, reveni în biroul său. Așezându- 
se, verifică accesul la dosarele pe care dorea să le obţină, 
constatând că Whitney se ocupase de problema cu pricina. 

Își comandă cafeaua, se așeză pe scaun, după care, 
citind, își luă notițe în legătură cu numele celor care 
anchetaseră cazul, numele martorilor, ale victimelor și 
despre pagubele produse. 

Se opri asupra numelui lui Lino, văzu că în documentul 
respectiv se specifica faptul că persoana în cauză nu fusese 
localizată, după care citi și declaraţia Teresei care 
menţiona că el plecase de acasă cu două zile în urmă. O 
declaraţie care fusese susţinută și de alţii. Inclusiv de 
Penny Soto. 

Joe Inez fusese interogat și mai apoi eliberat, având un 
alibi solid. La rândul său, întărise declaraţia Teresei 
referitoare la Lino. Anchetatorii cercetaseră cu de- 
amănuntul zonele din împrejurimi, căutaseră în toate acele 
locuri frecventate de Lino și Chavez, urmărind traseul 
mijloacelor de transport pe care cei doi le avuseseră la 
dispoziţie. Lino dispăruse parcă luat de vânt - și, dacă 
citeai printre rânduri raportul întocmit de către detectiv, 
băgai de seamă că el nu crezuse că Lino plecase înaintea 
celui de-al doilea incident. 

— Hei, nici eu nu cred, îi dădu Eve dreptate. Luă cu ea 
notițele și se duse s-o scuture niţeluș pe Penny. 


Avocatul purta un ghiul de aur - mare cât pancarta din 
fața unei case - pe degetul mijlociu al mâinii drepte și un 
costum în nuanţa calcarului radioactiv. În păr avea atâta 

ulei, că ai fi putut, practic, să prăjești o armată de pui, iar 
dinţii erau de un alb strălucitor și impresionant. 

Eve cugetă: Tu chiar vrei să fii un clișeu? 

În clipa în care ea intră în încăpere, el se ridică, în toată 
înălțimea lui de doar 1,55 metri. lar un centimetru 
provenea de la tocurile ciocatelor? sale din piele de șarpe. 

— Clienta mea a așteptat aici mai mult de două ore, 
începu el, și în cea mai mare parte a acestui timp nu a 
beneficiat de consiliere. 

— Da, sigur, sigur. Eve se așeză, deschizând dosarul pe 
care-l adusese cu ea. Avocatul dumneavoastră, fiindcă 
presupun că asta este. Eve ridică ochii spre avocat. Ar 
trebui să știi că o așteptare de două ore reprezintă o 
perioadă de timp rezonabilă, având în vedere că nu aţi fost 
interogată din moment ce aţi solicitat mai întâi prezența 
unui consilier legal. Prin urmare, ar fi cazul să luaţi loc, ca 
să nu mai pierdem timpul. Pornesc înregistrarea. Citi tot 
ceea ce era de citit, ridicând sprâncenele în direcţia 
avocatului. Cine o reprezintă pe doamna Soto? 

— Carlos Montoya. 

— Care este de faţă la prezentul interogatoriu. Domnule 
Montoya, aţi dat la scanat legitimaţia și licenţa 
dumneavoastră? 

— Bineînţeles. 

— Bun. Doamnă Soto, vi s-au citit drepturile și ați 
declarat că le-aţi înţeles, la fel și obligaţiile pe care le 
aveţi. 

— O mizerie. 

— Dar aţi înţeles toată această mizerie? 

Penny înălţă din umeri. 

— Am înţeles perfect, așa cum am priceput că eu și 
avocatul meu o să vă dăm în judecată pentru arestare 
nejustificată. 


8 Ciocate - cizme cu bot ascuţit. 

— Ei, n-ar fi distractiv? Eşti acuzată că ai atacat un 
polițist, la care se adaugă atac armat și rezistență în 
momentul arestării. 

— Nici măcar nu te-am atins. 

— Te rog să-ţi vezi lungul nasului, din moment ce eu am 
fost cea agresată. Oricum, sunt dispusă să negociez în 
privinţa acuzațiilor de mai sus, dacă și tu ești dispusă și 
capabilă să răspunzi la întrebările legate de Lino Martinez 
și de evenimentele la care a fost părtaș. 

— Ţi-am spus deja, nu l-am văzut pe Lino de când aveam 
cincisprezece ani. 

— M-ai mintit. 

— Clienta mea... 

— E o mincinoasă, dar probabil că dumneata ai întâlnit 
mulţi clienţi asemenea ei. Și eu. Cadavrul lui Lino Martinez 
tocmai a fost identificat în mod oficial. Am aflat că ela 
pretins, mai bine de cinci ani, că este preotul Miguel 
Flores, frecventând în tot acest timp bodega unde lucrezi. 
Știm foarte bine că în trecut aţi avut o relaţie. Dacă insiști 
în continuare că nu-l cunoșteai, atunci nici noi nu 
renunțăm la acuzaţiile de agresare a unei autorităţi și 
opunere în momentul arestării și, având în vedere cazierul 
pe care-l posezi, vei sta o vreme după gratii. 

Eve închise dosarul, se ridică, pregătindu-se să iasă. 

— Ba nu voi sta aici fiindcă ţi-am împins mâna în 
secunda în care ai dat să mă apuci de braţ. 

— Oooo, ba da, și pentru că ai scos cuțitul, fiindcă m-ai 
scuipat în faţă, pentru că nu te-ai lăsat arestată. Și fiindcă 
tot nu mă cunoști, dă-mi voie să pun punctul pe i - atât 
pentru tine, cât și pentru domnul avocat - și să-ţi spun că 
în cazul în care ai stat cel puţin o dată de vorbă cu Lino 
Martinez, dacă l-ai întâlnit undeva, în afara acelui local, 
atunci eu voi afla acest lucru. Și după aia o să te „aranjez” 
pentru mărturie falsă - după care o să mă întreb dacă nu 
cumva ai umblat cu o sticluţă de cianură, și... 

— Aiureli, atâta tot. 

Eve se mărgini se surâdă, întorcându-se cu fața spre 
ușă. 

— Stai așa, vreau să vorbesc cu avocatul meu înainte să 
mai declar și altceva. 

Opresc înregistrarea. Eu o să ies ca să puteţi sta de 
vorbă. 

Eve îi lăsă singuri, gândindu-se să se ducă la aparatul cu 
răcoritoare ca să-și ia o doză cu pepsi, dar hotări că totul 
se va termina cât ai zice pește. În mai puţin de trei minute, 
Montoya apăru în pragul ușii. 

— Se pare că în clipa asta dorește să-și schimbe 
declaraţia. 

— Peeerfect. Eve reveni înăuntru, se așeză, zâmbi și își 
încrucișă braţele la piept. După care așteptă. 

— În cazul în care clienta mea o să vă răspundă la 
întrebările legate de Lino Martinez, veţi renunţa la 
acuzaţiile de astăzi. 

— Dacă răspunde sincer, dacă răspunsurile ei o să mi se 
pară satisfăcătoare, o să scape de respectivele acuzaţii. 

— Hai, Penny, povestește. 

— Ştiţi, chiar de când a început să vină acolo, am simţit 
ceva, am avut un presentiment. El nu semăna cu Lino, nu 
mult. Dar semăna, într-un fel. Și poate că, după un timp, 
chiar am început să flirtăm unul cu altul. Era ciudat, 
fiindcă era preot, iar mie nu-mi plac bărbaţii cu aer de 
sfinţi. Dar între mine și Lino a fost întotdeauna o scânteie. 
Făceam multe împreună pe vremuri și încă mai simţeam 
ceva pentru el. 

— Aţi început, joaca” înainte sau după ce ai aflat cine e? 

Penny surâse ironic. 

— Înainte. Cred că el a făcut primul pas. Sau poate că eu 
am fost aceea. La bodegă, în camera din fund, după ora 
închiderii. Doamne, ce-mi mai făcea. Şi fără să-și dea jos 
chiloţii, înțelegeţi? Cred că era vorba despre chestia aceea 
cu celibatul. După aceea, ne-am mai întâlnit de câteva ori 
într-un apartament al unei amice de-a mea. Ea lucrează de 

noapte. Sau foloseam o cameră, dintr-acelea care se 
închiriază cu ora. Atunci, după ce am făcut ce-am făcut, 
mi-a spus. Am râs pe cinste. 

— Ti-a povestit ce s-a întâmplat cu părintele Flores? 

— Da' ce-mi păsa mie de el? De unde să știu eu de 
existenţa lui? 

— De ce a ales mascarada asta cu preoţia? 

— Voia să se întoarcă, să nu mai aibă de-a face cu legea. 
Voia ca lumea să-l considere o persoană importantă, îi 
plăcea să fie respectat. 

— E vorba de cinci ani, Penny. Nu mă lua drept idioată. 
Ce alt motiv mai avea? 

— În plus, adora secretele, păcatele. Când putea și voia, 
se folosea de ele. 

— Santaj? 

— Da, cred că avea câteva puse la păstrare. Mai multe 
decât un preot. Când avea chef, rezerva o cameră la un 
hotel elegant, comandam prin room-service, și așa mai 
departe. Plătea cash. 

— Obișnuia să-ţi cumpere una, alta? 

— Bineînţeles. Ea își duse degetul la unul dintre cerceii 
pe care-i purta. Lino nu era un zgârcit. 

— Avea mare încredere în tine. 

— Lino și cu mine ne cunoșteam de multă vreme. Aveam 
nevoie unul de altul. Despre asta era vorba. Ea pocni cu 
palma deasupra tatuajului. Simbolizează familia, ideea de 
protecţie. Mama nu mi-a fost de niciun ajutor. Era 
preocupată mai mult de următoarea ei relaţie decât de 
mine. Mai mult o interesa chestia asta, în loc să-l împiedice 
pe tata să abuzeze de mine. Prima dată când m-a violat, 
nici nu împlinisem doisprezece ani. În plus, mă bătea bine, 
bine de tot, dar îmi spunea că, dacă-mi ţin gura și nu 
povestesc nimănui, nu o s-o mai facă. Am tăcut doi ani, 
după care nu am mai rezistat. M-am alăturat grupării 
Soldados și uite așa m-am ales și eu cu o familie. 

— Datele pe care le deţinem precizează că tatăl tău a 
fost ucis când tu aveai paisprezece ani. A fost înjunghiat. 
Tăiat în bucăţi. 

— N-a fost nicio pierdere. 

— Tu l-ai ucis? 

— Clienta mea nu va răspunde la această întrebare. 
Penny, nu e cazul să răspunzi la întrebare. 

Penny se mărgini să zâmbească, frecând cu degetul 
semnul criminalilor de pe tatuaj. 

— Tu și Lino, concluzionă Eve. Alcătuiaţi o echipă dată 
naibii. Și doi ani mai târziu, el s-a evaporat. A dispărut. 

— Nimic pe lumea asta nu durează veșnic. 

— Ai participat la plănuirea exploziei împotriva grupării 
Skull. 

— Clienta... 

Penny ridică un deget pentru a-l reduce la tăcere pe 
avocatul ei. 

— Atunci, cu mulţi ani în urmă, m-au interogat și mi-au 
dat drumul. Nu a putut dovedi nimeni niciodată că a fost 
opera celor de la Soldados. 

— Au murit câteva suflete. 

— Asta se întâmplă în fiecare zi. 

— Lino a plănuit tot. El era unul dintre lideri, și avea și 
abilitățile necesare. 

— Cred că nu vom afla niciodată ce s-a întâmplat, din 
moment ce el este mort. 

— Da, el este. Dar tu nu. Şi avocatul tău, prezent aici, îţi 
poate confirma că o crimă se poate ancheta oricând, 
neavând un termen limită. 

— La fel ca și atunci, nu aveţi cu ce să mă prindeţi în 
privinţa asta. 

— Ce aștepta Lino? Când urma să vină și ziua „plăţii”, 
Penny? 

— Habar nu am la ce te referi. Ea privi în altă parte. Ele 
mort deja, așa că nu mai avem cum să-l întrebăm. 

— Unde se află acum Steve Chavez? 

— Nu știu. N-aș putea să-ţi spun. Ea căscă. Am terminat? 

— Lino își planifica bine timpul, trăia pe picior mare, 
după care revenea la statutul de preot, acolo unde putea să 
stea ascuns. Un bărbat nu face așa ceva cinci ani de zile 
doar ca să facă sex cu fosta lui iubită. 

— El mă iubea. Discutam mereu că vom pleca împreună, 
că vom face mulţi, mulţi bani, după care să revenim aici 
victorioși. Nu ne-a ieșit planul, dar el s-a întors. 

— Ai alibi pentru ziua morţii lui? 

— Am deschis bodega la șase dimineaţa, împreună cu 
Roșită. Am pregătit totul și, după aceea, trei ore încheiate 
am servit clienţilor micul dejun. În jurul orei zece, eu și 
Pep - băiatul care se ocupă de marfa - ne-am petrecut 
pauza împreună, în camera din spate, după care eu am 
revenit la tejghea și am lucrat până ce a venit primul 
polițai și a început să pună întrebări. Și așa am aflat că el 
murise. 

— Şi după aceea? 

— Am stat până la sfârșitul programului meu și apoi am 
plecat acasă. Ce altceva ar fi trebuit să fac? 

— Bine. Ești liberă să pleci. 

— La naiba, era și timpul. 

Eve așteptă ca ei să părăsească încăperea. Rămase 
singură, în tăcere, vreme de un minut. 

— Opresc înregistrarea. 

Imediat ce reveni la birou, rămânând în picioare, în faţa 
ferestrei micuţe, intră Peabody. 

— Hei, ai aflat ceva de la Penny? 

— Mda. Un amestec de minciuni și adevăr. Mai mult 
minciuni, dar adevărul m-a ajutat să-mi fac cât de cât o 
imagine. Ea pretinde că nu știe ce a păţit adevăratul Flores 
- dar minte. Că nu știe ce naiba aștepta Lino aici altă 
minciună. A admis că nu știa nimic despre explozia aceea. 
Nu a fost o minciună, ci mai degrabă un „Hai, scorpie, 
dovedește-o”. La fel a procedat și cu locul în care se află 
Steve Chavez. A declarat că Lino o iubea. Cred că era 

adevărat, sau cel puţin asta credea ea. Nu a spus nici 
măcar o dată că ea l-a iubit. Dacă ar fi declarat asta, cu 
siguranţă ar fi minţit. Dar în ultimii ani, cei doi au „dansat” 
de mama focului împreună. 

— Dacă au avut o relaţie atât de lungă, atunci cu 
siguranţă că el i-a vorbit despre planurile sale. 

— Mda. Cred că el a ajutat-o să ucidă pentru prima dată, 
și așa s-a ales cu semnul specific - poate că l-au obţinut 
lucrând în echipă, și asta ar concorda cu ceea ce declara 
Teresa. E vorba despre tatăl ei. A abuzat-o sexual. Și nu a 
mai putut suporta situaţia. L-au ciopârțit. 

— A recunoscut că... 

Nu. A recunoscut abuzul, și informaţia respectivă e 
adevărată. A admis că, la vârsta de paisprezece ani, a 
aderat la banda aceea de cartier ca să scape, ca să aibă și 
ea o familie, să poată fi protejată. Tatăl ei a fost găsit mort, 
tăiat în bucăţi, într-o clădire abandonată, când ea avea 
paisprezece ani. El era dealer, iar poliţia a crezut că una 
dintre tranzacţiile sale ilegale se sfârșise prost. Probabil că 
nu s-au străduit să cerceteze mai în amănunt. 

De ce ar fi făcut-o? Oricum, ea și Lino ar fi avut 
acoperire. Cei din bandă le-ar fi oferit alibiul necesar, sau 
ar fi ameninţat că bagă pe oricare altul în beleaua 
respectivă. 

Auzi cum Peabody închide ușa biroului, după care se 
întoarce. 

— Te simți bine? 

— Da. Eve se duse lângă AutoChef, programându-și o 
cafea. Să ne vedem mai departe de treabă. Trebuie să 
cercetăm atent dosarul acela vechi. Am obţinut dosarele 
referitoare la cele două explozii, așa că va trebui să luăm 
legătura cu anchetatorii. Trebuie s-o presăm mai mult pe 
Penny. 

— Tu crezi că ea l-a ucis pe Lino? 

— O să verificăm alibiul ei, dar sunt sigură că e unul 
curat și cât se poate de puternic. Mi l-a servit chiar ea, pe 

tavă. Nu, nu cred că ea e capul răutăţilor. Nu cred că ea a 
fost ucigașa. Dar eu cred că a fost amestecată în povestea 
asta. Ori, în cel mai rău caz, știe cine e autorul. 

— Poate că cei doi s-au certat. O ceartă între iubiţi. 

— Poate. Nu prea mi se pare genul de femeie care nu se 
enervează deloc pe iubit vreme de cinci ani de zile. Sau de 
femeie care are de-a face cu un singur bărbat, vorbi ea 
încet, oferindu-i o cană cu cafea lui Peabody. Hai să vedem 
dacă a mai avut pe cineva în afara lui Lino. Lino se folosea 
de informaţiile obţinute în confesional, șantajând atunci 
când îi convenea. Deci, nu-l prea văd drept un bărbat care 
se lăsa dus de nas. Așa că trebuie să vedem cine se folosea 
de biserică; cine avea suficiente resurse ca să te facă să-ţi 
plătești păcatele. Şi trebuie să aflăm și cine au fost 
victimele și care au fost pagubele în cazul exploziei 
produse la restaurant. 

— Ştii că am afirmat că totul începe să prindă contur? 
Ei, acum simt cum totul se împrăștie. 

— Da, în mii de alte cioburi. Dar trebuie să cadă și ele 
undeva. Hai să începem cu exploziile, să ne grăbim. 
Anchetatorii de atunci încă lucrează. Caută-l pe detectivul 
Stuben de la 46. Vezi dacă el sau fostul lui partener au 
timp de o discuţie mai amănunţită. 

— Bun. Dallas. Ea voia să mai adauge ceva, și lucrul 
acesta i se vedea foarte bine pe chip. Simţea nevoia să o 
liniștească, să o asigure că totul va fi în regulă. 

— Deocamdată să trecem la treabă, Peabody. Asta-i tot. 

Aprobând printr-o mișcare a capului, Peabody ieși din 
birou, iar Eve reveni în faţa ferestrei. Avea destul timp, își 
zise Eve, avea timp suficient, mai târziu, să simtă pe pielea 
ei, să empatizeze cu încă o tânără care ucisese ca să scape 
de brutalitatea și de abuzurile comise de tatăl ei. 

Termină de băut cafeaua, după care solicită informaţiile 
din dosarul Soto. Şi-i fu recunoscătoare lui Peabody care o 
anunţă, în scurt timp, în legătură cu răspunsul favorabil al 

lui Stuben, înainte ca ea să se apuce să le cerceteze mai 
amănunţit. 


Stuben voia să se întâlnească cu ea la o gustare, chiar Ia 
magazinul pentru polițiști al cărui patron era. Deja se 
delecta cu un sandvici „mister”, alături de o băutură slabă, 
în secunda în care Eve și Peabody sosiră la locul stabilit. 

— Domnule detectiv Stuben. Locotenent Dallas. 
Partenera mea, detectiv Peabody. Eve îi întinse mâna. Vă 
mulțumesc pentru timpul acordat. 

— Nicio problemă. Tonul lui trăda că era originar din 
Bronx. Tocmai luam prânzul. Mâncarea e foarte bună aici, 
dacă vreți să luați masa sau aveţi o întâlnire. 

Nu am avea nimic împotrivă. Eve se hotări să aleagă un 
hotdog și un soi de paste în formă spiralată, observând că 
Peabody dorea să se răzbune pe burrito mâncat dis-de- 
dimineaţă, alegând un platou mare, asortat. 

— Kohn, fostul meu partener, e plecat la pescuit. Vrea să 
vadă cum o să fie la pensie înainte să facă marele pas, 
începu Stuben discuţia. Dacă doriţi să staţi de vorbă cu el, 
să știți că se întoarce mâine. 

Stuben se șterse la gură cu un șerveţel de hârtie. 

— În primul an după producerea celor două explozii, 
obișnuiam să caut informaţiile respective o dată la două 
luni. Poate și mult după aceea. Clătină din cap, mușcând 
din sandvici. Scoteam dosarele, le revizuiam, urmăream 
câteva piste o dată, de două ori pe an, dacă apăreau 
nelămuriri în cadrul altor anchete. La fel făcea și Dack - 
partenerul meu. Stăteam exact așa ca acum, mâncând sau 
bând câte o bere, și analizam din nou informaţiile acelea. 
Zece-doisprezece ani după aceea, le tot studiam. Unele pur 
și simplu nu-ţi dau pace. 

— Aveţi dreptate, nu-ţi dau. 

— Zona aceea trecea atunci printr-o perioadă foarte 
dificilă. Nu și-a putut reveni după Războaiele Urbane. Nu 
aveam suficienţi polițiști pe străzi, suficiente patrule care 

să controleze bandele existente. Așa că ele ne-au cam ars 
fundul, scuzaţi-mi expresia. 

— L-aţi cunoscut pe Lino Martinez? 

— Da, pe nemernicul ăla mic și pe restul găștii. Pe 
vremea când eram activ, lucram în zona respectivă, pe 
stradă. La opt ani deja ajunsese un copil-problemă. Fura, 
spărgea magazine, distrugea doar de dragul de a ștică a 
stricat ceva. Mama lui s-a străduit. Am văzut cu ochii mei 
cum îl țâra la școală, la biserică. Când avea aproape zece 
ani, l-am prins cu buzunarul plin de, Jazz”. Dar nu i-am 
făcut nimic de dragu' mamei lui. 

— Dar pe Nick Soto îl știți? 

— Era dealer, un dur al străzii, se purta tare rău cu 
femeile și chestia asta îi dădea satisfacţie. Un nemernic 
care reușea mereu să-ţi alunece printre degete. Dar cuiva 
i-a scăpat cuțitul în trupul lui. Așa, de vreo cinci, șase ori la 
rând. Nu am lucrat eu la cazul lui, dar îl știam cât de cât. 

— La momentul respectiv, a stat cineva de vorbă cu fiica 
lui sau cu Lino? 

El făcu o pauză, frecându-și obrazul cu unul dintre 
degete. 

— Cred că da. Lino și fata aceea, Soto, erau apropiaţi, 
foarte apropiaţi. De fapt, eu cred că ea era mult mai rea 
decât el, mai rea decât Lino. Da, el fura... și făcea chestia 
asta pentru bani. Dacă bătea pe careva măr, o făcea cu un 
motiv anume. Cu un fel de scop. Ea? Emana înjur numai 
ură, oriunde s-ar fi dus. Dacă fura, o făcea ca să-i ia cuiva 
acel ceva. Dacă bătea pe cineva, o făcea fiindcă îi plăcea și 
voia să fie a naibii. li cercetaţi pentru cazul acela? 

— Azi ara arestat-o pe Soto fiindcă nu a fost cuminte. 
Pretinde că tatăl său obișnuia s-o violeze, în mod regulat. 
Dar nu avem dovezi. 

— Cum vă spuneam, eu nu am lucrat la cazul cu pricina. 
Dar cunosc câteva detalii. El clătină din cap. Dacă ar fi 
existat o asemenea dovadă, aș fi știut. 

— După explozie, Lino a fost căutat. 

— Pe vremea aceea, era membru Soldados, iar el și 
Chavez aveau gradul de căpitan. Locaţia nu aparţinea 
strict zonei în care activau membrii Skull. Era un teritoriu 
disputat între ei, dar o mare parte dintre ei își făcea veacul 
pe acolo. Era vorba despre o dispută de ordin comercial. 
Știu bine că a fost mâna unui Soldado, iar membrii 
Soldados nici nu îndrăzneau să respire dacă Lino nu le 
permitea acest lucru. Doamna Martinez a declarat că Lino 
plecase de acasă, cu două zile înainte de producerea 
exploziei. 

El clătină din cap. 

— Trebuia să o cred, ori, dacă nu, trebuia să-mi 
imaginez că așa credea ea. Ne-a permis să percheziționăm 
casa, zona. Nici urmă de el, cu toate că ne-am interesat și 
pe la vecini, și nu toţi îl îndrăgeau pe cel pe care-l 
considerau ca fiind fiul unei scorpii. Dar și ei ne-au relatat 
aceeași poveste. Că a plecat chiar înainte de incident. Am 
întors „flacăra” către membrii Soldados, am întețit focul. 
Ne-am zis că niciunul dintre ei nu va refuza oferta noastră. 
Dar au făcut-o, doamnă locotenent, i-au acoperit, pe 
Martinez și pe Chavez. Instinctul îmi spune că am 
dreptate, simt asta. 

— Şi instinctul meu îmi comunică exact același lucru. 

— Le-aţi dat cumva de urmă? Măcar unuia dintre ei? 

— Lino Martinez e deja la morgă. 

Stuben rămase ca prostit. 

— Acolo e locul cel mai potrivit pentru el. 

— Ce îmi puteţi spune despre celelalte bande? Credeţi 
că vreuna dintre ele ar fi fost capabilă să-l ucidă pe Lino 
după atâţia ani? 

— Cei de la Skull, cei de la Blood. Foarte mulţi au murit 
deja, unii au plecat, alţii sunt în pușcărie. Câţiva mișună 
încă pe aici, fie că e vorba de o bandă, fie de cealaltă. Dar 
exploziile s-au încheiat de multă vreme. Dar el cum a dat 
colţul? 

— Nu aţi aflat de crima de la biserica St. Cristóbal? Cea 
în care unul dintre preoţi a sfârșit otrăvit. 

— Martinez? 

— Mda. Ce părere aveţi despre povestea asta, despre 
faptul că a făcut pe preotul cinci ani de zile - în văzul 
tuturor? 

Stuben căzu pe gânduri, uimit, sorbind din licoarea sa cu 
frișcă. 

— Era un bărbat ambițios. Avea creier și reușea să-și 
păstreze sângele rece. Era greu să-l prinzi cu ceva, chiar și 
pe vremea când era un copil. Ştia cum să-și acopere 
urmele sau se pricepea să pună pe altul să se ocupe de 
chestia asta. La șaisprezece ani, s-a luptat din răsputeri să 
ajungă în fruntea grupării Soldados. Cred că exista o miză, 
era un soi de joc. Cred că a avut un motiv foarte important 
ca să stea ascuns. Pentru asta aţi arestat-o pe Soto? 

— Da, astăzi. 

— Ea ar fi trebuit să știe, nu mă îndoiesc nicio clipă de 
asta. Dacă se întorcea, se ducea direct la Penny Soto. Lino 
avea un punct slab, și acesta era ea. I-a oferit funcţia de 
locotenent, iar ea nu împlinise cincisprezece ani, pentru 
Dumnezeu. Se zvonea că, din cauza asta, în bandă au avut 
loc câteva dezertări. Lino l-a adus înapoi pe dezertor, după 
care i-a permis chiar ei să-l bată măr. Bineînţeles că 
dezertorul a afirmat, de pe patul spitalului, cu toate că 
falca lui era ferfeniță, că a căzut pe niște trepte. Pe 
vremuri? Nu reușeai să-i asmuţi pe unii împotriva altora. 
Mai repede își vârau cuțitul în inimă. 

— Vremurile se schimbă. 

Stuben aprobă, dând din cap. 

— Așa e. Aţi putea să faceţi o încercare cu Joe Inez. 

— Deja am stat de vorbă cu el, o singură dată. Ele 
veriga slabă? se interesă ea, dar era mai mult un gest de 
curtoazie, fiindcă răspunsul îi era deja cunoscut. 

— Ar putea fi, într-adevăr. Joe... el nu are instinct de 
criminal. Nu e suficient de dur ca să comită o crimă. 

— Ar fi cazul să mai discut și cu alţii? Vreun fost 
membru? Am rugat deja două persoane să-mi facă rost de 
o listă cu numele lor, dar cred că dumneavoastră știți mult 
mai bine cum stau lucrurile. 

— Nu pot să vă ofer numele niciunui cap de pe vremea 
aceea, fiindcă s-au dus cu toţii. Ori au murit, ori sunt la 
pușcărie, ori au plecat unde au văzut cu ochii. Alţii au 
rămas în zonă, dar aceștia erau luptători de rând. Liderii 
erau Martinez și Chavez. Şi Soto. Când cei doi au șters-o, 
ea a preluat comanda. 

— Vă mulțumesc mult, domnule detectiv. 

— Dacă o să aflaţi ceva legat de cele două explozii, 
atunci suntem chit. 

Ea se ridică, râmând pe loc. 

— Încă ceva. Familiile victimelor. Păstraţi legătura cu 
ele? 

— Din când în când. 

— Dacă e nevoie, pot să vă mai caut? 

— Știţi unde să mă găsiţi. 

Eve își ascultă instinctul și se duse din nou la biserica St. 
Cristóbal. Rosa, cu părul prins în coc deasupra unei fețe 
plăcut îmbujorată, răspunse imediat la ușă. Purta șorţ pe 
deasupra unui top în culori vii și a unei perechi de 
pantaloni-pană negri. 

— Bună ziua. Cu ce vă pot ajuta? 

— Avem câteva întrebări pentru dumneavoastră, dar și 
pentru părintele Lopez și părintele Freeman. 

— Momentan, părintele López și părintele Freeman nu 
sunt aici, dar... Aveţi ceva împotrivă dacă mergeţi în 
partea din spate, la bucătărie? Tocmai coceam pâine și m- 
aţi prins în mijlocul acţiunii. 

— Sigur. Faceţi pâine de casă? adăugă Eve, în vreme ce 
ea și Peabody traversară casa parohială, urmând-o pe 
Rosa. Adică din faină? 

— Da. Rosa îi zâmbi, privind peste umăr. Şi din alte 
ingrediente. Părintele López, în mod special, adora pâinea 
mea cu rozmarin. Tocmai așezam coca în forme și nu vreau 
să crească aluatul prea tare, ca să dea pe afară. 

În bucătăria mică, pe masa de lucru se găseau un 
castron mare, un blat din piatră și o cană cu faină. 

— Mama mea cocea pâine, comentă Peabody. Bunica, 
sora mea de asemenea. Se mai amesteca și tata uneori. 

— E vorba de un talent extrem de plăcut, și treaba asta 
te relaxează. Dumneavoastră pregătiți preparate la cuptor? 

— Nu prea. Şi, la drept vorbind, nu am mai pregătit de 
mult ceva. 

— Da, îţi cere timp. Rosa lovi cu pumnul într-un bol în 
care se afla aluatul, iar Eve se încruntă. E un gest 
terapeutic. Rosa râse, întoarse aluatul pe blatul din piatră 
pe care lucra, apucându-se să-l pocnească și să-l frământe. 
Ei, ia spuneti-mi, cu ce vă pot fi de folos? 

— Aţi locuit în cartier, răspunse Eve, în primăvara lui 
2043. Atunci au avut loc două explozii cu bombă. 

— Ahhh. Privirea Rosei se tulbură. Nişte vremuri 
teribile. Atâtea pierderi, atâta suferinţă, teamă. Fiii mei 
erau mici pe vremea aceea. I-am ţinut închiși în casă și o 
lună de zile nici nu i-am mai dus la școală, fiindcă îmi era 
întotdeauna frică de ceea ce s-ar fi putut întâmpla imediat 
după aceea. 

— Nu s-au operat arestări. 

— Nu. 

— Pe Lino Martinez l-aţi cunoscut? 

— Dacă aţi fi locuit aici în anii aceia, l-aţi fi cunoscut și 
dumneavoastră. Făcea parte din banda numită Soldados. 
El și gorila aia de Steve Chavez. Că să-iprotejeze pe cei din 
cartier, așa declara el. Ca să păstrăm ce era al nostru. 
Biata lui mamă! Muncea atât de mult. Lucra pentru 
unchiul meu, la restaurant. 

— Anchetatorii bănuiau că Lino a provocat explozia 
aceea, dar nu au reușit niciodată să stea de vorbă cu el. 

— Eu mi-am imaginat întotdeauna că a fost și mâna lui. 
Banda aceea era propria lui religie, și la vremea 
respectivă, la vârsta aceea, era un fanatic. La orice replica 
prin violenţă. Dar a plecat înainte de acel eveniment - 
adică de explozia celei de-a doua bombe. Mulţi au crezut 
că el a plănuit tot, a pus lucrurile la punct, după care a 
fugit ca să scape de arestare. 

Rose formă trei rulouri lungi de aluat, după care, spre 
fascinația ezitantă a lui Eve, începu să le împletească, 
exact așa cum o femeie își împletește părul. 

— Când a avut loc prima explozie, s-a presupus că el 
participa la petrecerea aceea, continuă Rose. li plăcea să 
danseze. Dar nu a participat. Niciunul dintre apropiații lui 
nu era acolo când s-a întâmplat nenorocirea, cu excepţia 
lui Joe Inez. Fiica lui Lupe Edwards, Ronni, a murit atunci. 
Nici nu împlinise șaisprezece ani. 

Eve lăsă capul într-o parte. 

— Şi Lino sau Chavez nu erau acolo? Nu vi se pare 
straniu? 

— Ba da. Cum vă spuneam, lui îi plăcea să danseze, îi 
plăcea să fure și după aceea să se facă nevăzut. Am auzit 
că deja o tuliseră când a explodat bomba aceea. În 
concluzie, poate că așa a fost. In orice caz, Ronni a fost 
omorâtă. Mulţi copii au fost răniţi, unii foarte grav, și s-a 
zvonit că bomba îi era destinată lui Lino. După ce a plecat, 
atât de repede după explozie, mulţi au fost de părere că el 
a fugit, știind că cei de la Skull vor încerca din nou. Au zis 
că el a plecat ca să nu mai aibă de pătimit și alți oameni 

nevinovaţi. Ea făcu o grimasă. Ce să zic, de parcă ar fi fost 
un erou. 

Eve studie atent chipul Rosei. 

— Dumneavoastră nu ati fost de aceeași părere. 

— Nu. Eu cred că a plecat fiindcă era laş. Cred că ela 
plănuit cea de-a doua explozie și s-a asigurat că va fi 
suficient de departe atunci când ea va avea loc. 

— Nici cu această ocazie nu a fost nimeni arestat. 

— Da, așa e, dar toţi și-au dat seama că fuseseră cei de 
la Skull. Cine altcineva? 

Eve se sfătui cu sine câteva clipe. 

— Aţi avut vreodată probleme cu Lino, dumneavoastră 
personal? 

— Nu. În timp ce vorbea, ea formă un cerc din aluat, îl 
așeză într-o formă pentru copt, după care se apucă să 
formeze alte baghete. Eu eram, bineînţeles, mult mai în 
vârstă ca el, iar băieții mei erau prea mici ca el să fie 
interesat în a-i recruta. În plus, mama lui lucra pentru 
familia mea. Nu mi-a făcut probleme și nici familiei mele 
nu i-a făcut necazuri. Da, știu că pe băieţii mai mari a 
încercat să-i recruteze, dar bunicul a stat de vorbă cu el. 

— Hector Ortiz? 

— Da. Lino îl respecta pe Poppy, așa cred, pentru tot 
ceea ce reușise să realizeze, iar Poppy al meu era mândria 
cartierului. Lino ne-a lăsat în pace. 

Ea se opri din frământarea celui de-al doilea rând de 
aluat, privind-o atent pe Eve. 

— Nu înţeleg. Lino a plecat acum mulţi ani. Credeţi că a 
avut de-a face cu părintele Flores - sau, mă rog, cine era el 
-, cu moartea acestuia? 

— Bărbatul care a fost otrăvit, cel care purta numele 
Flores, era Lino Martinez. 

Mâinile Rosei se ridicară automat din aluat, iar ea făcu 
un pas în spate, buimăcită. 

— Nu. Nu se poate. Eu i] cunosc. Mi-aș fi dat seama. I- 
am gătit, i-am făcut curat și... 

— ÎI știaţi pe vremea când avea șaptesprezece ani, dar 
nu aţi avut de-a face cu el, iar el nu v-a făcut necazuri. 

— Da. Da. Dar chiar și așa, ar fi venit la restaurant ori l- 
aș fi întâlnit pe stradă. Cum să nu-mi fi dat seama că e el? 
Penny Soto! Cea care lucrează la bodega de lângă biserică. 
Ea era... ei au fost... 

— Da, știm. 

Rose frământă din nou aluatul, dar de data asta privirea 
ei avea o căutătură aspră. 

— Dar de ce să aleagă o asemenea revenire? Să se 
prefacă atâţia ani. Şi pot să vă garantez că ea a știut - 
femeia de la bodegă. Și cred că au întreţinut și relaţii 
intime. Precis au făcut sex în tot timpul acesta, câtela 
lucrat ca preot. Cred că chestia asta o excita, precis. 
Căţeaua. Pută. 

Își dădu ochii peste cap, oprindu-se din treabă ca să-și 
facă semnul crucii. 

— Cât stau în casa parohială, m-am străduit să nu înjur, 
dar mai sunt și excepţii. Și vă pot asigură de un lucru, 
vorbi ea mai departe, ofensată. Dacă s-a întors sub 
identitatea asta, înseamnă că nu avea gânduri curate. 
Oricât s-ar fi prefăcut, oricât timp ar fi petrecut el la 
centrul pentru tineri, la biserică, precis nu avea intenţii 
bune. 

— Aici avea prieteni, prieteni vechi. Dar și dușmani. 

— Majoritatea celor cu care s-a războit nu mai sunt. 
Habar nu am, dar dacă aș ști v-aș spune care dintre ei l-ar 
fi ucis dacă ar fi aflat una ca asta. Orice ar fi făcut, orice ar 
fi făcut el în trecut sau indiferent ce ar fi sperat să obţină, 
moartea lui nu era soluţia potrivită. Așa să știți. 

— Sper că, în cazul în care aţi avea o idee despre cele 
întâmplate, mi-aţi împărtăși-o și mie. 

— Sigur că da. Ea oftă, formând încet un cerc din aluat. 
Mama lui, Teresa, a trimis flori pentru slujba de 
înmormântare. Din când în când, am stat de vorbă cu ea, 
nu chiar atât de des cât ar fi trebuit. A aflat și ea vestea? 

— Da. 

— Credeţi că e bine dacă stau de vorbă cu ea? Dacă îi 
transmit condoleanţe? Era fiul ei. Asta nu se va schimba 
niciodată, orice ar fi. 

— Cred că i-ar plăcea să staţi de vorbă. Ne-aţi putea 
spune și nouă unde îi putem găsi pe părintele Lopez și pe 
părintele Freeman? 

— Părintele Freeman e plecat pe la casele oamenilor. 
Cred că într-o oră, o oră și ceva, se întoarce. lar părintele 
López s-a dus la centrul pentru tineri. _ 

— Vă mulțumim. Gata, vă lăsăm să lucraţi. Incă ceva. 
Penny Soto, cu cine umblă în perioada asta? Cu cine se 
culcă? _ 

— În caz că ar avea prieteni, eu nu-i cunosc. În plus, se 
spune că se culcă cu diverși. Mama ei era o epavă, iar tatăl 
ei era dealer, făcea tot soiul de afaceri necurate. A fost 
omorât când ea era încă o puștoaică, iar mama ei a fost 
ucisă cu mulţi ani în urmă. 

Clătinând din cap, Rosa așeză în forma pentru copt cea 
de-a doua pâine rotundă, după care începu să le ungă pe 
ambele cu un fel de ulei. 

— A avut o viaţă grea, începuturile au fost foarte dificile, 
dar ea a refuzat ajutorul oferit de biserică, de locuitorii 
cartierului nostru, a refuzat orice fel de sprijin. A ales, în 
schimb, să intre în banda aceea. Și-a ales propriul stil de 
viaţă. 


— Impresii? întrebă Eve, în timp ce se îndreptau 
împreună spre centrul pentru tineri. 

— E o femeie extrem de directă, o femeie care se va 
blestema fiindcă nu și-a dat seama că omul a cărui casă o 
îngrijea era, în realitate, Lino. O să reflecteze la întreaga 
poveste, cu mare atenţie. Și dacă îi va veni vreo idee, 
precis că o să ne contacteze. 

— Da, sunt de aceeași părere. Acum, fa următorul 
exerciţiu, te rog. Lino și gașca se duceau adesea la dans în 

perioada în care a avut loc explozia aceea. Dar, în 
momentul respectiv, niciunul nu a fost de faţă. In linia 
focului, să spunem așa, nu a fost decât Joe. Şi câteva zile 
după aceea, chiar înainte ca Lino să părăsească orașul, cei 
doi s-au certat. Nu s-au operat arestări. Poliţia e cu ochii 
pe cei de la Skull, cercetându-i atent, dar nu are 
posibilitatea să le pună în cârcă acest eveniment. Poate și 
pentru că nu au avut, în realitate, nicio legătură cu el. 

— Tu crezi că Lino a plănuit ambele explozii? Ia stai 
puţin. Ajungând în apropierea centrului pentru tineri, 
Peabody se rezemă de mașină și privi în zare. lţi dorești 
războiul, vrei să devii un erou - să devii cineva. Disputa 
teritorială e mai atrăgătoare decât o ofensă pe care nu o 
provoacă nimeni. Exploziile dovedesc că nu mai e vorba de 
simple încăierări de stradă. Ajungi să pui bombe pe 
propriul teritoriu - explodează o școală de dans, mor sau 
sunt răniți oameni nevinovaţi, mulţi nevinovaţi. Chiar și cei 
care nu te plac, chiar și membrii acelor bande sunt puși la 
punct. 

— După aia, dai sfoară în ţară că tu erai, de fapt, ţinta. 
Ei vin să te caute. Iar tu le-o plătești, de data asta mult mai 
Tău. 

— Bun, dar de ce să pleci? 

— Pleci în clipa în care ești deja cineva, când ești deja pe 
buzele tuturor. Te asiguri că lumea vorbește cum că tu ai 
plecat fiindcă nu-ţi doreai ca cei de la Skull să mai omoare 
alți oameni nevinovaţi când or vrea să se răzbune pe tine, 
din nou. Și drept dovadă, renunti la propria identitate. 

Urmând exemplul lui Peabody, Eve se rezemă de 
mașină. Pe partea cealaltă a străzii, o doamnă își mătura 
curtea, iar undeva în apropiere, florile formau o cascadă 
multicoloră, alunecând peste marginile unui ghiveci de un 
alb strălucitor. Stropii ploii matinale licăreau și acum pe 
petalele și frunzele lor. 

— Poliţia nu reușește să te înhaţe, continuă Eve, nu doar 
fiindcă nu mai ești în oraș, dar și pentru că totul dovedește 

că tu nu mai erai aici. Avea răbdare, știa să aștepte, 
nemernicul dracului. Ai de gând să revii într-o bună zi, să 
te întorci, dar în stil mare. Poate că nu plănuise ca totul să 
dureze așa mult. Ai doar șaptesprezece ani, ești plin de 
tine. Îţi zici: „Dau lovitura, dau marea lovitură și, în câteva 
luni, revin aici și duc o viaţă de rege”. 

— Dar dai greș, cugetă Peabody. In afară de asta, ai doar 
șaptesprezece ani și e prima dată când ieși din colivie. Iar 
lumea care se deschide înaintea ta e mare. Acolo poți fi 
cine vrei, ori de câte ori ai chef. Imi place. 

— Da, și mie. Poate că cincizeci la sută e o aiureală, dar 
mare parte a poveștii s-a petrecut întocmai. 

Intrară în centrul pentru tineri. Magda stătea în spatele 
ghișeului, purtând o convorbire prin intermediul linkului. 
Doi copii stăteau pe scaune de un galben-aprins, iar Eve, 
privindu-le expresia feţei, realiză că tocmai puneau la cale 
niște năzbâtii. Alături de ei se afla o doamnă, care-i 
supraveghea cu niște ochi de vultur. 

Magda ridică palma, cele două degete indicând că aveau 
de așteptat două minute. 

— Da, Kippy, știu asta, dar e a treia bătaie în două 
săptămâni. Deci, automat, va urma o suspendare. Şi pe 
Wyatt, și pe Luis trebuie să vină să-i ia de aici cât mai 
curând. Deja am luat legătura cu tatăl lui Luis. Da, e foarte 
bine așa. Îmi pare nespus de rău. Oooo, știu. Magda își 
dădu ochii peste cap, privind spre cei doi puști. Da, știu, 
cum să nu. 

Ea închise linkul. 

— În regulă, îmi cer scuze. O secundă, atât mai durează. 
Nita? Mama lui Wyatt și tatăl lui Luis sunt deja în drum 
spre noi. Kippy are nevoie de o oră ca să pună totul în 
ordine. Poţi să stai tu cu ei până atunci? 

Nita, o femeie cu înfățișare solidă, care stătea în 
momentul acela cu spatele la ghișeu, aprobă cu o mișcare 
a capului. 

— Mda, rămân eu aici. Vrei să am grijă și de ghișeu? 

— Nu, o să... Nu o să dureze mult, nu-i așa? i se adresă 
ea lui Eve, după care se întoarse iar într-o parte, privind în 
direcţia Niţei. Nita are grijă de copiii între șase și zece ani 
și, în plus, lucrează la centru nostru ca asistentă. Fără ea, 
nu știu ce ne-am face. Nita, dumnealor sunt locotenent 
Dallas și detectiv Peabody. Magda se uită cu subînţeles 
către cei doi băieţi. Asta dacă cineva de pe aici ar trebui 
arestat. 

Nita se răsuci ușor într-o parte, adoptând o privire rece, 
severă. Eve avu intenţia să spună ceva, dar băieţii nu mai 
așteptară nici măcar o secundă. Se repeziră ca niște lupi 
unul asupra altuia. 

Chiar dacă Eve se îndrepta deja spre ei, Nita interveni 
prompt între cei doi. Eve fu obligată să admire felul în care 
femeia îi apucă pe copii de gulerul cămășii, reușind să-i 
despartă. i 

— Tu stai aici. Iar tu iei loc aici. li târî pe fiecare la 
scaunul lui. Credeţi că bătându-vă zdravăn veţi deveni mai 
puternici? Da' de unde, bătaia vă tâmpește. Bătaia e 
pentru cei care nu sunt suficient de inteligenţi ca să se 
folosească de cuvinte. 

Poate că Eve ar fi avut ceva de comentat împotriva 
acelei ultime afirmaţii - pentru că ei îi plăceau bătăile pe 
cinste -, dar, pe copii, fraza aceea îi făcu să stea cu capul 
în podea. 

— Eu și partenera mea putem să-i ducem la secţie, zise 
Eve pe un ton neutru. Mi se par doi copii puși pe hartă, 
care deranjează liniștea publică și care, în opinia mea, sunt 
niște belele care fac numai răutăţi. Două ore petrecute în 
una dintre celule... Ea lăsă fraza neterminată. 

Băieţii se holbară la ea, cu gura căscată, și chiar asta 
fusese și intenţia ei. Cu toate astea, Nita o privi scrutător, 
precum o rază laser, fără pic de umor, totul durând nu mai 
mult de o secundă, una care-ţi îngheţa sângele în vine, 
după care îi întoarse din nou spatele. 

— Problema se va rezolva în momentul în care vor sosi 
părinţii lor. 

— Sigur. În concluzie... Ea se întoarse din nou spre 
Magda. Îl caut pe părintele López. 

— Da, e în sala de sport. Marc mi-a spus că s-a întâlnit 
cu dumneavoastră de dimineaţă, că aveţi deja câteva 
indicii. 

— La ele lucrăm acum. Sala de sport? 

— Intraţi pe ușa aceea, chiar la capătul coridorului, 
prima la stânga. 

— Mulţam. Și, apropo... Ea se întoarse cu faţa spre cei 
doi copii. Baftă multă. 

— O să ne descurcăm. 

— Niţei nu-i prea plac polițiștii, comentă Eve, pornind 
spre capătul coridorului alături de Peabody. 

— Fie nu-i plac, fie a crezut că vorbești serios. Dacă nu 
te cunoșteam, aș fi crezut exact același lucru. 

— Am crezut că, speriindu-i niţel pe copiii mult prea 
neastâmpăraţi, le fac un serviciu. 

— Ei... E și asta o metodă. 

— Ai fost atentă la băiatul din dreapta. Nemernicul ăla 
mic știa să pareze o lovitură. 

La fel se întâmpla și cu părintele Lopez, observă Eve, 
imediat ce intrară în sala de sport. În centrul terenului de 
sport era montat ceea ce putea fi numit un ring de box 
portabil. În cealaltă jumătate se antrenau câţiva copii 
îmbrăcaţi în echipamentul specific, supravegheați de două 
doamne ce purtau, la rândul lor, pantaloni scurţi. López - 
care purta mănuși roșii, apărătoare negre pentru faţă, șort 
negru - boxa cu Marc. 

Iar Marc îi servi o directă. 

Copiii adunaţi în jurul ringului începură să strige, 
încurajându-l. Sala răsuna de glasurile lor, picioarele 
tropăiau, iar palmele lor înmănușate loveau acolo unde 
trupul rămăsese descoperit. 

Amândoi erau asudaţi din cale afară și, în ciuda 
diferenţei de vârstă dintre ei, un spectator neexperimentat 
i-ar fi considerat la fel de talentaţi și abili. Însă Eve băgă 
de seamă că López era mult mai rapid, că avea acea graţie 
a boxerului înnăscut. 

Era un luptător care știa să-și păstreze sângele rece, 
remarcă ea, făcându-l pe partenerul de luptă să se apropie 
din ce în ce mai mult. 

Se feri, sări, dansă exact așa cum trebuie, se agăţă. Un 
poem al disciplinei în mișcare. 

În fond, de ce bătaia era o soluţie pentru cei slabi și fără 
minte? se întrebă Eve. 

Asistă la lupta dintre cei doi până la terminarea reprizei, 
moment în care bărbaţii se retraseră. Două lovituri reușite 
de Marc și șase reușite de López, așa reieșea după 
socoteala ei. În plus, judecând după felul în care Marc se 
îndoia de mijloc ca să-și recapete suflul, ea ghici că era 
terminat. 

Făcu un pas în faţă. 

— Frumoasă rundă. 

Suflând din greu și încă frânt de mijloc, Marc întoarse 
capul. 

— Omul ăsta mă omoară. 

— Înainte să sari, ai lăsat descoperită partea dreaptă. 

Așa îmi spune și el, răspunse Marc cu amărăciune. Vreţi 
să faceţi o partidă în compania sa? 

Eve se uită la López. 

— N-aș avea nimic împotrivă, dar o lăsăm pe altă dată. 
Aveţi câteva minute la dispoziţie? îl întrebă ea pe López. 
Avem câteva întrebări pentru dumneavoastră. 

— Desigur. 

— Vreti poate să mergem afară? Vă așteptăm pe trotuar. 

— E bine făcut, zise Peabody imediat ce părăsiră sala de 
sport. Cine ar fi zis că sub sutana preotului se ascunde un 
Pastor cu Mușchi de Oțel? 

— Se ţine în formă. Și uite că a mai reieșit încă ceva. 
Pastorul cu Mușchi de Oțel are o privire tare tristă, dar nu 
numai atât. În privirea lui se citea groaza. 

— Pe bune? Se pare că nu m-am uitat deloc spre ochii 
lui. Poate că a aflat deja despre Lino. Veștile rele circulă 
întotdeauna cu viteza vântului. Din moment ce el e șeful, 
bănuiesc că este și cel care va fi obligat să explice de ce nu 
și-a dat seama că lucrează cu un asemenea om. Lumea 
caută mereu tapi ispășitori, nu? E posibil ca biserica, în 
clipa asta, să-l arate pe el cu degetul. 

Având în vedere că pe trotuar se zbenguiau destui copii, 
Eve se retrase lângă colţul clădirii. 

— Cum de nu mai merge nimeni la școală? 

— Orele s-au terminat, Dallas. Din punct de vedere 
tehnic, schimbul nostru s-a încheiat deja. 

— Poate că el își face griji în privinţa propriei cariere. 
Preoţii au și ei o carieră? Dar să știi că nu acesta era 
motivul. Cunosc bine privirea aceea care zice: „Nu-mi 
doresc să stau de vorbă cu poliţia”. Da, exact asta citeai în 
ochii lui. 

— După părerea ta, ascunde ceva? Nu-l cunoștea pe 
Lino... ca fiind Lino. El e în parohia asta doar de câteva 
luni. 

— Da, dar preot e de mult mai mult timp. Ea se gândi la 
predicția doctoriţei Mira, așa că se hotărî să mai aștepte, 
alegând să apeleze la KO în momentul în care López li se 
va alătura. 

El era asudat și cu părul ud, transpiraţia lipindu-i bluza 
de torace. Da, cugetă Eve, avea un trup bine făcut. 

Nu mai pierdu nici măcar o secundă. 

— Victima a fost identificată în mod oficial ca fiind Lino 
Martinez. Ştiţi cine l-a ucis. Știţi, fiindcă, indiferent cine a 
făcut-o, s-a spovedit. 

El închise pleoapele câteva clipe. 

— Ceea ce știu a fost mărturisit în timpul ritualului sfânt 
al spovedaniei. 

— Dumneavoastră protejaţi un criminal, o persoană 
care, în mod indirect, e responsabilă și de moartea lui 
Jimmy Jay Jenkins. 

— Nu pot încălca jurămintele sacre, doamnă locotenent. 
Nu pot trăda propria mea credinţă și legile Bisericii. 

— Dă-i Cezarului ce e al Cezarului, rosti Peabody, dar 
López clătină din cap. 

— Nu am cum să-l predau cu o mână legilor pământene, 
în vreme ce cu alta îl răpesc legilor lui Dumnezeu. Vă rog, 
ce-ar fi să ne așezăm? Băncile sunt chiar acolo, puţin mai 
departe de clădire. Conversaţia aceasta trebuie să rămână 
doar pentru urechile noastre. 

Deși ar fi vrut să protesteze, Eve pomi, până la urmă, 
spre locul unde se aflau băncile, așezându-se, cu faţa spre 
curte. López luă loc lângă ele, cu palmele pe genunchi. 

— M-am rugat pentru asta. Din clipa în care am ascultat 
acea spovedanie, am început să mă rog. Nu pot să vă 
relatez ceea ce mi s-a mărturisit. Mi-a spus mie, dar, prin 
mine, i s-a confesat Domnului. Eu am primit mărturisirea 
ca slujitor al lui Dumnezeu. 

— O s-o iau în considerare ca pe un zvon. 

— Nu mă aştept să mă înţelegeţi, niciuna dintre 
dumneavoastră. El își ridică palmele de pe genunchi, 
îndreptându-le apoi cu faţa spre cer. După care le cobori 
iarăși. Sunteţi femei din lumea pământeană. Oameni ai 
legii. Persoanele acestea au venit la mine ca să-și ia o 
povară de pe suflet, să-și elibereze inima, conștiința de 
acest păcat mortal. 

— Şi dumneavoastră i-aţi iertat? Ce noroc pe capul lor. 

— Nu, n-am făcut-o. Nu pot să-i absolv de păcat. Nu pot 
să le iau povara de pe suflet. Îi sfătuiesc, îi îndrum, îi 
îndemn să ia legătura cu dumneavoastră, să mărturisească 
totul la poliţie. Până nu fac acest lucru, nu pot obţine 
iertarea, iertarea definitivă a păcatului comis. Dacă nu se 
căiesc, atunci trăiesc și mor cu păcatul acela pe suflet. Nici 


322 


pentru dumneavoastră și nici pentru ei nu pot fac nimic, 
absolut nimic. Nu pot face nimic. 

— Persoana aceea îl cunoștea pe Lino Martinez? 

— N-am cum să vă răspund la această întrebare. 

— Persoana aparţine Bisericii dumneavoastră? 

— Nu vă pot da un răspuns. El își apăsă degetele 
deasupra pleoapelor. Chestia asta mă îmbolnăvește, dar nu 
pot să vă răspund. 

— Aș putea să vă arestez. Sigur aţi ieși de acolo. Biserica 
ar pomi o campanie, și-ar trimite avocaţii pe capul nostru, 
dar aţi sta ceva timp în închisoare. 

— Chiar și așa, tot nu am cum să vă răspund. Dacă v-aș 
spune, mi-aş încălca jurămintele, i-aș trăda. Aș fi 
excomunicat.  Închisorile sunt de mai multe tipuri, 
locotenente Dallas. Credeţi că mie îmi place această 
situaţie? întrebă el, părând că începe să se enerveze. 
Credeţi că vreau să blochez justiția? Eu cred în justiţie. 
Cred la fel ca și dumneavoastră în ordinea pe care o 
generează ea. Credeţi că îmi convine să stau deoparte, 
știind că nu pot atinge un suflet rănit și furios? Știind că e 
posibil ca sfatul meu să-l întoarcă împotriva lui Dumnezeu, 
în loc să-l apropie de El? 

— Ar fi posibil ca ei să vă caute, ca să se răzbune. Ştiţi 
cine sunt, ce au făcut. Eu aș putea să vă protejez. 

— Ei știu că eu nu-mi încalc jurămintele. Dacă m-aţi lua 
în custodie, n-aș mai avea cum să ajung la sufletul lor, n-aș 
mai avea cum să încerc să-i conving să se căiască pentru 
păcatul lor, să accepte legea pământeană, dar și legea 
Domnului. Lăsaţi-mă să încerc. 

Ea simţi, la propriu, cum pumnii ei se lovesc de zidul 
solid și impenetrabil al credinţei lui. 

— Aţi mai spus cuiva? Părintelui Freeman? Superiorilor 
dumneavoastră? 

— Nu pot mărturisi nimănui nici ce mi s-a încredinţat, 
nici cine a venit la mine. Câtă vreme își vor purta povara 
pe umeri, la fel voi face și eu. 

— Şi dacă oamenii aceștia vor ucide din nou? replică 
Peabody. 

— Nu vor mai ucide. Nu mai au de ce. 

— Povestea astea are de-a face cu exploziile din 2043. 

— Nu vă pot confirma lucrul acesta. 

— Ce știți despre ele? 

— Toţi cei din parohie știu despre ele. Evenimentele 
acelea și victimele lor au fost comemorate mereu. În 
fiecare lună, una dintre slujbe le este dedicată. Tuturor 
victimelor, doamnă locotenent, nu doar celor din El Barrio. 

— Ştiaţi că Lino îi alegea pe cei pe care-i şantaja dintre 
cei veniţi să i se spovedească? 

Lopez tresări ca lovit de o durere violentă, produsă pe 
neașteptate. In privirea lui licări mai degrabă furia, și nu 
suferinţa. 

— Nu. Nu, n-am știut. De ce nu a venit niciunul dintre ei 
să-mi ceară ajutorul? 

— Nu prea cred că știau cine îi șantaj a sau unde anume 
folosea acea persoană informaţia cu pricina. Iar în secunda 
asta sunt convinsă că unul dintre ei l-a ucis. 

Eve se ridică. 

— Nu vă pot obliga să-mi spuneţi ce știți. Nu vă pot face 
să-mi spuneţi cine se folosea de Biserica dumneavoastră, 
de credinţă, de ritualuri, de jurăminte. Ca să poată ucide. 
Aș putea să vă forțez, să vă fac să transpiraţi, dar tot nu 
mi-aţi spune nimic, așa că ne-am scoate din sărite reciproc. 
Dar o să vă spun următorul lucru: O să aflu cine a fost. 
Oricât de șmecher a fost Lino, eu o să-mi fac meseria, la fel 
ca și dumneavoastră. 

— O să mă rog să-i găsiţi și, în afară de asta, mă voi ruga 
ca, până atunci, să vină ei la dumneavoastră. Mă rog ca 
Dumnezeu să-mi dea puterea și înțelepciunea de a le netezi 
calea spre dumneavoastră. 

— Vom vedea noi cine ajunge primul. 

Eve îl lăsă acolo, pe bancă. 

— Cred că face exact ce crede el că e necesar, comentă 
Peabody. Dar eu aș zice că ar fi mai bine să-l luăm la 
secție. La interogatoriu, ar fi posibil să-l faci să cedeze. 

— Nu sunt sigură că aș reuși. Are o credinţă de 
nezdruncinat. Şi dacă aș reuși... nu ar deveni și el o 
victimă? îl fac să cedeze, să spună atât cât e nevoie, dar nu 
va mai fi niciodată același. Nu ar mai fi niciodată preot. 

Ea își aminti ce simţise când se i confiscase legitimatia. 
Își aminti că se simţise goală pe dinăuntru, neajutorată. Un 
nimeni, un gunoi. 

— N-o să-i fac așa ceva. Oare am dreptul la urma urmei, 
să-i fac una ca asta unui om nevinovat? Unuia a cărui 
misiune seamănă foarte mult cu a noastră? 

— Adică să protejeze și să slujească? 

— Noi o facem de dragul oamenilor, el o face pentru 
sufletele lor. Nu o să-l sacrific pe el ca să-mi ușurez 
misiunea. Dar o să-ți spun ce vom face. Ea intră în mașină 
și pomi motorul. O să-l punem sub supraveghere. O să 
facem rost de mandat ca să putem ţine sub observaţie 
mijloacele sale de comunicare. O să instalez ochi și urechi 
în afurisita aia de biserică. Vom afla unde se duce, la ce 
oră și cu cine se întâlnește. 

— Tu crezi că ucigașul va căuta să-l lichideze? 

— Credinţa lui e foarte puternică, așa că e convins că nu 
s-ar putea întâmpla așa ceva. Dar eu? Credinţa mea e că 
majoritatea oamenilor caută să-și protejeze doar propria 
piele. Așa că trebuie să-l „acoperim” - să-l protejăm dar, în 
același timp, îl lăsăm aici pe post de momeală, în speranța 
că păcătosul are nevoie de o nouă ispășire. Hai, treci la 
treabă, ai autorizaţia mea. 

În vreme ce Peabody declanșă procedura, Eve se uită la 
ceas. La dracu își zise ea. 

— Mai facem o vizită. Să vedem ce mai putem afla de la 
Inez. 

De data aceasta, la ușă răspunse o femeie frumoasă, cu 
un păr castaniu care emana o senzaţie de căldură, strâns 


325 


la spate într-o coadă stufoasă și scoțând în evidenţă un 
chip ușor creol și îmbujorat. In spatele ei, doi băieţei 
trăgeau de sfoară două camioane în miniatură, făcând o 
gălăgie asurzitoare în clipa în care acestea se loveau unul 
de altul. 

— Gata cu gălăgia, le ordonă femeia, iar cei doi copii 
tăcură instantaneu.  Zgomotele  continuară, dar la 
intensitate mică. 

— Doamnă Inez? 

— Da? 

— Am vrea să stăm de vorbă cu soţul dumneavoastră. 

— Şi eu aș vrea, dar a rămas în New Jersey, fiindcă e 
prins într-un tunel în care mașinile merg bară la bară. 
Dacă ajunge acasă în două ceasuri, atunci înseamnă că e 
norocos. Despre ce e vorba? 

Eve îi arătă legitimatia. 

— Ahhh, mi-a spus Joe că poliţia a fost aseară aici. Se 
pare că unul dintre chiriași a fost martor la un furt. 

— Așa v-a spus fiul dumneavoastră? 

— De fapt, Joe e cel care mi-a povestit. Brusc, în privirea 
ei apăru acel semn că pricepuse. Se pare că informaţia 
respectivă nu e prea corectă. Despre ce e vorba? 

_ — Anchetăm o fostă cunoștință a soțului dumneavoastră. 
Il cunoașteţi pe Lino Martinez? 

Nu, dar numele mi-e cunoscut. Știu că Joe a fost membru 
Soldados și știu că a activat o bună bucată de vreme în 
banda lor. Știu că a avut necazuri și, ca atare, a decis să se 
retragă. Ea apucă mânerul clanţei, închizând ușa alţi 
câţiva centimetri, ca și cum ar fi vrut să-i protejeze pe copii 
cu ajutorul ei. De mulţi ani nu s-a mai amestecat în afaceri 
de genul acela. E un om de treabă. Are familie, un loc de 
muncă decent. Muncește foarte mult. Lino Martinez și 
gruparea Soldados aparțin trecutului, unei alte vieţi. 

— Să-i spuneţi că l-am căutat, doamnă Inez, și că am 
reușit să dăm de Lino Martinez. Trebuie să stăm de vorbă 
cu soțul dumneavoastră. 

— O să-i comunic, dar vă spun eu că nu știe nimic despre 
Lino Martinez, acum nu mai știe absolut nimic. 

Ea închise ușa, iar Eve auzi cum încuietoarea era 
răsucită cu multă nerăbdare. 

— E plină de nervi fiindcă a minţit-o, comentă Peabody. 

— Mda. O mișcare tâmpită în ceea ce-l privește. Asta-mi 
dovedește că îi ascunde ceva soţiei sale. Ceva actual sau 
ceva din trecut? Oricum ar fi, ascunde ceva. Te las la staţia 
de metrou, după care mă duc acasă să lucrez. Să te ocupi, 
te rog, de lista aceea cu persoane neidentificate. Cred că 
mă apuc să răsfoiesc puţin dosarele acelea vechi, să vedem 
dacă iese ceva la suprafaţă. 

— Ştiu că ceea ce i-ai spus lui Lopez e corect. Noi 
trebuie să ne facem meseria, oricât de nemernic ar fi fost 
Lino ăsta. Dar când știi de ce a fost în stare și când te 
gândești și la alte mizerii pe care e posibil să le fi făcut, e 
foarte greu să te apuci de treabă fiindcă cineva i-a făcut 
felul. 

— Dacă cineva s-ar fi pus pe treabă cu mulţi ani în urmă, 
poate că el nu ar mai fi ajuns să comită atâtea porcării, 
poate că mama lui nu ar mai fi plâns în seara asta și poate 
că cineva, care mie mi se pare a fi un om cât se poate de 
cumsecade, nu ar mai simţi nevoia, în numele onoarei și al 
credinţei, să protejeze un criminal. 

Peabody oftă. 

— Aici ai dreptate. Dar să știi că mie îmi place mult mai 
mult când nemernicii sunt doar nemernici și nimic mai 
mult. 

— E lumea plină de ei, nu-ţi face griji. 


18 


327 


Eve avea nevoie de un timp de gândire. Avea nevoie să 
stea în birou, reflectând doar la cazul pe care-l ancheta, ca 
să pună în ordine puzzle-ul tuturor informaţiilor pe care le 
avea, tot ceea ce nu știa, tot ceea ce se spusese, tot ceea 
ce rămăsese nespus, alături de numele celor implicaţi, de 
evenimente, de dovezi și de toate speculaţiile. Dorea să 
vadă ce poate reieși din toate aceste date strânse la un loc. 

Avea nevoie să cerceteze cu mare atenţie numele 
victimelor celor două explozii, împreună cu familiile și 
prietenii, cunoștințele lor. Trebuia să se gândească și la 
varianta șantajului, știind deja că era vorba de o treabă 
amănunţită și destul de greu de limpezit. Dacă López nu 
voia să-i dezvăluie numele criminalului, atunci era mai 
mult decât convinsă că el nu avea să-i împărtășească cine 
era persoana care, la spovedanie, mărturisise că fusese 
victima unui șantaj. 

Nu credea defel că moartea lui Lino s-ar fi datorat 
acestei chestiuni legate de șantaj, dar nu putea elimina din 
calculele ei această posibilitate. Nu putea elimina varianta 
unei posibile legături între șantaj și restul. 

Cum făcuse Lino rost de bani? se întrebă ea, în drum 
spre casă. Păstra oare o sumă de bani ori se duseseră, toţi, 
pe apa sâmbetei? Camere luxoase de hotel, mese copioase, 
bijuterii scumpe pentru iubita lui. 

Nu era suficient, decise ea. Alte câteva mii risipite ici și 
colo? Oare ce rost mai avea să riști și să ieși brusc la 
suprafaţă de dragul unui costum elegant și al unei sticle de 
șampanie? 

Voia să-i demonstreze ceva iubitei? Stuben spunea că 
Penny Soto fusese punctul lui slab. Deci... Poate că despre 
asta fusese vorba. Își dorise să fie bogat, un om important 
pentru ca femeia sa să fie conștientă de lucrul acesta. 

Ori poate că, pur și simplu, avusese nevoie de stilul ăsta 
de viaţă, de senzaţia pe care ţi-o dă el. Amintindu-ţi cine 
erai în timp ce ești altcineva. Ca un soi de hobby. 

Incă o idee la care trebuia să reflecteze. 

Trecu dincolo de porți și apoi încetini. Florile erau acolo 
unde, de dimineaţă, era sigură că nu le văzuse. Lalele - da, 
era sigură - și narcise. Îi plăceau mult narcisele, fiindcă 
erau strălucitoare și aveau un aer prostuţ. Erau 
nenumărate, cu toate că, în urmă cu zece ore, nu se zărea 
nici măcar o petală din ambele specii. 

Dar cum era posibil? 

În orice caz, era... ei bine, era frumos, adăugând o pată 
de culoare pe lângă verdele copacilor. 

Înaintă, se opri, după care parcă. Și exact în locul acela 
se aflau trei ghivece imense de culoare roșie pline cu 
petunii. Petunii albe - la fel ca la ceremonia căsătoriei. Un 
nătâng sentimental, cugetă ea, cu toate că inima ei se 
bucura deja. Plăcerea aceea simplă se străduia să învingă 
tensiunea oribilă pe care se lupta s-o ignore din secunda în 
care începuse interogatoriul lui Penny Soto. 

Intră în casă, dând cu ochii de Galahad, care stătea 
încolăcit, ca un gargui obez, pe stâlpul scării interioare - 
acolo unde-i plăcea, mai nou, să-și facă veacul - în timp ce 
Summerset se foia prin holul de la intrare, ca de obicei. 

Bănuiesc că s-au rezolvat toate crimele și infracțiunile 
din oraș. Din moment ce n-aţi întârziat mai mult de un ceas 
și nu aveţi nicio rană sângerândă. 

— Da, i-am dat un nume nou: Utopia. Ea îl mângâie rapid 
pe Galahad, în vreme ce urca treptele. Sarcina următoare: 
să scăpăm de toţi neisprăviţii. Cred că ar fi cazul să 
anticipezi momentul și să-ţi faci bagajul. Ea se opri o 
secundă. Roarke a vorbit cu Sinead? 

— Da. 

— Bun. 

Se duse direct în dormitor. Probabil că Roarke era 
acasă, își zise ea - fiindcă Summerset ar fi anunţat-o dacă 
nu era. Și probabil că se afla la el în birou, ca atare trebuia 
să meargă acolo, să stea de vorbă cu el. 

Dar nu era pregătită, pur și simplu nu era pregătită să 
stea aproape de el. Războiul acela continua, acum mult 

mai acerb, acum, că ajunsese acasă. Acolo unde ea știa 
bine că e în siguranţă, acolo unde știa bine că putea să se 
relaxeze, măcar puţin. Acasă, unde putea să ia seama la 
stomacul ei ce se răzvrătea zgomotos, la ceafa ei încordată 
din pricina stresului. 

Se întinse pe spate, închizând ochii. Simţind ghemul 
acela alături de ea, Eve se întinse spre el, chircindu-se în 
jurul pisicului. 

Ce prostie, își zise ea, să-i fie rău, să fie obligată să lupte 
contra acestei senzaţii. Să simtă și altceva în afară de 
suspiciune și dezgust faţă de o femeie ca Penny Soto. 

Nu realiză că Roarke intrase deja în dormitor până ce 
palma lui nu-i mângâie ușor obrazul. Se mișca atât de 
repede, își zise ea, că nici nu se simţea, dacă nu voia el 
acest lucru. Nu era de mirare că fusese un hoţ de succes. 

— Ce te doare? o întrebă el. 

— Nimic. Chiar nimic. Dar ea se întoarse spre el, se 
cuibări în braţele lui, în clipa în care se lungi lângă ea. Își 
apăsă obrazul pe umărul lui. Aveam nevoie să ajung acasă. 
Aveam nevoie, mai întâi, să fiu acasă. Da, am avut dreptate 
în privința asta. Dar mi-am zis că trebuie să fiu singură, 
doar cu mine, până îmi revin. M-am înșelat. Putem rămâne 
aici câtva timp? 

E locul meu favorit. 

— Povestește-mi ceva. Ce ai făcut astăzi. Nu-mi pasă că 
nu o să înţeleg. 

— La scurt timp după plecarea ta, am susţinut prin link o 
conferinţă, chiar de aici, de acasă, în legătură cu câteva 
din filialele R & D de la Euroco, una dintre filialele mele 
europene care se ocupă în principal de transport. În 
primele luni ale anului următor, vom lansa pe piaţă niște 
vehicule extrem de interesante, care merg pe apă, pe uscat 
și în aer. Am avut și câteva întâlniri în oraș, dar, chiar 
înainte de a pleca de acasă, m-a sunat Sinead, din Irlanda. 
M-am bucurat să stau de vorbă cu ea. Au cumpărat un nou 
căţeluș și i-au pus numele Mac, dar ea afirmă că-i dă mai 

multe bătăi de cap decât niște tripleţi. Pare îndrăgostită 
nebunește de micut. 

Ea îi ascultă mai mult vocea decât ceea ce spunea. 
Spunea ceva despre întâlnirea cu liderii unui grup care se 
ocupau de un proiect numit Optimum și o holoconferinţă 
care avea legătură cu resortul Olympus, după care, la 
prânz, se întâlnise cu membri-cheie ai unei afaceri pe care 
el o avea în Beijing. O fuzionare, o achiziție, conceperea 
unor proiecte noi. 

Cum reușea să ţină pasul? 

— Ai făcut toate astea, și tot ai mai avut vreme să 
cumperi petunii? 

Palma lui alunecă ușor pe spatele ei, de sus în jos și 
invers. 

— Ti-au plăcut? 

— Oh, da. Mi-au plăcut. 

— Mai e puţin și se împlinesc doi ani de când ne-am 
căsătorit. El o sărută pe creștetul capului, după care se 
întoarse ca să-și poată așeza obrazul exact acolo. Şi cum 
Louise și Charles se vor căsători la noi acasă, evenimentul 
respectiv m-a făcut să mă gândesc la petunii. Ceea ce este 
simplu... o floare, câteva minute în care poţi discuta despre 
relaţia pe care o ai... poate dă valoare lucrurilor ceva mai 
complicate. 

— Acesta e motivul pentru care acum avem și lalele și 
narcise? Lalele sunt, nu? 

— Da. E bine să-ţi amintești că lucrurile bune se repetă. 
Dar altele rămân cum au fost, solide și permanente. 
Conversaţia mea cu Sinead m-a făcut să-mi aduc aminte și 
de unele, și de altele. Tu ești pregătită să-mi povestești ce 
s-a întâmplat? 

— Uneori lucrurile revin, dar sunt vechi și dure. Se 
ridică în șezut, dându-și părul la o parte de pe ochi și de pe 
obraji. Azi am dus-o pe Penny Soto la secţie, ca s-o 
interoghez. De fapt, am făcut-o să-mi dea un brânci, ca să 
o pot acuza de atac și opunere în momentul arestării. 

El îi apucă bărbia în palmă, lăsând degetul să alunece 
ușor în gropiţă, întorcându-i apoi capul de la dreapta la 
stânga. 

— Mie nu mi se pare că te-a pocnit. 

— A fost mai mult un atac de ordin tehnic. Ea a fost cea 
mai importantă relaţie a lui Lino în vremea adolescenţei 
lor. Lucrează la bodega de lângă biserică, o bodegă pe 
care el o frecventa aproape zilnic. 

— Deci s-au reîntâlnit. 

— Ea era cea care știa cine este el, replică ea, 
amintindu-și ce afirmase Roarke de dimineaţă. Cea căreia 
el simţea nevoia să-i facă mărturisiri. Da, s-au regăsit, în 
sensul biblic - după cum declară ea. Și înclin s-o cred. Și 
cred că și tu faci la fel. Deci, ea știa cine era el și cunoștea 
și o parte dintre planurile lui - ori poate pe toate, dar nu 
am reușit să-i smulg această mărturisire. Deocamdată. 
Pretinde că el îi șantaja pe unii dintre cei care veneau la 
spovedanie. Da, se potrivește oarecum, dar nu-mi dau 
seama bine cum și ce. 

— Un hobby. Ba mai mult, continuă Roarke, chiar un 
obicei. Mascarada asta nu avea cum să schimbe firea și 
obiceiurile celui care era el în realitate, iar cel din realitate 
simţea mereu nevoia să lovească. Avea nevoie de acțiune. 

— Da, m-am tot gândit și eu la varianta asta. Dar nu pare 
a fi o motivaţie. Da, știu, încearcă și dovedește, zise ea 
înainte ca el să încerce s-o contrazică, știu că trebuie să 
dovedesc mai încolo de ce cred că nu contează sau că nu 
contează chiar atât de mult. 

Mai întâi voia să se elibereze de tot ce o împovăra, să-și 
scoată totul din minte. 

— Problema e că... după ce am dus-o pe Soto la 
interogatoriu și am început să o strâng puţin cu ușa, 
enervând-o, a reieșit că tatăl ei... 

— Ah. Nu era nevoie să audă și restul poveștii, fiindcă 
deja simţea cum măruntaiele i se crispează. 

— M-a privit cu ură și a început să urle la mine că tatăl 
ei a abuzat-o încă de pe vremea când ea avea doisprezece 
ani, că mama ei, o femeie incapabilă, era o scursură, că el 
a bătut-o și a violat-o vreme de doi ani, până când ea a 
devenit membru Soldados. Ei au fost salvarea ei, modul ei 
de a evada. Şi o parte a fiinţei mele a înţeles despre ce a 
fost vorba, a regretat ce i s-a întâmplat, și am încercat să 
nu mă uit la ea, văzându-mă, de fapt, pe mine. Văzând... 

Ea își duse palma pe pântec, folosindu-se de apăsarea 
aceea pentru a încheia ce avea de spus. 

— Pentru că, atunci când ea avea paisprezece ani, după 
ce s-a alăturat bandei Soldados, tatăl ei a fost înjunghiat 
mortal... trupul lui a fost ciopârțit. Oficial, s-a considerat 
că moartea lui s-ar fi datorat unor afaceri ilegale, traficului 
de droguri, din moment ce aceasta era ocupaţia lui de 
bază. Dar eu sunt conștientă, privind-o pe ea și văzându- 
mă pe mine, că ea e cea care a mânuit cuțitul. Că ea l-a 
înfipt în trupul lui, iar și iar. Probabil că a făcut-o împreună 
cu Lino. Și indiferent ce aș ști, o parte din mine continuă 
să strige: „Și tu ai făcut la fel. Cum de ești în stare s-o 
condamni? Ai procedat la fel ca ea.” 

— Ba nu, nu e adevărat. Nu, Eve, rosti el înainte ca ea să 
adauge ceva, nu ai făcut același lucru. Nu trebuie să ascult 
și restul poveștii ca să-mi dau seama. Deși la paisprezece 
ani ești încă un copil, tu aveai cu șase ani mai puțin și 
situaţia era cu totul alta. În plus, tu ai făcut pușcărie, nu ai 
reușit să scapi, așa cum a reușit ea. Tu nu ai avut nicio 
posibilitate să ieși din asta, nu ai avut prieteni, nu ai avut 
familie, nu ai avut pe nimeni. Ea a ucis ca să se răzbune, 
nu ca să supravieţuiască. 

Ea se ridică. Își luă geanta pe care o lăsase ceva mai 
departe de pat și scoase de acolo o fotografie. O așeză pe 
pat. A 

— Când mă uit la ea, îl văd pe el. Il văd pe tata și mă văd 
pe mine lovind. 

Roarke luă fotografia, studiind scena terifiantă a crimei, 
bărbatul acela zăcând pe podeaua plină de praf și de 
gunoaie, înotând într-o baltă de sânge. 

— Un copil nu e în stare să facă așa ceva, remarcă 
Roarke. Chiar dacă ar fi disperat, îngrozit, tot nu ar avea 
cum... nu de unul singur, nu în legitimă apărare. 

Ea oftă lung. Probabil nu era momentul să-i pomenească 
faptul că ar fi fost un poliţist remarcabil. 

— Nu, au fost cu siguranţă doi atacatori. S-a stabilit că 
rănile proveneau de la două lame de cuţit. Mărimi diferite, 
grupe de sânge diferite, forţa cu care s-a lovit a fost 
diferită, la fel ca și unghiurile din care au venit loviturile. 
Bănuiesc că unul dintre ei a sărit la el din umbră, iar 
celălalt a așteptat momentul oportun. S-au repezit la el din 
față și din spate. Mutilarea sexuală a survenit post- 
mortem. Probabil că ea a fost cea care s-a ocupat de acest 
aspect. Însă... 

— Mă uimește, șopti el. Mă uimește la culme că ești în 
stare să analizezi asemenea scene, zi de zi. Le vezi, zi de 
zi, şi-ţi pasă, în fiecare zi. Să nu-mi spui acum că ai făcut și 
tu la fel. Să nu-mi spui că, atunci când te uiţi la ea, te vezi 
pe tine. 

Ridicându-se, el lăsă fotografia să cadă pe pat. 

— Ea poartă tatuajul acela? 

— Mda. 

— În care apare semnul ucigașilor? 

— Da. 

— E mândră de el, e mândră că a ucis. la zi-mi și mie, 
Eve, când ai fost obligată să curmi viaţa cuiva, ai fost 
mândră? 

Ea clătină din cap. 

— Asta mă îmbolnăvește - de fapt, mă face să vreau să 
mă simt rău. Dar nu am putut. Și nici nu ar trebui. Nu am 
putut să mă gândesc la asta, așa, cu adevărat, până ce n- 
am ajuns acasă. Da, aici aș fi putut să reflectez la povestea 

ei, în caz că aș fi avut parte de o depresie. Știu că noi două 
nu suntem la fel. Da, știu. Dar există, totuși, o paralelă. 

— La fel cum există una între mine și victima din cazul 
tău. El își așeză palmele pe umerii ei. Și iată-ne aici, 
împreună. lar noi doi suntem aici fiindcă, la un moment 
dat, paralelele respective s-au bifurcat și au luat-o în cu 
totul altă direcţie. 

Ea se întoarse, luă fotografia, pregătindu-se să o vâre 
din nou în geantă. Ar fi vrut s-o privească din nou. Simţea 
că așa ar fi fost bine. 

— Acum doi ani - doi ani și ceva - n-aș fi avut cu cine să 
vorbesc despre toate aceste lucruri. Chiar dacă mi-aş fi 
adus aminte tot ce-am pătimit când aveam opt ani, și mai 
înainte. N-aș fi avut pe nimeni, nici chiar pe Mavis, cu 
toate că pot vorbi cu ea despre absolut orice. Dar nu aș fi 
fost în stare să-i arăt o asemenea fotografie, nu aș fi avut 
cum să-i cer să se uite la așa ceva, ca să vadă ceea ce văd 
eu. Nu știu câtă vreme aș fi fost în stare să privesc așa 
ceva, să port cu mine o asemenea povară, dacă nu aș fi 
avut la cine să mă întorc acasă, dacă nu aș fi avut alături 
pe cineva care să se uite împreună cu mine la o asemenea 
imagine atunci când aveam nevoie. 

Ea se reașeză pe pat, oftând. 

— Iisuse, ce zi. Penny știe mai mult decât mărturisește 
și, în afară de asta, e o fire dură. A strâns multă răutate în 
jurul ei, devenind o ființă malefică și posibil cu probleme 
neurologice. Iar eu trebuie să caut o cale de a ajunge la ea. 

— Crezi că ea l-a ucis? Pe Martinez? 

— Nu, dar cred că ea și-a asigurat alibiul, fiindcă știa ce 
o să urmeze. Cred că nemernicul acela o iubea, în vreme 
ce ea nu iubește pe nimeni. Poate că ea s-a folosit de 
chestia asta. Trebuie să mă gândesc. M-am întâlnit cu 
Lopez, și sa știi că Mira a avut dreptate. Ucigașul lui Lino 
s-a spovedit duhovnicului său, iar eu nu pot face nimic în 
privința asta. M-am uitat la tipul acesta, Roarke, la López, 
și mi-am dat seama că și el e tot o victimă. 

— Şi crezi că ucigașul are de gând să-l elimine? 

— Nu știu. L-am pus sub supraveghere. Aș putea să-l 
aduc la secţie, să-l ţin acolo câteva zile, făcând presiuni 
asupra lui, până intervin avocaţii. Dar am nevoie de el în 
libertate, în speranţa că ucigașul sau ucigașa va apela din 
nou la el. L-am privit și mi-am dat seama că suferă. Știu că 
povestea asta e ca o lovitură grea pentru conștiința lui. Dar 
nu am ce face, repetă ea. Așa cum nici López nu poate face 
absolut nimic. Trebuie să ne facem datoria, amândoi. 

Ea se lungi din nou pe pat. 

— Trebuie să-mi limpezesc creierul, după care s-o iau de 
la capăt. Totul se învârte, când într-o direcţie, când în alta. 
Flores - de ce tocmai el... și în ce moment s-a produs 
întâlnirea dintre el și Lino? Unde naiba se află Chavez? E 
mort? Se ascunde? Ce naiba aștepta Lino? Pentru asta a 
ucis sau totul era legat de trecut? De cele două explozii? El 
le-a provocat pe ambele, sunt sută la sută convinsă de asta, 
prin urmare... 

— Eu am pierdut șirul. 

Ea se ridică din nou în șezut. 

— Scuze. Trebuie să aștern totul pe hârtie, să 
reorganizez toate datele, să verific cronologia 
evenimentelor, să fac schimbările necesare pe panoul de 
analiză. Trebuie să verific o grămadă de nume și să privesc 
totul, în ansamblu, din diferite unghiuri. 

— Atunci ar fi cazul să ne apucăm de treabă. O luă de 
mână, ridicând-o de pe pat. 

— Mulţumesc. 

— Ei, ţi-am rămas dator pentru conversaţia cu Sinead. 

— Hmmmm? 

— Drept cine mă iei? întrebă el, înconjurându-i talia cu 
braţul. Mătușa mea m-a sunat întâmplător chiar în 
dimineaţa zilei în care eu eram puţin cam amărât și mă 
gândeam la Irlanda, la rudele mele, la cineva sau ceva ce 
pierdusem acolo? Ce frumos e când îţi poartă cineva de 
grijă. 

— Adică e, în realitate, un gest prin care porţi de grijă, și 
nu un mod de a da buzna și de a-ţi băga nasul unde nu-ţi 
fierbe oala? E cam greu să faci diferenţa. 

— Așa e, nu? Dar ne descurcăm noi. 

Chiar în clipa în care trecură prin dreptul său, unul 
dintre monitoarele interne se puse brusc în funcţiune. 

— Oaspeţii dumneavoastră au trecut dincolo de porți, îi 
anunță Summerset. 

— Care oaspeţi? întrebă Eve poruncitor. 

_ — Ahhh... Roarke își trecu degetele prin păr. Da. O clipă. 
Il concedie pe Summerset. Regret, am uitat complet. Dacă 
vrei, cobor și mă ocup eu de tot. Le spun că ești încă la 
lucru, ceea ce chiar se va întâmpla. 

— Cine? La naiba, dar de ce nu mai pot oamenii ăștia să 
mai stea și pe acasă? De ce vor să se afle mai mereu în 
casele altora? 

— E vorba de Ariei Greenfeld, Eve, și de Erik Pastor. 

— Ariei. Ea văzu într-o clipă imaginea unei fete frumoase 
care fusese sechestrată și torturată de un psihopat vreme 
de câteva zile. Dar rămăsese lucidă și puternică, 
păstrându-și, totodată, și isteţimea. 

— M-a sunat astăzi și a întrebat dacă poate trece astă- 
seară pe la noi. Pot să mă ocup eu, să-i trimit la plimbare. 

— Nu. Aplecându-se, ea îl prinse pe Roarke de mână. E 
ca și cu telefonul primit de la mătușa ta. E bine să-ți 
amintești lucrurile cu adevărat importante. Iar Ariei e unul 
dintre ele. Prin urmare, continuă ea, în vreme ce se 
îndreptau amândoi spre scară, ea și Erik, vecinul, fac tot 
posibilul ca lucrurile să meargă ca pe roate. 

— Sunt logodiţi, la toamnă se căsătoresc. 

— lisuse, povestea asta cu căsătoria seamănă cu un 
virus. Puteam să mă întâlnesc cu ea la secţie - ori în altă 
parte, adăugă ea. Probabil că așa ar fi trebuit să procedez. 
Nu trebuie să aduci acasă victime, ciudaţi și Dumnezeu 
mai știe pe cine. 

— Cred că asta e o excepţie cât se poate de distinctă. La 
urma urmei, ea a lucrat pentru mine. 

— Daaa, dar... a lucrat? Adică și-a dat demisia deja? 
Nemernicul ăla de Lowell. Din pricina lui s-a întâmplat 
asta? Ea adoră să pregătească produse de patiserie, iar 
localul tău din centru era cea mai bună afacere. 

— Se ocupă în continuare de asta. O să vezi imediat că 
lucrează într-un loc foarte bun. E fericită și o duce foarte 
bine. 

Eve se încruntă. 

— Se pare că știi foarte multe despre asta. 

— Eu sunt informat în multe privinţe, spuse el și-i 
strânse mână. În timp ce coborau treptele, Eve auzi voci 
răzbătând dinspre salonaș. Auzi râsul zglobiu al lui Ariei. 

Se tunsese. Acesta fu primul lucru pe care-l observă Eve. 
Robert Lowell prefera ca victimele să aibă părul lung și 
castaniu. Așa că Ariei alesese să-l tundă scurt. Avea un 
aspect bogat și mătăsos și era presărat cu câteva șuvițe 
roșcate. li stătea bine, decise Eve... - cu toate că lucrul cel 
mai important era că femeia aceea nu mai era nici palidă, 
nici plină de răni sângerânde și nici nu mai avea dureri 
groaznice în urma loviturilor încasate. 

În clipa în care o zări pe Eve, ochii ei erau veseli și 
strălucitori și avea un zâmbet larg pe faţă. 

— Bună! Lacrimile se iviră pe obraji, iar ea traversă 
încăperea în grabă, îmbrăţișând-o strâns pe Eve. Nu, nu 
plâng. Nu plâng, pe bune. Mă potolesc cât ai clipi. 

— Bravo. 

— Eram nerăbdătoare să te văd. Dar am vrut să mă adun 
puţin înainte să ne revedem. 

— Bravo încă o dată. 

— În fine. Ariel se retrase, surâzând larg. Deci, tu ce-ai 
mai făcut? 

— Nu prea rău. Dar tu? 

— Dacă mă gândesc bine, cam groaznic. Ea întinse 
braţul spre Erik. O să ne căsătorim. 

— Da, am aflat. Bună, Erik. i 

— Chiar mă bucur că vă văd. Încântat să te revăd și pe 
tine, Îi spuse el lui Roarke, observând că Eve se uită mirată 
la Roarke. 

Să vă revedeţi? 

— Am ajutat-o pe Ari să-și pună la punct noul magazin. 
El îi zâmbi satisfăcut lui Roarke, radiind de fericire, până și 
în șuvițele bogate negre-argintii. Merge ca pe roate. 

— Mica mea patiserie. O să te umplu de bani. După ce 
m-am externat, nu eram sigură că sunt în stare să mă apuc 
de o afacere ca asta sau de orice altceva. Dar tu ai fost 
convins că voi reuși, îi spuse ea lui Roarke. Tu și Erik erati 
siguri. Acum sunt și eu. 

— Ştiam ce spun atunci când am declarat că ești în stare 
să te descurci, oricare ar fi fost provocarea. Ar trebui să 
bem ceva ca să sărbătorim acel moment. 

— Acel domn... nu știu exact ce rol are, recunoscu Ariei. 
Domnul acela înalt și slăbuţ? 

— Nimeni nu știe exact care-i rolul lui, punctă Eve, 
făcând-o pe Ariei să pufnească în râs. 

— Spunea că o să aducă el ceva care se potrivește 
ocaziei. Sper că e în regulă. Ah, nu știu dacă tu îţi mai 
amintești, dar după ce mi-ai salvat viaţa etc. etc. ţi-am 
promis că o să-ţi prepar un tort. Așa că... 

Ea se duse într-o parte a încăperii, făcând semn cu 
braţul. Urmărind direcţia indicată, Eve păși într-acolo. 

Una dintre mese fusese eliberată, probabil de 
Summerset. În clipa aceea, pe un blat strălucitor și tapetat 
cu hârtie, trona un tort imens. 

Era, mai degrabă, o operă de artă, cugetă Eve. 

Orașul New York se prezenta acolo în toată splendoarea 
lui, cu străzile sale, clădirile sale, cu râurile și parcurile 
sale, cu tunelurile și podurile sale. Taxiuri rapide, maxi- 
autobuze, biciclete de mare viteză, scutere, mașini de 
marfa și alte vehicule erau îngrămădite pe străzile cu 
pricina. Oamenii se îmbulzeau și ei pe trotuare sau pe 

scările rulante. Magazinele dispuneau de vitrine micuţe și 
strălucitoare, în vreme ce vânzătorii ambulanți vindeau 
hotdogi cu soia și chiftele pentru vegetarieni. 

Se aștepta, din clipă în clipă, să-i vadă punându-se în 
mișcare, să audă tot acel vacarm. 

— Sfântă harababură! 

— Dar e frumoasă, nu? întrebă Ariei. 

Doamne, e incredibil. Ia uite, pe Jane Street are loc un 
matrapazlâc, murmură Eve, și tipul ăsta tocmai e luat și 
dus la secţie, din Central Park. 

— Ei, se întâmplă. 

Mută de uimire, Eve se lăsă pe vine ca să poată admira 
propria ei imagine, creată de Ariei. Se afla într-un turn 
îngust, deasupra orașului. Purta haina sa lungă, neagră, pe 
jumătate ridicată, ca un val de mare, și cizme... și putea 
observa cum acestea aveau tocurile ușor uzate. Într-o 
mână ţinea legitimaţia - pe care se putea vedea atât 
funcţia, cât și numărul acesteia - iar în cealaltă arma. 

— Uaaauuu. Pur și simplu uaaaaaaau. Doamne, ce lucru 
incredibil, nebunesc. Vezi? i se adresă ea lui Roarke. 

— Da, văd. Şi cred că am făcut o investiție excelentă. E 
de-a dreptul spectaculos, Ariei. 

— A lucrat săptămâni întregi la design, le mărturisi Erik, 
apăsând mândru pe fiecare cuvânt. L-a tot modificat. 
Partea bună e că am mâncat eu bucăţile pe care le-a 
considerat ca nesatisfăcătoare. 

— E de departe cel mai neobișnuit lucru pe care l-am 
văzut în viaţa mea. Voi fi singurul poliţist care va păpa 
Manhattanul. Râzând, Eve se ridică din nou în picioare. 
Fiţi atenţi, am doi amici care se vor căsători cât de curând. 
Sunt convinsă că o să-și dorească să ia legătura cu tine. 

— Louise și Charles? Mâine vom hotărî cum va arăta 
tortul, în forma sa finală. 

Eve se uită la Roarke. 

— Mereu cu un pas înainte, nu-i așa, amice? 

— Nu-mi place niciodată să rămân în urmă. Aaaa, 
șampanie, rosti el în clipa în care Summerset intră 
înăuntru, aducând cu el o tavă. Aș zice că se potrivește de 
minune. 

— Da, cred că mă descurc. Până la urmă, o să alego 
felie de Upper East Side, din moment ce... Eve se opri, 
mijind ochii. După care se lăsă iar pe vine. 

— S-a întâmplat ceva? se îngrijoră Ariei, mușcându-și 
buza și aplecându-se. 

— Nu. Zona asta? Clădirile și străzile astea sunt 
reproduse aidoma ca în realitate - ori pe aproape? Sau ai 
ales ceea ce ai crezut tu că îţi va ieși mai bine? 

— Glumești? interveni Erik. A folosit hărţi și holograme, 
a socotit totul matematic. Ari era de-a dreptul obsedată. 

— Nu e ca pe hartă. Nu e ca și cum ai fi acolo, ca și cum 
ai fi o parte componentă a acestui design. E... e ca și cum 
Dumnezeu însuși ar fi privit de sus într-acolo. 

Ea se ridică, ocoli tortul, după care se aplecă. 

— Granițele se schimbă datorită oamenilor. Depinde cine 
vine, cine pleacă. Acum cincisprezece-douăzeci de ani, 
teritoriul celor de la Soldados se întindea în zona de est, 
între numerele 96 și respectiv 120. Cincisprezece străzi 
mari și late de la East River și până dincolo de Fifth. Iar cei 
de la Skull deţineau controlul de la numerele 122 până la 
128, având și o parte din zona de vest, Fifth Avenue, acolo 
unde se războiau pentru graniţe cu cei din banda Blood. 
Dar partea aceasta, zona aceasta de est dintre Străzile 118 
și 124, reprezenta zona beligerantă, aici își dorea fiecare 
dintre ele o părticică în plus din teritoriul respectiv. Acolo 
au avut loc cele două explozii. 

— Explozii? Ochii lui Ariei se măriră brusc, iar ea se 
aplecă și mai mult deasupra tortului ca să poată studia 
zona cu mai multă atenţie. N-am auzit despre nicio 
explozie cu bombă. 

— Au avut loc cu șaptesprezece ani în urmă, îi explică 
Roarke. 

— Oooo! 

— Uitati, aici avem biserica, casa parohială fiind situată 
chiar în spatele ei, continuă Eve. Se află chiar pe teritoriul 
bandei Soldados. Centrul pentru tineri - în partea de nord- 
vest a bisericii, dar totuşi se încadrează în granițele 
stabilite. Ei, dar aici, mai sus... Ce se întâmplă aici, la 
câteva străzi distanță, la nord de locul în care a fost 
construit centrul pentru tineri? 

— Ce? Ariei se aplecă și mai mult. 

— O bifurcaţie. Există case și alte proprietăți care sunt 
situate chiar la capătul parohiei St. Cristóbal. Unele 
existau acolo dinainte, cele care au rămas în picioare în 
timpul şi după Războaiele Urbane. Dar în ultimii zece, 
doisprezece ani, au apărut proprietăți şi clădiri noi. 
Oameni de afaceri de succes şi alții asemenea lor s-au 
stabilit în zona aceea, curățind-o și dându-i o valoare nouă, 
cu mult mai mare. Iar el a văzut acest lucru, zi după zi. 
Cineva care a locuit în zonă, care a venit și a plecat de la 
centru, care a mers pe la casele enoriașilor - care s-a 
împrietenit cu membrii familiei Ortiz - a putut vedea acest 
cartier, casele, vilele, blocurile cu apartamente zi de zi. 
Probabil că le văzuse și cu douăzeci de ani în urmă. 
Probabil că vedea zilnic zona aceasta. Dar voia să o deţină. 
Voia mai mult. 

— Iar ne lovim de cele șapte păcate mortale, comentă 
Roarke. 

— Poftim? 

— De invidie. Să vezi așa ceva zi de zi? începi să 
râvnești. 

— Da. Avem de-a face cu marea parte a acestor păcate. 
Poftă, lăcomie, mândrie și, în cazul de față, invidie. 
Interesant. 

— Nu pricep absolut nimic. 

— Îmi cer scuze. Mi-a venit o idee, totul m-a făcut să mă 
gândesc la unul dintre cazuri. Ea își îndreptă poziţia, dar 
nu-și luă privirea de la Upper East Side. S-ar putea să aleg 

o felie din Lower West. SoHo arată suficient de îmbietor ca 
să fie mâncat. 


Eve mâncă tort, bău șampanie, petrecând aproape o oră 
întreagă făcându-și datoria - străduindu-se ca o parte cât 
de mică a minţit sale să rămână concentrată asupra 
conversațţiei. Imediat ce oaspeţii lor ieșiră pe ușa de la 
intrare, ea reveni lângă tort. 

— Bun, deci o să trebuiască să decupez acest sector și 
să-l iau cu mine la birou. E o imagine vizuală extrem de 
potrivită pentru... 

— Eve, pentru Dumnezeu, e un tort. Pot să-ţi construise 
o hologramă a acestui sector în mai puţin de douăzeci de 
minute. Ba chiar în mai puţin de atât. 

Fruntea ei se încreţi brusc. 

— Da, poţi? Oooo. Cred că ar fi mult mai bine. 

— Şi ar avea și un număr mai mic de calorii. Dar înainte 
de a mă apuca de treabă... El își îndoi degetul, după care 
începu să urce scara. Care e rostul? 

— Nu sunt sigură, sută la sută. Pur și simplu am privit în 
maniera aceea, dintr-o perspectivă cu totul nouă. Ai 
posibilitatea să te uiţi, limpede, cum sunt schițate graniţele 
între teritorii, cum se intersectează, unele parcele fiind 
situate în zona disputată. În plus, poţi observa modificările 
survenite în cartierul respectiv. Totul se află comasat 
acolo. Biserica, casa parohială, central pentru tineri, casa 
familiei Ortiz, restaurantul. Tot acolo este și blocul în care 
a locuit Lino. lar eu mă duc cu gândul la ce le-a declarat 
Lino mamei lui și lui Penny. Că se va întoarce atunci când 
va poseda o mașină mare și o casă asemenea. Mașina o 
poţi cumpăra de oriunde, dar casa... 

— Ai vrea să fie situată în cartier. El nu avea de gând să 
apară în altă parte, ci doar în cartier. Dar dacă tot avea o 
casă mare în cartier, atunci ce rost mai avea să locuiască 
în casa parohială? 

— Nu sunt convinsă că-și cumpărase casa aceea sau 
doar și-o dorea cu disperare. Dar cu siguranţă el aștepta 
ceva. A așteptat ani de zile, alegând în mod intenţionat 
zona fostului său cartier. Dacă tot așteptase atât, în 
circumstanţele pe care le cunoaștem deja, nu se 
subînţelege că avea de gând să rămână definitiv? 

— O casă imensă, o avere considerabilă, o poziţie 
importantă și o iubită. Dând aprobator din cap, Roarke 
străbătu coridorul alături de ea. Plus cartierul, terenul pe 
care l-ai considerat mereu proprietatea ta. 

— Şi după ce ar fi obţinut ceea ce-și dorea - bani ori ceva 
prin care ar fi obținut acești bani - ce rost ar fi avut să mai 
plece? Nu venise aici pentru nimicuri și zâmbete. Avea un 
scop. Nu l-am căutat în zona asta, fiindcă am crezut că el 
venise aici ca să se ascundă. Da, e posibil, e și asta una 
dintre variante. 

Își trecu mâna prin păr, intrând în biroul său. 

— E posibil. Dar s-ar putea ca el să-și fi dorit ceva 
specific în zona asta. Ceva ce vedea în fiecare zi și-l 
deranja. Lucrul acela l-a impulsionat să continue, să joace 
rolul acela care pusese stăpânire pe el. 

Se plimbă în jurul panoului, gândindu-se la toate aceste 
posibilităţi, încercând să le ordoneze și să le înțeleagă. 

— Cât din strada Grafton îţi aparţine? 

Ea îl fixă cu privirea o secundă, după care el clătină ușor 
din cap. 

— O bucăţică ici, o bucăţică dincolo. Da, mi-am dorit să 
posed ceea ce, în vremea copilăriei mele, am putut doar să 
privesc cu invidie. 

— Rosa l-a cunoscut, dar mi-a spus foarte clar că el i-a 
lăsat în pace - în mare parte a timpului. El îl simpatiza pe 
bătrânul Ortiz, îl respecta. Îl invidia poate, dacă ne gândim 
iar la păcatele capitale, tot ce-i posibil. 

Ea își vâri degetele mari în buzunare, întorcând ideea pe 
toate părţile, ocolind panoul de prezentare a datelor 
cazului său. 

— Familia Ortiz e mare și foarte unită. Ca un soi de 
bandă? Au grijă unii de alţii, știu să-și apere teritoriul. El s- 
a apropiat de ei sub numele de Flores, i-a căsătorit, i-a 
condus la groapă, i-a vizitat în casele lor frumoase. Casa 
cea mare. Râvnea la ceea ce era al lor. Și cum ar fi reușit 
să obţină toate acestea? 

— Crezi că el l-a ucis pe Hector Ortiz? 

— Nu, nu, bătrânul a murit din cauze naturale. Am 
verificat informaţia respectivă de mai multe ori. În plus, el 
îl respecta pe Hector Ortiz. În felul său, îl admira. Dar nu 
numai cei din familia Ortiz aveau case frumoase, nu numai 
ei aveau case impozante și erau legaţi cumva de biserică. 
Trebuie să verific câteva dintre proprietăţi, câteva date, să 
trec dincolo de linie și să văd în perspectivă. Mi-ar fi de 
mare folos holograma aceea. 

— Atunci ar fi cazul să trec la treabă. Luă de pe tort 
mascota care o înfățișa pe Eve. Uite, asta va fi răsplata 
talentului și efortului meu, a timpului acordat acestei 
sarcini. 

Amuzată, ea înclină capul. 

— Ai de gând să mă mănânci? 

— Are prea multe detalii care îmi creează o senzaţie 
neplăcută. Dar să știi că am de gând să te păstrez, nu să te 
mănânc. 

El se aplecă, sărutându-și femeia. 

— Dar ce vrei să știi despre proprietăţile acelea? 

— Sper să aflu și eu răspunsul în clipa în care îl voi găsi. 

Avea să dureze ceva vreme, Eve era conștientă de acest 
lucru - mai mult decât ar fi muncit Roarke la holograma lui 
magică până ce avea să găsească și să verifice 
proprietăţile respective și pe proprietarii acestora, desigur. 
Optă să verifice mai întâi triunghiul de bază, aflat între 
biserică, centrul pentru tineri și casa familiei Ortiz. 

Urma să fie probabil o pierdere de vreme, își zise ea. Un 
drum greșit, o aiureală, cum vrei să-i spui. 

Dar a fost întotdeauna vorba de o escrocherie, corect? în 
esență, gândi ea, în vreme ce computerul procesa datele 
pe care le solicitase, Lino Martinez pusese la cale o mare 
escrocherie. Și ca să faci asta, trebuie să-ţi alcătuiești un 
plan, să te dedici lui, să faci cercetări, și să-ţi aștepți 
răsplata. 

Gândindu-se la toate aceste aspecte, ea își luă linkul, 
vrând să stea de vorbă cu o bună prietenă a sa care era în 
temă în privinţa aceea. 

Mavis Freestone, cu părul precum frunzele în soarele de 
primăvară, umplu ecranul cu veselia sa. 

— Bunăăă! M-ai prins bine. Copilul e bine mersi, aranjat, 
și Leonardo a dat o fugă să cumpere niște îngheţată. 
Aveam poftă să mănânc niște Momdo-Mucho-Mocha, și nu 
mai aveam deloc prin frigider. 

— Sună grozav. Voiam să... Poftă? Eve simţi cum sângele 
i se scurge cu totul din creier. Sper că nu ești iar gravidă. 

— Gravidă? Nu, nu, e imposibil. Ochii lui Mavis licăriră, 
nuanţa lor fiind de un verde incert, la fel ca și părul. Pur și 
simplu mi-a fost poftă să mănânc îngheţata aceea cu trei 
de M în denumire. 

— Bun. Hopaa. Am o întrebare rapidă. Cam care a fost 
cea mai lungă perioadă a vieţii tale în care ai făcut 
escrocherii? 

— Ahhh, măiculiță, trebuie să mă duc cu gândul la 
trecut. Devin nostalgică, să știi. la să vedem. A fost treaba 
cu Carlotta, care a primit numele unei vechi și bune 

prietene. Cred că acum e în Vegas II. Dar pentru asta a 
fost nevoie să... 

— Nu intrăm în detalii. Spune-mi doar perioada. 

— Ooooo. Mavis se strâmbă. Cred că vreo patru luni. 
Afacerea Carlotta a necesitat mult efort. 

— Ştii pe cineva care a făcut treaba asta ani de zile? Nu 
luni. 

Ani. 

— Știu multe persoane. Trebuie să fie vorba de aceeași 
afacere și aceeași persoană? 

— Da, asta ar fi ideea. 

— Am cunoscut un tip, un geniu, nu altceva. Slats. A 
avut afacerea Crosstown Bob pentru trei ani de zile. După 
care s-a evaporat. Pentru cinci ani de zile. Acum s-a întors, 
așa am auzit. S-a mutat la Paris, în Franţa, și-a schimbat 
numele, și cine știe ce alte porcării. Precis că Slats a trăit 
pe picior mare cu ceea ce a obţinut din Crosstown Bob. A 
băgat mâna în grămadă, că nu s-a putut abtine. 

— De ce s-a întors? 

— Ei, știi tu, odată ce ai stat în New York... 

— Da. Da. Așa e. Dar despre escrocheriile de tip religios, 
ce poţi să-mi spui? 

— Astea-s ca cireașa de pe tort. Dulci, cu cremă, merg la 
fix. De exemplu, Ave Maria, Laudă Domnului, Cușer, 
Mântuire... 

— În regulă. Ai auzit vreodată de un vagabond pe nume 
Lino? Lino Martinez? 

— Nu, nu-mi sună cunoscut. Dar eu am renunţat de mult 
la jocurile de felul acesta. Acum sunt și eu mămică. 

— Ai dreptate. Eve realiză că nu întrebase ce face fetița. 
Hei, ia zi-mi, ce face Bella? E 

— E vrăjitoarea-șefa, e cea mai cea. În regatul somnului, 
unde o duc chiar acum. Nimeni nu scoate zgomotele ei. 

— Daaa. În fine, dă-i un pup zgomotos și din partea mea. 
Îți mulţumesc pentru informaţii. 

— Nu-i bai. Ne vedem la întâlnirea fetelor, dacă nu 
cumva mai devreme. Visăm să nu purtăm nimic de la brâu 
în sus. 

— Grozav. Şi totuși să-ţi pui ceva pe tine. Multam, 
Mavis. 

Ea se răsuci, dând nas în nas cu biserica St. Cristóbal, o 
machetă la o scală tocmai potrivită. După care rosti: 

— Iisuse. 

— Am auzit că el trece destul de des pe acolo. 

— Cum ai reuşit să faci aşa ceva? Nu ti-a luat nici 
douăzeci de minute. 

— Uneori, sunt mai bun decât îmi imaginez. 

— Nimeni nu-i mai bun decât îţi imaginezi tu că ai putea 
fi. 

El așeză holograma pe podea, dar construcţia era cu 
mult mai mare decât tortul pregătit de Ariei. Numai crucea 
de pe vârful bisericii, de exemplu, ajungea până la 
genunchiul lui Eve. Ea păși în mijlocul hologramei și 
începu să cerceteze. 

— E o machetă mult mai extinsă. 

— Pot s-o fac de dimensiunea unei încăperi, dacă vrei 
totul la mai mare. 

— Nu, așa e perfect. Biserica, bodega, casa parohială, 
începu ea cercetarea,  mișcându-se în interiorul 
hologramei. Centrul, casa lui Hector Ortiz. Locul unde a 
avut loc prima explozie. Se mișcă de la sud către est. Tot 
ca școală funcţionează. Locul celei de-a doua. Acum s-o 
luăm de la vest la nord. Înainte era un magazin de tip 
sandvici, acum e unul de tip 24/7. 

Roarke studie la rândul său holograma. 

— Aș putea face una identică, în aceeași perioadă de 
timp, programând una care să se încadreze anului 2043, 
sau care să facă referire la orice alt an. 

— Tu ai face asta doar în joacă, socoti ea. Dar el a văzut 
aceste lucruri exact așa cum se prezintă ele acum, zi de zi. 
Orice s-ar fi petrecut cu... ani în urmă, decise ea, 

exprimându-se asemenea lui Mavis, el le-a vizualizat ca în 
forma actuală. Poate cu mici modificări. Dar ceva ce-și 
dorea atunci, râvnea și acum. 

— Chiar am înţeles acest aspect, comentă Roarke. 

— Peabody și cu mine va trebui să-i localizăm pe 
supraviețuitori și pe membrii familiilor lor, după care să-i 
interogăm. În cea de-a doua explozie au murit cinci 
persoane. Se încruntă privind atent magazinul non-stop 
vopsit în galben și roșu-aprins. El nu face parte din parohia 
St. Cristóbal. E în afara acesteia și în mod clar e situat pe 
acel teritoriu disputat, localizat mai mult pe teritoriul celor 
de la Skull în clipa când a fost ţinta atacului. E aproape de 
granițele celor două bande. Lui Lino îi plăcea să alerge, 
alături de celălalt preot, Freeman, când aveau ocazia. Ruta 
de bază era: plecarea din dreptul casei parohiale, cotirea 
spre zona estică, după care o porneau către nord, înainte 
de a o lua iar înspre vest, asta însemnând că traseul îi 
făcea să treacă prin această parte a Harlemului Spaniol - 
pe lângă proprietăţile clasei de mijloc, dar, în același timp, 
și ale celor bogaţi, prin dreptul vilei lui Hector Ortiz, după 
care o luau spre sud și ajungeau la centrul pentru tineri. 
Da, el a crescut acolo, dar ocolea mereu strada pe care era 
situat blocul de apartamente în care crescuse. Blocul acela 
există încă. Nu era interesat de el, nu simţea nevoia să-l 
vadă. li plăcea să se uite la proprietăţile care aveau stil, 
eleganţă. 

Roarke vru să adauge ceva, dar se hotări să tacă și să o 
urmărească lucrând. Între timp, își turnă un pahar de 
coniac, pentru a savura și mai mult acel moment. 

— Obiceiurile se formează dintr-un motiv anume, 
mormăi ea. Faci ceva, faci acel lucru constant, iar el devine 
rutină dintr-un motiv anume. Poate că aceea a devenit ruta 
lui obișnuită fiindcă îi convenea cel mai mult, și uite așa s-a 
transformat în rutină, într-un obicei. Dar putea parcurge 
aceeași distanță, în același număr de minute, alegând 
diferite rute, alternându-le, amestecându-le, și majoritatea 

celor care aleargă preferă să procedeze în felul acesta, de 
obicei. Ca să fie mereu altfel. Putea face asta, luând-o 
prima dată spre vest, după care ar fi cotit-o spre sud, ca în 
final să execute bucla aceasta, însă părintele Freeman a 
declarat că el nu și-a schimbat niciodată ruta. Deci, ce 
vede el când parcurge ruta cu pricina? Și cine îl vede pe 
el? în mod obișnuit. 

Se lăsă pe vine, plimbându-și palma printre clădirile 
care sclipeau sau tremurau la simpla ei atingere. 

— Vede tot ceea ce există aici, toate aceste clădiri, 
casele, apartamentele. O parte din parohie, o parte din 
teritoriul aferent școlii. Probabil că toţi cei din zona asta ar 
trebui să-l cunoască pe Lino. Marele nemernic. Sigur, au 
mai avut loc și răsturnări de situaţie. Oamenii se mai mută 
din zonă, alţii vin să se stabilească aici, în cartier, unii mor, 
alţii se nasc. Dar sunt și destui, cum e de exemplu familia 
Ortiz, care au rădăcini foarte adânci în această zonă. Iar 
rădăcinile lor se adâncesc zi de zi, murmură ea. Bună, 
părinte. Bună dimineaţa, părinte. Ce mai faci, părinte? 
Pariez că-i plăcea la culme. Părinte. Seamănă cu o 
patrulare, nu? Un soi de patrulare zilnică. Pe bucăţica lui, 
pe teritoriul lui. Ca un câine care-și marchează teritoriul. 
Ea pocni cu degetul în casa familiei Ortiz. Cât valorează ea 
astăzi pe piața imobiliară? O casă care aparţine unei 
familii, situată în sectorul acesta? 

— Depinde. Dacă o consideri ca fiind o reședință... 

— Nu, fără să ne lăcomim. Un preţ de bază. O casă în 
care locuiește o singură familie, care a fost construită 
înainte de Războaiele Urbane. Care este foarte bine 
întreținută. 

— Cu o fundaţie mare? Dacă ţii cont de materialele 
utilizate? Depinde, insistă el, văzând că ea se strâmbă în 
direcţia lui. Dar dacă vrei o evaluare în mare... Se lăsă pe 
vine asemenea ei, studiind acea zonă liberă, după care 
rosti o cifră care o făcu să se holbeze la el. 

— Îţi baţi joc de mine. 

— Nu chiar. De fapt e un preţ total oarecum mult mai 
Mic, pentru că nu am studiat cu adevărat această 
proprietate. lar estimarea ar crește cu siguranţă și mai 
mult, având în vedere că această intersecţie continuă să se 
extindă. Acum, dacă te gândești la o vânzare de la 
proprietar la cumpărător, proprietar la rândul său, preţul 
ar varia în funcţie de dotările interioare. E vorba de 
bucătărie, de băi, de înălţimea casei, de cât la sută din 
materialele de construcție originare mai există și astăzi, și 
tot felul de alte detalii. 

— O mulţime de tacos de plăcinte cu came. 

— Tacos ă la New York, iubita mea Eve. O altă casă ca 
asta într-o locaţie diferită... Să zicem... Baltimore sau 
Albuquerque? Valorează un sfert până la trei sferturi din 
preţul pieţei. 

— Geografie. Ea clătină din cap. Odată ce ai locuit în 
New York, adăugă ea, cu gândul la remarca lui Mavis. Deci 
el aleargă pe aici și prin restul zonei precizate, zi de zi. Își 
patrulează teritoriul, zi de zi. Şi cel care l-a ucis îl 
cunoștea, cel sau cea care l-a ucis merge de obicei la 
biserica St. Cristóbal, cel sau cea care l-a ucis a locuit aici 
pe vremea când și Lino locuia tot aici sub adevărata lui 
identitate. O ştie pe Penny Soto, fiindcă scorpia aceea e 
amestecată în crima comisă. În întreaga poveste. Cine l-a 
ucis a fost suficient de deștept ca să aștepte momentul 
unei ceremonii grandioase, așa cum a fost slujba dedicată 
lui Ortiz, sau a avut suficient noroc ca să poată da lovitura. 
Eu cred că a fost deștept. Cred că despre deșteptăciune a 
fost vorba. Cianură. Nu-i un produs ieftin. Nu am reușit să 
aflăm nimic de la sursele noastre de pe piața neagră, dar, 
la dracu', nici nu mă aşteptam să avem succes în direcţia 
asta. 

— Pot să apăs și eu câteva butoane în zona aceea. 

— Ooo, pariez că poţi. Dacă e cazul, poate că o vom face, 
dar, oricum, piaţa asta e una scumpă. Cel care l-a ucis a 
fost suficient de catolic ca să fie atras de ideea de a se 

spovedi preotului său. Nu știu, nu știu, dar eu înclin să 
cred că această persoană, cine o fi, nu e chiar una tânără. 
Asta dă de înţeles că nu e vorba de vreun puști, ci deo 
persoană matură. Mda, Mira spunea că e vorba de cineva 
matur, rosti ea, pe jumătate pentru sine. Suficient de 
matur ca să ducă totul la capăt, ca să aibă remușcări în 
urma faptei sale. Nu a făcut-o pentru a obţine o sumă de 
bani, nu, nu pentru bani a făcut-o, varianta asta e o 
idioţenie. Dacă ucigașul voia să obţină vreun profit, era 
suficient să-l înjunghie. 

Se lovi ușor cu degetele peste genunchi, revăzând 
fiecare mișcare, imaginându-și cum se petrecuse totul. 

— Dacă e vorba pur și simplu de profit, sau de cea mai 
simplă răzbunare posibilă, ori de instinctul de 
supravieţuire, pui la cale totul împreună cu Penny și-l 
atragi în capcană, după care îl ciopârțești, exact așa cum 
el și Penny l-au înjunghiat și ciopârţit pe tatăl ei. Faci ca 
totul să semene cu o tâlhărire - fiindcă ești suficient de 
deștept ca să faci așa ceva. 

— Dar nu o faci, sublinie Roarke, fiindcă planul tău nu e 
unul simplu. 

— A mers mult prea departe ca să fie atât de simplu. 
Penny... ea a intrat în povestea asta de dragul profitului. 
Acesta a fost singurul ei motiv. Dar tu? Tu nu ai făcut-o 
doar pentru asta. Voiai ca el să plătească, să fie pedepsit. 
Un soi de „ochi pentru ochi”. Pe cine a ucis el, cui i-a făcut 
el rău? Cuiva din familia ta, din cercul tău. Dar tu nu-l 
înfrunţi, nu-l dai pe mâna autorităţilor, nu-l arăţi cu 
degetul. 

Ea se ridică încet în picioare. 

— Pentru că, data trecută, chestia asta nu a dat rezultat. 
Data trecută, el a plecat. Nu a plătit, nu a fost pedepsit, nu 
s-a căit. Planul trebuia dus la capăt, trebuia împlinit chiar 
în Casa Domnului. Tu ţi-ai păstrat credinţa nealterată în 
toți anii ăștia. Ai rămas la fel de credincios chiar dacă 
pierderea suferită e una vitală. Și iată-l aici, revenind 

acasă, fără nicio apăsare, defilând prin biserică, alergând 
liber, zi de zi. Chiar sub nasul tău, afurisit să fie. A făcut-o 
vreme de cinci ani, dar tu habar nu ai avut. Până nu ţi-a 
spus Penny cum stă treaba. 

Se încruntă cu ochii la hologramă, aproape auzind acele 
șoapte conspirative. 

— De ce, de ce în felul acela? Trebuie să revin la 
varianta asta. Pentru că eu cred că de aici a pornit totul. 
Penny l-a atras în capcană pentru tine, iar tu ai fost nevoit 
să reacţionezi. Ai fost obligat să echilibrezi situaţia. 

Se retrase câţiva pași. 

— La dracu'. E acolo, chestiile acelea sunt acolo. Iar eu 
nu-mi pot da seama despre ce e vorba. Da, văd cele două 
puncte, dar cum au ajuns să se intersecteze? 

— Analizează mai departe. Dacă e valabilă varianta „ochi 
pentru ochi”, atunci pe cine voia Martinez să lichideze? 

— Soto. Nick Soto, pentru ceea ce a făcut el și pentru 
ceea ce-i făcea lui Penny. Și cu gândul la ea, la ceea cea 
însemnat toată povestea asta pentru ea, el l-a bătut de I-a 
năucit pe Solas. Dar nimănui nu i-a păsat de soarta lui 
Soto, nimeni nu s-a uitat atent la cei doi copii, în vârstă de 
paisprezece-cincisprezece ani, care au ciopârţit un om în 
halul acela. Probabil că unii chiar au sărbătorit, în cadrul 
unor petreceri private, faptul că individul a dat ortul popii. 
Poate că a fost prima lui crimă - prima crimă comisă de 
Lino. Așa a obţinut semnul specific pe braţ. Ca perioadă, se 
potrivește de minune, iar polițistul cu care am stat de 
vorbă și care atunci era în exerciţiul funcţiunii, își 
amintește că băiatul era cunoscut ca un copil-problemă, ca 
o mare belea, dar nu au reușit niciodată să-l prindă și să-l 
interogheze în legătură cu comiterea unei crime - nici în 
cazul lui Soto, nici mai înainte. După... 

Se duse să-și verifice notițele. 

— Acte violente comise de bandă. Membrii acesteia au 
fost de nenumărate ori interogaţi în privinţa unor decese și 

a unor dispariţii din cadrul unor grupări rivale. Nu au 
existat însă dovezi, toţi beneficiind de alibiuri. 

— E vorba de membri ai parohiei? 

— Nu. Dar graniţele puteau fi încălcate cu ușurință. Ea 
reveni în apropierea hologramei. Putea fi vorba de prieteni, 
de familii prezente de-o parte și de alta a graniţelor, de 
cunoștințe care locuiau în cadrul parohiei, care frecventau 
biserica respectivă. Dar... O întrebare pentru un catolic. 

— Nici nu știu de ce dracu' mi-o adresezi mie. 

— Uite așa. Poate fi vorba de o răzbunare - ochi pentru 
ochi -, de o pedeapsă, dacă victima a fost un membru al 
unei bande, o persoană cunoscută, care a făcut cam tot ce 
a făcut Lino. Dacă a fost ucisă sau rănită într-o altercaţie 
cu o bandă rivală? 

— Dacă a fost vorba de cineva pe care l-ai iubit, nu văd 
de ce ar conta acest amănunt. Dragostea nu cântărește 
lucrurile la modul acesta. 

— Din punct de vedere al religiei catolice, insistă Eve. 

El oftă, luă o gură de coniac, încercând să-și pună 
mintea la treabă. 

— Se pare, dacă luăm în considerare viziunea ta asupra 
lucrurilor, că pentru a avea justificare în privinţa comiterii 
unui asasinat - chiar dacă a fost vorba de unul sângeros - 
actul trebuie să fie un răspuns la moartea unei ființe 
nevinovate. Sau, cel puţin, să fie vorba de cineva care-și 
vedea de treabă la momentul respectiv, și nu a ucis pe 
nimeni. Însă... 

— Așa văd eu lucrurile. Da, înţeleg că există și un „însă”, 
adăugă ea, rotindu-și mâna prin aer. Crima nu are o logică 
anume, ea nu urmărește un traseu foarte clar, niște reguli 
precise. Cei care se pregătesc să ucidă stabilesc propriile 
lor reguli. Dar, încercând să alung acel „însă” al tău... 

— Iisuse, nu-i de mirare că te iubesc. 

— Povestea asta a avut o anume logică, și s-a ghidat 
după câteva reguli. A ucis preotul în biserică, în timp ce 
acesta bea sângele Domnului. În fine, din punct de vedere 


354 


tehnic, era vorba de vin, fiindcă Lino nu era un preot cu 
acte în regulă, așa că transsubstanţierea nu era valabilă. 

— Şi mai ai tupeul să-mi pui întrebări care fac referire la 
religia catolică, când tu ești în stare să vorbești de 
transsubstanţiere. 

— Am studiat problema. Ideea e că motivul trebuie să se 
potrivească metodei folosite. Părerea mea e... 

Se opri în secunda în care computerul ei anunţă: 
Procesare încheiată. 

— Mă gândesc, continuă ea ideea, că ucigașul e un 
membru de bază al bisericii. Unul dintr-aceia care nu 
lipsesc niciodată de la slujba de duminică și care are 
obiceiul să se spovedească... Cam cât de des ar trebui să te 
spovedești? 

Adoptând o mutră nemulțumită, el își vâri mâinile în 
buzunare. 

— De unde naiba vrei să știu eu așa ceva? 

Ea îi zâmbi, extrem de tandru. 

— Dar de ce devii așa de nervos în momentul când ţi se 
pun astfel de întrebării? 

— Şi tu te-ai enerva la fel de tare dacă ţi-aș pune 
întrebări care te-ar face să simţi în ceafă flăcările fierbinţi 
ale Iadului. 

— Dar tu nu vei ajunge în Iad. 

— O, dar cum de știi tu asta? 

Te-ai însurat cu o polițistă. Te-ai însurat cu mine. Eu 
sunt salvarea ta, ce naiba. Computer, afișează datele de 
bază, pe monitorul numărul 1. Avem aici proprietarii sau 
chiriașii caselor pe lângă care trecea Lino când făcea 
jogging. 

— Tu, tu ești salvarea mea? El o prinse de talie, trăgând- 
o în braţele sale. În cazul acesta, eu ce-o să fiu pentru tine? 

— Bănuiesc că și tu ești salvarea mea, amice. Ei, dacă 
mă înșel? în fine, în cazul acesta, vom ajunge amândoi în 
flăcările Iadului. Acum, ia încearcă tu să fii spăsit, și 
verifică alături de mine datele acestea. 

El mai întâi o sărută, apăsat și lung. 

— Nu înţeleg ceva când vine vorba de Iad. 

Ce anume? 

— Acolo o să poţi face sex la greu, având în vedere că 
toți cei care ajung în locul acela sunt niște păcătoşi, sau, 
dimpotrivă, celibatul este pedeapsa eternă? 

— Dacă ajung pe acolo, îl întreb pe părintele Lopez. Şi 
acum, să trecem la date. 

El o ascultă, răsucind-o cu faţa spre monitor, după care, 
lipind-o de el, privi spre ecran pe deasupra capului ei. 

— Şi ce ne indică aceste date? 

— Am făcut rost de informaţii suplimentare - date despre 
proprietari sau chiriași, de când locuiesc ei la adresele 
respective, ori cât au locuit la adresa precedentă. Ortega... 
Rosa O'Donnell a pomenit acest nume. Computer, afișează 
datele secundare, monitorul nr. 2. 

— Deci, urmându-ţi instinctul, cauţi pe cineva care a 
locuit multă vreme în cartierul respectiv. O persoană ori o 
familie care a locuit acolo încă de pe vremea când Lino era 
căpitan în banda Soldados. 

— Da, aceasta e una dintre variante. Cealaltă e ruta de 
jogging. Ceea ce se află acolo de atâta vreme are legătură 
cu Lino, sau l-a interesat. Profitul. Profitul și orgoliul, asta 
îl caracterizează. Prima variantă e răzbunarea. lar la 
punctul acesta s-ar putea înscrie destul de mulţi, observă 
ea. Ia privește aici. Ortega. Trei generaţii care au locuit în 
aceeași casă. Și uită-te și dincoace. Acum șaizeci de ani, 
aici se afla o mică fabrică - probabil că producea mulţi 
verzișori și folosea mulţi muncitori angajaţi ilegal. Acum 
acolo se află un bloc de locuinţe și niște depozite, 
proprietarul fiind același. Hmmm. Care, de fapt, deţine și 
casa situată chiar alături de proprietatea familiei Ortiz. 
Computer, afișează toate datele referitoare la Ortega Jose. 


Procesez... 

— Numele acesta mi-e cunoscut, rosti Roarke încet. Știu 
ceva despre numele acesta. Aaaa... O altă clădire, East 
Side, la mijlocul bulevardului Nineties. Un spaţiu în care se 
desfășoară tranzacții comerciale, la etajul unu, la același 
nivel cu strada, iar la etajul doi se află un studio. lar 
spaţiile de locuit - cred - sunt situate la etajele trei și patru. 
Acum câţiva ani, am vrut s-o achiziţionez. 

— Ai vrut? 

— Nu-mi mai amintesc toate detaliile, dar știu că nu am 
mai cumpărat-o. Am avut o divergență de ordin legal cu 
Ortega. 


Procesare încheiată 


— Ia să vedem. Computer, împarte ecranul în două părți 
egale, afișează noile date. Jose Ortega apare pe listă ca 
fiind un bărbat în vârstă de treizeci de ani - la fel ca și 
victima. Cum dracu' a reușit el să deţină proprietatea 
aceea cu șaizeci de ani în urmă? 

— O rudă cu același nume, aș zice eu. Ţin minte că Jose 
Ortega a murit acum câţiva ani. Da, uite acum mi-am adus 
aminte, divergenţa aceea legală a avut legătură cu 
proprietatea lui. Cred că acesta e nepotul lui, moștenitorul 
bătrânului. 

Eve ordonă computerului să înceapă verificarea, 
clătinând din cap în clipa în care datele își făcură apariţia 
pe ecran. 

— Bun, Jose Ortega, mort în 2052, la vârsta de nouăzeci 
și opt de ani. Un copil, Niko, mort în 2036, alături de 
mama și de soţia sa într-un incendiu izbucnit la un hotel 
din Mexico City. Bătrânul a supravieţuit, și la fel s-a 
întâmplat și cu nepotul său în vârstă de unsprezece ani. 

— Bătrânul l-a crescut. Da, acum mi-aduc aminte câte 
ceva. Și, în mod firesc, când bătrânul a murit, nepotul său 
l-a moștenit. Ideea e că - în clipa în care eu m-am arătat 
interesat de acea proprietate - s-a dovedit că tânărul 

Ortega nu avea simţul afacerilor la fel de dezvoltat ca al 
bunicului său. Iar unele dintre dotările acelei proprietăţi 
dovedeau acest fapt. Mi-a plăcut clădirea situată în East 
Side, așa că i-am înaintat o ofertă. 

— A refuzat-o? 

— Când am înaintat toate documentele, el nu a putut fi 
localizat. După aceea, am găsit o clădire care mi-a plăcut și 
mai mult. 

— Nu a putut fi localizat. Adresa curentă este listată ca 
fiind East 120. 

— Tot ce-i posibil, dar acum patru ani - ori poate că sunt 
deja cinci ani de atunci -, când eu îmi doream acea clădire, 
Ortega nu se afla în New York. Era obligat să lucreze prin 
intermediul unui avocat, care - dacă nu mă înșală memoria 
- se simţea frustrat din cauza dispariţiei clientului său. 

— Computer, caută la Departamentul Persoane 
dispărute date referitoare la Jose Ortega, domiciliat la 
adresa sus-menţionată. 

— Nu am spus că ar fi lipsit atât de mult, încât să nu mai 
fi putut comunica cu nimeni, își începu Roarke explicaţia, 
dar, în secunda următoare, înălţă din sprâncene, urmărind 
datele afișate pe ecran. Ei, nu-i așa că ești o fetiță 
deșteaptă foc? 

— Dispariţia lui a fost anunţată la poliţie de către Ken 
Aldo, „soţia” sa, în septembrie 2053, în Las Vegas, Nevada. 
Computer, afișează datele și fotografia lui Aldo, Ken. Ea 
aşteptă, simțind apoi cum totul se leagă. Ei, salutare, 
dragă Lino. 

— Victima din cazul tău. 

— Mda, e Lino. Şi-a schimbat culoarea părului, și-a lăsat 
barbă, și-a modificat și culoarea ochilor, dar e Lino 
Martinez. 

— Care s-a căsătorit cu Ortega cu puţin înainte de 
decesul bătrânului, potrivit acestor informaţii. 

— Ceea ce nu e decât o imensă farsă. O nouă 
escrocherie. Nu deţin nici măcar o dovadă din care să 

reiasă că Lino era homosexual sau bisexual. Era 
heterosexual. Îi plăceau femeile. Probabil că-l cunoștea 
deja pe Ortega. Precis. Crescuseră în același cartier. 
Computer, afișează toate datele referitoare la numitul 
Ortega Jose, data nașterii 2025. Aceeași vârstă, aceeași 
școală. Sunt sigură că bătrânul le-a plătit învățământul 
public. Și, ia fii atent aici, are câteva amenzi pentru 
posesie ilegală și uz ilegal de droguri. A stat pe la 
dezintoxicare. 

Ea își urmă instinctul: 

— Computer, afișează tatuajele purtate de subiect. 


Sarcină preluată. Procesez... Subiectul are un tatuaj pe braţul 
stâng. Îl descriu sau îl afișez? 


— Afişează. 

— Ia privește, zise Eve, în secunda în care crucea, având 
în centru o inimă străpunsă de cuţit, apăru pe ecran. 
Ortega era un Soldado. Era unul dintre oamenii lui Lino. 
Nu a fost „soţia lui”, nu a fost niciodată așa ceva, la dracu”. 
E o făcătură. Lino era căpitanul lui. 

— Poate că datele de la starea civilă au fost falsificate, 
fiind înregistrate cu mult după aceea. A fost floare la 
ureche pentru unul ca el, din moment ce s-a priceput să-și 
însușească identitatea lui Flores. 

— Mda. Destul de simplu. Cine e avocatul? vru Eve să 
afle. Cine e avocatul care a intermediat afacerea cu 
Ortega? 

— O să mă interesez. 

— Pun pariu pe bani frumoși că Ken Aldo a solicitat 
consiliere legală, că a cercetat cum trebuie să procedeze 
ca să-și declare „partenera” moartă din punct de vedere 
legal. Şapte ani. Atâta durează, șapte ani. Deja trecuseră 
șase, și el se pregătea să se întoarcă acasă. Câtă răbdare, 
spuse ea. Încă vreo câteva luni, și, dacă proceda corect 
până la capăt, continuând să se ascundă, ar fi reușit să-l 

moștenească, împlinindu-și promisiunea. O casă mare, 
câteva afaceri, mai multe clădiri. Milioane. Multe, multe 
milioane. 

— Şi fiind vorba de o sumă atât de mare, sublinie 
Roarke, îţi dorești să nu o scapi din ochi, eu, cel puţin, așa 
mi-aș dori. Da, ai vrea să ţii totul sub control, să te asiguri 
că totul e coordonat așa cum se cuvine. 

— Cam în aceeași perioadă a dispărut și părintele 
Flores. În plus, acesta era momentul în care Flores a fost 
văzut ultima dată, potrivit declaraţiilor existente, și 
perioada în care Lino, sub identitatea de „Flores”, a cerut 
transferul la biserica St. Cristóbal. 

— Între timp, a avut vreme să-și remodeleze faţă, aprobă 
Roarke printr-o mișcare a capului. A avut timp să 
cerceteze, să facă planul, să-și înlăture tatuajul, să 
schimbe datele. A avut câteva luni la dispoziţie. E mai mult 
decât suficient, dacă faci totul temeinic. 

— Ce altă modalitate ai mai fi avut să ţii totul sub 
control, fără ca nimeni să facă legătura cu tine, cu 
adevărata ta identitate sau cu cine intenţionezi să devii, la 
momentul oportun? 

— Proprietatea e listată ca aparţinând lui Ortega, dar se 
specifică faptul că la adresa respectivă locuiește un 
chiriaș. Roarke arătă spre ecran. Sau mai mulţi. Hugh și 
Sara Gregg. Locuiesc acolo de aproape cinci ani. 

Eve solicită datele lor. 

— Par să nu aibă probleme. Doi tineri. Amândoi sunt 
medici. La un moment dat, va trebui să stau de vorbă cu ei. 
Simt nevoie să beau o cafea. 

Se duse fuga la bucătărie ca să programeze cafeaua, 
punându-și și gândurile în ordine. 

— Ortega și Lino se cunosc din copilărie, au crescut în 
același cartier, au frecventat aceeași școală. Ortega se 
înscrie în gruparea Soldados, devenind astfel camaradul 
lui Lino. Nu se remarcă cu nimic, din moment ce niciuna 
dintre sursele mele nu l-a trecut pe lista mea de cercetări. 


360 


Ori a activat ca simplu soldat, ori, din pricina averii 
bunicului, a fost un soi de „protejat” cu buzunarele 
doldora. S-au regăsit peste ani, ori poate că au păstrat 
legătura unul cu altul. Dar după ce bunicul lui Ortega dă 
ortul popii, lăsându-l pe acesta putred de bogat, lui Lino 
încep să i se învârtă rotiţele la viteză maximă. 

Bău din cafea, după care agăţă pe panou fotografia lui 
Ortega. 

— Lino reușește să-l ducă pe Ortega în Vest. Se ocupă cu 
jocurile de noroc, mai fac și alte năzbâtii. După care scapă 
de Ortega, face rost de documentele falsificate, raportând 
la poliţie dispariţia bărbatului. Totul frumos și legal. Vreau 
să obţin toate datele legate de dispariţia cu pricina. 

După care Martinez a luat legătura cu avocatul, 
completă Roarke. Probabil că avea deja actele necesare. 
Hei, surpriză. Eu sunt Ken, „soţia” lui Jose, un tip de 
același sex cu mine, iar el a dispărut. Probabil că și-a 
asigurat spatele, solicitându-i avocatului să-l contacteze în 
caz că ia legătura cu Jose sau are informaţii legate de 
acesta. La urma urmei, e extrem de îngrijorat. 

— Ca „soţie” legală, ai acces la anumite fonduri bănești 
și poţi solicita alte sume de bani. Dar nu acesta e motivul 
îngrijorării sale. El are un plan. Şi trebuie să aibă răbdare. 
Șapte ani de răbdare. Dar după aceea, ce se va întâmpla? 
Va obţine potul cel mare. Numai că el nu poate sta departe 
de Penny. Chiar o iubește. Vrea să împartă cu ea averea 
asta mărișoară. S-a întors - ori urmează să se întoarcă - și 
are de gând să trăiască pe picior mare. 

— Sub numele de Ken Aldo? 

— Nu, nu, chestia asta ar răpi tot farmecul. Iar el vrea 
acel farmec, vrea să strălucească. La sfârșit, trebuie să se 
întoarcă acasă purtând numele său adevărat. Plănuise deja 
totul. Oare cum avea de gând să-și ducă ideea la 
îndeplinire? îl întrebă ea pe Roarke. 

_ — Prin transferarea proprietăţilor respective - pe hârtie. 
Imi imaginez că, sub numele de Ken Aldo, el avea o 

împuternicire testamentară din partea lui Ortega, ca unic 
beneficiar. După ce obținea acel document, făcea o 
tranzacție falsă în privinţa unora dintre proprietăţi. Aldo îi 
vindea lui Martinez. 

— Daaa, da, totul se desfășura pe hârtie. E vorba de 
niște manevre  post-testamentare. Lino își recapătă 
înfățișarea anterioară, după care revine acasă ca un om 
bogat, cu niște mizerii la activ, uciderea cuiva acolo, în 
Vest. Șapte ani de cuminţenie și urma să aibă tot ce a 
visat. 

Ea reveni la studierea hologramei. 

— Tatăl lui l-a părăsit când era mic. În cele din urmă, 
mama lui se decide să-l declare mort în mod oficial, ca să-și 
poată reface și continua viața. Nu cred că Lino ar fi putut 
să uite vreodată așa ceva. În plus, e vorba de șapte ani. De 
ce i-ar fi dat târcoale polițiștii din Vest lui Ken Aldo, din 
moment ce nu au găsit niciun cadavru și nici nu au vreo 
dovadă că a fost vorba de o farsă? Dar tu ai deja niște 
porcării la activ, niște ilegalităţi rămase la dosar, așa că te 
cari. 

— Însă polițiștii l-au supravegheat pe acest Aldo, nu? 
Roarke luă ceașca ei de cafea, bând puţin din ea. Nu asta 
ai făcut și tu? Ai suspectat-o mai întâi pe „soţia” lui 
Ortega? 

— Așa e regula. Ei l-au urmărit, i-au luat un 
interogatoriu. A fost deștept, a fost deștept că a ales Las 
Vegasul pentru planul său. Jocuri de noroc, sex, s-a 
asigurat că ei vor vedea imaginea completă. Poate că a stat 
de vorbă cu Ortega într-un moment tensionat. A câștigat, a 
pierdut, nu contează. Banii, fie că-i câștigi, fie că-i pierzi, 
sunt motiv de despărţire. Cred că a jucat „rolul” perfect în 
faţa polițiștilor, cugetă ea. A admis, probabil, că nu se mai 
înțelegeau atât de bine, că au avut câteva probleme în 
cuplu, dar că ei doi se iubeau. E atât de îngrijorat. Vrea 
pur și simplu să știe că Jose nu a păţit nimic. Dar în mod 
sigur a „lucrat” puţin la varianta asta, pregătind terenul. 

Dacă polițiștii aceia nu au fost niște idioţi iremediabili, au 
verificat anturajul victimei, anturajul celui care anunţase 
dispariţia acesteia. 

— Trebuie să dai peste oamenii potriviţi și să știi bine 
cât costă ei. 

— Da, ai pus punctul pe i. E o oră matinală acum la Las 
Vegas. Povestea asta cretină cu fusul orar e în avantajul 
meu de data aceasta. Până diseară, fac rost și de 
rapoartele anchetatorilor. 

— Şi de ucigașul ucigașului? 

— Lucrez și la asta. Am cu ce să o presez mai mult pe 
Penny. Ea știa toate aceste amănunte. Cred că el i-a 
prezentat toate detaliile. Şi dacă a luat și ea parte la crima 
asta - și precis că a luat - atunci sigur s-a ales şi ea cu o 
felie din averea lui Ortega. Nu cred că a renunţat ea la 
atâtea milioane de dragul lui Lino. L-a ajutat să-l elimine 
ca să poată pune mâna pe tot. Neapărat trebuie să aflu 
numele avocatului. 

— Gata, mă duc să fac rost de el. El se întoarse spre 
biroul său, privind peste umăr. E doar o feliuţă de tort, 
locotenente. 

Ea rânji cu hotărâre, ducându-se să-și ia linkul. 

— Daaa, dar ce mai tort. 


În scurt timp, reuși să citească raportul iniţial, 
declaraţiile și interogatoriile. Nu fu foarte surprinsă să 
constate că una din declaraţii aparținuse lui Stephen Jorge 
Chavez, identificat ca un vechi prieten al persoanei 
dispărute, care venise la Las Vegas tocmai pentru că 
victima își dorise o întâlnire cu el. 

— Chavez, și el căpitan în Soldados, a confirmat 
declaraţiile în cazul Ortega, îi spuse Eve lui Roarke. Așa 
cum declara și Ken Aldo, el se născuse în Baja și își 
petrecuse copilăria în California și New Mexico, deci nu 
există niciun motiv să căutăm în zonele respective o 
legătură între Ken și Chavez. Acesta le-a declarat 

polițiștilor că, într-o noapte, Ortega îi mărturisise că se 
simţea ca în colivie, izolat, apăsat - de mariajul său și de 
responsabilităţile pe care și le asumase, în Est. Că și-ar fi 
dorit, pur și simplu, să „dispară”. 

— Cam pute a minciună, comentă Roarke. 

Mda, dar polițiștii au mușcat momeala. Nu aveau niciun 
motiv să n-o facă. Și, în plus, era vorba de niște mize mari. 
Ortega câștigase vreo două sute de mii de dolari, la masa 
de blackjack, cu două zile înainte ca dispariţia să fie 
raportată poliţiei. 

— Ei, da, mare noroc, de bun sau de rău augur, depinde 
cum vrei s-o iei. 

— Putea fi un motiv perfect ca să-i faci de petrecanie. 

— In orice caz - Roarke studie atent panoul pe care 
acum erau înghesuiți toţi „jucătorii” - îţi ajung ca să-ţi faci 
o reconstrucție facială. 

Restul banilor neputând ajunge repejor în buzunarul 
„partenerei de viață”, pentru că poliţia avea nevoie de un 
cadavru, iar persoana dispărută putea fi considerată vie și 
nevătămată. Vreme de șapte ani. 

Roarke privi spre locul în care se afla Eve. Era plină de 
viață, observă el. Incitată. Ajutată de adrenalină și de 
cafea, rezistase deja până la jumătatea nopţii. 

— Iar Chavez, după ce a dat declaraţia, a dispărut din 
nou. 

— Și el, și Flores s-au evaporat. Ia uite ce scrie aici. În 
notițele anchetatorilor se precizează că Aldo era atât de 
tulburat, încât a cerut să stea de vorbă cu un preot, cu un 
preot militar. 

— Şi s-a întâmplat ca Flores să fie prin preajmă. 

— Cred că Flores nu și-a ales când trebuie anul sabatic, 
și nici locaţia nu a fost cea mai potrivită. Cred că atunci 
când Lino pregătea o escrocherie, o făcea în cele mai mici 
amănunte. A doua zi, când s-a dus la poliţie pentru a vedea 
care era situaţia, era însoţit de Flores. Raportul precizează 
că acesta s-a prezentat oficial ca Miguel Flores, iar Aldo i 

se adresa cu apelativul „părinte”. Polițistul și-a făcut 
datoria, a verificat datele lui Flores, a verificat cu atenţie, 
inclusiv trecutul acestuia. Ba mai mult, a mai venit încă de 
două ori cu Flores, după care a declarat că acesta voia să 
se întoarcă acasă, în Taos, lăsându-le, însă, anchetatorilor 
datele sale de contact. Trei luni de zile, l-au verificat 
săptămânal, iar în anul următor, o dată pe lună. După care 
au renunţat la aceste verificări. 

Ea căzu pe gânduri. 

— Cred că vom restrânge aria căutărilor în privinţa lui 
Flores, în privința rămășițelor sale, la zona Nevada. Sunt 
suficiente zone părăsite în jurul Las Vegasului. Ai suficient 
spaţiu ca să îngropi un cadavru. Ba chiar două. O să ne 
concentram asupra rutei Vegas - Taos, gândindu-ne că în 
cazul în care l-a convins pe Flores să i se alăture, atunci 
înseamnă că a respectat traseul pe care îl indicase 
polițiștilor. 

— Nu vei reuși să închei cazul acesta, cel puţin în mintea 
ta, până nu vei descoperi ce s-a întâmplat cu Flores. Sau 
cu rămășițele sale. 

Ea reflectă câteva clipe. Nu avea nevoie de panou, de 
fotografie ca să și-l poată imagina pe Flores. Imaginea lui 
exista deja în mintea ei. 

— Peabody spunea că acest tip de cazuri o face să-și 
dorească ca băieţii răi să fie doar răi, și cu asta basta. Sunt 
cu grămada, i-am răspuns eu. Un om ca Flores e genul 
acela de persoană care nu e în stare să facă rău cuiva. Da, 
a primit o palmă, una de dimensiuni cosmice, când băieţii 
cei răi i-au distrus familia, dar el nu ar fi fost capabil să le 
facă rău. Ba mai mult, el a încercat să ducă o viaţă care să 
dovedească exact opusul. 

— Vinovaţii sunt mai rar prinși la mijloc, nu-i așa? 

— Daaa, ai dreptate, iar el era genul de om care voia să- 
și analizeze viața. Credinţa, după părerea mea. Așa rezultă 
din tot ceea ce știu despre el. I-au luat viaţa fiindcă voia să 
sară în ajutorul cuiva pe care el îl crezuse la ananghie. Nu, 

Eve nu avea nevoie de panou, de fotografia lui. Trebuie să 
aflu cine l-a ucis pe Lino Martinez. Asta e misiunea mea. 
Dar și Flores merită ca cineva să se îngrijească de soarta 
lui. Merită lucrul acesta. Ea privi atent la memo-cubul pe 
care Roarke tocmai îl așezase pe biroul ei. 

— El e avocatul? 

— Da, ele. 

Ea luă memo-cubul și se întoarse spre linkul său. 

— Eve, tu și cu el vă aflaţi pe același fus orar, prin 
urmare ne apropiem de miezul nopţii. 

Ea se mărgini să surâdă. 

— Daa, am o satisfacţie, una mică și jalnică, așa e, la 
gândul că voi trezi un avocat. Nu e bine, știu, dar 
satisfacția există. 

Avocatul nu aprecie deloc faptul că-l apelase la miezul 
nopţii, dar Eve reuși să-i stârnească interesul. 

— Eu și domnul Aldo ţineam legătura în mod regulat, și 
asta din momentul în care a dispărut domnul Ortega. 

— L-aţi cunoscut pe domnul Aldo. 

— Nu în came și oase. De obicei, corespondăm prin e- 
mail. Locuiește în New Mexico și mai are încă o reședință 
în Cancun. Călătorește foarte mult. 

— Pun pariu. Domnul Ortega deţine câteva proprietăţi în 
New York, afaceri, casa în care locuiește, alte câteva 
proprietăţi închiriate. Cum sunt administrate finanţele 
aferente acestora? 

— Nu înţeleg cum o informaţie de felul acesta ar putea fi 
una relevantă, sau cum de se emit mandate potrivit cărora 
poţi fi deranjat la miezul nopţii. 

— Poate că ancheta cu privire la dispariția domnului 
Ortega nu mai e de actualitate, dar cazul e încă deschis. În 
calitatea sa de partener de viață și de unic beneficiar, 
domnul Aldo a moștenit, prin urmare, o avere frumușică, 
imediat ce domnul Ortega a fost declarat mort în mod 
legal. Nu aţi avut niciodată îndoieli în privinţa asta, 
domnule Feinburg? 

Era greu să fii arogant când erai somnoros, dar Feinburg 
își dădu toată silinţa: 

— Domnul Aldo a rezolvat toate aceste aspecte, din 
punct de vedere legal, dar nu numai. 

— Am dovezi că acest Ken Aldo era în realitate Lino 
Martinez, un criminal extrem de violent, pe care eu îl 
suspectez de  păcălirea și de eliminarea fostului 
dumneavoastră client. Da, în mai puţin de oră, pot să fac 
rost de mandat, astfel încât să am acces la conturile 
aferente proprietăţilor domnului Ortega, dacă nu cumva vă 
decideţi să-mi răspundeţi la întrebări, ca să vă continuaţi 
somnul cât mai repede. 

— Doar nu vă așteptați să cred că... 

— Şi cum Lino Martinez zace într-un recipient frigorific 
la morgă, nu cred că clientul dumneavoastră a rămas în 
viaţă. Domnule Feinburg, vreţi să trezesc din somn și un 
judecător? 

Feinburg clipi precum o bufniţă care iese brusc la soare. 

— Eu aș solicita mai întâi o verificare... 

— Permiteţi-mi să vă adresez următoarea întrebare, zise 
Eve, urmându-și din nou instinctul: Aldo v-a contactat în 
ultima vreme? Să spunem acum câteva săptămâni, ca să vă 
comunice că are deja un beneficiar? O doamnă. Pe care 
voia s-o numească partenera sa legală, acordându-vă 
puteri depline ca avocat. 

Urmă o tăcere lungă. 

— Şi ce motiv aţi avea să-mi adresaţi o asemenea 
întrebare? 

— Fiindcă cel care a înșelat a fost înșelat la rândul lui. 
Adică clientul dumneavoastră a murit, domnule Feinburg, 
iar ucigașul său a continuat să corespondeze cu 
dumneavoastră atât sub numele lui real, cât și sub alt 
nume, ales de ea. Răspundeţi cu da sau nu: profitul obţinut 
de proprietăţile lui Ortega este transferat printr-un soi de 
angajament scris, și - de îndată ce Ortega e declarat mort 
în mod legal - toate aceste bunuri îi revin lui Aldo. 

— Da, aceasta ar fi procedura obișnuită. 

— Când a luat Aldo ultima dată legătura cu 
dumneavoastră? i 

— Acum vreo lună și două săptămâni. Insă m-a contactat 
noua lui... parteneră, chiar ieri. Am înțeles că domnul Aldo 
plănuieşte o călătorie de câteva luni de zile. 

— Vă pot garanta că nu poate călători decât în Infern. 

— Doamnă locotenent. Feinburg își schimbă poziţia, 
îmbrăcând halatul de casă, pe care probabil îl luase din 
dulap înainte de a debloca comunicarea video. Remarcile 
dumneavoastră sunt de-a dreptul supărătoare. 

— Serios? 

— Dar de data asta, am la îndemână confidenţialitatea 
avocat - client, care mă protejează. Nu vă pot oferi astfel 
de informații. 

— Ei, o să rezolvăm și problema aceasta. Puteţi face și 
chestia asta. Să nu corespondaţi și să nu luaţi legătura cu 
clienţii dumneavoastră până nu mă voi lămuri cum stau 
lucrurile. Dacă veţi fi contactat de doamna care pretinde 
că e partenera lui Aldo, nu trebuie să-i răspundeţi. 
Contactaţi-mă pe mine. Nu cred că ea va face una ca asta, 
deocamdată nu, dar - și credeţi-mă că așa va fi - voi găsi o 
cale prin care să vă acuz de obstrucţionarea justiţiei și alte 
infracțiuni conexe, dacă îi veţi oferi suspectei mele cel mai 
neînsemnat indiciu care se află pe ecranul meu. M-aţi 
înţeles? 

Neputând să mai facă pe arogantul pentru a doua oară, 
Feinburg se arătă jignit: 

— Pentru numele lui Dumnezeu, eu, ca avocat, mă ocup 
de proprietăţi și de achitarea taxelor. Nu am făcut nimic 
care să mă aducă în vizorul poliţiei. 

— Perfect. 'Ţineţi-o tot așa. Mai vorbim. 

Ea puse capăt transmisiei, după care se încruntă spre 
bolul pe care Roarke îl așezase în faţa ei. 

— Ce-i asta? 

— Mâncare. Dacă ţi-aduci aminte, la cină ne-am delectat 
cu câte-o felie de tort. Și cum tu nu dai semne ca ai vrea să 
mergi la culcare, atunci e cazul să mâncăm ceva. 

Se strâmbă nemulțumită, dând cu ochii de supă. Ar fi 
putut paria, în schimbul salariului ei pe o lună, că în supa 
aceea pluteau niște legume, dar aroma acesteia era 
plăcută. 

— Bine. Mulţumesc. Nu ești obligat să rămâi și tu. 

— Nici dacă m-ai jupui cu laserul dermatologic nu ai 
reuși să mă alungi. El se așeză pe scaunul de vizavi, 
începând să mănânce din propriul bol cu supă. Tu crezi că 
Lino și-a făcut-o cu mâna lui, din moment ce a declarat-o 
pe Penny partener legal și moștenitoarea sa? 

Eve se apucă să mănânce. Avusese dreptate în privinţa 
legumelor. 

— Tu așa crezi? 

— Ai spus că el o iubea. Dragostea te orbește, devii orb 
cu acte în regulă, și, în multe cazuri, de-a dreptul dobitoc. 
Așa că răspunsul este afirmativ. Mai mult ca sigur că ea a 
fost cea care l-a îndemnat să facă pasul acesta, folosindu- 
se de sex sau de puterea magică a acestuia - pentru că 
sexul ne prostește adesea mai mult decât dragostea. 
Probabil că el i-a povestit tot, până în cel mai mic detaliu. 
De fiecare dată câte puţin, dar nu au avut la dispoziţie 
cinci ani, la urma urmei? Probabil că i-a prezentat întregul 
lui plan. Cât de isteaţă e femeia asta? 

— Nu prea, aș opina eu. E mai mult temperamentală. 
Dar el, da, Lino cred că era foarte isteţ. Și tot ce avea ea 
de făcut era să prindă din zbor funcţionarea Jocului” pus la 
punct de el. El ar fi scăpat neprins, adăugă ea. După numai 
câteva luni, proprietăţile și asigurarea ar fi fost transferate 
pe numele lui Aldo - totul cât se poate de legal. Iar Aldo i le 
vindea lui Martinez. Martinez urma să se opereze iar și să 
revină acasă - de data asta ca un om bogat și important. 
Da, era un tip cât se poate de deștept, dar Penny asta a 
fost pentru el un fel de „călcâi al atletului”. 

— „Al lui Ahile.” 

Roarke făcu o pauză. 

— Faci chestia asta în mod intenţionat? Povestea asta cu 
alegerea greșită a numelor? 

— Poate. Câteodată. Oricum, eu cred că ea știe ce s-a 
întâmplat cu Flores. 

Roarke îi zâmbi. 

— Şi ce vrei să-i oferi în schimbul acestei informaţii? 

— Nu-i ofer nimic. Nu am cum. Dar voi afla informaţia cu 
pricina. Zarzavaturile nu aveau un gust chiar atât de rău 
atunci când erau deghizate în mici ghemotoace pleoștite, 
peste care plutea un strat gros de supă. Daaaa, el i-a 
povestit tot. Cu capul pe pernă, gâfâind deasupra ei. lar ea 
și-a zis la un moment dat în sinea ei: „Mai am oare nevoie 
de el?” Dacă proceda cum trebuie, putea obţine absolut 
totul. Așteptase la fel de mult ca și el, nu? De ce să împartă 
totul cu un ratat ca el? 

— El o mai părăsise o dată, corect? punctă Roarke. Ce l- 
ar fi putut împiedica să-i dea iar papucii odată ce reușea să 
pună mâna pe avere? Așa că urma să-l îndepărteze ea. 
Definitiv. 

— După părerea mea, exact așa a procedat. Mai întâi a 
pus laba pe el pentru a-și satisface plăcerile și a-l vrăji. 
Dacă mă iubești, mă respecţi. Dacă mă iubești, trebuie să 
mă faci partenera ta. Dacă m-ai iubi, ai face în așa fel încât 
eu să fiu în siguranţă. Nu ai încredere în mine, nu mă 

iubești, Lino - și tot așa, în timp ce îi satisfăcea poftele, 
probabil. Eve mișcă lingura în direcţia lui Roarke. Bărbaţii 
privesc totul prin prisma „uneltei” pe care o au în dotare. 

— Eu o pot folosi pe a mea fără să și gândesc cu ea. 

Eve rânji pe deasupra lingurii cu supă. 

— Dacă mă arunc acum asupra ta, o să-mi dai absolut tot 
ce-ţi cer. 

— Pune-mă la încercare. 

În secunda aceea ea fu cea care izbucni în râs. 

— Tu vrei să faci rost de o partidă, iar eu am treabă în 
momentul acesta. 

Fără a rosti o vorbă, el își scoase memo-cubul, notând 
ceva în el. După care surâse, văzând că ea înclină capul, 
întrebându-l astfel despre ce e vorba. 

— Pur și simplu mi-am notat că-mi datorezi o partidă ca 
la carte prin care să-ți dovedești teoria. 

Amuzată, ea termină de mâncat supa. 

— Bun, dacă tot ai de gând să rămâi prin preajmă, pasul 
următor este verificarea familiilor și a apropiaților celor 
care au avut de suferit, care au murit sau au fost răniţi în 
timpul celor două explozii cu bombă din 2043. Încerc să 
dovedesc că Lino a fost creierul ambelor explozii. O să 
încep cu cea de-a doua, dacă tot pomeneam de răzbunarea 
de tip „ochi pentru ochi”. 

— Fiindcă majoritatea oamenilor - dacă nu cumva toți, - 
cred că Martinez nu ar fi avut motiv să-și bombardeze 
propriul teritoriu. 

— În afara celei de-a doua, aprobă Eve. Oamenii știu, ori 
au o bănuială cât se poate de puternică cum că el a fost, în 
cazul acesta, omul din umbră. El chiar a avut grijă ca 
zvonul respectiv să circule, în afară de asta, fata care a 
decedat în urma primei explozii nu avea nici prieteni 
apropiaţi și nici rude care să locuiască în zona respectivă. 
Familia sa s-a mutat la Barcelona la trei ani de zile de la 
moartea sa. 

— Deci ai cercetat victimele celei de-a doua explozii, 
pentru că moartea a lovit acolo cu mai multă sete. 

— În cazul în care copilul tău, fratele, tatăl, cel mai bun 
prieten, ce o fi el pentru tine, este rănit cu șaptesprezece 
ani în urmă și tu ai acum, poate, șansa să te răzbuni, 
găseşti o cale să-i pedepsești pe vinovaţi așa cum se 
cuvine. li dai de gol, le dai niște șuturi zdravene în dos. 
Dar să-i omori? Moartea e finalul. Pentru că și pedeapsa 
trebuie să fie la fel, una definitivă. 

— Mda. Iar legea e uneori permisivă. 

Ea știa că el se gândea acum la Marlena, la tot ce se 
întâmplase, la tot ce făcuse el. Roarke îi întâlni privirea. 

— Dacă eu aș fi stat deoparte, dacă nu i-aș fi pedepsit pe 
cei care au torturat, violat și ucis o fetiță nevinovată, Jenny 
ar fi și acum în viaţă. Totul explodează brusc, și nu știi 
niciodată unde se poate ajunge. 

— Legea e permisivă adesea și, chiar și așa, valurile 
stârnite ajung uneori prea departe sau în direcţia greșită. 
Dar fără lege cred că, în fine, ne-am îneca cu toţii. 

— Unii dintre noi suntem niște înotători excelenți. Dar 
sunt înclinat să cred în lege, din moment ce o privesc în 
ochi în fiecare zi, și, la urma urmei, eu am făcut ce-am 
făcut, înainte să dau cu ochii de ea. El vâri mâna în 
buzunar, scoțând de acolo nasturele de culoare gri care-i 
căzuse ei de la costum în ziua în care se cunoscuseră. În 
ziua în care ea îl considerase un posibil ucigaș. În afară de 
asta, am mereu la mine talismanul meu norocos. 

Nasturele acela o emoţiona de fiecare dată - și, într-un 
sens cu mult mai profund, era încântată să știe că îl purta 
la el, mereu. 

— Hei, apropo, ce s-a întâmplat, la urma urmei, cu 
costumul acela? 

Unda de umor apăru brusc în ochii lui. 

— Era urât, așa că a primit soarta binemeritată. Dar el - 
ridică nasturele în aer - era partea lui cea mai reușită. 

Probabil că avea dreptate. 

Ei bine, pauza s-a încheiat, anunţă ea. Computer, 
afișează lista celor decedați în urma exploziei din strada 
East 19, caz care a fost anchetat de detectivul Stuben. 


Sarcină preluată. Procesez... 


— Precis au mai fost și altele, comentă Roarke. Alţi 
morți, și de-o parte și de alta a acestei dispute, din moment 
ce Lino era căpitan. Deci, el era cel care decidea totul. 

— Daaa, asta am stabilit deja. Stuben o să-mi ofere 
mâine toate informaţiile pe care le are la dispoziţie. 


Sarcină îndeplinită. 


— Afişează informaţiile, pe ecranul nr. 1. Cinci victime, 
rosti Eve. Mai e o victimă care a suferit răni grave, și va 
trebui să-i cercetez situaţia cu atenţie. Tipul și-a pierdut un 
braţ. Trei dintre victime erau membri Skull. Dintre cele 
două, unul era director, iar celălalt era un vânzător care 
lucra cu jumătate de normă. Victimele erau minore, cu 
excepţia directorului. 

— Au murit patru copii. 

— Mda. In fine, doi dintre membrii bandei, după cum 
precizează dosarul lui Stuben, au stat o vreme la casa de 
corecție, fiind arestaţi pentru atac soldat cu morţi - 
eliberaţi în momentul în care victimele nu au putut fi 
identificate - și suspectaţi, în afară de asta, de uciderea 
sângeroasă a unui membru Soldados. 

— Băieţii tot băieți. 

— lar nemernicii tot nemernici. Directorul... Computer, 
afișează datele victimei adulte. Kobie Smith, câteva 
năzbâtii în adolescenţă și după ce a împlinit douăzeci de 
ani. Nu a stat la închisoare. A lucrat la școala aceea vreme 
de trei ani, deţinând funcţia de director timp de șase luni. 
A lăsat în urmă o soţie cu care era căsătorit de un an și 
șase luni și un copilaș. Copilul avea doi ani în momentul în 

care tatăl său a decedat, ceea ce înseamnă că acum are 
aproape douăzeci de ani. E prea tânăr, dacă ne orientăm 
după profilul alcătuit de Mira ori după intuiţia mea, dar îl 
vom verifica. Ea ordonă afișarea informaţiilor. 

— Măi, măi, ca să vezi, comentă Roarke în vreme ce 
citea. Se pare că a absolvit Academia de Poliţie din 
Orlando, Florida. Potrivit speculațiilor existente, tatăl lui a 
fost ucis în timpul unei altercaţii violente între două 
grupări rivale, astfel că fiul a decis să devină poliţist. 
Pentru a fi în slujba oamenilor și pentru a-i proteja. 

Eve se încruntă, cu gândul la datele afișate pe ecran. 

— Nu are cazier. Are doi fraţi vitregi. Mama lui s-a 
recăsătorit. Hmmm. S-a măritat cu un polițist după ce s-a 
stabilit în Florida, la trei ani după moartea fostului soţ. Nu 
prea o văd pe Penny capabilă să-i ia urma, să reușească s-o 
înșele atât de tare încât femeia să revină aici și să-l 
otrăvească pe Lino. Dar victima avea și părinţi, precum și 
un frate. 

Le verifică datele, cercetându-le atent, cântărind și 
această posibilitate. Părinţii au divorţat, observă ea. Mama 
s-a stabilit în Philadelphia, tatăl în Bronx, la fel ca și unul 
dintre fraţi lui. Cel de-al doilea e stabilit în Trenton. 
Niciunul dintre ei nu a rămas să locuiască în cartier. 
Criminalul probabil că locuia în cartier. 

— Da, cred că e foarte posibil, sunt de acord cu tine, dar 
e Ia fel de posibil să fie Penny cea Rea... 

— Haa, haaa. 

— E posibil ca ea să fi plecat din cartier ca să pună o 
distanță și mai mare între ea și crimă. Eu așa aș fi 
procedat. 

— Ea nu e la fel de deşteaptă ca tine. 

— Deh, milioane de oameni nu sunt la fel de deștepţi ca 
mine, dar e o strategie extrem de potrivită, iar ea a avut 
suficient timp la dispoziție ca să o elaboreze. 

— Mda. La dracu’. Parcă mă văd pornind la drum, spre 
Bronx şi Trenton, şi asta cât de curând. Posibil via 

Philadelphia pentru că e vorba de otravă și, după cum se 
știe, în majoritatea cazurilor, otrava e arma femeilor. Și, ia 
fii atent, mama nu s-a recăsătorit niciodată, lucrează ca 
asistentă într-un azil. Personalul medical are mult mai ușor 
acces la substanţele otrăvitoare în comparaţie cu alţii. 

— Ea nu și-a pierdut doar fiul, ci și nepotul, din moment 
ce mama lui l-a luat cu ea în Orlando, unde s-a recăsătorit. 
I-o fi fost greu să împace pe toată lumea, asta e adevărat. 

— Sau poate nu, încheie Eve reflecţia respectivă, oftând 
lung. Bun, o vom așeza în fruntea listei pe Emmelee Smith. 
Poate reușim să facem rost de mandat și să-i verificăm 
convorbirile și călătoriile efectuate în ultimele două, trei 
săptămâni. Ea cască. Am nevoie de cafea. 

— Ai nevoie de somn. 

Ea clătină din cap, după care se ridică. 

— Vreau să arunc o privire și peste datele celorlalţi. 
Mâine îi voi verifica pe cei care mi se par implicaţi. 

Se duse în bucătărie, comandând cafea pentru amândoi 
la AutoChef. 

— Am cerut informaţiile referitoare la tânărul vânzător, 
o anunţă Roarke în secunda când reveni alături de el. Nu 
împlinise nici măcar șaisprezece ani. 

— Quinto Turner. Quinto. Pare un nume de origine 
hispanică. Mama: Juanita Rodrigez Turner. Hmmm. Tatăl: 
Joseph Turner. Era un amestec de mexican și afro- 
american, stabilind un fel de graniţă între cele două bande, 
atât din punct de vedere al rasei, cât și din punct de 
vedere geografic. Fără fraţi și surori. Tatăl: decedat. Ia 
uite: s-a spânzurat la un an de la moartea fiului său. 

— Deci femeia asta a pierdut două ființe dragi. 

— Computer, afișează pe ecran toate datele referitoare 
la Juanita Rodrigez Turner. 

— Locuiește la trei străzi distanţă de biserică, începu 
Roarke. 

— Hei, ia stai. Ia stai. Eu am văzut-o pe femeia asta. 
Computer, mărește fotografia în procent de 25%. Am 

văzut-o, repetă Eve. Unde oare? Fusese ceva rapid, doar 
0... La dracu', la dracu’, la centrul pentru tineri. Femeia 
aceasta lucrează acolo. Se ocupă de supravegherea pe 
timp de zi a copiilor, din punct de vedere medical. Nu era 
iritată sau scoasă din sărite, era agitată, neliniștită. De 
aceea stătea cu spatele la mine. Magda nu i-a spus Juanita, 
ci Nita, își aminti Eve. Da, așa i-a spus, Nita. Cred că l-a 
văzut zilnic, ori aproape zilnic în ultimii cinci ani. A lucrat 
alături de el, a glumit cu el, l-a ajutat să-i consilieze pe 
copii. I-a mărturisit păcatele sale, în timp ce el... în timp ce 
el îi ucisese fiul. Iar soțul ei s-a sinucis din pricina asta. 
Cinci ani de zile, zi de zi, ea l-a respectat, fiindcă el era 
preot. După care, dintr-odată, a aflat cine e și ce e. 

— Hei, ce aud acolo? se întrebă Roarke. O, da, un „clic”. 

— Asta înseamnă că acea călătorie la Trenton și prin 
împrejurimi va trebui să mai aștepte, spuse ea. Femeia a 
trecut mereu pe la bodega unde lucrează Penny, ori de 
câte ori a venit la biserică, și precis că aceea e biserica pe 
care o frecventează de obicei - pun pariu pe orice -, deo 
viaţă întreagă. O clientă fidelă, șopti ea. Dar pentru Penny 
e doar „semnul”, semnul care anunţa sfârșitul. Acum, 
trebuie să o aduc pe femeia asta în boxa acuzaților, să o 
fac să-mi mărturisească totul. Și după aceea, va trebui să o 
bag după gratii. 

— Uneori legea e permisivă, repetă Roarke. Câteodată 
întoarce spatele adevăratei dreptăţi. 

Eve clătină din cap. 

— A curmat o viaţă, Roarke. Da, poate că era vorba de o 
viață anapoda, dar ea nu avea acest drept. Se întoarse cu 
faţa spre el. Poliţiștii nu au luat nicio măsură în cazul 
Marlenei. Au fost niște proști care au picat acolo într-un 
moment nepotrivit. Dar femeia asta putea să anunţe pe 
cineva ceea ce i se mărturisise ori ceea ce descoperise. 
Detectivul Stuben? A făcut tot posibilul. I-a păsat. li pasă. 
O parte a fiinţei lui nu a încetat niciodată să lucreze la 

cazul acela și nu a uitat niciodată victimele acelor explozii 
sau familiile lor. 

— Câţi ca el sunt pe lumea asta? 

— Niciodată suficienţi. Indiferent ce era Lino Martinez, 
ea trebuie să dea socoteală pentru moartea lui. Pentru 
Jimmy Jay Jenkins nu va trebui să dea socoteală, dar actul 
ei de răzbunare a dus, în final, și la moartea lui. A plantat 
sămânţa. Sau... a aruncat-o în praful drumului. Valurile, îi 
aminti ea. Nu putem ști sigur niciodată până unde vor 
ajunge. Cineva trebuie să încerce să le oprească. 

— Dar băiatul nu împlinise nici măcar șaisprezece ani. 
Roarke postă din nou pe ecran fotografia copilului cu fața 
senină și cu ochii limpezi. Şi acum ce urmează? 

— Acum, o să iau legătura cu Peabody și am s-o anunț că 
mâine-dimineaţă ne vedem aici, ca s-o pun la curent, după 
care mergem acasă la Juanita Turner și o ducem la secţie 
pentru interogatoriu. O să-i las un mesaj pe mesageria 
vocală, replică Eve în clipa în care îi surprinse privirea. 

— Şi după aceea? 

— Noi mergem la culcare. Aruncă o privire rapidă spre 
ecran. Ea nu merge nicăieri. 


Eve avu parte de un somn chinuit de vise, de imagini ale 
acelui copil pe care nu-l cunoscuse niciodată, dar care 
murise pentru simplu fapt că se aflase, atunci, de mult, la 
locul nepotrivit. Chipul acela tânăr și senin era schimonosit 
și distrus, iar ochii limpezi deveniseră tulburi și lipsiţi de 
viaţă. 

Auzi plânsul mamei care se prăbușise deasupra 
cadavrului fiului ei. Hohote fără noimă și sfâșietoare care 
păreau să dureze o veșnicie. 

În timp ce ea privea într-acolo, Marlena - plină de sânge, 
bătută și distrusă sufletește, precum în holograma pe care 
Roarke i-o arătase mai demult - se îndrepta încet spre 
trupul sfârtecat al băiatului. 

— Ce tineri eram amândoi, zise Marlena. Abia dacă 
știam ce-i viața. Eram prea tineri ca să fim folosiți drept 
unelte. Folosiţi, distruși, daţi la o parte. 

Întinse mâna spre Quinto Turner și el i-o apucă. Chiar 
dacă sângele lui se scurgea deja pe podeaua bisericii, el o 
prinse de mână și se ridică. 

— Îl iau cu mine, îi zise Marlena lui Eve. Nevinovaţii au 
un loc al lor. O să-l duc acolo. Oare ea ce putea să facă? 
Făcu semn spre mama împietrită de durere, plină de 
sângele fiului ei. Poţi să pui capăt? Pot să oprești toată 
nebunia asta? Tu nu ai putut pune capăt nenorocirii tale. 

— Nu pot să pun capăt întregii nebunii. Dar crima nu e 
soluţia finală. Crima nu reprezintă o soluţie. 

— Era mama lui. Asta a fost soluţia ei. 

— O crimă nu se rezolvă comițând o nouă crimă. Asta ar 
însemna să se perpetueze la nesfârșit. 

— Şi cu noi cum rămâne? Cum rămâne cu noi? Pe mine 
nu m-a apărat nimeni. Nimeni în afară de Roarke. 

— Şi tot nu s-a sfârșit. El trăiește și acum cu povara 
acelei clipe. 

— Şi tu la fel. Acum, tu vei duce mai departe pierderea 
suferită de ea, durerea ei, în numele dreptăţii. Și o să porți 
și tu pe umeri aceeași povară. 

Ținându-l de mână pe Quinto, Marlena îl conduse pe 
drumul știut. 

Eve privi atent la bălțile de sânge, micile valuri pornite 
dinăuntrul lor, care se extindeau încet, încet. 


Se trezi agitată, fără a simţi energia specifică iminentei 
încheieri a unui caz. Aflase răspunsurile, cel puţin în marc 
parte, văzuse clar calea prin care se acţionase, înțelegând 
și acceptând ceea ce avea de făcut de-acum înainte. 

Dar acceptarea, împreună cu somnul agitat și de scurtă 
durată aduseseră cu ele o durere de cap persistentă. 

— Ia un calmant, îi ordonă Roarke. Văd că durerea asta 
afurisită te dă peste cap. 

— Hei, doar nu ești dotat acum și cu raze X, domnule 
Super-Roarke. 

— N-are rost să mă iei peste picior. El se ridică și pomi 
spre baie. Să știi că nu-ţi voi răspunde cu aceeași monedă. 
Ai și așa destule pe cap. 

— Nu vreau afurisitul acela de calmant. 

El veni cu calmantul, îndreptându-se spre ea chiar în 
momentul când își aranja teaca armei pe șold. 

— Ori îl ei de bunăvoie, ori mă ocup eu de asta. 

— Hei, fa un pas în spate, altfel... 

El îi prinse ceafa în palmă. Ea se propti cu braţele în 
pieptul lui, opunând rezistenţă. În realitate, acceptă 
provocarea lui și ideea unei lupte. Primind, în schimb, o 
sărutare. 

Braţele pregătite să lupte alunecară încet-încet pe lângă 
ea, iar buzele o sfidară, oferind o tandrete infinită. 

— La naiba, replică ea, în vreme ce buzele lui se 
ridicară, mângâindu-i obrazul. 

— N-ai dormit aproape deloc. 

— Sunt bine, doar că vreau să închei cazul acesta, să duc 
treaba la bun sfârșit. 

— la calmantul. 

— Nuu, nu și nu. Dar, până la urmă, luă pastila și o 
înghiţi. Nu pot să las cazul acesta neterminat. Nu pot să 
mă prefac că nu am aflat adevărul. Nu pot s-o las să ucidă 
și apoi să-și vadă nestingherită de drum. 

— Nu. N-ai cum, nu. 

— Şi chiar de-aș putea, chiar dacă aș găsi o cale prin 
care să trăiesc cu povara asta, dacă aș lăsa-o să scape, ar 
însemna să scape și Penny Soto. Cum aș putea să fac așa 
ceva? 

— Eve. El îi masă umerii, încercând să alunge tensiunea 
acumulată. Faţă de mine nu trebuie să te explici. Nu 
trebuie să explici nimănui nimic, dar mai ales mie. Eu am 
avut șansa să întorc foaia. Am putut face asta. Am reușit să 
fac asta și să găsesc o cale în afara legii ca să mă asigur că 

celălalt va plăti. Tu nu ai fi niciodată în stare să faci așa 
ceva. Aici apare diferenţa dintre noi doi. Nu știu dacă 
chestia asta ne influenţează în bine sau în rău. Dar pur și 
simplu ne face să fim noi înșine. 

— Ba am pășit și eu în afara legii. Ti-am cerut și ţie să 
încâlci legea când a fost vorba de Robert Lowell. Am făcut- 
o ca să mă asigur că va plăti pentru femeia pe care a 
chinuit-o și apoi a ucis-o. Pentru că îmi dădusem cuvântul 
faţă de Ariei că individul acela va plăti. 

— Nu a fost același lucru, știi bine. 

— Am încălcat legea. 

— Granițele între legal și ilegal se mai mută și ele 
uneori. li zgudui umerii, repede și apăsat. Dacă justiţia nu 
ar mai ști ce-i mila, nu ar mai avea fluiditate, nu ar avea 
caracter umanitar, atunci care ar mai fi rostul ei? 

— Ideea aceea nu mi-a dat deloc pace. Nu am putut trăi 
cu gândul că el va scăpa atât de ușor, lăsând chiar legea 
să-i ofere acea cale simplă de scăpare. Așa că am trecut 
dincolo de linie. 

— Şi s-a făcut dreptate, Eve? 

— Eu așa cred. 

— Atunci, gata, du-te la treabă. El îi luă mâinile și i le 
sărută. Fă-ţi meseria. 

— Mda. Ea pomi spre ușă, dar se opri și se întoarse. Am 
visat-o pe Marlena. Am visat-o pe ea și pe Quinto Turner. 
Erau exact așa cum i-au găsit după ce au fost uciși. 

— Eve. 

— Dar... mi-a zis că o să aibă grijă de el, și chiar a avut, 
să știi. A spus că nevinovațţii au un loc special, și că o să-l 
ia cu ea, acolo. Tu chiar crezi că există cu adevărat un 
asemenea loc? Un loc al celor nevinovaţi? 

— Da, chiar cred. Da. 

— Sper că ai dreptate. 

Il lăsă singur, ducându-se în biroul ei pentru a pune la 
punct detaliile acţiunii viitoare. 

În clipa în care sosiră Peabody și McNab, ea le făcu 
semn spre bucătărie. Se auziră două chiote de fericire în 
clipa în care ei se repeziră spre AutoChef, căutând 
înfriguraţi comoara ascunsă acolo. Eve se rezumase la 
cafea. Calmantul își făcuse efectul - și poate că și 
conversaţia cu Roarke o liniștise, măcar în parte. 

Ridică din sprâncene în secunda în care Peabody și 
McNab reveniră în birou cu farfuriile pline ochi și cu cănile 
cu cafea aburinde. 

— Hei, credeţi că aţi luat suficientă mâncare ca să nu 
cumva să muriţi de foame în timpul scurtei noastre 
ședințe? 

— Vafe belgiene cu afine de sezon. Peabody luă loc pe 
scaun, pregătită să înfulece repejor bunătăţile din farfurie. 
Nu m-aș sătura nicicând de așa ceva. 

— Atâta timp cât urechile sunt la fel de căscate ca și 
gurile voastre. 

Începu cu cazul Ortega, prezentându-le varianta ei. 

— lar la sfârșitul celor șapte ani, el urma să 
moștenească peste 685 de milioane de dolari - asta fără să 
punem la socoteală și proprietatea acestuia și profiturile 
provenite de la proprietatea aceea închiriată și de pe urma 
afacerilor. 

— Ce de bănuţi, comentă McNab. A 

— Nu-i mai trebuia nimic toată viaţa, aprobă Peabody. În 
fine, dacă ar mai fi trăit. 

— Dar partenera lui de pat nu voia să împartă nimic cu 
nimeni. Voia absolut totul. O să dovedim chestia asta, o să 
dovedim că a avut de-a face cu moartea lui Ortega și a lui 
Flores, că a fost capabilă de fraudă și că a conspirat în 
vederea uciderii lui Lino, dovedind, în plus, că nu e decât o 
scorpie mizerabilă și vulgară. Azi după-amiază avem 
întâlnire și cu avocatul, așa că pregătim un scenariu. 

— O punem la podea, adăugă Peabody, și o facem să 
mărturisească totul despre conspiraţiile la care a luat 
parte. 

— Nu-i nevoie. Pornește monitorul nr. 1, comandă Eve, 
iar datele Juanitei apărură în secunda următoare pe ecran. 
Juanita Turner. Fiul ei a decedat în urma celei de-a doua 
explozii cu bombă. 

— Cum ai reușit să... Peabody se opri, mijind ochii spre 
imaginea cu pricina. Parcă o știu de undeva. Am interogat- 
o cumva? A participat la slujba de înmormântare a lui 
Ortiz? 

— Dacă a participat, ceea ce cred că s-a și întâmplat, 
atunci a intrat și a ieșit de la faţa locului înainte ca poliţia 
să securizeze zona. Am întâlnit-o la centrul pentru tineri. 
Ea e asistenta. 

— Daaa! Acolo nu m-am uitat prea atent la ea. Fiul ei? 

— Şi soţul, la un an distanţă - în aceeași zi -, s-a sinucis. 

Eve îi puse repede la curent, fără să omită nimic. 

— Penny a avut nevoie de o armă, concluzionă ea. Şi 
Juanita s-a dovedit alegerea perfectă. 

— Dumnezeule, cred că a fost oribil pentru ea să 
descopere că cel în care avusese încredere... era 
responsabil de moartea fiului ei. 

— Mda. E foarte greu. Dar asta nu trebuia să-i 
influențeze munca. Am luat legătură cu Reo, anunţă ea, 
pronunțând numele procurorului cu care-i plăcea să 
colaboreze. Ea crede că avem suficiente dovezi ca să 
punem mijloacele de comunicare sub supraveghere. De 
aici încolo, sarcina e preluată de unul dintre tehnicieni. 
Vreau să controlezi totul cu mare, mare atenţie, i se adresă 
ea lui McNab care tocmai mușca dintr-o vafa. Cea mai 
mică pârâitură care dovedește că aparatul e conectat la 
priză. Noi ne ducem s-o luăm pe Juanita. Și până când 
ajungem noi la secţie, tu trebuie să găsești o legătură între 
ea și Penny, indiferent ce, orice amănunt. Un memo-book, 
un jurnal, o sticluţă cu cianură. Caută ceva solid, și caută 
cât poţi tu de repede. 

Peabody înghiţi bucata de vafa cu afine. 

— Şi o săltăm înaintea lui Penny? 

— Penny a fost orchestratorul. Juanita a fost 
executantul. Am luat legătura cu Baxter. El și Trueheart o 
supraveghează pe Penny. Acum, dacă aţi păpat destul, să 
trecem la treabă. 

Peabody nu scoase o vorbă în timp ce coborâră scara. 
După ce se urcă pe locul pasagerului, ea se întoarse cu 
faţa spre Eve. 

— O putem acuza pe Penny de conspirație, așa e, dar 
șansele sunt cam mici. Mai degrabă, s-ar putea să 
descoperim că fapta ei a fost doar ceva tangential. Și asta 
e doar o posibilitate. Poate să pretindă că povestea cu Lino 
i-a scăpat pur și simplu ori că s-a simţit vinovată și că 
acesta a fost motivul pentru care i-a povestit Juanitei 
Turner. 

Peabody făcu ochii mari, ducându-și palma la piept, în 
dreptul inimii. 

Jur, onorat juriu, că nu am știut că ea va comite o crimă. 
Cum să fi știut una ca asta? Lăsând mâna în jos, ea scutură 
din cap. Juanita va fi acuzată de omor cu premeditare, nu 
am nici cea mai mică urmă de îndoială, asta în cazul în 
care Reo nu va dori să dispună altceva. Dar Penny? Ea s-ar 
putea chiar să scape. 

— Asta nu depinde de noi. 

— Numai că pare cam aiurea. Juanita și-a pierdut fiu, și- 
a pierdut soţul. Și acum, în toţi acești ani, cineva se 
folosește de ea. Și, pe deasupra, se alege și cu cea mai 
grea pedeapsă posibilă. 

— Hei, hei. A omorât un om, Peabody, rosti McNab de pe 
bancheta din spate. Dacă Dallas a obţinut datele corecte, 
și, după toate aparențele, se potrivesc de minune - ea a 
comis omor cu premeditare... l-a ucis cu sânge rece. 

— Ştiu asta. Dar i s-a întins o capcană. Iisuse, ar trebui 
să vezi cum arăta locul acela după explozie. Din fiul ei nu 
mai rămăsese mai nimic. 

— Victima noastră e un nemernic cu state vechi, asta-i 
foarte clar. Și pot să-ţi garantez că vestea aceea a fost cea 


383 


mai grea lovitură a vieţii ei. Dar, hai să fim serioşi, asta îi 
dădea dreptul să-l otrăvească? 

— N-am spus asta, nătărăule, ideea mea era că... 

— Tăceţi odată și nu vă mai certaţi atât, le ordonă Eve. 

— Doream doar să subliniez, începu Peabody pe un ton 
care voia să demonstreze că numai niște cretini ar fi fost în 
stare s-o contrazică, că Juanita a primit de la viaţă niște 
lovituri extrem de grele, iar Penny - care mai mult ca sigur 
a avut un amestec în toate astea - a profitat de situaţie. 
Şi... 

— Iar eu vreau să subliniez, hei, atenţie, că avem de-a 
face cu o ucigașă. 

Peabody se răsuci într-o parte ca să-l poată privi în ochi 
pe McNab. 

— Ce nesuferit ești. 

— Inimă frântă, asta ești. 

— Gura!! Ordinul lui Eve îi reduse imediat la tăcere. 
Amândoi aveţi dreptate. Așa că nu vă mai înţepaţi unul pe 
celălalt ca doi idioţi. Azi-dimineaţă de-abia am reuși să 
scap de o durere cumplită de cap. Dacă mă pricopsesc iar 
cu ea, vă dau pe amândoi jos la colţul străzii, și mă duc 
singură unde am treabă. 

Peabody își încrucișă braţele la piept, ţinându-și nasul în 
vânt, în vreme ce McNab se trânti nervos pe bancheta din 
spate. Da, ce atmosferă plăcută o să fie, își zise Eve, tot 
drumul, până vor ajunge în East Side. 

Eve parcă automobilul pe spaţiul a două locuri de 
parcare, chiar în faţa centrului pentru tineri, aprinzând 

luminile care arătau că e în misiune. Același grup de copii 
sărea de colo-colo prin curte, în timp ce adulţii se 
strecurau printre ei cu cei mici, împingându-i sau 
trăgându-i rapid înăuntrul centrului. 

Viaţa de zi cu zi a copiilor era tare stranie, își zise Eve. 
Cei mari te târăsc după ei în diverse locuri, te lasă acolo, 
după care te iau cu ei din nou la sfârșitul zilei. Între timp, 
socializezi în diverse grupuleţe, care fie sunt prea 
neînsemnate, fie nu au nimic de-a face cu viaţa ta de-acasă. 
Așa că, la urma urmei, nu ajungi să te adaptezi, să te 
readaptezi unor noi reguli, unor noi autorităţi, unei puteri 
mai mari sau mai mici? 

Nu era de mirare că acei copii erau atât de ciudaţi. 

— Să aștepți eliberarea mandatului, îi spuse ea lui 
McNab. Imediat ce aflăm că Juanita se află aici sau ni se 
confirmă adresa ei, Peabody o să-ţi transmită informaţia cu 
pricina. Şi abia atunci o pornești către apartamentul ei. 

— Nu văd cum aș putea transmite o informaţie din 
moment ce am primit ordin să tac... și chiar de n-ar fi fost 
așa, cu el tot nu mai am ce discuta. 

— Ascultă, nu vrei să vezi cum e când îţi dau un șut în 
dos atât de tare că-ţi învineţesc până și amigdalele? Să nu 
îndrăznești, îl repezi Eve în clipa în care McNab se 
apropie. Detectiv Nesuferitu' - tu rămâi aici. Detectiv 
Inimă Frântă, tu vii cu mine. 

Ea se îndepărtă cu pași grăbiţi. În câteva miimi de 
secundă, Peabody fu alături de ea, demonstrând cu fiecare 
pas cât de ofensată se simţea. 

— Ei, ar fi cazul să te enervezi mai târziu, o avertiză Eve. 
Ceea ce ne pregătim noi să facem nu-i nici plăcut, nici nu-ţi 
oferă satisfacţii. Așa că acum îţi faci meseria, după care n- 
ai decât să tc enervezi. 

— Eu cred, totuși, că ar trebui să fiu lăsată să-mi exprim 
părerea fără să mi se... 

Eve se opri, întorcându-se cu faţa spre ea. Ochii ei 
scăpărau și aruncau flăcări în timp ce încercau s-o facă 
scrum pe Peabody. 

— Tu chiar îţi imaginezi că eu sunt nerăbdătoare să pun 
cătușele unei femei care a îngropat rămășițele 
contorsionate ale fiului ei sau, mai bine zis, ce s-a mai 
putut aduna de pe podeaua aceea? Crezi că-mi lfec palmele 
de fericire că o s-o târăsc în camera de interogare, 
obligând-o, după aceea, să mărturisească cum că ea l-a 
ucis pe bărbatul pe care eu îl consider responsabil de 
moartea fiului ei și de planificarea exploziei respective? 

— Nu. Umerii lui Peabody se pleoștiră. Nu, nu cred. 

Focul din privirea lui Eve dispăru, iar ea adoptă răceala 
specifică unei polițiste. 

— Părerile personale, sentimentele și compasiunea... nu- 
și au locul în povestea asta. Asta e misiunea noastră și, ca 
atare, ne-o vom îndeplini. 

Eve deschise ușa centrului, pășind în mijlocul haosului 
specific dimineţii. Copii care plângeau, puști care ţipau, 
părinţi stresaţi rotindu-se de colo-colo și un bărbat 
încercând să-l prindă pe unul dintre copii care se străduia 
să-și facă loc chiar printre ei - spre marea surpriză a celor 
patru adulți. 

Peabody îl prinse înainte ca el să ajungă în dreptul ușii, 
predându-l apoi în grija celui care alerga în urma lui. 

Eve reuși să-și facă loc prin toată această debandadă, 
captând atenţia Magdei. 

— Juanita Turner. 

— O, Nita şi-a început activitatea devreme. O găsiți în 
direcția aceea, îi indică Magda. Treceți de ușile duble și 
urcați la etajul unu. A doua ușă pe stânga. E deschis. 

În secunda în care Peabody intenţionă să scoată staţia 
de emisie-recepţie din buzunar, Eve clătină din cap. 

— Mai întâi să dăm de ea. În toată nebunia asta de aici, 
poate că a și plecat. 

Eve urmări direcţia indicată, orientându-se și după 
zgomot, în încăperea unde cei mici își desfășurau de obicei 
activitatea, se aflau mese, scaune și rafturi pline cu obiecte 
cu ajutorul cărora, probabil, cei mici își desfășurau 
respectivele activităţi. Soarele se strecura prin ferestre, 
răspândindu-și cu generozitate lumina și scoțând în 
evidenţă culorile de bază, folosite în tonuri mult prea 
agresive. Șase copii erau așezați la mese, desenând, 
compunând puzzle-uri, vorbind, cât îi ţineau plămânii, unii 
peste alţii. 

Juanita se plimba printre ei, privea peste umerii lor, îi 
mângâia pe cap. Zâmbetul ei fără griji dispăru îndată ce 
dădu cu ochii de Eve. Dacă vina avea cumva o întrupare, 
atunci Juanita era exact întruchiparea acesteia, gândi Eve. 

Eve îi făcu semn, pășind apoi dincolo de prag. 

— Ia legătura cu McNab, mormăi ea către Peabody. Să 
sară peste etape. 

Așteptă ca Juanita să ajungă aproape de ușă. 

— S-a întâmplat ceva? Vă pot ajuta cu ceva? 

— Va trebui să rugaţi o colegă să vă ţină locul, doamnă 
Turner. 

— Şi pentru ce, mă rog? 

— Ştiţi bine de ce. Va trebui să veniţi cu noi. O putem 
face fără mare tam-tam. Eve privi pe lângă Juanita, la cei 
șase copii. E mai bine pentru dumneavoastră, pentru copii, 
să plecăm în liniște. 

— Nu-i las singuri pe copii. Nu... 

— Vreţi ca acești copii să vadă cum vă iau de aici cu 
forța? Eve aşteptă două secunde, observând cum ea cade 
pe gânduri. Găsiţi pe cineva să vă ţină locul, doamnă 
Turner, iar eu o să am grijă să fiţi condusă la Sediul 
Central. Mă veţi aștepta acolo până voi veni să vă 
interoghez. 

Pielea subţire a furiei lăsa la vedere oasele hidoase ale 
fricii. Ele o pătrundeau, ascuţite și crude. 

— Nu văd de ce aș merge cu dumneavoastră din moment 
ce nu știu despre ce e vorba. 

— Până la finalul acestei zile, Penny Soto va fi în 
custodia mea, doamnă Turner. Eve dădu din cap, 
observând cum ea tresare ușor în clipa în care recunoscu 
numele respectiv. Inţelegeţi perfect despre ce e vorba. 
Acum dumneavoastră alegeţi cum doriţi să ajungeţi la 
secţie. 

Juanita traversă coridorul și vorbi câteva clipe cu tânărul 
aflat acolo. Acesta păru de-a dreptul bulversat și ușor 
iritat, dar se îndreptă imediat spre încăperea în care se 
aflau copiii. 

— Nu sunt obligată să spun absolut nimic. Buzele 
Juanitei tremurară în vreme ce ea rosti fraza respectivă. 

— Nu, nu sunteţi obligată. Eve o luă de braţ, o conduse 
în jos pe scară și apoi în afara clădirii. Avu răbdare până ce 
ajunseră pe trotuar, departe de copiii care săreau și 
strigau, după care îi citi Juanitei drepturile. 


La Sediul Central, ea se asigură că Juanita va fi condusă 
în una dintre camerele de interogatorii, grăbindu-se apoi 
spre biroul ei. Avea câteva detalii de pus la punct. În clipa 
în care se grăbea într-acolo, dădu cu ochii de Joe Inez și de 
soţia lui care așteptau pe o bancă. Joe se ridică. 

— Ah, tânărul acela spunea că sunteţi în drum spre 
serviciu, așa că... 

— Perfect. Vrei să stai de vorbă cu mine, Joe? 

— Mda, eu... O privi pe soţia sa, care aprobă printr-o 
mișcare a capului, ca într-un gest de susţinere. Trebuie să 
vorbim despre ce s-a întâmplat cu ani din urmă. E vorba 
despre trecut. Despre exploziile cu bombă care au avut loc 
în 2043. 

Eve ridică braţul în aer. 

— De ce aţi venit la secţie? De ce vă aflaţi aici din 
proprie inițiativă? 

— Noi doi am avut o discuţie. Soţia puse o mână pe 
braţul lui Joe. După ce aţi venit pe la noi, eu și Joe am stat 
de vorbă și el mi-a povestit ce s-a întâmplat. Am venit aici 
pentru a proceda așa cum se cuvine. Eu și Joe. Amândoi. 

— Răspunde-mi, te rog, la următoarea întrebare. Se 
apropie ceva mai mult de el, astfel că faţa îi era și mai 
aproape de chipul lui Joe. Vorbi pe un ton scăzut, cu 
privirea aţintită în ochii lui: Nu ţi-am citit drepturile. Ştii 
ce înseamnă asta? 

— Da. Dar... 

— Vreau să-mi răspunzi la o întrebare, înainte să-mi 
oferi o declaraţie oficială. Ai ucis pe cineva, ai participat la 
asasinarea cuiva? 

— Nu, Iisuse, nu, asta e... 

— Nu mai adăuga nimic. Nu-mi mai spune nimic. Va 
trebui să vă conduc într-o cameră pentru interogatorii. Va 
trebui să mă așteptați acolo până rezolv câteva chestiuni. 
Băgă capul înăuntru, chemându-l pe unul dintre polițiști. 
Condu-i, te rog, pe domnul și doamna Inez în camera de 
interogatorii B. Rămâi acolo. Eve se întoarse spre ei. Nu 
trebuie să declaraţi absolut nimic până nu vă voi cere eu 
acest lucru. 

Se duse ţintă în biroul ei, contactând-o pe doamna 
procuror Cher Reo. 

— Va trebui să vii la secţie, dar înainte de asta, am 
nevoie să aprobi acordarea imunităţii în privința unui 
martor. 

— Sigur. Frumoasa blondă flutură din mâna sa 
grațioasă. Dă-mi voie să-mi iau bagheta magică cu care pot 
acorda imunităţi. 

— Am aici un martor, unul care a venit la noi din proprie 
iniţiativă, ceea ce ar putea duce la închiderea a două 
cazuri rămase nesoluţionate vreme de șaptesprezece ani, 
cazuri care au implicat șase decese. Martorul îmi va oferi 
niște informaţii care, în cele din urmă, vor duce la 
arestarea unui suspect. 

— Ce... 

Eve n-o lăsă nici măcar să respire. 

— În afară de asta, sunt gata să închei cazul St. 
Cristóbal care se va lăsa cu două arestări. Martorul era 
minor în cazul primului dintre incidente, așa că s-ar putea 
să fie protejat de idiotul acela de Ordin de Clemenţă, sau 
ar putea fi atacat dacă i s-ar aduce acuzaţii. Dacă faci 
afaceri cu nemernici, cu fiecare zi care trece, devii și mai 
nemernic, draga mea Reo. Eu mă refer aici la un om care 
are acum propria sa familie, care a schimbat 
completamente direcţia destinului său. Dacă nu-i aprobi 
imunitatea de care vorbeam, atunci îl las să plece. 

— Eu nu pot să... 

— Nu-mi spune tocmai mie că nu poti. Fă tot posibilul și 
aprobă imunitatea aceea. Caută-mă după aceea. Eve 
închise, contactând-o apoi pe Mira la biroul ei. Nu mă 
interesează ce face în secunda asta, vorbi ea în clipa când 
la apelul ei răspunse secretara ei cea feroce. Trebuie să 
vorbesc cu ea în secunda asta. Fă-mi legătura cu ea 
imediat, dacă nu, vin eu acolo. 

Ecranul deveni de un albastru-intens, semn că 
transmisia era în așteptare. 

Peste câteva secunde, Mira răspunse la aparatul ei. 

— Eve? 

— Am nevoie de tine în camera de supraveghere, începu 
Eve, după care îi explică situaţia. Poate mă înșel. Tu o să-ţi 
dai seama dacă mă înșel cumva. 

— Aș putea ajunge la secţie în douăzeci de minute. 

— Te aştept. 

Ultimul apel fu cel către Feinburg, punând la punct cel 
din urmă plan al său. În clipa în care Reo îi întoarse apelul, 
Eve ridică linkul cu nerăbdare. 

— Sunt în drum spre voi. Imunitatea rămâne o chestiune 
posibilă, dar am nevoie și de alte detalii. 

— Martorul avea pe atunci aproape șaptesprezece ani, 
iar, în 2043, când au avut loc cele două explozii, el era 
membru Soldados. 

— Iisuse, Dallas, dacă el a fost implicat în așa ceva... 

— Cred că participarea lui la eveniment, în caz că a 
existat, a fost una minoră și ulterioară evenimentului. Și 
mai cred că el ne poate oferi informaţii despre capii 
acţiunii. Azi după-amiază mă duc să-l ridic pe unicul 
participant care, după părerea mea, a mai rămas în viaţă, 
asta fiind una dintre arestările legate de cazul St. 
Cristóbal. Da, ei pot să alunece printre degete, Reo, dar eu 
sunt convinsă că ceea ce îmi va oferi el, te va ajuta și mai 
mult să-i prinzi pe vinovaţi. 

— Mizeria aceea de Ordin de Clemenţă a fost revocat. 
Dacă un suspect nu a fost arestat sau acuzat la momentul 
respectiv, sau dacă acele informaţii au fost folosite după 
re... 

— Nu mă lua cu chestii avocăţești, Reo. O să-mi dai 
imunitatea aceea. Nu, nu avea cum să-i oprească pe toti, 
cugetă Eve. Nu avea cum să-i salveze pe toţi. Dar pe câţiva 
dintre ei îi putea salva. Eu nu am de gând să-l sacrific pe 
omul acesta pentru ce s-a întâmplat atunci. 

— Care e numele martorului? 

— Până nu-mi obţii imunitatea aceea afurisită, o să 
spunem că îl cheamă „Domnul X”. 

— Doamne, Dumnezeule, dar cine e el, fratele tău? Bine, 
imunitate condiţionată. Dar dacă a ucis pe cineva, să știi 
de la mine, Dallas, că nu-l voi absolvi de vinovăţie. 

— E bine și așa. 

— Ajung și eu în cinci minute. 

— Camera pentru interogatorii B. Ar trebui să-ți anulezi 
restul sarcinilor pe ziua de azi. Te așteaptă o zi lungă. 

Încheie conversaţia, ieși din birou, se întâlni cu Peabody, 
după care intrară împreună în camera pentru interogatorii 
ca să discute cu Joe Inez. 

— Pornim înregistrarea. Dallas, locotenent Eve și 
Peabody, detectiv Delia îi interoghează pe Joe Inez și soţia 
sa Consuela. Vă voi citi drepturile. Imediat ce îndeplini și 
această sarcină, se așeză la masă, faţă în faţă cu ei. Aţi 
înţeles, amândoi, care sunt drepturile și obligaţiile voastre 
în cazul de față? 

— Da, eu am înţeles, dar Connie nu are niciun amestec. 

— Procedăm astfel pentru a o proteja. Domnule Inez, aţi 
venit aici, în vederea prezentului interogatoriu, de 
bunăvoie și nesilit de nimeni? 

— Da. 

— De ce? 

— De ce? 

— Aș vrea să-mi spuneţi, de data asta în mod oficial, de 
ce aţi ales să veniţi astăzi aici și să daţi o declaraţie. 

— Eu... am comis o mulţime de chestii de care nu sunt 
mândru, cu ani în urmă. Dar acum am o familie. Am trei 
copii, trei băieți. 

Dacă eu nu îndrept lucrurile în cazul acesta, atunci cum 
aș putea să le spun lor ce trebuie să facă și ce nu? 

— Bun. Doriţi ceva de băut? 

— Eu... nu. În mod evident rușinat, își drese glasul. Sunt 
OK. 

— Doamnă Inez? 

— Nu, mulţumesc. Vrem doar ca povestea asta să se 
încheie o dată pentru totdeauna. 

— Povestește-mi cum a fost, Joe. Ce s-a întâmplat atunci, 
în primăvara lui 2043? 

— Ei, o mare parte dintre noi, chiar dacă nu mergea la 
școală, se ducea la școala de dans. Poate că făceau asta ca 
să danseze, ca să caute ceartă, ca să mai facă vreun târg, 
ca să caute recruți. 

— Ce înseamnă, mai exact, acest „noi”? 

— Aaa. Gruparea Soldados. Lino și Steve erau la vremea 
aceea căpitani. Ei, de fapt, în marea parte a timpului, Lino 
a fost căpetenia bandei. Steve era mai mult cu „mușchii”. 

Lino voia să adune mai mulţi recruți și, după părerea lui, 
reușeai să faci rost de recruți mult mai bine în timpul unui 
scandal. Când ai, de exemplu, un dușman comun. Acesta 
era stilul lui de a vorbi, adăugă Joe. Dar eu nu am aflat, jur 
pe Dumnezeu, nu am aflat decât mult mai târziu. 

— Ce anume? 

— Despre cele două explozii. Nu am știut. Eu eram 
membru de un an, un an și jumătate, cam așa, și lui Lino îi 
plăcea că mă descurcam foarte bine când aveam ceva de 
meșterit. Fiindcă știam să repar tot soiul de lucruri. 
Fiindcă mă pricepeam să fur mașini. El expiră aerul cu 
putere. Obișnuia să spună că voi deveni un om important. 
Că el o să mă transforme într-o persoană importantă. Dar 
că, pentru asta, trebuia să am semnul. 

— Semnul. 

— Semnul ucigașilor. Nu puteam să trec la nivelul 
următor până nu comiteam o crimă, până nu mă remarcam 
printr-un asasinat. 

— Încă mai porţi tatuajul grupării Soldados, sublinie 
Eve. Dar nu include și semnul ucigașilor, acel X tatuat sub 
cruce. 

— Nu, nu am comis niciodată acel asasinat. Nu-mi stătea 
în fire să fac asta. De la o bătaie nu mă dădeam în lături, la 
dracu’, îmi plăceau bătăile. Să ies în față, să vărs puţin 
sânge. Să-mi ies din pepeni. Dar nu mi-am dorit niciodată 
să ucid. 

— Şi, cu toate asta, tu și Lino aţi fost prieteni, i-o 
întoarse 

Eve. 

— Mda, sau cel puţin așa am crezut eu. Lino mă tot 
tachina pe tema asta, dar... știți, așa cum se tachinează 
amicii pentru tot soiul de porcărioare. Bănuiesc că de 
aceea nici nu am știut ce punea la cale. 

— Nu ţi-a spus despre bombă. 

— Nu-mi spunea niciodată nimic. Mi-a spus că ne 
întâlnim acolo, la școala de dans. Când cu bomba de la 

școală, când a explodat, eu mă aflam acolo. Chiar acolo. 
Ronni Edwards a fost ucisă. A zburat la vreo treizeci de 
metri faţă de locul în care mă aflam eu. O cunoșteam. 

Se opri, frecându-și faţa cu palmele. Când le dădu la o 
parte, Connie îl luă de mână. 

— O cunoșteam, repetă Joe. Din moment ce am fost 
împreună la grădiniţă, sigur că o cunoșteam, iar trupul ei a 
sărit în aer chiar sub ochii mei. Niciodată nu am... El lăsă 
capul în jos, încercând să-și recapete stăpânirea de sine. 
Îmi cer iertare. 

— Nu te grăbi, îi spuse Eve. 

— În numai câteva clipe... în numai câteva clipe locul 
acela s-a transformat într-un lad. Cânta muzica, copiii 
dansau sau stăteau, așa, îmbrăţișaţi. Pe urmă Iadul a 
coborât pe pământ. Zgomotele asurzitoare, focul. Au fost 
răniţi și alți copii, alergau de colo-colo și ţipau înnebuniţi, 
speriaţi de moarte, și, în haosul acela infernal, s-au mai 
rănit și alţii. Lino, Chavez și Penny au început să scoată 
copiii afară, făcând pe eroii și dând vina pe cei de la Skull, 
strigând că nemernicii ăia de la Skull fuseseră vinovaţi. 

— Joe. 

— Scuze. El se șterse la gură cu dosul palmei. Dar ei nu 
se aflau acolo, nu erau acolo când a explodat bomba. 

— Lino, Steve și Penny nu erau acolo, concluzionă Eve. 

— Mda. Adică nu, ei nu au fost acolo când școala a sărit 
în aer. Eu tocmai îl căutam pe Lino. Aveam cu mine doi 
băieţi care voiau să se înscrie în grupul nostru, așa că eu 
tocmai îl căutam pe Lino. Dar nu-l văzuse nimeni. Cu 
câteva minute înainte de explozie, nu-i văzuse nimeni nici 
pe el, nici pe Penny și nici pe Steve. El nu rata niciodată o 
petrecere dansantă. In fine, mi-am închipuit că întârziase. 
Și chiar a avut mare noroc, mi-am zis eu mai târziu. A avut 
noroc, mi-am zis, fiindcă noi ne-am imaginat că el fusese 
ţinta. Mult mai târziu mi-am dat seama că el lansase apoi 
zvonul, cu mare tam-tam... că el ar fi fost ţinta. 

— Ai fost rănit în urma acestei prime explozii? 

— Am suferit câteva arsuri și niște mici tăieturi din 
pricina tuturor acelor obiecte care zburau prin aer. Dar nu 
a fost nimic grav. Dacă aș fi stat eu în locul unde stătuse 
Ronni... m-am tot gândit la chestia asta. Mi-a revenit 
mereu în minte momentul când Ronni a sărit în aer, așa, 
deodată. M-a copleșit, m-a pus pe gânduri, mda, mi-am zis 
în sinea mea că cei de la Skull meritau și ei câteva victime. 
Deci, eu eram pornit rău, mă gândeam că din pricina asta 
merită să-mi „fac intrarea” și să obţin astfel semnul 
ucigașilor, și în plus i-am auzit și pe Lino și pe Penny 
discutând despre asta. 

— Unde erai când i-ai auzit? 

— Noi aveam un loc al nostru, un soi de comandament. 
Baza noastră se afla într-una dintre clădirile situate pe 
Second Avenue, chiar lângă Strada 101. Era un subsol 
uriaș, semăna cu un labirint. Un soi de ascunzătoare, de 
capcană, zise el, surâzând cu tristeţe. L-au pus la punct cu 
vreo zece ani înainte. Cu vreo zece ani mai devreme l-au 
aranjat. Acum, acolo se află un bloc de apartamente. Niște 
apartamente tare drăguţe. 

— Pentru propria mea curiozitate, știi cumva cine e 
proprietarul? 

— Sigur. Părea nedumerit de întrebarea respectivă. Jose 
Ortega cel bătrân -, un fel de boss al zonei aceleia. Jose era 
unul de-al nostru. Era un Soldado - adică nepotul 
bătrânului era unul dintre membri bandei noastre. Dar 
ideea e că Lino ne-a declarat că locul acela era al nostru. 

Valuri, cugetă Eve. 

— Bun. Deci, când ai coborât în subsol, la comandament, 
i-ai auzit pe Lino și pe Penny discutând. 

— Cum vă spuneam, era un loc imens, cu multe încăperi 
și coridoare. Tocmai mă îndreptam spre camera unde 
aveau loc dezbaterile. Eram înfierbântat și voiam război. 
La naiba, voiam să fiu capul viitoarei operaţiuni. Dar am 
trecut pe lângă una dintre camerele de pe coridor și i-am 
auzit vorbind despre cum  decursese operațiunea 

anterioară. Discutau despre ce efect avusese explozia 
aceea de la școala de dans asupra comunităţii - despre 
faptul că Lino fusese autorul plasării bombei -, despre cei 
implicaţi. Discutau despre planul lor de a-i lovi pe cei de la 
Skull, fiindcă lumea se va bucura pentru asta. Cei de la 
Soldados urmau să fie priviți ca niște adevăraţi eroi, 
deoarece toată lumea urma să-și închipuie că cei de la 
Skull iniţiaseră atacul, provocând vărsări de sânge pe un 
teren neutru. lar Penny spunea că de data asta trebuiau să 
folosească o bombă mult mai mare. 

Privi în jos, la palmele lui, după care privi iar în ochii lui 
Eve. Ochii lui erau plini de lacrimi. 

— Așa a spus. Că Lino trebuia să confecţioneze de data 
asta o bombă mult, mult mai puternică, pentru ca să moară 
mai multe persoane, nu cum murise, de data asta, doar 
scorpia aceea nefericită de Ronni. Se lăuda că oamenii vor 
fi mai ațâţaţi, mai încântați dacă de data asta vor fi mult 
mai multe cadavre. Iar el a râs. El a râs și i-a spus: Ai și tu 
răbdare câteva zile. 

O luă de mână pe soţia lui. 

— Aș putea să beau puţină apă? Cred că mi-ar prinde 
bine un pahar cu apă. 

Peabody se ridică, ducându-se să umple un pahar cu 
apă. 

— Ia-o încet, domnule Inez, i se adresă ea. 

— Nu-mi venea să cred, nu-mi venea să cred că fuseseră 
în stare de așa ceva. Că făcuseră așa ceva alor noștri. Chaz 
Polaro era internat în spital și nimeni nu știa dacă avea să 
mai scape sau nu. lar ei stăteau acolo, înăuntru, și râdeau. 
Aș fi putut să fiu și eu printre ei, în seara aceea, mort sau 
pe moarte. Putea fi oricare dintre noi, iar el fusese cel care 
pusese totul la cale. Ei doi. Am intrat înăuntru, plin de 
nervi. Ei doi se aflau întinși pe o saltea veche pe care noi o 
amenajaserăm acolo, iar ea era aproape goală. Am zis: „Ce 
puţoi nemernic ești, Lino”... iartă-mă Connie, dar așa m-am 
exprimat. 

Joe începu să vorbească pe un ton precipitat, zvârlind 
cuvintele din gură, impulsionat de năvala acelor amintiri. 

— I-am strigat: „Nemernicul dracului, tu ai pus bomba 
aia pe teritoriul alor noștri”. El a început să mă roage să 
mă calmez, să las lucrurile așa cum căzuseră. Că era vorba 
de o strategie, pentru binele bandei, și tot soiul de aiureli 
de felul acesta. L-am trimis la dracu' și am plecat. Ela 
venit după mine. Ne-am strigat o mulţime de chestii... și 
Connie precis o să se enerveze dacă mă apuc să vi le spun 
pe toate. Partea cea mai importantă e că mi-a strigat că el 
era căpitanul, că eu trebuie să execut ordinele date și să- 
mi ţin gura, altfel avea să-l trimită pe Chavez să mă 
aranjeze. Mi-a spus că aveam să-i atacăm pe cei de la 
Skull, să-i lovim tare de tot, și că el deja pregătise bomba 
pentru următoarea explozie. Mi-a spus că dacă nu voiam 
cumva să-mi frâng gâtul și să-mi găsesc astfel sfârșitul, 
atunci era mai bine să nu spun nimănui nimic. Cred că nu 
a fost prea convins că pricepusem cum stăteau lucrurile, 
fiindcă, peste numai câteva ceasuri, m-au bătut măr. Eu 
mi-am ţinut pliscul. Am tăcut, iar a doua zi Lino și Chavez 
au șters-o din oraș. Am tăcut și în momentul în care Penny 
a venit după mine și mi-a zis că nu trebuie să uit că Lino e 
într-adevăr cel care a pregătit bomba, dar că ea era acum 
cea care conducea, care apăsa pe trăgaci, și că dacă nu îi 
execut ordinele, atunci o să ajung exact ca tatăl ei, în ziua 
când îl înjunghiaseră ea și cu Lino. 

— Așteaptă o clipă, îi spuse Eve. Ţi-a povestit Penny 
Soto ce i-au făcut ea și cu Lino tatălui ei? 

— Ei, la naiba, păi ei se lăudau mereu cu asta. Se lăudau 
că l-au făcut bucățele pe Nick Soto. Cum obţinuseră 
împreună semnul ucigașilor. 

Bun. Continuă. 

— Nu cred că ar mai fi prea multe de spus. La două zile 
după plecarea lui Lino, cea de-a doua bombă a explodat la 
restaurant. Dar eu nu am spus nimic nimănui. N-am spus o 

vorbă nimănui și, din cauza asta, cinci oameni și-au pierdut 
viaţa. 

— Ştiai cu anticipație de cea de-a doua bombă? 

— Da, știam. El strânse paharul de apă între palme. Nu 
știam nici unde va avea loc, nici când, dar cunoșteam 
planul lor. Ştiam că vor exista victime, fiindcă Penny își 
dorea cadavre, iar lui Lino îi plăcea foarte mult să-i 
îndeplinească dorinţele lui Penny. lar eu am stat cu mâinile 
în sân. M-am dus și m-am îmbătat, și beat am rămas zile în 
șir. 

— Când l-ai văzut ultima dată pe Lino Martinez? 

— În ziua când a plecat din oraș. Am tot sperat că se va 
întoarce, dar nu s-a întors. Chavez, la fel. Penny a rămas o 
vreme în banda Soldados, dar, până la urmă, aceasta s-a 
destrămat. Eu am făcut o vreme pușcărie fiindcă am furat 
dintr-un magazin non-stop. După ce am ieșit de acolo, 
Penny m-a căutat și mi-a spus că trebuie să ţin minte că 
pot păţi ceva cu mult, mult mai grav decât o bătaie pe 
cinste, dacă nu-mi ţin gura. 

— OK, Joe, hai să mai recapitulăm o dată câteva aspecte. 

Eve îl luă din nou la întrebări, insistând pe anumite 
detalii. 

După ce constată că aflase tot ce se putea, ea mișcă din 
cap în semn de consimțământ. 

— Vreau să-ţi mulțumesc că ai venit astăzi aici. Ne-ai 
fost de mare ajutor. 

El ridică privirea spre Eve în momentul în care aceasta 
se ridică de pe scaun. 

— Asta-i tot? 

— Da, dacă nu cumva mai ai ceva de adăugat. 

— Nu, dar... sunt arestat? 

— Pentru ce? 

— Pentru, habar nu am, ascunderea unor informaţii... 
colaborare, chestii de genul acesta. 


398 


— Nu, Joe, nu ești acuzat de nimic. E posibil să fii citat la 
tribunal, ca martor, pe baza declaraţiilor de astăzi. Și dacă 
va fi cazul, accepti să depui mărturie la tribunal? 

Avem trei copii, trebuie să-i învăţ cum să facă lucrurile 
în mod corect. 

— Momentan, asta a fost tot. Puteţi pleca acasă. 

Eve părăsi încăperea, intrând rapid în camera de 
supraveghere, acolo unde se afla Reo. 

— Da, el nu va fi acuzat de nimic, vorbi Reo, dar dacă tu 
îti imaginezi că putem deschide și câștiga un caz împotriva 
lui Penny Soto pe baza mărturiilor și a amintirilor unui fost 
membru al unei bande, un fost... 

— Nu-ţi face probleme în privinţa asta. O să-ţi ofer mult 
mai multe informaţii. Câte poftești. Următoarea noastră 
suspectă e Juanita Turner, mama uneia dintre victimele pe 
care Penny le dorea cu atâta nesaţ, cea care l-a otrăvit pe 
Lino Martinez. E în camera pentru interogatorii A. Am 
chemat-o pe Mira, ca să fie și ea aici când va avea loc 
interogatoriul, ca să poată evalua de ce am fost în stare și 
de ce nu. N 

— Azi, tu ești și poliţist, și avocat, dar și psihiatru. In 
fiecare cuvânt se ghicea o undă de sarcasm. Cum de 
reușești? 

Da, o vei trimite la închisoare, Reo, și dacă, după 
interogatoriu, o acuzi de omor de gradul I, te trimit în 
vacanţă, pe banii mei, în Portofino. 

— Mereu mi-am dorit să ajung acolo. 

Eve bău mai întâi o cafea, după care se întoarse spre 
Peabody. 

— Eşti pregătită? 

— Da. 

— Preia conducerea. 

— Poftim? Ce spui? Peabody o pomi repede pe urma lui 
Eve. Ai spus cumva că trebuie să conduc eu acest 
interogatoriu? 

Drept răspuns, Eve intră în camera respectivă, se așeză 
pe scaun, dar nu rosti o vorbă. 

— Ăăăă, pornesc înregistrarea, spuse Peabody, recitând 
toate formalităţile aferente. Doamnă Turner, vi s-au citit 
drepturile? 

— Da. 

— Şi aţi înţeles care sunt drepturile și obligaţiile 
dumneavoastră? 

— Da, da. 

— Doamnă Turner, sunteţi membră a bisericii catolice 
St. Cristóbal? 

— Da. 

— Şi îl cunoașteţi pe părintele Miguel Flores? 

— Nu. Juanita ridică privirea, mijindu-și ochii negri. 
Pentru că părintele Flores nu s-a mai întors niciodată aici, 
la biserica St. Cristóbal. În locul lui a venit un mincinos și 
un ucigaș care a împrumutat înfățișarea lui. Cred că a 
murit, părintele Flores. Probabil că a fost ucis. Ce părere 
aveţi? Ce faceţi în legătură cu asta? 

Peabody își păstră sobrietatea și tonul calm al vocii - 
lăsându-și propriile gânduri și păreri în afara acelei 
încăperi. 

— Îl cunoșteaţi pe bărbatul care și-a asumat identitatea 
părintelui Flores? 

— Lino Martinez. Un criminal. 

— Cum aţi aflat adevărata sa identitate? 

— Mi-am dat seama. Ea ridică din umeri, ferindu-și 
privirea. 

Prima minciună, cugetă Eve. 

— Cum? întrebă Eve. Cum v-aţi dat seama că era vorba 
de el? 

— După felul cum vorbea, după cum se purta, după felul 
lui de a privi. Ce mai contează? 

— Aţi lucrat alături de el la centrul pentru tineri, mai 
mult de cinci ani de zile, adăugă Eve. Aţi mers la biserică. 
De cât timp aţi aflat cine era el în realitate? 

— Ştiam ce știam. Ea își încrucișă braţele în dreptul 
pieptului, privind fix spre perete. Dar gestul acela de 
sfidare își pierdu din importanţă în momentul în care 
trupul ei fu scuturat de un scurt fior, aproape inobservabil. 
N-are importanţă de când. 

— Doamnă Turner, nu-i așa că cineva v-a dezvăluit 
adevărata sa identitate? Peabody o determină să se uite 
din nou la ea. Nu v-aţi dat seama de una singură. Vocea lui 
Peabody deveni mai blândă, parcă te invita să ai încredere 
în ea și să mărturisești, ceea ce Eve considera a fi unul 
dintre cele mai rafinate haruri ale partenerei ei. Doamnă 
Turner, aţi fost ameninţată de Penny Soto? 

— Ce motiv ar fi avut să mă amenințe? 

— Ca să se asigure că nu veţi spune nimic. Ca să se 
asigure că vă veţi asuma în totalitate uciderea lui Lino 
Martinez, nu-i așa? 

— Nu sunt obligată să vă spun nimic. 

— Pe dracu’. Eve se ridică de pe scaun atât de brusc, 
încât scaunul ei sări înapoi. Ei, Juanita dragă, dacă vrei 
spectacol, atunci spectacol să fie. Penny Soto ţi-a 
mărturisit că Lino Martinez te-a păcălit, că a păcălit pe 
toată lumea. Lino Martinez, cel care era vinovat de 
moartea fiului tău, se dădea drept preot. După aceea, ai 
reușit să-ţi dai seama cum stăteau lucrurile. După ce ţi-a 
mărturisit ea, ai reușit să vezi cine era el în realitate. După 
ce ţi-a spus totul despre cum a pus el bomba în locul acela 
și din cauza asta fiul tău a fost sfârtecat în bucăţi. 

Eve își trânti cu zgomot palmele pe masă, sprijinindu-se 
în ele și aplecându-se spre ea. Gestul și vorbele sale o 
făcură pe Juanita să tresară și, în ciuda aerului aceluia de 
sfidare, ochii ei străluciră, înotând în lacrimi. 

— Şi uite așa, ea te-a ajutat să pui totul la cale, să-ţi 
planifici răzbunarea pas cu pas. Ţi-a ghidat pașii, nu-i așa? 

— Dar voi unde eraţi? întrebă Juanita. Unde aţi fost când 
el mi-a ucis copilul? Unde eraţi când soţul meu și-a luat 
viaţa de atâta durere? Şi-a luat viaţa, și n-are să-l mai vadă 

niciodată pe Dumnezeu, pe Dumnezeu sau pe băiatul 
nostru. Asta a făcut criminalul acela nemernic. Voi unde aţi 
fost atunci? 

— Tu ai găsit plata perfectă. Eve lovi cu pumnul în masă. 
Trebuia să-l faci să plătească pentru Quinto. Dacă poliţia 
nu reușise, trebuia s-o faci tu. 

— Mi-a ucis singurul copil, singurul nostru băiat. Am stat 
de vorbă cu el, l-am învăţat să nu ia niciodată seama la 
piele - l-am învăţat că nu contează care e culoarea pielii 
tale sau a altora. Că toţi suntem copiii Domnului. Era un 
băiat cuminte. l-am spus, i-am spus că trebuie să 
muncească, l-am învăţat că fiecare dintre noi trebuie să ne 
câștigăm un rost în viaţă. Așa că el și-a luat o slujbă 
acolo... acolo unde l-au ucis. Fiindcă eu l-am sfătuit să facă 
asta. 

Lacrimile năvăliră pe obrajii ei, dând glas suferinţei. 

— Credeţi că are importanţă ce spuneţi sau ce faceţi 
dumneavoastră? Eu mi-am trimis copilul în locul în care a 
fost ucis. Credeţi că mai contează dacă în secunda asta o 
să mă ucideţi, dacă mă băgaţi la închisoare pentru câte zile 
mai am de trăit? Nici eu nu mai pot ajunge la Domnul, la 
fel ca și soțul meu. Nu ai cum să fii salvat dacă nu plătești. 
Eu nu pot spera și implora adevărata iertare. Eu l-am ucis 
pe ucigașul fiului meu. Şi nu-mi pare rău. Sper că o să ardă 
în focul Iadului. 

— Doamnă Turner. Vocea lui Peabody o liniști, o calmă. 
Dumneavoastră eraţi mama lui Quinto. El avea doar 
șaisprezece ani. Cred că pierderea suferită a fost de-a 
dreptul devastatoare. Cred că la fel de devastator a fost 
momentul în care Penny v-a mărturisit că omul pe care-l 
credeaţi părintele Flores era, în realitate, Lino Martinez. 

— Nu am crezut-o. La început, nu am crezut-o. Juanita 
își lăsă capul în palme. Eve mișcă din cap către Peabody, 
semn că totul era în ordine. De ce să-mi spună ea mie una 
ca asta? Fusese concubina lui, cu ani în urmă. Oare 

puteam să cred vorbele ei, să cred în ea? Am lucrat cu el, 
m-a împărtășit, m-am spovedit lui. Dar... 

— Ea v-a convins, punctă Peabody. 

— Lucruri fără importanţă. Felul în care mergea, felul 
cum se legăna. Baschetul, mândria lui nemăsurată. Se 
lăuda atât de mult cu talentul lui sportiv și cu priceperea 
lui deosebită în folosirea Internetului. Ochii lui. Dacă te 
uitai bine, dacă priveai cu mare, mare atenţie, observai. 
Observai ce era acolo, dincolo de privirea preotului. 

— Dar era posibil ca ea să fi minţit, insistă Eve. Ai ucis 
un om, bazându-te pe vorbele acestei femei? Pe vorbele 
târfei cu care umbla Lino Martinez? 

— Nu. Nu. Ea avea o înregistrare, îl înregistrase în timp 
ce stătuse de vorbă cu ea. Vorbea acolo despre cum îi 
păcălise el pe toţi. Cum făcuse el pe preotul, deși rămăsese 
un păcătos. Ea îi ceruse să-și spună adevăratul nume, iar el 
a izbucnit în râs. Lino 

Martinez, a spus el. Și a mai spus că nici măcar mama 
lui nu știa adevărul. Însă, cât de curând, avea să afle toată 
lumea, respectându-l și invidiindu-l. Peste puţin timp, 
aveau să afle toţi. 

— Penny a făcut înregistrarea asta pentru tine. 

— A spus că a înregistrat discuţia pentru ca eu să pot 
avea o dovadă. Că-i era rușine de ceea ce o pusese el să 
facă. Pentru ceea ce-o obliga și acum să facă. Ea îl iubise 
pe vremea când era o puștoaică, iar acum, când el se 
dusese din nou la ea, se îndrăgostise iar de el. Dar după 
aceea, el îi mărturisise tot ceea ce făcuse. Despre 
explozie... iar ea nu fusese în stare să suporte o asemenea 
povară. 

Juanita își șterse lacrimile. 

— Cine ar fi fost în stare? Numai un diavol ar fi putut. Ea 
nu era în stare. Ea îl descoperise pe Dumnezeu, își 
recăpătase forțele, așa că a venit la mine. 

— Și v-a ajutat, zise Peabody, pe un ton foarte scăzut, 
blând. Și-a dat seama cât de zguduită și deznădăjduită 
eraţi, așa că s-a hotărât să vă dea o mână de ajutor. 

— El nu avea de gând să dea socoteală pentru Quinto. 
Nu avea să plătească niciodată. Decât dacă eu îl omoram. 
Am reușit să fac rost de otravă. Aveam acces în biserică, în 
casa parohială, la chivot. Şi cu toate astea, am așteptat. 
Am mai stat pe gânduri, fiindcă a curma o viaţă, oricât de 
meritat ar fi, e un lucru îngrozitor. După aceea, Penny mi-a 
arătat o nouă înregistrare, una în care el vorbea despre 
explozia cu bombă, lăudându-se cu ceea ce făcuse. 
Povestea acolo cum se prefăcuse că pleacă din oraș cu 
câteva zile mai devreme, rămânând însă pe loc și urmărind 
cum magazinul sărise în aer. Sărise în aer în timp ce 
băiatul meu era și el înăuntru. Povestea cum urmărise 
totul în clipa aceea și plecase apoi la volanul mașinii sale. 
Își îndeplinise misiunea. 

Amintirea aceea o făcu să-și îndrepte spatele. Sfidarea 
apăru din nou în privirea ei în secunda în care se uită în 
ochii lui Eve. 

— Oare Dumnezeu voia să-l lase nepedepsit? 

— Povestește-ne în detaliu, Juanita, rosti Eve. Spune-ne 
cum ai procedat. 

— Bătrânul Ortiz tocmai murise. Ce om bun și iubit era! 
Am luat clipa asta ca pe un semn. Știam bine că biserica va 
fi plină de oameni, iar în altar se va afla ucigașul. M-am 
dus în casa parohială înainte ca Rosa să ajungă acolo, în 
timp ce părintele López și individul acela oficiau slujba de 
dimineaţă. Am luat cheile chivotului. Am așteptat plecarea 
părintelui Lopez de la slujbă, după care m-am strecurat 
înăuntru și am turnat otrava în vin. 

Trupul Juanitei începu să tremure din creștet până în 
tălpi. 

— Era vin, nu sângele Domnului, niciodată sângele 
Domnului. lar eu eram Mâna Domnului, așa mi-a spus ea. 

— Penny a spus asta? 

— Da, ea a spus că voi fi mâna Domnului, cea care-l va 
dobori. Așa că am rămas în biserică și l-am urmărit rostind 
acele rugăciuni false închinate acelui om minunat, după 
care am urmărit cum bea din vin. L-am văzut murind. Și la 
fel cum a făcut și el după moartea fiului meu, am plecat de 
acolo. 

— Te-ai confesat părintelui López, spuse Eve. Nu, el nu 
mi-a spus absolut nimic. Nu ar fi făcut așa ceva niciodată. 
Dar te-ai spovedit lui. De ce? A 

— Am sperat, cumva, că aș putea fi iertată. Insă 
părintele mi-a spus că trebuie să merg și să spun totul la 
poliție, că trebuie să mă căiesc în adâncul inimii mele. Dar 
nu mă căiesc. Cum să fac așa ceva? Dacă voi putrezi în Iad 
asemenea lui Lino, înseamnă că asta e voinţa lui 
Dumnezeu. Eu știu că băiatul meu e acum în Rai. 

— De ce nu ai povestit la poliţie sau părintelui Lopez tot 
ceea ce îţi mărturisise Penny? 

Furia îi coloră pomeţii. 

— Ea fusese la poliție. Nu a crezut-o nimeni. Nu aveau 
cum s-o creadă. Și, în afară de asta, mi-a spus că el 
intenţiona s-o omoare. I-a declarat că o va ucide în caz că îl 
trădează. Mi-a arătat vânătăile, locurile unde o lovise. Nu 
voiam s-o am pe conștiință. 

— Te-a păcălit, zise Eve fără menajamente, după care se 
ridică și se duse să-și umple un pahar cu apă. L-a păcălit 
pe Lino, te-a păcălit pe tine, iar voi doi aţi acţionat exact 
așa cum își dorise ea. El confecţionase bomba care l-a ucis 
pe fiul tău? Da, putem fi aproape sigure de acest lucru. El 
plănuise respectiva explozie? Sigur că da. Dar ceea ce 
lăsase Penny în urmă în clipa în care „îl descoperise pe 
Dumnezeu” era faptul că ea fusese aceea care-i ceruse ca 
explozia să fie una puternică, astfel ca victimele să fie în 
număr mare, ea fusese, de fapt, persoana care apăsase pe 
buton, coordonând totul. Ea l-a ucis pe fiul tău, Juanita. Iar 
tu ai fost unealta cu care ea l-a ucis pe Lino. 

Furia și pata de culoare dispărură brusc de pe chipul 
femeii, dar ea clătină din cap. 

— Nu vă cred. 

— Nici nu e nevoie. O să ţi-o dovedesc. Ideea e că nu ai 
îndeplinit voia Domnului, ci ai îndeplinit dorinţa lui Penny 
Soto. Nu ai fost mâna Domnului, ci a lui Penny Soto. Cea 
care e la fel de responsabilă ca și Lino Martinez pentru 
moartea copilului tău. Pentru gestul sinucigaș al soţului 
tău. 

— Minţiţi. 

— Şi totul pentru bani. Eve tăcu, lăsând gândul acela să- 
și facă efectul. N-ai întrebat-o niciodată, nu te-ai întrebat 
niciodată ce l-a făcut pe el să se întoarcă, de ce s-a dat 
drept preot timp de cinci ani de zile? 

— Eu... 

— Nu ţi-ai pus întrebarea. Nu ai făcut-o, fiindcă nu te 
puteai gândi decât la un singur lucru, la fiul tău. Dar 
întreabă-te în secunda asta. De ce ar fi ales un om ca el un 
asemenea stil de viaţă? Banii, Juanita, o groază de bani. 
Banii pe care i-a așteptat atâta amar de vreme, banii pe 
care dorea să-i împartă cu singura femeie pe care o iubise 
vreodată. Cu Penny Soto. Mulțumită ţie, ea nu mai trebuie 
să împartă nimic cu nimeni. 

— Nu e adevărat. Nu poate fi adevărat. Penny se temea 
că el o va ucide. O bătea, o obliga să facă tot felul de 
lucruri, și avea de gând s-o omoare. 

— Minciuni. Minciuni. Minciuni. Dacă era adevărat, de 
ce nu a plecat? Nu o mai reţinea nimic aici. Nu avea 
familie, nu avea prieteni adevăraţi, iar slujba pe care o are, 
o putea găsi oriunde în altă parte. De ce nu s-a suit în 
autobuz, plecând unde vedea cu ochii? 

— El a povestit că a urmărit momentul exploziei, după 
care a râs. Şi-a spus și numele adevărat. 

— Și a făcut toate astea de bunăvoie? Ar fi spus așa ceva 
femeii pe care urma s-o amenințe, s-o bată, s-o forţeze să 
facă anumite lucruri? Ia gândește-te! 

Respirația femeii deveni sacadată și șuierătoare. 

— Ea... Ea... 

— Mda, așa este. Ea. Dar de data asta, eu voi fi mâna 
Domnului. 

O dădu pe Juanita în grija lui Peabody, închizând ușa și 
lăsând în urmă hohotele de plâns ale femeii. Și, preţ de o 
clipă, se rezemă pur și simplu de ușă. Când intră în camera 
de supraveghere, îi găsi acolo pe Reo, pe Mira și pe 
părintele Lopez. 

— Aș putea vorbi cu Juanita, doamnă locotenent? întrebă 
López. Ca să o pot sfătui. 

— Deocamdată nu, dar dacă puteţi aștepta câteva 
minute pe coridor, o să aranjez s-o puteţi vedea. 

— Vă mulţumesc. Vă mulțumesc că mi-aţi dat voie să fiu 
aici. El se întoarse spre Reo. Sper că legea poate fi 
temperată cu ajutorul compasiunii. 

Eve aşteptă plecarea lui López. 

— Care va fi acuzaţia? o întrebă ea pe Reo. 

— Omor de gradul II. Aruncă o privire spre Mira. Cu 
circumstanţe speciale. O să cer între zece și cincisprezece 
ani, cu securitate minimă. În plus, va beneficia de o 
evaluare psihiatrică completă. 

Eve dădu din cap în semn de aprobare. 

— Nu va executa toată pedeapsa. Aici nu e vorba de 
reabilitare. Ci de salvare. 

— Trebuie să plătească, Eve. Mira o privi atent pe 
femeia aflată dincolo de geamul-oglindă, care continua să 
plângă. Nu de dragul legii, ci și pentru binele ei. Doar dacă 
își va ispăși pedeapsa, va putea suporta greutatea propriei 
fapte. Salvarea și-o va găsi odată cu iertarea. 

— Am înţeles. O vom aresta. 

— Mă nemulțumește foarte mult faptul că voi fi nevoită 
să renunţ la vacanţa aceea plătită de alţii, oftă Reo. Cunosc 
un avocat care ar accepta s-o apere pro bono. Dă-mi voie 
să mă ocup de acest aspect. Între timp, dă-mi-o mie pe 
scorpia aia de Soto, și să vezi ce ţi-o leg. 


407 


— Da, da, lucrez intens la asta. 

— Tinem legătura. Doctore Mira, noi ne vedem la 
petrecerea lui Louise. 

— Îţi mulţumesc că ai venit, îi spuse Eve doctoriţei, că i- 
ai împărtășit lui Reo punctul tău de vedere. 

— Cred că ar fi ajuns și singură la aceeași concluzie. Te- 
ai descurcat de minune, iar, la sfârșit, ai făcut-o praf, când 
i-ai dovedit că Penny e cea care a orchestrat totul. Acum ea 
va apela la confesorul său. Va încerca să obţină salvarea 
sufletului. 

— Numai de ea depinde. Am condus interogatoriul în așa 
fel încât să-mi ofere toate informaţiile legate de Penny. 

— Da, și multe altele. 

Eve înălță din umeri. 

— Tot ce-i posibil. 

Prin mulțimea de birouri de la Departamentul 
Omucideri, McNab își făcu loc cu graţie aruncându-i lui 
Peabody o privire răutăcioasă. Aceasta își exprimă mirarea 
printr-o ridicare de sprâncene. Fără să se lase impresionat, 
el continuă periplul șerpuitor până la biroul ei, după care 
își trânti dosul pe blatul acestuia. 

— Ia-ţi fundul ăla amărât de aici. Lucrez. 

— Tu iubești fundul ăsta amărât. Încă mai am urmele 
dinţilor tăi, pe care i-ai înfipt acolo azi-noapte. 

Ea mârâi, dându-se într-o parte. 

— Treaba asta n-are nicio legătură cu sexul. 

— Hai să luăm o mică pauză. 

— Ţi-am spus deja că am treabă. Se întoarse din nou cu 
faţa spre el. Poate că tu ai tot timpul din lume să te fâţâi pe 
aici, dar eu nu am. Cred că vei fi fericit să afli că în clipa 
asta redactez raportul bazat pe interogatoriul pe care i l- 
am luat Juanitei Turner, astfel că pe străzile New Yorkului 
nu o să mai umble o mamă îndurerată pe care o scorpie 
lacomă și fără inimă a folosit-o drept armă pentru a-și 
îndeplini propriile scopuri. 

El pocni cu degetele în genunchi, atent la faţa ei roșie și 
plină de furie. 

— Bine. Hai să luăm o mică pauză și să lămurim 
lucrurile. 

— Capul tău e la fel de slab ca și dosul. Ti-am spus, sunt 
ocupată. 

— Bun. McNab se uită spre biroul de vizavi. Hei, 
Carmichael, ti-ar plăcea să vezi cum eu și Peabody ne 
certăm, ca apoi să ne jucăm puţin de-a împăcarea? 

— Sigur. Carmichael făcu semn din mână, cu ochii la 
datele afișate pe monitorul din fața lui. Dar, mai întâi și 
mai întâi, să nu uitaţi să vă dezbrăcați. 

— Ce pervers, mormăi Peabody, ridicându-se totuși de la 
birou și ieșind pe coridor. 

McNab îi zâmbi larg lui Carmichael, urmând-o apoi pe 
Peabody. 

— Hei! Asta înseamnă că nu vă mai daţi jos hainele? 
strigă Carmichael în urma lor. 

— Poate că ţie ţi s-a părut distractiv... începu Peabody, 
dar se trezi cu spatele lipit de perete, chiar lângă aparatul 
cu răcoritoare, și sărutată apăsat. Căldura i se ridică din 
pântec până în creștetul capului. Reuși să-și ţină respiraţia 
chiar în secunda în care doi colegi în uniformă trecură pe 
lângă ei, oprindu-se apoi pentru a aplauda. 

— Iisuse! încetează. Ce Dumnezeu e cu tine? 

— Nu m-am putut abţine. Buzele tale erau acolo, iar mie 
mi-era dor de ele. 

— Doamne, că prost mai ești. Ea îl luă de mână, 
trăgându-l după ea pe coridor. Vâri apoi capul într-o sală 
de ședințe, după care îl trase înăuntru. Ascultă-mă. 

De data asta, se trezi cu spatele lipit de ușă, iar în timp 
ce buzele ei erau prizoniere, mâinile lui își făceau de lucru 
cu febrilitate. Ea uită de sine suficient de mult încât să-l 
apuce de fese și să-l strângă cu putere. După care, dându- 
și seama ce e cu ea, îl împinse. 

— Termină. Doamne, ce cocoș mai ești. 

— Cred că și pe cocoșel am urmele dinţilor tăi. El înclină 
capul. Dar tu nu ai vrut să spui că povestea asta n-are de-a 
face cu sexul, ai vrut să spui, de fapt, că nu vrei să aibă și 
conotaţii sexuale. 

El făcu un pas înapoi, strecurându-și palmele - spre 
regretul ei parțial și secret - în două din multiplele sale 
buzunare. 

— Eşti încă furioasă din pricina întâmplării de azi- 
dimineaţă, așa că dă-mi voie să te întreb următorul lucru: 
Vrei să fiu de acord cu tine în toate privinţele? 

— Nu, dar... Poate că da. Tu vrei să fiu de acord cu tine 
în toate privinţele. 

— Nu e chiar așa. Îmi place când ești de acord cu mine, 
fiindcă după aceea suntem foarte apropiaţi, ceea ce ne 
conduce la o partidă de sex - sau doar la un sentiment 
extrem de plăcut, știi tu despre ce vorbesc, și anume 
despre solidaritate. Dar, într-un fel, îmi place și când mă 
contrazici, fiindcă atunci ești așa de nervoasă și 
temperamentală, iar eu sunt nervos și îmi crește libidoul, 
ceea ce, iar, ne poate conduce la o partidă de amor, care 
acum nu-și are rostul. Dar, de obicei, când tu nu ești de 
acord cu mine, chestia asta mă face să reflectez. După 
care, îmi zic că și dacă nu-mi schimb părerea, ca să fiu de 
acord cu tine, tot e bine. Şi, în fond, asta e femeia pe care 
o iubesc. 

— Ei, la dracu”, zise ea peste câteva secunde. La naiba. 
A trebuit să fii lucid și deștept. Dar oricât ar fi încercat, se 

părea că nu era una dintre zilele ei bune. Și să mai ai și 
dreptate. Vezi tu, cred că mi-a fost milă pentru ea, pentru 
Juanita, și faptul că m-ai contrazis m-a făcut să mă gândesc 
că poate nu sunt un poliţist chiar atât de bun. 

— Dar nu înseamnă deloc că nu ai fi. El o lovi ușor și cu 
drag peste umăr. Ești deșteaptă, Peabody. 

— Adesea am impresia că nu sunt făcută pentru meseria 
asta. New York, Sediul Central al poliţiei, Dallas, o armată 
de polițiști. Și știi cum e, cineva se uită deodată cu atenţie 
și zice: Ce mama dracului, ia trimiteţi-o înapoi la fermă. 

— Ia gândește-te puţin, gândește-te de câte ori ai ajutat 
tu la prinderea unor nemernici. 

— Mda. Ea inspiră adânc. Daa. Dar... Juanita nu e unul 
dintre nemernicii ăștia. Nu e genul de om pe care reușești 
să-l bagi la închisoare și după aceea strigi: Mamăăă, ce 
treabă bună am făcut, hai să bem o bere. E greu să uiţi, 
știind că ai făcut ceea ce trebuia să faci. 

El o înghionti iar, privind-o direct în ochi. 

— Aţi soluţionat cazul? 

— Mda. 

— Asta-i tot ce contează. Tu nu poţi să fii și procuror, și 
judecător și membru al juriului. Tu îţi faci meseria. 

— Știu. Știu asta. Dar în cazul de faţă... Dallas a rezolvat 
câteva aspecte. Le-a avut de partea ei pe Reo, pe Mira, și 
până și preotul a dat o mână de ajutor. Juanita va trebui 
să-și ispășească pedeapsa, e adevărat, dar nu va fi chiar 
atât de groaznică cum ar fi putut fi. 

— Ei, celeilalte îi va fi mult, mult mai greu. Asta voiaţi tu 
și Dallas, la urma urmelor, nu am dreptate? Şi eu am ceva 
care s-ar putea să vă ajute. 

— Ce anume? 

— Tocmai mă duceam s-o anunţ pe Dallas, și în secunda 
aceea te-am văzut. Şi Doamna Trupușor mi-a luat minţile. 

— Hai să mergem. 

— Ei, ce-ai zice dacă mai rămânem cinci minute și... 

— Nu. Însă pufni în râs, strângându-l din nou de fese. 
Categoric nu. Dar în seara asta? Urmele acelea de dinţi vor 
fi și mai adânci. 

— La naiba, câtă pasiune. 


Aflată în biroul ei, Eve studia harta afișată pe monitorul 
computerului ei. Există mai multe variante prin care se 
poate întinde o capcană. Problema era - iar ea se putea 
ocupa și de problema asta, la nevoie că fiecare dintre 
proprietăţile Ortega era ocupată. Dacă ea intenţiona să 
înceapă o acţiune în incinta uneia dintre ele, fie ea cât de 
simplă și de eficientă, așa cum avea de gând, atunci 
trebuia să-i evacueze pe toţi cei aflaţi în clădire. 

Dacă s-ar fi întâmplat ceva, dacă un civil ar fi fost rănit, 
toată răspunderea ar fi căzut asupra ei. 

Dar existau variante, multiple variante, cugetă ea. Se 
răsuci cu faţa spre link, după care-l contactă pe Roarke la 
biroul său. Știind care era rutina, ea făcu o mică 
conversaţie, de obicei obligatorie, cu Caro, 
administratoarea lui Roarke. 

— E într-o ședință, îi răspunse Caro, dar dacă e ceva 
important, vă fac legătura cu el. 

— Nu. Ar putea fi important, își zise ea! Ai idee când 
termină? 

— Peste treizeci de minute are programată o nouă 
întâlnire. Așa că nu cred că va dura mai mult de atât. 

— E perfect dacă mă va contacta într-o jumătate de oră. 
Dacă însă va dura ceva mai mult, s-ar putea să apelez la 
ajutorul tău ca să-l întrerupi, așa că-ţi mulțumesc anticipat. 

— Mă bucur că vă pot fi de folos, doamnă locotenent. 

Eve își programă o cafea, după care reluă studierea 
hărții. 

— Dacă nu aveţi nimic pentru mine, spuse ea în clipa în 
care Peabody și McNab intrară în birou, atunci mai bine 
ștergeţi-o de aici. 

— Ce zici de un link aruncat la coș, pe care nu l-a 
aruncat Juanita? 

Eve înălță brusc capul, privindu-l febril pe McNab. 

— Dacă ai acolo o conversaţie în care Penny Soto 
vorbește despre crimă, atunci, data viitoare când vă jucaţi 
de-a iubiţeii la serviciu, o să mă fac că nu văd. Și, poate, 
cine știe, o să te apuc chiar eu de poponeţ. 

— Ei, dar câtă atenţie a mai primit dosul meu astăzi. 
McNab scoase din buzunar linkul sigilat, împreună cu un 
CD. Transcrierea e copiată pe CD. Apelantul a blocat, în 
cele din urmă transmisia video, dar vocea se aseamănă 
destul de bine. Așa că, anticipând, am ascultat interviul 
dintre voi două și Penny Soto. Se potrivește de minune. 

Eve smulse CD-ul din mâna lui, introducându-l în 
dispozitivul special al computerului ei. 

— Ultima dintre transmisii e cea concludentă, îi 
comunică McNab. 

— Computer, deschide ultima transmisie de pe CD. 


Sarcină preluată... Transmisia e doar vocală. Se derulează... 

— Bună, Pen... 

— Fără nume, ţii minte? Și să nu uiţi. E foarte important 
să arunci linkul în dispozitivul de reciclare, atunci când 
totul se va termina. Să nu uiţi. 


Zâmbetul lui Eve se lăţi. 

— Nu uit, dar... 

— Mă gândeam că poate ai tu nevoie de cineva cu care 
să stai de vorbă, ca să știi că ai o prietenă, cineva care 
înţelege ce ai mâine de făcut. 

— M-am rugat, m-am rugat toată ziua, toată ziua, ca 
Dumnezeu să mă ajute. Ca să-mi dea puterea de a face 
totul așa cum trebuie. Să văd ce e bine. Nu sunt sigură... 

— În seara asta, m-a violat iar. 

— Nu, 000, nu. 

— Am reușit să trec și peste asta. Cu ajutorul rugăciunii, 
știind că nu o să se mai repete. Nu se va mai repeta una ca 
asta, fiindcă tu îl vei împiedica. Mi-e teamă, dacă nu aș ști 
asta, n-aș rezista. Adică, cred că mi-e teamă, mi-e teamă că 
sunt gata să-mi iau viața, ca să scap de calvar. 

— Nu, Pen... nu, nu trebui să te gândești niciodată, 
niciodată la așa ceva. Niciodată nu ar trebui să curmăm cel 
mai preţios dintre daruri. O viaţă. O viaţă. Și tocmai de 
aceea mă întreb, îl întreb pe Dumnezeu. Chiar și după tot 
ce s-a întâmplat, am eu dreptul să-i iau viaţa? 

— El l-a omorât pe fiul tău, pe soţul tău. A ucis atât de 
mulți oameni, și nimeni nu a reușit să-l oprească. Acum el 
își bate joc de Dumnezeu. Și... astă-seară, după ce m-a 
violat, mi-a spus că s-a plictisit. S-ar putea să plece... și să 
mă ia cu el. Dar, înainte de asta, are de gând să pună o 
bombă în biserică. Vrea să sară în aer. Într-o duminică, așa 
mi-a spus, fără ca nimeni să-și dea seama de nimic, în clipa 
în care biserica va fi plină de oameni, atunci are el de gând 
s-o pună. 

— Nu. Nu. Oooo, Doamne, nu. 

— Tu ești singura noastră speranţă. Dumnezeu ţi-a 
încredinţat ţie această misiune. Eşti singura care poate 
face asta. Tu ești acum Mâna Domnului. Mâine. Promite-mi 
că mâine îl oprești definitiv, altfel nu știu dacă voi 
supravieţui acestei nopţi. Spune-mi, promite-mi că vei 
pune capăt acestui coșmar, astfel ca el să primească în 
sfârșit pedeapsa Domnului. 

— Da. Da. Mâine. 

— Promite-mi. Jură-mi pe fiul tău. Pe fiul tău care nu mai 
e. 

— Îţi jur. Îţi jur pe Quinto al meu. 

— Distruge linkul. Nu uita. Când termini ce ai de făcut, 
distruge linkul. 

— Dumnezeu să te binecuvânteze. 

— Vocile se potrivesc de minune - apelant: Penny Soto, 
apelat: Juanita Turner. Sunt absolut sigur, zise McNab. 
Mie mi se pare a fi o conspirație în vederea comiterii unui 
asasinat. 

— Da, toţi ne-am dat seama de acest lucru. Și acesta va 
fi și punctul de pornire a acuzării pe care o vom formula. 

— Gata, dosul meu e pregătit să primească acele 
îmbrăţișări, anunţă McNab, dar femeile îl ignorară 
complet. 

— Cred că Juanita a uitat să arunce linkul, comentă 
Peabody. 

— Nu. Nu a uitat. Avea nevoie, avea nevoie să mai 
asculte înregistrarea înainte să-i ia viața, și după aceea. 
Avea nevoie să asculte tot ceea ce-i declarase Penny, iar 
asta o ajuta să-și ușureze conștiința. Da, cu ajutorul 
înregistrării, vom reuși să o aducem în boxa acuzaților pe 
Penny și s-o facem responsabilă, în parte, pentru cele două 
explozii. Dar asta nu înseamnă că reușim s-o închidem. 

Va trebui să învârtim cheia mai mult în broască, își zise 
Eve. Putin, puţin mai mult. 

— Atunci, poate fi acuzată, retroactiv, și de moartea lui 
Flores și a lui Ortega, de frauda respectivă, continuă ea. 
lar frauda va atrage după sine și celelalte fapte. Dacă 
facem totul ca la carte, ea nu va mai vedea niciodată 
lumina zilei. Așa că e musai să facem totul ca la carte, fir- 
ar să fie. 

Linkul ei emise un bip scurt. Aruncând o privire spre 
apelul afișat pe ecran, ea realiză că Roarke era cel care o 
căuta. 

— Rezervaţi-mi una din sălile de întruniri, vreau să-i 
chemaţi și pe Baxter și pe Trueheart. 

— Se ocupă de Penny. N 

— Eliberati-i de sarcina respectivă și chemati-i aici. In 
treizeci de minute avem ședință. Hai, la treabă, adăugă ea, 
și ia-ţi și dosul cu tine. Răspunse la link: Dallas. 

— Cu ce te pot ajuta, locotenente? 

— Deţii vreo proprietate - comercială sau rezidenţială de 
preferinţă situată în Upper East Side, care să nu fie 
închiriată? 

— Cred că da. De ce? 

— Am nevoie de ea câteva ore. 

— Dai vreo petrecere? 

— Cam așa ceva. În El Barrio sau în apropierea zonei 
respective. Ar fi glazura. 

— Ce spui de un duplex cu patru etaje pe East 95, carea 
fost renovat de curând? 

— Dar de unde l-ai scos, dintre fese? 

— Nu. Am căutat. El îi surâse rapid și amuzat. E ceea ce 
voiai? 

— Da, se potrivește destul de bine. Am nevoie de adresa 
exactă, de situaţia legală a clădirii, de valoarea ei de piaţă 
la ora actuală, prostii de felul acesta. Dacă reușesc să fac 
rost și de coduri ca să pot intra... Ea se uită la ceas... până 
Ia ora 16:00, ar fi perfect. 

— Hei, credeam că noi avem treabă doar cu glazura de 
pe tort. În orice caz, te caut eu mai târziu. 

Eve studie din nou harta. Era posibil să funcţioneze. 
Trebuia să funcţioneze. Ea îl apelă din nou pe Feinburg. 

— Va trebui să veniţi la sectie. 

— Doamnă locotenent, cum am încercat să vă explic și 
mai devreme, am clienţi programaţi pe parcursul întregii 
zile. 

— Va trebui să reprogramaţi toate aceste activităţi. Am 
nevoie de dumneavoastră aici, la Departamentul 
Omucideri, în mai puţin de o oră. Doar nu vreţi ca acei 
clienți ai dumneavoastră să afle că aţi luat parte la o 
fraudă de proporții, care include și câteva crime, comise în 
ultimii șase ani. Am dreptate? 

— O să vin la secţie cât pot de repede. 

— Sigur că veţi veni, mormăi Eve după ce încheie 
convorbirea. 

Adună tot ceea ce-i era necesar, verifică numărul sălii de 

Întruniri rezervate de Peabody, după care îl sună pe 
comandant, punându-l la curent cu ultimele noutăţi în timp 
ce se îndrepta într-acolo. 

— Înregistrarea vocală și declaraţia doamnei Turner 
sunt suficiente pentru o a aresta pentru crima de la 
biserica St. Cristobal. 

— Da, domnule. 

— Vrem ca acest caz să se rezolve, locotenente. Mulţi 
vor simpatiza cu Turner, presa va dezbate și ea intens 
subiectul. Iar arestarea lui Soto va linişti puţin lucrurile. 

— Am de gând s-o închid, dar nu numai atât. 
Operaţiunea de faţă mă va ajuta în acest scop. O să muște 
momeala. Lăcomia a îndemnat-o să-i ceară Juanitei să-l 
omoare pe Lino. Tot de lăcomie mă voi folosi și eu ca s-o 
determin să pice în capcană. Nu mai are scăpare. Și odată 
ce pică, va fi închisă pentru fraudă, iar frauda aceea o va 
determina să fie acuzată și de dispariţia lui Ortega și a lui 
Flores, și posibil și a lui Chavez. Încă trei crime pe răboj. 

— Ca suspectă. 

— Da, domnule. O parte din povestea asta o pot folosi, o 
pot folosi ca să ung roțile și s-o fac să mărturisească 
implicarea sa în cele două explozii cu bombă. 

— Ai la dispoziţie și ziua, și operaţiunea de care 
pomeneai. Dacă ceva începe să meargă prost, atunci 
încearcă s-o prinzi în gheare pentru omorul de la St. 
Cristóbal. Și să nu-i dai drumul, fie ce-o fi. 

— Da, domnule. Ea închise și intră în sala de întruniri. 

— Ușurarea plutește ușor către centrul orașului, 
locotenente, începu Peabody. Baxter și Trueheart trebuie 
să sosească. Va dura mai mult de treizeci de minute. 

— În regulă. Ia legătura cu detectiv Stuben de la 46 și 
întreabă-l dacă el și fostul lui coleg vor să ia parte la 
operaţiune. 

— Pot să-i spun despre ce e vorba? 

Spune-le că acele cazuri ale lor își găsesc, în sfârșit, 
rezolvarea. Tu ești încă aici? i se adresă ea lui McNab. 


417 


— Ai spus că e ședință, dar nu mi-ai spus că eu ar trebui 
să plec. 

— De fapt, s-ar putea să-mi fii de folos. Am dat de 
avocatul nemernicului și omul vine în clipa asta la secţie. 
Trebuie să pui la cale o D&C, ca și cum transmisia ar veni 
de la aparatul lui. Poate că ea știe să verifice o chestie de 
genul acesta, poate că Lino i-a arătat cum se verifică o 
transmisie. lar eu o vreau chiar aici. Vreau ca toate 
mesajele, convorbirile să fie puse sub urmărire și copiate - 
și mai vreau să faci tot ceea ce fac așii IT-ului ca să 
identifice o unitate anume, locaţia sau contul. 

— Mă descurc. 

— Atunci, la treabă. Eve așeză fotografia lui Penny Soto 
în centrul panoului. Asta pentru că azi o prindem. 

În mai puţin de un ceas, încăperea fii pusă la punct, în 
timp ce McNab se ocupa de amenajarea unui centru IT. Pe 
panou, fuseseră așezate fotografii ale tuturor victimelor 
care aveau sau puteau avea legătură cu Penny. 

În clipa în care Feeney intră în încăpere, Eve ridică din 
sprâncene, surprinsă. 

— Salut. 

— Salut. Dacă tot îi furi pe unii dintre băieţii mei pentru 
operaţiunile tale, măcar să știu și eu de ce. 

— Scuze. Ea își dădu părul pe spate. Ar fi trebuit să te 
sun. Am avut foarte multă treabă. 

— Am auzit. El făcu o tură prin staţia IT, examinând 
opera lui McNab. Mâinile lui erau înfundate în buzunarele 
mari ale pantalonilor mult prea largi. Așa că m-am gândit 
să particip și eu. 

— Îţi mulţumesc pentru ajutor. Baxter, Trueheart, rosti 
ea în clipa în care cei doi bărbaţi intrară pe ușă. O să 
sosească și doi anchetatori de la 46. li aştept înainte de a 
începe scurta noastră ședință. Va trebui să... Se 
întrerupse, încruntându-se în secunda în care Roarke intră 
cu pas grăbit în încăpere. Îi ieși în întâmpinare. Era 
suficient să-mi dai datele necesare. 

— E vorba de datele mele, de proprietatea mea. El îi 
zâmbi. Voiam să particip și eu. li oferi un CD, după care 
plecă repede spre staţia IT, pentru a verifica situaţia 
alături de Feeney. 

După sosirea lui Stuben și a colegului acestuia, Kohn, ea 
făcu prezentările, apoi expuse pe scurt, pentru toată 
lumea, profilul lui Penny Soto. 

— Deocamdată menţinem sub tăcere arestarea Juanitei 
Turner. Vreau ca Penny să aibă o surpriză în privinţa asta, 
imediat ce vom reuși s-o aducem aici. Avem înregistrarea 
cu avocatul. Dacă McNab își face treaba ca la carte, atunci 
vom reuși să copiem pe computerele de la secţie toate 
transmisiile și convorbirile ei, aflând de unde, cum și ce 
comunică. O altă capcană. Şi uite așa o ademenim aici. 

Ea descărcă în computer informaţiile de pe CD-ul lui 
Roarke, cercetând imaginile care înfățișau clădirea 
respectivă și derulându-le pe ecran. 

— O proprietate care nu e închiriată - deci acolo nu 
există civili. Avocatul o să ia legătura cu ea, o să-i 
vorbească despre această proprietate - insinuând că 
partenerul ei știa de existenţa acesteia - ea adăugându-se 
la moștenirea care rezultă în urma morții recente a vărului 
bătrânului Ortega. E vorba de chestiuni avocăţești, ea n-o 
să facă prea multe cercetări. Atâta vreme cât Jose Ortega 
va fi numit moștenitor etc., etc.... ea va primi toate 
profiturile aferente. El o să facă un periplu abil, pomenind 
de escrocherii, de asigurări, de valorile de piață, de taxe și 
alte chestiuni asemenea. Și după aceea va declara că ezită 
în privinţa transmiterii codurilor de acces. Ea o să și le 
dorească, o să le ceară. Şi cât ai clipi, se va aduce acolo, ca 
să arunce o privire la faţa locului. O să le folosească. Şi în 
clipa aceea, o prindem. O să-i luăm urma. Eve postă harta 
pe ecran, solicită o mărire a imaginii în zona străzii 95. 
Baxter şi Trueheart vor supraveghea aici și aici. 
Vestimentaţia nu trebuie să dea de bănuit. Domnilor 
Stuben și Kohn, veţi supraveghea partea asta a duplexului? 

— Cu mare plăcere. 

— Peabody și cu mine ne vom posta aici. Echipa IT și 
mașinile, dincoace. O atragem înăuntru și apoi o săltăm. 
Trebuie să fiți foarte atenţi în caz că ea devine agitată. O 
aduceţi la secţie și o arestaţi pentru evenimentele din 
2043. Întrebări? 

Mai trecură douăzeci de minute până ce reuși să-l aducă 
pe avocat la secţie. 

— Acesta e textul pe care trebuie să-l spuneţi. Eve îi 
oferi o foaie imprimată. Puteți folosi propriile 
dumneavoastră vorbe, punând accentul pe aspectele 
legale, dar textul acesta trebuie să fie folosit și el. 
Inţelegeţi? 

— Nu în totalitate. Dacă ar fi fost vorba de o proprietate 
aflată în probe, cu siguranţă l-aș fi informat imediat pe 
domnul Aldo... sau, în fine, pe persoana pe care o credeam 
a fi domnul Aldo. 

— Dar de unde știe ea că nu aţi luat legătura cu ea? 
Puteţi fi cât de vag doriţi. Avocaţii se pricep să fie cât de 
evazivi și de neînţeleși vor ei. Vreau ca ea să-și dorească să 
cumpere această proprietate. Duplexul acesta, la un preţ 
de piaţă corect de 8,3 milioane. Vreau ca ea să fie atrasă 
de ofertă, să ceară informaţii suplimentare. Aceasta e tot 
ceea ce trebuie să faceţi. 

— Da, da, dar... 

— Aș putea să renunţ la ajutorul dumneavoastră, 
domnule Feinburg, dar nu-mi doresc ca ea să miroasă, 
absolut deloc, care sunt regulile acestui joc. O să creadă că 
ideea e a dumitale, fiindcă chiar așa va fi. Şi o să creadă și 
ceea ce se spune despre această proprietate, fiindcă, hei, 
ea valorează 8,3 milioane de dolari. Treci la treabă și 
rezolvă. 

— Folosiţi mesageria vocală sau mesajele scrise? îl 
întrebă McNab. 

— Ăăăă, mesageria vocală. 

— Bun. Faceţi ce aveţi de făcut, dar nu autorizaţi 
trimiterea. De asta mă voi ocupa eu. Când o fi cazul, 
adăugă McNab. 

— În ordine. Feinburg se așeză, expirând aerul cu 
putere. Dictă numele destinatarului, numele contului, după 
care trecu la dictarea textului. 

Eve mișcă din cap aprobator în timp ce el vorbea. Da, 
folosea stilul avocăţesc, pentru că utiliza zece cuvinte, deși 
era suficient unul singur. Ştia cu exactitate ce spunea, dar, 
cu toate astea, abia dacă înţelegea jumătate din text. 

li făcu semn lui McNab să expedieze e-mailul. 

— Şi acum? întrebă Feinburg. 

O să mutăm staţia IT pe portabil. Ea nu are acum nici 
adresa, nici codurile de acces. Dar o să le vrea. In clipa 
când face rost de ele, noi suntem deja acolo. Haideţi, 
mergem acolo, pregătim totul, după care o prindem și 
încheiem și capitolul acesta. 


La duplex, Roarke le conduse pe Eve și pe Peabody la 
intrarea cea mai vestică a clădirii cu pricina. Urmări atent 
cum cele două polițiste aleseră, în cele din urmă, cea de-a 
doua intrare. 

— Crezi că ea va veni mai întâi în partea asta. 

— Vreau să vizualizez momentul când o vor prinde. Dar, 
ai dreptate, cred că pe aici o să treacă mai întâi. Dar tu nu 
trebuia să fii în mașina celor de la IT? 

— Mai degrabă aș rămâne cu tine și cu Peabody. El roti 
privirea de-a lungul holului de mici dimensiuni, studiind 
atent coridorul și încăperea aflată pe partea stângă. Mai 
trebuie puţin lustruit pe ici, pe colo, dar cred că arată 
destul de frumos, nu? 

— Aranjamentele sunt originale, nu-i așa? Fratele meu 
ar face în pantaloni, nu altceva. 

— Iisuse, Peabody. Dacă vrei să faci un tur pe aici, de 
ce... Se întrerupse, scoțând imediat staţia din buzunar. 
Dallas. 

— A mușcat momeala, îi spuse Feeney. McNab e pregătit 
să prelucreze răspunsul avocatului. 

— Mai daţi-i răgaz vreo douăzeci de minute. Lăsaţi-o să 
transpire puţin. După care îi expediaţi răspunsul. Luă 
legătura apoi cu ceilalți membri ai echipei. Acum, stăm în 
așteptate. Şi nu va dura mult, oricum. 

Felinarele stradale se aprinseră. Eve tocmai urmărea 
cum acestea străluceau în lumina palidă a asfinţitului, în 
clipa în care Baxter îi dădu un bip, exact o oră mai târziu. 

— Suspecta se apropie de Strada 95, venind din direcţia 
vest. E fără automobil. Cămașă roșie, pantaloni negri, 
geantă neagră de mână. Merge în pas grăbit. Cred că în 
mai puţin de un minut ajunge la locaţia respectivă. 

— Am înţeles. Rămâi pe poziţie. Nimeni nu se mișcă 
până ce ea nu intră în clădire. Haide, intră, adăugă Eve. 
Haaaai, hai, vino încoace. 

— Dallas, a ajuns la ușă. E pe terenul tău. 

— Rămâneţi pe poziţii. Hai, scorpie, apropie-te, îi zise ea 
în gând. Văzu, din poziţia în care se afla, că luminiţele 
sistemului de securitate își schimbă culoarea din roșu în 
verde în momentul în care încuietorile se deschiseră. Ea 
aşteptă, rămânând în aceeași poziţie, și după ce Penny 
intră, închise rapid ușa în urma ei. 

Penny se uită în direcţia scării, în timp ce pe chip îi 
apăru un rânjet imens. După aceea, Eve aprinse lumina. 

— Surpriză. 

— Ce mama dracului e asta? Penny se îndreptă repede 
spre ieșire. 

— E o mică petrecere pe care eu am intitulat-o „Te 
arestez!” - pentru fraudă, pentru falsificarea unor 
documente oficiale, pentru folosirea unei identități false, 
pentru fraudă pe Internet, ca să spunem lucrurilor pe 
nume. Pentru conspirație la crimă. La acuzaţia respectivă 
se mai adaugă multe altele. Și suntem abia la început. 

— Toate astea sunt niște mizerii. Tu ești o mizerie. 

— Dacă încerci să ieși pe ușa aceea, asta înseamnă că te 
opui arestării. 

— Ai mai încercat o dată să mă ameninţi cu mizeria asta, 
nu-i așa? Așa că scutește-mă. Penny se răsuci pe călcâie, 
deschizând ușa. În clipa în care Eve se repezi în direcţia ei, 
ea se întoarse din nou, scoțând la iveală un cuţit. 

Cuţitul agăţă mâneca de la bluza lui Eve, vârful 
atingându-i pielea și pătrunzând-o. Încercă s-o atace din 
nou, iar Eve abia apucă să evite lovitura. 

— Şi tu ai mai încercat o dată să lovești cu mizeria asta, 
îi aminti ea lui Penny. 

Aflat în urma ei, Roarke puse palma pe braţul lui 
Peabody. 

— Nu, îi spuse el, în clipa în care Peabody vru să scoată 
arma. Eve își dorește să rezolve singură situaţia. 

— Iisuse, tu chiar ești idioată. Eve scoase arma din 
dotare. Cuţit. Încărcare la maxim. Hei, tu alegi. Ori îl lași 
jos, ori te pun la pământ. Şi să știi că abia aştept. 

— Dar eu nu am nevoie de cuţit ca să te distrug, scorpie. 

Penny aruncă cuțitul, iar acesta alunecă cât colo pe 
podea. 

— Se pare că ai nevoie de o bătaie bună. 

— Aaa, mă provoci? Ador provocările. Așa că, la naiba. 
Roarke. 

Cu o privire peste umăr, Eve îi aruncă acestuia arma. 

— Ia pune-mă la încercare, o invită ea. 

Ura și încântarea se iviră deodată pe chipul ei în 
secunda în care Penny o atacă. Simţi cum sângele se ridică 
tot în inimă și apoi năvălește în creier. Durerea rănii din 
braţ o ajută să se concentreze. Reuși să evite pumnul lui 
Penny, deși știa bine că dispunea de o forță incredibilă. 
Primi o lovitură - o izbitură puternică în șold - și simţi cum 
unghiile femeii se înfig și apoi alunecă rapid pe maxilarul 
ei. 

Eve se mișcă încolo și încoace, pară loviturile, primind 
câte o lovitură ici și colo. Între timp, citi plăcerea sălbatică 
ce strălucea în ochii lui Penny. 

— Nu ești în stare să lupţi, zdreanţă ce ești, ţipă Penny. 
Copoi fricos. 

— O0oooooo. Ne luptam? Nici nu mi-am dat seama că am 
început. Fie, atunci. 

In clipa aceea se repezi spre ea. Braţul ei lovi scurt 
capul lui Penny, dându-i-l pe spate, asemenea unei mingi 
care se balansa când înainte, când înapoi. După care urmă 
o rundă frumușică de lovituri în stomac. Upercutul o făcu 
din nou să sară. Și, în final, croșeul de dreapta, lovitura de 
graţie, o trânti la podea. 

— Ultima lovitură? Eve se aplecă, în vreme ce Penny 
zăcea inconștientă la picioarele ei. Lovitura asta a fost 
pentru Quinto Turner. Chemaţi o dubă, ordonă ea, după 
care îi făcu semn lui Roarke să-i înapoieze arma. 

— Nasul îţi sângerează, locotenente. 

— Mda. Peabody, ai notat că nasul meu sângerează? 

— Da, şefa, și braţul la fel. 

— Iar rănile respective au survenit în clipa în care 
suspecta încerca să scape de arestare, căreia i s-a și opus, 
ceea ce înseamnă că a atacat un ofițer de poliţie, încercând 
să-l omoare? 

— Da, peste toate cele, da. 

— Perfect. Multumesc, spuse ea în clipa în care Roarke îi 
oferi o batistă. 

El se apropie, acoperind cu palma recorderul fixat la 
reverul hainei ei. 

— Tu ai vrut ca ea să te atace. Te-ai jucat cu ea, 
provocând-o să te atace, ca să poţi avea drept dovadă 
vânătăile și tăieturile acestea. 

— Tot ce se poate. Dar chestia asta va fi foarte greu de 
dovedit. Trebuie s-o duc la secţie, s-o arestez. E 

— Vin și eu cu tine. S-ar putea să fie nevoie de mine. În 
plus, trebuie să mă ocup și de braţul tău. 

Penny solicită prezenţa aceluiași avocat, acuzând poliţia 
de brutalitate și de comiterea unei false arestări. Montoya, 
ca un bun avocat, începu să urle că-i dă în judecată, chiar 
și în clipa în care Eve sosi la secţie, purtând pe braţ o rană 
sângerândă și proaspătă și câteva zgârieturi frumușele pe 
maxilar. 

— Ia să mai privim noi o dată înregistrarea asta, ca să 
lămurim lucrurile, nu de altceva. Derulaţi înregistrarea. În 
timp ce pe ecran se derulau imaginile surprinse la duplex, 
cu Penny care se repezea spre ieșire, lovind apoi cu cuțitul, 
Eve continuă: Din moment ce ne pregăteam de o arestare, 
evident că  recorderul era pornit, iar înregistrarea 
dovedește cât se poate de clar că suspecta m-a atacat cu 
un cuţit pe care îl avea asupra sa. De fapt, a mai făcut și 
altă dată exact aceeași manevră. 

De aceea m-am și gândit că va repeta gestul, își zise Eve. 

Ea închise recorderul. 

— Acuzaţiile sunt: atac cu o armă albă și tentativă de 
omor asupra unui ofiţer de poliţie. Asta înseamnă ca va 
primi cincizeci de ani de detenţie. 

— E o mizerie. 

— Ooo, Penny, e a treia oară când spui chestia asta. 
Avem înregistrarea, avem martori, avem raportul 
medicilor, avem tot ce ne trebuie. Tehnicienii noștri IT - 
care au avut autorizaţia necesară - au reușit să pună sub 
urmărire PC-ul tău portabil, și am verificat transmisiile 
semnate de Feinburg și răspunsurile date acestuia. 

— Toate astea nu au nicio valoare. 

— Penny, încercă să intervină avocatul. 

— Absolut nimic! 

Ea îl lovi pe Montoya în umăr, dându-l la o parte. 

— Era afacerea lui Lino. Eu doar am preluat-o. La 
dracu', și de ce nu? Nu am făcut altceva decât să mă duc 
acolo, ca să vizitez casa aceea afurisită. Nu e crimă să intri 

într-o clădire, din moment ce blestematul de avocat îţi 
oferă codurile cu ajutorul cărora poţi intra acolo. 

— Te-ai înșelat. Ai comis o nouă fraudă. Dar, poate că o 
să-mi doresc să rezolvăm cumva aspectul acesta, povestea 
aceea cu atacul asupra mea, dacă îmi spui unde se află 
Miguel Flores, Jose Ortega și Stephen Chavez. Vrem să 
închidem și acest caz. 

Eve se ridică, asigurându-se că Penny observă iritarea 
întipărită pe chipul ei. 

— Șefii mei își doresc mult să închidem cazul acesta, așa 
că putem încheia o înţelegere în privinţa faptului că m-ai 
atacat cu un cuţit și că ai comis o nouă fraudă. 

— Ce fel de înţelegere? 

— Vom renunţa la acuzaţia de fraudă în favoarea 
falsificării de documente. lar acuzaţia de tentativă de omor 
asupra unui polițist o vom preschimba în opunere în 
vederea arestării. Așa că iei doar câţiva ani, nu vreo 
șaptezeci. 

— Propunerea se înregistrează. 

— Da, așa e. Sper că nu vei accepta. Sper că nu. 

— O clipă, vă rog. Montoya se apropie, șoptind ceva la 
urechea lui Penny. Ea înălță din umărul osos. 

— Poate că Lino mi-a povestit câte ceva. 

Eve se trânti în scaun, prefăcându-se supărată, 
decepţionată și plină de nervi. 

— Datorită superiorilor mei, ai avea șansa să faci o 
adevărată afacere, Penny. Dar, în caz că acest „câte ceva” 
nu dă rezultate, atunci afacerea pică, să știi. 

— Bun, am o mulţime de informaţii, așa că ia de aici și 
papă, rosti Penny printre dinţi, aplecându-se peste masă. 
Lino și Chavez s-au împrietenit cu Ortega, dându-și seama 
că-i pot fura o parte din ce-i lăsase babacul. S-au jucat cu 
el o vreme și i-au luat vreo două sute de mii de dolari. 
Chavez a dat din nou de urmele lui, așa că l-au mai păcălit 
o dată. Lino a spus pe urmă că a pus la cale o înscenare, 
gândindu-se cum să-i fure lui Ortega sediul unde se afla 


426 


cartierul nostru general. Acesta e preţul - sau era, mă rog 
fiindcă idiotul moare. Ei se pricopsesc cu un cadavru, iar 
Lino e extrem de furios. 

Se rezemă de spătarul scaunului, pufnind în râs. N 

— Asta până își dă seama cum trebuie să acționeze. Il 
duc departe, în deșert, și-l îngroapă. Iar Lino face, imediat, 
schimbarea aia de identitate. Are talent, mai ales că are și 
o parte frumușică de la nemernicul ăla, din ceea ce 
câștigase Ortega în Vegas. Investește banii, după care face 
rost de un certificat de căsătorie pe numele său și al lui 
Ortega. Oricum, Ortega îl îndrăgise în mod deosebit și, 
vreme de aproape trei luni de zile, locuiseră împreună în 
casa lui cea mare și elegantă. 

Penny își privi alene unghiile vopsite în roșu și negru. 

— Certificatul de căsătorie e antedatat, fiindcă el îi 
plătește pe niște ţipi pe care îi cunoscuse în Taos, mai de 
mult, ori ceva de genul ăsta, ca să-i determine să vină până 
aici și să declare că-i cunoscuseră cu ceva ani în urmă pe 
așa-zisul Aldo și pe Ortega. Și că cei doi aveau un mariaj 
fericit. 

Ea își dădu capul pe spate, pufnind în râs. 

— Da, Lino știa să se protejeze, așa era el. Sau, mă rog, 
în cea mai mare parte. Așa că se duce și anunţă dispariţia 
lui Ortega. Acum, gata, s-a aranjat destul de bine. Ba chiar 
foarte, bine, fiindcă aici, în oraș, Ortega deţine o grămadă 
de milioane de dolari, investiţi în proprietăţi și alte porcării 
de genul ăsta. 

— Dar e obligat să aștepte șapte ani. 

— Desigur. Își dă seama că va păstra numele de Aldo, 
numai că nu poate să revină aici cu numele respectiv - își 
schimbase doar puţin barba, tunsoarea. Oricine ar fi dat cu 
ochii de el, și-ar fi dat seama. Imediat după aceea, 
preoţelul ăla îi cade în plasă. Lino mi-a declarat că nu 
avusese de gând să-l ucidă. Dar chestia asta i-a dat ideea, 
înţelegeţi? Avea de gând să-și facă niște documente false, 
să găsească ceva, poate chiar să revină aici sub identitatea 

unui preot indian, ceva de felul ăsta. Dar Chavez a vorbit 
prea mult, preotul a început să priceapă despre ce e vorba, 
și-a vârât nasul unde nu trebuie, și Chavez l-a ucis. L-a 
ciopârţit rău de tot, așa zicea Lino. Lino era, într-un fel, un 
om credincios, știaţi? Nu-i plăcea ideea de a ucide un preot 
în felul ăsta. Ghinion, mânia lui Dumnezeu, fie ce-o fi. 

— Mda, cred și eu că s-a simţit prost. 

— Suficient de prost ca să-l lichideze pe Chavez. A spus 
că a încercat să-l împiedice pe Steve să-l ucidă pe preot și 
să-l taie în bucăţi și, uite așa, dintr-odată, s-a întâmplat. În 
afară de asta, se cam săturase s-o tot dea în bară. I-a 
îngropat tot acolo unde îl îngropaseră și pe Ortega. 

— Unde anume? 

— Vreţi să știți locul? Privirea lui Penny căpătă un aer 
șmecher. Pot să vă spun și locul, dar acuzaţiile pică... 
toate, toate. 

— Clienta mea deţine o informaţie valoroasă, sublinie 
Montoya. Cooperează cu dumneavoastră. Dacă vreţi și alte 
informaţii, dacă vreţi să fie și în continuare la fel de 
cooperantă, atunci părerea mea e că trebuie să renunţați 
la acuzaţii. Sunt convins că familiile acestor oameni vor 
dori ca acest caz să fie închis, soluţionat. 

Eve nu a fost nevoită să simuleze o privire dezgustată. 

— Îmi spui care e acel loc și, după ce vom recupera 
cadavrele lui Miguel Flores, Jose Ortega și Steve Chavez, 
vom renunţa la acuzaţia de falsificare de documente și de 
rezistență opusă în momentul arestării. 

— Ela declarat că i-a îngropat, pe toţi trei, la vreo 80 de 
kilometri distanță de Vegas, în zona aceea pe care 
localnicii o numesc Biserica Diavolului, din cauza acelei 
stânci care pare să aibă o cruce în vârf. I-a îngropat chiar 
acolo, la baza ciudăţeniei ăleia. El a avut mereu o legătură 
cu religia, vedeţi? I-a plăcut să-i îngroape chiar sub crucea 
aceea. 

Penny rânji, lăsându-se iar alene pe spătarul scaunului. 

— Mi-a plăcut să fac afaceri cu tine, copoi fricos. 


428 


Eve îi cercetă cu atenţie chipul. Acesta era adevărul, 
atât cât îl știa Penny. 

N-am terminat încă. Hei, acum ne întoarcem, Penny, 
revenim acasă și după aceea plecăm din nou. Exploziile din 
2043. 

— Lino s-a ocupat de ele. Şi din moment ce nu mai sunt 
acuzată de nimic, în mod oficial, pot să mă car, scorpie. 

— Ba nu poţi, scorpie. Ştiai dinainte de cele două 
explozii. Ştiai că el pregătea montarea celor două bombe și 
că avea de gând să dea vina pe cei de la Skull pentru prima 
dintre ele. Asta se numește complicitate. 

— Hei, eu aveam atunci vreo... vreo cincisprezece ani, 
de unde să fi știut așa ceva? 

— Suficient ca, potrivit martorului meu, s-o pui la cale și 
s-o pui în aplicare pe prima și s-o plănuiești, mai târziu, pe 
cea de-a doua, împreună cu el. După care, cea care a 
apăsat pe buton ai fost chiar tu. 

— N-ai cum să dovedești. 

— Am un martor, care vrea și poate să depună mărturie. 
Asta te acuză, automat, de moartea a șase oameni. 

— Aiurea. Aiurea. Ea îl pocni pe Montoya în secunda în 
care acesta vru să intervină. Mă descurc singură, idiotule. 
Eram minoră. Şi ce dacă am apăsat pe buton, ce mai 
contează, la dracu'? Chiar dacă ar fi murit și doisprezece 
nemernici când am apăsat eu pe afurisitul ăla de buton și 
s-ar fi dus cu toţii în Iad, nu ar fi contat nici cât o sculă 
bleagă. Sunt apărată de Ordinul de Clemenţă. 

— Așa crezi tu, dar doamna procuror tocmai s-a hotărât 
să schimbe chestia asta, din moment ce nu ai fost arestată 
sau acuzată de crimă înainte sau după emiterea Ordinului 
de Clemenţă, așa că totul e acum în ordine. 

— Ce porcăria dracului mai e și asta? E o minciună, un 
balon de săpun. Ea se uită rapid spre avocat. E o tâmpenie. 
Atunci eram minoră. 

— Pur și simplu nu declara nimic. Doamnă locotenent, 
începu Montoya, adoptând un ton scandalizat, clienta 
mea... y 
— N-am terminat. In plus, mai eşti acuzată de 
conspirație în vederea uciderii lui Lino Martinez. Ea nu a 
aruncat linkul acela la gunoi, Penny. Şi din moment ce a 
aflat că tu ai fost cea care a apăsat atunci pe buton, 
cooperează cu noi sută la sută. 

— Scorpia de Juanita l-a omorât pe Lino. Penny zvâcni 
de pe scaun, împungând aerul cu degetul. Eu nu m-am 
atins de el, niciodată. N-am intrat nici măcar o dată în 
afurisita aia de biserică. Juanita Turner l-a omorât pe Lino, 
aşa că n-are de ce să dea vina pe mine. 

— Dar eu nu am pronuntat numele ei, comentă Eve. 

— Puțin îmi pasă mie ce-ai spus tu. Juanita l-a otrăvit pe 
Lino, ca să se răzbune pentru moartea copilului ei. Nu poti 
să mă acuzi pe mine de așa ceva. Eu nu eram acolo, ce 
mama dracului. 

— De aceea i se și spune conspirație în vederea comiterii 
unui asasinat. _ 

— Vreau să încheiem o înţelegere. Încheiem înţelegerea 
și după aceea îți spun cum a procedat. Dar mai taci 
dracului din gură! ţipă ea la Montoya, în secunda în care el 
încercă să o întrerupă. Ascultaţi, ascultaţi-mă puţin. Se 
așeză din nou pe scaun. Scorpia a înnebunit de tot când a 
aflat că Lino s-a întors în oraș, când a descoperit că el se 
întorsese mai demult și se dădea drept preot, ca să se 
poată ascunde. 

— Cum a aflat? 

— Ei, uite cum a fost, într-o zi, nu mi-am ţinut gura, și 
așa a aflat. Mi-a scăpat. Nu e o crimă. Ea e cea carea 
comis o crimă. Şi ca să-și acopere spatele, a ales ziua în 
care l-au înmormântat pe bătrânul Ortiz, și așa a reușit să 
intre în casa parohială și să fure cheile. A turnat otravă în 
vin. A făcut asta fiindcă fiul ei a murit în explozie, iar 
bărbatul ei și-a luat zilele. 

— Mulţumesc că-mi confirmi toate acestea, în mod 
oficial... și tocmai de aceea, repet, se numește conspirație 
la crimă. La care se adaugă și conspirația și participarea, 
constatate retroactiv, la asasinarea lui Miguel Flores, Jose 
Ortega și Stephen Chavez. 

— Ce mama dracului e asta! Ce mama dracului mai e și 
asta! De ce nu zici nimic? îl întrebă ea, poruncitor, pe 
avocat. 

— Cred că s-a pleoștit de tot, săracu'. 

— Avem o înţelegere. Înregistrată... 

— Da, referitor la fraudă, la atacarea unui ofiţer de 
poliție. Dar, pentru restul, nu am făcut nicio înţelegere. 
Acum fu rândul lui Eve să stea relaxată pe scaun. Mi-am 
permis să trec cu vederea acele acuzaţii, dându-mi seama 
că vei rămâne la pușcărie pentru, pentru cât? Ooo, pentru 
vreo două vieţi puse cap la cap. Fără contact cu exteriorul, 
într-o celulă, fără posibilitatea de a fi eliberată condiționat. 
Și chiar așa fiind, mie tot mi se pare că nu ai primit tot 
ceea ce meriţi. Domnilor detectivi. 

Auzindu-se strigaţi, Stuben și Kohn pășiră în încăpere. 

— Sunteţi acuzată de omor de gradul I, vorbi Stuben, 
pentru uciderea lui... 

El rosti toate numele victimelor, numele tuturor celor 
care pieriseră în 2043. Când Penny sări ca arsă de pe 
scaun, Eve îi răsuci pe neașteptate mâinile la spate și i le 
prinse în cătușe. 

— Mi-am zis că poate veţi dori s-o conduceţi la 
dumneavoastră la secţie și s-o arestaţi, se adresă ea celor 
doi detectivi. 

— Asta ar însemna o încheiere fericită a cazului nostru. 
Vă mulțumim, doamnă locotenent. Vă mulțumim. 

Ea ascultă cum Penny tuna și fulgera, aruncând tot felul 
de obscenităţi în timp ce era târâtă afară de cei doi 
polițiști. 

— Întrerupeţi înregistrarea. Cred că e mai mult decât aţi 
negociat, i se adresă ea avocatului. Ce-aș face în locul 
dumitale? Aș fugi. 

Ea se răsuci apoi pe călcâie, părăsind încăperea. Roarke 
ieși în aceeași clipă din camera de supraveghere. 

— În seara asta plecăm spre Nevada? întrebă el. 

Nu prea era de mirare că era îndrăgostită lulea de 
bărbatul acesta. 

— Da, așa ar fi cel mai bine. Şi cred că aș prefera să nu 
fiu singură, în caz că vei fi de acord să mă însoțești. 


EPILOG 


Crucea formaţiunii de piatră își profila umbra pe nisipul 
ce prinsese o nuanţă aurie datorită soarelui dogoritor. 
Soarele dădea bolţii cerești o tentă albicioasă, răspândind 
în aer o arșiţă de-a dreptul sufocantă. 

Eve stătea acolo, jumătate la umbră, jumătate la soare. 
Echipa tehnică descoperise incredibil de repede cele trei 
cadavre, după care groparii le deshumară, scoțând la 
iveală rămășițele a ceea ce odată, de mult, fuseseră trei 
bărbaţi. Și într-unul dintre morminte, alături de oseminte, 
se afla o cruce și un medalion de argint. Medalionul ce o 
înfățișa pe Sf. Anna, așezat acolo în memoria mamei 
preotului decedat. 

Era o dovadă suficientă. 

Totuși, efectuară și testul ADN, și proba coroanei 
dentare. Ea rămase alături de ei, amintindu-și vorbele unui 
poliţist din localitate, cel care se ocupase de dispariţia lui 
Ortega. 

— Ştiţi cum e când simţi un miros anume, dar nu ai idee 
de unde vine? în cazul acesta am mirosit ceva. Dar tipul 

ăsta - identitatea, datele sale, martorii - nu am descoperit 
nimic. 

— Nu aveati de ce să credeti că ar fi altcineva. 

— Da, numai că exista mirosul acela. Am verificat casa 
pe care o închiriaseră cei doi. Un loc frumos, vă 
mărturisesc. Aranjat cu mult gust, elegant. Și nu părea a fi 
ceva în neregulă cu el. Am verificat și în privința asta cu 
mare, mare atenție. Aşa Îmi place mie să cred, că am fost 
atenti. Şi n-am găsit absolut nimic, fir-ar să fie. Hainele 
persoanei dispărute, sau cel puțin o mare parte a lor, nu 
mai erau acolo, iar tipul acesta, Aldo - Martinez -, părea un 
robinet care nu se mai poate închide. Am cercetat trecutul 
celui dispărut, ca să văd dacă avusese probleme cu legea. 
Îţi imaginezi că a șters-o, că a dispărut așa, tam-nesam. lar 
celălalt, celălalt a cerut să stea de vorbă cu un preot, cu 
cineva cu care să se poată sfătui. Iisuse, eram acolo când 
el și preotul au plecat împreună. Iar eu i-am lăsat să plece. 

S-a aflat exact unde nu trebuia, își zise Eve. La 
momentul nepotrivit. La fel ca și micuțul Quinto Turner. 

Doamne, rea și afurisită era moartea. 

Reveni la umbra acelei cruci, lângă mormintele săpate în 
nisip sub soarele acela dogoritor. Fiindcă preotul îi 
solicitase acest lucru. 

Era conștientă că în secunda aceea el se ruga, aplecat 
deasupra acelor morminte goale. Şi bănuia că se ruga 
pentru toate cele trei suflete cu aceeași devoțiune. Lucrul 
acesta îi dădea o senzaţie stranie, așa că se retrase ceva 
mai departe, alături de Roarke. 

López se întoarse cu faţa spre ea, aţintind-o cu ochii lui 
triști și sobri. 

— Vă mulțumesc. Pentru tot ce aţi făcut. 

— Nu mi-am făcut decât meseria. 

— Fiecare dintre noi avem o meserie. Vă mulțumesc 
amândurora. V-am ţinut destul sub dogoarea soarelui. 

Se îndreptară toţi trei spre avionul mic care îi aștepta pe 
fâșia de nisip. 

— Beţi ceva, părinte? întrebă Roarke după ce își ocupară 
locurile. 

— Ar trebui să vă cer un pahar cu apă, dar mă întrebam 
dacă nu cumva aveţi puţină tequila. 

— Sigur că da. 

Roarke se duse personal să ia sticla și paharele. 

— Doamnă locotenent, i se adresă Lopez. Pot să vă spun 
pe nume? 

— Cei mai mulţi îmi spun Dallas. 

— Numele dumneavoastră este Eve. Numele primei 
femei create de Dumnezeu. 

— Mda, cea care nu are o reputaţie tocmai bună. 

Pe buzele lui se ivi umbra timidă a unui zâmbet, un 
zâmbet ce licări vag și în ochii săi triști. 

— Cred că vina pe care o poartă pe umeri nu a fost doar 
a sa. Eve, am solicitat ca slujba funerară dedicată 
părintelui Flores să aibă loc în biserica St. Cristóbal, 
urmând ca el să fie înmormântat în secțiunea specială 
dedicată preoţilor noștri. Dacă o să mi se acorde acest 
privilegiu, vei asista și tu? 

— Aș putea încerca. 

— Tu ești cea care l-a descoperit. Nu oricine ar fi plecat 
în căutarea lui. Nu era datoria ta să-l găsești. 

— Ba da, era. 

El zâmbi, sorbind prima înghiţitură de tequila. 

— Am și eu o întrebare, spuse Eve. Eu nu sunt catolică și 
nici de alt rit - el, da, într-o oarecare măsură, este. 

Roarke se fâțâi pe scaunul său, sorbind din pahar. 

— Ei, nu chiar. 

— Adică... mi-aş dori,  înțelegeţi, părerea unui 
reprezentant al Bisericii... 

— Şi care e întrebarea? 

— E vorba de o afirmaţie pe care a făcut-o Juanita 
Turner, în timp se afla la secţie, în camera pentru 
interogatorii. Ceea ce a afirmat ea nu-mi dă pace. Credeţi 

că un sinucigaș poate nu ajunge în Rai, asta dacă acesta 
există cu adevărat, așa cum se presupune? 

López sorbi din nou din paharul său. 

— Biserica e destul de strictă în privinţa sinuciderilor, cu 
toate că suicidul s-a legalizat în majoritatea statelor, în 
diverse părți ale globului, fiind considerat drept un act 
permis. 

— În concluzie, răspunsul e unul afirmativ. 

— Regulile bisericești sunt foarte clare. În afară de asta, 
ele ignoră adesea factorul uman și pe cel individual. După 
părerea mea, Dumnezeu nu ignoră absolut nimic. Cred că 
mila Lui față de copiii Săi e infinită. În adâncul inimii mele, 
nu pot crede că El ar fi în stare să închidă poarta în faţa 
acestor suflete îndurerate, disperate. Am reușit să-ţi 
răspund la întrebare? 

— Mda. Dumneavoastră nu respectaţi întotdeauna 
regulile. Ea îl privi rapid pe Roarke. Şi mai știu eu pe 
cineva care procedează la fel. 

Roarke își strecură mâna într-a ei, iar degetele lor se 
înlănţuiră tandru. 

— Iar eu știu pe cineva care se gândește mult prea mult 
la ele. Granițele devin uneori neclare, se întrepătrund, nu 
sunteţi de acord, părinte? 

— Spune-mi Chale. Dar așa e, ai dreptate, graniţele pot 
și chiar trebuie să se întrepătrundă, devenind neclare. 

Ea surâse, ascultându-i pe cei doi bărbaţi. Dezbaterea 
era fascinantă, te intriga, mai ales că se desfășura la un 
pahar de tequila. 

După aceea, se uită pe geam la nisipul auriu și uscat 
care rămânea din ce în ce mai mult în urmă, în timp ce 
avionul lor pornise spre est, pregătit să-i ducă acasă. 


Sfârșit 

